
ÎN VÂLTOAREA DUNĂRII 


Mica oștire de almăjeni nu s-a putut aduna decât după vreo două zile, căci 
bozovicenii mai aveau de împlinit cea de pe urmă îndatorire față de morți. 
Printre cei veniţi laolaltă, cu furci și topoare, ba și cu câte o spadă, se aflau 
tineri cu mustața abia mijită, alături de bătrâni cu plete cărunte, ori bărbați 
în toată puterea. Cu toții ardeau de nerăbdare să se ia de piept cu stăpânul 
din Ada-Kaleh, căci neavând cui cere dreptate erau nevoiţi să şi-o facă 
singuri. 

Să tot fi fost cam la vreo patruzeci de oameni, cei care îl urmară pe Marcu, 
tăind calea muntelui de-a dreptul către Orşova, iar fostul slujbaş domnesc 
părea să-şi fi căpătat din nou vigoarea tinereţii, văzându-se în fruntea lor. 
Chibzuinţa anilor l-a făcut să nu apuce numaidecât pe urmele lotrilor, cu 
toate că prea greu n-ar fi fost să le afle, câtă vreme aceştia mânau cu ei toate 
turmele satelor. Voia să le cadă în coastă și pe neașteptate, căci nu ştia câți 
erau tâlharii, dar nici ca oştenii să se sleiască de puteri pe drum nu trebuia, 
aşa că Marcu porunci popas lângă un pârâiaș ce se rostogolea năvalnic 
printre stânci. Atunci i-a venit în minte scrisoarea boierului muntean și 
socoti cu cale să trimită pe careva la moşia lui Brătășanu din Romanați. Nu 
avea cum să-i scrie, aşa că îi cerea ajutor prin viu grai, bizuindu-se pe 
făgăduiala făcută de acesta în numele măriei-sale Matei-voievod. 

Băgaseră de seamă că, în afară de furtul vitelor, celelalte sate n-au pătimit 
alte distrugeri, de parcă turcii ar fi vrut anume să nimicească doar 
Bozoviciul, şi nimic altceva. Câteva iscoade trimise din vreme la Orșova se 
înapoiară fără vreo mare ispravă, în schimb aducându-l şi pe loja, cam 
amețit de băutură, dar destul de îndurerat din pricina veştilor aflate de 
curând. Se aruncă la pieptul celui ce îl înfiase şi vărsă şiroaie de lacrimi, 
pomenind-o mereu pe Ana, care ţinuse la el ca o adevărată mamă. Purtarea 
lui l-a înduioşat pe Marcu, ştergând din mintea lui bruma de bănuială 
strecurată de Sâvu. L-a mângâiat pe creştet ca pe un copil şi l-a ținut mereu 
în preajma sa. În acest fel, tânărul a putut afla tot ce se punea la cale şi mai 
ales nu i-a fost pe plac părerea ca să se aștepte sprijinul domnitorului 
muntean. 

— Dacă mi-e cu îngăduinţă, zise el într-un sfat de seară, eu aş putea să mă 
întorc la Orşova. Am făcut prietenie cu o slugă de-a pașei şi aş afla câți oșteni 
sunt pe ostrov. 

— Mergi, fiule, încuviință Marcu bucuros de gândul cel bun al lui loja. Ai 
grijă să nu scapi o vorbuliță despre noi și fă cumva să ne dai de ştire cât mai 
curând. 


— Mă voi strădui! înclină capul cu umilinţă băiatul, mai mult ca să nu i se 
vadă licărul de bucurie din ochi. 

Sâvu se uită lung după el, văzând graba cu care căutase să plece. 

— Numai de n-ar ajunge prin vreo cârciumă și să uite de noi! mormăi el. 

— Vorbeşti cu păcat, măi frate! îi luă apărarea Marcu. Doar ai văzut şi tu 
câte lacrimi amare a vărsat pentru răposata Ana. 

— Hm! dădu din umeri prigoreanul și nu răspunse. 

Presimțţirile lui nu se adeveriră, căci loja se înapoie la numai două zile de 
la plecare, ba aducea și veşti îmbucurătoare. 

— Paşa n-are mai mult ca la vreo douăzeci de azapi, iar ceilalți locuitori ai 
ostrovului nu-s decât robii și muierile. Acolo se poate ajunge foarte bine cu 
lotca, lăsându-ne pe firul apei la ceas de noapte, iar eu am și găsit câțiva 
pescari să ne ajute. 

— Na, văzut-ai, Sâvule, ce fecior de ispravă am? îi zise Marcu 
nedespărțitului său tovarăș. 

— Numai să fie așa. Dacă a aflat şi paşa de gândul nostru, și ne aşteaptă 
cu masa pusă? Vânzători sunt pe toate cărările, iar Orşova e numai la doi 
pași de el... 

Cu toată împotrivirea lui Sâvu, cei mai mulţi se încrezură în vorbele lui 
loja şi hotărâră să se repeadă în puterea nopții și să nimicească, în chip de 
răzbunare, frumosul ostrov scăldat de vâltoarea Dunării. 


O noapte de catran învăluia luciul apei, desluşindu-i-se numai clipocitul, 
care înfiora până în măduva oaselor pe cei ce nu se mai urcaseră până atunci 
în vreo barcă. Undeva, pe mal, se auzeau cocoșii cântând de miezul nopţii, în 
timp ce pâăcla se așternea din ce în ce mai groasă. Jur-împrejur erau 
înconjurați de aburi aidoma celor de pe pârâul morţilor, ce ducea pe lumea 
cealaltă, ca-n basmele bătrânești. 

Sâvu a mai boscorodit o vreme. Ba că prea lesne au fost găsiţi luntrașii, și 
încă fără plată; ba că fețele lor arătau mai curând a lotri şi nu a pescari, şi 
multe altele. Până la urmă n-a avut încotro și s-a urcat și el într-o lotcă, 
urmând ca în cea de-a doua să se afle Marcu și câţiva feciori vânjoşi, care 
aveau să calce primii pe ostrov. Grosul cetașilor rămase pe mal, şi numai la 
nevoie s-ar fi repezit şi ei, căci, după spusele lui loja, douăzeci de azapi 
somnoroşi nu erau nici de luat în seamă. 

Din când în când răzbeau până la ei lătrături ori alte zvonuri ale nopții, 
înfricoșându-i pe cei mai slabi de fire. Dar aceștia prinseră a-și face puzderie 
de cruci când se ivi pe neașteptate în calea lor o matahală întunecată, ce nu 
putea fi alta decât știma apelor. Luntrașul însă era liniștit și le făcu semn cu 
degetul la buze să nu facă gălăgie, murmurând scurt: „Ada-Kaleh”. 


— Dacă-i aşa, se cam răsti Sâvu, fără a ține seama de luntraș, de ce nu se 
vede niciun fel de foc de strajă? Nu cumva le-au stins anume? Oare toată 
lumea doarme acolo? 

Mâna grea a prigoreanului se lăsă pe umărul vâslașului, dar acesta 
răspunse pe dată. 

— Sunt învățați cu pescarii de noapte, apoi nici nu le este îngăduit să 
tulbure somnul înălțimii-sale. Niciodată vrăjmașii n-au pus piciorul pe 
ostrov, aşa n-au teamă de nimeni. 

Cele auzite ar fi trebuit să-l liniștească, părând adevărate, totuși o 
presimţire a lui, cum că se aflau în primejdie, nu-i dădea pace. Abia aștepta 
să se vadă pe uscat cu spada în mână, căci legănatul... 

— Fugi, Sâvule!... Vânzare!... Nu veniţi, fraților! se auzi în întuneric 
strigătul lui Marcu. 

Pocnete de sânețe, ba şi câteva săcălușe îi acoperiră glasul, iar plumbii 
prinseră a le vui pe la urechi. 

— La vale! porunci Sâvu, văzând că luntraşul voia să se îndrepte către 
unde era vacarmul. Feciori, daţi-l la o parte și trageţi voi la lopeţi, care cum 
veţi şti, că nu-i vreme de pierdut. 

— Nu-i cu putinţă! se împotrivi barcagiul. Aici e un vârtej care ne trage 
spre Ada-Kaleh și nu putem ieşi din el. 

Atunci Sâvu îl pocni cu latul spadei în moalele capului şi-i făcu vânt în 
apă, fără a mai sta la tocmeală. 

— Nu vă lăsaţi! Au să ne ajute cei de pe mal, numai să apucăm să ne 
îndepărtăm de blestematul ostrov, îşi îndemnă el tovarășii. 

N-avea habar cum să se descurce, bizuindu-se mai mult pe tăria braţelor 
feciorești. Însă au avut un dram de noroc, ori poate că dârzenia cu care s-au 
împotrivit apei i-a îndepărtat de locul primejdios și chiar și pocnetele 
conteniră, semn că-i pierduseră din vedere. O strângere de inimă simțea 
fiecare, însă niciunul nu cuteza să se întrebe cu glas tare de soarta 
tovarășilor lor. Erau lac de sudoare, însă păreau a nu simți osteneala, vâslind 
întruna până când cerul prinse a se lumina către răsărit. Și poate că nici 
atunci nu s-ar fi oprit, căci pâcla cea deasă se cam risipise, dar s-au pomenit 
înțepeniţi în crengile unor sălcii ce străjuiau malul. 

Sâvu sări cel dintâi, dar se afundă până la genunchi în mâl și prinse a 
sudui de mama focului. 

— No, acum să vă văd, feciori! zise el. Până aici venirăm noi cumva, dar 
prin imala asta cum o mai scoatem la capăt? Musai să ieşim din smârcuri şi 
să ne hodinim o ţâră oasele, căci la vale o mai apucăm abia la noapte, așa că 
priponiți cumva barca. Ne-am învăţat cu ea și va fi mai lesne de acum încolo. 


— Mai bine ar fi să ne ducem mai în jos, îşi dădu părerea unul. Nici că am 
putea să ne întindem în mâl, iar de mâncat și așa n-avem ce. 

— Cred că ai dreptate! încuviință Sâvu și se cațără la loc. 

— Barem să fi ajuns pe malul românesc, adăugă un altul. 

— Oricum trebuie să ne ascundem, și ar fi bine să putem ajunge cât mai 
departe, răspunse Sâvu. 

Mai întâi se gândise să se întoarcă la Orşova, ca împreună cu cei rămași să 
mai încerce o dată să ajungă în Ada-Kaleh, dar îndată și-a dat seama că n-ar 
fi fost cu putință. Pentru Marcu nu mai puteau să facă nimic ei singuri. 
Numai boierul acela muntean, neam cu Vodă, s-ar putea băga să-l scoată din 
ghearele turcului. Banii au să-i strângă toate satele din jur, căci Marcu era 
iubit de toți. 

Aproape un veac li s-a părut drumul până au izbutit să apuce pe malul 
Oltului, către deal, trăind din mila localnicilor și ajungând adevăraţi 
cerşetori. Nici n-a fost de mirare că la conacul de la Brătășani abia au fost 
lăsaţi să se așeze în preajma grajdurilor, căci nimeni nu-i credea, că nu sunt 
nişte milogi neisprăviți. Totuși boierul auzi de sosirea lor și, cu toate că nu-i 
prea venea la socoteală, îl chemă pe Sâvu la el. Privi cu scârbă la înfăţişarea 
bănățeanului, dar cum deschise gura își dădu seama că nu era un oarecine 
de pe drum, apoi se posomori auzind cele întâmplate şi zise gânditor: 

— Spui că l-a prins pe kir Marcu? 

— Aşa socot, boierule! răspunse Sâvu. 

— Păi ce căuta el acolo? 

— Doar ţi-a dat de știre, boier vel-vistiernice. De mirare că n-a ajuns până 
acuma. Păgânul i-a nimicit satul... 

— Nu ştiu despre asta nimic. Acuma aflu. Apoi, ce dacă i-a prădat casa?... 
Cine l-a pus să plece să se răzbune de capul lui? Nu era mai cuminte să se fi 
înfățişat la mila măriei-sale, care-i bun prieten cu Ferhad-paşa? Luat cu 
vorbă bună... 

— Ce să-i mai facă? i-o cam reteză Sâvu. l-au ucis muierea şi toate 
neamurile. Mai putea să le dea viață? 

Vel-vistiernicul Ghinea Brătășanu fu supărat că nu-l lăsase să isprăvească 
vorba şi zise răstit: 

— Dar, ia spune-mi, cine eşti şi ce pofteşti de la mine? Cum de-ai ajuns 
aici? 

— Să-mi fie cu iertăciune, boier vistiernice! plecă pletele prigoreanul. Eu 
mi-s Sâvu, cândva căpitan în slujba domniei la măria-sa vodă-Tomșa, dar, 
mai presus de toate, frate de cruce cu Marcu. Ce vreau?... Nimic alta decât să- 
ți ţii domnia-ta făgăduiala, precum ai zis în scrisoare... 


— Omule, nu mă băga în păcat, că eu habar n-am despre ce vorbești. N- 
am scris nimănui nimic! Am să mă rog de măria-sa pentru Marcu, să fie 
iertat de turc, dar nu eu l-am băgat acolo. 

— Nici n-am zis asta, boierule... lacă, îi bine și cum spui domnia ta! bătu în 
retragere Sâvu, prea istovit ca să se ia la harţă cu vel-vistiernicul. 

Acesta își dădu seama că bănăţenii, chiar așa, zdrențăroși cum se arătau, 
ar fi putut să se facă oșteni domnești de mare preț și porunci să fie ospătați 
mai ca lumea, ba să li se dea și veșminte. Le ceru însă ca nu cumva să plece 
de la curtea lui, până ce se va întoarce de la Târgovişte, cu răspunsul 
voievodului. 


În răstimp, Marcu şi cei patru tovarăşi ai lui scăpaţi cu viață fură legați- 
fedeleș și trântiţi la picioarele lui Ferhad-pașa, chiar în aceeași noapte, la 
lumina făcliilor. Văzându-i, pașa rânji cu mulțumire și fără nicio judecată 
porunci descăpățânarea tuturor, mai puţin a lui Marcu. Acesta pricepea 
limba Profetului și se înfioră, bănuind o moarte mai crâncenă decât a 
celorlalți. Un licăr de bucurie îi unse totuşi sufletul, căci printre cei uciși nu 
era și loja. Barem el scăpase şi poate avea să-l răzbune, își zicea, neîndoindu- 
se nicio clipă că barcagiii fuseseră vânzătorii. Cât despre Sâvu, nu mai 
încăpea vorbă că dacă ar fi fost prins s-ar fi aflat alături. 

Cumplita osândă fu adusă la împlinire pe dată și, sub ochii lui îndureraţi, 
cei patru tovarăși îşi pierdură capetele în praful de la picioarele butucului. El 
însă fu priponit de un belciug de care se agaţă otgoanele corăbiilor şi lăsat în 
paza a doi azapi, chipurile, ca să se odihnească. Se-nţelege că n-a fost cu 
putință să pună geană pe geană, frământat de gândul cum ar fi putut să 
scape, ori să-și vândă cât mai scump pielea. Se încredea în vorbele lui loja 
cum că turcii n-ar fi fost mai mult ca vreo douăzeci, ba uneori i se părea că 
aude glasul lui Sâvu îndemnându-și fârtaţii în ajutorul lui, dar liniştea nopții 
dăinuia mai departe peste întreaga fire. Alteori îi apărea chipul înlăcrimat al 
Anei, chemându-l cu ochii ei stinşi, așa cum făcea odinioară, când voia să-l 
facă să plece în tăcere de lângă leagănul copilului. „Lăzărel!... O mai fi trăind, 
sărmanul?... Nu mai am pe nimeni!”, gemu el și i se umeziră ochii. N-ar mai fi 
avut pentru ce să trăiască, dar nici să moară în furci, ca un netrebnic. 

Când soarele s-a înălțat de-o suliță, doi gealați l-au înșfăcat pe Marcu, 
despuindu-l în pielea goală, după care l-au târât, în văzut mulțimii, lângă un 
zid de piatră. Abia atunci a priceput ce soartă îl aștepta, zărind fioroasele 
cârlige ce-şi arătau colții spre el. Avea să sfârșească istovit de sete și de 
foame atârnat în ele în vreme ce arcașii, mai mult sau mai puţin iscusiți, îl 
vor săgeta în așa fel ca să nu moară îndată. Cel mai de nesuferit avea să fie 
rânjetul gloatei care-l va batjocori, aruncând asupra lui cu tot felul de 


murdării şi sărind în sus de bucurie, dacă ar fi văzut vreun semn de 
suferință pe obrazul osânditului. Nici nu putu să-și stăpânească strigătul, 
când ghiara ascuţită de fier îi pătrunse pe sub coaste, înăbușindu-l. Apoi fură 
țintuite mâinile și picioarele, dar nu mai avu niciun pic de vlagă în el, încât 
își pierdu simţirea... 

Să fi trecut o săptămână?... o zi?... o clipă?... Marcu nu-și mai dădea seama. 
Simţi răcoarea apei puturoase ce i se revărsa din creștet peste întreg trupul, 
înviorându-l cu încă un strop de viaţă, dar nu fu în stare să deschidă ochii. În 
schimb simţi arsura unei săgeți înfipte în pulpă și... alta... şi alta... A fost prea 
mult pentru răbdarea lui și un urlet prelung îi sfâșie pieptul. 

— Ha, ha, ha! Trăieşte! se auzi vocea pașei, care ţinuse să nu se lipsească 
de asemenea priveliște. 

Martirul înțelese că-l așteptau şi alte chinuri drăcești, singura lui nădejde 
fiind într-o moarte cât mai apropiată. Şi nu atât de teama suferinței, cât să 
nu mai audă bucuria celor din jur, care-și spuneau oameni. 

— Ascultă, ghiaurule, știu că pricepi limba noastră, zise pașa cu glas tare. 
Mai înainte de a te înghiţi focul gheenei, vreau să afli că însuși fiul tău te-a 
vândut. 

— Lăzărel? murmură Marcu tresărind. Peste poate... unde-i? 

Ochii lui încețoşați abia dacă mai puteau zări ceva, iar dacă ar fi fost cu 
adevărat Lăzărel, l-ar fi iertat din toată inima, numai să-i mai vadă o dată 
chipul. Sau poate că ar fi fost mai bine să ducă cu el în lumea umbrelor 
înfăţişarea fecioraşului de altădată... 

— lată-l! şi slujitorii pașei îl împinseră în față pe loja. Tu l-ai trimis la târg, 
iar el a venit de-a dreptul la mine ca să-mi spună cât de înstărit îi satul 
vostru. Două pungi cu zloți i-au fost răsplata. Apoi l-am mai plătit şi atunci 
când mi-a dezvăluit că aveai de gând să mă pălești peste noapte, iar dacă i-aş 
porunci, ar fi în stare să te și ucidă. 

loja rămase cu capul în pământ, pentru că, deşi nu înţelegea vorbele 
turcului, bănuia că era dat în vileag, și pentru întâia dată în viața lui simți 
mustrarea cugetului. 

— ludă! bâigui chinuitul. 

Simţea că-şi pierde puterea odată cu scurgerea sângelui, şi totuşi, o mare 
bucurie îl cuprinse văzând că nu de Lăzărel era vorba. Şi-l aminti din nou, 
aşa cum era îmbrăcat în blestemata zi când a fost dus fără urmă în oastea 
împărătească, şi-i zâmbi cu blândeţe. Din nou s-a ivit și buna lui Ana, ba și 
obrazul încețoşat al lui Gaşpar-vodă, şi toți îl îndemnau să se lepede de 
lumea asta haină și să li se alăture, dar nu izbutea nicicum... O nouă 
tresărire! Altă săgeată i-a mușcat trupul, însă nu-și mai dădea seama unde. 
Deschise ochii, vrând parcă să vadă de unde porneau uneltele morții, şi 


atunci dădu cu privirea peste loja, în spatele dregătorilor pașei. Pricepu 
totul când acesta își încorda arcul... și pleoapele îi căzură în așteptare. 
Zbârnâitul ucigător i se înfipse în grumaz, acoperindu-i pieptul cu un val de 
sânge cald. Mai apucă să audă pe stăpânul din Ada-Kaleh spumegând de 
furie: „Cine a fost nepriceputul?” şi o amorțeală plăcută îl învălui. Mai înainte 
de a-şi da duhul ţinu să-i mulţumească lui Ioja, dar cuvintele „Îţi mulțumesc, 
fiule”, n-au mai putut fi auzite de nimeni. Cerul prinse a se roti şi o pâclă îi 
acoperi privirea. 

— Care a fost neghiobul? răcni din nou Ferhad-pașa. Cine a cutezat? 

Osânditul ar fi trebuit să se chinuiască zile în șir, dar săgeata i-a scurtat 
suferințele, sfidând porunca paşei. Nu i-a fost prea greu să dea peste Ioja, 
rămas prostit cu arcul în mână și cu o privire ciudată în ochi. Târât în fața 
stăpânului, acesta l-a scuipat scârbit, mustrându-l: 

— Nu ţi-a fost îndeajuns câte i-ai făcut, fiară? 

Stăpânul din Ada-Kaleh avea o ură osebită asupra vânzătorilor şi cu atât 
mai mult nu-l suferea pe loja, știindu-l feciorul mortului. Uciderea propriului 
părinte era o patimă bolnavă şi cerea pedeapsă neîndurătoare. Porunci ca 
ucigașul să fie despuiat, luându-i toți banii ce-i avea, apoi, biciuit până la 
sânge, a fost aruncat în vâltoarea apei, ca hrană pentru peşti. 

Greu de spus dacă nu cumva tânărul s-a lăsat anume în îmbrățișarea 
morții, căci, fiind un bun înotător, ar fi putut ieşi undeva la mal, departe de 
zbirii paşei. Creierul lui era însă măcinat de privirea blândă şi iertătoare, din 
ultima clipă, a celui pe care-l dusese la pieire, din prea marea lui lăcomie. 


Sâvu însă n-avea cum să știe ce se petrecuse în frumosul ostrov dunărean 
şi se ținea mai departe de capul boierului Ghinea să facă ce-o ști, numai să-l 
scoată pe Marcu din Ada-kKaleh. Cum însă marele boier cam tărăgăna fără 
rost, îşi aminti de Hrizea, cel care-i fusese oaspete lui Marcu la Bozovici. 
Părăsi deci pe delăsătorul Brătășanu şi plecă la moșia vornicului din 
Bogdănei. 

La început fusese luat şi aici drept un pribeag oarecare şi cu greu 
pătrunse la stăpâna casei, jupâneasa Frăsina. Acesteia i s-a făcut milă de 
bieţii bănățeni şi a poruncit să fie hrăniţi şi omeniți până la sosirea soțului 
ei, plecat pentru vreo câteva zile. Dar când s-a întors acasă, lui Sâvu i-a venit 
cam peste mână să vorbească cu el, văzându-i bogăţia veșmintelor. Se temu 
chiar că acesta nici nu-și va mai aminti de oropsitul Marcu. S-a înșelat însă, 
căci năvalnicul boier i-a răspuns pe dată: 

— Mergem să-l scoatem de la turc. Eu şi cu Duţescu mă încumet să-l 
arunc pe paşă în Dunăre, dacă... 


— Stai, omule! îl opri nevastă-sa. Vrei să treci peste Vodă? N-auzişi că 
alde Brătăşanu nu se bagă? 

— Aida de! Ce-i fi vrând? Să-l las pe creștin în mâna păgânului? Nici gând! 
se burzului Hrizea. 

— Nici eu n-am zis asta! nu se lăsă jupâneasa Frăsina. Tu socoti că 
împreună cu Duţescu al tău ai putea întoarce țara pe dos, dar nu-i chiar aşa. 
Nu zic eu că nu-i viteaz şi cutezător, căpitanul, însă nu uita că domnitorul 
este prieten cu turcii și nu are chef să se strice cu ei. Mai bine te-ai înfățișa la 
picioarele lui şi să-l rogi să trimită carte turcului. 

— Dacă nu vrea? N-a ascultat el pe Brătășanu, care o ține pe soru-sa, şi 
are să plece urechea la rugile mele? 

— Abia atunci ţi-e îngăduit să faci ce vrei, dar pe ascuns. 

— Jupâneaso, ai o minte de aur! râse Hrizea. Ce m-aș fi făcut eu fără 
domnia-ta?... Dar până să punem noi totul la cale, Marcu poate ajunge prea- 
bine în lumea celor drepți. 

— Atunci lasă totul în seama lui Duţescu, răspunse femeia. Te lauzi pe 
toate drumurile că-i isteț și îndrăzneţ. Să vedem, el ce zice? 

— lertat să-mi fie că mă amestec și eu, îndrăzni Sâvu. Socot că, dacă m-oi 
repezi cu acel căpitan, ne-om descurca noi cumva, și chiar de ne-o prinde, 
am făcut-o după mintea noastră. 

— Facă-vi-se voia! ridică Hrizea amândouă braţele. Aveţi dreptate că 
trebuie umblat în mare taină, ca să nu stârnim cumva mânia lui Vodă. 

Aşa se face că, la mai bine de patru săptămâni după moartea lui Marcu, un 
pâlc de călăreți, aleşi unul și unul de către căpitanul Duţescu, se îndrepta 
către ţinutul Mehedinţilor. Printre ei se aflau și bănăţenii din ceata lui Sâvu, 
toți înveșmântaţi ca seimeni, căci duceau un dar al măriei-sale către 
luminăţia-sa Ferhad-pașa, cu straşnică poruncă să fie înmânat numai la el, în 
ostrov, şi nu în altă parte. 

O strânsă prietenie legă pe cei doi căpitani şi Duţescu îi povesti mai tot 
drumul cum taică-său luptase la Mirăslău și Gorăslău, dar căzuse la moara 
de hârtie de lângă Brașov, în oastea lui Radu-vodă Șerban. Lui îi semăna în 
ticluirea urzelilor, dar și în luptă deschisă cu spada, și ținea la Hrizea ca la 
ochii din cap. Apoi i-a spus lui Sâvu cum plănuia să ajungă la Ferhad-pașa. 

— Lădiţa asta ferecată este o momeală pentru turc! arătă el spre calul ce 
o căra în spate. 

— Dar ce-i în ea? 

— Nimic! 

— Când o să vadă că ne-am bătut joc de el, pașa are să ne tragă în ţeapă. 


— Aş vrea s-o văd și pe asta! râse Duţescu. Mă prefac a umbla pe la lăcată, 
zicând că am pierdut cheia, iar domnia-ta ai să te repezi cu hangerul în 
beregata turcului. 

— Să-l ucid? 

— Nicidecum! Numai îl ameninţi, şi eu sar pe dată alături, apoi cerem 
prinşii în schimbul vieţii lui ticăloase. Eu mă descurc binișor pe limba lui, aşa 
că să nu te temi... 

— Dar cu el ce vom face? 

— După ce-i luăm pe ai noştri, ne ducem cu paşa în pădurile 
Mehedințţilor. 

— Ostatec? 

— De bună-seamă! 

Adevărat că așa ceva numai prin mintea lui Duţescu ar fi putut să treacă, 
iar Sâvu se cam îngrijoră ca nu cumva să stârnească mânia domnitorului. 
Totuşi, pentru Marcu trebuia încercat orice. 

Ajungând în târgul Severinului au și trimis vorbă pe ostrov, cerând 
îngăduință să se înfățişeze strălucitului stăpân, dar paşa n-a încuviințat să 
meargă decât cel mult doi oameni, zicând că va trimite el azapi să păzească 
neprețuitul dar. 

— Ce ne facem? întrebă Sâvu cam îngândurat. 

— Nici n-aveam nevoie de mai mulţi. Care osmanlâu va clinti, când 
Ferhad va avea jungherul la grumaz? 

— Mă rog, dacă aşa socoti domnia-ta, se învoi prigoreanul. 

Duţescu însă își trimise oştenii într-un loc anume, pe malul Dunării, unde 
aveau să iasă cu ostatecul, și-i povățui ce să facă. Apoi se urcară în barca 
trimisă de pașă, în vreme ce alte două, pline cu oșteni, aveau să-i însoțească, 
spre a nu păţi vreun necaz. Cu ei se aflau numai barcagiul și lădița, așa că nu 
se mai socotiră nevoiţi să se ferească, bănuind că turcul nu le cunoştea 
limba. 

— Tot aşa am plecat și atunci, se înfiora Sâvu, zărind moscheea din Ada- 
Kaleh, care-și înălța minaretele spre cer, smulgându-se din verdeața 
înconjurătoare. Parcă, să zic, ceva mai la deal, dar eram mai mulți. 

— Însă pe întuneric, adăugă zâmbind Duţescu. lată-ne oaspeţii stăpânului 
din Ada-Kaleh și la plină vedere, apărați chiar de azapii lui. Nu-i aşa? 

Luntrașul i-a ascultat o vreme și, pe neașteptate, s-a băgat în vorbă: 

— Bre ghiaur! Eu ascultam la voi şi auzit prostii vorbeam. 

Amândoi Îl priviră uluiţi. 

— Voi nu ştiam ce pățim ghiaurii prinşi? 

— Nu! sări Sâvu, temându-se de o nouă capcană. 


— Ehei, efendi. Ăla ghiaur la cârlige crăpat. Ceilalţi, cap tăiat la ei. Voi la 
fel voiam? 

Căpitanul Duţescu nu se mulțumi numai cu atât, ci îl descusu pe barcagiu 
pe limba lui şi atunci află cumplitul adevăr. Mergeau degeaba, fiind morţi cu 
toţii. Sâvu îngălbeni când auzi crâncenul sfârșit al lui Marcu, şi nu fu în stare 
să mai scoată un cuvânt. 

— Ne întoarcem! hotărî Duţescu. 

— Acum nu puteam, ghiaur-efendi. Nu vedeam azapi? Pe dată dam la 
fundul apei. 

Zâmbetul de încredere pieri de pe fața lui Duţescu, iar mintea lui se 
zbătea acum spre a găsi scăparea, căci de mers pe ostrov nici nu mai putea fi 
vorba. 

— Oare chiar suntem pierduţi? întrebă șoptit Sâvu. 

— Încă nu! şi faţa căpitanului se lumină iar. Apoi începu a vorbi turceşte 
cu luntrașul: 

— Ascultă bre... cum îți spune? 

— Cekârge, efendi. 

— Vrei să te fac bogat? De azi, scapi de sărăcie. 

— Auzi vorbă?! zâmbi strâmb turcul. Să fie oare careva s-o îndrăgească 
într-atât ca să nu se scape de ea? 

— Atunci îi bine, Cekârge! Vezi tu lada asta? 

— Înî! 

— Ei bine, este plină-ochi cu nestemate. Prețul răscumpărării celor uciși. 
Nu mai vreau s-o dau stăpânului tău, că nu merită. Ţie ţi-o dăruiesc toată! 

— Mie?! Să cred oare?... dar ce mă fac?... nici n-apuc să ajung cu ea acasă... 

— Nu va ști nimeni că-i la tine. N-ai decât s-o vinzi cu bucăţica. Om te fac! 
În schimb, tu ne scoţi pe malul românesc, colo, în dreptul Simianului, apoi te 
duci la vale cu lotca și-ți îngropi comoara. Nici că trebuie să te mai întorci, să 
dai socoteală cuiva. 

— Dar cu azapii ce fac? 

— Treaba ta! Pentru asta îți dau o avere, ca să ne scapi. Altfel, crezi că nu 
opream eu giuvaericalele? Dar n-am poftă să-mi las căpățâna pe ostrovul 
vostru afurisit. 

Barcagiul îl privi neîncrezător pe Duţescu, apoi se uită către bărcile 
azapilor, rămase mai în urmă, și spuse hotărât: 

— Mă-nvoiesc! Mai întâi să-mi dai lădiţa, s-o dosesc în fundul bărcii. 

— Asta nu, frățioare! Mă iei drept prost? Pe urmă să mă duci plocon 
pașei? 

— N-ai decât să-mi crapi capul, efendi, dacă nu-s cu gând bun. Doar ai 
spada în mână. 


Duţescu se prefăcu a chibzui, apoi îi făcu semn că poate să ia lădiţa. 

— Bine! Fie cum vrei tu! Dar cum ai să scoţi barca din ochii urmăritorilor? 

— O iau încolo, spre mal, arătă el târgul Severinului, căci numai eu ştiu 
cum curge şuvoiul prin locul acesta. Apa, izbindu-se de fundul ostrovului, se 
întoarce și face un vârtej. Azapii se vor lua după noi şi când or să intre în 
bulboană tragem cu toţii la vâsle, după cum am să spun eu. În apropierea 
țărmului, săriți amândoi deodată, și descurcaţi-vă cum veţi ști. 

Duţescu dădu mulțumit din cap și se întoarse către Sâvu. 

— Ştii să înoţi? îl întrebă el. 

Bănăţeanul îl privi mirat, căci nu înţelesese nimic din ce vorbiseră cei doi 
până atunci. 

— Nu prea, dădu el din cap. 

— Apă nu mare estem, bre, se băgă turcul. Apropiem de mal și zdup! 

Duţescu îl lămuri pe Sâvu ce plănuise, bănuind că azapii se vor învârti o 
vreme în vârtej, răstimp în care ei ar ajunge la semenii lor, gonind cu toţii 
cât mai departe de Dunăre. Nu i-a mai pomenit însă nimic de „răsplata” 
făgăduită, ca nu cumva să întrebe ceva nelalocul lui și să afle barcagiul. 

Prinseră a pluti cu iuțeală pe firul apei la vale, făcându-i pe azapi să urle, 
întrucât bănuiau ceva necurat la mijloc şi vâsleau acum din răsputeri ca să-i 
ajungă pe fugari. Se liniştiră însă curând, când îi văzură că se întorceau 
împotriva apei, către deal, şi lăsară şi ei bărcile în voie, socotind că intraseră 
în vreo bulboană. Oricum, tot pe ostrov aveau să iasă la mal, aşa că le dădură 
pace, mărindu-se depărtarea dintre ei. 

— Acum, bre! strigă deodată Cekârge, strângându-și lădița cu genunchii. 
Săream și fugeam! îi mai îndemnă el. 

Holbă ochii la Duţescu, dar nu mai apucă să zică nimic, fiindcă acesta îl 
pocni cu lopata, prăvălindu-l peste râvnita lădiţă. 

— Sări! porunci el, dându-i brânci lui Sâvu. 

Urletele neputincioase ale azapilor, care văzusem cele petrecute, le 
ajunseră la ureche, dar fără plumbii trași din sâneţe, care se pierdeau 
undeva în apă, la jumătatea drumului. Sudălmile lor au fost zadarnice, 
fiindcă Cekârge avusese dreptate și curând simţiră pământul sub picioare. 
Din câteva salturi fură pe mal, fără să se mai uite înapoi spre nefericitul 
barcagiu, care plutea acuma spre Ada-Kaleh, cu vâslele bălăbănind la voia 
întâmplării. 

Abia când s-au mai oprit să-şi tragă sufletul, fiind la adăpost, Sâvu își 
arătă nedumerirea: 

— De ce l-ai pocnit, câtă vreme și-a ținut făgăduiala? 

— Ca să-i scap viaţa. 

Mpi 


— Paşa l-ar fi scurtat de cap pentru fuga noastră, căci el n-avea să spună 
nimic de lădiţă. 

— Aşa însă are să i-o apuce el, şi când o vedea pietrele... 

— Se va uita prostit la ele, adăugă Duţescu râzând. 

Sâvu păru totuși nemulțumit de purtarea lor. 

— Mai bine i-am fi dat niște bani. 

— Numai răclița aceea ferecată ar fi putut să-l ispitească să înfrunte 
mânia pașei. Poate că are norocul să fie și răsplătit, căci lovitura primită este 
o dovadă a nevinovăţiei lui. 

Într-adevăr, Ferhad-pașa rămase cu gura căscată văzând pietricelele și 
multă vreme s-a tot întrebat ce-or fi urmărit ghiaurii aceia țicniți, neputând 
să-şi închipuie că ar fi vrut să-şi bată joc de el. 

Fugarii se întâlniră în cele din urmă cu oștenii care-i așteptau şi care nu 
scoaseră o vorbă văzându-i uzi-leoarcă, bănuind că va fi fost vorba de o fugă 
neașteptată. Aprinseră un foc și curând voia-bună se așternu pe fața 
căpitanului Duţescu. 

— Aşa scăldat mai zic și eu, făcu el, lovindu-şi braţele ca să se încălzească. 

— Bine că am scăpat teferi din vâltoarea Dunării, adăugă şi Sâvu. 

— Ca să intrăm în cea a vieții, ca şi până acum, oftă cu tâlc Duţescu. 


COROANA RÂVNITĂ 


De la o vreme asupra frumosului oraș Messina, care își oglindea casele și 
chiparoşii în apele azurii ale Mediteranei se abătuseră zvonuri de mare 
primejdie din partea corsarilor aflați sub ascultarea sultanului. Aceştia 
vânturau mările în lung și în lat, şi, nu o dată, coborând pe țărmuri, jefuiau și 
pustiau totul în calea lor, lăsând în urmă numai plâns și jale. 

Pe malul cel mai de către miazăzi, de unde se zărea Sicilia, se aflau pe la 
1629 casele bogatului nobil Carlo Cigalla. Avea puzderie de slujitori şi un om 
cu vază ca el nu găseai, nu numai în oraș, ci în întregul regat al Neapolelui. 
Dar, cu toată starea lui înfloritoare, era mâhnit peste poate, căci de vreun an 
de zile nu mai căpătase veşti de la singurul lui moștenitor, Gian Michele. 
Răsfățat de mic, tânărul Cigalla se obişnuise a face numai după cum îi tăia 
capul şi iată că acuma, pe neașteptate, părăsise casa părintească şi orașul, 
împreună cu prieteni de aceeași seamă ca să vânture lumea. La plecare 
luase, fără încuviințarea cuiva, cutia cu giuvaericale a mamei sale, pe care o 
isprăvi în numai șase luni, în vreme ce un altul, mai chibzuit, ar fi trăit din 
belșug mai bine de doi ani, cu banii căpătaţi din vânzarea lor. 

Bătrânul Cigalla se înspăimântase, de la o vreme, ca nu cumva odrasla lui 
să fi căzut în mâinile corsarilor, căci până în primăvara acelui an nu aflase 
nimic despre soarta hoinarului. Mamă-sa, în schimb, se ducea zilnic la 
catedrala orașului și ceva în inima ei îi spunea că odorul trăieşte. Ba într-o 
noapte o visase chiar pe sfânta Ana, care, zâmbindu-i din înălțimile cerești, i- 
a spus că Gianino al ei ajunsese la mare cinste şi mărire, iar sfinții nu puteau 
să mintă! 

Prin postul Paștelui, un străin bătu la poarta lui messer Cigalla și-i întinse 
răvașul mult așteptat de la fugar. Carlo îl citi pe nerăsuflate, mai înainte de 
a-l înmâna nevesti-sii, dar nevenindu-i a crede cele scrise de fecior, îl mai luă 
o dată de la capăt și abia după aceea se uită după aducător. 

— Domnia-ta, signor...? 

— Capello! Giovanni Capello, răspunse străinul. Sluga domniei-voastre. 

— Voiam să te întreb, signor Capello, dacă ai știre ce-mi scrie fiul meu, 
căci mie nu prea îmi vine a crede. 

— Bănuiesc că v-a dat vestea că este pe cale să se însoare cu o prințesă de 
neam mare. 

— Întocmai! Dar cum a intrat în vorbă, fără ca noi, părinţii, să tocmim 
zestrea, aşa după cum se obișnuiește? 

— Fata cu care are cinstea a se însoţi este Hana de Podâbrad, fiica 
ilustrului conte cu același nume, care se trage din regii Boemiei și este 
deosebit de bogată, pe lângă frumusețea pe care i-a dăruit-o cerul. 


— Ei, vezi domnia-ta, signore, chiar pentru aceea mi se pare o 
încurcătură. Ușuratecul de fiu-meu s-a dat drept fecior de prinţ, ori noi, deşi 
am avea tot dreptul, căci vechimea familiei este cu mult mai mare... 

— Ştiu, signore! Giani mi-a spus totul. Acesta este și țelul venirii mele aici, 
ca să punem la cale nunta. Ne trebuie însă bani, ca să cumpărăm titlul de 
principe. 

— Bani avem! De unde titlu? 

— Găsim! Am eu prietenii mei la Gran Turco, iar principatele dunărene 
sunt în împărăţia lui. Dăm vreo sută de mii de scuzi... 

— Cââât?! 

— Giani îmi spune că n-are să fie prea greu pentru domnia-ta. Ca să 
izbutim, vom împărți multe daruri, mai cu seamă la sarai... 

— Dar nu s-ar putea să găsească o mireasă care să mă coste mai puțin? 
Slavă domnului, că Italia este plină de fete şi chiar de principese, dacă asta 
visează. 

— Eu nu zic ba, dar domniţa Hana este mai presus de toate! Cât priveşte 
contele de Podâbrad... se bucură de mare cinste pe la toate capetele 
încoronate ale lumii, încât nu l-aș sfătui pe Giani să-și încalce cuvântul dat. 

— Mii şi sute de draci! înjură Cigalla, tocmai când pătrunsese și nevastă- 
sa în încăpere. 

— Nu cumva a venit scrisoare de la Gianino? Unde-i? 

— Cum naiba s-or fi aflând toate în casa asta? răbufni Carlo. Poftim, 
citeşte marea bucurie ce ne-a făcut scumpetea domniei-tale de băiat! 

Femeia înșfăcă pe dată răvașul şi, desluşind despre ce era vorba, se 
lumină la față şi murmură, cu ochii în tavan: 

— Madonă grațioasă! lubită sfântă Ana, îți mulţumesc! 

— Doar nu vrei să spui că sfânta Ana l-o fi povăţuit să ne bage la așa 
cheltuială? Ascultă și tu ce spune domnia-lui, și mai ales cât bănet trebuie să 
punem la bătaie. Cu aurul ăsta am putea cumpăra toate fetele de măritat din 
Messina la kilogram... dar ce spun eu?... din toată Italia! Parcă ar fi un harem, 
şi nu o singură mireasă. 

— Stai! Ce te aprinzi aşa? îl opri soaţa. Ce bani? De asta ne putem noi 
plânge? Tu nu te bucuri de ce are să ajungă Gianino al nostru? 

Bătrânul Cigalla se uită la ea buimăcit, în vreme ce străinul dădea din cap, 
încuviințând. Încurajată de privirea lui Capello, fericita mamă își săltă 
pieptul şi spuse hotărâtă: 

— Signore, dacă este vorba de vreo cheltuială pentru viitorul fiului meu, 
eu fac tot ce trebuie, ca să devină ce am visat și să se împlinească destinul. 

— Signora! se înclină cu smerenie Capello. 


Se vede treaba că doamna Cigalla avea un cuvânt foarte greu în căsnicie, 
mai cu seamă că o parte din avere provenea din zestrea adusă de ea, așa că 
soțul păru a se mai domoli. 

— Bine! făcu el cam înciudat. Dar avem noi să-i arătăm acelui conte de... 

— Podebrad, răsti apăsat oaspetele. 

— Aşa cum spui! se îndârji bătrânul. O fi el de viță veche, dar și Giani va fi 
principe turc! 

— Ceee?! sări speriată signora Cigalla. 

— Nici vorbă, doamnă, o linişti Capello zâmbind. Va stăpâni un principat 
în împărăția turcului. Este adevărat că locuitorii sunt schismatici de rit 
grecesc, dar tot creștini sunt şi poate că, până la urmă, însuși Gianino are să-i 
ducă la apostolica noastră credință catolică, spre marea mulțumire a 
sanctității-sale papa. 

— Acum ai văzut de ce s-a băgat sfânta Ana în daravela asta? rânji Carlo 
către nevastă-sa. 

— Dacă-i pe așa, atunci bucuria are să ne fie şi mai mare. Dumnezeu, 
sfânta Ana și sanctitatea-sa... 

— Şi toţi sfinţii!... o îngână bărbatu-său. Să ştii că-l şi văd pe cucernicul 
nostru Gianino cu crucea într-o mână și cu foarte scumpa lui mireasă pe 
genunchi, botezând pe toţi sălbatecii aceia, care te pomenești că mai 
mănâncă şi oameni, după câte am auzit eu... 

— Vai de mine! se sperie mama. 

— Nu-i aşa, signora, râse Capello. Messer Cigalla glumeşte, ca să vă 
înfricoşeze, dar când are să afle câţi bani va scoate Giani de la „sălbatecii” 
aceia... 

— De aur?! sări Carlo. 

— Se-nţelege! Ei nici nu păstrează argintul. Îl dau copiilor să se joace cu 
el, în loc de pietricele. Chiar și țăranii au, acolo, mai mult aur decât 
neguţătorii noştri din Italia. 

— Ei... dacă-i pe aşa, se mai înmuie negustorul Cigalla, de ce n-ai spus de 
la început că nu-s bani aruncaţi în vânt?! Cum se numeşte faimosul 
principat? 

— Valachia, ori Țara Românească. Tot una-i! 

— Hm! făcu nedumerit Cigalla. 

— Ei de fapt îşi spun români, numai vecinii le zic valachi. 

— Parcă ai zice „romani”, şopti doamna Cigalla. 

— Foarte adevărat, căci ei se trag din vechii romani de odinioară, care s- 
au dus acolo să se îmbogăţească. 

— Ahaaa! făcu mulțumit Cigalla. 


— Chiar și limba latină de altădată au păstrat-o ca a lor, şi se aseamănă cu 
italiana noastră. 

— Atunci are să-i fie lesne lui Gianino să se înțeleagă cu supușii, se bucură 
mama. 

— Mai ales când are să le ia aurul, adăugă vesel și tatăl. 

— În scurtă vreme, nici n-are să se mai cunoască vreo deosebire dintre 
prințul Giani şi români. 

— Dacă spui că-s plini de aur, zise iar Cigalla, poate că n-ar fi rău să 
scoatem o dobândă frumușşică la banii ce-i stricăm pe sultan. Ce zici? 

— Fără grijă, messer, că ai să scoţi împătrit! 

— Atunci, ce mai aşteptăm? Să batem palma! Dar domnia-ta cât pofteşti 
pentru osteneală? întrebă deodată Carlo Cigalla, privindu-l îngrijorat pe 
străin. 

— Deocamdată, plata cheltuielilor, iar mai apoi slujba de sfetnic, un fel de 
cancelar al prințului Giovanni Michele. 

— Ştii că-i frumos, Carlo? bătu din palme signora Cigalla. Îmi place cum 
sună la ureche! Dar pe limba lor cum are să fie? 

— După câte ştiu eu, „loan Mihai-vodă”. 

— Bine, signora Cigalla, sună frumos, făcu soţul, dar noi să trecem la 
afaceri. 

Signora Fernando tăcu, însă nu părăsi încăperea, în vreme ce Carlo îşi 
aminti de ceva și zice către străin: 

— Dacă te ai atât de bine cu Gran Turco, pentru ce îți mai cere bani? Și 
încă aşa de mulți? Nu s-ar putea să-i dăm după? 

— lar începi? nu se rabdă femeia. 

Capello zâmbi mulțumit de sprijinul mamei și începu cu voce tărăgănată: 

— Vărul meu, Ricardo Bianchi, este bun prieten cu sultanul, dar mai sunt 
în preajma lui o droaie de slujbași și mai mari şi mai mărunți şi toți aceștia 
trebuie plătiți pe rând și toți la un loc se adună... Poate că nici n-are să fie 
nevoie de atâţia bani, sau poate de mai mulți... 

— Ceee?! sări Carlo. Alţii?! 

— N-auziși că-i vei scoate împătrit? îl potoli soața. 

Bărbatul rămase o vreme să chibzuiască, apoi întinse mâna străinului. 

— Batem palma! hotărî el. Dar un înscris nu facem între noi? 

— Nici vorbă! Să afle contele? Nu trebuie decât o scrisoare către 
bancherii domniei-tale la Istanbul, ca să-mi deschidă un credit acolo. Se 
înțelege că numai sub supravegherea alteței-sale principelui Giovanni 
Michele... 


Ultimele cuvinte avură darul să-i liniștească pe fericiţii părinţi, care îl 
poftiră pe străin să-l ospăteze și să întocmească cele de trebuință înţelegerii 
lor. 

Copleşit de daruri mărunte, dar de preţ, signor Capello părăsi Messina cu 
aceeași grabă cu care sosise, cerându-le gazdelor sale să păstreze cea mai 
mare taină, până aveau să izbândească. 

Dar n-a fost chip ca fălosul Cigalla să nu spună, cui voia şi cui nu voia să-l 
asculte, ce avea să ajungă feciorul său. „Gran Turco însuși se rugase de el, 
fiindcă auzise despre vestita familie Cigalla”, se umfla el în pene, uitând să 
adauge şi banii ce trebuiau risipiţi pe malurile Bosforului. 

Un fior îi străbătu şira spinării când primarul însuși îi spusese: „Nu cumva 
să fi fost vreun mascalzone, acel trimis al lui Giani, și să te fi tras pe sfoară”, 
dar tot sărmana soață l-a potolit, amintindu-i că nu-i dăduseră străinului 
niciun ban peşin. Apoi trimisese și el un om de legătură la Istanbul, ca să afle 
în ce ape se scaldă Bianchi și dacă însuşi Capello este un om cinstit. 


În această privinţă, temerea celor din Messina se dovedi neîntemeiată, 
căci străinul era un om de cuvânt și se duse la prietenul său Bianchi, cu 
adevărat omul padișahului, unde fu primit cu mare bucurie. 

— Caro mio, îi zise acesta îmbrățișându-l. Mai încape vorbă, ce nu fac eu 
pentru tine? Știu că vii să-mi ceri ceva şi eu sunt bun prieten cu Murad... 

— Dar aş vrea mai întâi să știu cât are să mă coste!... se îngrijoră Capello, 
cunoscând obiceiul locului. 

— La padișah, nimic! Poate doar vreo corabie cu vin ce nu s-a mai 
pomenit. Cât despre ceilalți, nu mai ai nevoie, câtă vreme sultanul va 
porunci. Dar despre ce-i vorba? 

Capello începu să-i povestească ce avea de gând şi atunci văzu o umbră 
pe faţa prietenului său. 

— Are să fie mai greu, dragul meu, căci principatul este cerut de mulți 
alții, care au bani, nu glumă, și tu ştii bine că pe lângă sultan mișună o haită 
întreagă de șacali. Oricum însă te poți bizui pe prietenul tău Ricci, dar și pe 
Gran Turco... 

Despărțindu-se de binevoitorul său amic, gândul lui Capello fu să-i dea de 
veste lui messer Cigalla că treaba este pe jumătate făcută, ceea ce avea să-i 
mărească întrucâtva creditul. Deodată însă auzi o voce mieroasă lângă el, 
chiar la ieșire: 

— Ce mai faci, nobile domn? 

Se întoarse şi zări tolănit într-un jilț un turc, ce părea a fi de rang mare, 
după veşminte. Îi vorbise greceşte şi, cum el nu înţelegea prea bine această 
limbă, socoti că va fi fost vreo asemuire. Salută la rându-i și răspunse: 


— Sluga, domniei-tale, efendi. Să-mi fie cu iertare, dar nu-mi aduc aminte 
să ne fi văzut cândva. 

— Ai dreptate, arhonda, rânji străinul. Eu însă ştiu că domnia-ta eşti 
Giovanni Capello, și mai știu că eşti prietenul lui signor Ricardo Bianchi. 

— Să zicem! 

— Numele meu este Curt Celebi. 

ltalianul auzise de acest grec turcit care umbla să apuce domnia pentru 
un oarecare Leon Tomșa, fecior de voievod român, aşa că nu fu prea bucuros 
de întâlnire. Zâmbi totuşi cu prietenie și întrebă: 

— Pot să-ţi fiu de folos cu ceva, efendi? 

— Cu multe, arhonda! Mai întâi să vorbim cinstit, negustorește! Ce 
primeşti domnia-ta pentru munca ce o faci? Să nu-mi spui că nu-i vorba de 
nimic, că nu te cred! Vrei tronul Valahiei pentru omul domniei-tale? Eu 
aşijderea, dar pentru al meu! După cum vezi, o spun pe faţă! 

— Eu nu mă aleg cu nimic, efendi. Oamenii din țara aceea vor un domn 
bun și... 

— Să lăsăm vorbele mari! Pe mine, vulpoi bătrân, ţi-ai găsit domnia-ta să 
mă amăgeşti? Încă o dată te întreb, cât? 

— Bani?! 

— Ce altceva? 

— Slujbă. 

— Asta nu-i cu putință! Să zicem însă... douăzeci de mii de scuzi, pentru 
domnia-ta, în schimbul unor vorbe bune strecurate la urechea lui signor 
Bianchi. 

Capello rămase gânditor, căci atâta amar de bani nu văzuse el niciodată. 

— Şi cancelar al prințului domniei-tale! răspunse el hotărât să se lepede 
de prietenul îndepărtat. 

— Vezi că nu te pricepi? Țara aceea n-are cancelar, iar slujbele sunt 
asemenea cu ale slugilor domniei-tale de acasă, supuse și ascultătoare 
stăpânului. 

— Prinţul meu a făgăduit și va face pentru mine o slujbă de cancelar. Nu 
pot să-l înșel! 

Aflase că o căpătuială pe la domnia Valahiei nu era de disprețuit şi că avea 
să-i aducă bani de trei ori mai mult decât i se făgăduiau. 

— Are să-ți pară rău! zâmbi răutăcios Curt Celebi. 

Dacă ar fi putut afla atunci ce avea să se întâmple, de bună-seamă că 
signor Capello s-ar fi mulțumit cu banii turcului, dar se bizuia pe vorbele 
prietenului său Bianchi. Nu se putea să nu izbutească! leşi deci, salutându-l 
cu trufie pe Curt Celebi, de parcă el i-ar fi dat câteva pungi cu aur. 


A 


Cât despre Bianchi, acesta îl cam ducea cu vorba. „Caro mio, Giovanni”, îi 
spuse el într-una din puținele zile când putea fi găsit treaz. „Nu știu cum se 
face, însă, de nu beau, nu mă-ncumet să cer sultanului să-l facă bey pe 
prietenul tău, iar după ce mă înfrupt din licoarea lui Bachus, parcă 
Dumnezeu îmi fură minţile. De nu mă-nșel, chiar i-am spus ceva lui Murad, 
dar se vede că și Alah al său face la fel, căci legea lor nu îngăduie decât apa 
ȘI sa 
Sărmanul Capello a simţit cum i se clătina pământul sub picioare, 
ascultându-l. A mai nădăjduit totuși o bună bucată de vreme, până pe la 
începutul lui octombrie 1629, când a ieşit firman de domnie, însă pentru 
prințul lui Curt Celebi. De Moldova nici nu putea fi vorbă, fiindcă acolo s-ar fi 
izbit și de un amestec leşesc. „N-are decât să mai aștepte cu nunta și să vie el 
însuși aici, ca să putem scoate bani mai lesne, căci omul bătrânului Cigalla e 
un cărpănos” gândi el în cele din urmă. Apoi întocmi o scrisoare pentru 
Messina, lăsându-i să înțeleagă pe cei de acolo că i se cam spulberaseră 
nădejdile din pricina lipsei lor de încredere în mânuirea banilor. 

Vestea așteptată de la Istanbul căzuse ca o găleată cu apă rece peste capul 
fălosului nobil, care hotărî ca nici să mai audă vreodată de însurătoarea 
feciorului, fie şi cu „o serafimă din rai, dacă se va fi găsind aşa ceva. N-are 
decât să meargă la mănăstire!” fu răspunsul lui către înlăcrimata mamă. 
„Gărgăunii domniei-tale, doamnă, m-au făcut să pierd o groază de parale, 
luându-mă după toţi şarlatanii. Călugăr să se facă!” strigă el nepăsător în fața 
hohotelor de plâns ale nefericitei mame. 


Înscăunarea feciorului lui Tomşa-vodă în Muntenia umpluse de bucurie 
inimile... moldovenilor. Se înțelege că nu ale tuturora, ci numai ale 
târgoveţilor, care nu uitaseră pe răposatul „voievod al calicilor”. Dar şi în 
rândul supușilor noului voievod, chiar dacă s-ar fi bucurat careva, curând 
avea să fie dezamăgit, căci Leon-vodă adusese cu dânsul o droaie de 
cămătari, de la care se împrumutase și acum aveau a secătui țara. Prostimea, 
care de obicei se bucura la domnie nouă, văzând liota de greci, turci şi 
armeni care împânziseră țara, se înspăimântase la gândul birurilor ce aveau 
să-i fie stoarse cu anasâna. 

Mulţi dintre boieri, însă, dădură fuga la poala domnitorului, după cum era 
datina, fie ca să capete vreo slujbă mai grasă, fie numai să afle în ce ape se 
scaldă noul stăpân. Nu fuseseră nici ei prea încântați, căci înaltele dregătorii 
erau date încă de la Istanbul celor cu care venise și nici cu inimă către țară 
nu se arăta. 

— Boieri dumneavoastră! le zise el tuturor celor care-l întâmpinară. Țara 
trece prin mare necaz şi de nu s-ar fi milostivit luminăţia-sa padișahul 


nostru, stăpânul cel prea-înalt, un străin ar fi fost acuma în scaunul 
Basarabilor. 

Murmure surde se auziră în rândul boierilor, fiindcă nici cel care le 
vorbea nu era de stirpe basarabă, dar nici care nu cuteză să-l înfrunte. Vodă 
socoti că surda nemulțumire se datora primejdiei de care scăpaseră, aşa că 
urmă fără grijă: 

— Pentru aceea m-am jurat și m-am îndatorat, punând obrazul domniei- 
mele în fața acestor neguţători cinstiţi, care m-au sprijinit cu banii lor. 
Cuvine-se deci a le înapoia totul, cu dreptate și bună orânduială, după cum 
ne-a fost învoiala. 

— Dar ţara a fost întrebată de tocmeala măriei-tale? se auzi deodată 
vocea lui Niţă Floricoiu din Greci, făcându-i pe ceilalți să împietrească de 
uimire. 

— Doar nu vei fi socotind că domnia-ta ești țara, boierule! scrâșni Leon- 
vodă. Dar dacă-i aşa, iacă, poruncesc să fii întrebat acum! 

Făcu semn câtorva ieniceri din preajmă-i și aceștia îl și înşfăcară pe 
cutezător. Cu toată împotrivirea lui, fu silit să îngenuncheze în fața 
voievodului care, vânăt de furie, îl păli cu topuzul peste fălci. Nu se auzi 
decât geamătul de durere al celui lovit, căci nimeni nu-i mai luă partea. 

— Mai pofteşte careva să fie întrebat? rânji Vodă. 

Cu toţii se grăbiră să sărute mâna ce li se întindea și cu mare grabă se 
înturnară pe la casele lor. Cei mai prevăzători, chiar de a doua zi porniră în 
pribegie pe la Brașov ori Sibiu, căci bănuiau ce avea să-i aștepte în țară. 

Alte nădejdi risipite, dar numai pentru o vreme, căci Aslan-vornicul, 
Mihail-spătarul Coţofanul, Dimitrie-slugerul Filișanu și mulţi alți pribegi 
hotărâră să-şi zălogească bruma de avere ce o mai aveau asupra lor, 
jupânului Cristian din Braşov, şi să-și tocmească lefegii în oaste. Rugară apoi 
pe aga Matei din Brâncoveni de peste Olt, fugar și el, să le fie căpetenie și 
porniră împotriva crudului voievod de la Târgoviște. 

Și din nou norocul le stătu pe delături! În cea de-a douăzeci şi una zi de 
august a văleatului 7139, după cum arată însemnările vremii, ori 1631 în 
socoteala papistăşească, oştenii domnitorului i-au întâmpinat pe răzvrătiți 
lângă biserica Mihai-vodă din cetatea Bucureştilor și i-au înfrânt. Mulţi 
căzuseră muşcând țărâna, dar îndestui fură și prinşii care-şi așteptau soarta, 
legați-cobză unul de altul. 

— Ha, ha, ha! Berbecii! rânji voievodul, asemenea părintelui său de 
altădată. lacă, mișeilor, că vă aflați în puterea domniei-mele! 

— Îndurare, slăvite stăpâne, se milogiră unii. N-am vrut! și dădură să 
îngenuncheze. 

Fiind prinşi unii de alţii, îi târâră și pe ceilalți şi cu toții se prăvăliră. 


— Ei bine, am să hotărăsc însumi domnia-mea, zise Vodă mulțumit să-i 
vadă tăvălindu-se la picioarele lui. Sunt printre voi „berbeci cu lână bună”. 
Tu, Brătășanule, cu capul tău cel prost, ai să stai la obadă ca prostimea, până 
ce vei scoate douăzeci de pungi. 

— Vai de mine, măria-ta! se văicări acesta. De unde? 

— Să-ţi dea și cumnatu-tău, Matei-aga, capul răzvrătiților! Doamne, că nu 
mi-a căzut el în mână!... Să plătiţi voi, neamurile! Chiar şi tu, Brâncovene. Ce 
te holbezi așa? 

— Eu?! făcu Preda Brâncoveanu, unul dintre cei mai bogaţi boieri ai ţării. 

— Da, tu, câine! Au nu-i eşti nepot? Tu însă ai să dai cu cinci mai mult ca 
ceilalți şi încă zece pe deasupra, pentru nerușinare în fața domnului tău! 

Voievodul se încruntă apoi către viermuiala de oameni ce-i stătea în față 
şi scuipă scârbit asupra lor. 

— Care dintre voi mai poftește viață, să verse fără zăbavă vistieriei 
domnești câte zece pungi. 

— Să trăieşti, măria-ta! se bucurară aproape într-un glas cei mai mulți 
dintre prinși, răsuflând ușurați. 

Vodă însă îl zări printre ei pe Nușă-armașul, şi pe loc i se făcu negru în 
faţa ochilor. 

— Tu, slugă nemernică, mă vânduși pe treizeci de arginţi, ca Iuda, ai? și-l 
scuipă în plin obraz. Pe acesta să-l trageţi în ţeapă! porunci el armașului. 

Mai făcu vreo câțiva paşi, săltându-le capul cu vârful cizmei. 

— Şi pe Mihai-clucerul și pe Gheucă... şi pe ăsta, începu să-i cam ia la rând, 
dar spre norocul nefericiților armașul se făcu a nu-i mai putea alege pe 
osândiți. 

Trecându-i furia, însă mai ales cu gândul la bani, Leon-vodă îi iertă mai 
apoi pe toţi, în afara lui Nuşă şi Mihai-clucerul. Ceilalţi fură prinși în obezi şi 
trimiși la Târgoviște, până ce neamurile aveau să plătească răscumpărarea. 

Vestea se auzi până la laşi, trezind amintiri dureroase pentru unii. „Aşa 
făcea și tătâne-său, Tomșa, şi tot berbeci ne zicea”, şuşoteau boierii 
înspăimântați. „A sosit ceasul dreptăţii la fraţii noştri munteni, dar în curând 
are să vină şi la noi!” se bucurau târgoveţii şi calicimea. 

Pribegii însă nu se lăsară şi după ce neamurile prinse îi răscumpărară, nu 
pregetară să pornească iarăși împotriva domniei, dar de astă-dată nu cu 
spada, ci cu aur sunător. 

Cel dintâi prag călcat fu la Abaza-pașa, sangeac-beiul de Silistra, şi mai 
apoi la marele vizir, încercând în cele din urmă chiar și la padişah. Nu li s-a 
părut deloc ciudat că printre prieteni s-a aflat şi italianul Capello, măcar că 
în trecut se zvonise că uneltea pentru dobândirea tronului în folosul acelui 
străin de care pomenise Leon Tomșa la înscăunare. „Te faci frate cu dracul, 


până treci puntea!” și-au zis boierii şi l-au îngăduit printre ei. Dar făgăduiala 
de o sută de mii de scuzi, drept haraci, nu păru cu putinţă nici chiar 
lacomilor dregători otomani, care porunciră să pună Abaza-paşa domn pe 
Radu llieş, iar Leon-vodă fu mazilit, în a douăzeci şi una zi a lunii iulie 1632, 
spre marea uşurare a boierimii. 


Firmanul dat noului domn n-a fost pe placul multora și mare mâhnire îi 
aduse lui signor Capello, care fu din nou povățuit de prietenul său, Bianchi, 
să mai aştepte. 

Aspre vorbe de ocară îi auziră urechile domnului mazilit, pe drumul către 
Giurgiu. Cămătarii se și pregătiseră să-l înșface de cum avea să pună piciorul 
pe țărmul Bosforului, însă Leon Tomșa le-a jurat că are să ajungă iarăși în 
scaun și va plăti tuturora, mai ales hainilor. 

Abaza-pașa primi pe noul bey cu multă răceală, sfătuindu-l prietenește să 
se lase păgubaș de domnie, iar în taină trimise vorbă boierilor unde să-l 
întâmpine. Se vede însă că aceștia înțeleseseră în felul lor tâlcul vorbelor 
pașei, încât la întâlnirea cu proaspătul domn Radu llieş îi arătară armele și-l 
puseră pe fugă. Pe loc au înscăunat pe Matei-aga din Brâncoveni și au cerut 
luminaţiei-sale Abaza-pașa sprijin pe lângă Înalta Poartă pentru alesul lor. 
Acesta a primit cu bucurie, mai cu seamă darurile alăturate unei asemenea 
dorințe, punând degrabă o vorbă bună la sarai. 

Din nou nenorocul i-a stat în cale lui Gian Michele Cigalla, şi prietenul său 
Capello mai trimise o scrisoare cu mare mustrare bătrânului nobil din 
Messina, învinuindu-l de zgârcenie. Furia lui însă nu era dreaptă, fiindcă nici 
el, nici Curt Celebi, care asculta acuma tânguirile lui Leon Tomșa, nu erau 
mai bine văzuţi decât fălosul Abaza-paşa de la Silistra. 

Alte nădejdi spulberate... 


VISTIERNICII MĂRIEI-SALE 


Cei ce se îndoiseră de trăinicia domniei lui Matei-vodă se înșelaseră, căci 
acesta şi-o întocmise în aşa fel încât părea de neclintit, cu toate urzelile din 
afară şi dinăuntrul ţării. Tot aşa gândea și boierul Ghinea Brătășanu, care 
scăpase ca prin urechile acului de securea gâdelui lui Leon Tomșa. Păgubise 
ceva bănet, nu-i vorbă, dar nu s-ar fi putut spune că nu-i înapoiase cumnatu- 
său, cu vârf și îndesat. Numai la slujbe nu se îndemnase degrabă, chitind cu 
cale să mai lase să treacă o vreme, spre a se limpezi domnia. Acuma socotise 
însă nimerită vremea lui și, în ascuns, se rugase de Vodă să fie căftănit cu 
vreo dregătorie în divan. Nu se așteptase la împotrivire, dar nici prea lesne 
n-a fost, căci boierii pământeni nu priveau cu ochi buni pe cei veniţi de pe 
alte meleaguri, iar despre el știau destui că se numea cândva Tucalas şi că 
taică-său avusese olărie pe undeva în Rumelia, de unde și porecla de 
„olarul”. Ce-i drept, se înrudea cu cei mai vechi boieri ai ţării, căci nevastă-sa, 
Florica, era sora voievodului, însă tot mai erau mulți împotriva divănirii lui. 
Hotări deci să-și facă drum peste voința lor, mai cu seamă că domnitorul 
avea să-l sprijine. 

În acea molcomă după-amiază de vară şedea în cerdacul casei sale din 
Brătăşanii Romanaţilor, părând a fi în aşteptarea unor oaspeţi. Îşi arunca 
mereu privirile către Oltul care, în drumul său spre Dunăre, îl despărțea de 
drumul cel mare ce ducea la Corabia și de acolo pe malul celălalt în țara 
bulgărească. Sorbea tacticos „cahfe”, obicei deprins de pe vremea când 
fusese sol de taină la Abaza-pașa din Silistra. Mai trăgea năstrușnicul 
osmanlâu și „tiutiun”, drept în adâncul bojocilor, scoțând mai apoi fum pe 
nări şi pe gură, ca un balaur. Încercase şi el, dar nu se putuse deprinde cu 
asemenea bazaconie, căci îi venise să verse și tușise de era să-și scoată și 
ochii din cap. 

Îl auzi pe Osman, cocoşul cel pestriţ, bătând din aripi şi mai apoi 
trâmbițând către tăriile cerești un straşnic cucurigu umplându-l de 
încântare. „Bravo!” îl lăudă el în gând. „Halal bărbat, cu ditamai haremul 
după el, ca un adevărat sultan!” ÎI pizmuia adesea, căci, deși nu s-ar fi putut 
spune că ducea lipsă de slujnicuțe din acelea sfioase şi abia săltate din 
copilărie, jupâneasa Florica, soață legiuită, nu prea închidea ochii la 
giumbușlucurile bărbatului, şi nu trebuia uitat că era sora lui Vodă. Se ferea 
întotdeauna să nu afle ea ceva, fiindcă avea sânge aprig, dar tot mai călca 
uneori pe alături. Osman se învârti pe lângă o râmă închipuită, chemându-și 
„cadânele”, şi pe neașteptate o păcăli pe una, supunând-o bărbăteşte. „Al 
dracului pezevenghi!” râse Ghinea cu glas tare și mai că-i venea a bate din 
palme de bucurie. Găina amăgită nu părea nemulțumită, ci dimpotrivă: se 


scutură umflându-se în pene cu fală, că dintre toate, ea fusese aleasa lui 
Osman, dar dezmăţatul era cu ochii pe alta. Așa îi trecea vremea cu tihnă şi 
nepăsare, însă din când în când boierul întorcea urechea către apa Oltului, şi 
de bună-seamă că nu spre a-i asculta susurul. În alte zile s-ar fi auzit larma 
copiilor ce se scăldau și se hârjoneau pe nisipul mărunt, acuma însă plouase 
cu vreo două zile mai înainte şi răcorise văzduhul, ţinând plozii pe lângă 
casele lor. 

Deodată se auziră împușcături şi strigăte de ajutor, care îl făcură pe boier 
să tresalte și să zâmbească mulțumit, fără a se clinti din jilț. De altfel, curând 
liniştea se înstăpâni din nou și Ghinea închise ochii încetişor, mai-mai să 
ațipească, de nu l-ar fi deșteptat glasul lui Iordache, vătaful curții. 

— Boierule! Boier Ghinea! 

— Ce-i, bre? Ce s-a întâmplat? îl întâmpină stăpânul venind la marginea 
cerdacului, spre a vedea mai bine. 

— lacă, ne picară oaspeţi de seamă... 

— Să poftească! strigă el cu glas cât mai vesel, ca să-şi arate părerea de 
bine la asemenea veste. Ai grijă de telegari, iar pe dumnealor, boierii, 
îndrumă-i aici! 

Se îndreptă apoi către capul scărilor, așa după cum se cuvenea să fie 
întâmpinat un oaspete de seamă. 

— la te uită! făcu el pe uluitul. Ce mare cinste pe mine! Au ești chiar 
domnia-ta, vel-vistiernice Stroia? Poftiţi, rogu-vă! Poftiţi! 

— Eu sunt, cinstite boier Brătășanule, răspunse cel din frunte, trăgându- 
şi cu greu povara osânzei burduhanului revărsat peste brâu. lacă, am alături 
pe dumnealor, Radu, vtori-vistiernic, şi Tudor-cămăraș! își arătă el 
însoțitorii, care plecaseră capetele spre închinăciune. 

— Să fiți sănătoşi şi domniile-voastre, se bucură gazda. Dar urcați odată, 
că noi totdeauna am fost tare bucuroși de oaspeţi, în singurătatea noastră. 
Rău îmi pare numai că jupâneasa mea, Florica, îi plecată la niște neamuri de 
la Şopârliţa, dar nădăjduiesc că veţi zăbovi... 

— Ce zăbavă, boier Ghineo? Noi suntem zoriți ca nimeni alţii, se băgă în 
vorbă Tudor-cămărașul. 

Vel-vistiernicul îi aruncă o căutătură urâtă tânărului său însoțitor, dar nu 
putu zice nimic din pricină că tare mai gâfâia, după ce urcase treptele. 

— Fă, Haritino, Gherghino, ori care mai sunteţi pe acolo, strigă Brătășanu 
către cuhnea din curte. Vedeţi că avem oaspeți! Daţi zor să-i cinstim cum se 
cuvine, fetelor! 

— Da' nu te mai zbuciuma, cinstită gazdă, izbuti să îngăime boierul Stroia, 
abia suflând. Doar nu venirăm în ospețţie. 

— Aşaaa?! Și eu, care mă bucuram... 


— Numai necazul ne-a abătut pe la uşa domniei-tale, boierule, urmă 
dregătorul domnesc tolănindu-se într-un jilţ. 

— De nu săreau asupra noastră... vru să spună celălalt vistiernic, dar 
gazda nu-l îngădui. 

— la uite, eu abia acuma iau seama că aveți hainele rupte, de parcă v-aţi fi 
încăierat cu careva! făcu Brătășanu pe miratul. Dar ședeţi și domniile- 
voastre, boierilor, îi îmbie el pe cei doi care rămăseseră în picioare. Spuneți- 
mi ce vi s-a întâmplat și cu dragă inimă vă stau în ajutor, dacă îmi este cu 
putinţă. 

Vătaful Iordache se ivi cu o bărdacă de vin, scos din cel mai întunecos colț 
al pivniţei de sub casă. O roabă țigancă, cu ochi jucăușşi și cu năframă roşie ca 
sângele, aşeză ulcelele de lut pe o măsuţă, pierind apoi ca o nălucă de sub 
ochii cămăraşului Tudor, care se uitase pofticios la ea. 

— Până va fi pregătit ceva de-ale gurii, rogu-vă să vă clătiți gura cu niţel 
vinișor de-al nostru, de la buturugă, își îmbie boierul Ghinea oaspeţii, după 
ce Iordache le umpluse cănile. 

Se părea că anume voia să treacă vremea, băgându-se în vorbă ori de câte 
ori încerca vreunul să povestească păţania lor. 

— Straşnic vin! pufni Tudor-cămărașul, ştergându-și cu dosul palmei 
mustața cea stufoasă. Ochii însă îi fugeau peste marginea cerdacului, unde i 
se păruse a zări năframa roșie. 

— După puterile noastre, se sfii gazda. Dar parcă începuserăţi a spune?!... 

— Aşa-i! oftă boier Stroia cu ochii la bărdacă. Mare pacoste pe capul 
nostru! 

Gazda pricepu căutătura vel-vistiernicului și fără grabă umplu din nou 
cănile, iar din pricina închinărilor amânară întâmplările prin care trecuseră 
noii veniţi. Până la urmă începu tot boierul Stroia, cu glas domol: 

— Să vezi, cinstită gazdă, că plecarăm încă de ieri din Târgovişte, că 
ziceau arnăuțţii că noaptea îi mai bine la drum de vară... dar ce s-o mai 
lungesc? lacă, ţi-a povestit dumnealui, vistiernicul, că mie mi s-a încleiat 
limba de atâta colb ce-am înghiţit. 

Brătășanu îi umplu ulcica, în vreme ce vistiernicul Radu nu se lăsă mult 
rugat și începu: 

— Pornirăm să ducem haraciul turcului la schela Corăbiei, unde așteaptă 
un caic de-al lui Abaza-pașa. Puserăm lada de stejar, ferecată cu patru lacăte, 
şi însoțiți de zece arnăuţi ne aşternurăm drumului. 

— Mai era și surugiul! adăugă cămărașul, golindu-și cana. 

— Da, da, și el! încuviință Radu. Către ziuă ajunserăm prin apropierea 
domniei-tale, în lunca Oltului, și fiind osteniți peste măsură ne traserăm la 


hodină un ceas-două, mai cu seamă că mai istoviți decât noi păreau caii, care 
se făcuseră tot o spumă. 

— Dumnealui, vel-vistiernicul Stroia, a poruncit popasul, zise cămărașul, 
făcându-şi tovarăşii să-i arunce priviri chiorâșşe. 

— D-apăi, vezi bine, că nu era să hotărască surugiul! îl repezi Radu. 

— Se-nţelege, zise împăciuitor gazda, căutând să le astâmpere supărarea. 
Spune mai departe, boierule! 

— Aţipirăm, după cum ne fusese înțelegerea, iar când am deschis ochii, 
nici urmă de arnăuți, dar nici surugiul. 

— I-auzi colo!? se miră Ghinea. Au fugit cu toţii? 

— Parcă i-ar fi înghițit pământul, nu alta, murmură vel-vistiernicul Stroia. 

— Dar lada? iscodi gazda. 

— Neatinsă în căruță, răspunse scurt cămărașul. 

— Tot e bine că ați scăpat banii, făcu Ghinea. 

— Da' de unde?! vru să urmeze Tudor. 

Fu însă oprit din nou de bătrânul boier, care-l mustră: 

— Parcă ai avea limbariţă, Tudore. Nu cumva băuși prea mult? Lasă-l pe 
Radu să povestească! 

— Fiindcă rămăsesem numai noi, Radu s-a urcat pe capră, şi am pornit-o 
călare încoace, căci așa a zis dumnealui, boierul Stroia, să ne abatem pe la 
domnia-ta, spre a ne da câţiva slujitori înarmaţi până la Corabia, urmă 
Tudor. 

— Cum de nu! încuviință Brătășanu pe dată. N-am văzut însă căruţa!? Aţi 
lăsat-o singură, fără pază? 

— Tocmai asta este, răspunse vistiernicul Radu. Când socoteam că am şi 
ajuns, numai ce se năpustiră asupra noastră puzderie de tâlhari... 

— Nu mai spune! Aici, pe moșia mea?! 

— Da! zise apăsat boierul Stroia. 

— Doar nu veţi fi crezând că... 

— Nici gând, boier Ghineo, răspunse bătrânul. Nici prin cap nu ne-a trecut 
că ar fi putut fi oameni de-ai domniei-tale. 

— Mai curând erau nişte robi țigani, nu se răbdă Tudor, dar, spre mirarea 
lui, boierii nu-l mai mustrară. 

— Aşa-i! încuviinţară ei. 

— Mulţi? mai întrebă gazda. 

— Dar cine a stat să-i mai numere, dădu din umeri Radu. Ne-au pălit la 
iuțeală, l-au îmbrâncit pe Tudor de pe capră și, luând hăţurile, au dat bice 
cailor. 


— Ba, am sărit eu, de bună-voie! se împotrivi cămărașul. Trăsesem spada 
şi nu mă puteam lupta cu ei de sus. De altfel, au și luat-o la sănătoasa când 
m-au văzut gata de luptă. 

— Da, dar cu căruţă și cu ladă cu tot! adăugă, cam în batjocură, Radu. 

— Dădeau din pistoale ca niște apucaţi, nu se lăsă Tudor. Cum era să mă 
iau după ei, când nici cal nu mai aveam? 

— Poate că trăgeau în vânt, numai așa, ca să vă sperie, zâmbi Ghinea 
Brătăşanu. Că nici nu văd să fiți răniți... 

Vorbele acestea însă nu fură pe placul oaspeților, și atunci încercă să o 
dreagă. 

— Lăsaţi că am să pornesc potera împotriva ticăloşilor, dar, până atunci, 
eu zic să vă duceţi de îndată la măria-sa, spre a-i da de ştire. 

— Acum? Asupra nopții? se bosumflă marele vistiernic, după ce îi 
gâdilase nările mirosul puilor fripţi la țiglă, ce venea dinspre cuhne. 

— Precum vă va fi voia, boieri dumneavoastră, dar eu aşa socot, că mai 
curând e mai bine, după cum zice vechea zicală. Mă îngrijesc eu de cai 
pentru înapoiere, și pe urmă trimit potera să ia urma tâlharilor. 

— Nădăjduiam să ne însoţești chiar domnia-ta, boier Ghineo, zise cam 
dezamăgit Stroia. Mâine am fi plecat cu toţii, și mărturia în fața lui Vodă... 

— Eu n-am nimic împotrivă, dar măria-sa are să se mânie și are să fie 
primejdie pentru capetele domniilor-voastre. Ce aveți să spuneți 
domnitorului?... Unde vă sunt arnăuții?... Este cu putință să vă puie pe fugă 
nişte ţigani pârliți? 

— Cam are dreptate boierul Ghinea! încuviință Radu, îngrijorat de cele 
auzite. 

Rămaseră o clipă uitându-se unul la altul, după care, cu mare părere de 
rău, boierul Stroia oftă: 

— Dacă-i pe așa, atunci să mergem! și dădu pe gât ulcica. Să fie cu 
sănătate şi noroc, iar poate că până plecăm s-or fi fript orătăniile alea care te 
îmbată cu mirosul!... adulmecă bătrânul cu nasul în vânt. 

— Mai întâi le vom înfuleca, râse Ghinea, şi pe urmă veţi purcede la drum, 
doar nu va să plecaţi flămânzi de la ușa mea. Noroc! 

— Să dea Dumnezeu! închinară și ceilalți. 

Cu adevărat că de aşa ceva aveau nevoie năpăstuiții vistiernici, căci, dacă 
nu le vor cădea căpățânile în colb, paguba aveau s-o acopere cu punga lor. Se 
ospătară totuşi cu mare poftă, după care își luară rămas-bun de la 
binevoitoarea lor gazdă, care le făgădui că a doua zi avea să plece și el la 
Târgovişte, să se înfățișeze domnitorului. 


De îndată ce boierii se pierdură în lunca Oltului, boierul Ghinea porunci 
armăsarul lui sirep, îşi atârnă două pistoale la brâu și se îndreptă și el către 
râu, dar mai la deal, pe malul oltenesc, la un vad nu prea cunoscut de lume. 
Nu mergea la întâmplare, ci spre casa lui de bârne din pădure, pe care o 
ridicase să-i fie adăpost la vânătoare. 

Cum pătrunse în luminișul unde se vedea așezarea, dădu un strigăt și se 
săltă în şa: 

— Bre, Ignate! 

— Aici sunt, boierule! M-am întins și eu niţel pe butucii ăștia, că pe iarba 
verde nu-i chip, de atâta umezeală. 

— Baragladinele sunt înăuntru? 

— După poruncă, stăpâne. 

— Le-ai dat de băut? 

— Tot butoiașul ăla de prăștină. Se îmbătară „cuc”. 

— Acu ce fac? 

— Mai întâi au cântat și hăulit din toți bojocii, de bucurie c-au făcut 
treabă bună și au să fie slobozi, după făgăduiala măriei tale. Mai pe urmă i-a 
dovedit băutura şi socot c-au adormit buștean, de nici să se pişe n-au mai 
ieşit. 

— Uşa îi zăvorâtă? 

— Întocmai după cum ţi-a fost voia, stăpâne. 

— Atunci, ia cară şi tu vreascurile alea de colo şi împrejmuieşte casa cu 
ele. 

— Doar n-o să le dăm foc?! râse tâmp Ignat. 

— Tu fă cum îţi zic şi nu mai întreba! îl repezi boierul. 

Brătășanu se apropie de căruța domnească, la care mai erau caii 
înhămațţi, păscând liniștiți, în vreme ce Ignat se străduia să-i împlinească 
porunca. Își zicea că stăpânu-său avea de gând să-i sperie pe ţigani, mai 
înainte de a le da drumul. Mofturi boierești, de care el n-avea să se lege. 
Treaba lui! 

Isprăvind ce avea de făcut, aduse pe deasupra și două brațe de fân uscat, 
apoi îl înştiință pe Ghinea, măcar că acum avea inima cam strânsă de 
îndoială. De fapt țiganii nu erau decât niște ticăloşi de robi... dar, oricum, 
oameni erau! 

— Ține, bre Ignate, pentru strădania şi slujba ce-o făcuși, îi întinse Ghinea 
două pungi burdușite şi un hrisov din piele subţire de vițel. Ai aici înscrisul 
că te-ai răscumpărat din rumânie, iar pe deasupra și niște zloți. Boier te-am 
făcut, nu alta! 


Bietul om rămase năucit, crezând că nu auzise prea bine. Se prăbuşi la 
picioarele binefăcătorului său, acoperindu-le cu sărutări şi lacrimi de 
bucurie. 

— Lasă, bre! se trase Ghinea cam stingherit. Însă chiar dacă te-am 
slobozit, să-mi slujești cu credinţă şi atunci bine ţi-o fi şi pe mai departe. 
Norocul tău cu mine-l faci, să nu uiţi! 

— Până oi pune mâinile pe piept, măria-ta, n-am să uit facerea de bine... 

— Acu' scoate amnarul și pune focul! Să nu uiţi, bre, că ce facem acuma 
este pentru binele ţării, și nu va mai afla nimeni ce s-a petrecut aici. 

În prea marea lui bucurie, Ignat nici nu-și dădu seama ce face. 

— Râdem niţel de petrecăreţi, nu-i așa, milostive? întrebă el cu gura până 
la urechi de veselie. 

— Da, da! încuviință Ghinea. Bine ai zis! Să-i facem să țopăie, fiindcă prea 
s-au dat la aghioase, după ce s-au îmbuibat cu prăștină. Poate ar fi fost bine 
să fi avut şi vreo cobză cu ei, adăugă el în batjocură. 

Când vâlvătăile cuprinseră întreaga casă, Ignat văzu cu spaimă că 
zăbrelele erau de fier şi nu de lemn cum crezuse la început, nădăjduind că pe 
acolo vor sări robii înfricoşaţi. 

— Nu cumva să nu mai putem desface zăvoarele, măria-ta, se îngrijoră el. 
Doamne fereşte, să nu facem friptură de cioroi. 

— Cu atât mai bine! rânji Ghinea. Să vedem şi noi ce gust are. 

Ignat râse prostește, căci nici prin cap nu-i trecea să mănânce carne de 
om, fie ea şi friptă. 

Flăcările se întinseră și îndată izbucniră țipetele deznădăjduite ale celor 
dinăuntru, care pricepură la ce cruntă moarte fuseseră osândiţi, fără să ştie 
de cine anume. 

— Le-o ajunge, bâigui Ignat, mai mult ca pentru sine, mai cu seamă că 
boierul îşi scosese cele două pistoale și le aprinsese fitilele. 

— Încă nu! se încruntă Ghinea şi, întorcându-se pe neașteptate, descarcă 
focul ucigător în pieptul îngrijitorului încremenit de groază. 

Nu apucase să mai scoată o vorbă, ci bătând aerul cu brațele se prăbuși 
fulgerat. Un val de sânge înspumat i se ivi în colțul gurii, iar ochii îi rămaseră 
larg deschişi, cătând către cerul plin de funigei. Din sânul cămășii se zărea 
hrisovul, care-i adusese atâta bucurie şi nădejde. 

— Rău îmi pare de tine, bre Ignate, se aplecă Ghinea asupra mortului, ca 
să-i ia banii și înscrisul, pe care-l aruncă apoi în foc. De fapt nu era decât o 
vechitură de răvaș nedeslușit până atunci, dar cu care păcălise pe bietul om, 
nicidecum o răscumpărare. 


Curând se potoliră şi strigătele nefericiţilor arşi de vii, şi niciun cap nu se 
mai ivi la zăbrele, încercând să le îndoaie, cum făcuseră la început. Căzând şi 
acoperișul peste ei, nu mai încăpea îndoială că pieriseră cu toţii. 

Căznindu-se de unul singur, Ghinea trase leșul lui Ignat lângă foc şi 
aruncă asupra lui bârne aprinse, după care mormăi: 

— Dumnezeu să te ierte! și făcu semnul crucii asupra mortului din flăcări. 
Acum ştiu bine că ai să-ţi ţii gura! 

Când s-a mai domolit pojarul, boierul n-a mai așteptat stingerea lui de tot, 
ci şi-a legat armăsarul în urma căruţei cu haraciul, s-a urcat pe capră şi a dat 
bice cailor către casă. Apoi, chiar în aceeași noapte, a pornit către cetatea 
domnească. De astă-dată și-a luat cu sine lefegii înarmați până-n dinţi, spre a 
păzi banii turcilor. Abaza-paşa n-avea decât să mai aștepte o vreme! 


Spre amiază roţile căruţei se opriră pe caldarâmul curții voievodale, iar 
boierul pătrunse de îndată la Vodă. 

— Ai izbutit? îl întrebă acesta, de cum i se înfățișă. 

— Precum am gândit, zâmbi Brătăşanu, sărutând mâna întinsă de 
domnitor. 

— Vistiernicii sunt aici din faptul zilei, numai că am poruncit divan abia 
spre seară. Lada-i în curte? 

— Da! Cu lăcăţele neumblate... 

— Dar goală! zâmbi Vodă. Ce s-ar mai fi crucit Abaza-pașa, dacă ar fi 
deschis-o! Norocul cel mare că ai putut s-o opreşti din vreme, că altminteri 
ar fi putut crede că mi-am bătut joc de el. 

— Barem bolovanii din ea să fi fost de sare, şi tot ar mai fi fost ceva, dar 
aşa... 

Matei-vodă îl bătu prieteneşte pe umăr, zicându-i: 

— Eşti dracu gol, măi Ghineo! Acum pot crede liniștit că ai să-ţi ţii 
făgăduiala şi ai să-mi umpli vistieria. Dar cu bani, nu cu pietre! ținu el să 
adauge. 

— Dacă voi căpăta slujba... 

— Vezi bine că azi n-are să ți se mai împotrivească nimeni. Burduhănosul 
de Stroia are să fie bucuros că a scăpat cu zile de mânia domniei mele. Acum 
mergi unde ţi-i voia şi să vii la divan din vreme, ca să fii înaintea celorlalți. 

Dumnealui boierul Ghinea Brătășanu plecă mulțumit că toate i se 
împlineau după cum şi le închipuise. Cât despre boierii divaniţi, deşi nu toți 
se aflau în acel ceas la Târgoviște, erau îndeajuns spre a afla de nenorocirea 
abătută asupra vistiernicilor măriei-sale. Unii se bucurau în sinea lor, 
nădăjduind că le vor lua locul, alţii îi căinau cu adevărat, căci pedeapsa nu 
putea fi decât cea mai cumplită. Pierderea banilor de haraci aducea după 


sine strângerea altora, şi țara, secătuită cum era, nu mai avea de unde să 
dea. 

Măria-sa intră cu fața cătrănită și fără a răspunde închinăciunilor și 
temenelelor prea slugarnice ale unora. Cei trei vinovaţi stăteau spăsiţi, albi 
ca varul, dar Vodă nu le aruncă nicio privire. Se așeză în scaunul domnesc şi 
începu a vorbi: 

— Am avut mare încredere în sfetnicii domniei mele, în acele slugi care 
mi-au jurat credinţă şi supunere, și iată ce au făcut netrebnicii. Unde-s banii, 
Stroio? se răsti deodată. 

— Tâlharii, prea-milostive stăpân! bâigui acesta prăbuşindu-se în 
genunchi. 

— Asta am mai auzit! Voi, ditamai boieri, scutul ţării, aţi rupt-o la fugă în 
fața unor țigani prăpădiţi. Dacă aşa va fi fost cu adevărat, și nu altcum. 
Ruşine vouă! 

Îi ocărî în fel şi chip o vreme, după care porunci să fie adusă lada cu 
pricina, sub ochii uluiți ai tuturora. 

— lacă, boieri dumneavoastră, că banii au fost găsiți de credinciosul 
nostru Ghinea Brătăşanu, aici de față, și după cât spune nici n-a fost luată 
vreodată de țigani. Oricum, lăcățele sunt neumblate şi nici urmă de 
sminteală ori spărtură. Puneţi mâna! 

Câțiva se apropiară și, după ce pipăiră lada pe toate feţele, ziseră: 

— Aşa-i, măria-ta. Este neumblată! și răsuflară ușurați. 

— Atunci, pentru ce ați lăsat-o de izbeliște, nemernicilor? se răsti Matei- 
vodă către cei îngenunchiaţi. Sunt bani strânși din sudoarea ţării, și voi aşa 
ați avut grija lor? Tocmai voi... vistiernicii domniei mele? Unde-s cheile? 

— La mine! răspunse îndată boierul Stroia, simțind că-i vine inima la loc, 
de vreme ce fusese găsită lada. 

Îşi supse burduhanul, spre a putea umbla la brâu, şi trase un şirag de chei 
legate cu un lanţ de argint. 

— Astea-s! dădu el, să se ridice, dar, nefiind ajutat, rămase mai departe la 
pământ. 

— Saltă-l, aprod! porunci Vodă. Se descuie cu mâna lui! 

Un strigăt de uimire răsună în încăpere, la vederea bolovanilor. Voievodul 
rămase tăcut, dar sfetnicii se îmbulzeau, care mai de care, să vadă 
pietroaiele. 

— Socot că nu se poate îndoi nimeni care sunt adevărații tâlhari, boieri 
dumneavoastră şi cinstiți sfetnici, zise Vodă cu glas tăios. 

Vel-vistiernicului i se înmuiară picioarele și căzu ca o zdreanţă, cu faţa la 
pământ. Erau pierduţi toți trei! Ceilalți amuţiseră. 

Atunci se auzi vocea mieroasă a lui Brătăşanu: 


— Măria-ta, rogu-te să-i ierți, căci asemenea înlocuire ar fi putut fi făcută 
de ţigani, care au iarba fiarelor, și nicidecum de un boier credincios ca... 

— De ce nu, Brătăşanule? se răsti domnul și la el. Au nu asupra lor au fost 
cheile? Ce iarba... dracului, vorbeşti? 

Bătu apoi din picior în faţa vel-vistiernicului: 

— Mărturisește, tâlharule! 

— Măria tal... icni acesta, dar i se puse un nod în gât. 

Domnitorul întoarse spatele şi se așeză din nou pe tron. 

— Hotărâţi domniile-voastre, cinstiți sfetnici, ce pedeapsă li se cuvine! 

Se lăsă o tăcere adâncă, după care se auzi o voce nu prea hotărâtă: 

— Moartea... 

— Moartea! întăriră pe dată și ceilalți. 

Şi din nou se băgă Brătășanu: 

— lertată să-mi fie îndrăzneala, prea-milostive și domniile-voastre 
luminaţi și veliți boieri divaniţi, că eu, nevrednicul, n-ar trebui să intru în 
vorbă, dar mă pun chezaș că vistiernicii, tustrei, au să acopere paguba. 
Lăsându-le viaţa, se mai poate răscumpăra vina. Îndurare, stăpâne! şi se 
alătură şi el celor îngenuncheați. 

Şuşoteli prinseră a se auzi printre sfetnici, iar cei vinovați începură a se 
tângui la rându-le: 

— Îndurare, măria-ta! Cruță-ne viața și punem banii la loc! 

— Noi... vru să mai spună boierul Stroia ceva, dar Ghinea nu-i dădu răgaz: 

— Nu-i lua în seamă, prea-milostive domn. Socot că spaima le-a luat 
minţile, căci ei n-au furat, aşa că vor da alţii în schimb. 

— Iertare! Milă, stăpâne! se porniră şi alte voci. 

Voievodul rămase cam descumpănit, căci înțelegerea cu Ghinea fusese să- 
i facă pe vinovaţi să plece cât mai curând din slujbe, iar divanul să nu aibă 
nicio bănuială. De datul banilor înapoi nu pomeniseră nimic. „Ce i-o mai fi 
dat prin cap, vicleanului?” se întrebă el în sine, dar îl lăsă în pace să-şi facă 
jocul, ştiind că nu va fi spre paguba domniei. 

— Voia voastră, cinstiți sfetnici. Voi ați hotărât, aşa că domnia mea le 
iartă capetele lor cele proaste, dar le luăm slujbele, de care se dovediră 
nevrednici. 

— Să trăieşti, măria-ta! se auziră glasuri de pretutindeni, cu toate că unii 
strigau cam cu jumătate de gură. 

— Am hotărât să fie sfetnic al domniei mele la vistieria ţării boierul 
Ghinea Brătășanu, zise deodată Vodă. S-a dovedit om de mare credinţă, dârz 
şi milostiv. 

— Aşa-i! încuviințară dregătorii. 


Fără a se mai lungi la vorbă, Matei-vodă părăsi încăperea, privind cu un 
zâmbet în colțul gurii spinările încovoiate ale boierilor. „O turmă de lingăi!” 
își zise. „De fapt, întotdeauna s-au găsit lingușitori, pe care poţi să-i învârți 
după cum miști degetul. Vicleanul de Ghinea are sânge grecesc şi a știut cum 
să-i joace. E dat naibii!” 

După plecarea voievodului, mulți părăsiră odaia divanului, dar nu puțini 
au fost şi aceia care l-au înconjurat pe noul vel-vistiernic, strângându-i 
mâinile cu fățărnicie. Se ridicaseră și cei trei vinovaţi, maziliți din slujbă, dar 
nu cutezau să se apropie de Brătășanu, aşa încât se îndreptă acesta spre ei. 

— S-a isprăvit cu bine! Mergeţi acasă în liniște şi pace! Nu era să vă las eu 
să pieriți, câtă vreme mi-ați călcat pragul și mi-ați cerut sprijinul! zise el 
anume ca să fie auzit de alţii. 

— S-ar cădea să-ți mulțămim boier... începu Stroia, dar Ghinea i-o reteză 
pe dată: 

— Vel-vistiernic! Eu îs acum în slujba aceasta, să nu uitaţi, iar domniile- 
voastre să vă străduiţi a pune la loc banii făgăduiţi, că eu n-am de unde. 

— Dar parcă... 

— Am spus-o aşa, într-o doară, ca să vă scap de la ananghie, dar știți prea- 
bine că dacă ar fi să dea țara birul tot împărăţia l-ar lua, şi atunci de unde să 
umplu vistieria țării? 

Mazilii se uitară buimaci, nepricepând prea bine ce va să zică, mai cu 
seamă că nu le trecuse de tot spaima. Oricum, îşi dădură seama că aveau să 
înfrunte trufia veneticului căruia îi datorau viaţa. 

Un aprod veni să-l cheme pe noul dregător la măria-sa şi Ghinea se grăbi 
să-l urmeze. 

Acesta îl privi zâmbitor şi-l întrebă: 

— Fu bine, Ghineo? Ce zici? 

— De neașteptat, doamne. Au să dea şi ei banii... 

— Cum „și ei”? Nu cumva ai de gând şi tu?! 

— Nu la mine mă gândeam, măria-ta, ci la țară. Va trebui strâns iarăși 
birul. 

— Asta nu, cinstite vel-vistiernice! se împotrivi Vodă. Domnia mea n-are 
să îngăduie ca cei mai năpăstuiți supuși să fie jupuiţi de vii. Avem banii de 
haraci neatinși. Ce mai vrei? 

— Măria-ta să nu uite că la Stambul te pândeşte Leon Tomșa, chit că acum 
s-a dat la fund, făcându-se neguţător de stridii. 

— Mazilul? 

— Întocmai! Strânge bani grei, iar bunul său prieten, Curt Celebi, 
unelteşte şi adună pârâși, dar şi toată ura împotriva măriei-tale. De unde să 
luăm atâta aur, ca să le astupăm gura celor mai lacomi de la Poartă? 


— Socoteam că era mai bine să fi năimit ceva lefegii ca să ne scăpăm de 
păgâni, nu să-i îndopăm cu aur. Rákóczy a făgăduit... 

— Vorbe, luminate stăpân, vorbe! cuteză Ghinea să-l întrerupă, fără să-şi 
dea seama. Vorbe şi nimic altceva! Să ne slobozim de grija dușmanilor de la 
sarai, ca să ne putem întări şi mai apoi să strivim capetele balaurului 
otoman. Ne trebuie o groază de bănet, și eu mă încumet să-i scot pentru 
măria-ta, dar pentru aceea zisei să mai plătească o dată ţara. 

— Orice, Ghineo, dar asta nu! Ţăranii sunt vlăguiţi de tot, încât abia mai 
suflă. Ce să le mai iei? Cenușa de pe vatră, poate. 

— Dar bine, doamne, au numai aceștia sunt în Ţara Românească? Boierii 
nu-s şi ei ai țării? Ei de ce să nu dea barem un zlot pentru binele ei? 

— Ghineo, tu ai înnebunit! Vrei să mi-i pui în cap pe toţi? Uiţi că noi înşine 
suntem boieri? Aşa nu faci decât să-mi înmulțești duşmanii! 

— Dar dacă nici n-au să simtă că le voi lua? zâmbi vel-vistiernicul. Nu 
pentru aceea am căpătat dregătoria? 

— Fă ce vrei, dar pe săraci mai lasă-i! lar de ți s-o împotrivi boierimea, să 
ştii că eu mă spăl pe mâini. De Leon-Stridie, însă, încuviințez să mă scapi, cu 
bani ori fără. 

— Dar de celălalt? 

— Care?! 

— Cigalla, mărite stăpân! Ce, doar n-ai uitat? 

— Aşa-i, că pe ăla nu-l mai băgai la socoteală. Tot mai umblă după 
domnie? 

— Încă cum! 

— Atunci ţi-i las pe toţi, şi dacă se vor mai ivi și alţii, tot în seama ta 
rămân, că văd că îți merge mintea. Am auzit că şi Vasile-vodă din Moldova 
nu s-ar da în lături să mă înlocuiască cu podoaba de fiu-său. 

— Cu el doar cu arma te vei socoti, doamne. Cât despre ceilalți, lasă-i în 
seama mea, că le vin eu de hac! se grozăvi Ghinea. 

— Prea-bine, prieten al inimii mele şi adevărat frate ce îmi ești, zise 
voievodul. Ce s-ar fi făcut soru-mea, Florica, dacă nu dădea peste tine? 

— Mai bine zis, norocul a fost de partea mea, stăpâne, se linguși 
Brătășanu. Aș mai fi putut sluji măriei-tale, dacă nu mă căpătuiam în țara 
aceasta? 

— Eşti cam pișicher, Ghineo, dar, dacă-i spre binele ţării și al domniei, nu- 
i păcat. 


ÎN CETATEA PADIȘAHULUI 


După nenumărate peripeții, care i-au pus viața în primejdie, orfanul 
cocon al răposatului Radu Mihnea a dat în calea lui spre Istanbul de un 
neguţător grec, Haralambos, care s-a învoit să-l sprijine pe necunoscutele 
meleaguri. Copilul nu era însoţit decât de bătrânul său epitrop, fostul 
căpitan Pârvu, şi împreună cărau toată averea ce putuseră lua cu ei la 
plecare. Haralambos află că băiatul avea neamuri în capitala otomană, 
anume familia bogatului Stratonic. Lambrakis, totuși, auzind cele pătimite 
până atunci, chibzui că ar fi cu mult mai bine să ascundă adevărul și ticlui el 
o poveste. Mai întâi schimbă numele băiatului în Frant, spunând că ar fi fost 
un copil din flori al tatălui său, lane Surdul din Qostantiniya, adică frate 
vitreg cu el, că avea și o soră, Thamar, cam de aceeași vârstă, şi că maică-sa 
murise de câțiva ani. Așa urma să afle, pe căi ocolite, ce hram poartă al de 
Lambrakis și cu ce ochi ar fi primit pe nepotul din Moldova. 

— Isteață minte mai ai, râse mulțumit căpitanul Pârvu. Adevărat se zice 
că grecul îl poate duce de nas și pe dracu, când vrea. Nu mi-o lua în nume de 
rău, dar văd că Dumnezeu ni te-a scos în cale și poate om scăpa de cele 
necazuri de până acum. 

Grecul îi strânse mâna și scorneala lui se dovedi folositoare, căci nimeni 
nu i-a mai găsit urma pribeagului domnişor în marele oraş. Și poate că ar fi 
dăinuit asta multă vreme, dacă moș Pârvu nu s-ar fi îmbolnăvit, căzând la 
pat. Nu-i pria lui și pace în ţara turcească, încât se topea văzând cu ochii. 
Atunci socoti tânărul neguţător că ar fi mai bine dacă Lambrakis ar afla 
adevărul chiar din gura epitropului şi, cum îi prevedea ceasul din urmă pe 
aproape, îşi luă inima în dinți şi bătu la ușa bogătașului. 

Iarna se arăta în părțile astea altfel decât pe plaiurile moldovene, dar 
„Franț” nu ducea dorul săniuţei ori al bulgărilor de omăt, având zilnic alte 
născociri şi mulţi prieteni, și băieţi şi fete. Când şi când, se mai ducea pe la 
Pârvu, care nu voia să-i spună ce are, nici în ruptul capului. Aflând că 
bătrânul „leneveşte”, aşa după cum îi spunea chiar el, îl săruta pe obrajii 
scofâlciți de boală şi fugea iar, zorit, pe uliţă. 

Haralambos găsi acasă numai pe kira Evdokia, mătușa băiatului, care, 
auzind de Mihnuţ, odrasla Maricăi, nici nu-şi mai aşteptă bărbatul, ci plecă 
pe dată să-l vadă, lăsând vorbă unde se află. Nici nu intrară bine pe ușă, că 
veni și kir Stratonic, tot o fugă, dar nu dădură decât peste epitropul bolnav, 
copilul fiind plecat teleleu pe uliţă. Bătrânele lui rude se cam înspăimântară, 
căci abia acum înțelegeau rostul spargerilor din casa lor, dar Haralambos îi 
linişti, spunându-le că şi numele îi fusese schimbat şi nimeni nu-i cunoștea 
taina, în afara lui însuşi, dar el avea altele în cap. 


Tânărul neguţător le sluji și de tălmaci, întrucât epitropul nu cunoştea 
limba grecilor și nici ei pe-a lui. 

— lacă, zise bolnavul cu glasul stins, am dat acestor oameni de treabă, 
care ne-au stat cu mare ajutor la nevoie, douăzeci de mii de drahme, dar 
socot că nu-i îndeajuns pentru inima lor cea bună și dragostea frățească ce i- 
o poartă „măriei-sale”. 

Încercă să zâmbească spre Haralambos: 

— lartă-mă că i-am spus așa, dar acuma nu multă vreme am să-l mai dau 
de gol! 

Acesta îi strânse mâna și întoarse capul ca să nu i se vadă lacrima înflorită 
în colțul ochilor. 

Kir Stratonic încuviinţă cele făcute şi făgădui să le mai dea și pe deasupra, 
ori de câte ori ar avea nevoie. 

Cu gâtul uscat de fierbințeală, bolnavul se căzni să vorbească mai 
departe: 

— Ce am prăpădit pe drum, până la sosirea noastră aici, este socotit până 
într-un sfanț, pe înscrisul întocmit cu Haralambos. Cealaltă parte a averii 
orfanului este neatinsă şi, pe lângă banii şi giuvaerurile aflate în lada de colo, 
mai sunt și înscrisurile către zarafii de aici ca să-i dea banii când o pofti. 

Îşi trase din nou răsuflarea, înghiţi în sec, iar Haralambos îi întinse ulcica 
cu apă. 

— Domniile-voastre veţi face ce veţi crede de cuviinţă, căci mare nădejde 
își puseseră răposaţii lui părinţi în venirea orfanului aici. 

Povesti mai apoi câte pătimise bietul copil și-i părea rău că abia în ultima 
vreme aflase că duşmanul cel mai încrâncenat se dovedise Vasile-vodă Lupu, 
dacă s-ar lua după mărturisirea împielițatului călugăr Rafailă, dar nu-şi 
dădea seama pentru ce să-l fi urât într-atât. 

Toate aceste întâmplări o făcură pe chira Evdokia să-i dea lacrimile, iar pe 
bărbatu-său îl cuprinse teama ca nepotul să nu fi fost vreun nevolnic, ori 
vreo sfrijitură. Se lumină însă la față când se pomeniră deodată cu „Franț' 
dând buzna în odaie. Băiatul se fâstâci văzând lume străină, dar aflând că era 
vorba de rudele sale, la care ar fi trebuit să se ducă, nu se prea arătă 
încântat. 

— Să ştiţi că eu nu plec nicăieri de lângă moș Pârvu și nici pe tata lane nu- 
] părăsesc, zise Mihnuţ de la început. 

— Nici noi nu vrem să te smulgem de lângă cei dragi ţie, dar te poftim să 
treci şi pe la noi, ca să ne iubeşti şi să-ți fim în loc de părinţi, cum a vrut 
însăși măicuţa ta. 

Mihnea îşi cunoştea povestea şi se gândi că așa ar fi trebuit să se 
întâmple, încât făgădui că n-are să-şi uite singurele neamuri de sânge pe 


care le avea, iar bătrânii trebuiră să se mulțumească deocamdată cu atâta. 
Apoi copilul se duse lângă Pârvu și, mângâindu-i pletele, îl întrebă cu 
duioşie, căci îşi dădea seama că era bolnav: 

— N-ai vrea să vii cu mine, moşule, să ne uităm la biserica cea mai mare 
din lume, pe care au pângărit-o osmanlâii? La ce bun să „leneveşti” atâta. 
lacă, vom trece și pe la unchiul, hai, zău! 

— Dragă Franţ, să nu mai vorbeşti aşa urât despre turci, chiar aici, în 
orașul sultanului! zise Haralambos. 

— Aşa spun toţi copiii, se dezvinovăţi el. 

Haralambos îi vorbise grecește, şi kir Lambrakis, auzind despre ce era 
vorba, se alătură tânărului neguţător: 

— Tu nu trebuie să te iei după prostiile lor! 

— Ba, dacă vrei să știi, au dreptate! se răsti Mihnuţ. lar grecii au să-i 
azvârle pe păgâni în marea de unde au venit. 

Cei doi bătrâni nu mai puteau de bucurie că nepotul lor se descurca atât 
de bine pe limba strămoșească, dar mai ales că era cuprins şi de dragoste 
pentru Elada. 

— Psihi mu! făcu mătușa Evdokia cu ochii în lacrimi. Se vede că ești din 
sămânţa noastră... 

— Ba, nu-i adevărat! se împotrivi băiatul. Eu mă trag din neamul 
Basarabilor și al Corvineştilor. Sunt și însemnat... 

— Să nu mai pomeneşti niciodată, frate Franţ, de asta! îl dojeni 
Haralambos. Ai uitat oare ce am hotărât? Și să știi că mătușa ta are dreptate, 
căci o picătură de sânge de-al nostru ai, fără îndoială, şi nici de el n-ai de ce 
să te ruşinezi, ba dimpotrivă! 

Oricum, nepotul fu pe placul soţilor Lambrakis. Nu aveau pe nimeni în 
afară de el și toată averea agonisită trebuia să-i rămână lui, așa că nici n-au 
voit să se atingă de cele aduse de Pârvu din Moldova. 

— Să păstrăm banii cu folos, pe la cămătari şi zarafi, ca să se înmulțească, 
zise kir Lambrakis, şi în privinţa asta eu vă voi ajuta. Ar trebui însă ca atât 
bolnavul, arătă el spre Pârvu, cât şi băiatul să vină să stea cu noi, căci suntem 
singuri și i-am îngriji tare bine. 

— Mulţumesc din inimă domniilor-voastre, răspunse Pârvu auzind 
despre ce era vorba. Eu însă în curând am să mă mut în altă lume și n-am să 
vă mai fac nicio grijă. Cât despre măria-sa, socot de cuviință ca măcar la 
două zile să treacă pe la curtea dumnealor, adăugă el uitându-se la 
Haralambos. 

— Cum am putea să-ți fim de ajutor? întrebă kir Stratonic pe fostul 
oștean, deși ştia că n-ar mai putea face nimic pentru el. 


— Apăi, de, răspunse acesta, aș dori şi eu ca, după ce-oi muri și când 
măria-sa va ajunge în scaunul cuvenit al țării, să ducă și osemintele mele în 
pământul de baștină şi să le îngroape în satul meu de pe malul Argeșului. Și 
să mă pomeniţi şi pe mine, când veţi aprinde lumânări pentru cei dragi. 

Auzindu-l pe epitropul său, care nu vorbise niciodată așa până atunci, lui 
Mihnea i se puse un nod în gât. Cât pe ce să izbucnească în plâns, dar 
Haralambos îl trase pe dată şi amândoi ieşiră din odaie, ca să nu-l vadă 
bolnavul și să-i facă şi mai rău. 

Prevestirea bătrânului se împlini în sticloasele zile ale lui făurar, 
aşternând o mare tristeţe în sufletele celor care-l cunoscuseră şi-l iubiseră 
pe fostul oştean al domniei. Murise fericit, ținându-l de mână pe Mihnea, 
căruia îi ceru cu glas de moarte: 

— Să-mi făgăduieşti, măria-ta, că ai să te străduieşti să ajungi domn al 
vreunei țări de-a noastre şi, odată ajuns în scaun, să strângi laolaltă tot 
neamul românesc... 

— Ca măria-sa Mihai, încuviinţă băiatul. 

— Întocmai! Şi să nu uiţi că semnul de pe umăr te obligă să calci pe 
drumul strămoșilor, că numai așa vei primi binecuvântarea tuturor celor de 
un sânge şi-o credinţă. Să fii necruţător cu duşmanii noştri, că nici ei n-au să 
te ierte! 

Se stinse bărbăteşte şi cu un zâmbet fericit pe buze, iar obrazul 
încremenit rămase luminat de flacăra lumânării, de parcă ar fi poposit o rază 
de soare pe el. Așa îi găsiră cei dimprejur, ținându-se de mână şi după 
moarte, şi abia când își dădu seama că se va despărți pentru totdeauna de 
bunul său „moş Pârvu”, tânărului Mihnea parcă i se rupse ceva în el și 
puhoiul lacrimilor îl năpădi într-un plâns cu sughițuri. 


După înmormântarea ce avu loc în cimitirul grecesc, numai vreo două 
săptămâni mai rămase Mihnea în casa lui „tata lane”, apoi se mută la rudele 
sale, aşa cum fusese voința răposatului. Haralambos încuviințase, mai ales că 
acestea tocmiseră nişte slujitori înarmaţi, care aveau să-l păzească pe 
vlăstarul domnesc, dacă furii ar mai fi avut poftă să le calce casa. În acest fel 
şi Haralambos ar fi putut să-şi vadă de treburile lui neguţătorești, plecând 
iarăşi cu marfă prin ţări străine, ca să sporească avutul ce-l dobândise prin 
dărnicia soților Lambrakis, dar şi la povaţa lui kir Stratonic, cu care se 
întovărăşise la negoţi. 

Nu era departe de vechea mahala unde se obişnuise, dar Mihnea intrase 
în altă lume, mai înstărită, deşi lipsită de veselia celor săraci. Și straiele 
începură a fi din ce în ce mai frumoase și mai împodobite, pe măsura cinului 
familiei Lambrakis. Veneau pe la ei familii vestite din neamul împăraților de 


altădată ai Bizanțului, ba unii se şi gândeau cum ar face să arvunească o 
căsătorie cu vreo odraslă de-a lor, căci bogăția Lambrakilor le făcea cu 
ochiul. Mătușa Evdokia însă priveghea grijulie şi nu îngăduia nicio 
încuscrire, decât numai dacă ar fi fost un neam de prinți bogaţi, şi nu 
scăpătați, fără alte bunuri în afara unui nume falnic de altădată. Dar Mihnea 
habar n-avea de toate acestea. Se ducea mai în fiecare zi pe la „soră-sa” 
Thamar, şi nu atât pentru bătrânul ei tată surd, cât ca să se joace cu prietenii 
lui, Spiro, Lakis, Kiriakos și mulţi alții. Din păcate, treptat începură a se 
împuțţina zilele de joacă, fiindcă mătușa Evdokia tocmise trei dascăli. Voia ca 
nepotu-său să fie şi cărturar, nu doar un războinic oarecare. 

Mai întâi fusese adus kir Nechifor Lucaris, care avea să-l învețe dulceața 
limbii greceşti de altădată, încântându-i urechile cu minunatele poveşti ale 
Iliadei și Odiseei, ori cu tragediile ce răsunaseră cândva și sub cerul însorit 
al Istanbulului. Rareori îi mai zicea Qostantiniya, numai când era cu copiii 
lui, căci până și dascălul grec îl povățuise să nu-i supere pe stăpânii turci, 
când avea să se învârtă în mijlocul lor. 

— Dar eu n-am să mă duc niciodată pe acolo, răspundea la început 
Mihnea şi într-adins pomenea vechea denumire grecească a orașului, 
Constantinopolis. 

Mai pe urmă se arătă mai puțin înverşunat, căci învățatul Türk Ahmed 
Lala ştiu să-i strecoare în suflet dragoste și pentru limba Profetului. Era 
dascăl la medresa geamiei Aya Sofia și cu mare cheltuială și rugăminte se 
învoise să se ocupe de nepotul lui kir Stratonic, cu care era prieten. Ar fi fost 
mai lesne să-l fi dus la școala lui de la moschee, dar asta ar fi însemnat ca 
tânărul să-și lepede legea creştinească și turcul ştia prea bine că grecii erau 
tare încăpățânațţi în necredinţa lor. Mihnea însă avea o înfățișare plăcută şi o 
minte ageră, încât înțeleptul dascăl nu se îndoia că într-o bună zi avea să-l 
aducă fără greutate la legea musulmană. Prindea cu ușurință limba turcă, ba 
chiar şi araba și persana, atât de trebuitoare în ştiinţele filosoficeşti. 
Istorisirile lui Ahmed Lala se încurcau în mintea băiatului, nu o dată, cu cele 
ale lui kir Lucaris, și asta nemulţumea pe cei doi dascăli deopotrivă. 

Cel de-al treilea, Roberto Capestano, raguzan de obârşie, era mai tânăr 
decât ceilalți dascăli ai lui Mihnea și, pe lângă limba italiană şi latină, se 
obligase să-l învețe meșteșugul armelor, care îi era cel mai de plac 
învățăcelului. Cu el avusese altă nedumerire, căci băiatului i se părea că 
limba latină nu era decât „o românească stricată”, iar cât despre italiană nu 
se îndoia că era vorba de români ce trăiau pe meleaguri îndepărtate de casa 
lor și cam încurcaseră graiul străbun. Se înțelege că măiestrul Capestano 
făcuse la început mult haz de spusele lui Mihnea, trebuind apoi să-i 
deslușească şi trecutul îndepărtat și să-i lămurească locul de baștină al 


românilor, adică Roma cea bătrână, de unde fuseseră aduşi cândva în ţara 
vestitului Decebal, în care s-au împământenit până astăzi. Asta era prilej de 
mare fudulie pentru Mihnea și se lăuda în fața prietenilor săi, care habar n- 
aveau nici de Roma și nici de români, dar rămâneau cu gura căscată „cât de 
învăţat” era fratele lui Thamar. 

O mai slăbise acum cu joaca pe uliţi, căci mai toată ziua, ba chiar şi seara 
târziu, se mânia împreună cu kir Lucaris de ticăloşia lui Mehmet Cuceritorul, 
care a doborât o mândră împărăție de altădată, pentru ca a doua zi să 
rămână mut de încântare auzind faptele de vitejie ale aceluiași sultan din 
gura lui Ahmed Lala. Se duceau apoi împreună la „geamia albastră”, cum i se 
spunea, isprăvită de curând, și răsfoiau ore la rând foile îngălbenite ale 
coranului. Nu i-a plăcut însă nicidecum semiluna ce străjuia minaretele 
Sfintei Sofia. Odată avu norocul să-l zărească, printre oştenii ce-l înconjurau, 
pe însuşi sultanul Murad-khan, călare pe un frumos armăsar arăbesc, 
acoperit cu aur și atlazuri. „Așa falnic trebuie să fi arătat și măria-sa Mihai, 
dacă nu şi mai grozav!” îşi zisese el încântat. Dar cu toată această măreție, 
grecii, în cea mai mare parte şi mai cu seamă cei de vârsta lui, se 
împotriveau cu înverșunare stăpânirii semilunei. Unii, dintre cei bogaţi, se 
împăcau cu gândul și chiar îşi numeau orașul Islâmbol, ca să fie mai apropiat 
de limba turcă, dar alții nu voiau să audă altfel decât de „orașul lui 
Constantin”, așa cum i se spunea odinioară. 

Se zvonea din ce în ce mai des că odată cu împlinirea celor două veacuri 
de stăpânire a păgânilor, adică în 1653, Dumnezeu avea să trimită un 
arhanghel cu sabia de foc să-i alunge peste Bosfor, căci numai atâta fusese 
hotărâtă osânda grecilor, pentru păcatele ce le săvârșiseră cândva. Mihnea 
nu știa ce să mai aleagă, căci Ahmed Lala i-a spus că acestea nu erau decât 
bazaconii şi scorneli greceşti, dar kir Nechifor credea, ba și chiar și ser 
Roberto o nădăjduia din adâncul inimii. Tânărul încerca zadarnic să-i 
împace şi pe unii şi pe alţii. Învățătorul grec îi povesti de mega-ducele Lucas 
Notaras, care crezuse că se va putea împăca neamul grecilor cu al 
osmanlâilor şi care pierise din însăși porunca padișahului. Asta îl cam 
descumpăni pe băiat şi într-o zi o iscodi pe mătuşă-sa, care părea a fi cea mai 
dreaptă: 

— Mătușă Evdokia, domnia-ta ai auzit de Lucas Notaras? 

— Vreun precupeţ, ori marinar? Cine o mai fi și ăsta? Ţi-a zis cumva, ceva, 
psihi-mu? se îngrijoră bătrâna. 

Mihnea izbucni în râs. 

— A fost un megaduce, mătuşșă! Este mort de aproape două veacuri. 

— Ei, bată-te să te bată! făcu mătușa zâmbind. M-ai băgat în sperieți, 
crezând că cine știe ce derbedeu va fi fiind acesta ori că te va fi ameninţat cu 


ceva, Doamne fereşte! Dar văd că-i treabă cărturărească. Întreabă-l pe arhon 
Lucaris. 

— Păi el mi-a spus, dar credeam că ştii şi mata. Eu să fi fost megaduce... 

— Ce-ai fi făcut? zâmbi kira Evdokia sorbindu-l din ochi. 

— Aş fi întemeiat ţara Daciei şi... Dar nu cumva nici de măria-sa Mihai nu 
vei fi auzit? 

— Ba... de el, da! Eram însă o copiliță ca tine pe atunci, aşa că am cam 
uitat, căci n-aveam gândul pe la bătălii, precum băieţii. 


TÂRGUIELI PE SEAMA ȚĂRII 


Nori plumburii se aşternură pe deasupra dealurilor de către munte, 
prevestind o iarnă timpurie. Vântul tăios îi zorea de la spate pe gospodari 
să-și strângă bruma de bucate ce mai rămăsese neculeasă și s-o pună la 
adăpost pentru vremea cea rece. Către miazăzi, spre Dunăre, toamna încă 
mai era stăpână, cu toate că vifornița răzbea până hăt-departe, tocmai în 
munții bulgărești. 

Dumnealui, vel-vistiernicul Ghinea Brătășanu își strânse dolmanul 
îmblănit pe lângă trup și se avântă în şa. Se îndreptă de şale și își potrivi 
cușma din blană de vidră, nu numai ca să-i ţină de cald, ci şi spre marea lui 
pohfală că era un mare boier divanit, cumnat cu Vodă. Roti privirea peste 
gospodăria pe care o lăsa în seama dumneaiei, jupâneasa Florica, apoi, făcu 
semn oştenilor ce-i însoțeau să pornească. Cei şase flăcăi purtau pistoale la 
brâu, ca haiducii, unde pui însă că le mai dăduse și săbii încovoiate, flinte pe 
umeri şi baltage la coburi, de parcă ar fi mers la cine ştie ce mare înfruntare 
şi nu doar până la Târgoviște. El însuși îşi alesese acești zdrahoni, ciobani 
din țara Făgărașului, anume străinași, ca să nu lege prietenie cu oamenii 
locului, măcar că vorbeau aceeași limbă și aveau aceeași credinţă şi aceleași 
obiceiuri. 

În cetatea de scaun n-a zăbovit prea multă vreme, ci numai cât s-a 
înfățişat măriei-sale, și degrabă a şi făcut calea întoarsă. Se zorea să ajungă 
la Brătăşani, unde trebuia să-i sosească un oaspete de seamă, dar în mare 
taină, în afara domnitorului nimeni nemaiavând ştirea lui. Poate că nici n-ar 
mai fi trebuit să facă acest drum, dar avea nevoie de încuviințarea lui Vodă 
pentru faptele pe care le purta în gând, cum de altfel niciodată nu făcea de 
capul lui. 

De cum păşi peste prag porunci ţuică fiartă, cu mult piper şi alte 
mirodenii, îndulcită cu miere, așa cum îi plăcea domniei-sale să se 
încălzească în pripă şi să-şi rumenească obrajii. 

— Bre, Iordache, zise el către vătaful de curte. Aştept un mosafir, care nu 
ne ştie limba, dar cum s-o ivi tu să-l iei de mână și să mi-l aduci îndată. 
Apoi... 

— Milostive stăpân, socot că-i cel care a sosit în lipsa domniei-tale... 

— Cuuum? se holbă boierul, înecându-se cu băutura caldă. 

O tuse puternică îl cuprinse şi câtăva vreme nu măi fu în stare să spună 
ceva. Cu greu izbuti să îngăime: 

— Tontule!... Mă lași să vorbesc... de pomană? Uite ce pății! Unde-i 
acuma? 

— În odăile de jos, că nu aveam poruncă ce să fac. Tocmai voiam să spun... 


— Barem l-ai ospătat ca lumea? 

— Drept să zic, nu prea! l-am dat niște pâine cu brânză și ceapă, căci după 
înfăţişare pare a fi un călugăr papistaș pribeag şi ăștia nu... 

— Mergi pe dată şi pofteşte-l aici. Ba nu! În odaia cea mare, unde-l 
primim și pe Vodă. 

Vătaful căscă ochii mari. 

— Da, da! Ai auzit prea-bine. Fă cum îţi spusei! Și să porunceşti pe dată 
un ospăț îmbelșugat, ca să ne spălăm rușinea. Auzi colo, ceapă!... 

Slujitorul nu mai aşteptă alte îndemnuri şi o porni în fugă spre 
îndeplinirea voinței stăpânului. Sucit cum îl știa, n-avea de ce să se mire că 
primea pe un pârlit de pribeag chiar în încăperea în care se odihnea și se 
ospăta însuși voievodul ţării. 

Boierul Ghinea se arătă zorit și o lua înaintea oaspetelui, rânduindu-și 
pletele și mustaţa în minunata oglindă adusă tocmai de la Veneţia, cu mare 
cheltuială. Se tolăni anume în frumosul jilț de piele cu încrustații neasemuit 
de frumoase, meşteşugite la Cordoba, la capătul lumii, în Spania. Mai ticlui 
faldurile dolmanului, de care încă nici nu apucase a se dezbrăca, şi bătu din 
palme. 

Se înfățişă pe dată roaba aceea mititică și cu năframă roşie. 

— Deschide ferestrele să intre aer curat, că tare mai pute a ţuică fiartă. 

Parcă nu el fusese cel care o băuse! 

Aruncă apoi un pumn de smirnă arăbească în tigăița cu jăratec anume 
adusă pentru așa ceva si trase pe nări fumul cel plăcut mirositor, apoi se 
aşeză din nou în jilț, când se auzi vocea lui Iordache îmbiindu-l pe străin. 

— lacă, stăpâne, dumnealui îi musafirul! îl arătă vătaful pe călugăr și ieși 
pe dată. 

Vel-vistiernicul își ticluise o poveste pentru străin, spunându-i că aflase la 
Târgovişte de sosirea lui şi că tot într-un suflet alergase acasă. Pentru aceea 
îl găsise neîmbrăcat cuviincios dar ardea de nerăbdare să se întâlnească cu 
el. Pe de altă parte voia să-şi arate bunăstarea, ca să ştie străinul că boierii 
de pe aceste meleaguri nu erau cu nimic mai prejos decât cei din Stambul. 
Dădu să se ridice sprinten, dar simţi un junghi ascuţit prin şale, ținându-l 
locului. Se mulțumi să întindă mâna şi să-și ceară iertare: 

— Călăritul, kir Capello. Socot că domnia-ta eşti! 

— Întocmai, vel-vistiernice Brătășanu! salută străinul cu plecăciune, ca 
prin țările apusene. Cred că nici eu nu m-am înșelat, nu? 

Boierul râse şi încuviință din cap. Vorbeau greceşte, căci, în afara limbii 
române, gazda nu-și mai putea spune gândurile decât în limba lui de 
naştere. 


— Mă bucur nespus, kir Capello, că ai răspuns chemării mele și 
nădăjduiesc să-ţi fi ajuns banii trimişi, zise mieros Brătăşanu. 

Se ridică totuși din jilțul de piele și se așezară amândoi la masa de stejar, 
de unde s-ar fi putut sălta mai lesne. 

— Asta n-aş putea s-o spun, căci banii, oricât de mulți ar fi, niciodată nu-ți 
prisosesc. 

— Deocamdată a fost numai începutul, arhonda. Eu știu prea-bine că ce 
plănuim noi costă cu mult mai mult, și n-am să mă zgârcesc. 

— Mi-ar place să mă luminezi, şi de una și de alta. Cum vom face? 

— Mai întâi aş vrea să te rog să mă ierți pentru găzduirea dată de vătaful 
meu, căci am ţinut să nu ştie nimeni, iar eu am socotit că vei sosi peste vreo 
câteva zile. 

— Obişnuiesc să mă grăbesc la drum, ca să nu dau de vreo capcană, căci, 
orice s-ar zice, mă aflu în tabăra dușmană, arhon vistiernice. 

— Dar la prieteni! zâmbi lingușitor gazda. Tocmai de aceea am să-ți 
mărturisesc tot adevărul: m-am săturat să-l slugăresc pe Vodă, fără să fiu 
răsplătit după munca mea. 

— Din câte am aflat, sunteţi rude... 

— Hm, da! Cumnaţi, dar asta nu înseamnă mare lucru, căci Matei e un 
hapsân. 

— Dar domnia-ta ce-ai pofti? 

— Schimbarea domnului, însă nu cu oricine. Știu prea-bine că la 
Qostantiniya unelteşte Curt Celebi pentru fostul voievod Leon Tomșa, iar eu 
i-am fost duşman de moarte. Nu am poftă să mă băjenesc, dacă apucă el 
domnia. 

— Ei da, asta ar fi o pricină. Dar atunci tot mai bine cu domnitorul de 
astăzi, nu? 

— Nu pot zice că nu, dar cine ştie cât timp izbutește să se mai ţină în 
scaun? A trecut multă vreme şi, după cum îţi spusei, Curt Celebi nu stă cu 
mâinile în sân la Poartă. 

— Ce-aş putea face eu? 

— Multe! Mai întâi să mă scapi de Leon Tomșa... 

— Să-l ucid?!... Nu ţi-ai găsit omul, arhonda! 

— Nu pe el. Ar fi îndeajuns să piară Curt Celebi și pentru asta domnia-ta 
tocmeşti pe careva, iar banii îi dau eu. Vezi bine că nu mă pot mișca până 
acolo. 

— Aşa mai merge... Are să coste însă foarte mult. 

— Nicio grijă! Nu degeaba sunt eu vel-vistiernic. Dar vezi, nu care cumva 
să fim traşi pe sfoară, iar dacă ar fi omorât și Leon Tomşa, noi n-am avea 
decât de câştigat. 


— Parcă ai spus numai de Curt... 

— Se-nţelege. Gândeam că va trebui să găsesc pe altcineva, căruia să-i 
dau cu mult mai mult, dar asta... 

— Ai pomenit, domnia-ta, despre „câștigul amândurora”. Ce să însemneze 
asta? 

— Signore! zise deodată gazda. Să vorbim deschis, negustoreşte! Eu n-am 
uitat că domnia-ta ai un prieten, pentru care te-ai zbătut să-l faci domn aici, 
la noi. A fost dovedit odinioară de Leon Tomșa, dar acuma oare numai 
întâmplător se află şi el la Istanbul? Să nu mai poftească tronul Țării 
Româneşti, şi să fie acolo numai de dragul orașului? Ce zici? 

Luat pe nepregătite, Capello rămase o clipă pe gânduri, mai cu seamă că 
tocmai intrau și slugile cu tot felul de bunătăţi, care făceau cu ochiul 
musafirului ospătat până atunci cu brânză și ceapă. Îl gâdilau prin măruntaie 
mirosurile ademenitoare, dar mai ales privirea i se opri asupra unei carafe 
cu vin rubiniu. 

„Boierul acesta viclean știe mai multe decât vrea să arate față de mine”, îşi 
zise el în gând şi se hotări să chibzuiască mai înainte de a se băga în 
încurcătură. Era foarte adevărat că ne-norocosul de Gian Michele Cigalla 
bătea caldarâmurile Stambulului, cu toate că nunta cu domniţa Hana de 
Podâbrad se stricase demult. Nutrea nădejdea că va izbuti în cele din urmă 
să ajungă prinț și de fapt mama lui era acea care îi dădea putinţa să 
risipească aur prin toate părțile, la întrecere cu Celebi, spre marea bucurie a 
dregătorilor otomani. Pe altă parte el știa prea bine că și Matei-vodă, putred 
de bogat, împingea pungi cu nemiluita, îngreuind pentru o vreme uneltirile 
celor de pe malul Bosforului. 

— Ce folosesc eu? întrebă Capello, după ce înșfăcase un copan de pui 
rumenit la țiglă. 

— Aşa mai vii de acasă! râse Ghinea cu gura plină. Începi să-mi placi! Am 
să fiu scurt! Noul domnitor, prietenul domniei-tale, are să mă facă ban al 
Craiovei, iar domnia-ta îmi iei locul. E bine? Că nu cunoști limba, nu-i nicio 
pagubă! Sunetul aurului nu are o țară anume, și mai apoi te voi ajuta eu 
însumi. 

— Şi domnia-ta îmi placi, arhonda! închină Capello un pocal și-l dădu 
peste cap pe nerăsuflate. Ceva îmi spune că noi doi avem o mare asemănare 
şi ne vom înţelege. 

— Nici nu s-ar putea altfel, rânji Brătăşanu, sorbind la rându-i, dar mai 
cumpătat. 

Clefăiau cu poftă şi trosneau între fălci fragedele oscioare ale puilor 
jertfiți. Apucau cu mâinile unsuroase și sorbeau din cupele pe care le umplea 
la vreme roaba aceea oacheșă cu năframă roşie. 


— Să fie bine lămurit! zise gazda mestecând întruna. Tot ce ai să 
cheltuiești până la viitoarea domnie rămâne pe socoteala mea. 

— Să zicem... douăzeci de mii de scuzi de aur? 

— Cu cinci, batem palma! 

— Ooo! E prea puţin. 

— Şase! 

a ecel 

— Pe urmă am să-ți dau mai mult, dar pentru început... iacă, mai pun o 
mie. 

— Dacă va trebui să mă tocmesc şi pe urmă... 

— Am zis că nu, dar dă-mi şi mie dreptate. Eu dau bani înainte și nu am 
nimic la mână, așa că este firesc să fiu mai zgârcit. 

— Bine, mă-nvoiesc, dar numai ca arvună. 

— Aşa gândeam şi eu! Mai ales că, dacă nu vom izbuti cu aur, eu am o 
parte a oștirii care nu-mi așteaptă decât porunca spre a se repezi asupra lui 
Matei-vodă. Dacă măria-sa loan Mihai ar veni aici cumva, într-ascuns, lesne 
am putea schimba domnia, iar Poarta va trebui să fie atrasă de partea 
noastră, prin grija domniei-tale şi a lui signor Bianchi. 

— Şi asta o ştii?! se miră Capello. Trebuia să mă aștept, de altfel. Nu 
pricep însă pentru ce să mai cheltuim banii, dacă avem oşteni gata de luptă? 

Capello parcă începuse a se cam chercheli, vinul dovedindu-se înșelător. 
Îl întărâtă însă dibăcia gazdei sale și nu se îndoia că un astfel de om îi era de 
trebuință, spre a ajunge cineva în lumea asta. Dacă vistiernicul îl voia pe 
Gian Michele, cu atât mai bine, dacă nu, ar fi fost în stare să intre chiar şi în 
slujba lui Matei-vodă, numai să se căpătuiască. De altfel îi plăceau și locurile 
şi oamenii, cu limba lor dulceagă și asemănătoare cu a lui. „Ehe! Nu-i rău 
deloc!” îşi zise şi pipăi pofticios bucile țigăncușei, când aceasta se apropie să- 
i umple cupa. Fata chicoti, arătându-și șiragul alb al dinţilor ei sănătoși şi nu 
se împotrivi, cum ar fi făcut alta. 

— Dacă îţi place roaba, arhonda, ţi-o dăruiesc, rânji gazda. Nu te uita că-i 
mititică, e mare meșteră la pat. Ți-o spun eu! 

— Da... Da? se bucură italianul și o cuprinse pe slujnicuţă de mijloc. 

— Nu acuma, signor Capello! Avem încă multe de pus la cale, dar, când te- 
i întoarce, a domniei-tale are să fie! 

Spuse apoi pe româneşte: 

— Ațâţă-l, fă, dar nu prea mult, ca să-i fie gândul la vorbele mele, şi nu la 
tine. Pleacă de lângă el! 

Roaba ascultă și se trase cu sfială, spre nedumerirea străinului. 

— Ce i-ai zis? întrebă el. 


— Să mai lase giugiuleala pe altă dată, că acuma avem treabă. Mă iscodeai 
dacă nu putem pune ostaşii împotriva lui Vodă şi iacă, ţi-oi răspunde: 
trebuie plătiți cu banii noştri. Credeam și eu că prințul domniei-tale are 
destul aur, ca să nu fim nevoiţi să-l risipim pe cel care ni se cuvine... 

— Să ştii, arhonda, că „prinţul meu”, aşa cum îi spui, are şi nu prea, dar, 
atâta cât are, n-ar fi mai bine să i-l luăm tot noi? 

— N-ai gândit rău deloc, dar cum să facem? Văd că ai mare iscusință la 
strânsul banilor, şi aceasta mă încântă, „vel-vistiernice” Capello. Cum ţi se 
pare, nu sună frumos cum îţi zisei? 

— Ce mai! Să n-o lungim! În cel mult patru săptămâni ţi-l aduc aici pe 
„prințul meu”, iar domnia-ta să gătești lefegii, că doar n-ai să le dai plata 
înainte. 

— Un bob zăbavă, chir Capello! Nu vorbirăm mai nimic de Curt Celebi şi 
Leon... 

— Mai pui cinci mii şi le sucesc gâtul cu mâna mea! se grozăvi Capello 
ameţit de-a binelea. 

— Încă?! Nu ne-am înţeles o dată? Șase... 

— Pentru mine! Şi dacă mai adaugi... să zicem, patru, se face rotund zece. 

— Mă învoiesc, dar mai am și eu o dorinţă. În aceeaşi plată să mai fie 
prins şi... 

— Altul?! Atunci încă cinci mii pentru mine, dacă mă fac ucigaş de 
meserie. 

— Nu-i vorba decât de un copil. Un plod al unui fost voievod de pe la noi, 
mort de mulți ani, dar țâncul este „os de domn” și după legea ţării ar avea 
dreptul la scaunul tătâne-său. Acuma am auzit că s-ar afla și el la 
Qostantiniya, sau e pe drum. Fă-l să nu mai ajungă! 

— Domnia-ta, arhonda, ai să-mi ceri să-l ucid şi pe padişah ori pe toți cei 
ce râvnesc tronul acestor ţări. După cum văd, apar domnișori din aceştia ca 
ciupercile după ploaie, şi eu n-am să pot să stârpesc atâta omenire, fără să 
supăr pe dregătorii turci. Lasă-l mai pe urmă, dacă-i numai un copil. 

— Mă gândeam, arhon „vel-vistiernice” Capello, că n-ar trebui lăsat să 
mai crească. Nu ştiu cum se face, dar coconii domnești se fac bărbaţi în toată 
puterea cuvântului când nici nu te aștepți, şi apoi hai cu pungile și cu 
cerșeala scaunelor româneşti. Dar... poate ai dreptate. Să-l mai îngăduim o 
vreme. 

— Atunci, n-ar mai fi nimic de adăugat înțelegerii noastre, arhon „mare- 
ban”. Cum îmi dai banii, am și plecat. 

— Adică numai jumătate din ei! răspunse Brătășanu, pierindu-i zâmbetul 
ce-l însoţise întruna până atunci. 


— Mai bine toţi deodată! se împotrivi Capello, care încă mai judeca, cu tot 
aburul beţiei din cap. 

— Când ai să te întorci cu viitorul domn, signore. Altcum, să-mi fie iertat, 
dar cine îmi spune că te vei ține de cuvânt? 

— Între oameni nobili ca noi, mai încape oare vreo îndoială? Am făgăduit! 
Pun onoarea mea chezășie! 

— N-am vrut a te mânia, cinstite oaspete, dar pe la noi așa-i obiceiul şi te 
sfătuiesc şi pe domnia-ta să faci la fel, oriunde te vei afla. Chezășia banilor 
este mai bună ca orice. Spun așa ca să te înveţi, pane „vel-vistiernice”... 

Întortocherea vorbelor mieroase ale boierului îl zăpăciră pe italian, care 
de fapt nici nu mai pricepea prea bine ce i se spunea, din pricina vinului 
acela amăgitor. 

— Fie după voia domniei-tale, arhonda, deşi nu ştiu dacă fac bine sau nu 
punându-mi viața în mâna unui om pe care abia l-am cunoscut. 

— O am şi acuma, nobile domn! rânji gazda. Cine m-ar împiedeca să te 
bag la ocnă, ori chiar pe mâna gealatului? 

— Cinstea domniei tale! tresări Capello cam îngrijorat. 

— Ei, vezi că am şi eu așa ceva? Te poţi bizui pe mine fără grijă! Întoarce- 
te cu voievodul nostru, şi izbânda n-are să ne ocolească. Fortuna audaces 
juvat! spuneau străbunii domniei-tale şi întrucâtva și ai mei. 

Capello mai apucă să încuviințeze bâiguind pe limba lui: 

— Si, si, norocul ajută pe cei îndrăzneți... oare?!... 

Era încă prea mult și judecata i se cufundă curând într-un somn adânc. 
Boierul Ghinea se uită la el cu scârbă şi ochii îi sticliră de bucurie. Se ridică şi 
porunci țigăncușei, care nu se dezlipise de colțul unde obișnuia să șadă când 
erau oaspeţi: 

— Chivuţă, cheamă-l pe Iordache să vină cu câţiva argaţi ca să-l care pe 
beţivan la culcare. De tine nu mai are trebuinţă! Mai bine să vii în odaia mea, 
după vreun ceas. 

A doua zi, cu noaptea-n cap, signor Capello gonea în trapul calului spre 
Corabia, în drumul lui către mărire. 


FECIOARA DE OȚEL 


Neînchipuit de mare a fost uimirea alteței-sale serenisime Rákóczy 
György văzând, în locul căpriorului asupra căruia își aruncase arma, un om a 
cărui înfățișare îi era total necunoscută. Stătea chircit cu genunchii strânși, 
iar mâinile îi încremeniseră pe lancea care-i pătrunsese adânc în coşul 
pieptului, de parcă ar fi vrut s-o scoată cu ultimele lui puteri. Nicio picătură 
de sânge nu-i murdărise veşmintele ori frunzele de sub el, și totuși avea acea 
sticlire a morții în ochii mari deschişi. Muscheta care zăcea alături avea 
tigăița plină cu pulbere, iar pe țeavă se aflau plumbii ce nu apucaseră să fie 
sloboziţi, stăpânul ei fiind doborât pe neașteptate. 

Principele rămase uluit, fiindcă nu i se mai întâmplase vreodată la 
vânătoare să ia drept țintă un om. Apoi, când se adunară însoțitorii, putură 
jura că văzuseră cu ochii lor țapul cel viguros care i-a privit batjocoritor și 
le-a întors spatele, năpustindu-se în tufișul unde acuma era mortul. 

— Aici nu-i lucru curat, alteță! se îngrijoră contele Felvinczi. Doamne 
fereşte, dar asemenea schimbare a sălbăticiunii în om nu s-a mai pomenit 
decât în poveste. 

— Da' de unde! zise baronul Orbán. Cel de colo, arătă el spre mort, stătea 
la pândă, însă n-a mai cutezat să tragă. Nu-i vedeţi arma? 

— Şi a dat căpriorul peste el? întrebă groful Nagy Gyula, vestit prin 
faimoasele sale turme de porci. Aida de! S-ar fi ferit de mirosul de om. 

— Poate că aşa a și făcut, din care pricină lancea alteţei-sale l-a nimerit pe 
necunoscut. Acum ce ne mai chinuim cu ce a fost? S-a întâmplat și gata! zise 
bătrânul grof Gyârfâs Lăzâr. 

Prințul îi asculta în tăcere şi în sinea lui era tare nemulțumit de cele 
petrecute, căci te faci de râsul lumii când ucizi un om luându-l drept vânat. 

— Totuși eu zic că nu-i a bună, se încăpățână Felvinczi. Nu putea lovi 
alteța-sa pe străin, chiar dacă ţapul s-ar fi ferit. Asta înseamnă că 
sălbăticiunea avea judecată. Aşa să fi fost oare? 

— Ai dreptate! încuviinţară vreo câțiva. 

— Atunci, mortul îi căpriorul? întrebă prosteşște Nagy Gyula, ridicându-și 
sprâncenele stufoase ce-i acopereau ochii mici, înecați în grăsime. 

— Doar nu te duce mintea la asemenea bazaconie, Gyula dragă? îl mustră 
părintește Gyárfás. Mortu-i mort, iar ţapul e bine-sănătos, şi cine știe pe 
unde o fi ajuns acum. 

În cele din urmă cu toţii fură de aceeaşi părere, şi atunci păru şi Rákóczy 
a-şi veni în fire: 


— Eu, de asemenea socot că este ceva necurat la mijloc. Parcă am şi 
acuma în fața ochilor blana stacojie a ţapului, şi iată că, în loc să-l fi străpuns 
prin spate, mortul din fața noastră a căpătat lovitura în plină față. 

— Să nu fie cumva Satana! își dădu părerea tânărul grof Hovâny, care 
până atunci nu cutezase să se bage în vorbă cu ceilalți. 

— Domnilor, ce-a fost, a fost! Ați spus-o chiar domniile-voastre. Să ne 
întoarcem, dar nu fără a cerceta cine a fost nefericitul. Felvinczi, ai grijă tu să 
deslușeşti totul, iar noi plecăm la castel. Mi-ar place, domnilor, urmă prinţul, 
să nu se facă prea multă vâlvă. Am greșit... am greșit! Oricui i s-ar fi putut 
întâmpla. Haideţi! 

Vara anului 1636 abia începuse, vremea fiind cum nu se putea mai bună 
pentru vânătoare. Fusese poftit de contele Zótá József din Brâncovenești și-l 
însoțiseră numai prietenii lui cei mai credincioși, în frunte cu Felvinczi 
Vince. Cel puţin așa-i credea el, căci despre gazdă știa că era din tabăra lui 
Bethlen Ştefan, fratele răposatului principe, pe care-l socoteau mai 
îndreptăţit a fi urmaş în scaunul lui lancu de Hunedoara, în vreme ce pe el, 
Rákóczy György, îl ţineau de venetic slovac, măcar că se împământenise de 
multă vreme şi stăpânea de mai bine de șase ani țara Transilvaniei. Unii l-au 
sfătuit să nu vină la astă vânătoare, fiind vorba numai de o capcană, dar 
prințul şi-a zis că doar așa îi putea face pe vrăjmași să treacă de bună voie 
alături de el. Nu că s-ar fi temut de acel Bethlen, dar știa că în spatele lui 
erau turcii, care ar fi fost primejdioşi dacă ar fi intrat în țară. 

Din pricina ciudatei întâmplări prinţul n-avea ochi pentru frumuseţile din 
jur, unde o întreagă lume păsărească se luase la întrecere în măiestria 
trilurilor. Ciripitul înceta la apropierea convoiului, dar se pornea iarăși când 
acesta se îndepărta. Dealurile împădurite țineau din munții Rodnei şi se 
dezbrăcau de povara verde a copacilor de cum ajungeau prin plaiurile 
Bistriţei, unde viile le luau locul. Cum se apropiau de Reghin, din nou se 
acopereau cu stejari, frasini și câte şi mai câte alte soiuri, de-o parte şi de 
alta a Mureșului, până sub poalele munţilor Gurghiului, de unde începea 
domnia brazilor celor falnici, a ursului și a cerbului din Carpaţi. Meleagurile 
erau cum nu se poate mai potrivite pentru vânat, şi acesta era din belșug, cu 
toate că de astă-dată aveau să se întoarcă cu mâna goală la primitoarea 
gazdă. Apoi, către miazănoapte, spre izvorul Mureșului, începeau a se ivi şi 
aşezările secuilor. Oameni veşnic pregătiți de harțag, aceştia erau mai greu 
de înduplecat să se supună grofilor, fie ei chiar şi secui. Aveau drepturile lor, 
înscrise de regii cei bătrâni ai Ungariei, încă de pe vremea când fuseseră 
aduși de ei pe aceste meleaguri, și se luau de piept cu oricine le-ar fi încălcat. 
Erau oameni de la munte, cu căutătura aprigă, și mai întotdeauna se băgau 
lefegii la domnitorii români de peste munte, în luptele lor cu turcii. Alteța-sa 


Rákóczy György dovedise mai multă minte decât înaintașii lui, Bathoreşti, 
care se sumeţiseră să-i iobăgească, izbutind numai să-i răzvrătească. El 
Rákóczy, luase pildă de la olahul Mihali, zis şi „cel Viteaz”, care, dacă nu le 
dăduse drepturi noi, le lăsase neștirbite pe cele vechi. Secuii erau mai 
ascultători față de voievozii Moldovei, care adesea stăpâneau cetăți prin 
ținuturile lor şi nu prea luau în seamă pe prinţul din inima Ardealului, care 
era și conte al lor, adică stăpânul. 

La o cotitură le ieși în cale Zótá însoţit de doi călăreți, și atunci băgă de 
seamă Rákóczy că nu fuseseră împreună, deşi plecaseră cu toţii deodată de 
la castel. 

— Alteţă-serenisimă, făcu acesta cu glas mieros. Îndatoririle de gazdă m- 
au silit să dau pe acasă şi mă zoream acuma să vă poftesc la masă și odihnă. 

Ochii lui păreau a căuta vânatul care lipsea, dar nu zise nimic. Rákóczy, în 
schimb, îi zâmbi oarecum binevoitor, cu toate că în sinea lui nu-i căzuse bine 
că Zótá îndrăznise să plece de capul lui, adică fără să ceară îngăduinţa, așa 
după cum se cuvenea. 

— Ți-am ucis un om! zise deodată prințul. De bună-seamă că vreun 
slujitor de-al domniei-tale, căci unul străin n-ar fi avut ce căuta în calea 
noastră. Pentru asta am oprit vânătoarea, fiindcă nu mai am chef să vărs 
sânge, fie el şi de lighioană sălbatică. 

Zótá ascultă liniştit istorisirea celor întâmplate, apoi zise nepăsător: 

— Va fi fost vreun vântură-lume, iar dacă era dintre slugile mele, nu-i 
nicio pagubă. Ce căuta în pădure? Eu n-am îngăduit pe nimeni! Totuși am să- 
i aduc leșul în sat ca să... 

— A rămas acolo Felvinczi şi se vor aduna și hăitașii, încât nu cred că 
trebuie să te mai osteneşti până acolo. Înmormântarea e treaba popilor, iar... 
mie îmi pare rău că ţi-am pricinuit necaz. 

— Nu-i niciun bai, alteţă, mai cu seamă dacă va fi fost vreun olah... 

— De unde ştii? sări Gyârfâs. 

— Nu ştiu! bâigui ZOtă. Am zis şi eu așa, că aceştia se bagă peste tot, fiind 
o puzderie, şi nu-i rău dacă îi mai împuținăm. 

— Atunci de ce nu-i vânezi ca pe lupi, ori mistreți, dacă ai aşa de mulți 
olahi? nu se lăsă bătrânul conte. 

— Ei, şi dumneata, Lăzâr-baci! Îţi râzi de mine? Ştii doar că ei îmi lucră 
pământurile şi-mi taie copacii și câte și mai câte alte treburi. Sunt o pacoste, 
îi drept, dar nu ne putem lipsi de ei. 

Rákóczy ştia şi el acest lucru, căci nu o dată se gândise cum ar fi putut să 
facă din mulțimea asta de oameni niște cătane credincioase, dar spusele 
contelui adevereau gândurile tuturor nobililor ardeleni. 


— Cinstiţi oaspeţi, n-aş vrea să vă faceți inimă rea din această oarbă 
întâmplare. Mâine avem să mergem către Deda, și făgăduiesc să nu se mai 
rătăcească picior de om nechemat pe acolo. Socotiți pentru ziua de azi că a 
fost o vină a mea, drept care eu îmi cer umilit iertare. 

Ajunseră pe coama unei deal pleșuv, la poalele căruia se arăta valea 
Mureşului în toată frumuseţea ei. Undeva, către miazăzi, se zărea turla 
falnicei biserici din Reghin, cu globul ei din vârf, strălucind ca soarele. 
Prințul se opri cu întreg alaiul şi îndelungată vreme își desfătară privirea. 
Minunată era țara al cărei stăpân era şi pentru care îşi pusese în gând să facă 
multe, dar tare se mai dovedea anevoioasă calea. 

— Să mergem mai departe, domnilor! zise principele într-un târziu, 
socotind că stătuseră îndeajuns ca să se odihnească și caii, mai ales frumosul 
său armăsar alb ca neaua. 

Gândurile și visele alteței-sale nu se puteau da în vileag oricum, căci încă 
mai era sub turci, deşi principele putea face cam ce poftea. Ba se războise şi 
prin meleagurile Europei, înfruntând oştile austriece fără încuviințarea 
Porții, dar voia să facă din Transilvania o ţară asemănătoare întru totul celor 
europene din Apus, cu care se făcuseră și înțelegeri scrise, peste voința 
turcului. 

Convoiul trecu pe lângă un grup de țărani olahi, care se descoperiră, 
salutând cu plecăciune. Rákóczy le aruncă o privire în treacăt, băgând de 
seamă cât erau de ogârjiți şi flenduroși. „E drept că-s mulți, câtă frunză şi 
iarbă, dar neputincioşi, câtă vreme rămân iobagi ai nobililor unguri” gândi 
el. „Şi ce oșteni aș mai face din ei, că doar strămoșii lor au fost romanii, 
cuceritorii lumii de altădată”... Știa însă că legiuiri vechi de aproape două 
veacuri nu îngăduiau slobozirea iobagilor, iar stăpânii lor dovediseră, nu o 
dată, că ştiau a se împotrivi oricărei ușurări, chiar și cu arma-n mână. 

Nici nu şi-au dat seama când s-au pomenit, în poarta castelului din 
Brâncoveneşti, cocoţat pe un pinten de deal, chiar la o cotitură a Mureșului. 
Nimic însă nu reținu privirea prinţului în afara Suzanei, frumoasa fiică a 
contelui, care-l întâmpină în odaia de oaspeţi cu un surâs cum numai ea știa 
să-l aibă. Când voia! Nici tatălui nu-i scăpă luminiţa din ochii prințului la 
vederea fetei, şi se vedea că era mulțumit. Nu întâmplător a și fost așezată 
lângă mărețul musafir, spre a-l sluji în timpul ospățului, dar și ca să-și 
clătească ochii cu frumuseţea domniţei. 

Începură să se aștearnă tot felul de bunătăţi, de la mâncăruri cu sosuri 
ardeiate şi mirosind numai a mirodenii din toată lumea, până la fripturile de 
vițel şi de purcel de lapte, ori puii fripţi întregi. Dar nici vânatul nu lipsea de 
la locul de cinste. Toate acestea erau stropite din belșug cu vinuri roşii şi 
albe, aduse din toate podgoriile Ardealului, ba chiar şi de la Tokay. Însă cel 


mai mult i-a plăcut alteței-sale licoarea aceea ca uleiul de măsline la 
înfăţişare, cu aromă ameţitoare și dulceagă la gust, și tare se mai miră că 
fusese făcută tocmai din viile de dincolo de munte, de la Cotnari. 

— Va să zică din acesta bea Vasile-vodă? zise Rákóczy plescăindu-și limba 
de plăcere. 

— Numai pentru atâta și merită să faci o călătorie până la lași! strigă 
vesel Nagy Gyula, din celălalt capăt al mesei. 

— Cine știe? mustăci prințul. Poate că ne vom înstăpâni şi pe acolo, căci, 
după câte ştiu eu, ţara asta-i una și dincolo de munte. 

— Vivat! Floriat! închinară mesenii si Rákóczy nu se îndoi câtuși de puţin 
că vorbele sale stârniseră urarea. 

Vinul se dovedi înşelător, mai ales cel moldav, care prin dulceaţa lui te 
ispitea să-l bei fără măsură, astfel încât începură a se împletici limbile celor 
mai însetați. Poate că și prinţul ar fi fost în rând cu ceilalți, dacă n-ar fi ținut 
în pumnul său mânuţa cea mică și mătăsoasă a Suzanei. Nu se mai ferea de 
nimeni şi o trăsese pe fată lângă el, ba cât pe ce s-o sărute pe gură, dacă 
aceasta nu s-ar fi smuls în ultima clipă. 

— De faţă cu toţi, alteță? se rușină fata. 

— Dar ai veni cu mine la laşi? o întrebă el în şoaptă. Am putea să ne 
scăldăm în această licoare și tu ai fi ca o bacantă. 

— Dacă alteța-voastră poruncește, eu sunt silită să mă supun. N-am 
încotro! 

— Atunci, odaia mea e cu mult mai aproape decât Moldova. Ai să vii? 

— Alteța-voastră uită că eu sunt o fecioară neştiutoare... 

— Ah, da! râse prinţul nelăsând-o să-și isprăvească vorba. Voi mai aveți 
aici o „fecioară de oţel”... care ştie multe, dar nu spune. 

— Chiar alteța-voastră ați spus că este din oțel, dar eu sunt de carne şi... 

— Şi încă de care! Mai tare ca oţelul celeilalte fecioare! 

Vrând să-și dovedească spusele, o strânse de pulpă, încât biata fată scoase 
un țipăt, fără să vrea. 

— Ai păţit ceva, Jujica? sări taică-său, care mai toată vremea era cu ochii 
pe ei. 

— M-a... m-am speriat de un câine de sub masă, răspunse fata roşind ca 
para focului. Nu-i nimic, tăticule! 

Rákóczy își dădu seama că se purtase urât şi căută s-o împace: 

— Am fost mai rău decât un soldățoi neamt beat. Te rog să mă ierți și, 
dacă poți, uită ce-am făcut! 

— A fost un câine... nu-i aşa? Nu-mi aduc aminte să fi păţit ceva, tocmai în 
tovărășia alteţei-voastre. 


De astă-dată fu rândul prinţului să roșească și, ca să nu se vadă, goli un 
pocal întreg, care-i învălmăși minţile, ațâțându-se şi mai aprig. 

— Aş vrea să văd şi eu „fecioara voastră de oţel”, cu toate că mai 
îndreptăţit ar fi fost să se ducă vestea frumuseţii tale, și nu a cruzimii ei. 

— Cine ştie, ilustrisime? Poate cândva... răspunse fata zâmbind șăgalnic, 
dar Rákóczy nu se gândi că ar fi putut fi vorba de întâlnirea lui cu unealta de 
tortură. 

Când se aprinseră lumânările de ceară aduse din Moldova, plăcut 
mirositoare, puțini mai erau mesenii care-și mai ţineau capul pe umeri. 
Mulţi se prăvăliseră sub masă, unde câinii îşi arătau bucuria lingându-le 
mâinile şi fețele unsuroase. Slujitorii contelui răzbeau cu mare greutate să-i 
târască, pe rând, în odăile de culcare. Până și tânărul Hovâny se afla printre 
cei căzuți şi acuma dormea fericit cu braţul petrecut pe după grumazul unui 
dulău lăţos. În visul său, asemuia blana câinelui cu părul mătăsos al vreunei 
fetişcane, căci tare mai zâmbea și în somn. 

O boare de vânt pătrunse prin fereastră, făcând să pâlpâie lumânările și 
alungind într-un dans nefiresc umbrele celor care mai erau în capul oaselor. 
Aerul rece avu darul să-l dezmeticească pe principe, care ceru o găleată cu 
apă. Bău mai întâi cu sete, după care şi-o răsturnă în cap, pufnind pe nări ca 
un taur înfuriat. Suzana îl privea râzând, dar contelui Zótá nu-i prea fu pe 
plac, temându-se că prințul n-avea să mai dea semne de culcare. O chemă pe 
fată şi îi şopti ceva la ureche, după care se întoarse lângă Rákóczy, care-şi 
ştergea pletele cu un ştergar înflorat. 

— Să poruncesc, alteță, vin proaspăt? îl întrebă Suzana, toată numai o 
dulceaţă în voce. 

— Ba eu altceva poftesc! răspunse el. Dacă îmi aduc bine aminte, ai 
făgăduit că treci pe la mine. 

— Eu?... Am spus așa ceva?... Doar dacă-i poruncă... 

— Rugăminte! Nu pot supune îngerii, dacă ei nu vor să-și arate 
bunăvoința. Eu, oricum, am să aştept cu răbdare. 

Făcând o plecăciune în faţa lui, Suzana ieşi pe dată, iar Rákóczy nu se mai 
îndoi că avea să vină în iatacul lui, aşa că se duse s-o aștepte fără să mai 
scoată o vorbă. 

Un slujitor îl ajută la dezbrăcat, apoi, încălzit cum era, se duse la fereastră, 
își descopcie frumoasa lui cămașă plină cu horbotă de Flandra și își lăsă 
dezgolit pieptul, trăgând cu nesaţ aerul rece al nopţii. Auzi clipocitul 
Mureșului la poalele dealului şi o linişte desăvârşită îl cuprinse, aburii beţiei 
risipindu-se ca prin farmec. O pasăre de noapte țipa în depărtare, ca o 
chemare de pe tărâmul celălalt. Încercă să-şi bage capul prin fereastră, dar 
grosimea zidului nu-i îngădui, aşa că se mulțumi numai cu acel petec de cer 


înstelat şi de bună-seamă că răsărise luna, căci numai ea putea să 
răspândească lumina argintie de afară. O steluță mică se desprinse de la 
locul ei și căzu târându-și coada pe bolta cerească. „A murit cineva!” îşi zise 
el, așa cum învățase încă din copilărie. Îi veni în minte mortul din pădure şi 
abia acuma se întrebă pentru ce Felvinczi nu-i spusese ce făcuse. „Ba, de nu 
mă-nșel, nici nu l-am văzut la ospăț. S-o fi îmbătat printre cei dintâi și o fi 
căzut pe sub masă, dar vine el mâine-dimineaţă”. Plecă din nou urechea să 
audă murmurul apei care curgea liniştită la vale până la Bălgrad, unde îl 
aştepta cealaltă Suzană, consoarta sa, principesa Suzana Lorântfy. Nu simțea 
însă nicio mustrare de cuget, căci ceea ce avea el de gând să facă era ceva 
firesc şi fără gaură-n cer. Trecuse însă mai bine de un ceas și începuse să-și 
piardă răbdarea, iar fata nu se grăbea să se arate. 

Deodată se auzi un zgâlțâit la uşă, principele sări bucuros s-o deschidă. În 
sfârşit, avea s-o prindă în braţe, dar... în prag se afla un fecior din seminția 
olahilor, care pusese un genunchi pe podea și plecase capul cu smerenie. 
Prințul se mânie de-a binelea, căci sărăntocul nu putea să fi venit decât cu 
vreo jalbă, aşa că întinse piciorul să-i facă vânt şi să-i închidă uşa în nas. Din 
păcate el însuși ceruse să nu se pună strajă, dar iată că acum se pomenea cu 
toți nespălaţii! 

— Măria-ta, m-a trimis domnul conte Felvinczi! zise feciorul, mai înainte 
ca prinţul să-și împlinească gândul. 

— Ce spui? Cum așa? Unde-i? Tu minți, blestematule! 

— Doamne fereşte, n-aş cuteza! Pe mine m-o mânat fiindcă ştiu 
ungurește. Dumnealui îi la noi acasă. 

— Ce vorbeşti, tinere? Ce să caute el la voi? 

— L-a găsit taică-meu și l-a adus. 

— „Găsit”?! Cum aşa? 

— Abia mai sufla când a dat peste el, că fusese tare rău bătut și nu era să-l 
lase acolo, în pădure, așa că l-a cărat acasă. 

— Vorbeşte mai desluşit, flăcăule! Cine să-l bată? 

— Nu ştim! 

— Acum îi la voi, unde? 

— În sat. 

— Şi zici că-i stâlcit rău? 

— Da! 

— Atunci am să poruncesc să fie adus aici. Trebuie oblojit! 

— Are grijă baba Vasilica-doftoroaia, dar domnia-sa a zis că nu poate să 
se arate aici, la domnul conte al nostru. 

Prințul uitase cu totul de Suzana și abia acuma pricepu că era vorba de 
ceva de mare taină, așa că-l trase pe fecior în odaie şi, închizând ușa, începu 


a-l descoase. Atunci află că Felvinczi scăpase numai prin grija acestor olahi, 
dar nu putea să-și închipuie pentru ce se ferea de Zótá. Ştia el, sfetnicul lui 
de credință, că ceva nu era prea bine la castel și... poate că voia să-l scoată și 
pe el de aici. Acum n-ar mai fi vrut să dea ochii cu Suzana, și ceva îi spunea, 
în inima lui, că fata îl minţise cu bună știință. Oricum, trebuia să iasă nebăgat 
în seamă de niciun străjer, așa că-l iscodi pe fecior din nou: 

— Tu cum ai izbutit să ajungi până la ușa mea? De unde ai știut unde mă 
aflu? 

— Măria-ta, noi avem neamuri slugi la castel și mai închid ochii când îi 
musai să pătrundem aici. 

— Crezi că ai putea să mă scoţi şi pe mine fără să ne vadă careva? 

— Oi proba, doamne! 

— Atunci aşteaptă să-mi pun ceva pe mine şi du-mă neîntârziat la voi. E 
departe? 

— De partea cealaltă a dealului. 

Nimeni nu şi-ar fi putut închipui că cele două umbre ce se strecurau în 
noapte erau stăpânul țării şi un vlăstar de iobag, mergând împreună. Nici 
gând să-i vină prinţului că ar fi vorba de vreo capcană. Olahii nu erau în 
stare de aşa ceva şi apoi... prea era limpede privirea ochilor albaștri ai 
feciorului. 

— Cum te cheamă? îl întrebă Rákóczy. 

— Axinte, măria-ta. 

— Să ştii că, dacă se adeveresc spusele tale, frumoasă răsplată ai să 
capeți. 

— Nu pentru plată o fac, înălțimea-ta. 

— Tu ştii cine sunt eu? 

— Stăpânul nostru cel mare şi atotputernic. 

— Atunci îi bine, şi să ştii, măi Axinte, că mă încred în tine și în neamul 
tău. 

Ajunseră curând la o căsuță scundă, unde pătrunseră cu greu, iar la 
lumina unui opaiț îl zări pe conte zăcând pe un pat acoperit cu o scoarță 
curată. Avea un ochi vânăt, nasul umflat, însă după răsuflare părea a fi 
adormit şi nu prea vătămat. 

— Ce-i cu tine aici, Vince? întrebă Rákóczy așa cum obișnuia să-i spună, 
prieteneşte. 

Rănitul dădu să se ridice, dar nu fu lăsat. 

— Rămâi aşa și, dacă poți, spune-mi ce-ai păţit! îi zise, prinţul cu voce 
blândă, căci ținea la acest sfetnic credincios. 

— Ilustrisime, mă simt cu mult mai bine, datorită unsorilor cu care m-a 
uns o babă, și mi-a dat şi ceva fiertură... 


— Atunci pentru ce n-ai venit tu însuți la castel? 

— Am o cumplită bănuială, care s-ar putea să nu se adeverească, dar dacă 
nu... ar fi însă bine să mă înșel. 

— Spune ce te apasă! 

— Mai întâi socot că Zótá şi slugile lui mă cred dus pe lumea cealaltă, 
după bătaia care mi-au tras-o. 

— Ei te-au bătut?! 

— Ba m-au şi prăvălit într-o râpă, încât mă și mir că nu mi-am frânt 
niciun ciolan. 

— L-ai văzut cu ochii tăi? 

— Nu, că atunci aveam ochii gata umflaţi, dar l-am auzit poruncind 
bătăușilor. 

— Nemernicul! Pentru ce oare? 

Contele se săltă și începu să-şi depene povestea: 

— Am rămas, după poruncă, dar fără să mai iau pe cineva cu mine, 
bizuindu-mă că aveau să sosească hăitașii și mă vor ajuta. M-am apucat să 
scotocesc mortul și am dat peste o taşcă cu scrisori. Atunci am avut gândul 
cel bun să nu-mi pierd vremea cu ele, ci le-am dosit într-o scorbură şi le-am 
acoperit cu frunze, ca să nu se vadă. Era un stejar bătrân și găunos, și la 
rădăcina lui... 

— Lasă astea acuma! Le vom lua noi. 

— Spuneam că abia apucasem să ascund tașca şi m-am şi pomenit cu 
slugile contelui, despre care am crezut că au fost trimise ca să care leșul. Mi 
se păruse ciudat că nu era nicio picătură de sânge închegat, și când am dat 
peste lancea alteţei-voastre, la câțiva pași mai departe, am știut că omul 
fusese ucis de altcineva, cu puţină vreme înainte. Am spus asta și slujitorilor, 
dar, pe neașteptate, unul dintre ei m-a pocnit în nas, zicând: „Atunci nu 
rămâne decât să-ţi închidem gura pe vecie. Hai, băieţi!” 

— Nu contele a poruncit? 

— EI nu sosise încă, ci după ce eu fusesem bătut măr de slugi, fără să fi 
apucat să-mi trag barem spada. 

— Erau mulți? 

— Patru. 

— Hm! Şi Zótá ce-a zis când a venit? 

— A întrebat: „L-aţi ucis? Daţi-i brânci în râpă!” Apoi: „Scrisorile le-aţi 
luat?” „Nu le-am găsit, înălțimea-ta”, răspunsese careva. Pe urmă am simţit 
cum mă scotoceau până și-n izmene, apoi, aşa, descopciat, m-au târât lângă o 
prăpastie şi mi-au făcut vânt. 

— De mirare că ai scăpat cu viaţă, dragă Vince! zâmbi Rákóczy, vrând să-l 
îmbărbăteze. Să știi că n-ai să mai mori niciodată. 


— Tocmai pentru aceea n-am vrut să vin la castel, dar mai rău e că şi de 
alteța-voastră are de gând să se lege, şi am bănuit că în noaptea asta chiar. 

— De unde ştii? 

— Din gura lui ZOtă, atunci când a poruncit să fiu aruncat, căci a spus: 
„Unul mai puţin, dar trebuie să ne scăpăm și de câinele cel mare”, să-mi fie 
cu iertăciune, ilustrisime, însă socot că de alteţa-voastră era vorba. 

— Nu-i nicio supărare, prietene. Dacă aşa a zis, atunci fără îndoială că eu 
sunt acela. Încep să mă dumeresc pentru ce îşi băgase odrasla pe lângă mine. 
Nu era decât nada care trebuia să mă atragă la pierzanie. l-a îmbătat pe toţi 
curtenii mei, care acuma dorm buştean, eu rămânând, chipurile, singur în 
fața lui, dar s-a înșelat ticălosul. Ce-o fi scriind în scrisorile acelea, că nu se 
ucide un om de pomană? 

— Alteță, zăcând aici, m-am tot gândit în fel și chip și mi-am dat seama că 
mortul urma a fi scotocit pe îndelete, dar n-au mai avut timp. Ne apropiam 
noi și de bună-seamă că nenorocitul voia să se înfățișeze alteţei-voastre, dar 
a fost împiedicat. Întâmplarea cu țapul a făcut să fie descoperit, căci 
altminteri, după ce-am fi trecut pe acolo, n-aveau decât să-i ia tașca. 

— Asta au şi avut de gând, când au dat peste tine! se lumină principele. Va 
fi fost vreun olăcar venit de departe, care se răzgândise să-i înmâneze lui 
ZGtă înscrisurile, iar acesta, aflând, l-a oprit cu lancea. 

— În taşca aceea din scorbură este dovada vinovăţiei lui ZGtă, şi trebuie 
s-o luăm de acolo. 

— Dar cum? Numai tu cunoşti locul. Poţi să mergi? 

— Cu îngăduințţa alteţei-voastre, aș trimite pe feciorul care v-a adus aici. 
E cinstit și el, ca şi taică-său, și niciunul din neamul lui nu-l îndrăgește pe 
Zótá. Eu am să-i spun unde-i stejarul acela mare și nu-i greu de găsit pe 
marginea râpei, că nu era departe. 

— Foarte bine! Cheamă-l să-i vorbeşti, dar nu se va întoarce până 
dimineață. Noi ce facem? La castel se va fi aflat lipsa mea şi acuma mă caută 
pretutindeni. 

— Ba s-ar putea să vă ucidă de cum v-ar zări, spunând că din pricina 
întunericului... 

— Măcar că-i o lună, Vince, cum n-am mai văzut demult. Ştii ce? Hai să 
dormim într-o căpiță de fân. Cred că găsim așa ceva pe aici, şi asta mi-ar 
aminti de copilăria mea. 

Chemară pe Axinte şi-l lămuriră ce voiau de la el, însă acesta, cu toate că 
nu se temea să meargă noaptea în pădure, nu știa unde fusese găsit 
Felvinczi, aşa că ceru îngăduinţa să-l ia şi pe taică-său. 

— Fie! încuviinţă contele. Dar vezi să nu mai afle și altul, ori tot satul. 

— Şi dacă ar fi așa? sări prinţul. Mă Axinte, voi îl iubiţi pe contele vostru? 


Feciorul rămase uimit de asemenea întrebare, neștiind ce să răspundă, și 
atunci Rákóczy îi veni în ajutor: 

— Dacă ar fi să mă apăraţi pe mine, când el ar vrea să mă omoare, voi cu 
cine aţi ține? 

— Cu măria-ta, stăpâne, mai încape vorbă? 

— Ai văzut, Vince, unde erau oștenii noștri? 

— Înarmaţi cu ciomege, alteță? Ce-ar face în faţa armelor de foc? 

— Ne-om învăţa și cu ele, răspunse istețul flăcău. 

— Ai auzit? Eu ce vă spuneam? se bucură Rákóczy. 

— Poate peste ani... 

— Se-nţelege că nu acum, zâmbi prințul. Haide, ei se vor duce și noi ne 
vom culca în fân. 

Bătrânul Buta nu putea să înțeleagă cum avea să doarmă ditamai prinţul 
într-o căpiță, însă porunca era poruncă, și el se supuse. Astfel, alteța-sa 
serenisimă, principe al Transilvaniei, se tolăni în moliciunea unui fân 
proaspăt aromitor, ca în cel mai bogat baldachin al palatului său din Bălgrad. 
Cerul era spuzit de stele, iar luna se ducea către asfinţit, trăgând după ea şi 
carul mare. Când şi când mai cădea câte o stea, dar prințul nu se mai gândea 
la moartea cuiva. Pe pământ erau o mulțime de oameni! Felvinczi cunoștea 
pentru întâia oară acest fel de pat și mărturisi că era cu mult mai plăcut 
decât multe alte locuri pe unde dormise până atunci. Se străduia să-și 
închipuie ce-ar fi zis ceilalți dacă ar fi ştiut unde se aflau, și mai cu seamă 
Zótá? 

Ce-i drept, acesta n-avea o noapte prea liniştită! Abia părăsise prințul 
castelul, împreună cu Axinte, că Suzana ciocăni la ușa lui, cu gândul să-l 
invite la ea în odaie. De fapt trebuia să-l ducă în încăperea „fecioarei de oțel” 
şi ea să-şi vadă de treabă, celelalte fiind rânduite mai departe de conte. Cum 
anume? Acoperise „patul fecioarei” cu o scoarță, ca să nu se vadă că nu era 
decât o lespede de piatră, și urma să-l poftească pe Rákóczy să se aşeze 
acolo. Dacă s-ar fi împotrivit, avea el slugi puternice care l-ar fi silit, după 
care, trăgându-se trapa, musafirul nocturn s-ar fi prăvălit în „braţele 
fecioarei”, adică nişte căngi tăioase care se împreunau cu dinţii unei greble, 
sfârtecând tot ce era din carne și oase. Bucăţile cădeau de la sine în puţul de 
dedesubt care nu era decât un ochi al Mureșului și căra la vale tot ce-i cădea 
de sus, curățind locul. Nimeni n-ar mai fi dat de cel „îmbrăţișat”. Așa însă, 
auzind că musafirul său nu e de găsit, Zótá se îngrijoră şi nu se mai îndoi că 
fuseseră descoperite scrisorile ce trebuia să le primească de la Vasile-vodă 
al Moldovei, prin ticălosul de olăcar, care stătuse ascuns până la sosirea 
prințului. Văzându-l că voia să-i iasă în cale, însuși contele l-a înțepat, căci a 
avut norocul să se fi aflat întâmplător pe acolo, dar n-a mai fost vreme să-l 


cerceteze pe mort, ci s-a tras mai în urmă. Nu şi-ar fi închipuit vreodată ca 
lucrurile să ia o asemenea întorsătură, iar acum, colac peste pupăză, fugise şi 
Rákóczy, pe care abia izbutise să-l atragă la castelul său. 

Turba de furie, şi nu pentru că pierduse nădejdea de a mai fi cancelar al 
țării, cum îi făgăduise Bethlen Ştefan, ci pentru că însuși viaţa îi era în joc, 
dacă Rákóczy prindea firul. Poruncise moartea lui Felvinczi, căci nu se 
îndoia că în cădere avea să se facă zob, și înlătura astfel singurul martor care 
ar fi putut afla de olăcar, dar nici asupra lui nu găsise blestematele acelea de 
scrisori, pe care nu se îndoia că le avea mortul. Nu mai era de aşteptat nicio 
clipă! De când îi murise soția, cu vreo zece ani înainte, singura ființă de pe 
lume, la care ținea mai mult ca la ochii din cap, era fiică-sa. Pentru ea trebuia 
să trăiască, aşa că se hotărî în pripă să-și găsească scăpare în Moldova, ca să 
se întoarcă apoi cu oastea lui Vasile-vodă și să-și recapete averea ce acuma 
urma s-o piardă, de bună-seamă. Avea însă giuvaericale şi bani gheaţă, pe 
care le îndesă în coburii cailor si, însoţit de numai doi slujitori credincioși, 
apucară drumul Gurghiului. De acolo, pe valea Lăpușnei, căta să-şi piardă 
urma în secuime, şi mai apoi peste munte. 

Zorii zilei aveau să găsească pe fugari trecuți de Idicel, căci o apucaseră 
de-a dreptul prin lunca Mureșului. Şi bine făcuseră, fiindcă prințul își 
adunase împrejur toți iobagii, cu coase şi securi, împresurând castelul. I se 
deschise pe dată şi află că „păsărica” îi zburase! Înciudat, puse de fură treziţi 
toți curtenii şi, așa, mahmuri cum erau, le citi scrisorile aduse de Axinte în 
timpul nopţii. Auziră astfel că voievodul de la lași cerea castelanului de la 
Brâncoveneşti să facă așa după cum le fusese înțelegerea și să-l sprijine ca să 
dobândească scaunul ţării munteneşti pentru feciorul său, Ion. Îi dădea a 
înţelege contelui că fiicei sale, Suzana, i-ar fi stat bine ca Doamnă a ţării de 
peste munte, căci tânărul său vlăstar era holtei. 

— Dar care să fi fost înțelegerea, alteță? întrebă Orbán. 

— Moartea mea şi a voastră, a tuturor celor care ne-am lăsat ademeniţi în 
vicleana vânătoare. Şi asta nu-i totul! În altă scrisoare făgăduieşte oaste 
pentru Bethlen, ca să mă atace pe la spate chiar în toamna asta. 

— Să înțelegem, aşadar, că la toamnă vom avea război în părţile de 
asfințit? întrebă Gyárfás. 

— Pare-se că da, luându-ne după ce scrie aici. Să nădăjduim însă că n-are 
să scape prea lesne din încăierarea cu prietenul nostru Matei-vodă. 

— Ar trebui înștiințat și el cât mai curând! cuteză Orbán, a cărui judecată 
părea mai limpede ca a altora, deşi băuse la fel. 

— Negreşit! De aceea ne vom întoarce pe dată acasă. Nu-i vorbă că prin 
fuga gazdei nici nu mai avem a ne lua rămas-bun, aşa că ne-a ușurat 
plecarea. Să mergem, domnilor! 


Înainte de a porni la drum, alteţa-sa a rânduit o nouă stăpânire în 
Brâncoveneșşti, toată averea lui Zótá luând-o asupra sa. Ca răsplată pentru 
sprijinul dat de olahi, l-a slobozit pe Vasile Buta și tot neamul său, precum și 
pe popa satului, iertându-i şi de toate birurile ce trebuiau date, ca niște 
iobagi ce se aflau până atunci. Mai făgădui sătenilor şi zidirea unei biserici, 
iar de se arătau vrednici și cu credință, avea să mântuie pe toţi de şerbie. Pe 
tânărul Axinte Buta l-a dus cu sine la Bălgrad, urmând a sluji în curtea 
prințului, ori unde va fi trebuinţă de el. 

Numai „Fecioara de oţel” a rămas şi pe mai departe, spre a fi la îndemână 
pentru fostul ei stăpân, când avea să fie prins. 


DRAGOSTE CĂZĂCEASCĂ 


— Timucika, golubcic moi! Scoate-ţi gărgăunii din cap! Ce fel de cazac mai 
eşti şi tu, câtă vreme te lași doborât de ochii unei muieri? Nie nada. 

— Nu vorbi prostii, Arkaşa, că mă mânii foc. Ruxandra nu-i o femeie ca 
oricare alta. Este crăiasa inimii mele. Oi, boje moi! lar de te mai legi de ea, te 
trăsnesc în numele tatălui! 

— O fi vreo rusalcă ce ţi-a furat minţile, de nu mai stai decât să oftezi. 
Cine ar zice că tu eşti vulturașul Timuș? Zău așa, batușca! 

Timuş Bogdanâci, căci el era „Timucika”, feciorul marelui hatman 
Hmelnițki, goli stacana dintr-o sorbitură, după care dădu cu ea de pământ, 
făcând-o ţăndări. 

— Aşa să crape și inima drăguţei tale, tătucule, de nu te-o îndrăgi pe tine! 
zise voios Arkadie Ivanovici Sidorenko, ataman de frunte şi cel mai bun 
prieten al lui Timuș. 

La rândul său, nu se lăsă nici el mai prejos şi făcu la fel, după care strigă 
cârciumarul: 

— Artiom! Strânge cioburile şi adă alte stacane, că astea s-au isprăvit. 

În acea zi, de sfântul Andrei, era târg mare în Zaporoje şi chemările 
neguţătorilor care-și lăudau marfa se împleteau cu râsetele codanelor ce se 
dădeau în scrânciob, ca la Paști, dar şi cu răcnetele beţivanilor încăierațţi ori 
puşi pe sfadă. Alţii cântau de mama focului, îngânați de corzile cobzei 
nelipsite la veselie, iar câte un sugar trezit din somn făcea vacarmul și mai 
de-săvârşit. Dinspre stepa rusească şuiera vântul cel aspru de miază-noapte, 
prevestind zăpada care întârzia să vină în iarna acestui an 1639. Ghemurile 
de ciulini se rostogoleau de-a valma în calea viforului, oprindu-se din când 
în când și iară spulberându-se, într-o goană nebunească pe întinsa câmpie. 
Chiar şi apa cea leneșă a Niprului se încrunta în mii de vălurele sub suflarea 
tăioasă, dar în târg la Zaporoje veselia și voia-bună nu ţineau seama de 
asprimea vremii. 

— Poate vrei să spui că nu-s de nasul ei? se răsti deodată Timuş. 

— Ai-da-de, batuşca! Ce prostii îți mai dau prin cap? Cum să gândesc eu 
aşa-ceva? Ea nu-i decât fata hospodarului moldovean, iar tu ești fala 
căzăcimii, feciorul marelui nostru Hmel, de al cărui paloș s-a dus vestea 
până-n împărăția moscălească, pentru ca să nu mai pomenim de Țarigrad. 
Strămoşii tăi se trag din tătuca Adam, după ce a fost izgonit din rai... 

— De vreau, se rățoi Timuș, pot să-l fac eu pe hospodar să-mi cerşească 
îndurare în genunchi. 

— Aşa să faci, suflețele! Dar ce necaz ai pe el? 

— Eu? Niciunul! 


— Atunci zic să ne repezim până la lași şi s-o furăm pe fată. Ştii, așa, 
căzăceşte! Şi atunci să vezi cum are să te îmbie voievodul cu „pirostriile” de 
cununie. 

— Măi, Arkașa, măi! Ai mai văzut tu până azi cazac prost? 

— Drept să-ți spun, nu! se fuduli atamanul. 

— Atunci du-te la fântână, scoate o ciutură cu apă și aruncă-ţi ochii în ea 
după ce s-o limpezi și ai să vezi unul! Bine, măi, cap de tărtăcuţă ce ești! Tu 
crezi că aia-i Daşa, ori Nataşa de pe la noi?... Sau vreo jupâniță oarecare, să-i 
ridici poalele în cap şi gata? Măăă, minte de tărâţă! E o domniţă!... Dar ce 
spun eu... crăiasă, măă, cap sec! Dacă ai vedea-o n-ai mai vorbi aşa, tontule! 

— Nu te mânia, batușca, doar n-am zis-o cu răutate. Noaptea, când 
muierea-i despuiată, seamănă una cu alta și numai după carne o mai 
deosebeșşti dacă-i fetișcană ori babă. 

— Seamănă pe dracu! Du-te la fântână şi fă ce ţi-am spus, ori aruncă-te cu 
capu-n ea, că tot nu ţi-i bun de nimic. Poate doar să-ţi ţii căciula pe el! 

Atamanul nu mai ştiu ce să răspundă și, cum făcea de obicei, când 
prietenul lui se înfierbânta, socoti că era mai bine să tacă. 

Larma bazarului pătrunse până la ei şi un câine schelălăi jalnic, izbit de 
cizma vreunui cazac ori călcat din nebăgare de seamă de cineva. 

— Cu toate acestea, Arkașa dragă, câte ceva ţi-a clocit şi ție mintea, zise 
deodată Timus, luminându-se la față. la umple tu stacanele, ca să ne mai 
limpezim creierii şi să gândim cum trebuie! Ai zis ceva de „furat”, ori n-am 
priceput eu prea bine? 

— Euuu! Doamne fereşte! 

— Nu tu ai spus să mergem la lași, după fată? Ce, ţi-ai băut capul? 

— Păi asta nu-i hoţie, batușca. Bărbatul cel viteaz își ia nevasta care-i 
place, chiar şi cu sila, și asta este pe placul bunului Dumnezeu, care o 
blagoslovește mai apoi cu o ploaie de plozi, dar și pe al muierii, care se 
sclifoseşte la început, de ochii lumii. 

Timuş îl lăsă să vorbească, fără să asculte ce spunea, şi își dădu el însuși 
gândul pe faţă: 

— Ştii tu, măi frate, că hospodarul şi-a trimis familia să prăznuiască 
sfintele zile ale Crăciunului la voievodul din Sandomiercz? 

— Foarte bine! Acolo să pălim! 

— Bine pe dracu! Nebunul de Czaplinsky-voievodul ar fi în stare să 
aprindă întreaga Ucraina şi să ne ia urma până aici, dacă am cuteza să ne 
atingem de oaspeţii lui. Nu-l cunoşti? 

— Atunci, pândim la înapoiere și... hop şi noi! 

— Cam tot așa chiteam și eu, răspunse Timuș gânditor. Nistrul nu poate fi 
trecut decât pe la Hotin, care-i în calea lor. Tu, cu o ceată de voinici, lovești 


alaiul domnesc, pui mâna pe domniţă și te tragi cu ea pe Nistru la vale, până 
la Moghilău. Acolo am să aştept eu și, „cum aflu de isprava voastră”, mă 
reped, scap fata și i-o duc lui taică-său, teafără și nevătămată. Să nu vă puie 
dracu să vă faceți de cap cu ea! Ce zici? 

— Fără s-o tăvălești? 

— Fără! 

— Atunci la ce naiba să ne mai ostenim? scuipă atamanul. O lăsăm să se 
ducă singură acasă, aşa cum a făcut-o mă-sa... La ce bun tot farafastâcul, 
batușca? De ce s-o mai furi, numai ca s-o sâcâi și pe ea degeaba? 

— Ca s-o fac să mă iubească! răspunse Timuş strângând ulcica în pumn și 
izbind-o de tăblia mesei. 

— Te pomenești că nici nu s-o uita la tine, dacă te-o vedea aşa de 
tăntălău! Eu socot că dacă ţi-ar simți vigoarea ta bărbătească, apoi... 

— Du-te la fântână, Arcașa, şi dă-te cu capul în ea, după cum ţi-am mai 
spus, ori lasă-mă în pace să chibzuiesc și nu mai pune întrebările tale 
prostești. Mi s-a năzărit că ai zis ceva bun, dar văd că m-am înșelat! Totuși, 
mă pot bizui pe tine? 

— Mai încape vorbă?! 

— Atunci îi iei pe Grişa, Steopa, Vasca și pe care mai socoți tu și plecaţi să 
vă aţineţi în preajma Hotinului. Cum or ieşi din cetate şi or cobori la Nistru, 
căci pe malul lui duce drumul o bucată, știi, acolo, unde cotește... 

— Da, da! Tocmai bine, căci nu te mai poate zări nimeni din cetate. 

— Văd că ai priceput și mă bucur că nu eşti prost, frate! Ştii tu cum s-o 
aduci la baba Parasca la Moghilev, de partea astălaltă, că doar ai mai bătut 
drumul pe acolo. 

— Îhî!... 

— Când sunteţi gata, porniţi, dar nu fără a mă-nștiinţa, și mai ales să fie în 
preajma Crăciunului, după cum ţi-am zis. Anul acesta îl veți prăznui voi cum 
s-o nimeri, şi nu mă plâng că aveți să vă descurcați. 

— Las' pe noi, tătucule, că doar ştim să ne petrecem nu numai în zilele de 
sărbătoare. 

— Nu cumva să-mi aduceţi toată familia, ci numai pe fată. O vreme îi 
lăsăm să fiarbă, dar fetii să-i spuneţi că aveţi s-o aduceţi la Zaporoje, ca s-o 
vindeţi roabă la tătari. Să vă purtaţi cuviincios cu ea! 

— Vai de mine, Timucica, aşa mă știi? Nici Precesta de la Kiev n-are să fie 
mai cinstită și mai păzită ca domniţa ta. 

— De speriat, însă, puteţi s-o faceți, ca să fie mai bucuroasă când oi scăpa- 
o din ghearele voastre. 

— Atunci... barem când aveţi să rămâneţi numai voi doi... știi... mai înainte 
de a o duce acasă... zău... îi păcat de Dumnezeu să te creadă neputincios. 


— Greu de cap mai eşti, bre Arcașa. O ţii una și bună, de parcă eu n-aş 
face-o... dar trebuie să mă port aşa cum ţi-am spus. Și băgaţi de seamă să nu 
încăpeţi pe mâna hospodarului, că două copeici nu mai face pielea voastră 
afurisită. 

Mâhnirea şi mai cu seamă îngrijorarea lui Timuş venea de la zvonul de 
curând sosit, cum că Vasile-vodă ar fi intrat în vorbă cu craiul Rákóczy al 
Ardealului să se încuscrească. Avea acela un bicisnic de fecior, pe Sigismund, 
care se dădea mai mult la patima cititului din cărți decât la spadă, dar, ce-i 
drept, era cu mult mai chipeș decât el, feciorul hatmanului căzăcesc. 

Cu toate că fuseseră plănuite la beţie, chiar de a doua zi îndrăgostitul și-a 
pus gândurile în fapte și o săptămână mai apoi se şi afla la Moghilău. Târgul 
era așezat pe apa Nistrului, care tăia adânc cele două maluri, de o parte și de 
cealaltă, îngustându-şi albia şi făcând mai lesnicioasă trecerea cu barca. Pa 
țărmul apusean, satul Atachi nu era prea înstărit, dar acolo se aflau oştenii 
ce păzeau fruntariile moldovene şi, oricât ar fi fost ei de prieteni cu cazacii, 
nu le-ar fi îngăduit vânturarea prin țara lor. Nici chiar dumnealui jupân 
Pavel Albotă, pârcălabul de Soroca, nu s-ar fi aşteptat la o asemenea 
încălcare, şi de aceea ochiul îl avea îndreptat mai mult spre tătari, cei veşnic 
puşi pe pradă. Drept pentru care povaţța lui Timuș a fost ca ceata lui 
Sidorenko să nu bată la ochi și să treacă Nistrul cât mai nebăgată în seamă, 
prin anumite vaduri, bine ştiute de ei. 


Iarna, care se codise să se arate pe aceste plaiuri, chiar de sfântul Nicolae 
înveșmântă pământul cu straie de omăt. Apoi veniră și sărbătorile, pe care 
unii le petrecură cu voie bună și belșug, în timp ce alţii mai mult cu nădejdea 
unor zile mai bune în viitor. 

Familia voievodului moldovean sosise la Sandomiercz încă de pe la 
jumătatea lui septembrie și toată toamna a ţinut-o numai în benchetuială și 
danțuri, căci așa era obiceiul făloşilor șleahtici, să se arate mai presus de 
oaspeții pe care-i primeau, ori de ce rang erau ei. Poate că ar mai fi stat şi 
până după Bobotează, dacă n-ar fi fost ziua numelui lui Vasile-vodă, chiar în 
ziua întâi a lui ghenar, şi nu se făcea să-l lase singur. Cu greu se hotărâră, cu 
toţii, ca în cea de-a patra zi a Crăciunului să plece spre casă, spre a nu se 
prea zori la drum, dar nici să ajungă cu întârziere. 

Înfofolite în frumoasele blănuri de samur, jder, veveriță ori alte 
sălbăticiuni ale pădurii, tinerele jupânițe erau rumene în obrăjori, fie din 
pricina gerului, fie din cea a minunatei băuturi cu gust de vișină și dulce ca 
mierea, pe care pania Czaplinska le-a dat-o pentru gustare, fără zgârcenie. 
Aşa că se urcară în sănii chicotind, trântindu-se peste fânul ce amintea de 
zilele îmbălsămate ale verii. Pe deasupra lui fuseseră aşternute velinţe și 


scoarțe înflorate, precum și blănuri de urs, ca să nu se simtă la drum 
asprimea iernii. Ba chiar și la picioare li se puseseră pietre încinse, care 
aveau să dogorească, încât și-ar fi putut scoate botinele din picioare, fără să 
le pese de frigul de afară. 

În pocnetele de bici ale surugiilor şi clinchetul zurgălăilor de la grumazul 
cailor, cele două sănii se urniră, însoţite de urările de drum-bun ale celor ce 
rămâneau. Câțiva șleahtici mai tineri, dar semeţi nevoie mare, se încumetară 
a le însoţi până la Kameniţa ca să le ție de urât călătoarelor, măcar că gerul 
se lăsase de îngheţa oul corbului în cuib. Vremea era frumoasă, însorită şi 
numai bună pârtia pentru sanie, aşa că se zbura, nu alta, pe luciul zăpezii. 
Câte patru armăsari albi înhămațţi la fiecare sanie, precum și înfăţişarea 
bogată a veşmintelor ar fi putut lăsa credința, pe unde treceau, că era vorba 
de ființe din basmele noroadelor de la miazănoapte și nu de ființe omenești 
obişnuite. Parcă ţi-era și teamă că aceste năluci aveau să se topească la 
prima sărutare a soarelui din miazăzi. 

Trecerea peste Nistru, îngheţat bocnă, s-a făcut fără nicio greutate şi, dacă 
n-ar fi trebuit să se hodinească telegarii, mai că s-ar fi încumetat să nu mai 
oprească la cetatea Hotinului. Dar nici popasul n-a fost prea lung, aşa cum se 
întâmplase la Kameniţa, unde rămăseseră peste noapte, ci numai de câteva 
ceasuri, plănuind ca pe seară să ajungă la conacul unui boier, după ce-ar fi 
trecut Prutul. Ziua următoare avea să-i găsească pe drumul Sucevei şi s-ar fi 
bucurat cu toţii de revedere, dar nu s-a întâmplat chiar așa, căci socoteala de 
acasă nu se potriveşte cu cea din târg. 

Abia apucaseră să treacă peste Prutul înmărmurit și el de ger, că la vreo 
două-trei verste jupânițele se pomeniră înconjurate de o ceată de cazaci, 
care răcneau de mama focului, slobozindu-şi sânețele în văzduh. În loc să se 
oprească înfricoșațţi, după cum ar fi poftit atacatorii, vizitii ochiră o spărtură 
în rândurile lor și, pocnind din bice, se avântară într-o goană înfricoşătoare, 
strecurându-se pe sub nasul lor. Cum nu se așteptau la aşa ceva, cazacii 
rămaseră o vreme descumpăniţi, apoi se adunară la un loc spre a chibzui ce 
trebuiau să facă. Sidorenko, văzând că fugarii se depărtează, își sudui 
oamenii de toate-cele și le porunci să se arunce în urma săniilor. 

Erau vânjoşi caii leșeşti, nimic de zis, dar cei căzăceşti păreau mai hodiniţi 
şi în curând se apropiară din nou, făcându-le pe înspăimântatele jupânițe să 
ţipe cu deznădejde. În față se şi zărea conacul, iar troienele erau aproape cât 
zidurile care-i împrejmuiau, încât mai că te-ai fi putut avânta de-a dreptul în 
ogradă. Răcnetele urmăritorilor parcă dăduseră aripi „armăsarilor de nea” 
şi, cu toată străduința cazacilor, nu i-au putut prinde mai înainte de a 
pătrunde pe poarta anume larg deschisă care apoi pe dată se închisese, iar 
troncănitul zăvoarelor vestea că gazdele nu mai pofteau și alți musafiri. 


Dacă ar fi apucat să intre odată cu fugarii, slujitorii ar fi rupt-o la fugă încă 
de la primele pocnituri de sâneaţă, dar acum în fața atamanului se ridica un 
zid aproape de două ori cât înălțimea omului, şi pe deasupra mai era şi 
înșelător, din pricina troienilor. 

— Cetate adevărată! tună el. Cine dracu a mai scos-o în cale? Na, mai 
pătrunde acolo dacă poți! 

— Cam afurisită treabă, încuviință Grișa cu glas domol. Ei s-au dosit acolo 
la căldurică și pot sta acolo mult și bine, că doar au de toate, ca șoarecele în 
beci. Noi, în răstimp... 

— la stai, Grişenka! îi luă vorba atamanul. Ţi-a ieşit un hulub din gură, 
sufletele! „Şoareci” ai zis? Ei bine, ca pe șoareci avem să-i afumăm olecuţă. 
Pentru asta însă va trebui să sărim gardul și să ne apropiem de casă. Cum or 
simţi fumul în nări, pe dată se vor da prinşi, fiindcă jupâniţele astea sclifosite 
nu rabdă ca muierile noastre. În viața lor n-au făcut focul la cuptor, ori la 
vatră. Hai flăcăi! A noastră-i prada! 

Drept răspuns cazacii chiuiră şi sloboziră plumbi în văzduh, stârnind 
lătratul furios al câinilor, ce păreau a fi destui de mulți prin curte. 

— la uitaţi-vă, fraților, la nucul acela gros de lângă casă, arătă Sidorenko. 
Parcă ar fi crescut anume acolo ca să putem arunca noi arcanul și să ne 
săltăm peste spurcatul ăsta de zid. Care te încumeţi? 

Un tinerel roșcovan, abia ieşit din copilărie, își săltă căciula, făcu o cruce 
mare până la brâu și, murmurând un „Doamne ajută!”, răsuci frânghia care-i 
atârna la oblânc, apoi şfichiui văzduhul şerpuind-o în jurul unui ciot ce era 
mai la vedere. Un chiot de bucurie fu răsplata dibaciului aruncător care, 
înroşindu-se de mândrie, îşi aruncă în zăpadă cojocul și rămase numai într-o 
flanelă, spre a fi mai sprinten. Se uită apoi la ataman, cerșindu-i îngăduința. 
Flăcăul era cel mai tânăr din întreaga ceată și îl chema Pașa. Taică-său, 
Filotei, pierise într-o încăierare cu tătarii și el avea grija gospodăriei 
părintești. Ardea de dorința să se avânte în lume şi se rugase îndelungată 
vreme de Sidorenko să-l ia cu el. Și, poate, dacă n-ar fi fost atât de dibaci la 
călărie şi în aruncatul lațului, mai că nu l-ar fi luat, căci prea era nevârstnic. 
Acuma socoti însă că nu era nicio primejdie, decât de câini, aşa că se învoi: 

— Du-te, Pașa, dar nu până la copac, ci după ce-i sări gardul dă fuga să ne 
descui poarta, căci toți s-au tras în casă. Oricum, nu te da prea în vileag, fii cu 
grijă, după aceea las' pe noi! 

Băiatul îşi mai făcu o cruce şi se avântă, dar numai ce păși pe coama 
zidului, că o împușcătură îl făcu să se răsucească și să cadă fulgerat de 
cealaltă parte. Strigătul lui, scurt, nu mai lăsa nicio îndoială în privinţa sorții 
care-l aștepta. 


— Mânca-v-ar ciuma de ticăloşi! blestemă atamanul cu ochii scăldați în 
lacrimi. Holera și flăcările iadului să vă înghită, nemernicilor! adăugă el 
scrâșnind. 

— Săracul Paşa, făcu și Grişa venind lângă Sidorenko. Asta i-a fost ursita! 
Socot însă că nu trebuia să-l lași pe el, ori să fi aşteptat până s-o întuneca. 
Am să mă duc chiar eu... 

— N-aş vrea să mai pierdem pe nimeni, pentru afurisita asta de muiere! 
tună atamanul. Nu știu ce dracu i-a cășunat lui Timucika, zor-nevoie s-o facă 
să se îndrăgostească de el... Uite unde am ajuns din pricina asta! 

— Minte înțeleaptă și la tătucul nostru, se băgă în vorbă Steopa. Dacă așa 
a zis, atunci trebuie s-o facem! Ştie el de ce! 

— N-am zis că n-o să izbutim, se uită atamanul chiorâș la Steopa. Tot ce 
poftesc este să nu mai moară niciunul dintre noi. Nicio domniţă, ori cât ar fi 
ea de frumoasă, nu face cât viața unui cazac! 

— Noaptea vom putea sări gardul, căci nu-mi închipui că au să vegheze 
necontenit, își dădu părerea Vasca. Ai noştri au să împresoare gardul 
trăgând din pistoale, în vreme ce eu m-oi strecura peste creastă... 

— Ba eu! se împotrivi Grişa. 

— Ba eu! Ba eu! săriră şi alţii. 

— Staţi, nu vă mai ciondăniţi! îi potoli atamanul. Cum aveţi să zburaţi 
peste gard, neghiobilor? Să faceţi ca Pașa, sărmanul! Sunt înarmați, ticăloșii! 

— Ei, dacă ar fi vreo hrubă... gândi cu glas tare Steopa. 

— De unde să ştim? 

— A cui naiba îi casa asta, răsărită aşa, deodată, în calea noastră? 

— Să-l ia holera, cu tot neamul lui, care o fi el! blestemă atamanul, ale 
cărui lacrimi încă nu se uscaseră. 

— Tătucule! se auzi deodată vocea unui cazac ce se apropiase în trapul 
calului. Haideţi în spatele casei să vă arăt ceva, de nu cumva eu m-am 
îmbătat, ori am vedenii. 

Cu toţii se luară după noul venit și se opriră apoi în colțul gardului, 
uitându-se unde le arăta Fedia. 

— La tufa aceea uscată, de colo, se află o vietate. Om, sau iepure, dar 
mișcă... 

— O fi suflat-o vântul, îi luă vorba Grișa. 

Cu toții nu-și mai dezlipeau privirea și deodată văzură deslușit cum 
uscătura se mută câteva palme mai într-o parte. 

Fără să mai zică nimic, atamanul se repezi într-acolo, urmat de întreaga 
ceată, lăsând de izbeliște împresurarea. 

Nu găsiră decât zăpada călcată și tăvălită, fără a-ţi putea da seama dacă 
era vreo urmă omenească sau de altă vietate. 


— Doar n-o fi vreun ciulin zburător, ca pe la noi, prin stepă, făcu Vasca. 

— Dar nici vânt nu suflă ca să-l miște, decât numai dacă el singur... 

— la staţi flăcăi! îi opri atamanul descălecând. Dacă s-a urnit, să-l punem 
iarăși unde a fost! 

Şi începu a scociori şi răscoli zăpada cu vârful cizmei, după care trase tufa 
într-o parte şi dădu la iveală un chepeng. 

— Asta-i hruba de care vorbeai, Steopa, frățioare, ai un cap deștept, nu 
cumva să ţi-l pierzi vreodată! 

— Mi s-a părut şi mie ciudat că nu este pic de omăt pe copăcel, dar nu m- 
am gândit să fie vreo ascunzătoare sub el, se miră Grişa. 

— Ba, dacă vrei să ştii, nu poate fi decât ieşirea hrubei și am să... vru să 
spună Vasca, dar atamanul nu-i îngădui. 

— N-ai să te duci nicăieri, că n-am chef să crapi ca un guzgan, pe sub 
pământ. Mai bine iei toți caii noştri și te întorci în galop lângă gardul 
conacului. Cel de dedesubt, căci bănuiesc că este cineva care vrea să fugă 
după ajutoare, are să ne creadă plecați și are să-și scoată capul. 

Mai bine de un ceas fură nevoiţi să aștepte, cât pe ce să îngheţe de frig, 
dar încăpățânarea căzăcească se dovedi și de astă-dată mai tare decât 
răbdarea celui ce se ascundea la picioarele lor. Chepengul fu tras cu grijă 
într-o parte și la adăpostul tufei se ivi o căciulă brumărie ce acoperea un cap 
mustăcios. Cât ai clipi din ochi, un arcan i se înfășură în jurul gâtului și 
străinul fu tras la lumină, mai mult mort, sufocat de strânsoarea laţului. 

ÎI lăsară să-şi revină, căci se învineţise la față. Apoi, când îl văzură 
deschizând ochii, se ivi altă încurcătură. 

— Care știi românește? întrebă atamanul pe ortacii săi. 

Cu toţii dădură din umeri, dar, spre uimirea tuturora, prinsul le vorbi pe 
limba lor: 

— Eu ştiu, boierule şi îți spun tot ce pofteşti, dacă-mi cruți viața. 

Sidorenko se lumină la faţă. 

— Făgăduiesc! zise el. Câţi sunt în casă? 

— Patru boieri și doi surugii leşi. 

— A cui e casa? 

— A dumnealui Coste Roșca, pârcălabul de Hotin. 

— Este şi el acolo? 

— Ba! Numai nepotul cel din Sepeniţi. 

— Altcineva? 

— Argaţii şi femeile, dar nu sunt în casa cea mare, ci în așezările lor de pe 
lângă cuhnii ori grajduri. 

— Ei au arme? 

— Dg’ de unde?! Numai boierii şi surugiii. 


Sidorenko se uită către tovarășii lui, dar Vasca se băgă în vorbă: 

— Și jupâniţele, câte sunt? 

— Numai trei, că altele nu erau... 

— Cele care au venit acum? iscodi și Steopa. 

— Da! 

— Frumoase? întrebă atamanul, cu gândul la Timuș, care îşi pierduse 
mintea pentru fata voievodului. 

— D-apăi eu cum să vă spun? Nu le-am văzut obrazul, dar îs de neam ales. 
Se zice că una ar fi însăşi fata măriei-sale Vasile-vodă. 

— Aha! răsuflă ușurat Sidorenko. Tu unde te duceai acum? 

— Să cer ajutor de la dumnealui pitarul Gheucă, vecinul. 

— Mai este careva cu tine, ori a plecat pe altă cale? 

— Nu mai este nimeni şi de plecat nu are pe unde, câtă vreme domniile- 
voastre privegheați gardul. 

— Nu minţi? se răsti atamanul la el. 

— Mă jur pe sfânta cruce că spun adevărul. 

Sidorenko rămase o clipă pe gânduri în vreme ce Grișa îl întrebă pe prins: 

— Hruba asta unde te scoate, dacă intri aici? 

— Într-o fântână de lângă hambarul cel mare, de după poiata păsărilor. 

— Aşadar, te duceai după ajutor? zâmbi atamanul, cu ochii sclipind. 

— Da, boierule! 

— Atunci am să te trimit eu acolo unde de bună-seamă că ai să-l capeţi! 
rânji el și-i descarcă pistolul în piept. 

Nenorocitul bătu aerul cu braţele și se prăbuși înroşind zăpada cu sânge, 
în vreme ce atamanul se aplecă asupra lui şi-i reteză beregata cu hangerul. 

— Asta, ca să nu se mai întoarcă! 

— Poate chiar el să fi fost cel care l-a ucis pe Paşa al nostru, făcu Grişa. 
Păcat că n-am apucat să-l întrebăm. 

— Are să-l întrebe chiar el însuşi, căci acuma sunt împreună şi are să-i 
ceară flăcăul socoteală, dacă așa s-a întâmplat. 

Se uitară la cel ucis, care încă se mai zbătea din când în când, în vreme ce 
aburi calzi se ridicau de deasupra sângelui mai înainte de a îngheţa. Unii ar fi 
vrut să-l acopere barem cu zăpadă, dar alţii fură de părere că n-aveau vreme 
pentru asta și, oricum, ar fi fost dezgropat de jivine. 

— Dumnezeu să-l ierte! zise atamanul făcând cruce asupra lui, după care 
se întoarse la ai săi: Acuma te poți băga tu Grișa, dar împreună cu Mişenka. 
Hai flăcăi, noroc! 

Cei doi se şi grăbiră să intre în hrubă, dar Sidorenko socoti să-i mai 
povăţuiască: 


— Aveţi grijă, băieți, cum scoateţi capul! Nu cumva să pățiți și voi ca 
prostul de aici, dădu el cu piciorul în mort. Dacă simţiţi vreo primejdie, 
trageţi-vă înapoi, iar de nu, fugiți mai întâi la poartă, s-o dezăvorâți. 

— M-aș duce şi eu, zise Steopa. 

— Acum, chiar că nu mai este loc, frățioare. Lasă că nici noi n-om sta cu 
mâna-n sân, doar trebuie să le sărim în sprijin. Haideţi cu toţii, că aici nu mai 
avem ce căuta! îşi îndemnă el cetașii. 

Grişa zări curând cerul prin deschizătura fântânii, ceea ce însemna că 
ajunseseră la capătul drumului. Se agăță de pietrele înghețate și simţi o 
usturime ascuţită în palme când apucă cu mâinile goale verigile de fier ce 
slujeau de trepte. Cu băgare de seamă își scoase capul și scrută 
împrejurimea, care începuse a se cam înnegura din pricina amurgului 
apropiat, dar nu zări pe nimeni. De altfel, ceața le prindea bine, că nici acela 
care ar fi stat la pândă n-ar fi văzut mai bine decât ei. Săriră din fântână şi se 
lăsară pe vine, în aşteptare. Nimic! 

— Tu rămâi pe loc! porunci Grișa tovarăşului său. Eu am să încerc să 
descui poarta. 

Palmele îi amorţiseră de frig și mai că nu şi le simțea când, târându-se pe 
burtă ca un şarpe, se îndreptă spre foişorul de la intrare, care se deslușea cu 
greu, dar numai acela putea fi. Pe când se aştepta cel mai puţin, un dulău, 
cum numai la stână mai văzuse, se năpusti asupra lui, lătrând furios. 

— Tu eşti, bre Iftimie? se auzi o voce groasă din spatele câinelui. 

Grişa bănui că cel strigat nu putea fi altul decât trimisul ce ieșise din 
hrubă, aşa că mormăi ceva neînțeles, prefăcându-se a fi rănit. 

— Țâba, turba naibii! se răsti omul la zăvod și se desprinse din umbra 
foişorului apropiindu-se agale. Cum de nu te mai ştie?! 

Grişa s-a trântit pe spate cu fața-n sus și, spre uimirea lui, câinele i-a dat 
pace, iar omul, apropiindu-se îngrijorat, se aplecă să-l cerceteze, fără nicio 
bănuială. Numai când cazacul și-a înfipt mâinile în beregata slujitorului, 
dulăul a început să-l muşte cu furie, de unde apuca, dar Grişa nu se lăsă până 
când nu-l simți pe celălalt moale ca o zdreanţă. Mai rămânea câinele şi din 
dosul casei se auzeau și alţii, care s-ar fi năpustit cu toţii, dacă în răstimp 
cazacii din afară nu i-ar fi zădărât cu focuri de pistoale. 

La rândul său, nici Mişenka nu mai rabdă să rămână în așteptare și sosi la 
vreme ca să arunce cu jungherul în dulău, dând putinţă lui Grişa să se ridice 
de sub mort. 

— Afurisită javră! făcu el luându-și pumnalul îndărăt. Credeam că te 
luptai cu omul, şi când colo... 

— Acela nici n-a apucat să-şi dea seama ce se petrece cu el, răspunse 
Grişa. Turbatul ăsta a fost mai primejdios. 


Fugiră pe vine cât putură mai repede până lângă gard, unde se 
împiedicară de nişte zdrenţe şi pricepură că era vorba de tovarăşul lor Pașa, 
sfârtecat de câinii care acuma se înverșunau în partea cealaltă, spre marele 
lor noroc. Curând însă începură a ţiui și plumbii, căci împresurațţii bănuiră 
că ceva necurat se petrecea în ograda lor. Totuși cei doi izbutiră să ajungă la 
poartă şi traseră zăvoarele. Urletele se înteţiră, aşijderea împușcăturile, şi 
unul dintre plumbi îl izbi pe Grişa, tocmai când se întorsese cu fața spre 
conac, voind să arate celorlalţi calea. 

Prăbuşirea cazacului rămase nebăgată în seamă, căci toți erau cu ochii 
spre casă, pe care atamanul poruncise s-o împresoare cât mai iute. 

— Daţi foc la paie! se mai auzi vocea lui printre lătrăturile câinilor care se 
năpustiseră de astă-dată asupra lor. 

— Ucideţi javrele, că ne sfâşie picioarele! strigă Steopa. 

Pătrunseseră descălecaţi, întrucât își lăsaseră caii la adăpost în afara 
zidurilor, şi câinii îi încurcau cel mai mult, măcar că nu erau decât vreo cinci. 
Apoi, când ultimele schelălăieli încetară şi liniștea nu mai era tulburată 
decât de pocnetele împresuraţilor, se auzi vocea atamanului cerându-le 
celor din conac să se dea prinși, că n-aveau să le facă niciun rău. 

Se vede că vorbele îi fuseseră înțelese, fiindcă pe dată i se răspunse, în 
leşește: 

— Nicicând, tâlharilor! Aveţi să daţi socoteală pentru fapta voastră! Pe 
toți am să vă trag în ţeapă. 

Sidorenko bănui că nu putea fi altul decât nepotul din Sepeniţi al 
pârcălabului, după cum aflase mai înainte, dar nici el și nici ai lui nu 
înțelegeau limba, așa că își văzură de treaba lor, socotind că împresurații n- 
aveau de gând să se dea legaţi cu una, cu două. 

— Aduceţi paie lângă casă, dar ceva mai depărtișor, ca nu cumva să ia foc! 
porunci atamanul. Trebuie mult bălegar, să facem fum. Hai, flăcăi, că ne vom 
încălzi! Andrei, tu caută să dai peste cele două sănii și vezi să aibă caii 
înhămați, ca să putem fugi pe dată. 

În scurtă vreme, norişori de fum se întreţesură cu negura şi, cum nu sufla 
nicio boare, părea că întreaga ogradă avea să fie cuprinsă de izul înăbușitor. 
Răgazul acesta le dădu putință să afle că bietul Grișa pierise, fără să-şi fi dat 
seama careva. Apoi mai găsiră şi hoitul lui Pașa, la locul arătat de Mișenka, şi 
mult se mai învolburară cazacii, cerând ca să-i ardă pe toți cei din casă, până 
la unul drept răzbunare. 

— Nu se poate, frățioare! răspundea atamanul tuturor celor care cereau 
acest lucru. Porunca noastră este alta, și trebuie să ascultăm. Altă dată ne 
vom plăti și noi paguba. Acum nu! 


Nu ținu lungă vreme afumatul conacului, căci gingașele domniţe prea 
puţin puteau răbda şi, după cum prevăzuse Sidorenko, se și iviră în prag, 
tuşind şi cu ochii înlăcrimaţi. 

Săniile erau trase la scară, într-una din ele aflându-se cazacii morți, iar în 
cea dintâi urma să fie suită domniţa. „Dar care din cele trei o fi?!” se 
nedumeri atamanul. 

— Le luăm pe toate, își dădu părerea Steopa, şi pe drum ne-om lămuri. 

— Şi pe urmă le azvârlim în şanţ, nu? se burzului Sidorenko. 

— Le ducem la Moghilev, ca să-și aleagă tătucul. 

— Ba să-ți muști limba, că, de nu i-o înfățişăm pe crăiasa lui, ne umple 
pieile cu paie la toți, și degeaba toată munca noastră. 

— Atunci care-i domnița? 

— Dracu ştie! bombăni înciudat Arkașa, înghițindu-și scuipatul pe care 
era cât pe ce să-l arunce în fața unor aşa de simandicoase jupâniţe. 


RĂSPLATA LĂCOMIEI 


La scurtă vreme de la sosirea lui signor Capello în Istanbul, ucigașii au și 
fost tocmiţi, căci după ce-i trecuseră aburii beţiei nu s-a mai încumetat să 
facă vărsare de sânge cu mâna lui, aşa cum se lăudase. Era vestit pe atunci 
un oarecare Zâmil-bey, corsar de mare, care pentru aur sunător nu se dădea 
în lături să sucească gâtul cuiva și pe uscat. Numai că avea o ciudățenie: cu 
multă bucurie îi trimitea în sânul lui Alah pe dreptcredincioșii musulmani, 
dar nu lua viața unui creștin. Din astă pricină i s-au scornit tot felul de 
povești, cum că ar fi urmaşul unor prinți bizantini de altădată și că ținta lui 
era să-i izgonească pe turci din Qostantiniya. Asta îi aducea prinosul de 
mulțumire al grecilor, dar ceilalţi l-ar fi ridicat în ştreang, dacă ar fi putut să 
afle cine-i tâlharul. Nici nu cerea bani mulți când era vorba de vreun mare 
dregător osmanlâu, ci numai cât să-și acopere hrana și cheltuiala zilei. 
Auzind că era vorba de o mie de scuzi pentru Curt Celebi, nu se târgui deloc, 
în schimb nu se învoia cu moartea lui Leon-Stridie. A trebuit o bună bucată 
de vreme până signor Capello să-l lămurească pe ucigaș că și creştinul al 
cărui cap îl voia nu era mai bun decât turcii. 

După o pândă îndelungată, căci trebuiau găsiți cei doi împreună, într-o zi 
s-a ivit prilejul şi, fără prea multă tevatură, căpățâna renegatului Celebi se 
rostogoli în colbul uliței. Celălalt însă nu s-a lăsat doborât cu una, cu două, ci 
s-a împotrivit din răsputeri, până când era cât pe ce să fie și el străpuns. 
Tocmai atunci s-a ivit o caraulă şi tâlharii au dat bir cu fugiţii, lăsându-l pe 
fostul domnitor ciopârțţit, dar în viață. 

— A fost un semn de la Dumnezeu, rosti cam înfricoşat Zâmil-bey, când se 
întâlni cu signor Capello. Are să-mi fie învățătură de minte să nu-mi calc 
jurământul. 

— Care anume? iscodi italianul. 

— Domnia-ta ţine-ți îndărăt plata pentru cel scăpat, că eu sunt cinstit de 
felul meu. Dar, dacă ţi-aș spune ce mi-ai cerut, și-ar pierde toată puterea 
legământul meu. Rămâi cu bine! 

După ce matahala ieşi din cârciuma unde avuseseră întâlnirea, signor 
Capello se posomori că nu dusese treaba până la capăt și se întreba cum 
avea să dea de știre lui Brătăşanu că un dușman a rămas încă la pândă. Cel 
mai nimerit ar fi fost să plece cu prietenul său Gian Michele şi, după ce aveau 
să răstoarne domnia, mai lesne le-ar fi venit să tocmească alți ucigași, căci 
erau îndeajuns în orașul padișahului. 


Pe la jumătatea lunii noiembrie 1637, cei doi fârtaţi, Cigalla şi Capello, 
dornici de mărire şi unul și altul, pătrunseră pe la vărsarea Oltului în Dunăre 


şi se simțţiră fericiți călcând pe pământul ţării pe care aveau s-o stăpânească. 
larna părea să se fi răzgândit să mai vină, căci o vreme minunată îi 
întâmpină pe călători, crescându-le inima de bucurie. Asta nu putea să 
însemne decât izbândă! Voia-bună le era mărită și de frumoasa priveliște 
înconjurătoare, iar cum holdele toamnei încă nu fuseseră culese pe de-a- 
ntregul, orişicine îşi putea da seama de belșugul nemaipomenit al țării. 

Nu cunoșteau limba localnicilor, dar îmbrăcaţi ca doi călugări papistaşi n- 
ar fi dat de bănuit, căci mulți dintre aceşti pribegi, vânturând ţara în lung şi 
în lat, chemau pe ereticii români la dreaptă supunere în faţa sanctității-sale 
papa de la Roma. Adevărat că nu prea găseau ascultare, dar nici izgoniți nu 
erau şi mâncarea și băutura o găseau cu ușurință prin dărnicia acestor 
oameni buni și omenoși, când aveau cu ce. Dacă se ivea foametea, măcar un 
codru de pâine și o vorbă bună se afla și atunci, la toată sărăcia. 

Ajungând în curtea din Brătășşani, același vătaf se făcu a nu-i mai cunoaște 
pe Capello și i-a încuiat pe dată într-o casă ce fusese locuită până mai 
deunăzi de robi țigani. Gian Michele se împotrivi, dar prietenul său îi zise că 
aceasta trebuia să fie vreo altă născocire de a vistiernicului și zâmbi 
îngăduitor. Nici data trecută nu fusese primit mai altcum. Numai că, de astă- 
dată, slujitorul nu le-a mai dat nici măcar brânza cu ceapă şi niciun strop de 
apă, ba a mai tras și zăvorul pe dinafară. Abia atunci băgă de seamă Capello 
că la ferestre fuseseră zidite de curând zăbrele groase, ca de temniţă, și că 
pereţii din cărămidă arsă n-ar fi putut fi sfredeliți. Un fior de spaimă îi trecu 
prin inimă: căzuseră amândoi în capcana vicleanului boier, ca doi copii fără 
minte, încrezându-se în vorbele lui mieroase. De aceea nu-i dăduse nici banii 
cât ceruse, ca nu cumva să fie risipiţi. 

Prinseră a urla amândoi din toate puterile, amenințând şi suduind, apoi 
milogindu-se, dar degeaba. Parcă se aflau într-un pustiu, căci nimeni nu s-a 
apropiat de nenorocita căsuță, porunca boierească fiind deosebit de aspră 
pentru cel care ar fi cutezat s-o încalce. 

Abia pe la Sân-Nicolae, când măria-sa însuși trecu pe la moşia cumnatului, 
păru a-şi aminti boierul Ghinea și de „oaspețţii” săi şi-l trimise pe Iordache 
să-i „cerceteze” dacă au vreo trebuință. Dar, cum era de așteptat, nu dădu 
decât peste leșurile îngheţate ale nefericiților, pe care gerul ce s-a lăsat 
curând după aceea le-a păstrat întregi, neîngăduind răspândirea miasmelor. 

Abia când gazda îşi pofti voievodul să vadă cu ochii lui cele făptuite, 
sărmanul lordache păru a pricepe că toată grozăvia el o făcuse şi, îngrozit o 
luă la fugă peste haturi, pierzându-se în alba zare. Mai pe urmă s-a auzit cum 
că s-ar fi călugărit la Căldărușani, dar nici gând să se mai fi întors vreodată. 

— Ai fi putut să-i ucizi fără cazne, Ghineo, îl mustră și Vodă. De ce 
câinoşenia asta? 


— Le-am dat răgaz de gândire... Cu burta plină nu le-ar mai fi umblat 
mintea, şi cum ar mai fi putut să-şi dea seama că țara asta nu-i de mezat ori 
vânzare la cochii vechi? 

— Îmi plăcură vorbele tale şi drept aceea voi uita grozăvia faptei. 
Mărturisesc însă că mă bucur că Celebi a avut o moarte mai blândă. 

— Ba, mie mi-ar fi plăcut să fi fost strânşi aici toți patru la un loc. Şi l-aş 
mai fi adăugat şi pe al cincilea! 

— Pe cine? 

— Pe Mihnea! Feciorașul acela din flori al răposatului Radu-Mihnea. 

— Ei şi tu, frate! făcu pe supăratul voievodul. După câte am auzit, acela 
nu-i decât un copil. N-oi mai fi eu pe lume, când o avea râvnă de scaunul 
domniei-mele. 

— Crește curând, mărite stăpân! i-o întoarse Ghinea. Soiul acesta de 
domnişori, se arată întotdeauna cu primejdie de la Istanbul. Și acolo este! 


MIREASA SCHIMBATĂ 


Spre marea ușurare a atamanului, una dintre jupânițe le cunoştea limba 
şi socoti că i-ar putea înspăimânta, spunându-le cine erau ele: 

— Neobrăzaţilor! se răsti ea. Însoţim pe fata măriei-sale voievodul şi are 
să vă coste viața, dacă vă atingeţi de ea. 

Nici n-a mai fost nevoie decât să se uite amândouă spre cea din dreapta, 
că Sidorenko se şi repezi şi o apucă asemenea unui sac pus pe umăr, apoi o 
răsturnă într-o sanie cu care venise. 

— Gata, flăcăi! La drum! porunci el, cu toate că fata răcnea ca din gură de 
şarpe, iar celelalte două țipau ca la foc. 

Încercă el s-o domolească, dar nu fu chip şi, fiindcă nu putea să-i dea una 
în cap s-o adoarmă, hotărî s-o lege ca pe bărbaţi. Ceru iertare cu plecăciune 
pentru fapta ce avea să facă, apoi îi băgă năframa peste gură şi o înfăşură ca 
un arcan, ca pe o păpuşă înfășată. Își lăsase armăsarul lui sireap legat la 
spatele saniei și el însuși mână sania în care se afla domniţa, cealaltă 
urmându-l îndeaproape. 

Ținea un picior deasupra fetei, care nu mai avea putere nici să se mai 
zbată, părând mai mult moartă de spaimă, iar cu celălalt se sprijinea pe 
tălpicea saniei şi aşa trecu în goana mare printre porţile larg deschise, urmat 
de întreaga ceată, chiuind şi pocnind din pistoale ca la nuntă. Singura părere 
de rău era pierderea celor doi tovarăşi și, oarecum, porunca atamanului de a 
nu jefui nicidecum conacul acela blestemat. 

Lăsaseră demult în urmă casa pârcălabului şi Sidorenko crezu că fata nu 
se va mai împotrivi, aşa că-şi luă piciorul de pe ea, dar pe dată o văzu că se 
rostogolește în partea cealaltă şi cade din sanie, voit sau nu. Atamanul fu cât 
pe ce să scape o înjurătură urâtă, dar se ţinu la vreme. Opri caii şi îşi chemă 
tovarășii s-o proptească pe jupâniță cu un alt arcan, ca să nu mai poată 
scăpa. 

— Am legat-o ca pe vițel, râse cazacul care-i împlinise voinţa. 

— Nu cumva să-i fi făcut vreo vânătaie, că ne umple de cucuie Timucika... 

Deodată însă îi trecu prin minte că era să spună o prostie, şi căută s-o 
dreagă: 

— Tătucul nostru, Timofei Ivanici, ţine mult să fie teafără, ca să nu-i scadă 
prețul când o vinde-o tătarilor. 

Îi aruncă pe furiş o privire cu coada ochiului, dar fata nu părea să fi 
înţeles spusele atamanului, în schimb cazacul cu care era se uită uluit la 
căpetenia lui, neștiind dacă nu cumva se îmbătase vorbind astfel. 

S-ar putea că de teama celor auzite, dacă nu din pricina frigului şi a 
nemișcării, domniţa începu să dârdâie, clănțănindu-i dinţii, mai să-i sară din 


gură. Îngrijorat, Sidorenko o acoperi cu blana de urs care se afla în sanie, 
lăsându-i la vedere numai nasul înroșit. Mai înainte de a da bice cailor, 
atamanul îi mai aruncă o privire şi, zărindu-i ochii mari și speriaţi ca ai unei 
ciute, îşi zise în sine: „Mare lucru de nu l-o fi fermecat pe Timucika al nostru 
tocmai privirea asta de rusalcă!” 

Nefiind urmăriți, lăsară caii mai domol, ba făcură şi un scurt popas după 
vreo câteva versete, că tare le era milă de frumoşii armăsari. Cazacii erau 
frânți de osteneală, dar Sidorenko nu le dădu niciun fel de răgaz și porunci 
să plece mai departe, ocolind târgul Lipscanilor, unde ar fi putut da de un 
adăpost. Ştia el anume un pădurar, la care traseră spre hodină, căci altfel s- 
ar fi prăbușit cu toții, și om și dobitoc. 

Domnița adormise, dar Sidorenko o privi multă vreme, până se încredință 
că nu era prefăcătorie, după care porunci să fie dusă pe brațe, de parcă ar fi 
fost moaștele sfintei Evlampia de la Rostov. O lăsă în seama nevestei 
pădurarului care, pentru zlotul de aur ce-l căpătase, n-avea s-o mai scape 
din ochi pe jupâniță, şi ar fi fost în stare să-i sucească și gâtul, dacă i-ar mai fi 
dat încă unul. 

Se vede că şi pe atunci era un Dumnezeu al tâlharilor, căci ceata cazacilor 
nu avu de întâmpinat niciun necaz ori vreo împotrivire la trecerea Nistrului, 
aşa că la vremea sorocită se înfățișară la casa lui Parasca din Moghilev. Acolo 
îi aştepta cu mare nerăbdare Timuș, dar nu le ieși în întâmpinare, ci se ținea 
ascuns anume, până ce fata fu băgată în casă. 

— Tătucule, ţi-am adus-o! zise atamanul lăsându-se îmbrățișat și pupat 
de trei ori pe gură, după obiceiul căzăcesc. Păcat de Pașa şi de Grişa că... 

— Au pierit? întrebă Timuș cu ochii înrourați. 

— Asta le-a fost ursita! oftă Sidorenko. Ori acum, ori altă dată, tot una-i... 

Tăcură o vreme cu gândul la cei morţi, după care hatmanul nu mai răbdă 
cu întrebarea ce-i stătea pe limbă: 

— Dar ea? N-a păţit nimic? 

— Doar spaima! Dar ce crede despre soarta ei nu știu, şi nici dacă va fi 
priceput, fiindcă n-a scos o vorbă tot drumul. Abia dacă a mestecat puţină 
zăpadă, că de bucate nici n-a vrut să se atingă. Cred că-i ruptă de foame! 

— Nu cumva să dea în lingoare, ori în altă boală, să moară, de supărare... 
Să vie Parasca, fiindcă ştie leşeşte și poate că o va îndupleca să mănânce. 

— Du-te tu la ea, tătucule! zâmbi atamanul. 

— După ce și-o mai trage sufletul, dar mai întâi să se întremeze. 

— Zău, batușca, astea-s numai mofturi leșeşti! Acuma o ai în palmă, ce 
mai aştepţi? 


— Să pregăteşti o sanie şi mai mare, cu merinde şi băutură, dar și cu 
blănuri de urs. lar săniile lor, cu tot ce au avut, să rămână neatinse, ca să le 
putem înapoia. 

— Cu cai cu tot? 

— De bună-seamă. 

— Oi, Timucika! Dacă ai vedea ducipalii, te-ai îndrăgosti de ei, lăsând 
dracului muierea. Nicicând nu s-au mai văzut! 

— Cum de cutezi, nerodule, să mă înfrunţi? se răsti Timuș. Așa am zis, aşa 
facem, frățioare! 

— Nu da armăsarii, tătucule! se rugă Sidorenko cu lacrimi în ochi. Ce ne- 
am mai fuduli în târg la Zaporoje, ba chiar și batuşca Bogdan... 

— Nu cumva să audă ceva, că mă fac foc. Am hotărât! 

— Prea-bine! plecă celălalt capul și se duse dezamăgit. Nu se face să 
lăsăm nerăzbunată moartea celor doi, măcar așa, mai bombăni el, dar Timuș 
nu-l băgă în seamă. 

În tot acest timp, în care el și ceata lui erau să-şi lase pielea pe coclaurile 
Moldovei, atamanul Sidorenko nu s-a îndoit o clipă că, îndată ce Timuş avea 
să vadă fata, n-are să se mai poată ţine să nu-și facă pofta cu ea, aşa, în ciuda 
hospodarului. La armăsari însă nici nu s-a gândit că s-ar fi putut să nu le 
rămână lor, şi asta îl scotea din fire. Ce avea să le spună flăcăilor lui? Socoti 
că era mai nimerit să le îndruge o poveste, cum că, după ce vor fi lăsat fata la 
lași, aveau să se întoarcă tot cu minunațţii telegari de zăpadă. Ba chiar îl 
bătea gândul ca, atunci când Timuș se va cinsti cu voievodul, el şi câțiva 
băieţi să șterpelească bidiviii, şi pe aci ţi-e drumul! Dar până una-alta rândui 
strajă la fereastra unde fusese încuiată jupânița și mai puse încă doi în 
dreptul ușii, cu toţii având porunca să se fâțâie într-o parte şi în alta ca să 
poată vedea fata şi ea să se înspăimânte şi mai tare. 

Baba Parasca pătrunse la ea şi se prefăcu tare îngrijorată că biata fată 
încăpuse pe mâna unor tâlhari de drumul mare. Vorbea leșește şi de bună- 
seamă că fusese înțeleasă, mai ales atunci când i-a șoptit la ureche că a și 
trimis vorbă feciorului hatmanului Hmelnițki, care se afla prin preajmă și-i 
ceruse s-o scape, parcă i s-a aprins o luminiţă în ochi. 

— Eu vreau acasă, mătuşico! scânci până la urmă jupânița. Te-oi răsplăti, 
cum nici gândeşti, dacă izbuteşti a mă scapă. Ce vor cu mine? 

— Apăi, de, porumbița mea, tânără eşti, de frumoasă... ce să mai zic? Şi, 
din câte am priceput eu de la ei, tătarii n-au să se zgârcească la preț... 

— Dar taica le va da de două ori mai mult, dacă m-ar duce la Iași. Spune- 
le, te rog, mătușă! 


— Nu stau de vorbă cu o amărâtă de babă ca mine! Sunt nebuni de legat şi 
mulțumește cerului că nu s-au legat de tine până acum, dar n-au să mai aibă 
vreme, căci soseşte el, Timucica, vulturașul... 

— Şi dacă nu vrea? 

— Cine? EI?! Nu-l cunoşti, draga babii! Nu suferă nedreptatea, și nici ca o 
frumuseţe ca tine să fie terfelită de niște cazaci beţivi, că... 

Vorbele bătrânei îi dădură oarecare speranţă că s-ar putea să nu păţească 
nimic. Dar... dacă nu se zorea feciorul hatmanului? I se uscase gura și, cum 
laptele aburind din cana adusă de Parasca îi gâdila nările, nu mai avu putere 
să se împotrivească. Sorbi cu lăcomie, simțind că i se înfierbântă 
măruntaiele şi prinde iar chef de viaţă. „Trebuie să-i fac să mai aștepte, ca să 
vină acel «Timucica», altminteri sunt pierdută”, îşi zise ea şi înfulecă și din 
piciorul de gâscă afumată ce-i fusese pus lângă un colac rumen și cald, de 
parcă gazda ar fi fost o mare bogătană. 

Rămase însă cu îmbucătura nemestecată, căci pe afară se auziră pocnete 
de pistoale şi înjurături, cazacii de strajă se făcură nevăzuţi rupând-o la fugă, 
iar uşa sări țăndări şi în prag se arătă însuși Timuș, cu spada goală, 
însângerată. N-avea de unde să știe domniţa că, pentru a se înroşi arma, 
cocoşul Parascăi a trebuit să-și dea viaţa. 

— Milostivă pania! se înclină el, punând un genunchi la pământ după cum 
văzuse că făceau șleahticii. 

Vorbea binişor limba vecinilor de la miazănoapte, dar de astă-dată 
rămase cu ochii holbaţi, când fata se întoarse către el şi nu mai putu scoate o 
vorbă. „Nu-i ea! M-au tras pe sfoară, ticăloşii!” se gândi el și sângele i se urcă 
la cap. Fata din fața lui nu era Ruxandra, dar era la fel de frumoasă și vădit 
neajutorată. Nu fusese dezlegată de tot, ba picioarele încă îi mai erau cetluite 
de pat, încât nu se putea mişca în voie. Se apropie de ea și, cu spada murdară 
cum era, îi tăie ultimele legături, după care se căzni să încropească ceva pe 
limba panilor, cu toate că nu prea era meşter la întortocherile ei: 

— Nu v-am cunoscut până azi, nobilă pania, aşa că rogu-vă a-mi face 
cinstea de a mă învrednici cu numele și cinul ce-l aveţi! izbuti el să spună, 
mirându-se în sinea lui de felul cum se prostise. 

Acuma, avea să facă pe placul lui Arcașa cu această gâsculiță leşească, dar 
nu le-o va da și lor, numai să-i lase să crape de ciudă! Apoi are să-i spargă 
capul ticălosului, pentru neascultare. Era cât pe ce să-i sfâșie veşmintele ei 
bogate, căci nu era vreme de pierdut, când jupâniţa îi spuse cu o voce 
mândră: 

— Nobile domn, eu sunt fata lui Vasile-vodă al Mol-dovei... 

— Ruxandra?! bâigui Timuș, oprindu-se în loc. Nu pot... 


— Nu! Eu sunt Maria! Sora mea, Ruxandra, din păcate, acuma este 
ostatecă la Poartă. 

În faţa falnicei domniţe, Timuş se pierdu cu totul și ieşi fără a mai spune o 
vorbă, tremurându-i mustața de ciudă. Se duse de-a dreptul la Sidorenko, pe 
când acesta tocmai ducea la gură o stacană cu samahoncă fiartă. 

— Bine, măi, păcătosule! îl apucă el de chică, făcându-l să-și verse băutura 
pe piept. Nu ţi-am spus eu s-o aduci pe Ruxandra? 

— Şi n-am adus-o? se holbă atamanul, gândind că fusese păcălit de fete, la 
conacul pârcălabului. 

— Pe soru-sa, nu pe ea! 

— Am zis eu să le luăm pe toate trei şi să-şi aleagă mai apoi care i-ar fi 
plăcut! se băgă Steopa. 

— Nu era cu ele! Ruxandra îi tocmai la Țarigrad! răspunse hatmanul, de 
parcă ar fi fost moartă. 

— Să ne ducem după ea? se grozăvi și Mişenka, nelipsind nici el de la 
mica sindrofie. 

— Să vă duceţi cu toţii la dracu! Asta vreau! Ce să fac cu fata voievodului, 
acuma, după ce am cărat-o până aici? 

— Ce ţi-am spus eu?! sări vesel Arcașa. Asta nu-i... 

Timuş îi împinse nasul în tăblia mesei şi pe ataman îl podidi sângele, dar 
nu se supără, ci, ștergându-şi nasul, zise zâmbind: 

— Timucica, frățioare, degeaba te mânii pe mine. Eu n-am avut cinstea să 
cunosc fetele voievodului. Mi-ai poruncit să ţi-o aducem pe cea de la 
Sandomiercz?... Pe ea am adus-o! Dacă trebuie, ne ducem și după cealaltă! 
adăugă el ştergându-și din nou sângele cu dosul palmei. 

Timuş porunci să i se pună şi lui samahoncă în cana lui Sidorenko, iar 
după ce o goli, își îmbrățişă prietenul, mânjindu-și la rândul său mustața. 

— Să mă ierți, frățioare! gemu el. Și vouă, fraţilor, vă cer iertăciune, că 
iacă, nu mai știu ce vreau. 

— Tătucule! zise domol Arkașa. Socoteala este bună, după cum mă duce 
mintea. Ai poftit fata hospodarului, numai ca să i-o duci acasă? lată, o ai! Faci 
ce vrei cu ea, nu? De fericire, taică-su are să-și cheme pe toate fetele, câte le 
are, şi are să te îmbie să-ţi alegi. Tu, care-ţi cunoşti aleasa, ai să pui mâna pe 
ea şi ai să-i zici: „Asta-i, tată socrule!” și gata. Întocmai ca-n poveştile babelor 
noastre, de la gura sobei. 

— Tu ai dreptate, Arkașa, scumpule! lar ai gândit bine, măcar că n-ai vrut. 
Se vede treaba că izbitura cu capul de masă ţi-a priit. Am să-l fac pe voievod 
să mă creadă prieten, şi atunci Ruxandra n-ar mai avea ce spune. Mă duc la 
laşi! 


— Dar armăsarii nu-i mai dai... Nu-i aşa, batuşca? zâmbi rugător 
atamanul. 

— Fire-ai tu să fii al dracului de afurisit! îi dădu un ghiont Timuș. Ai voştri 
să fie! Poruncește alții în loc! 

Chiuiturile fură auzite până pe malul celălalt al Nistrului, dar străjile 
româneşti își vor fi zis că iar chefuiesc cazacii şi nu s-au înspăimântat. În 
schimb, pe Timuș îl săltară pe braţe și-l aruncară în sus, care mai de care 
dând să-l sărute. 

— Hooo! Ajunge! îi potoli el. Nu cumva ați vrea să afle jupânița că sunt 
prietenul tâlharilor care au furat-o? 

Îi dădură pace, dar atamanul nu se lăsă cu una, cu două: 

— Eu tot nu mă împac cu gândul că te faci de râs, frățioare. Asta zici că 
nu-i Ruxandra, poate că nici nu-i fată mare, aşa că... 

— lar baţi câmpii, măi frate. Nu te știam chiar aşa de iubăreț. Mai bine să 
ne gătim de drum. 

— Gata! Plecăm la lași! zise atamanul. 

— Voi nu vă veţi mai arăta în preajma jupâniţei, căreia am să-i spun că v- 
am şi spânzurat pentru isprava voastră. 

— lată-ne, aşadar, şi hoituri! râse Steopa. 

— Bine, dar noi cunoaștem calea!... încercă Vasca. 

— Aşa-i! încuviinţară şi ceilalți. 

— Apoi, să nu se creadă că noi am fost buni numai la hoție, dar nu şi la 
sindrofie! zise Steopa. 

Timuş îi privi încurcat și i se rupea inima că nu putea să-i ducă cu el. 

— N-am să mă las de voi, fraţilor, câte zile voi mai avea, dar dacă vă vede 
fata își va da seama că eu am pus la cale toată tărășenia... 

— Are dreptate! încuviință şi atamanul. Noi însă putem să ne ținem pe de 
lături, ca să nu ne despărțim. Alţii au să fie în preajma domniţei. 

Timuș încuviinţă şi chiar a doua zi apucă drumul Moldovei, trecând pe la 
Soroca, unde fu întâmpinat cu mare bucurie de pârcălab, mai ales când o 
văzu pe însăși domnița Maria cu viteazul cazac. 


La curtea domnească era mare tristeţe, fiindcă nimeni nu putuse afla ceva 
de soarta fetei şi nu-i de mirare că atunci când însuși feciorul marelui 
hatman Bogdan Hmelnițki se arătă cu ea, scăpată din ghearele tâlharilor, 
bucuria nu mai cunoscu margini. 

Măria-sa îl primi îndată pe vestitul musafir din depărtare şi, cum amândoi 
vorbeau leșește, putură să stea de vorbă între patru ochi. 


— Pofteşte şi fii binevenit, scump şi drag oaspete al domniei mele! zise 
Vasile-vodă. Îngăduie unui tată să te îmbrăţișeze ca pe însuşi fiul său, căci 
mare mulțămită îţi datorez și multă bucurie ai adus sufletului meu. 

Timuş, de fapt, asta şi dorise: să câştige bunăvoința viitorului său socru, 
aşa că se lăsă îmbrățișat cu multă smerenie. 

— Povestește-mi, cinstite prieten, cum s-au petrecut lucrurile, fiindcă noi 
auzisem de nişte cazaci bezmetici... 

— Nu erau de-ai noştri, măria-ta! îi luă vorba hatmanul. Îmbrăcaseră 
straie de-ale noastre, dar erau nişte tâlhari de rând, pe care am şi poruncit 
să-i atârne în ştreang. Niciun cazac adevărat n-ar fi cutezat să se lege de 
familia măriei-tale. 

Domnitorul zâmbi mulțumit, prefăcându-se a-l crede, dar el știa prea 
bine, de la iscoadele ce le avea chiar la Zaporoje, că cei din preajma 
feciorului lui Hmelnițki îşi cam făceau de cap, dacă nu va fi fost chiar cu 
încuviințarea lui Timuș. Oricum, era încântat că-și vedea fata acasă și că nu 
pătimise decât spaimă, căci altminteri ce-ar mai fi putut spune celui care 
trebuia să-i fie ginere, adică semețului cneaz Radzvil? 

Una peste alta, o cinste deosebită i se dădu vestitului cazac şi pentru 
faptele-i vitejeşti, bine cunoscute la curtea Moldovei, iar Vodă i-a stat mereu 
în preajmă, câtă vreme a rămas la lași. 

Până la urmă, Timuș își luă inima în dinți și aduse vorba despre 
Ruxandra: 

— Oare frumoasa domniţă se fereşte de mine, că nu vrea să se arate? vru 
el să afle dacă jupânița Maria spusese adevărul. 

— Biata copilă! oftă domnul. Mi-au cerut-o păgânii ca ostatecă la serai. 

— Nemernicii! scrâșni Timuș. 

— Ce era să fac? ridică Vasile-vodă din umeri. A trebuit să mă supun, că 
dacă nu, îl voiau pe fiu-meu, Ștefăniță, și doar nu era să-l dau pe el. 

— Fireşte! 

— Am însă acolo un dușman... 

— Nu cumva domnița Ruxandra e în primejdie? sări ca ars Timuș, 
nemaidându-i răgaz să vorbească. 

— Ea nu... adică... s-ar putea. Cine știe ce-ar putea păţi şi biata fată... 

Timuş strânse pumnii şi se aprinse la față, căci era tare iute la mânie. 

— Cine-i? întrebă el scurt. 

— Poate n-ai să crezi, zâmbi Vodă cu şiretenie. Deocamdată nu-i decât un 
copil, dar este singurul moștenitor în viață al scaunelor domneşti de la noi. 
Ba se poate spune că şi asupra Ardealului ar fi îndreptățit să stăpânească... 

— Ehe! Până creşte... 


— Are prieteni de-ai părinţilor, care abia așteaptă să pună gheara pe 
domnie, chiar așa, fraged cum este. 

— Atunci... trebuia stârpit mai demult! 

— Câte n-am încercat? Doamne! Dacă ai ști ce-am mai născocit şi cât m- 
am zbătut încă de la venirea lui pe lume, dar parcă îl apără Satana însuși, ca 
să-mi facă mie în necaz. 

— Un ucigaș plătit, și gata! 

— Am făcut şi așa. Degeaba! 

— Te scap eu de el. Unde-i? 

— Asta-i, că acum nici nu mai știu cum să-l aflu în Vavilonul turcesc. Se 
ascunde cu dibăcie printre greci. 

— Îi dau eu de urmă, n-ai teamă. 

Vasile-vodă privi în bagdadie, ca şi cum ar fi cerut ca cerul să-i trimită 
gândul cel bun, apoi spuse, aşa, într-o doară: 

— Mă chiar bătea gândul să i-o dau lui de soţie pe Ruxandra, și făcându-l 
ginere... 

— Asta nu! tună Timuș. Destul! Cum îl cheamă? 

— Mihnea, ca pe taică-său. Tot ce mai ştiu despre el este că îl ocroteşte un 
oștean de-al răposatului voievod Radu Mihnea, care îi este şi epitrop, dacă n- 
o fi chiar Scaraoțchi cu înfățișare omenească, fiindcă altfel nu pot pricepe... 

— Mi-ajunge! urmă cazacul. Domnița n-are să fie a lui! Mormăi el cu 
hotărâre. Dar nici a altuia! și izbi cu pumnul într-o măsuţă de abanos, 
răsturnând vasul cu flori de pe ea. 

Soarta lui Mihnea părea pecetluită și singura nădejde ce mai putea fi era 
că în cetatea padișahului pătrundeau mai greu cazacii. Dar nu şi oamenii lor! 


UN OM ŞI UN LUP 


Un grohăit furios ajunse la urechile alteţei-sale Rákóczy György și bănui 
pe dată că undeva prin apropiere se dădea o luptă pe viață şi pe moarte între 
două sălbăticiuni. Patima vânătorească a prințului îl făcu să se abată din cale 
şi, cu toată împotrivirea cailor, întreg alaiul îl urmă până în marginea unei 
poienițe ce se deschidea pe neaşteptate înaintea lor. Chiar să fi vrut, n-ar 
mai fi putut să-și înduplece dobitoacele să înainteze, așa că se opriră şi 
descălecară. Abia de făcură câţiva pași pe jos şi... nici nu le venea să creadă 
ce se întâmpla sub ochii lor: o namilă de lup se încăierase cu un mistreț 
tânăr, ai cărui colți erau totuși destul de înfricoșători. Dar nu asta îi uimise, 
ci un fecior zvelt, cu plete surii, cam până în douăzeci și cinci de primăveri, 
care-l povățuia pe lup de unde să-și apuce duşmanul. De necrezut! Fiara 
asculta de om! 

Unii crezură că trebuie să fi fost vreun câine al tânărului care-l încuraja, 
dar cei mai mulți se înfiorară de înfățișarea omului, care semăna atât de bine 
cu a lupului. Dacă ar fi fost mai aproape şi i-ar fi zărit și privirile lui reci şi 
cenușii, nicio clipă nu s-ar mai fi îndoit că era omul-lup din basmele 
copilăriei. 

— Apucă-l de grumaz! strigă feciorul şi pe dată fu ascultat. 

Atunci, fie că alunecă, fie că se poticni de durere, mistrețul se prăvăli pe o 
latură, şi acesta i-a fost sfârșitul. Cu colții lui ascuțiți ca nişte cuțite, lupul îi 
muşcă setos beregata, și guițatul de moarte a fost semnul izbânzii. 

Feciorul purta veşminte ca olahii, fără podoabe, dar curate, iar în mână 
ținea o nuielușă pe care o încrustase cu înflorituri, de puțină vreme. Se 
apropie de lupul care trăgea de pielea însângerată a mistreţului și fără 
teamă îl mângâie pe cap, de parcă ar fi fost un câine de ogradă, zicându-i 
prieteneşte: 

— Acuma lasă-mă pe mine să-l spintec şi pe urmă ţi-oi da şi ție tainul ce ți 
se cade. 

Și de astă-dată fiara ascultătoare se trase în lături, dar simțind mirosul 
vânătorilor mârâi surd, din gât. Aceștia se apropiaseră în toiul luptei, iar 
cum veneau şi împotriva vântului, au putut s-o facă fără să fie luaţi în seamă. 
Tânărul tocmai își trăsese un hanger de la brâu, cu gând să dea afară 
borhotul din burta mistrețului, așa cum se obișnuia cu orice vânat, când 
auzi, deodată, fornăitul cailor înspăimântați. Făcând ochii roată, fu cât pe ce 
s-o rupă la fugă, dar se răzgândi văzând că atât prinţul cât și însoțitorii lui 
erau cu toții înarmați şi se temu ca nu cumva să tragă asupra lupului. Acesta, 
dând capul pe spate, scoase un urlet fioros, băgând și mai rău spaima în 
bieţii cai. 


Prințul porunci să caute să-i liniştească, pe cât era cu putință, apoi, însoțit 
numai de grofii Orbân și Felvinczi, cu săbiile trase, cutezară să se apropie de 
ciudatul străin. Văzându-i, acesta înfipse jungherul în pulpa mistreţului 
mort, că nu cumva să fie bănuit de gânduri necurate, apoi îşi încrucișă 
braţele pe piept, în semn de așteptare. 

— Cine ești? întrebă pe ungureşte Rákóczy, deşi nu credea să fie înțeles 
de olah. Nu cumva vei fi fiind un duh al pădurii? 

Spre uimirea lui, feciorul se descoperi și, după ce făcu o închinăciune, îi 
răspunse în aceeași limbă: 

— Nu-s arătare, măria-ta, ci om ca toţi oamenii. Și... tovarășul ăsta al meu 
îi tot din carne și oase, iar eu îl strig Lupu. 

— Ai vânat fără încuviințarea stăpânului! se răsti Orbân. Tu știi a cui este 
pădurea? 

— Cum de nu? A măriei-sale! şi arătă cu degetul spre Rákóczy. 

Cei doi grofi vrură să se repeadă la străin, dar prinţul îi opri şi urmă cu 
blândețe, ca şi cum nici n-ar fi auzit spusele curteanului său: 

— N-ai spus, voinicule, pe tine cum te cheamă și de unde eşti de fel? 

— Apăi, eu sunt Ion al lui Avram din Păclișa, căruia i se mai zice şi 
Bălgrădean. 

— Asta ar veni Bolgrâdi lanoș, zise tăios Felvinczi. Când aveţi să vă 
învăţaţi să vorbiţi ca lumea? 

— Să am iertare, domnule baron, dar eu aşa am fost botezat de popa 
nostru, iar lui taica i-au zis Bălgrădean încă de pe vremea când s-a aflat în 
oastea iertatului prinț Bethlen, și nici atunci nu i s-a spus Bolgrâdi. Şi apoi de 
ce să mă cheme „lanoș” câtă vreme eu am numele meu adevărat, Ion? 

Principele zâmbi de cerbicia acestor olahi care nu se învoiau cu niciun 
chip să se lepede de limba și credinţa lor. Scrută cu privirea pe tânărul din 
fața lui şi nu-și putu ascunde că-i plăcea înfățișarea lui semeaţă, mai cu 
seamă că nici nu se gândea să-i ceară îndurare, aşa cum făceau de obicei toți 
cei ce erau prinși la vânătoare. Frumosul lup stătea lipit de piciorul lui şi nu 
clintea din loc, ci numai din când în când se uita la cel care vorbea, de parcă 
ar fi încercat să priceapă. 

— Ai încălcat legea, feciorule! îşi ridică deodată vocea Rákóczy, căci îi 
dăduse ceva prin gând. Ai merita să pun să te ridice în furci, spre pilda 
celorlalți, dar mi-e milă de tinereţea ta, așa că n-am s-o fac. În schimb, am să- 
ți iau câinele! 

O tresărire de-o clipă și un fulger trecu prin ochii olahului, care se făcură 
tăioşi ca spada. S-ar fi putut crede că avea să răbufnească, totuși răspunse 
destul de cuviincios: 


— Măria-ta poţi să-mi ridici viața, fiindcă îmi eşti stăpân, dar eu pe Lupu 
nu-l dau nimănui, de-ar fi și bunul Dumnezeu din ceruri, căci... 

— Cum? Te împotrivești alteței-sale, ticălosule? se zborși contele Orbán, 
care părea că-l dușmănește nespus. 

Un rânjet fioros al lupului îl făcu pe conte să se mai domolească, și fără 
îndoială că i-ar fi sărit în gât dacă s-ar mai fi apropiat un pas. 

— Nici gând, înălțimea-ta! răspunse liniștit Bălgrădean. Cum n-am să pot 
să-l dau de bunăvoia mea, și de-o fi să pier, apoi el are să apuce singur calea 
codrului din care l-am smuls. 

— Aşadar l-ai prins cu vreo capcană? iscodi și Felvinczi. 

— Ba nu! L-am găsit bâjbâind pe țâța rece a mumăssii, care fusese 
săgetată de careva. Se vede că și fraţii lui vor fi fost uciși tot atunci şi numai 
acesta a fost mai norocos, să dau eu peste el, căci trebuie că se rătăcise de ai 
lui. Aşa i-a fost ursita! Sărăcuţul de el va fi scâncit o vreme până a dat de 
trupul mumei lui, fiindcă nici ochi nu făcuse încă, așa era de mic, dar când a 
găsit-o, izvorul laptelui secase. Mi-a fost milă și l-am luat cu mine. Eu l-am 
crescut şi i-am fost şi mamă și tată, și pentru asta ținem unul la altul mai 
mult ca fraţii. 

— Asta însă nu te îndreptățește să mergi la vânătoare cu el! se năpusti 
Orbân. Trebuie să dai socoteală! 

Bălgrădean nu-l luă în seamă pe conte, ci, uitându-se în ochii prințului, 
dădu din umeri a neputinţă și mărturisi pe șleau: 

— Apăi, de ce să mint, măria-ta? Se mai întâmplă şi așa ceva. Dar nu că l- 
aş îndemna eu, doamne ferește, ci simţul lui de sălbăticiune îl face să se 
repeadă şi uneori îşi pune viaţa în primejdie. Cum a fost şi cu mistrețul ăsta. 

— Dar noi te-am auzit povăţuindu-l, pe limba voastră spurcată! nu se lăsă 
Orbân. Să nu crezi că n-am priceput! 

— Ce era să fac şi eu? răspunse tânărul uitându-se când la unul, când la 
altul. Doar vă spusei cât de mult îl îndrăgesc... 

Principele îi asculta în tăcere și îşi dădu seama că cei doi curteni nu vor 
izbuti să-l sperie pe olah, care ar fi fost în stare să-și ucidă el însuși lupul, 
decât să-l lase pe alte mâini. Chibzui că prin blândeţe ar fi avut mai mult de 
câştigat. 

— Ascultă, loane! îi rosti el numele pe românește, anume să-l încânte. 
Lup, ori câine, ce-o fi, mie îmi place și am hotărât să fie al meu... 

— Dar, măria-ta... ridică glasul Bălgrădean şi cuprinse grumazul lupului 
cu o mână. 

— Stai, că n-am isprăvit! Vă iau pe amândoi! 

— Păi aşa şi suntem, prea-luminate stăpân. 

— Ce vrei să spui?! 


— Sunt iobagul alteţei-voastre. 

— Cu atât mai bine! Ai să vii la castel și tu şi el! arătă spre lup cu degetul. 

— Nu-s bun de slugă... vru să se împotrivească Bălgrădean, dar grofii se 
mâniară foarte văzând cutezanţa olahului și mai să se repeadă asupra lui şi 
să-l pălească. 

Din nou, Rákóczy fu cel care-i împiedică şi urmă netulburat: 

— Te slobod din iobăgie şi împreună cu „fratele” tău veți fi în slujba mea. 
Ce zici? 

Contele Felvinczi se aplecă la urechea prinţului și mormăi răutăcios: 

— Se pare că alteța-voastră serenisimă are de gând să scoată pe toți 
olanii de la datoriile ce le au față de nobili. Acesta ar fi al doilea, în mai puţin 
de o săptămână. 

— Ba al treilea, dragă Vince! răspunse Rákóczy zâmbind șăgalnic. Ține 
seama și de Lupu, care nu pricepe decât limba lor. 

Se întoarse apoi către Bălgrădean: 

— Ei, te-ai hotărât, flăcăule? 

Acesta însă rămase pe gânduri, căci bănuia să fie vreo capcană anume ca 
să-i ia lupul. 

— lacă, până una-alta, am să-ți dau o dovadă de bunăvoință lăsându-vă 
vouă mistrețul, să-l faceţi pe din două. Mai pe urmă să veniţi la mine, când îi 
pofti, că eu nu te silesc, dar n-are să-ți pară rău. 

Curtenilor nu le venea să-și creadă urechilor, fiindcă niciodată prinţul nu 
se arătase atât de blând şi nu se îndoiră că era vorba de vreo amăgire. 

La rândul său, şi Bălgrădean a rămas uimit, cu ochii după ceata 
vânătorilor care se îndepărtau de el fără a-i face niciun rău, ba încă i se mai 
făgăduise și scăparea de iobăgie. 

— Ce zici tu, Lupule, de asta? se lăsă el în genunchi și cuprinse cu 
amândouă mâinile grumazul puternic al fiarei. Să-l credem oare? 

Apucă iarăşi jungherul şi începu a despica burta mistrețului, aşa cum 
făceau gospodarii atunci când tăiau porcii. Cei care aveau! Alese apoi carnea 
pe care putea s-o ducă, lăsându-l și pe lup să se ghiftuiască în voie, în vreme 
ce el meşteri o coşarcă din nuiele de alun. Se gândise că partea ce prisosea ar 
fi putut s-o ascundă, printre frunze, în vreun copac şi să se întoarcă după ea. 
Satul nu era prea departe și, cum știa o scurtătură, până s-ar fi înnoptat ar fi 
izbutit să care toată carnea, şi tare-i mai prindea bine. Întotdeauna purta 
asupra lui un săculeț cu sare, pentru că în drumurile lor adesea întâlneau 
câte un vânat, iar Lupu nu cunoştea opreliştile domnești. Și de astă-dată sără 
bine hălcile rămase, ca să nu se pună musca, şi le piti în copac. 

Vreme de vreo patru ceasuri lipsiră, până la întoarcere, dar nu mai 
dădură peste nimic, măcar că însemnase locul. Hoţul n-a fost vreo jivină din 


pădure, ci mai curând un om, singurul care putea lua totul din copac şi să nu 
lase vreo urmă. Îi păru rău numai de osteneala întoarcerii, aşa că dădu din 
umeri şi o porniră spre casă, lupul călcându-i pe urme, ca un cățelandru 
ascultător. 

Se înserase de-a binelea când, în apropiere de sat, Bălgrădean se pomeni 
înconjurat de o ceată de necunoscuți, cu pistoalele întinse. 

— Dacă nu te supui, avem poruncă să-ți ucidem lupul! Dă-te prins şi 
stăpâneşte-ţi fiara. Altminteri o pățiți amândoi! 

Tânărul nu se îndoi că erau oamenii prinţului, fiindcă numai ei ştiau că 
avea un lup, şi nu câine. Şi mai știau ticăloşii că pentru a scăpa viața 
animalului ar fi fost în stare să se lase legat, fără împotrivire. 

— Ce vreţi de la mine? întrebă el totuși. 

— Să ne urmezi! 

— Unde? 

— Ai să vezi! 

— Și lupul? 

— Cheamă-l după tine şi vezi să nu faci vreo prostie, că suntem cu ochii 
pe el. 

Neștiind ce se petrece, Lupu mârâia surd, aşa cum avea obiceiul când ceva 
nu-i era pe plac şi adulmeca oarecare primejdie care-i pândea pe unul din ei. 
Se uită la stăpân şi văzându-l netemător i se lipi de picior. 

— Hai să mergem, Lupule! N-are să se întâmple nimic! 

O apucară la pas către Bălgrad, şi tânărul se lămuri astfel că se lăsase 
prostit de vorbele cele frumoase ale prinţului. El poate că ar mai fi putut să 
scape cumva, căci cunoștea toate potecile pădurii, dar îi era teamă să nu 
tragă cu pistoalele asupra lupului. 

Ajunși în oraş, om şi animal fură duși la o casă destul de arătoasă din 
preajma cetăţii, şi zăvorâţi laolaltă într-o odaie. Abia atunci îi dădu tânărului 
prin cap că făcuse o mare prostie lăsându-se adus așa de lesne. Dacă i-ar fi 
poruncit lupului să fugă, acesta ar fi scăpat, căci nimeni n-ar fi descărcat 
plumbii după el, câtă vreme prinţul îl dorea atât de aprig. Se aşeză la podea 
şi, apucând capul animalului, începu a-i vorbi la ureche, asemenea unei 
făpturi omeneşti. Noroc că nu i-a văzut nimeni, căci ar fi putut jura că era un 
vrăjitor, și astfel soarta i-ar fi fost pecetluită. De fapt îşi spunea lui însuşi că 
atunci când se va ivi cel dintâi paznic avea să-l pocnească în cap, iar urmă, 
pe-aci ţi-e drumul! Așteptă încordat lângă ușă până ce, după o bună bucată 
de vreme, se ivi un om cu o cană de apă, îl lovi cu putere și se repezi înainte, 
urmat de lup. Dar nu apucară să iasă bine din casă, că se și auziră 
împușcături, iar cineva din întuneric îl trăsni drept în creştet, încât se 
prăvăli ca o zdreanţă, pierzându-și simţirea. 


Bălgrădean nu putu să-și dea seama câtă vreme zăcuse. Fereastra era larg 
deschisă și de afară pătrundea un freamăt înviorător de pădure, odată cu 
ciripitul nenumăratelor păsărele care umplea văzduhul din preajmă. 
Undeva, în depărtare, se auzea zumzetul orașului și bănui că fusese adus 
acolo în timpul nopţii, dar nu mai era cu Lupu. Trase cu tărie aerul în piept şi 
simți că i se limpezește şi privirea, părăsindu-l şi greutatea ce-i apăsa 
creierul. Îşi mişcă mâinile, mai mult ca să-și dea seama dacă fusese legat, și 
se bucură când se putu da jos din pat, fără nicio opreliște. Mai mult chiar, 
nici ușa nu era zăvorâtă și astfel ieşi din încăpere, luând-o la întâmplare. 
Cobori treptele și dădu să intre într-o odaie, unde se pomeni cu... însuși 
contele Orbân, care, de cum îl văzu, începu a-i zâmbi mieros. 

— Ţi-ai venit în fire, prietene? întrebă el. Poate că ţi s-o fi făcut foame, ia 
hai să gustăm ceva! 

Şi, fără să mai aştepte răspunsul lui Bălgrădean, îl trase în altă încăpere. 
Acolo era întinsă o masă cu tot felul de bunătăți, care îl uluiră pe tânăr, mai 
cu seamă că nu se făcea din partea lui, iobag, să stea la masă cu un nobil. 
Ceva era ciudat, dar nu-și dădea seama ce. 

— Drept să-ți spun, eu am cam flămânzit, zise contele și înşfăcă o pulpă 
de pui, ronțăind-o cu poftă. Nu te rușina! la și tu! 

Cu toată sfiala, până la urmă chiorăiala maţelor îi dădu ghes și olahul 
începu şi el a înfuleca pe săturate. În răstimp, gazda îi vorbi cu gura plină: 

— Să nu ţi se pară lucru de mirare că m-am purtat cam urât faţă de tine 
atunci, în pădure, dar ai să înţelegi mai pe urmă. Am mulţi dușmani, care mă 
pârăsc întruna că aș ţine cu voi, olahii, şi trebuia să vadă prinţul că nu-i 
adevărat. Dar numai așa, pe faţă, fiindcă eu am gânduri mari cu voi. Apoi m- 
am mirat când te-am găsit bătut şi aruncat în uliţă... dar unde ţi-e lupul? 

— Asta aş fi vrut s-o aflu și eu de la domnia-ta, răspunse Bălgrădean. 
După ce am fost prins... 

— De cine? 

— Bănuiesc să fi fost porunca prințului, ca să-mi ieie pe Lupu, că 
altminteri cum?! 

— l-auzi! Va să zică te poftea cu vorbă bună, iar pe la dos te-a bătut și cât 
pe ce să te omoare, dacă nu dădeam peste tine. 

— Mulţam frumos, domnule conte! răspunse tânărul, ștergându-și cu 
dosul palmei unsoarea de pe buze. 

S-ar fi putut crede că mulțumise și pentru una și pentru alta, adică pentru 
mâncare și pentru că l-a ridicat de pe uliţă. 

— A făcut asta fiindcă ținea foarte mult să aibă lupul! urmă contele. 

— Păi, de vreme ce domnia-ta ştiai cine mi-a luat lupul, pentru ce m-ai 
întrebat unde-i? 


— Ca să-mi dau seama dacă ai aflat adevărul. Nu uita că te-am găsit în 
preajma casei lui Felvinczi, cel mai bun prieten al prințului nostru. Cu el 
împreună va fi pus totul la cale. Răzbună-te! 

— Eu?! Dar nu sunt decât un iobag, ce pot să fac? 

— Mai întrebi? Nu uita că ai fost chemat în slujba lui și că poţi să ajungi 
lângă el. Eşti voinic, iar moartea lupului tău... 

— Cuuum?! Nu pot crede, că doar a ținut așa de mult să-l aibă la palat. 
Asta-i scorneală... 

— N-am vrut să-ți spun totul dintr-odată, dar până la urmă trebuie să afli 
că fiara a vrut să scape şi careva a tras, curmându-i zilele. 

Tânărului i se învălmăși mintea. Nu putea să-și închipuie că bunul său 
Lupu ar fi mort. 

— Te-am auzit ieri spunând că taică-tău a fost cândva în oastea 
răposatului prinţ Bethlen, așa-i? 

— Da!... răspunse olahul, nedumerit de schimbarea vorbei. 

— Ehei, ce vremuri! Pentru asta m-am milostivit de tine şi te-am adus 
aici, ca să-ți scap viaţa. 

— Nu pricep, înălțimea-ta! dădu din umeri Bălgrădean. 

Orbân avu grijă să-i umple iar ulcica, iar flăcăul, cu toate că nu era băutor 
de felul său, o dădu peste cap. 

— Dragul meu! Voi, olahii, n-aveţi mândrie, dovadă că de o veşnicie 
sunteţi mereu smeriţi, chiar dacă cineva vă face vreun rău. N-aţi cutezat să 
vă ridicați împotriva prigonitorului, ci v-aţi plecat supus în fața lui. Dacă ai fi 
avut sânge unguresc în vine, ţi-aș fi spus-o pe șleau: țara întreagă nu mai 
rabdă asuprirea veneticului de Rákóczy! 

Bălgrădean săltă capul, privindu-l drept în ochi. Groful, care se arătase 
atât de fățarnic față de prinț, îi cerea acum să facă moarte de om. Ar fi făcut- 
o, dacă într-adevăr Lupu fusese ucis din porunca ori din cauza lui, dar aşa?... 

— N-ai să mai fii iobag numai atunci când stăpânirea ţării va fi din nou în 
neamul Bethlenilor, şi tu ştii că fratele răposatului vine cu putere turcească 
împotriva scârnăviei de Rákóczy? 

— Atunci, la ce să ne grăbim? Are să-l alunge, și nu mai trebuie să vărsăm 
noi sânge omenesc. 

— Dar de credinciosul tău, Lupu, ai uitat? 

— Am să mă socotesc eu cu cei care l-au ucis, fii fără grijă domnia-ta. N- 
avem noi, olahii, sângele chiar atât de subţire, numai că obişnuim a chibzui 
îndelung înainte de a-l vărsa pe al altuia. 

— Aşa să faci! se bucură Orbán. Eu am să-ți dau pistoalele... 

— Mi-e îndestul jungherul. Ce să fac eu cu minunile alea? 


— Foarte bine! Te vei apropia de nemernic şi, când o fi cu spatele, i-l înfigi 
până-n prăsele! 

— De ce „cu spatele”? În plin piept, Înălţimea-ta! Să mă bucur şi eu când i 
s-o încețoşa privirea. Dacă o fi să fie! 

Groful nu se lăsă până nu-l ațâță de-a binelea împotriva lui Rákóczy, 
ponegrindu-l în fel și chip. Apoi îl lăsă în pace şi nici nu se mai arătă în 
preajma lui, lăsându-l numai cu slugile. 

După o vreme tânărul îşi petrecu mâinile prin plete şi, cam năucit de 
băutură, dar mai ales de atâtea poveţe, se ridică anevoie. Pașii îl purtară în 
neștire şi se trezi pe malul Mureşului, care-l îmbia să se arunce în apa lui 
lină, ca în copilărie. Se dezbrăcă şi îmbrăţişarea răcoroasă a bătrânului râu îl 
dezmetici de tot. Mai la vale, către Vinţ, niște muieri spălau rufe, iar pe 
partea cealaltă, unde apa era mai mică, copiii se zbenguiau fericiţi. Petrecu 
acolo mai bine de un ceas, apoi, când soarele era în crucea amiezii, se 
îmbrăcă și o porni către cetate. Un dor nespus îl apucă de Lupu și sângele i 
se urcă la cap, gândindu-se că vicleanul principe îl amăgise, dar încă nu era 
el prea bine împăcat cu cele aflate. Se hotărî să se înfățişeze măriei-sale, să 
vadă ce are să zică când l-o vedea, că doar fusese chemat să-i intre în slujbă. 

N-a fost prea lesne de pătruns, dar nici prea multă piedică nu i s-a pus ca 
să dea ochii cu prinţul, care păru tare bucuros că-l vede. 

— Până la urmă tot ai venit, loane! zâmbi el dându-i mâna spre sărutare, 
semn că nu-l mai ţinea de iobag. Rău îmi pare numai după bietul lup, care nu 
ştiu dacă are să mai scape cu zile, măcar că s-a făcut tot ce s-a putut. 

— Trăieşte? sări Bălgrădean cu o licărire de speranţă. 

— Deocamdată, dar nu știu pentru câtă vreme. Prea a fost ciuruit. Dacă 
nu era tânărul acela nou-venit ca să-și dea seama despre cine era vorba, mai 
că l-ar fi lăsat în uliţă, că abia mai sufla şi toţi îl luau drept câine. 

Tânărul nu mai înţelegea nimic. Singurul lucru pe care-l pricepu fu acela 
că animalul încă mai trăia și ceru îngăduinţa să-l vadă pe dată. 

— De bună-seamă! Văzându-te, poate că se mai înzdrăveneşte. Are să te 
ducă Axinte la el, îi arătă el pe celălalt olah, care abia intrase în slujbă. Este 
acolo și doftorul meu, dar nu prea mai are ce-i face. 

leșiră amândoi, și pe drum Axinte îi povesti, în puține cuvinte, cele 
petrecute. 

— Tare s-a mai mâniat măria-sa când a văzut ce păţise lupul și pe loc a 
poruncit să-i caute pe făptași, dar până acuma nu le-a dat de urmă. Ţine tare 
mult la el! 

— Atunci înseamnă că nu slujitorii lui l-au împușcat... 

— Cine poate şti? Se va fi speriat vreun târgoveţ mai priceput în ale 
vânatului și a tras. Eu așa socot. 


— Măi frate... cum ai zis că te cheamă? 

— Axinte. 

— Dragă Axinte, eu ştiu mai multe, dar nu le pot spune decât măriei-sale, 
şi numai după ce voi vedea ce s-a întâmplat cu Lupu. 

— lacă, am și ajuns. În odaia asta-i! 

Deschiseră cu grijă ușa, de parcă s-ar fi temut să nu trezească pe cineva 
din somn, dar când își văzu credinciosul animal pe o laviță, Bălgrădean nu se 
mai putu ține, ci îi cuprinse grumazul cu amândouă mâinile şi se aplecă 
asupra lui, cu lacrimi în ochi. 

— Ce-ai păţit, copilule? îl mângâie el drăgăstos, de parcă ar fi vorbit cu un 
om. Eu sunt, Lupule! Am venit să te duc acasă. 

Auzindu-i glasul, animalul își deschise ochii împăienjeniţi și dădu uşor 
din coadă, parcă în semn de „bun-venit”, apoi deschise botul și încercă să 
lingă mâna ce-l îmbrățişa. Aşa încremeni. 

Abia izbutiră să-l despartă pe tânărul olah de leşul cald al lupului său. În 
cele din urmă îl luă în braţe și ieşi cu el în pădurea dinspre Pâclișa, unde îl 
găsise odinioară şi unde avea de gând să-l îngroape. Axinte vru să-l 
însoțească, dar el nu îngădui pe nimeni, purtându-și singur prietenul, ca pe 
un copil. 

A doua zi, Ion Bălgrădean se înfățişă din nou la palat și ceru să-l vadă pe 
alteța-sa. Numai că de astă-dată nu mai găsi aceeași îngăduinţă şi străjerii îl 
alungară cât colo. 

— Nu cumva îi fi vreun baron, care are întâlnire cu alteța-sa? îl luă în râs 
un oștean. Mergi în treabă-ţi! 

— Dar m-a chemat aici, în slujbă... vru el să spună, însă nu-l lăsară. 

— Nu, zău? Și te pomenești că te face şi căpitan! 

— Un țărănoi iobag... 

— Pe deasupra şi olah! 

Poate că ar fi stat el mult şi bine, fiindcă în niciun chip oștenii nu se 
îndurau să-l lase să intre, dar tocmai atunci sosi contele Felvinczi. 
Bălgrădean ştia de la Orbân că acesta era credincios prințului, așa că se 
îndreptă spre el, de cum îl văzu că descăleca. Văzându-l, contele se încruntă 
şi duse mâna la mânerul spadei. 

— Ce pofteşti? Cum de ţi se îngăduie să umbli înarmat? privi el către 
hangerul de la brâul olahului. 

— Înălțimea-ta, eu sunt cel cu lupul... 

— Te ştiu! Din pricina asta s-au tras toate necazurile. Piei din cale, ori pun 
să te bată cu vergile! 

Văzând că nu mai are altă cale, flăcăul îi spuse răspicat: 


— Domnule conte, aş vrea să spun că am căpătat povaţă să-l ucid pe 
măria-sa... 

— Ceee? se holbă acesta. Tu îți dai seama ce spui? Eşti beat, ori nebun?! 
Puneţi mâna pe el! porunci oştenilor din preajmă. 

— Mă dau prins de bunăvoie, că doar pentru asta am venit! răspunse cu 
dârzenie pâclişanul. 

— Aşadar tu ai fost cel de azi-noapte? îl fulgeră Felvinczi cu privirea. Ai să 
spui tot, că de nu... 

— Dar să fie de faţă și alteţa-sa! 

— Vedem noi! bodogăni contele, poruncind apoi să fie dus în sala de arme 
şi supravegheat. 

Abia acolo află, de la paznicii lui, că în timpul nopţii cineva se apropiase 
de fereastra unde dormea prințul și descărcase două pistoale asupra lui, 
numai că, fiind cam departe, ori apărat de cel de sus, s-a ales numai cu 
câteva răni ușoare. 

— A fost aceeași mână care mi-a ucis mie lupul! spuse cu hotărâre 
Bălgrădean, dar oştenii nu știau nimic din cele ce se întâmplase, așa că 
dădură din umeri cu nepăsare. 

Deodată pătrunse în încăpere însuși alteța-sa, urmat de vreo şase curteni 
înarmați. 

— Tocmai tu, câine? se răsti el. Lup te-am crezut, și lup ești! Fiară! Eu te- 
am iertat și tu tragi cu pistoalele asupra mea? Nemernicule! 

— Măria-ta, eu nici nu știu să umblu cu ele! bolborosi olahul. 

— Chiar tu ai spus că ai venit să-l omori! îl repezi contele Felvinczi. 
Acuma vrei să minţi? 

— Nu mint, luminăţia-ta, numai că eu n-am vrut să umblu cu pocnitorile 
acelea. Am zis întotdeauna că-i mai bun jungherul. 

— Aha! Va să zică recunoști? se băgă un altul. 

Rákóczy păru că se mai domolise după mânia dintâi, dar mai seamă era 
descumpănit de mărturisirea tânărului. Olahul nu tăgăduia că vrusese să-l 
omoare, dar se lepăda de armele de foc și era de crezut, aşa că altcineva 
încercase să-l răpună peste noapte. Dar cine? 

— Spui totul de bunăvoie, ori trebuie să ne ducem la călău? întrebă el cu 
voce tăioasă. 

lon Bălgrădean avea o minte ascuţită, însă nu știa să se ascundă după 
vorbe și mai ales firea lui cinstită îl făcu să înțeleagă că ar fi făcut o mare 
prostie dacă s-ar fi lăsat ademenit de Orbân, așa că mărturisi tot ce i se 
întâmplase și nu tăgădui că uneori se şi gândea să-l răzbune pe lup, dar n-ar 
fi cutezat nicicând să ridice mâna asupra stăpânului ţării. 


Cei de față îl ascultară cu băgare de seamă, iar în cele din urmă Rákóczy le 
zise: 

— Anume l-a ucis pe bietul lup nevinovat, ca să-l ațâțe pe stăpânul lui 
împotriva mea. Drept să spun însă, nu m-am așteptat ca tocmai Orbân să-mi 
fie vrăjmaș. 

— Poate că minte olahul, serenisime! încercă Felvinczi. 

— Nu, Vince! Am încredere în neamul acesta oropsit al olahilor, care spun 
adevărul chiar dacă din pricina lui îşi pun capul în primejdie. Și acesta, de 
aici, cu atât mai mult, căci are în el sânge de lup, nu mă îndoiesc. 

— Ca strămoșii lor hrăniţi de lupoaică, vru să se arate mai ştiutor un 
curtean, dar ceilalți nu-l băgară în seamă. 

Principele făcu semn ca flăcăul să fie dezlegat și deocamdată să-l țină pe 
lângă oştenii din pază, până va fi prins Orbán, în căutarea căruia trimisese 
de îndată o roată de cătane. Curând însă avea să afle că „domnul baron 
Orbán nu se mai întorsese acasă de când fusese cu alteța-sa la vânătoare, pe 
valea Mureşului”. 


LICOAREA DE DRAGOSTE 


Odată cu scurgerea anilor, parcă s-a mai risipit teama de vrăjmași și 
bătrânii Lambrakis prinseră chiar a se lăuda cu nepotul al cărui tată fusese 
cândva în mare cinste la Bâb us-Saâdet, adică la Sublima Poartă, cum i se 
mai spunea pe greceşte. Băiatul crescuse, devenind un flăcăiandru de toată 
frumuseţea, și parcă uitase toate năzbâtiile pe care le făcuse în copilărie. 
Vorbea acuma turcește şi elineşte ca un adevărat stambuliot, iar cu italiana 
se descurca binişor. Din păcate nu prea avea cu cine vorbi românește și 
începea să cam uite, căci numai la mormântul lui moș Pârvu se mai folosea 
de această dulce limbă a copilăriei lui. Dar şi acolo mergea numai de ziua 
morților. Se apropia de 16 ani, însă arăta cu un tânăr de douăzeci, căci 
începuse a-i miji mustaţa. Se isprăvise demult cu joaca zburdalnică și viața 
se desfăşura altfel acum. Prietenele lui, Thamar, Cleopi şi celelalte, se 
făcuseră adevărate femeiuști, ba unele se și măritaseră, în vreme ce băieţii 
se apucaseră de muncă, spre a fi de sprijin părinţilor. 

Bătrânul dascăl Ahmed Lala îl lua adeseori pe la medresa de la Aya Sofia, 
unde îi uimea pe cărturarii de acolo cu marea lui știință în tainele coranului. 
„Cândva, spunea Lala, acest bey-oglu are să ajungă stăpân în țara părintelui 
său şi dacă va avea minte îşi va îndrepta supușii către adevărata lumină a lui 
Alah”. În acest fel răspundea şi celor care-l întrebau pentru ce se muncea cu 
acest pui de ghiaur. Dar gândurile lui Mihnea erau cu totul altele și Ahmed 
Lala s-ar fi îngrozit dacă i le-ar fi ştiut. De altfel ar fi putut trage cu urechea 
la poveştile învățăcelului său, care atunci când se întâlnea cu prietenii lui de 
altădată, în vreo zi de sărbătoare, le împuia capul cu isprăvile vitejești ale 
„măriei-sale Mihai”. Erau acelea aflate de la moș Pârvu, dar la care adăugase 
el și altele, ba de la o vreme și faptele sultanilor se împleteau pe seama 
viteazului domnitor român. 

„Eheei, oftase odată Spiro cu amărăciune. Dacă ar fi trăit măria-sa Mihai şi 
pe vremea lui Mehmet cel blestemat, ticălosul nu ne-ar mai fi supus 
nicicând!” 

„Cum de nu i-a alungat mai pe urmă?” se nedumerise şi Nikos. 

„Păi nu ai auzit că i-a snopit în bătaie la Călugăreni și la Giurgiu?” lămurea 
Kiriakos. 

Aşa îşi petreceau ei acasă la lane Surdul, care trecuse în veşnicie fără să 
mai apuce să-l vadă pe Haralambos, plecat prin lume cu negustoria. Astfel 
rămăsese numai Thamar, care nu vrusese nici în ruptul capului să-și lase 
casa părintească şi să se mute la familia Lambrakis, spre a i se purta de grijă. 
Este adevărat că frate-său lăsase niște bani la un cămătar, ca să-i dea fetei 
oricând ar fi avut trebuinţă, dar tot singură se chema că rămăsese. Tocmai 


atunci îi dădea târcoale și un străin, al cărui neam cu greu l-ai fi putut ghici, 
în orice chip nu era vorba de gânduri necurate, fiind și cu vreo zece ani mai 
în vârstă decât ea. Mihnea aflase despre el şi nu o dată încercase să-l 
întâlnească spre a-l întreba ce urmărește, dar acesta părea a i se feri din cale. 
Nu-și dădea seama că Thamar începuse să ţină la „frățiorul Franț' mai 
altcum decât înainte, și tocmai asta era taina ei cu ciudatul musafir! Acesta 
se lăuda către fată că în drumurile lui prin țara căzăcească, pe care o 
cunoştea foarte bine, găsise niște licori de dragoste, care ar fi făcut minuni. 
Ar fi fost îndeajuns câteva picături în băutura celui ales, și s-ar fi topit de 
dorul celeia care-l alesese. Thamar se codea, fiindcă își dădea seama că 
Mihnea era de neam ales și niciodată n-avea a se însoți cu ea, dar Cleopi o 
sfătuia mereu să nu se lase, aşa că într-una din zile primi sticluţa vrăjită, fără 
să fi dat un ban pe ea. Nu-i vorbă că, fiind săracă, peţitorii nu se prea 
înghesuiau la ușa ei, dar nici de la cine s-o ceară nu aveau, dacă s-ar fi găsit 
vreunul. 

Cam astea erau faptele ce se petreceau în acea parte a oraşului unde 
viețuia vlăstarul domnesc, sub oblăduirea luminatului padişah Murad-khan, 
cel de-al patrulea, vestit pentru întâmplările din vremea lui şi despre care se 
vorbea în fiecare colţ al Stambulului. 

Se povestea, de pildă, după pojarul cel de pomină din toamna celui de al 
1043-lea an al hegirei, adică 1633, după cum socoteau creștinii, că sultanul 
poruncise închiderea tuturor meyhânelelor şi la numai doi ani după aceea a 
hotărât şi dărâmarea lor, într-atât era de înverşunată ura sa împotriva 
beţivanilor. Ba cică mai umbla și noaptea pe uliți şi dacă dădea peste 
vreunul beat cu mâna lui îl strângea de gât, dovedindu-se un bun păstrător 
al învățăturilor sfântului coran. Gurile rele ziceau însă că, pe ascuns, marele 
sultan trăgea nişte chiolhanuri de pomină, în casa lui Silâhdar Mustafa-pașa, 
împreună cu Emirguneoglu, Yâr Ali-han şi alți cheflii, printre care nu lipsea 
nici signor Bianchi, din slujba dogelui şi prieten bun cu ser Giovanni Capello, 
prietenul familiei Cigalla din Messina. Așa stând lucrurile, oamenii de rând 
se vedeau şi ei siliți să se furişeze când voiau să bea, și numai ghinionul mai 
făcea câteodată ca să-i dibăcească temutul sultan. Chir Nikefor Lucaris, 
dascălul de elineşte, îndrăgea și el licoarea lui Bachus, şi când i se urca la cap 
chema toate fulgerele împotriva nelegiuitului păgân, silindu-l pe pașnicul 
Lambrakis să nu-i mai îngăduie a ieşi noaptea pe uliţă, neştiind ce s-ar fi 
putut întâmpla cu zurbagiul, așa că atunci îl culca într-un iatac anume ţinut 
pentru el. A doua zi se „dregea” dând pe gât o oală mare cu zeamă de varză 
murată, şi astfel se potolea o vreme. 

Ascultând blestemele și toate „dezvăluirile” lui chir Nikefor, Mihnea ar fi 
fost în stare să tragă spada și să-i stea în ajutor, uitând chiar și sfaturile ce i 


le dăduse grecul, ca întotdeauna să fie şiret precum vulpea şi înțelept ca 
bufnița. Într-una din zile, neavând alt tovarăș prin preajmă, se duse de unul 
singur să se vânture și prin părțile de miazăzi ale orașului, pe care nu le prea 
cunoştea. Cu greu îşi putea desprinde privirile de pe minunatul zid de 
altădată, rămas întreg până atunci, şi îşi suci gâtul către falnicele turnuri ale 
temniței Edi Kule, nu fără a se gândi cu strângere de inimă la cei ce zăceau 
acolo. Hoinări apoi pe malul mării Marmara, pe lângă farul Zaharidias şi 
Eski-sarai, trezindu-se în preajma Aya Sofiei. De acolo a pornit-o spre casă 
pe Divan-ioli, care era cea mai largă uliţă şi de unde s-ar fi descurcat mai 
uşor până la el. Arnăutul ce păzea poarta îi spuse că mătușa Evdokia îl 
aştepta să treacă neîntârziat pe la ea și că de multă vreme îl tot căutase, așa 
că urcă de-a dreptul în odaia mătușii. 

— Psihi mu, ce bine că ai venit, fiindcă azi avem un oaspete de seamă și ar 
fi bine să te porți în așa fel încât să-i fii pe plac, căci are multă putere la sarai. 
Anume am ţinut să treci mai întâi pe la mine, ca să-ți spun ca nu cumva să 
scapi vreo vorbă din cele trăsnite ale lui chir Nikefor. Acuma-i cu unchiu-tău, 
în divan-can€, şi ai să te duci şi tu la ei. 

— Dar cine-i? 

— Un paşă. 

— Chiar paşă... paşă?! 

— Întocmai! 

Mihnea nu se simţi câtuși de puţin tulburat de veste, ba chiar se bucură că 
avea să dea față cu un dregător în carne și oase. Pătrunse în camera de 
musafiri și făcu plecăciunea cuvenită, după cum îl învățase Ahmed Lala, cu 
mâna la inimă, la buze și la frunte, ca un adevărat musulman. 

— Aleicum! răspunse străinul, care nu era altul decât vestitul Kenaan- 
pașa, fostul valiu de la Buda. Ia te uită ce frumuseţe de flăcău! adăugă el 
încântat. Credeam că nepotul domniei-tale e vreun copilandru, dar m-am 
înșelat, este un bărbat în toată firea. 

Mătuşa Evdokia n-avea voie să stea la taclale cu bărbații, dar nu se lăsă să 
nu tragă cu urechea printr-o gaură ascunsă în perete, aşa cum făcea 
întotdeauna când veneau turci pe la ei. Cuvintele pașei nu-i făcură prea mare 
plăcere, fiindcă prin oraş se spunea că pașei i-ar fi fost pe plac mai mult 
băieţii decât cadânele haremului său, dar parcă te poți lua după gura lumii? 
Mai trase o vreme cu urechea, după care dădu pe la bucătărie, unde 
supraveghea să fie aduse pe masă tot felul de bucate, dar să nu lipsească şi 
acea băutură făcută din cedru, fructe şi apă de mosc, pe care musulmanii o 
numeau şoșab şi o îndrăgeau nespus. 

— Am auzit, tinere, că i-ai încântat pe cărturarii noştri prin învățătura ta, 
zise Kenaan-pașa, sorbindu-l din ochi. Până și Küçük Kadizade Mehmet- 


efendi, vâ'iz-ul - adică predicatorul, cum îi ziceți voi - de la Aya Sofia îți 
prezice un viitor strălucit. Nu se putea să nu trec pe la bunul meu prieten 
Lambrakis şi să nu te văd, mai cu seamă că vrei să îmbrățişezi credința 
noastră. 

Gazda fu cât pe ce să rămână cu îmbucătura în gât și Mihnea îi trase doi 
pumni zdraveni în ceafă, spre a-i potoli tusea. Nu încăpea îndoială că vorbele 
pașei fuseseră pricina, dar băiatul îl dojeni: 

— Vezi, unchiule, ce păţeşti, când nu mesteci ca lumea? Mereu se 
întâmplă așa! făcu el spre Kenaan-pașa, ca şi cum ar fi fost ceva obişnuit. 

Cum însă slujitorii intrară cu șoşabul, musafirul nu mai luă în seamă cele 
întâmplate și înșfăcă pe dată cupa plină, închinând după cuviinţă: 

— Afiyethler-ola! 

Sorbi încântat cu mâna pe piept, apoi își şterse mustăţile cu dosul palmei 
şi clipi şiret către tânăr: 

— Ce zici? Este adevărat ce se aude? 

Mihnea se prefăcu a sta pe gânduri, apoi rosti tărăgănat: 

— La mintea ce o am, înălțimea-ta, şi mai cu seamă la anii mei, învăţătura 
ulemalelor nu-i îndeajuns. Ca să merit această cinste ar fi nevoie şi de 
înţelepciunea vitejilor. Eu nu vreau să fiu un prefăcut închinător al 
Profetului Mahomed sal Allah u Aleih ve selen. În inima mea îl proslăvesc, 
dar judecata mea trebuie să priceapă şi măreţia urmașilor lui Osman. 

Chir Lambrakis ştia că după ce spuneai numele profetului trebuiau 
adăugate toate acele cuvinte rostite de nepotu-său și fu mândru că le ştia așa 
de bine, dar şi un ghimpe îi străpunse inima, ca nu cumva Mihnea să se 
lepede de credința strămoșească. 

— Îmi plăcu răspunsul tău, cuzum. Tu nu te supăra că-ți spun „mieluşel”, 
căci ştiu că Mihnea te cheamă. Poftesc însă să mă însoțeşti la sarai, unde vei 
da peste acei mintoși de care te plângi că duci lipsă. Să ştii că eu nu mă-nșel 
niciodată şi îți prezic cu dragă inimă că, după ce vei îmbrăţișa credința 
noastră, nimic n-are să-ți mai stea în cale, până la rangul de mare vizir. 

— Eu, luminăţia-ta, m-aş mulțumi şi cu moștenirea părintelui meu, iar de 
m-ar face slăvitul padişah domn în vreo țară românească, mare folos aș 
aduce împărăției, dar şi închinătorilor sfântului coran. 

Musafirul încuviință din cap cu mare încântare şi, mângâindu-și barba, se 
întoarse către gazdă: 

— Cu adevărat, prietene, ai un nepot isteţ. Se pare chiar că-i mai înțelept 
decât se spune și, dacă-l laşi în seama mea, în câțiva ani ajunge bey acolo 
unde pofteşte. 

— Cu multă plecăciune îți mulțumesc, înălțimea-ta! răspunse băiatul în 
locul unchiului, care rămase cu gura căscată. 


Noroc că tușa Evdokia n-a auzit, căci ar fi fost în stare să dea buzna peste 
bărbați şi să se împotrivească prieteniei cu vicleanul și desfrânatul paşă, dar 
aşa, chir Lambrakis nu făcu decât să dea din cap. 

Au mai povestit apoi de una, de alta, golind tot vasul cu șoșab, după care 
pașa își luă rămas-bun, nu fără a-l pofti pe Mihnea pe la el, ori de câte ori i-ar 
fi fost voia. Acesta mulțumi cu smerenie și în sine hotărî să se ducă cât mai 
curând. 

A doua zi trecu pe la Thamar, ca să-i ducă nişte bani, de care nu se îndoia 
că avea lipsă. Biata fată nu ştia ce să mai facă spre a-i fi pe plac şi când îl auzi 
că ar bea o cană de lapte rece pe dată își aminti de licoarea fermecată, 
socotind clipa cea mai nimerită. Își făcu de treabă încolo și-ncoace, se codi și 
fu cât pe ce să se lase păgubașă, dar în cele din urmă se hotărî. Mihnea, însă, 
văzând-o că întârzie, se duse după ea și o zări tocmai când picura ceva în 
cană. Pe dată i se strânse inima, căci nu se aștepta ca tocmai Thamar să-i 
vrea răul, totuși se prefăcu a nu ști nimic şi puse mâna pe ulcică, fără a se 
grăbi s-o ducă la gură. Se uită în ochii ei, fata se roși, însă din alte motive şi 
nu că ar fi fost vinovată, după cum credea Mihnea, care hotărî să se răzbune. 
Ceru cu voce duioasă ceva de mâncare, iar când fata ieşi din încăpere 
deşertă laptele sub masă, iar el se întinse pe un divan, de parcă ar fi murit, 
căci, de bună-seamă, asta urmărea Thamar. La început fata crezu că 
adormise, dar, după ce-l zgâlțâi şi văzu că nu se mai trezeşte, un geamăt 
cumplit îi sfâșie pieptul şi ieşi în uliţă strigând după ajutor. Spre uimirea lui 
Mihnea, se ivi chiar străinul care-i dăduse târcoale până atunci și care o 
apucă de gură, ca să tacă. Aruncă o privire în treacăt și, văzându-l pe Mihnea 
întins și nemișcat, se întoarse către Thamar. 

— Dacă n-ai să-ţi ţii gura, ajungi ca el! Pricepi? 

— L-ai otrăvit, porcule! zbieră fata. Mi-ai zis că-i licoare de dragoste și... 

Nu mai apucă să spună nimic, fiindcă palma cea grea a străinului o izbi în 
plină față, dându-i sângele pe nas. 

— Tacă-ţi gura, cățeaua dracului! De dragoste îţi arde? Lasă că te satur 
eu! şi dădu să-și desfacă brâul. 

Mihnea se uită printre gene şi zări pe polița de alături un sfeşnic din 
metal greoi, întinse mâna pe dată, şi îl apucă, după care făcu un salt și-l 
pocni pe ticălos drept în moalele capului. 

Thamar, văzându-l în viață, rămase încremenită. 

— Adă repede ştreangul de sub grindă! porunci el fetei. 

Pusese un picior pe pieptul celui doborât şi-i părea nespus de rău că nu-și 
luase spada cu el şi nici măcar un hanger n-avea la îndemână. Cu ajutorul 
fetei îl legă cobză, apoi turnă peste el o găleată cu apă, ca să-și vină în simțiri. 


— Mai ai din licoarea blestemată? o întrebă pe Thamar, care se albi de 
spaimă. Toarn-o toată într-o ulcică de apă sau de lapte și vino cu ea încoace! 

Se vede că prinsul îl auzise, fiindcă tresări, dar se prefăcu pe mai departe 
neştiutor. 

— Din câte am înţeles, ticălosul te-a minţit că-ţi dă băuturi fermecate, de 
dragoste, dar ce nevoie aveai tu, Thamar, de așa ceva? Ştii doar că eu te 
iubesc... ca un frate! 

— Da, Frant! oftă fata, ruşinată de prostia ce era s-o facă. 

— Lasă că aflăm noi cine l-a pus, o mângâie el și dădu apoi cu piciorul în 
coasta celui de la podea. Hai, scoală, nu te mai preface, că se vede că eşti 
treaz! 

Neavând încotro, altminteri i-ar fi rupt vreo coastă dacă mai dădea o dată, 
acesta deschise ochii, căutând o scăpare. 

— la să ne spui tu, drăguțule, cine te-a plătit să mă omori? Să nu-mi faci 
pe prostul, că n-am să te cred că era o licoare de dragoste. 

— Nu știu nimic din ce spui! Fata asta m-a rugat să-i dau... 

— Şi tu ţi-ai făcut pomană cu inima ei, nu-i aşa? rânji Mihnea şi-i înghionti 
un vârf de cizmă în burtă. Ca să ne faci dovada, pune-ţi în gând vreo zână de 
care să te îndrăgostești şi soarbe tu licoarea asta fermecată. 

— Nu! tresări străinul. 

— Aa! Nu-ţi place? Nu cumva ţi-o fi teamă? 

— Dacă află că ţi-am spus, mă ucide! 

— Cine? 

— Făgăduieşte-mi viața şi-ţi spun. 

— N-ai de ales! 

Se așternu o tăcere de mormânt și parcă şi larma orașului fusese 
înăbușită, apoi străinul șopti îngrijorat: 

— Timuş... 

— Cineee? Numai de acesta n-am auzit până acum. Ce are cu mine? 

— Eu atâta am poruncă, mai mult nu știu. 

— Ei bine, ai să-ți aminteşti! Thamar, adă toporișca din curte, să-i 
descleştez eu fălcile. Ori să vorbească, ori să-și soarbă licoarea. 

— Spun tot! strigă, zbătându-se cel de jos. 

— Dă-i drumul! 

— Batușca... Tătucul nostru, Timuș, feciorul hatmanului Bogdan 
Hmelnițki, mi-a poruncit să te ucid. 

— Pentru ce? Doar nu i-am făcut nimic! 

— Vrei să te însori cu aleasa inimii lui. 

— E ţicnit? Cum să mă-nsor eu acolo?!... De unde până unde i-a cășunat 
aşa ceva? Ori poate că vrei să mă amăgeşti? 


— Mă jur pe sfânta cruce că nu te mint, măcar că mă jupoaie de viu 
atamanul dacă află ce ţi-am spus. 

— N-ai decât să nu-i spui! 

— Nici n-am să mă mai întorc acolo vreodată, numai domnia-ta să mă lași 
slobod să mă duc hagiu la Ierusalim... 

— Ei nu, că asta-i prea de tot! Ba, te pomenești că mai vrei şi bani de 
hagialăc de la mine? 

— S-ar cuveni, dacă îţi mai spun şi altele... Hai să cădem la învoială! Eu 
mărturisesc totul, în schimb capăt banii de drum și ceva pe deasupra, ca să 
mă duc la Alep. De acolo m-oi descurca. 

Mihnea cumpăni cele auzite și îşi dădu seama că n-ar avea decât de 
câştigat descurcând ițele acestea cu cazacii, dar cine ştie ce dedesubturi ar 
mai putea fi... Îi veni atunci în minte proaspătul său prieten Kenaan-paşa şi o 
trimise pe Thamar să-l roage să vină până acolo, că nu era prea departe. 

— Eşti cazac? întrebă tânărul, ca să mai câştige timp. 

— Sunt rus, dar mă aciuasem şi eu pe la Zaporoje, unde am slugărit la un 
negustor grec, învățându-i limba. Pentru aceea m-a ales tătucul, făgăduindu- 
mi răsplată bună. 

— Şi cum ai zis că o cheamă pe aceea cu care crede el că mă însor? 

— Ruxandra. 

— Asta cine mai e? 

— Fata hospodarului Moldovei. 

— Ahaaa! se lumină Mihnea. Zii aşa? Tot Vasile-vodă în capul răutăților... 

De necrezut, dar Kenaan-pașa veni împreună cu patru slujitori înarmaţi, 
şi pătrunse în încăpere tocmai când Mihnea aflase cine pusese la cale 
uciderea lui. 

— Nu te îngrijora, prietene! zâmbi pașa. Cât despre acesta, arătă el spre 
străin, după faptă și răsplată! 

Apucă ulcica în care turnase Thamar otrava și i-o întinse: 

— Bea! 

— Nu! se împotrivi rusul, zbătându-se în braţul unui slujitor care-l 
ridicase de la podea. 

— Nu vrei, câine? Altul trebuia s-o bea, nu-i așa? Ție ţi-e frică! Te-ai 
pocăit și vrei să te faci hagiu?... Ei, bine, am să te trimit eu pe dată în locuri cu 
mult mai frumoase! 

Făcu semn altui oștean și acesta descleștă cu hangerul fălcile 
nenorocitului, golindu-i întreaga cană pe gât. Îl aruncară apoi din nou pe jos, 
unde se mai zbătu o clipă, făcând clăbuci însângerate printre buze, apoi 
înțepeni. 

— Aşa ai fi sfârşit şi tu, prietene! îi arătă paşa leșul. 


— De fapt n-a prea fost cinstit din partea noastră că nu l-am lăsat cu viață, 
răspunse tânărul. El a mărturisit totul şi eu i-am făgăduit... 

— Şi mai zici că vrei să stăpânești o ţară? Dacă nu făceam așa, s-ar fi 
întors împotriva ta cu și mai multă împotrivire. Să nu ierţi niciodată, dragul 
meu! îl povăţui cu blândeţe turcul. Slăbiciunea nu-i pentru stăpân! 

Mihnea rămase pe gânduri, căci spusele lui Kenaan-pașa erau pline de 
tâlc. Turcii aveau un fel de a privi viața altcum decât fusese el învățat s-o 
vadă. 

— Nu te mai gândi la ce-a fost! urmă pașa, luându-l prieteneşte pe după 
gât. Ai viitorul în faţă, şi la el să te gândești. Ar trebui să mă-nsoţeşti uneori 
pe la serai. 

— De se va putea... 

— Atunci socot un bun prilej lupta cu ciridul, care se va da chiar mâine. 
Padișahul îngăduie privitori. 

— Mi-ar place. 

— Din câte spunea dascălul tău raguzan, şi tu eşti dibaci la lupte, nu-i așa? 

— La cirid, nu! mărturisi Mihnea roşind uşor. 

— Tot una-i dacă știi mânui sulița ori spada. Dacă vrei, aș putea vorbi cu 
babiisade agăst să te strecoare printre acemoglanii care vor lupta cu 
împăratul. 

— Eu, cu sultanul?!! 

— De ce să te fereşti? Doar nu mănâncă oameni! Nu-ţi ascund însă că este 
un bun mânuitor al ciridului. Și nu uita că lupta este cu primejdie. Uneori 
aduce şi moarte. Dacă nu vrei, ori nu te simți în stare, poţi să te răzgândești 
acum, nu după ce vorbesc eu la sarai. 

— Vreau! rosti cu hotărâre tânărul prinţ. 

— Aşa-mi placi! Cuzum, îl alintă pașa, te aştept în zori, la mine acasă. 

A doua zi, la plecare erau de faţă slujitorii și Mihnea sări în şa stârnind 
încântarea celor din jur pentru dibăcia lui, în timp ce greoiul pașă încălecă 
anevoie, înroşindu-se până în albul ochilor de atâta trudă. Străbătură la pas 
întortocheatele ulițe şi, trecând pe lângă Aya Sofia, opriră drept în fața 
împărăteștii Bâb-i humâyum, unde descălecară și slugile le luară caii, 
ducându-i de dârlogi, căci așa era tipicul pentru a pătrunde în cea dintâi 
curte a saraiului, numită și Birinci aulu. Se mai vedeau încă ruinele vechii 
biserici greceşti a sfintei Irina, iar de jur-împrejur tot felul de intrări în 
odăile slujbașilor şi slujitorilor. 

Mihnea fu cam dezamăgit, altfel închipuindu-şi palatul sultanului, mai 
ales după poveştile lui Ahmed Lala. Venea pentru prima dată aici, dar 
Kenaan-pașa ținu să-i arate că el era un vechi musafir: 


— Uite, acolo este platanul ienicerilor. Au obiceiul să se sune şi să facă 
mare tărăboi când îi nemulțumește ceva. Se zice că bătrânul copac ar avea 
peste o mie de ani. 

— Dar padişahul unde stă? întrebă încet Mihnea. 

— Ai răbdare, că ai să vezi. lată, acuma trecem prin orta a doua, orta kapi, 
sau babu-sselâm, iar dincolo e alay meidani, locul luptei voastre. Așteaptă și 
priveşte! 

Ar fi vrut să întrebe și despre haremul împărătesc, dar se păru că cei doi 
satârgii, care-i însoțeau în semn de cinstire, trăgeau cu urechea, așa că tăcu. 

— Uite, în partea cealaltă este „Fântâna călăului” şi cu faimoasa Ibret 
Sengi, „piatra prevestirii”. 

— Aia ce mai este? 

— Pe ea se așează capetele osândiţilor de neam ales, ca să nu se uite 
puterea brațului împărătesc. De când a zăcut pe ea căpățâna lui Barnovschi, 
beiul din Bogdan-ili, nu mai ţin minte să fi fost și alta, așa că nu te speria. 

Se opriră, făcând loc pentru o ceată de oșteni care veneau să păzească 
rânduiala întrecerii. Apoi, după ce lăsară caii legați la un conovăț, se 
îndreptară către arz odasi, unde se înfățișau cu toţii, și acolo trebuiră să-l 
aştepte pe babiisade agăst, care urma să îl ia pe Mihnea, iar Kenaan-pașa 
rămânea să privească printre zăbrelele odăii de musafiri. Era destul de 
multă lume şi de tot felul, și mai mari și mai mici în rang, dar cu toții 
mişunau prin preajma padișahului, doar de îi va băga în seamă într-un fel. 

Mihnea fu dus într-o odaie unde se îmbrăcă la fel cu ceilalți paji, care însă 
nu păreau deloc încântați de marea cinste ce li se făcea, de a se înfrunta cu 
sultanul. El n-avea de unde să ştie că luase locul altui tânăr, la care ţinea 
foarte mult babiisade agăst și voise să-l scape de primejdie. S-ar fi putut să fi 
fost şi o uneltire de-a lui Kenaan-pașa, ca să se descotorosească de el? Însă 
mlădița basarabă și corvinească avea acum gândurile numai la sfaturile lui 
ser Rodolfo, care îl învățase lupta de-a călare, ba chiar și ciridul, dar pe care 
el nu-l prea băgase în seamă atunci. Îi veniră în minte şi spusele răposatului 
moş Pârvu despre măria-sa Mihai, care despicase în două un pașă adevărat, 
în bătălia de la Călugăreni. „De-ar fi să-l dobor și eu pe sultan?” se întrebă în 
sine. „Aş dobândi o faimă nemaipomenită, ba i-aș lua şi tronul şi...” 

Fu trezit din visare de scurtele porunci primite de la baș-bostanci, care 
pregătiseră jocul. Toţi luptătorii se prăbușşiră cu feţele la pământ, dar 
Mihnea o făcu cam încet şi cu mare nehotărâre. Turcul se uită furios la el şi-i 
chinui cu aceeași mişcare până când i se păru lui că merge mai bine. Apoi 
rămaseră în așteptare şi la scurtă vreme se ivi însuşi prea luminăţia-sa 
Murad-khan, în veșminte de luptă, care aruncă o privire asupra tuturor. 


Încălecară şi toţi pajii se traseră lângă zidul saraiului, iar Mihnea avea să fie 
cel dintâi la înfruntare, precum fusese învoiala de mai înainte. 

Padișahul însă se împotrivi şi arătă cu degetul pe un altul: 

— Tu! 

Dacă ar fi văzut fețele tovarășilor săi, Mihnea ar fi fost poate mai lămurit 
văzând ușurarea ce li se citea pe chip și numai el se întristă că nu fusese 
alesul. 

Cei doi luptători începură a se roti unul după celălalt, mai bine zis 
acemoglanul căutând să nu stea în calea împăratului şi nicidecum să-l 
întâmpine. Cum era de așteptat, fu doborât de lancea-cirid și Murad-khan nu 
se arătă prea încântat, așa că pofti să se bată cu patru deodată. 

Nici de astă dată sultanul nu-l alese, și Mihnea nu mai putea de ciudă, 
zicându-și că n-avea să se mai întâlnească niciodată cu asemenea prilej. 
Acuma însă, fiind mai mulți, pajii dădură de furcă împăratului, care îi prăvăli 
pe rând, dar nu chiar așa de lesne ca pe celălalt, părând a fi ceva mai 
mulțumit. 

— Hai! Care te mai încumeţi? întrebă el către cei ce avuseseră norocul să 
scape până atunci. 

Atât a aşteptat Mihnea, care se şi năpusti, de teamă să nu i-o ia altul 
înainte. Văzându-l atât de dornic de luptă, Murad-khan rânji de plăcere, 
arătându-și dinţii lui cei albi ca fildeșul. 

— Aferim! Adevărat vulturaş! zise el, mai mult pentru sine. 

Îşi îmboldi armăsarul, săltându-l în două picioare, după care se aruncă 
într-un galop nebun, aruncând ciridul, care zbârnâia prin văzduh ca un 
bondar. Strunindu-și bidiviul în loc, Mihnea se feri din calea lui, dar nu fără 
a-şi arunca şi el lancea asupra sultanului, ca și cum ar fi fost un duşman 
oarecare. 

Un murmur de spaimă străbătu rândurile pajilor încremeniţi de spaimă 
lângă zid, însă Murad se dovedi la fel de agil şi se dădu într-o parte, scăpând 
neatins. 

— Îmi placi, flăcăule! strigă el voios, aplecându-se după cirid. 

Mihnea nu-l slăbi din ochi şi bine făcu, fiindcă sultanul, fără să se mai 
ridice în şa, aruncă fulgerător arma asupra tânărului: 

— Ține! 

Puterea şi iuțeala aruncării au făcut ca Mihnea să nu se mai poată feri şi 
brațul stâng îi fu atins. Sângele țâșni, dar el nu se înspăimântă, ci ridicându- 
şi la rându-i ciridul îl aruncă în platoşa sultanului, cu aceeaşi agerime. 

De astă dată se auzi un strigăt de spaimă, căci nimeni nu cutezase până 
acum să-l pălească pe urmașul profetului pe pământ. Asta nu putea să 


sfârşească decât cu un ștreang de gât în fundul Bosforului, și bostancii se şi 
pregăteau să se repeadă asupra lui Mihnea. 

— Aferim! râse iarăși Murad, pe care înfruntarea îl înfierbântase. 
Opreşte-te să-ți lege brațul şi apoi ne luptăm mai departe! Cum te cheamă? 

— Mihnea, prealuminate stăpân! răspunse el mândru, deși pierderea 
sângelui îi dădea o ameţeală și pocnituri în urechi. 

— Eşti ghiaur? 

— Sunt feciorul lui Radu Mihnea... 

— Aaa! Fosta noastră slugă de credinţă. Mi-aduc aminte de el, dar se pare 
că eşti mai îndrăzneţ. 

Îşi şterse cu mâna sudoarea de pe obraji şi se întoarse către babiisade 
agăst: 

— Cum de nu am dat până acum de acest acemoglan? 

Bietul om se şi vedea osândit, căci dacă i-ar fi mărturisit adevărul, două 
parale nu mai făcea viața lui. Sultanul însă se apropie de rănitul alb ca varul 
şi, văzându-l că suferă în tăcere, îi plăcu şi mai mult. Porunci să fie înfăşat cu 
grijă, şi cu vorbe blânde îi spuse: 

— Văd că nu ţi-a fost frică. Ai vrut tu să mi te împotrivești, sau te-a pus 
babiisade agăst? 

— Cinstea de a încrucișa ciridul cu cel mai viteaz dintre oştenii lumii a 
biruit spaima din mine. Înfrângerea este o laudă pentru mine şi tot neamul 
meu, chiar dacă ar fi fost să-mi fi dat şi viaţa, nebiruitul meu stăpân. 

Murad-khan, asemenea înaintaşilor săi, avea slăbiciune la laude, iar 
tânărul izbutise să-i meșterească asemenea cuvinte care-i făceau numai 
plăcere, aşa că îl iscodi iar: 

— Eşti paj, ori ostatec? 

— Nici una, nici alta. 

— Atunci, cum ai pătruns aici? 

— M-am strecurat printre slujitorii prea luminăţiei-tale, arzând de 
dorința da a vedea în luptă nu numai pe urmașul slăvitului Profet, ci şi pe al 
lui Ahile, ori Alexandru cel Mare... 

Cu asta câștigă de tot inima sultanului, căci se știa de toată lumea cât de 
mult îi îndrăgea pe eroii de altădată. 

— Eşti isteţ și asta te face să mă lingușești, însă mărturisind adevărul 
capeţi iertarea mea. Dar babiisade agăst, care nu a vegheat cum trebuie ca să 
nu pătrundă străini în sarai, vrednic este de „casa repaosului”. 

Rănitul abia apucă să mai vadă cum doi gealați îl înșfăcară pe nefericitul 
slujbaş şi îi înfăşurară ștreangul negru de mătase în jurul grumazului, fiind 
acum de așteptat ca acesta să dea în vileag și pe Kenaan-paşa, însă nu-i mai 
dădură răgaz. În același timp Mihnea simţi că întreaga curte începe a se 


învârti împrejurul lui, cu oameni și cai laolaltă, dar se forță să nu cadă câtă 
vreme mai era sultanul de față. Ca prin vis, îl mai auzi: 

— Tu să te vindeci cât mai curând, şi să mai vii pe aici. Nu-i nevoie să te 
strecori pe furiș. Acum nu mai am chef! 

Întoarse spatele şi mai înainte de a intra în casă porunci unui dregător să- 
i dea lui Mihnea o pungă. Norocul acestuia că și-a pierdut simţirea, căci 
poate ar fi dat înapoi banii, şi asta i-ar fi adus pieirea. 

Kenaan-pașa s-a grăbit să iasă cât mai repede din curtea saraiului, aşa că 
tânărul fu aşezat pe un divan până când își mai veni în fire, și asta se 
întâmplă abia pe la chindie. Nu avea nici calul, așa că o luă pe jos, însoțit de 
doi paici împărătești. De altfel nici n-ar fi fost în stare să călărească. 

Mai bine de două săptămâni au trecut până i s-a vindecat tăietura de la 
mână, care se dovedise a nu fi fost chiar așa de ușoară, timp în care niciodată 
Kenaan-pașa n-a trecut pe la el să-l vadă. 

Apoi fu poftit de către poetul Cevri, prietenul padișahului, care văzuse şi 
el ciridul şi era doritor să stea de vorbă cu tânărul care de bună-seamă că 
avea să ajungă un om de vază. Fu nespus de măgulit auzind din gura lui 
Mihnea câteva dintre versurile făcute de el, învăţate de la Ahmed Lala, și 
astfel se închegă o strânsă prietenie între cei doi. Mai mult, Mihnea se 
dovedi a fi cunoscător și al poeziilor scrise de însuși Murad-khan în clipele 
de răgaz, când se lăsa furat de muze. Toate acestea ajunseră la urechea 
marelui stăpân, care se bucură nespus. 

Murad-khan mai avea şi alți prieteni, ca prințul persan Emirguneoglu, 
venețianul Bianchi, cu care mergeau la Silâhdar Mustafa-pașa, pe malul 
Haliciului, unde cu adevărat făceau chiolhanurile despre care auzise şi 
Mihnea și unde începu a fi poftit şi el! Devenise unul dintre tovarășii de taină 
ai sultanului. 

De „cirid” nici nu mai fu vorba, căci Murad se va fi temut să nu pățească 
vreo rușine, mai cu seamă că începuse a-i tremura brațul, din pricina licorii 
lui Bachus. Ceea ce nu înţelegea băiatul era fereala lui Kenaan-pașa de a se 
mai întâlni cu el, cu toate că îl căuta mereu pe acasă, dar nu era de găsit. Nici 
prietenii lui greci, din copilărie, nu se mai arătau așa de bucuroși când îl 
vedeau, ba unii plecaseră prin lume pentru a-și câștiga pâinea şi le pierduse 
urma. Mâhnit, i se mărturisi lui Ahmed Lala, care, deşi împovărat de ani, 
avea mintea întreagă. Acesta îl povățui să urmeze calea pe care o apucase, 
căci asta era menirea lui în lume. Ca stăpânitor de popoare, nu trebuia să se 
bizuie pe prieteni. Chir Lucaris se săvârșise din viață, dar nu mai înainte de 
a-l sfătui cu limbă de moarte să-i stârpească pe toți păgânii și să se 
încoroneze bazileu al tuturor grecilor. 


Numai ser Rodolfo, încă în plină putere, se ţinea tare fudul după 
înfruntarea de la sarai și căuta să-l desăvârşească pe învățăcelul său în 
măiestria armelor, punând tot sufletul pentru ca Mihnea să cunoască toată 
arta apărării, dar şi atacul. 

Totodată, Mihnea legase prietenie cu feluriți slujbaşi venețieni, genovezi 
ori frânci, chipurile, ca să le deprindă graiul, dar mai cu seamă pentru a se 
trage de la capcanele întinse de Ahmed Lala, cu ulemalele lui de la Aya Sofia. 

Un an mai târziu şi mătușa Evdokia puse mâinile pe piept, în iatacul ei şi 
nu într-o monastire, așa cum ar fi poftit uneori. Mihnea a vărsat lacrimi 
amare după această ultimă rudă de sânge ce o mai avusese și o aşeză cu 
toată cinstea cuvenită în cimitirul unde își avea locul de veci și chir 
Lambrakis, iar la doi paşi, mormântul sărmanului moş Pârvu, care începuse 
a fi năpădit de buruieni. A fost pentru cea din urmă oară când i-au mai călcat 
pașii pe acolo, cu toate că-și făgăduise să treacă din nou cât se va putea mai 
des. Altele erau acuma grijile și necazurile lui, dar și bucuriile vieţii, căci 
ajunsese un bărbat de toată frumusețea, făcând să sângereze multe inimi. 


NESĂBUINȚA INIMII 


A trebuit să treacă o vreme mai îndelungată, pentru ca alteța-sa 
serenisimă să capete din nou încredere în Ion al lui Avram din Pâclișa, zis şi 
Bălgrădean. Asta s-a întâmplat mai cu seamă după înfruntarea de la Salonta, 
petrecută în toamna aceluiași an, când Bethlen Ștefan, împreună cu toţi 
nemulțumiții, dar mai cu seamă cu sprijin turcesc, a căutat să pătrundă în 
ţară. În toiul luptei, fugarul Orbán îl zări pe principele Rákóczy şi îndată i se 
furişă în preajmă, pitit după hoitul unui cal. Avea pistoalele încărcate, de 
bună-seamă că aceleaşi pe care le mai descărcase o dată fără noroc asupra 
lui, însă de astă-dată doar prin vreo minune avea să-i mai scape. Vârtejul 
încăierării îl ducea drept în cătarea armelor, dar trebuia să-l lase să se 
apropie, căci prințul nu părea a-și da seama de primejdie. Când se văzură 
era prea târziu și soarta lui ar fi fost pecetluită, dacă n-ar fi sărit un lungan 
de ostaș, asemenea unui lup, prăvălindu-se cu mâna goală asupra contelui. 
lar acesta nu era altul decât Ion Bălgrădean! 

Vânjos din fire, olahul izbuti să-i răsucească mâna până ce ţeava 
pistolului i se înfipse în propriul piept şi, cu toată împotrivirea 
deznădăjduită a lui Orbân, plumbul ucigător îl străpunse. Se vede că în 
răstimp lon învățase cum să folosească arma. Alţi oşteni îi săriră în ajutor, 
dar de sub fecior nu mai fu scos decât leșul celui ce fusese contele Orbán. 

Nu era vreme de mulțumire, însă zâmbetul voios aruncat de stăpânul ţării 
fu semn pentru tânăr că nu mai era supărat pe el și că îşi căpătase din nou 
încrederea. Rușinea bănuielii fusese spălată, căci își pusese pielea în joc ca 
să-şi apere prinţul. 

— Ai sărit ca un adevărat lup, Ioane! îi strigă prințul cu glas prietenesc, și 
se avântă mai departe în luptă. 

Mai pe urmă vrăjmașii fură puşi pe fugă, iar prinșii, legaţi ca berbecii pe 
lângă căruţe, își așteptau soarta. Biruința n-a fost prea lesne, dar a dovedit 
prințului că se putea bizui pe unii oameni de mare credinţă și, contrar 
aşteptărilor, aceştia nu erau dintre marii nobili ai țării, în afara câtorva. 

Trecu pe lângă cei care îi juraseră credință cândva şi se uită cu silă la 
chipurile lor speriate. Deodată însă se opri pe loc şi ridică de chică pe unul 
ce părea a-și pleca privirile. 

— Domnilor! zise prințul. Dacă nu mă-nșel, acesta nu-i altul decât însuşi 
contele Zótá, binevoitoarea noastră gazdă de vânătoare. Văd eu bine oare? 

Fugarul nu răspunse, ba închise și ochii, neputând răbda privirea 
principelui. 

— Pe acesta, care nu-mi face cinstea să stea de vorbă cu mine, să-l legaţi 
în altă parte, de unul singur. Ceilalţi să fie duși pe jos la Bălgrad, ca să-i vadă 


toată ţara şi să se rușineze pentru fapta lor, dacă or mai fi în stare. V-aţi 
vândut turcilor, numai ca să vă fie bine vouă, nemernicilor! Nu meritațţi nici 
măcar să vă ucid! 

Oştenii îi îndepliniră porunca, după care prinţul se îndreptă spre Zótá. 
Era cu un cap mai înalt ca el și, cum acela se încăpățâna să rămână aplecat, 
porunci să i se pună o suliță sub bărbie, silindu-l să-i stea în faţă. 

— Vrei, nu vrei, eu tot trebuie să-ți spun că mi-a fost dor de tine, dragă 
Zótá, zise batjocoritor prinţul. Dar mai cu seamă „fecioarei” pe care ai 
părăsit-o în noaptea în care ai vrut să mă lași în braţele ei. Acuma te vrea pe 
tine! Mă înţelegi? 

Celălalt rămase la fel de tăcut. 

— Nu-i nimic! urmă Rákóczy. Nu te întreb despre cealaltă fecioară, 
scumpa de Jujica, pe care, de bună-seamă că ai lăsat-o la lași, dar nu mă 
dumeresc cum ai putut să ajungi tu în acest cap de țară, câtă vreme fugiseşi 
în partea cealaltă? Asta înseamnă că ai mulți prieteni, care te-au ajutat să te 
strecori? 

— Vă pierdeţi vremea cu el, alteță, se băgă bătrânul grof Gyárfás, care nu 
se îndurase să stea deoparte când ţara era în primejdie. Porunciţi să i se taie 
capul, şi gata! 

— Nu, Lăzâr-baci, răspunse prinţul prietenos. Ar fi prea puţin față de cât 
merită. Ceilalți au luptat deschis împotriva mea și n-am să-i ucid pentru asta, 
dar acesta a vrut să mă răpună pe întuneric şi prin vicleșug. 

— Aşa-i! încuviințară toți cei de față. Să fie schingiuit! 

Nici de astă-dată, nu tresări vreun mușchi pe fața celui vinovat, de parcă 
n-ar fi fost vorba de el, aşa că-l lăsară sub paza oștenilor și plecară. 

Oştirea biruitoare fu întâmpinată cu flori şi bucurie, pretutindeni pe unde 
trecea la întoarcere, dar parcă la Aiud primirea a fost mai altfel ca în alte 
părți. Cel puţin aşa i-a rămas în minte lui lon Avram Bălgrădean, care avea 
numele de ostaș și nimeni nu-i mai zicea altfel. Şi asta din pricina acelei 
fetișcane cu păr cânepiu care i s-a agăţat de braţ, după ce i-a dat un colac 
rumen și o ploscă de vinars. Nu-i vorbă că și de gâtul lui Axinte Buta, 
tovarășul lui de rând şi bun prieten, se afla o alta, căci aşa făceau toate, 
mergând în pas cu ei o vreme, după care îi sărutau și rămâneau pe loc. 

Porunca alteței-sale a fost ca atunci când treceau prin sate ori târguri toți 
oștenii să descalece, ducând caii de dârlogi, și numai ofițerii și sergenții 
rămâneau călare. Poate că anume o făcuse, pentru ca ţara să se bucure din 
plin şi să-i îmbrăţişeze pe vitejii care scăpaseră Ardealul de turci. 

— Care ţi-e numele, fată frumoasă? o întrebă Bălgrădean pe codană, după 
ce dăduse pe gât o dușcă de rachiu și molfăia colacul aburind. 

— Maria! Dar pe tine? 


— lon. 

— Eşti olah? 

— Da, şi ce-i cu asta? 

— Nimic, răspunse fata și se strânse mai tare lângă el. Vorbeşti bine limba 
noastră şi de asta m-am mirat. 

Amândoi simţiră un fior prin vine și pășeau tăcuți, neștiind ce să-și mai 
spună. Trecuseră de zidurile cetăţii, urcând dâmbul pe drumul Gârbovei şi 
abia acolo, în vârf, se opri flăcăul ca să-și ia rămas-bun. 

— Am să te aştept să mai treci pe la noi, şopti ea îmbujorându-se. 

— Negreşit am să mă-ntorc, Marie, răspunse el şi se aplecă spre buzele 
pârguite. 

N-a fost numai atât, căci îmbrăţişându-se acolo, în văzul tuturor celor 
care făceau la fel, Ion a uitat de cal și acesta și-a văzut de drum. Abia după ce 
trecu şi ultimul oștean, râzând de ei, Ion se trezi parcă dintr-un vis şi dădu 
să plece, dar ia calul de unde nu-i! 

— Nu-i bai! râse Maria. S-o fi dus cu ceilalți laolaltă, numai că tu n-ai să 
mai mergi călare. 

— Am picioare bune! zise feciorul, bătându-şi pulpele cu palma. 

— Ba nu! se împotrivi fata. Ai să vii la noi acasă, fiindcă frate-meu, Miklos, 
tot are drum cu căruța la Bălgrad și are să te ducă și pe tine cu ceilalți. 

— Mai are pe cineva? 

— Doi străini, pe care tata îi ştie, dar eu nu i-am văzut prea bine. 

Vorbeau de parcă s-ar fi cunoscut de când lumea și oşteanul abia se mai 
dezlipea de ea, aşa că primi bucuros să-i cunoască familia. Acasă însă nu mai 
fu primit cu aceeași bucurie, mai ales de Zoltan-baci, tatăl fetei, care se cam 
încruntă văzându-l. După o vreme, aflând ce s-a întâmplat cu el, bătrânul se 
mai lumină la față, ba se arătă chiar bucuros de un gând ce-i venise: 

— Oşteanule, acum, fiindcă tot ai rămas la noi, te-oi ruga şi eu să mă 
sprijini cu ceva. 

— Bucuros! încuviință Bălgrădean. 

— Sunt aici doi străini de prin Moldova, doi frați. Și cum eu am fost 
cândva în oaste pe acolo, am stat o vreme la tatăl lor, așa că acuma trebuie 
să le fac și eu un bine. 

— Despre ce-i vorba? 

— Tinerii au ceva treabă în cetate și se temeau că nu au să pătrundă prea 
lesne, dar, dacă tu ai să-i iei cu tine, n-or mai avea niciun necaz. 

— Cu dragă inimă! 

— Pe urmă s-or descurca acolo singuri! Poţi să zici că nici n-ai știut cine 
sunt, ci au intrat întâmplător odată cu tine. 


— Da' de ce? Lasă, Zoltan-baci, că n-or să-i oprească, se fuduli el, ca şi 
cum ar fi fost barem hotnog. 

Mai înainte de plecare se așezară la o masă, unde fură aduse bucatele de 
prânz, cu toate că era prea devreme, dar se vede că cei doi călători nu știau 
unde aveau să cineze. 

Oşteanul îi scrută din priviri şi văzu că era vorba de un moldovean, de 
felul lui de prin Țara de Sus, după cum îi era graiul molcom şi tărăgănat. 
Mititel de stat, dar uscăţiv și vânjos, încât ar fi fost înşelat cel ce s-ar fi 
încumetat să se ia cu el la trântă. Pletele încârlionțate și mustaţa răsucită 
haiduceşte îl făceau să pară mai bătrân decât era, în schimb fratele său, căci 
aşa-i zisese, era cu totul altfel. Bălai la păr și fără pic de mustăcioară, se 
vedea cât-colo că era tare cruduțţ, iar ochii aducând a culoarea frunzei de 
primăvară îl făceau să semene mai curând cu o fată decât cu un băieţandru, 
după cum îl arătau veșmintele. 

— Eu sunt Vasile Dupoiul și acesta-i frate-meu Grigore, zise străinul 
strângând mâna oşteanului. 

Bălgrădean vru să-i mângâie ciuful băiatului, dar acesta se trase speriat. 

— E cam fricos de felul lui, zise Dupoiul, că a pătimit cam multe. A fost 
vreme îndelungată rob la tătari și abia l-am scăpat. Din asta însă și-a pierdut 
graiul. Pricepe tot, dar nu scoate o vorbă. 

— Să nu te temi, Grigore, zise Bălgrădean uitându-se cu milă la el. S-au 
mai întâmplat asemenea nenorociri și altora, dar de la o vreme s-au 
vindecat. Încearcă să nu te lași, că ai viaţa înainte! 

Tânărul oștean se simţea foarte bine în casa aceea, cu toate că Maria nu 
mai stătea acum lângă el, ci, ca o bună gospodină, se îngrijea de toate și așa 
află Bălgrădean că Zoltan-baci era văduv de pe vremea când fata abia se 
săltase din copilărie şi că ea ducea greul. 

Mâncară pe săturate, iar când bătrânul făcu un semn, Miklos se duse să 
înhame caii la căruță, urmând să plece neîntârziat, căci pe la cel dintâi cântat 
al cocoșşilor ar fi trebuit să ajungă la Bălgrad, în cetate. 

Pe drum, moldoveanul s-a dovedit mai vorbăreț decât părea şi i-a 
îndrugat verzi și uscate, felurite întâmplări de prin ţara lui, în vreme ce 
Miklos, care înțelegea mai greu româneşte, nu scotea o vorbă. Părea tare 
morocănos şi nu prea încântat de drumul ce aveau să-l străbată. Grigore își 
pusese capul pe umărul fratelui său, iar acesta îi prinse drăgăstos 
frumoasele lui mâini şi așa rămaseră înlănțuiţi, până ce ochii băiatului 
începură a clipi a somn. 

— Dar nu mi-ai spus, cinstite drumeţ, cum de te-ai pripășit pe 
meleagurile noastre? Mergi la cineva anume? iscodi Bălgrădean. 


Mutul păru că se trezeşte deodată din somn și, strângând mâna lui 
frățâne-său, arătă către marginea pădurii. 

— Da, da! un căprior, zise acesta. 

Se uitară cu toţii şi văzură o turmă întreagă mai în umbra codrului, iar 
țapul părea a le păzi, câtă vreme caprele pășteau, pe ici, pe colo, verdeața 
începuse a rugini şi blana lor roșcată avea ceva din culoarea frunzelor, încât 
cu greu le-ai fi putut desluşi din grabă. Undeva, în înaltul cerului, un șir de 
păsări călătoare se îndreptau către miazăzi, scoțând ţipete ascuţite, de parcă 
şi-ar fi luat rămas-bun pe limba lor. 

— De fapt ne ducem prin părțile Argeșului, începu deodată Vasile 
Dupoiul, vrând să răspundă întrebării de mai înainte. Avem noi un unchi, 
sau moş, cum se zice pe la noi, frate de-al mamii, care are un petec de moșie 
pe la Bogaţi, dacă ştii domnia-ta, oştene. 

— N-am de unde. Eu n-am fost niciodată peste munte, cu toate că și pe 
acolo trăiesc români, dar n-am avut la cine merge. Sunt din Pâclișa, la doi 
pași de Bălgrad, și dacă nu era să ajung pe la Salonta acuma, cu bătaia, apăi 
nici țara Ardealului n-aveam cum să aflu cât îi de mare. 

— Am auzit şi eu că a fost mare vărsare de sânge acolo. 

— Şi da şi nu! Ce ştiu eu să spun, că n-am mai văzut alta? 

— Aţi ucis mulți dușmani? 

— N-a stat nimeni să-i numere. 

— Dar prinşi? 

— Destui. 

— Cei care au trecut legaţi de căruțe? 

— Înî! 

— Poate să mă înşel, dar parcă am văzut şi unul singur păzit de patru 
cătane la fiecare colţ al carului. Nu cumva acela o fi fost însuși Bethlen? 

— A, nu! Eu nu-l cunosc, însă am auzit că ar fi un conte de pe valea 
Mureşului, care ar fi vrut să-l ucidă pe prinţ astă-vară și pentru aceea a fost 
osândit la nu ştiu ce fel de cazne, chiar la el în castel. 

— Nu mai spune! se miră Dupoiul. 

În schimb mutul făcuse ochii mari şi asculta cu nesaţ cele auzite, dar din 
păcate Bălgrădean se opri, iar când își urmă povestea, Grigore nu-l mai băgă 
în seamă. Se întoarse iarăși numai când auzi cum fusese îndemnat și el să-l 
ucidă pe Rákóczy și cum se făcuse că-l împușcase pe baron. Isprăvind ce 
avea de spus, se lăsă din nou tăcere. De la o vreme oșteanul încercă, pe 
ungurește, să-l descoase pe Miklos ceva despre Maria, dar nu izbuti, căci 
feciorul era tare supărat, şi nici despre cei doi străini nu vru să spună nimic. 
Se părea chiar că se ferea de ei, cu toate că nu știau ungurește, ori aşa ziceau. 
Un ghimpe ce s-a înfipt în inima lui Bălgrădean, care bănui ceva necurat cu 


moldovenii. Hotări să fie cu mai multă băgare de seamă și mai ales să-și țină 
gura. 

După amiază sosiră în poarta monastirii papistășeșşti de la Teiuş și 
hotărâră să facă popas, aşa cum obișnuiau toți drumeţii, ca să mai dea răgaz 
cailor să răsufle, dar şi pentru hodina oamenilor. Cine poftea se putea ruga 
în liniștea vechii biserici din curte, iar cei însetați găseau un vinișor scos 
atunci din beci, după cum era şi milostenia pentru săraci pe care o lăsa 
călătorul în cutia milelor. Oşteanul cunoștea destul de bine locul, fiind 
aproape de satul său, și de multe ori în peregrinările lui cu Lupu se oprise şi 
la frații călugări. Se tolăni într-o căpiță de fân abia strânsă și, amintindu-și 
de frumoasele nopţi de vară când dormea sub cerul spuzit de stele, îl apucă 
un dor de acel câine credincios şi cu greu își înăbuși un oftat. Apoi rămase cu 
mâinile sub cap şi cu ochii aţintiți către munţii Râmetului, care se zăreau 
înnegurați în lumina soarelui de toamnă aurie. Deodată se auziră vorbe 
dinspre biserică și, cum el era în dosul căpiței, nu zărea pe nimeni, însă nu se 
îndoi o clipă că Dupoiul vorbea cu o femeie. Glasul moldoveanului îl 
cunoştea, dar străina vorbea cam prost românește și se părea că-l certa 
chiar. 

— Eu spus la tine nu vorbeşte mult, şi tu... 

— N-a priceput nimic! se dezvinovăți Dupoiul. 

— Tu de ce întrebat de conte Z6tă. 

— Nici măcar nu i-am pomenit numele! 

Bălgrădean avu o bănuială și, ușurel ca să nu fie simţit, se lăsă să alunece 
până se făcu una cu pământul, apoi se răsturnă pe burtă și încercă să vadă 
cine era femeia. Rămase uimit văzându-i numai pe cei doi frați. „Așadar, 
mutul Grigore e o frumușică unguroaică”, îşi zise el înciudat că nu-și dăduse 
seama până atunci. Prea erau frumoase mâinile „băiatului”. Era deci o 
poveste întreagă, cusută cu aţă albă, și de bună-seamă că nu florile mărului îi 
ceruse tatăl Mariei să-i bage în cetate. Acum înțelegea și supărarea lui 
Miklos, care ştia ceva și nu-i era pe plac. Cu el trebuia să plănuiască ce era de 
făcut pentru ca cei doi să nu poată pleca mai departe, iar în răstimp să 
trimită după cătane la cetate şi să-i ia ca din oală. Cu stareţul ar fi vorbit să-i 
dea vreun olăcar, dar nici prea multe să nu afle. 

Se duse pe furiş la Miklos și-l luă de-a dreptul: 

— Ei, frate, rău îmi pare de tinereţea ta, dar mâine pe vremea asta ai să 
atârni într-un ştreang, sus „la furci”. 

— Parcă eu vreau? Dar ce să fac, dacă tata mi-a poruncit? 

— Ce? 

— Să-i las în cetate şi să mă-ntorc cât mai curând. 

— Atunci pentru ce te temi? 


Flăcăul se uită jur-împrejur, apoi îşi duse palma la gură, şoptind: 

— Jur că mutu-i fată. 

— Maria ştie ceva? 

— Nu! Ba încă tata a suduit-o că de ce te-a adus tocmai atunci în ograda 
noastră. Ea cam face de capul ei, dar tata se fereşte de ea, când vin străini pe 
la noi. 

— Şi vin mulţi? 

— Astă-vară au fost, însă acuma numai cei doi. 

Bălgrădean rămase o clipă pe gânduri, apoi îi puse o mână pe umăr și 
spuse: 

— Dragă Miklos, află că eu ţin la Maria și poate că ne-om face şogori, așa 
că n-aş vrea să nu ajungi la nunta noastră. 

— Ce să fac? 

— Ascultă tu aici şi are să fie bine. Scoate crucea de la căruță, după care 
să te duci la străini să te tânguieşști că trebuie să mergi la covaci, în sat, ca să 
ţi-o dreagă. Noi vom rămâne pe loc, chipurile, să te așteptăm. Tu însă, cum 
treci de cotitura drumului, pui cuiul la loc, la osie, sări pe capră şi dai bice 
cailor până la voi acasă. Nu uita să-i spui Mariei că o sărut și că, dacă ne-or 
îngădui popii, până-n Crăciun facem nunta. Cât despre taică-tău, n-ai decât 
să-i îndrugi că au dat cătanele peste voi și i-au luat pe străini. Tu abia ai 
izbutit să scapi. Ai înțeles? 

— Înî! 

— No, atunci fă ce ţi-am spus și pleacă! Drum bun! 

Mulţumit că fusese ascultat de Miklos, nu-i mai rămânea decât să 
lămurească şi pe stareț că oaspeţii lui nu erau decât niște iscoade și că 
alteța-sa ar fi fost tare mulțumit să afle că au fost prinse cu sprijinul 
supușilor săi preacredincioşi. Se-nțelege că acesta primi bucuros şi se grăbi 
să trimită vorbă pe un călugăr, care ştia călări ca un husar. 

Când auzi trapul pierzându-se în depărtare, Bălgrădean se apropie de cei 
doi „fraţi”, prefăcându-se a nu şti nimic de cele întâmplate la căruţă. 

— Vai de mine! se prefăcu el. Pentru ce nu mi-aţi spus şi mie? Fierarul de 
aici a murit astă-vară şi abia la Sântimbru dacă o da peste vreunul. 

— Ce să facem atunci? se îngrijoră Dupoiul. Oare vom putea înnopta aici? 

— De bună-seamă! N-aveţi nicio grijă. Numai că va trebui să dormiţi 
amândoi într-o chilioară, zâmbi oșteanul uitându-se cu coada ochiului la 
„mut. 

— N-ar fi pentru prima oară. 

Bălgrădean chibzui că n-ar fi fost rău să-l mai descoase la un vinars 
îndulcit. Și nici nu-i fu prea greu, căci moldoveanul, după ce-și „culcase 
frățiorul” într-o chilie, prinse chef de băutură. După ce goliră o carafă, 


privirile i se făcură cam tulburi și, cu ochii înlăcrimațţi, dădu să-l pupe pe 
oștean, oftând din greu. 

— Să trăieşti, frate Ioane, şi să dea Dumnezeu să n-ai parte de necazurile 
mele... 

— Dar ce-ai pățit? 

— lacă, ţie ţi-oi spune, că ești român de-al meu şi n-ai să mă dai de gol. 
lubesc! Dar ce spun eu? Sunt nebun după ea! Fac tot ce îmi poruncește! 

— Cine?! 

— la, fetișcana asta, care-i cu mine. 

— Păi, ziceai că-i frate... 

— Da’ de unde?! Ce, nu ţi-ai dat seama? E nespus de frumoasă şi mi-a 
zdrobit inima. Mă poartă după ea ca pe un câine. Taică-său era cel legat în 
căruța cu cătane. 

— Contele? 

— Chiar el! Să nu crezi că eu sunt vreun sărăntoc, că-s neam boieresc, dar 
din pricina ei mi-am vândut totul, şi iată-mă pribegind prin lume. Nu ştiu 
cum are să facă să-l scape pe bătrân şi să ştii că n-am minţit că vrem să-l 
ducem la Bogaţi, la moşu-meu. Mă topesc cu totul când se uită galeş la mine, 
dar mă şi îngrozesc când strigă şi mă ceartă. Mi-e teamă să n-o pierd. Mi-a 
făgăduit că se mărită cu mine dacă izbutim să-l scoatem pe conte. Poate ai să 
mă ajuţi cumva... 

— Cum o cheamă? 

— Suzana. 

Pe Bălgrădean îl cuprinse mila de sărmanul îndrăgostit, care-și pierduse 
capul de pe acum. Ce voiau ei era o mare prostie, dar mai ales acuma, după 
ce dăduse de ştire la cetate, nu mai aveau nicio scăpare. Se simți ruşinat că 
se grăbise, fiindcă bietul om își pusese multă nădejde în el şi-i mărturisise 
totul, iar el... „Asta se cheamă vânzare!” scrâșni Bălgrădean, căci nu era 
dintre aceia care să uneltească pe ascuns. După părerea lui, cine lupta 
împotriva iscoadelor avea dreptul să facă asemenea lor, dar de data aceasta 
era vorba de o fată care-și bătea joc de cel care o iubea... 

— Contele trebuie să fie întemnițat la poarta cetății şi nu văd eu cum ați 
putea izbuti voi să-l scoateţi de acolo și să mai şi fugiţi, zise într-o vreme 
Bălgrădean. De iertare nici vorbă, oricât ar fi de frumoşi ochii Suzanei. 

— Are asupra ei nişte otravă foarte puternică... 

— Doar n-are cum să-i ucidă pe toţi paznicii! 

— Ei, spune şi tu! făcu dezamăgit Dupoiul golind un alt pahar. 

Oşteanul rămase cu privirea în gol, apoi o luminiţă îi scânteie în cenușiul 
ochilor. Puse mâinile pe umerii moldoveanului și-i zise cu hotărâre: 


— Ascultă-mă, frate Dupoiule. Nu mai avem vreme de pierdut. Până a nu- 
mi spune toată tărășenia asta, eu am bănuit ceva necurat și l-am alungat pe 
Miklos. 

— Tu? se încruntă moldoveanul. 

— Da! Dar să vezi că am făcut și altă prostie: am dat de veste la cetate şi 
peste câteva ceasuri au să vină cătanele să vă lege. 

— Ai făcut tu asta?! se răsti Dupoiul. ludă! 

Dădu să se ridice, dar Bălgrădean îl apucă, silindu-l să-l asculte. 

— Dacă v-aş fi lăsat în pace, acuma ați fi zăcut lângă conte și nu ştiu, zău, 
ce-ar fi spus principele. Eu am făcut-o, tot eu am s-o dreg! 

— Cum? 

— Te duci și o aduci pe Suzana la zidul din spatele bisericii, unde sunt 
nişte bârne. Cu ajutorul lor sărim peste gard tustrei şi ne pierdem urma în 
pădure. 

— Acuma, noaptea?! 

— Cunosc toate potecile, nu-ţi fie teamă! Pe o scurtătură am să vă scot în 
sat la mine, unde aveţi să vă ascundeţi o vreme, iar eu am să iscodesc ce se 
mai petrece pe la Bălgrad și vă dau de știre. Pe urmă vom mai vedea. Hai, du- 
te după ea! 

Dupoiul se ridică, dar celălalt îi apucă mâna. 

— Pentru ce v-a ajutat Zoltan-baci? 

— Este dintre oamenii contelui. Mai mult, habar n-am! 

— Bine! Dă fuga! Eu vă aştept acolo, și vezi să nu daţi peste vreun călugăr. 
Cât mai pe furiş! 

Cum era de aşteptat, Suzana făcea nazuri și abia a târât-o până la gard, cât 
pe ce să strige după ajutor, fiindcă Dupoiul duhnea a vinars şi nu mai avea 
încredere în el. 

Bălgrădean i-o spuse pe șleau: 

— Să ştii că vă ajut fiindcă nu vreau să-l văd pe omul acesta, care te 
iubește, atârnând în ștreang! Şi încă ceva: nu care cumva să îţi mai aduci 
aminte că ai trecut prin Aiud! Pricepi, doamnă contesă? Dacă mă asculți, vă 
scap eu pe amândoi şi vă trec peste munte. 

— Dar pe tata? 

— Asta nu mai știu! Am să văd ce-oi putea face, dar numai dacă îmi 
făgăduiți că veţi părăsi ţara Ardealului și că n-aveţi să vă mai întoarceţi 
vreodată. Dar luaţi aminte că până a nu pleca din satul meu popa are să vă 
pună cununiile pe cap. Altfel nu mă bag, și faceți cum vreţi! 

Bietul Vasile Dupoiul nu înțelegea o boabă din cele ce vorbeau ei, pe 
limba contesei, dar se bucură nespus când o văzu pe Suzana înduplecându- 
se să sară zidul. 


Oştenii de la Bălgrad sosiră abia a doua zi pe la prânzișor, căci nu se prea 
zoriseră şi nu se îndoiră nicio clipă că popii fuseseră bătaia de joc a unor 
trăsniţi, căci nu dăduseră nici măcar peste căruțaș și nici nu știa nimeni de 
unde venise. 

Dar cel mai uluit fu Axinte Buta, care-și întâlni prietenul după două zile, 
teafăr şi nevătămat. Fiindcă îi venise numai calul, se îngrijorase crezându-l 
lovit în vreo groapă și chiar avea de gând să dea de ştire mai-marilor lor ca 
să-l caute. 

— Am fost şi eu la una, râse Bălgrădean. 

— Bine că n-ai păţit nimic, dar era să se afle că nu ești, fiindcă nu știu ce 
nebun și-a bătut joc de popii din Teiuș şi aceștia au cerut oșteni să prindă 
niște iscoade. 

— Şi i-au găsit? 

— Aici, lângă Bălgrad? Prostii popeşti! 

— Dar cu prinşii din bătaie ce s-a mai întâmplat? 

— S-a răstit alteţa-sa la ei, i-a suduit și le-a dat drumul, spunându-le că i 
se făcuse scârbă să-i mai vadă. S-au împrăștiat ca potârnichile, nevenindu-le 
a crede că n-au pățit nimic. 

— Toţi? 

— Numai fostul meu stăpân n-a mai apucat să se bucure de mila 
prințului. 

— Nu cumva a fugit mai înainte? 

— Ba da, însă pe lumea cealaltă. L-au găsit țeapăn ieri-dimineaţă, în 
temniţă. 

— Bine a făcut! răspunse Bălgrădean și începu să țopăie de bucurie, 
sucindu-l și pe Axinte în fel și chip, încât acesta crezu că prietenul său pățise 
ceva la cap pe unde fusese. 


LAZĂR BORLOVAN 


Greu au mai trecut cei dintâi ani de mușştru pentru feciorașul 
dezrădăcinat din plaiurile bănăţene. Încercase să fugă de la oaste, căci dorul 
de casă îi sfâşia inima, însă de fiecare dată a fost prins și nemiloase pedepse 
a avut de ispășit. De la o vreme începuse a se obişnui cu noua lui viaţă, și 
astfel, atunci când fusese lăsat mai slobod, nici nu se mai gândea să se 
întoarcă acasă, la Bozovici. Nu-i vorbă că se afla „pe la dracu-n praznic”, 
undeva pe malurile Rinului, fiindcă împăratul o ţinea tot într-o bătălie cu 
felurite neamuri ale Europei încă din 1618, şi nici gând de împăcare. Se 
bătuse cu îndârjire la Nordlingen, Wittstock pe Doose şi în alte locuri, pe 
care nici nu le mai ținea minte din pricina ciudățeniei numelui lor, cu toate 
că acuma vorbea nemțește „ca pe apă”. De fiecare dată însă, fie că se luptau 
cu şvedul, fie cu frâncul, ori cu alţii, ca un făcut trebuia să dea dosul şi s-o 
rupă la fugă sfârâindu-i călcâile, laolaltă cu toţi ai lui. Domnul căpitan Erwin 
Schmidthuber, comandantul companiei, îi suduia de mama focului pe cei 
care mai scăpau cu viață, dar mai apoi îi lăuda, zicându-le: „Tot mai bine să- 
ți vadă vrăjmașul curul, decât să te zgâiești cu ochii țepeni la bunul 
Dumnezeu din ceruri!” Ba uneori le mai dădea și rachiu, dacă avea de unde. 
De la o vreme se zvonise că şvezii izbutiseră să-i alunge pe oștenii 
împăratului, mai din toată Europa, și asta după ce-și băgaseră coada și 
frâncii, iar domnul căpitan tuna şi fulgera împotriva tuturora, cu osebire 
asupra propriilor lui oameni, socotindu-i vinovaţi de nevolnicia întregii 
oștiri. Altcum nu era om rău, mânca și bea cot la cot cu soldații, în timp ce 
alți ofițeri se țineau cu nasul pe sus şi numai când șuierau plumbii şi 
spârcuiau şrapnelele se amestecau printre ei, mai mult ca să se dosească. 

Fiindcă regimentul lor fusese „tocat ca un cârnat bavarez”, înălțimea-sa 
domnul colonel Knapps Friederich a primit îngăduința să-i ducă la Zvolen, 
prin părțile slovace ale împărăției, într-o vale împădurită și cu oameni nu 
prea avuți. Bucuria a fost numai de partea oștenilor, nădăjduind că aveau să- 
şi mai tragă sufletul după atâta fugă, că localnicii, de altfel, n-aveau ochi să-i 
vadă. Acolo, Lazăr s-a întâlnit cu un almăjan de-al lui, din Pârlipeţ. Era 
proaspăt prins la oaste și suferea asemenea lui odinioară, aşa că 
bozoviceanul, acum deşcă bătrână, prinse milă de el. Recrutul îi dădu vestea 
despre cele întâmplate pe plaiurile lor şi Lazăr află despre cumplita moarte 
a părinţilor săi. La început rămase împietrit, neputând stoarce nicio lacrimă, 
dar mai apoi izbucni în plâns ca un copil. Abia către seară și-a mai ogoit 
durerea și norocul lui că nu l-a găsit așa domnul căpitan, că l-ar fi făcut de 
râs. Apoi, după o vreme începu a uita, zicându-și: „morţii cu morții și vii cu 


vii”, dar rămase bun prieten cu pârlipeţianul lui, putând vorbi cu el în graiul 
de acasă. 

Altminteri, pentru faptele lui vitejești, Lazăr ajunsese sergent și însuși 
domnul colonel Knapps îi dăduse galoanele cele noi. Se fudulea cu ele, cu 
toate că domnul căpitan Schmidthuber spunea în gura mare că toți soldaţii 
au să ajungă sergenți, înainte de a crăpa în fruntea celorlalți. Aceştia mureau 
cu duiumul și trebuiau alți proşti să-i înlocuiască. În schimb domnul 
feldwebel nu-l mai croia cu rânca peste buci, ca pe un răcan de rând, și tot 
era un câștig. 

Într-una din zile, pârlipeţeanul plecă cu o ceată să izgonească nişte 
zurbagii unguri ce se împotriveau cu armele, înălțimii-sale împăratul. Era o 
treabă uşoară, răzvrătiții nefiind prea mulţi, dar tânărul nu s-a mai întors 
din încăierare. Tovarăşii lui de arme spuseseră că l-ar fi văzut prăbușindu-se 
rănit, ori poate şi mort, fiindcă mai căzuseră vreo doi, dar Lazăr ştia prea 
bine că, și dacă ar fi fugit oşteanul, ceilalți nu l-ar fi dat de gol. Oricum, îi 
părea rău după el ca după un frate mort. Îşi făgădui că avea să treacă odată 
prin satul lui să vadă dacă scăpase cu adevărat, sau poate că sărmanul zăcea 
țeapăn prin vreo groapă, acoperit cu pământul săpat de ghiulele, fără să aibă 
o cruce la căpătâi. Asta era soarta oșteanului! 

Primăvara anului 1644 îl găsise tot la Zvolen, dar odată cu ea regimentul 
căpătase porunca de plecare spre țara ungurească mai către miazăzi. Acolo 
izbutiseră ardelenii lui Kemeny lânos, un viteaz a cărui faimă trecuse demult 
fruntariile țării, să izgonească pe oștenii împărătești și acuma le țâțâia 
fundul celor de la Viena ca nu cumva oștile șvezilor să se unească cu cele 
transilvănene. Cum întreaga Boemie și Moravie era bântuită de ei, lesne le- 
ar fi venit mai apoi să împresoare cetatea împărătească. „Băgaţi bine în 
capetele voastre păduchioase, le spusese la plecare domnul căpitan, că de nu 
ne tăiem drum prin carne de ardelean, ca să răzbim la Pojon, în pusta 
ungurească ne vor putrezi ciolanele. Căpcăunul de Kemeny are să vă jupoaie 
de vii, trântorilor, dacă nu vă veţi arăta șoimi în bătălie. Și, să fiu înţeles bine, 
nu vă cer aripi ca să puteţi fugi mai repede, asemenea lor, ci numai bărbăţia 
zburătoarei! Aţi priceput, dobitocilor?... Așadar, copiii mei, înainte cu 
Dumnezeu şi gloria veșnică să vă acopere, vitejilor!” Aşa de înflorat era felul 
de a vorbi al domnului căpitan. Sudălmile și amenințările nu lipseau 
niciodată și se împleteau în gura lui cu cele mai duioase mângâieri. Oștenii îl 
cunoşteau prea bine, şi pentru asta ţineau la el! Din spusele ofițerului 
înţeleseră mai curând că o nouă fugă avea să aibă loc, şi nu-și mai băteau 
mintea încotro s-o mai apuce. Undeva tot aveau să se oprească, dar de biruit 
pe Kemeny, nici vorbă! 


În sunetele fluierelor şi darabanelor, regimentul s-a pus în mişcare, sub 
privirile bucuroase ale locuitorilor, care le urau în gura-mare să se ducă 
„unde şi-a dus mutu' iapa”, dar asta pe limba lor, aşa că, nepricepând, oștenii 
erau tare încântați că îndărătnicii slovaci se arătau binevoitori până la urmă. 
Prin satele prin care treceau ori pe la răscruci de drumuri se împreunau cu 
alte cete, căci porunca fusese dată pentru întreaga oaste din Slovacia. 
Nimeni însă nu-i îmbia nici măcar cu o cană de apă. Țărănimea stătea la 
fereală şi doar câinii furioși se arătau la drum. E drept că şi soldaţii când 
prindeau vreo orătanie ori altă necuvântătoare bună de mâncat nu se 
dădeau în lături de a pune stăpânire pe ea, ca să-şi mai astâmpere goliciunea 
maţelor. Lazăr mărșăluia cu acel gol în pântece pe care-l avea mereu 
oșteanul împăratului, fiindcă bucata de pâine neagră și mucedă nu ţinea de 
foame, măcar că o dumica alene, ca să i se pară mai multă. Încercând să uite 
de pârdalnica foame își lăsa gândurile să-i zboare aiurea, dar mereu i se 
arăta în fața ochilor slana lată de o palmă de pe vremea când era acasă şi nu 
ştia ce-i grija. Ba, dacă trăgea aerul în piept, simțea și mirosul iute al 
afumăturii! „La ce dracu m-oi bate eu acuma cu Kemeny?” se întreba el în 
gând. E drept că jurase credință împăratului, dar popa ce fusese de față 
atunci era unul papistăşesc, ori luteran, şi din tot ce bălmăjise pe nemţeşte 
n-a înţeles o iotă. „Totuși, era un om cu har preoţesc şi Dumnezeu, drăguțul, 
îl şi însemnă la catastif de îndată ce-l aude. Cel de sus știe nemţește, și nu-i 
de șagă, ca atunci când este vreun popă român, căruia nu-i pricepe limba, că 
de aia nu ne prea ascultă rugăciunile noastre. Mai bine să nu mă supăr cu 
nimeni, nici în cer nici pe pământ.” De la o vreme un gând chinuitor i se 
înfipse în creştet. „Dar dacă aș fugi? Dacă vom izbuti să-l alungăm pe 
Kemeny ar trebui să mă duc în oastea lui, că de ne bate el pe noi ar putea 
spune că m-am dat de partea celui mai tare. Așa am să fac!” Ardeleanul era 
vestit şi a lupta sub porunca lui era o mare cinste. Nici vorbă de asemenea 
ghenerali în oastea împăratului. 

Înfloriseră toţi pomii de pe colinele ce străjuiau pusta ungurească la 
miazănoapte, iar ploaia de gâze zburda printre ei, făcându-i să fremete de 
viață. Rândunicile săgetau văzduhul, iar câte o ciocârlie se avânta în înaltul 
cerului, de credeai că va părăsi păcătosul nostru pământ pentru vecie. 
Oricum, bietele viețuitoare nu puteau ști cu ce țel se târau oamenii ce 
poposiseră acum pe coasta unui deal din preajmă. Era un povârniș mai 
drept, parcă făcut anume pentru lăcașurile săpate de tunari, ca să-și 
adăpostească acolo uneltele aducătoare de moarte. Împletiseră nuiele cu 
proptele şi adunaseră ghiulele purcoi pe lângă tunuri, spre a le fi mai la 
îndemână. Apoi se așezară în aşteptarea vrăjmașului, dar se pomeniră mai 
întâi cu pifanii împărătești, chiar în nasul lor. Către latura dinspre stânga se 


căsca o râpă surpată de ploi și de vântul care mușca din coasta dealului, 
prăvălind pământul până la malul pârâiașului care se strecura la poalele lui. 

Grenadirii domnului căpitan Schmidthuber, ca de altfel întreaga 
pedestrime, împânziseră dealul, coborându-se și la vale, unde dădură peste 
călăreți. De fapt nu se dăduse o singură poruncă și oștenii se vânzoleau de 
colo-colo, după cum le trăsnea prin cap domnilor ofițeri cu ranguri mari. 
Numai tunarii rămâneau ţanțoși pe locurile lor, uitându-se batjocoritor la cei 
din jur. Era a cincea zi din luna lui florar a anului 1644, iar soarele fierbinte 
învăluia cu razele lui binefăcătoare pe oștenii istoviţi, abia scăpați de 
vitregia iernii. Asemenea vreme nu prea te îmbia la bătaie şi mulţi erau aceia 
care picoteau cu gândurile rătăcind departe, în lume. Căpătaseră porția de 
rachiu, după cum era obiceiul dinaintea încăierărilor, dar de vreo două zile 
nu puseseră mâncare caldă în gură, căci, bună, ori rea, tot se chema că 
îmbucau ceva. 

Domnul căpitan Schmidthuber își rândui oamenii în preajma pârâului, cu 
toată împotrivirea călăreţilor, care cereau să-i trimită pe toţi sus, pe deal, ca 
să nu-i încurce pe ei. Nici nu vru să audă și, cum era cunoscut ca un mare 
încăpățânat, fu lăsat, în pace de gingaşii ofițeri de cavalerie, care nu se mai 
înjosiră să stea de vorbă cu „mocofanul”. Acesta își văzu de treabă și trecând 
pe la fiecare oştean îi spuse ce avea de făcut, după care se cățără pe 
surpătură spre a-şi arunca privirea asupra satului Dregelypalânk, aflat în 
mâna dușmanului. Se întoarse apoi către oamenii lui și răcni: 

— Copii! Ce vedeţi voi, acolo, nu-i decât un sat împuțit, dar pentru noi 
este mai frumos ca Praga, ori Parisul. Unde-s țărani e și mâncare! De vă 
învredniciţi, al vostru este, lihniţilor! Puteţi să vă umpleţi burţile cu bunătăți 
până veţi crăpa! Başca muierile! Dar nu uitaţi, șoimilor, că acolo mai sunt şi 
ardelenii. Să nu cumva să vă scăpați pe voi de teamă, că apoi mai mâncaţi pe 
dracu! Ați priceput, bandă de tâlhari? 

Deşi strigase cât l-a ţinut gâtlejul, doar cei de lângă el părură a-i fi auzit 
îndemnurile, ceilalți nici nu-l băgară în seamă, rămânând tăcuți pe mai 
departe. Numai bine că sergentul Lazăr Borlovan găsi prilej să-l iscodească: 

— Domnule căpitan, am auzit că acolo, în vale, la Kemeny, ar fi şi români. 
Drept îi? Noi din... 

— Mai întâi, sergent, tu n-ai voie să-i zici „Kemeny”, că n-a mâncat fasolea 
din cazan cu tine și nici n-aţi împărțit păduchii laolaltă. Ai înțeles! El este 
„domnu' general” și mai apoi să ştii că este un mare ticălos, care a adunat 
sub steagurile lui toată pleava, așa că sunt şi români. Ai auzit tu de ei? Pe 
naiba! Aceia sunt mai ai dracului decât căpcăunii din Ardeal, că-s aduşi de 
dincolo de munți. Se bagă în încăierare ca chiorii şi au colți ca de lup, cu 
care-și sfâșie dușmanul, adică pe tine, dobitocule. Vezi să nu-ți scape! 


— Aşa am să fac, domnule căpitan! 

— Bravo, sergent! Tu de ce neam eşti? 

— Român, domnule căpitan! răspunse Lazăr cu mândrie. 

Schmidthuber trase o înjurătură și-i porunci să plece cât mai repede ca să 
nu-i tragă o cizmă în boașe, spre învăţare de minte, ca să nu-și mai bată joc 
de ofițerul lui. 

De fapt bănățeanul nu vrusese decât să-şi spună păsul, căci atât el cât şi 
alții din companie, mai cu seamă ardelenii, nu prea se îndemnau să se bată 
cu cei de același sânge, dar nu se putea înţelege cu trăsnitul de 
Schmidthuber, aşa că-l lăsă în plata domnului. 

Trâmbiţele răsunară dinspre sat şi în răpăitul tobelor oștirea transilvană 
intră în luptă. Venea mai întâi pedestrimea, în bună rânduială, de parcă s-ar 
fi aflat la muștru şi nu la război. Pe dată prinseră a trosni tunurile, 
învăluindu-se în nori de fum care acoperiră coasta dealului. Unde mușcau 
ghiulelele pământul, țărâna împroşcată orbea pe cei din jur și nu puţini 
cădeau seceraţi de schije, locul lor fiind luat de alţii, din spate, şi rândurile 
înaintau fără preget. 

— Nu se tem! scrâşni Schmidthuber. Vin de parcă ar fi poftiți la vreun 
ospăț. Să nu vă lăsați, feții mei. Să știți că vă spânzur, până la unul, dacă vă 
lăsaţi căsăpiţi de ei! strigă el în gura mare. 

Curând începu adevărata înfruntare și, cu toate că soldații împăratului 
aveau locurile cele mai bune, ardelenii începură a-i împinge la deal, înspre 
tunuri. Atunci s-a dat poruncă să iasă călărimea, spre a-i sili să bată îndărăt 
şi în acest chip se goli valea, iar ceata lui Lazăr Borlovan rămase proptită 
chiar pe buza râpii, neavând unde se mai duce. 

Din locul unde se afla, sergentul scrută câmpia pe unde năvăleau husarii 
şi își dădu seama de primejdia ce i-ar fi păscut de s-ar fi aflat în calea lor, aşa 
că porunci să rămână pe loc, în așteptare. Văzu tot atunci că în fruntea 
pedestrimii erau căpeteniile călare, dintre care cel mai falnic trebuie să fi 
fost însuși „domnu' general” Kemeny și Lazăr nu-şi mai desprinse privirile 
de la el. 

Cu toate că husarii învăluiseră oastea împărătească pe margini, Kemeny 
se avântă de unul singur pe povârniș şi, vrând să se tragă din fața tunurilor, 
ajunse chiar pe marginea surpăturii, de care nu știa. Un pas greşit al calului 
şi acesta se prăvăli în râpă, cu călăreț cu tot, în mijlocul oștenilor lui Lazăr. 
Bănăţeanul văzuse primejdia şi tocmai voia să-i strige să se ferească, însă nu 
mai avu când. În schimb se auzi vocea domnului căpitan, care se ivi sus, pe 
culme: 

— Prinde-l sergent, că-i Kemeny! Leagă-l și ține-l... 


Dar nu mai apucă să spună nimic, fiindcă un plumb i se înfipse în gâtlej şi- 
l prăvăli la rându-i în vale, numai că fără suflare. 

Pretutindeni se auzeau strigăte de „Vowărts”, „Jesus-Maria”, sau „Ucide”, 
încât nici nu-ți puteai da seama care erau mai tari. 

Ardelenii se înghesuiau să pătrundă în vale, iar din spate se îmbulzeau 
soldaţii împăratului. De soarta lui Kemeny nu mai ştia nimeni, căci puţinii 
însoțitori ce-l urmaseră pe deal fuseseră doborâţi şi acuma zăcea 
neputincios cu piciorul prins sub calul care-și frânsese gâtul. Numai Lazăr 
era în preajma lui, și nici el nu ştia ce să facă. Dacă ar fi fost altcineva, s-ar fi 
repezit să-l străpungă, ori să-i ceară să se dea prins, dar acuma îl avea în față 
pe „domnu' general” și... Trebui ca însuşi Kemeny să-l facă să priceapă, prin 
semne, că voia să fie scos de sub leșul calului. 

Ca la poruncă sergentul îl trase cu băgare de seamă, apoi îl susținu până 
se aşeză pe o buturugă și, încremenind în faţa lui, răcni ca la mustru: 

— Înălțimea-voastră, eu sunt sergentul Borlovan Lazăr din al 23-lea 
regiment de grenadiri al majestăţii-sale împăratul. 

Cu toată durerea ce o simțea prin mădulare, Kemeny nu se putut ţine să 
nu zâmbească, deşi nu înţelesese ce-i îndrugase pe nemțeşte oșteanul. Bănui 
însă că-i cere sabia şi-i răspunse pe ungureşte: 

— Ba nu, fecior! Ai să mă duci la generalul tău și numai aceluia îi voi 
încredința spada mea. Ai înţeles? 

De data asta Lazăr fu în încurcătură și, fără să-și dea seama, o luă pe 
românește: 

— No, acu ce naiba mă fac? N-am priceput nimic. 

Generalul râse de astă-dată de-a binelea și-i răspunse în aceeași limbă: 

— De ce nu spus că tu ești olah? Ungurește nu știi? 

— Nu, domnule general! 

— Ce căutat tu aici! Tu ardelean! Trebuie fii cu mine! 

Nu prea vorbea el bine limba iobagilor săi, dar se mai descurca, și iată că 
la necaz i se dovedise de folos. Se afla în mâinile dușmanilor și era îndeajuns 
ca acest olah să-l dea pe mâna unui ofițer sau gradat, și totul s-ar fi sfârşit. Ai 
lui nici gând să mai răzbească până aici. Văzând fața deschisă și mai ales 
privirea supusă din ochii lui Lazăr, îi dădu prin cap că ar mai putea încerca, 
prin vicleșug, să scape. 

— Cum de nu lupți în oastea mea? Acolo fraţi la tine! Tu nu trebuit fii 
oștean la împărat! îi vorbi el blând, punându-i mâna pe umăr. 

— Soarta, măria-ta! M-au prins la băutură şi am jurat credinţă. 

— Asta jurământ nu fost bun, că silit la tine. La mine este popă de la voi şi 
dezleagă să vii acasă. Spune, ca facem? 


— Ce porunciţi, înălțimea-voastră! răcni iarăşi Lazăr, fără să se clintească, 
după cum cerea regulamentul ostăşesc. 

— Atunci, fain! răsuflă uşurat Kemeny. Tu scoţi pe mine la capul văii, 
unde luptă ardelenii. Apoi laşi la dracu împăratul şi intri în slujbă la mine. 
Acolo loc la tine! 

— Am înțeles, luminăţia-voastră! răspunse scurt Lazăr. 

— Să mergem! hotărî Kemeny, ridicându-se de pe bolovan. De întreabă 
careva la tine, spui că eu prins şi poruncă este să duci pe mine la general al 
vostru. Cum spune la el? 

— Eu nu-l știu, înălțimea-ta, că mai-marele nostru îi domnul colonel 
Knapps, dar altul... 

— Nu-i bai! Spui cum vrei tu, numai să nu laşi să ia pe mine altcineva. Cal 
este? 

— Nu avem, domnule general, că noi suntem grenadiri. 

Kemeny zâmbi de sârgul ostășesc cu care-i răspundea tânărul. Vacarmul 
bătăliei, care se cam îndepărtase într-un timp, acuma se apropia din nou și 
curând văioaga se umplu de soldați împărăteşti, care-și căutau scăparea prin 
fugă. Lazăr îl trase pe general lângă un copac găunos, iar el se așeză în față, 
de parcă l-ar fi păzit. 

Un locotenent subţirel, trecând pe lângă ei, îi zise: 

— Ucide-l naibii pe grof şi fugi cu oamenii tăi, sergent, că de te prind 
ungurii te ucid. 

— Am înţeles, înălțimea-voastră, răspunse bănăţeanul salutând, dar nu se 
clinti. 

Alți fugari dădură peste ei şi puţin a lipsit să nu fie amândoi uciși cu 
săbiile, văzând cerbicia cu care se îndârjea Lazăr să-l apere pe prins. 

„Am porunca domnului colonel să-l grijesc ca pe ochii din cap pe domnul 
baron”, răspundea el oricui îl întreba. 

— La dracu! răcni o namilă de bavarez, plin de sânge din cap până-n 
picioare. Dă-i mațele afară și fugi cât vezi cu ochii, că nu mai apucă colonelul 
să-l vadă viu pe ăsta! 

Vrând să-i arate cum să facă, sângerosul oștean se repezi cu sabia, dar, 
poticnindu-se în genunchi, se prăbuși din pricina plumbului tras de Lazăr. 
Ceilalți se opriră înmărmuriţi și răcniră: „Trădare!”, îmbiindu-se care mai de 
care să-i ucidă pe amândoi. Și nu se ştie cum ar fi făcut față Lazăr atâtor 
furioși, dacă nu s-ar fi auzit deodată înspăimântătorul strigăt: „Vin husarii!” 
Pe dată dădură bir cu fugiţii, lăsându-i în plata domnului și pe sergent și pe 
groful lui, neîndoindu-se că cel dintâi avea să-şi plătească prostia sub lăncile 
călăreţilor ardeleni. 


Dar cum aceștia se iviră, Kemeny le făcu semne și începu să strige 
chemându-i la el. Curând fură înconjurați și un husar era cât pe ce să-l 
străpungă pe Lazăr, crezând că de adevărat le prinsese căpetenia. 

— Feciorul acesta mi-a scăpat viața! se împotrivi generalul, 
îndepărtându-i lancea. Nu care cumva să vă atingeţi de el! 

Călăreţii se uitară nedumeriţi la sergentul „neamţ” care încremenise, așa 
cum se cerea la regulament când în fața ta erau numai domni ofițeri. 

— Să fie dus în cortul meu, până isprăvim lupta! urmă Kemeny. Mie 
aduceți-mi un cal și să nu ne pierdem vremea! 

Husarii îl dădură pe Lazăr în seama unor oșteni, cărora în fugă le spuseră 
porunca generalului de a fi dus la cortul lui. Aceștia, ca nu cumva să le scape, 
îl legară fedeleș și-l aruncară pe jos la intrare. Acolo a zăcut vreme de patru 
ceasuri, până ce, biruitor, Kemeny s-a înapoiat. Oştirea împăratului fusese 
spulberată, dar s-a mâniat cumplit văzându-și binefăcătorul cetluit ca un 
tâlhar. El singur i-a tăiat legăturile şi în văzul tuturor l-a îmbrățișat. 

— Tu iartă pe mine! i-a zis el pe românește, după care s-a întors către ai 
lui, spunându-le ungureşte: Acest olah s-a dovedit cu multă credință pentru 
plaiurile unde s-a născut şi, când el era mai tare, n-a pregetat să treacă de 
partea noastră, unde-i locul lui firesc. Pentru fapta lui vitejească îl răsplătesc 
de față cu toată lumea și-l fac hotnog în oastea mea. Așa am hotărât! 

Câteva mormăieli nu prea arătau mulțumire în rândul oștenilor, dar 
Lazăr nu pricepuse nimic și, după ce i se spuse pe limba lui, dădu să sărute 
mâna generalului drept mulțumită, stârnind zâmbete batjocoritoare în jur. 
Dar privirea tăioasă a lui Kemeny îi făcu pe îndrăzneți să-și plece capul. 

Mai târziu, în drum spre casă, Kemeny află că tânărul olah nu era altul 
decât feciorul acelui Marcu, vestit dregător al răposatului Grazziani, ce 
fusese domn al Moldovei. Vestea făcu ocolul taberei şi chiar și cei mai porniţi 
împotriva lui fură nevoiţi să se încline atunci când generalul îi făgădui să-l 
facă, în curând, căpitan. Astfel bănăţeanul nimeri în mijlocul unor ofițeri a 
căror limbă n-o înţelegea, în schimb cea mai mare parte din ei știau 
românește, chiar dacă asta nu prea le era pe plac. 

Războiul împotriva împărăției nu s-a isprăvit cu biruința de la 
Drégelypalánk, ci întreaga vară a acelui an a durat izgonirea oștenilor nemți 
din Ungaria de Sus, Kemeny devenind astfel adevăratul ei stăpân. Dar numai 
după încă patru ani avea să se aștearnă liniștea și pacea pe meleagurile 
europene răscolite de luptele dintre creștini, spre marea îngrijorare a 
păgânilor. 

Când toată lumea a răsuflat uşurată și generalul a trebuit să se întoarcă în 
Ardeal, se înţelege că l-a luat cu sine şi pe bănățean. Îl îndrăgise pentru 
mintea lui ascuţită, dar și că în mai multe rânduri își pusese pieptul lui la 


bătaie ca să-l apere şi nu o dată fusese rănit, dovedind astfel că-şi merita pe 
deplin cinstea de căpitan. Cum nu mai avea pe nimeni la Bozovici, Lazăr şi-a 
urmat noul stăpân, dar nu mai înainte de a trece prin satul său, de unde luă o 
straiță cu pământ ca să-l împrăștie peste sfoara de moşie ce i-o dăruise 
prințul Rákóczy, atunci când auzi de faptele sale vitejești. Apoi, când în 
scaunul țării s-a urcat feciorul ce purta același nume, fu nevoit să se mute și 
el la Bălgrad, căci lanoş Kemeny era nu numai cel dintâi general al ţării, dar 
şi prieten bun al prinţului. Acesta îi dădu sub poruncă numai români, măcar 
că acuma se descurca binișor și pe ungurește, dar voia să-l trimită în 
Moldova, la Vasile-vodă, cu o treabă de mare taină. Din suita lui Kemeny mai 
făceau parte și hotnogii Bălgrădean şi Buta, care fuseseră aleşi anume 
pentru credinţa lor. Se zvonea că de acolo aveau să aducă o mireasă pentru 
un frate de-al lui Rákóczy şi erau chiar dezamăgiţi că nu era vorba de vreo 
încăierare cu turcii, ci poate cu... cazacii! 


PEȚITORII 


Neîncetatele înfruntări cu șleahticii păreau a-l face pe Timuș să mai uite 
de focul inimii, dar n-a fost chiar așa. În răstimp, fata cea mare a 
hospodarului a nuntit cu cneazul Radzwil, iar Ruxandra s-a întors de la 
Istanbul. De fapt nici acolo nu fusese ţinută în prea mare strășnicie, căci 
stătuse în casa părintelui ei, chiar în apropierea mării, pe lângă saraiul cel 
nou - yeni sarai, cum îi spuneau turcii. Putea să se ducă oriunde i-ar fi fost 
voia, numai să nu iasă pe porțile orașului, dar domniţa nu obișnuia să se 
îndepărteze de frumoasa grădină unde visa deseori la meleagurile ei 
îndepărtate. 

Încrezându-se în spusele voievodului, Timuș fu cât pe ce să se ducă el 
însuși la Țarigrad şi să împlânte pumnalul în ticălosul pribeag, care ar fi vrut 
să se însoare cu aleasa inimii lui. Fiind însă încurcat în luptele cu şleahticii s- 
a înduplecat să-l trimită pe rusul ce încăpuse pe mâinile lui Kenaan-pașa și 
sfârşise în Bosfor. Hatmanul nu știa însă de cruda soartă a omului său, ci 
aflase că tânărul „rival” era în mare prietenie cu însuși sultanul. Din păcate 
încă nu-i ajunsese vestea despre înapoierea domniței Ruxandra la lași, așa 
că se hotărî să meargă el în bârlogul turcului și s-o scoată de acolo. Porunci 
să-i fie adus Şevach, singurul telal evreu, care se bucura de oarecare trecere 
în ochii lui şi de care se slujea uneori. 

— Măi luda! îl apucă hatmanul pe după gât, de parcă ar fi fost un bun 
prieten. Am trebuinţă de bani, dar mai ales de o călăuză deşteaptă ca tine, ca 
să mă strecor la Țarigrad. 

— Măria-ta în gura lupului, ori n-am priceput eu prea bine?! se miră 
evreul. Mai bine aruncă-te în Nipru și ai să fii mai în câștig, căci moartea are 
să-ți vină cu mai multă ușurință. Turcii au să te taie bucăţică cu bucăţică și să 
te săreze ca să nu te împuţi până îi muri, după care au să-ți pună pielea pe 
băț. 

— Cum de îndrăzneşti să-mi cobeşti asemenea cazne, ticălosule?! se 
înfurie Timuș. 

— Doamne fereşte... departe de mine asemenea gânduri! Eu am spus 
numai ce-ai să păţeşti, dacă măria-ta te-ai duce acolo. 

— Păi tu de ce crezi că am nevoie de cineva priceput și dat dracului, ca 
tine? Să mă ascundă! Neamul vostru îi împrăștiat în toată lumea și nu se 
poate să nu ai tu pe cineva, care să mă sprijine în ce am eu de gând. 

— Am zis că nu? Totuși, dacă nu ţi-i cu supărare, aş putea să aflu și eu 
despre ce este vorba? 

— Vino tu cu banii, şi pe drum voi avea timp să-ți spun tot oful inimii 
mele. 


— lacă, asta n-oi face-o, măria-ta! se împotrivi Șevach. Știu că ai să mă 
spânzuri, sau cine poate ghici ce alte schingiuiri am să sufăr şi cei şase copii 
au să-mi rămână orfani pe drumuri, și-așa, şi-aşa... Dar când i-ar vedea 
cazacii, după ce eu te-oi duce la pierzanie, ei ce vor mai păţi? Nu de alta, dar 
cine a mai pomenit cazac să poată sta mascat mai lungă vreme în Țarigrad? 

— Deci nu vrei, porcule! După ce ne-ai supt tot sângele și aurul, te scapi 
pe tine de frică dacă te roagă omul să-l ajuţi la nevoie? Așteaptă tu, 
scârnăvie... 

— Stai, măria-ta, că de pomană te mânii! încercă evreul să-l domolească. 
Dacă am zis că nu merg cu un cazac, asta nu înseamnă că nu pot să mă duc 
eu singur şi să împlinesc tot ce mi-ai porunci. 

Timuş se uită chiorâş la el gata să-i treacă furia, căci în istețimea și 
viclenia jidovului avea deplină încredere. 

— Măi, Şevach, ai fi tu în stare să faci asta pentru mine? 

— Mă duc şi-n iad, dar tot singurel, căci ce să cauţi măria-ta acolo, unde-i 
ca şi la Țarigrad? 

— Se pare că nu ești chiar așa de al dracului, iudo! rânji Timuş. Numai că 
prea fierbi omul până-i faci un bine. Nu v-ar mai răbda bunul Dumnezeu, pe 
care voi l-aţi vândut şi răstignit, dar tu poate ai să capeţi îndurarea sfântului 
Petre, că ai inimă bună, mai ales minte, tâlharule. 

Îi spuse apoi tot ce avea pe suflet, mai cu seamă despre robia domniţei 
Ruxandra la păgâni și-i ceru să facă şi ce nu s-ar fi putut, numai s-o scoată de 
acolo. Pomeni și de pribeagul fecior de domn, la care se gândise hospodarul 
Moldovei să şi-l facă ginere şi l-a îndemnat a nu mai pregeta să-l ucidă. 

— Aşa ţi-a spus Vasile-vodă? întrebă Șevach cam neîncrezător. 

— Pui la îndoială spusele mele? Cine să știe mai bine ca el? 

— Oi, vei, dar cum poți crede cuvintele acelui vulpoi? 

— Bagă de seamă cum vorbeşti, târâtură! 

— Asta-i o mare laudă, măria-ta. Înseamnă deşteptăciune şi domnul 
Moldovei nu duce lipsă de așa ceva, numai că nu trebuie să te încrezi orbeşte 
în spusa lui. 

— Poate că ai şi tu dreptate. Totuși este limpede că țâncul urmărește 
scaunul lui tătâne-său, iar Vodă i-ar da fata ca să-l potolească și să-l supună 
ca ginere. 

— Păi dacă-i pribeag şi hoinar, muiere pe cap îi mai lipeşte? se nedumeri 
Şevach. Afurisită treabă, mai cu seamă că tocmirea unui ucigaș înseamnă o 
adevărată avere pentru un pârlit ca mine, se mai văicări evreul. 

— Nu te plâng eu pe tine! Dacă te-aș scutura, numai aur ar ieşi din tine! 
Cu spada, ori otrava, fă ce-i şti, numai să mă scapi de acel Mihnea și pe fată s- 


o aduci teafără la lași, deocamdată. Dacă izbuteşti asta, te umplu de avere, 
iar de nu, îţi scot maţele și ţi le bag pe gât. Așa să ştii! 

— Ar însemna să nu mai viu nicicând, fără isprava ce mi-o cere măria-ta, 
numai că eu poftesc să mor de bătrânețe, printre ai mei, şi să mă hrănesc cu 
pâine, nu cu maţele mele. Am să fac tot ce porunceșşti, numai că până atunci 
am și eu o rugăminte: să îngădui pe vărul nevesti-mii, Moshe ben Avrum, să 
țină o mică dugheană în Zaporoje. Nu-i mare lucru de capul lui, dar are o 
droaie de copii... 

— Bine! Asta se poate! Însă și pe tine am să te răsplătesc, dacă faci treabă 
bună. 

— Să te audă bunul Dumnezeu din ceruri, măria-ta, şi să-ți dea şi ţinere 
de minte, că până atunci îi lungă vreme şi eu am să-ţi aduc o socoteală de 
toţi banii ce-i voi cheltui. Nu de alta, dar acuma sunt silit să mă împrumut... 

— Lasă, nu te mai văicări atâta! Știu eu că ai s-o scoţi la capăt cu toate. 
Acuma nu mai pierde vremea, şi vezi de fă treabă ca lumea! 


Dar Şevach lipsi mai puţin decât s-ar fi așteptat hatmanul, care se trezi cu 
el pe nepusă masă, după numai o lună de zile. 

— Ai făcut ceva? îl întâmpină Timuș, nerăbdător. 

— Tot ce-ar fi trebuit. 

— Ai scăpat domniţa? 

— N-am avut cum, fiindcă de acum trei luni se află la lași. Dar nici acolo 
n-a dus-o prea rău. Ce robie?... Ce ostatecă?... 

— Să mă fi minţit oare hospodarul?! 

— Nu de tot. Jupâniţa a fost la Țarigrad, ca zălog, dar nu la sarai. 

— Dar pe acel ticălos l-ai ucis? 

— De ce să moară, când îi atât de tânăr și frumos? 

— Tu îţi baţi joc de mine, câine? ridica Timuș pumnul. 

Şevach se dădu speriat înapoi şi întinse braţele în semn de iertare. 

— N-ai spus măria-ta că nu trebuie să se însoare cu domnița Ruxandra? 
Nici n-are să fie nuntă! Băiatul n-a gândit vreodată la aşa ceva. Mai mult 
chiar, din câte am aflat, ar cam da târcoale unei surori de-a sultanului, aşa că 
nici gând să mai vie la laşi, câtă vreme ar putea ajunge mare dregător la 
Poartă. Pentru ce să mai fi dat atunci banii de pomană? Ar fi fost numai o 
risipă în vânt, aşa că l-am lăsat în pace. 

— Cum s-ar zice, n-ai făcut nimic! Te pomeneşti că mai vrei și răsplată 
pentru asta? 

— Dar ce, eu am dorit să mă plimb pe la Țarigrad? De asta îmi ardea mie? 

— Te-ai întâlnit cu neamurile tale cele spurcate și ați mai pus la cale alte 
blestemăţii, îl repezi Timuș. 


— Atâta bine să văd, dacă am rude în afară de Zaporoje. Am bănuit eu că 
n-am să mă îmbogăţesc... 

— Bine, bine! Lasă că ai să capeți! făcu din mână hatmanul. 

— Cu atât mai bine, căci o să mai ai trebuință, măria-ta, și de un olăcar la 
Iaşi, ori în Lehia. 

— Pentru ce?! 

— Vasile-vodă a căutat să-ți facă duşmani la Țarigrad, punându-te 
împotriva beiului pribeag. Acesta este foarte îndrăgit la Poartă şi, ucigându- 
l], ai fi stârnit ura tuturor prietenilor tânărului. În răstimp, hospodarul își 
caută ginere prin Lehia. 

— Cuuum?! De unde ştii? 

— De la un alt văr de-al nevesti-mi, Dumnezeu s-o ţie, care are multe 
neamuri și unul știe una, altul alta, şi așa se leagă toate. 

Timuş începu a-şi mușca buza, semn că mânia îi dădea târcoale și atunci 
simţea nevoia de băutură, ca să se astâmpere, Șevach îl cunoștea prea bine, 
aşa că se uită speriat primprejur, ca să vadă cum ar fi putut să plece la 
vreme. Spre uimirea lui, hatmanul strânse pumnii, oftă și rosti domol, de 
parcă ar fi fost un copilandru vinovat de vreo năzbâtie. 

— Tu ce-ai face în locul meu? 

Faţa evreului se lumină pe dată. Scăpase! 

— Ce poate să facă un flăcău tânăr și viteaz ca măria-ta? răspunse el 
repede. Să te duci la lași şi s-o ceri de nevastă! Ce alta ai vrea? Să mă duc 
prin Lehia de astă-dată, dacă hospodarul îţi va mai îndruga altă poveste? 

— Tu crezi că el a minţit anume? 

— Să fii sănătos, măria-ta, câte îndrugă regii și prinții... 

— Nelegiuitule! sări Timuș. Eu... 

— Da' ce, măria-ta eşti rege? Eşti mai presus decât ei! Ca hatman al 
vitejilor cazaci, te înfățişezi voievodului și-i ceri fata. Scurt şi fără tertipuri. 
Ţi-o dă? Bine! Nu? O înșfaci pe codană şi pe aci ţi-e drumul! 

— Măi, frățioare, tu ştii că ai dreptate? Ce-mi trebuie mie ocolișuri, câtă 
vreme ar trebui să mă port căzăceşte. Măi, iudă, ai merita să te pup, că m-oi 
clăti mai apoi cu rachiu! izbucni Timuș voios nevoie mare. 

Scotoci într-o ladă, de unde scoase două pungi pe care le întinse lui 
Șevach, fără să-l mai sărute. 

— Te plătesc pentru sfatul ce mi-ai dat și nu că te-ai vânturat pe la 
Țarigrad, unde n-ai făcut nicio brânză. 

— Zii, măria ta, că-mi dai pentru ce-i pofti, numai bani să fie, râse evreul 
înșfăcând aurul. Dumnezeu să te răsplătească înmiit şi eu, robul nevrednic al 
măriei-tale, mă leg cu jurământ să te slujesc orişicând îmi vei cere. 

— Cu plată, nu? rânji Timuș. 


— Altminteri se poate, stăpâne? făcu mieros Şevach. Doar unu-i 
vulturașul nostru cel milostiv, faima cazacilor... 

Rămas singur, Timuş simţi nevoia să-și „clătească mintea” ca să poată 
gândi, aşa că apucă o ploscă cu samahoncă și trase cu sete. leşi apoi în 
cerdac, de unde putea să cuprindă cu privirea întreaga așezare a cazacilor 
de la gurile Niprului. Încercă să-şi închipuie cum ar arăta frumoasa domniță 
alături de el... Trebuia să-şi facă o casă mare și frumoasă, chiar pe malul apei, 
într-un zăvoi unde păsările aveau să le încânte auzul din primăvară până 
toamna târziu. Și apoi, unde se mai găseau atâtea privighetori, cinteze și 
mierle, ca pe la ei? Avea dreptate jidovul, sfătuindu-l să se ducă de-a dreptul, 
căci vicleanul moldovean ar fi fost în stare să-l păcălească din nou. Va 
încărca patru căruţe numai cu daruri pentru mireasă și socri, ca să le arate 
că nu era cu nimic mai prejos ca ei, căci iscoadele de la laşi îi povestiseră 
deseori despre pohfala cu care se înconjura hospodarul. N-avea să i se 
înfățişeze ca un cazac pârlit. Gândurile îi fură însă oprite de ivirea unui 
oștean, care se prăvăli gâfâind la picioarele lui. Se vedea cât-colo că 
străbătuse cale lungă și că vestea nu îngăduia zăbavă, căci venea din cetatea 
de scaun a Moldovei. 

— Ce s-a întâmplat? întrebă îngrijorat Timuș. Nu cumva a murit 
jupâniţa... 

— Mai rău, tătucule! Până să ajung eu aici, cred că la laşi au și sosit 
peţitorii lui Rákóczy. 


PRIETENII PADIŞAHULUI 


Cu trecerea anilor, tânărul Mihnea s-a desăvârșit în mânuirea armelor și 
ser Rodolfo l-a sfătuit să-și cumpere spada aceea venețiană, căruia Kenaan- 
pașa i-a zis „yülyü”, dar prinţul tot „năpârca” îi zicea, pe limba lui. De atunci 
năzuia după o încăierare adevărată şi începu să iasă noaptea, doar de va da 
peste una pe lângă ruinele vechiului oraș de altădată. Nu peste multă vreme, 
avu noroc să audă zăngănit de săbii și văzu bătăuşii căutând să se ascundă 
pe după zidurile dărăpănate, ca să cadă în spatele celui atacat. Nu mai 
încăpea îndoială că tâlharii năpădiseră patru împotriva unuia singur. Acesta 
se ţinea destul de bine cu iataganul și ticăloşii nu prea se înghesuiau să se 
apropie, decât pe la spate. Era vădit că nu va putea ţine piept dușmanilor 
prea multă vreme, așa că Mihnea îi sări în ajutor, fără să se mai întrebe de 
partea cui era dreptatea. 

— Șacalilor! Nemernicilor! Așa ştiţi să vă bateţi? la poftim! 

Nu atât faptul că se văzură loviți pe neașteptate, cât mai ales iscusința 
noului venit îi băgă în sperieţi pe tâlhari. Străinul parcă ar fi fost un vrăjitor, 
aşa făcea să le arunce spada din mână, ba îi mai și înțepa din când şi când, de 
parcă n-ar fi vrut decât să-i facă de rușine. În mintea lor nu se îndoiră că 
însuși şeitan sărise în ajutorul celui pe care voiau să-l ucidă, aşa că fugiră 
înspăimântați, pierzându-se pe întortocheatele uliți. 

— Eşti teafăr, efendi? întrebă Mihnea apropiindu-se de necunoscut. 

— Mulțumită domniei-tale, răspunse acesta. Dar ce văd? Eşti tânărul 
nostru prieten... Mihaly, parcă. 

— Mihnea! răspunse beyul și se aplecă asupra lui, ca să-l vadă mai bine. Și 
domnia-ta nu eşti altul decât însuși Emirguneoglu, de nu mă-nșel. la te uită 
ce întâmplare! Ce-ai pățit? 

— Cât pe ce să mă omoare. 

— Hoţi? 

— Tot una! Ucigașşii șahului Persiei, care ar da oricât să mă trimită în 
sânul lui Alah slăvitul. Din pricina domniei-tale nu au izbutit decât să-mi 
cresteze brațul, așa că-ți vor purta pică, bagă de seamă. 

— Să poftească! se fuduli Mihnea șfichiuind văzduhul. Abia îi aştept! Dar... 
ce ai? Văd că abia te ţii pe picioare. Ai pierdut mult sânge. Unde-i rana? Ori 
mai bine să te duc acasă? 

Emirguneoglu se învoi bucuros, dar Mihnea îşi dădu seama că slăbiciunea 
rănitului se datora nu numai încăierării, ci şi mirosului de butoi ce răbufnea 
din el. Totuşi nu-l lăsă singur și, cu chiu, cu vai, ajunseră la emir. Acesta se 
rugă de el să rămână și peste noapte, căci s-ar fi putut ca ucigașii să-l mai 
calce o dată şi nu se putea încrede pe deplin în slujitorii ce-i avea. Aşa se face 


că Mihnea adormi în culcuș străin. Poate că din pricina asta a avut şi visul 
acela ciudat, în care sultanul însuși o aducea pe sora lui Hanzade, de mână, 
ca să i-o dea de soție. Apoi se făcea că în fruntea unei oștiri strălucitoare a 
alungat nişte oameni urâţi și păroşi, dintr-o ţară a cărui rege a și ajuns... 

În dimineaţa următoare fu poftit de un rob la patul gazdei, care nu se 
putuse ridica din pricina rănii căpătate peste noapte. 

— Am ținut mult să-ți mulțumesc încă o dată pentru că mi-ai scăpat viața 
şi, fiindcă un imbrohor m-a poftit să-l urmez la sarai, am să te rog să mă 
însoţeşti. Trebuie să afle şi sultanul, iar tu ai să fii martor. 

Tânărul ştia că acasă la el treburile mergeau de la sine, prin iscusinţa lui 
Modzali-vătaful, iar o întâlnire cu padișahul nu putea decât să-i fie 
folositoare, așa că se învoi. 

Rămase uimit de uşurinţa cu care pătrunseră chiar în iatacul padişahului, 
iar acesta îi primi de parcă ar fi fost un om de rând. Totuşi, cei doi se 
ploconiră până la podea, sărutându-i poala veşmântului, după care 
Emirguneoglu îşi povesti pățania. 

— Fii pe pace! Am să-i jupoi de vii pe vinovați. 

— De n-ar fi fost tânărul nostru bey să mă scape, nu m-aș mai fi înfățișat 
astăzi luminăţiei-tale. 

— Îl cunosc! făcu sultanul zâmbind binevoitor. Socoteam că este unul 
dintre prietenii noștri, dar, după câte am auzit, ține mai mult la iubita mea 
mamă. Nu-i aşa? 

Mihnea înghiți un nod, fiindcă nu știa câte va fi aflat împăratul, așa că 
rămase tăcut, în aşteptare. 

— Apoi, mai am de îndeplinit o datorie față de el, căci a fost printre 
puţinii care au cutezat să mă înfrunte. Ce zici? 

— Este un mare viteaz, se băgă emirul. A dovedit-o şi sub ochii mei. 

— Dacă şi tu o spui, râse Murad, care era tare voios în dimineaţa aceea, 
atunci vă cred pe amândoi. Numai că ar trebui să-l răsplătim cum se cuvine. 
Vrei bani? 

— Am, prea-bunul meu stăpân, răspunse de astă-dată Mihnea. 

Apoi îşi luă inima-n dinţi și o spuse răspicat: 

— Dacă marea bunătate a strălucirii-tale, umbră a lui Alah pe pământ, se 
revarsă asupra mea, atunci fă ca să capăt ceea ce mi se cuvine. 

— Ce anume?! 

— Eu sunt feciorul acelui Radu Mihnea, care ţi-a fost cu mare credință 
până la moarte, și aş fi îndreptăţit la moştenirea lui. 

— Te pomeneşti că vrei vreuna din cele trei țări a ulacilor? Am ghicit? 


— După credinţa ce ţi-o port, luminăţia-ta, stăpânul stăpânilor, socot că 
am dreptul asupra tuturor, mai ales că sunt şi de spiță basarabă, şi corvină, 
şi cu sânge mușatin. 

— Nu ştiu despre ce este vorba, se băgă iar Emirguneoglu, dar, dacă el 
spune, aşa trebuie să fie. Mă rog şi eu pentru el! 

Sultanul încetă a zâmbi și își netezi barba, așa cum avea obiceiul când se 
afla în încurcătură. Rosti apoi domol: 

— Ce vrei tu, nu-i cu putinţă. Ulacii sunt niște trăsniţi, care nu pot sta 
laolaltă. A mai vrut un bey să-i strângă, dar până la urmă l-au ucis. 

— Da! se băgă Mihnea, fără să-și dea seama că-i lua vorba. Numai că 
austriecii au fost ucigașii, şi dacă l-ar fi lăsat în viață azi ar fi fost acolo o ţară 
puternică. 

— Dar nu şi supusă mie, beyule! ridică vocea padișahul. Tot mai bine să 
rămână despărțite. Tu n-ai decât să te hotărăști pentru una din ele şi să-i 
spui sadrazamului că asta-i voința mea, să te căftănească domn. 

Se înțelege că nu a putut pleca pe dată, iar atunci când s-a dus la marele 
vizir ca să-i spună porunca padișşahului acesta nu mai era la sarai. Nu s-a 
îngrijorat şi şi-a zis că avea să vină în altă zi, dar o săptămână încheiată nu 
izbuti să dea de el. Apoi i s-a mai închis și poarta în nas, nemaifiind lăsat să 
intre după cum îi era voia. Kenaan-pașa îi spuse că toată pricina era aurul 
împins la palatul marelui vizir de cei doi domnitori de peste Dunăre, ori ițele 
țesute de oamenii lui Rákóczy. Nu-i mai rămânea decât nădejdea în noul său 
prieten, Emirguneoglu, care ar fi putut să-l ducă iarăși la sultan şi să i se 
plângă. Acesta îi spuse că padișahul hotărâse ca în cea de a 24-a zi a lui 
Sevval ul-mikerem să-și adune prietenii în casa lui Silâhdar Mustafa-pașşa, 
pe la care nu mai trecuse demult. Asta însemna 8 februarie 1640, zi ce avea 
să rămână de pomină, dar Mihnea nu putea acum să știe. 

Mare fu bucuria revederii, nelipsind nici Bianchi, nici Yar Ali-han și, se 
înţelege, nici emirul, cu tânărul său prieten. Padişahul însă era tare schimbat 
în rău, lipsindu-i cu totul veselia chefliului de altădată. 

Se întinsese masă mare, cu bucatele cele mai alese, dar și cu vestitele 
băuturi de atunci. Ispita fu prea mare și, cu toate că Murad se ţinu cât putu, 
în cele din urmă nu se rabdă să nu guste din pocalele care-i făceau cu ochiul. 
În scurtă vreme se chercheli, ba îi reveni şi roşeaţa obrazului şi, după cum îi 
era obiceiul, se făcu tare darnic: 

— Pe tine, scumpule Bianchi, te fac stăpânul Veneţiei! hotărî el, cu toate 
că n-ar fi putut să poruncească în cetatea sfântului Marcu, nici dacă ar fi fost 
treaz. ie, urmă el apucându-l pe după gât pe emir, am să-ți dau întreaga 
Persie, cu șah cu tot. Fă ce vrei cu el! 

Nici Mihnea nu fu uitat la această „pomană de beţiv”: 


— Tu ai să fii beylerbeyul celor trei ţări... cum naiba se chemau 
odinioară?... 

— Dacia! răspunse Mihnea pe dată. 

— Aşa! Tu ai să fii stăpânul lor, dar supus cu credință sultanului, care are 
să fie... Silâhdar! 

Cât erau de ameţiţi, toți făcură ochii mari auzind aceste vorbe, dar mai cu 
seamă Mihnea, care-și închipuise într-o vreme că aiurelile sultanului ar fi 
putut prinde viaţă. 

— Ce vă holbaţi la mine? se răsti Murad-khan. Eu poruncesc și poftesc ca 
Silâhdar să fie sultan, de îndată ce mor eu! bătu el cu pumnul în masă. Toată 
seminţia lui Osman îi putredă și trebuie să crape toţi cei din neamul lui. Eu 
am să vă las, că-mi simt sfârşitul... 

— Nu se poate, mult iubitul meu stăpân, sări gudurându-se Silâhdar-pașa. 

— Ba da! Aşa am hotărât, așa să faceţi! Vreau să-mi aduceţi chiar aici leșul 
frățiorului meu Ibrahim, ca să nu-ţi mai stea ţie în cale, sultanule, ce-mi vei 
urma mâine dimineaţă! Aduceţi călăul ca să poruncesc chiar eu moartea lui! 

Începuse să se înfurie şi vinele tâmplelor i se umflaseră mai să-i 
plesnească, iar dacă i-ar fi stat careva împotrivă, în acea clipă, îşi primejduia 
capul. De altfel chiar gazda avea să-i facă placul, surâzându-i gândul de a 
pune mâna pe putere. Și nu întâmplător îi venise asta în minte sultanului 
beat, căci i s-a şoptit din vreme, de către însuși Silâhdar-paşa, că el ar putea 
fi singurul lui urmaş de nădejde. Așa că pe dată a și trimis la sarai după 
gâdele Kara Ali, ca să se înfățişeze degrabă padișahului. 

Dintre toți cei de față, nu numai gazda își păstrase mintea limpede, ci şi 
tânărul bey ulac, care își zise că sosise clipa să se arate ascultător poveţelor 
lui Kösem. Nu atât pentru ea, dar, dacă murea împăratul, celălalt ar fi 
înlăturat-o pe valide și atunci cu greu și-ar mai fi împlinit dorinţa lui atât de 
arzătoare. Dacă nu mai era Murad și mamă-sa ar fi scăpat datorită lui, atunci 
de bună-seamă că izbânda ar fi fost de partea lor. 

Socotind în minte cele de mai sus, Mihnea se furișă tiptil din casă, încalecă 
pe cel dintâi cal găsit la îndemână și într-un galop nebun se duse la sarai. La 
poartă arătă inelul sultanului și i s-a îngăduit intrarea fără nicio piedică. 
Apoi și dariissâde îi deschise uşile și astfel putu să ajungă în fața lui Kösem, 
pe care o sculase din somn. 

— Arde saraiul? A izbucnit ciuma? întrebă ea nemulțumită. Ce s-a 
întâmplat? 

— Prea-luminată și înţeleaptă mea stăpână! căzu Mihnea în genunchi. N- 
aş fi cutezat, dacă n-ar fi în primejdie viaţa slăvitului nostru sultan. Acum 
este la Silâhdar... 

— Atunci îi beat! făcu scârbită Kösem. 


Totuşi îl ascultă pe Mihnea şi, când acesta isprăvi în câteva cuvinte, 
sultana clătină capul zicând: 

— Toţi cei de acolo nu fac nici două parale, dar ticălosul de Silâhdar ar fi 
în stare să ne joace vreun renghi. Bine ai făcut că mi-ai dat de ştire! 

Miji ochii somnoroşi, căutând să-l străpungă cu privirea printre gene, dar 
tânărul nu clinti. Răspunse doar: 

— Călăul s-ar putea să fie pe drum... 

— Că bine zici! Dă fuga și opreşte-l! Spune-i că am poruncit eu să mă 
aştepte în arz odasi. 

Tânărul se răsuci pe călcâie şi o luă la fugă, sub ochii uluiţi ai paznicilor, şi 
chiar la poarta cea mare Kara Ali era pe cale să încalece, ca să împlinească 
porunca sultanului. 

— Cellât, efendi, gâfâi Mihnea. Prea-slăvita noastră stăpână, Kösem- 
sultana, pofteşte să-ți vadă fața acum, pe dată, în arz odasi. 

Gealatul se uită nedumerit către trimisul lui Silâhdar-pașa, apoi la Mihnea 
şi spuse: 

— Nu mai înțeleg cine mă cheamă... 

— Ba-i limpede. Luminăţia-sa padișahul a sosit acasă, unde se află acuma 
împreună cu valide și poftește să te vadă numaidecât. 

Slujitorul lui Silâhdar-pașa nu prea știa despre ce era vorba și la rândul 
lui fu uimit că sultanul ajunsese mai repede decât el, căci îl știa că rămăsese 
la stăpânul lui. Dădu din umeri și astfel Kara Ali nu mai pregetă, ci se duse cu 
Mihnea. 

În arz odasi intră însă numai singur, şi i se păru că cineva trăsese un 
zăvor pe dinafară. Oricât era de călău, simţi un fior, mai ales că, atunci când 
bătu cu pumnii în ușă, nu-i răspunse nimeni. 

Acasă la Silâhdar-paşa pregătirile erau în toi, căci acesta trimisese vorbă 
pe la toţi prietenii lui să se adune în grabă mare, şi aproape întreaga ogradă 
era plină de oșteni. Sultanul, istovit de băutură, se trântise cu capul pe masă, 
nevrând să se întindă în pat, iar cei din jur se uitau cam neliniștiţi la gazdă. 
Deodată Murad își săltă tot corpul și răcni ca un leu: 

— Acum! Aici! Vreau leşul lui Ibrahim! Ce mai așteptați? N-am poruncit 
eu să... 

Se clătină şi apoi căzu ca un buștean. Cei care se repeziră să-l sprijine se 
opriră înspăimântați, căci marele sultan murise. 

— Suntem pierduţi! îngăimă Ali Yar-han. Să fugim! 

— Nu încă! Mai rămâneţi! porunci Silâhdar, fulgerându-i cu privirea. Dar 
unde-i tânărul ghiaur? se uită el în jur. 

— O fi la umblătoare, răspunse Emirguneoglu, care, deși abia se mai ținea 
pe picioare, parcă mai înţelegea câte ceva. 


— Căutaţi-l! se răsti gazda la ei. Nu cumva să ne fi vândut! Când a plecat 
din odaie? 

Toți dădură din umeri, dar niciunul nu se îndupleca să se miște după el. 
Nu pentru multă vreme, căci se înapoie slujitorul trimis după gealat și le 
spuse că beyul însuşi îl dusese pe Kara Ali la Kösem. 

— Nemernicul! scrâșni Silâhdar-pașa. Dar şi mai prost am fost eu, că l-am 
îngăduit între noi. Cine l-a adus aici? 

— Sultanul, bâigui Bianchi. 

— Acum putem fugi? întrebă Ali Yar-han, ai cărui aburi de beţie i se 
risipeau de teamă. Scorpia ne mănâncă de vii pe toţi! 

Fără să mai scoată o vorbă, fiecare căută să se facă nevăzut, iar cei din 
curte, de cum auziră câte ceva, o şi luară la picior, ca nu cumva să fie găsiți în 
preajmă. Bostancii nu mai găsiră decât leşul sultanului, pe care-l ridicară și-l 
duseră la picioarele valide-lei. Aceasta îl privi fără să scoată măcar o lacrimă, 
după care săltă capul și rosti rar: 

— Padişahul nu este mort! Un împărat nu moare niciodată! Trăiască 
împăratul! Viață lungă să hărăzească slăvitul Alah, măritului nostru sultan 
Ibrahim-khan! 


SOCRU CU DE-A SILA 


Dumnealui Kemeny lános, sfetnicul de taină al alteței-sale serenisime 
Rákóczy György, se afla de vreo două săptămâni la laşi, însă, cu toate că ceva 
se zvonise, Timuş află adevărul abia la Soroca. Nu putea crede că nu venise 
în peţit, însă inima îi era mușcată ca de un șarpe chiar dacă pârcălabul cetăţii 
îi spusese cu totul altceva. Tot acolo află că printre însoțitorii ungurului se 
aflau şi câţiva oșteni tineri, mai cu seamă un căpitan bănăţean, care cerceta 
prin târg să dea peste vreun bătrân care să fi luptat la Țuţora, sub Gașpar 
Grazziani. „De ce oare?” îşi muncea mintea Timuș. 

Fiindcă îi luase pe vechii lui prieteni, în frunte cu atamanul Sidorenko, la 
un popas se strânseră cu toţii să hotărască ce să facă, întrucât erau prea 
puţini ca să se apuce de bătaie. 

— Prin vicleşug, tătucule, își dădu părerea Arkașa. 

— Ar fi trebuit să-l iau cu mine pe iuda acela de Şevach, zise Timuș. El ne- 
ar fi scos din încurcătură. 

— Păi, dacă ungureanul lui Kemeny caută pe unul de la Țuţora, n-are 
decât să mă găsească pe mine! făcu lvanco Drușin, un cazac căruia 
începuseră a-i albi tâmplele. 

— Da' ce, tu ai fost acolo? îl repezi Timuș. Nici nu erai pe lume atunci. 

— Parcă el are să ştie? Îl ademenesc eu, că doar n-are să mă caute de 
dinţi. Lasă pe mine! 

— Şi pe urmă?! întrebă neîncrezător Timuș. 

— Văd eu ce caută ei la lași, că doar nu de florile mărului vor fi venit. 

— Afurisită treabă! scuipă Sidorenko. 

Neavând altceva mai bun de făcut, se învoiră cu părerea lui Drușin şi, de 
cum ajunseră la lași, se și puseră în căutarea lui Lazăr Borlovan, căci el s-a 
dovedit a fi căpitanul lui Kemeny, despre care era vorba. Numai că împreună 
cu el se mai afla și hotnogul Ion Bălgrădean, cu care legase o strânsă 
prietenie, aşa că oamenii lui Timuş trebuiră să-i atragă pe amândoi în 
capcană. 

Treaba n-a fost prea grea, fiindcă bănățeanul se arătă bucuros de 
întâlnirea cu „cazacul cel bătrân”. Din păcate însă, când să plece fu chemat la 
Kemeny şi, ca să nu-i scape cumva, îl trimise pe Bălgrădean să-i țină de 
vorbă până ce avea să vină şi el. Întâlnirea urma să aibă loc în casa unui 
moldovean care putea vorbi căzăcește şi unde îl așteptau Sidorenko şi încă 
vreo patru cazaci. 

De cum păși pragul, Bălgrădean fu pocnit pe la spate şi se prăbuși în nas 
la picioarele atamanului. 

— Nu-i bine, tătucule! îl dojeni Drușin. Trebuia să-l fi luat cu vorbă bună. 


— N-ai teamă! De frica schingiuirii, omul spune și ce nu vrea! De ce să ne 
pierdem vremea cu el? 

— Dar nici măcar nu-i căpitanul pe care-l voiai, zise și Vania, care-l 
adusese. 

Sidorenko căscă ochii şi izbucni: 

— Atunci pe cine dracu ai adus? 

— Pe un oștean de-al lui. 

— Dar nu aşa ne-a fost vorba, se înfurie mai rău atamanul. 

Bălgrădean începu a da semne că-şi vine în simţire şi Drușin îl arătă cu 
degetul, după care spuse lui Arkașa: 

— Vom spune că l-am asemuit cu cineva şi poate că-l păcălim. 

— În răstimp îi vine şi căpitanul și ne găseşte cu ăsta la podea, nu se lăsă 
Vania. 

Pe dată se repeziră să-l ridice pe un scaun și porunciră gazdei să le aducă 
nişte rachiu tare cu care-l frecară pe tâmple, dar îl și siliră să bea. Văzându-l 
că deschide ochii, moldoveanul îi zâmbi mieros: 

— Să ierți, domnia-ta, că, iacă, te-au asemuit cu cineva şi... așa s-a 
întâmplat, dar nu cu răutate. 

— Ce să zic? făcu Bălgrădean frecându-și ceafa. Dacă așa se primesc 
oaspeții pe la dumneavoastră... 

— Aracan de mine, se tângui gazda! Cum poți să spui mata așa ceva? lacă, 
flăcăii ăştia sunt cam iuți din fire şi unul dintre ei avea ceva socoteală mai 
veche cu un ardelean, iar acuma i s-a părut că domniac-ta ai fi. Fără să mai 
spună şi celorlalți, te-a pocnit, mai înainte ca să poată fi ținut. De altfel l-au și 
izgonit de aici şi cei care sunt față se căiesc de cele petrecute. 

Acuma, fie că lovitura n-a fost prea puternică, fie că rachiul era gustos ca 
cel de pe valea Mureşului, Bălgrădean îi iertă pe cazaci și, atunci când sosi, 
Borlovan îi găsi pe toţi cinstindu-se de parcă ar fi fost prieteni de când 
lumea. 

— Fraţilor! zise deodată Sidorenko, după ce și Borlovan se aghesmuise. 
Vă văd oameni cinstiți și noi nu știm să umblăm cu prefăcătorii, aşa că vom 
spune pe şleau ce vrem să aflăm de la voi. 

— Eu socoteam că noi eram aceia care trebuia să întrebăm, răspunse 
Bălgrădean, dar căpitanul îi făcu semn să-l lase pe el. 

— Tot aşa de cinstit o să vă răspundem. Dar mai întâi am pofti să știm 
cine sunteţi!? 

Cazacii se uitară unii la alţii și își dădură seama că ardelenii habar n- 
aveau de sosirea lor în lași. Druşin socoti atunci să se arate mai viclean și 
răspunse el pentru toți: 


— Suntem oșteni în slujba dumnealui pan Stanislas Podolski, voievodul 
de Winiţa. 

— Păreți mai curând cazaci! se băgă Bălgrădean. 

— Asta şi suntem! se fuduli Sidorenko. 

— Dar ce-aţi vrea să aflaţi? întrebă Borlovan. 

— Cu ce treburi pe la laşi? Nu cumva în peţit la fata lui Vodă? 

— Noi? Da’ ce? Suntem de nasul ei? râse Bălgrădean și mai dădu de duşcă 
o stacană. 

— Poate... Kemeny? rânji Drușin. 

— Fii pe pace, îi însurat! dădu din mână Bălgrădean, care părea mai 
vorbăreț, în vreme ce bănăţeanul asculta cu băgare de seamă. Gazda abia 
mai prididea cu tălmăcirea. 

— Deci nu-i rost de nuntă? îşi pierdu răbdarea Sidorenko. Ce s-o mai 
lungim, asta vrem a şti! 

— D-apoi, nu vă fie cu supărare, dar domniile-voastre credeţi că 
luminăția-sa domnul general Kemeny nu are altă treabă decât să se ţină de 
pețit? Haida de! 

— Ce mai calea-valea? se băgă și Vania. Tătucul nostru-i îndrăgostit foc 
de fata lui Vodă. Asta-i! 

— Să fie sănătos! râse Bălgrădean și închină din nou, căci tare se mai 
simţea voios. 

Băură cu toţii, după care nu prea mai știură cum să se iscodească, până 
când Borlovan se lumină la față şi spuse: 

— Ce-aţi zice voi dacă însuși stăpânul nostru, Kemeny, i-ar cere fata lui 
Vodă, pentru voi? 

— Cum așa?! se nedumeriră cu toții. 

— Nu pot să vă spun, dar aveţi încredere, căci mi-a dat ceva prin cap... 

— Şi mie, dar mai înainte de a veni domnia-ta, domnule căpitan, îi luă 
vorba Bălgrădean. 

Gazda trebui să-i deslușească mai amănunțit cele petrecute, căci hotnogul 
începuse a clipi cam des a somn. Borlovan îl apucă de braţ și, multumind 
pentru găzduire, plecară amândoi, fără a mai fi însoțiți. Se vedea cât-colo că 
Bălgrădean abia de mai putea călca. 

Nu același lucru l-ar mai fi spus cazacii când, după ce trecură peste câteva 
ulițe, tânărul oștean se înțepeni pe picioare, încât şi Borlovan se uită la el 
nedumerit. 

— Nu eşti beat?! se miră el. 

— Dintr-atât? râse celălalt. 

— Atunci?! 


— Nu-i lucru curat la mijloc! Nu pentru mine era lovitura aceea la cap, ci 
pentru domnia-ta. 

— Crezi?! 

— Păi, ce-ar fi avut cu mine? Și încă ceva: ăștia trebuie să fie cazaci de-ai 
lui Timuș, care a sosit la lași. 

— Au vrut să ne păcălească. 

— S-au crezut deştepţi, dar le arăt eu lor! 

— Cum? 

— Domnia-ta să faci ce te-ai legat. Îl rogi pe domnul general să pună o 
vorbă bună pentru stăpânul lor... 

— Timuş? 

— Dæ’ de unde! Pan Stanislas Podolski, voievodul de Winiţa. Nu așa au 
spus chiar ei? 

Borlovan izbucni în râs. 

— Eşti dat naibii, măi frate! Mi-ar place să văd ce-ar zice aceşti isteți când 
Kemeny i-ar vorbi lui Vodă despre leah! 

Sfătuit de Bălgrădean, căpitanul Lazăr nu-i spuse tot adevărul stăpânului 
său, în vreme ce cazacii se întrebau la rându-le: „Dar, de fapt, ce-am aflat?” 

Ducându-se de-a dreptul la Kemeny, ca să-i istorisească întâlnirea, însă 
fără să-i spună şi de bănuiala că era vorba de oamenii lui Timuș, bănăţeanul 
află de la general că Vodă îi poftise la un ospăț, la care urma să vină şi 
hatmanul. 

— Cel mai bun prilej ca să-i atrag pe cazaci de partea noastră! îi spuse 
vesel Kemeny. Eu, care am venit să pregătesc războiul împotriva Lehiei, mă 
întâlnesc, cum nu se poate mai nimerit, la voievodul Moldovei tocmai cu 
oamenii de care avem nevoie. 

Căpitanul Borlovan îi pomenise că stăpânul cazacilor, „voievodul de la 
Winiţa”, era îndrăgostit de fata lui Vasile-vodă, dar parcă nu-i venise la 
îndemână să-și dea el cu părerea că acela n-ar fi altul decât Timuș. Kemeny 
însă o luă de bună şi adăugă: 

— Dacă şi voievodul acela leah îi face pe plac lui Lupu, și ne ajută, atunci 
pot spune că Lehia va fi stăpânită de prinţul nostru și n-am venit aici 
degeaba. 

Ospățul fu pe potriva feţelor boierești, dar mai cu seamă a musafirilor. 
Vel-logofătul Gheorghe Ștefan, vel-vornicul Iordache Cantacuzino și alții la 
fel de simandicoşi se înfățişară înveşmântaţi în stofe scumpe şi împodobiţi 
ca la curtea împăratului Persiei, atât de mult aur și atâtea preţioase pietre 
străluceau în lumina făcliilor de ceară curată și plăcut mirositoare. Așa ținea 
Vasile-vodă la ighemoniconul domnesc. Și ca să fie şi mai mare pohfala, 
vorbeau între ei leșeşte, cei care știau, cu deosebire oaspeţii străini. Cu toate 


acestea Timuș părea că nu-și găsește locul și arareori răspundea la vreo 
întrebare. Cum era obiceiul, partea femeiască nu se afla acolo, ci în iatacul 
doamnei, unde ronțăiau acadele și râdeau din orice li se părea de haz. 

Mai către sfârşitul petrecerii, Kemeny socoti că n-ar fi rău să aducă vorba 
şi de viitorul ginere al lui Vodă și rosti, închinând un pocal de vin: 

— Am auzit, măria-ta, că-ți dai fata după pan Podolski de la Winiţa, şi asta 
mă bucură, căci îmi place tânărul. Să fie într-un ceas bun! 

De fapt, generalul nu-l văzuse niciodată pe acel voievod și nici nu știa 
dacă era tânăr ori bătrân, dar mai presus de toate nu s-a gândit la ce va 
spune Timuș, care înțelesese pe dată. Cel mai uluit fu însă domnitorul, care 
se uită nedumerit la Kemeny și, bănuind a fi ceva meşteşugit anume în 
vorbirea sa, răspunse cam în doi peri: 

— De! Ştiu şi eu? 

Cazacul însă rămase cu gura căscată, de parcă ar fi văzut o arătare. Apoi 
se ridică furtunos de la masă şi, fără să scoată o vorbă, părăsi încăperea. Nu- 
şi adusese tovarășii, ca să nu se dea în petec, dar și aşa tulburarea lui fu 
văzută de toţi mesenii. 

— Ceva nu i-a fost pe plac, zise Vodă, puţin cam îngrijorat. 

— 1 s-o fi făcut greață de la mâncare, măria-ta, râse vel-vornicul Gheorghe 
Ștefan, care era în dreapta lui Kemeny. 

— Da' de unde! dădu din cap Vodă. Tare mi-e că s-a mâniat pentru cele 
auzite de la dumnealui pan generalul. Se știe doar că lui tare îi cam place de 
Ruxandra mea, măcar că-i un cazac. 

— Dar nu un oarecare, spuse Kemeny, căruia îi păru rău că-l luase gura 
pe dinainte. E feciorul lui Bogdan Hmelnițki, măria-ta. 

— Tocmai de asta mă tem! răspunse scurt voievodul. 

Ridicându-se atât de vijelios, Timuş nu se opri decât între ai lui și, 
apucându-l pe ataman de gât, îl scutură de credeai că voia să-i smulgă capul. 

— Bine, măi, vită cufurită! răcni el. Mi-ai împuiat capul că ungureanul are 
să pună o vorbă bună pentru mine și... 

— Şi n-a făcut-o?! se miră Drușin, în locul lui Sidorenko, care n-ar fi putut 
răspunde. 

— A pomenit de nu ştiu ce leah din Winiţa, ticăloșşilor! Beţivanilor! şi 
lăsându-l pe ataman se opinti să-i tragă o cizmă în fund celuilalt. Porcilor! 

— Nu se poate, batuşca! gâfâi Sidorenko. Îl spintec pe măgarul de căpitan! 

— El singur a zis c-o face, se băgă și Druşin. 

— A făcut pe dracu! Şi-a bătut joc de voi, dar mai ales de mine. 

— Îi crap capul! 

— Ba să faceţi bine să vă ţesălați şi să vă spălați rapănul de pe mâini şi să 
dați cu ce-ţi şti ca să nu mai duhniţi a cal, după care vă înfățișaţi voievodului 


şi-i cereţi fata de nevastă pentru mine. Vedeţi că vă trimit în peţit, cum s-ar 
zice, şi să vă purtaţi cum trebuie! 

— Aşa te vreau, suflețele! sări bucuros atamanul şi-l sărută pe obraz. 
Acum mai vii de-acasă! Ce să mai umblăm cu tot felul de ocolișuri leșești? 

— Nu care cumva să mă răzgândesc eu şi s-o pețesc „căzăceşte”! mormăi 
el înciudat, după care ceru de băut. 

O ţinură apoi într-un chiolhan mai toată noaptea şi abia către ziuă îi 
trimise la culcare, încât chipeşii „peţitori” aveau să mai fie şi mahmuri, 
numai buni de pus pe ceartă. 

Când s-au deşteptat, și-au turnat câte o cofă cu apă în cap, s-au pieptănat 
şi s-au stropit cu „marafeturi levantine” de miroseau de la o poştă a ambră şi 
mosc. Apoi își puseră câte o floare la ureche, altele în piept, dădură o dușcă 
de rachiu tare ca să se dreagă și, făcându-și o cruce mare, porniră către 
palatul hospodarului, țanțoşi de parcă ei ar fi fost gineri. 

Când ajunseră acolo, care nu le fu mirarea văzând că nu se isprăvise 
petrecerea de cu seară. Adevărat că unii zăceau pe sub mese, horcăind cu 
nădejde, dar alţii, mai în virtute, în frunte cu vel-logofătul Ștefan, se 
strânseseră ciotcă în jurul voievodului și al oaspetelui său, care abia se ținea 
să nu adoarmă stând în jilț. 

Cazacii pătrunseră fără a ține seama de împotrivirea seimenilor arnăuți și 
dădură buzna în mijlocul odăii. Se închinară cu smerenie, întinzând mâna 
dreaptă în față, după cum era datina la ei, şi Sidorenko începu, cu voce cam 
dogită de băutură: 

— Cu sănătate și bucurie am venit în casa măriei-tale, hospodarule, şi ne 
rugăm Celui de Sus să te dăruiască numai cu fericire şi viață îndelungată! 

— Mulţumesc, voinicilor, răspunse vesel Vodă, închipuindu-şi că fuseseră 
trimişi de Timuş să-și ceară iertare pentru purtarea lui. Cu ce vânt pe la noi? 

— Cu veste bună, prea-milostive, căci viteazul şi neasemuitul nostru 
Timuș Bogdanici, feciorul marelui hatman al Ucrainei, fala creştinătăţii, îţi 
face cinstea să te aibă de socru! 

Se lăsă o tăcere de mormânt și numai rânjetul din colţul gurii vel- 
vornicului arăta că-i fuseseră pe plac vorbele cazacilor. Voievodul, în 
schimb, își muşcă buza până la sânge din pricina neobrăzării cazacilor, şi 
tocmai de față cu Kemeny. Ca să nu le mai dea răgaz să spună și altele, se 
ridică furios și, arătând ușa cu degetul, răcni: 

— Afară! Strajă, dă-i afară pe nespălaţii ăştia. Căpitane Pădureţ, poftesc 
să-i duci până la Nistru, chiar acum, şi să-i azvârli din ţara domniei mele, ca 
pe nişte otrepe ce sunt! 


Trimişii hatmanului îşi traseră spadele și, fără să le pese de ameninţare, 
întoarseră spatele, după care ieşiră plini de trufie printre seimenii ce se 
uitau la ei prostiți. 

Kemeny, căruia îi sărise somnul, zise într-un târziu, privind către cei 
plecați: 

— De acuma, măria-ta, toate drumurile Moldovei nu mai pot duce decât 
spre Asfinţit. Gata cu Răsăritul! 

— Aşa a fost dintotdeauna, cinstite oaspete, răspunse Vodă mai domolit. 
Măcar că vrem noi au ba, întotdeauna munţii ne-au unit! 

Izgoniţi cu ruşine din lași, cazacii nu mai zăboviră şi pe dată încălecară 
către casă, nu fără a fi însoțiți din depărtare de oștenii lui Pădureţ. Aceştia 
răsuflară ușuraţi când îi văzură dincolo de Nistru şi se întoarseră tot într-un 
galop ca să dea seama de împlinirea datoriei. De fapt Timuș nici nu-i băgase 
în seamă, ci a trecut pe unde a vrut, fără să fie supărat cu ceva. 

De cum se văzu la Praguri, îl înştiință pe marele hatman de ruşinea 
întâmpinată la lași și căpătă încuviințarea să se răzbune. Făcu strigare la 
oaste și vreo zece mii de cazaci se năpustiră asupra Moldovei ca lăcustele, 
pârjolind totul în cale. Nici tătarii nu mai făcuseră asemenea prăpăd ca 
furioşii cazaci. Băgaseră spaima în toată suflarea și bieții oameni fugeau 
deznădăjduiţi care încotro vedea cu ochii, numai să scape cu viaţă. 

Kemeny și ai lui părăsiseră Moldova mai înainte, iar voievodul, auzind de 
prădăciunea căzăcească, își strânse pe fugă tot ce putu şi, luându-și doamna 
şi întreaga familie, se trase la adăpostul zidurilor Sucevei. Târgul Iaşului fu 
dat pradă focului, jafului şi siluirilor de tot felul. Cazacii aveau îngăduința să 
facă orice, şi nu era trebuinţă să li se arate cum. 

Lui Arkadie Sidorenko îi rămăsese gândul la frumoasa biserică a sfinților 
trei ierarhi, zidită de curând şi care strălucea la soare aidoma unei 
nestemate. 

— Este aur curat, tătucule! îi spuse el lui Timuș. 

— Fugi, batuşca, cu prostiile! Nu-i decât piatră vopsită! 

— Nicidecum! se împotrivi atamanul. O tăiem în bucăţi şi o împărțim la 
toată căzăcimea, căci e îndeajuns. 

Timuş dădu nepăsător din umeri şi Sidorenko o luă drept îngăduinţă de a 
o prăda, căci de biserici nu se prea legau ei, ci numai de odoarele din ele. Dar 
hatmanul îl opri: 

— Mai întâi sparge numai o bucată din ea și, dacă o fi cum spui tu, a 
voastră să fie, dacă nu, daţi-i pace, că-i mare păcat de aşa frumuseţe s-o 
facem una cu pământul de pomană. 


Pe dată alergă la oamenii săi şi una-două fură cioplite câteva înflorituri de 
la ferestre, de care nu se puteau îndoi că n-ar fi fost de aur. Mare le fu însă 
dezamăgirea când dădură de moloz și piatră. 

— Ptiu! scuipă Sidorenko înciudat. Asta e ca o muiere sulemenită în 
obraz, dar bătrână pe sub fustă. 

— Dar dacă am topi pojghiţa de aur de pe ea?! întrebă unul. 

— Să ştii că ai dreptate, se lumină atamanul. Să facem un foc zdravăn 
împrejurul ei şi n-avem decât să ne aplecăm să culegem avuţia. Nu de alta, 
dar să nu se spună că a trecut cazacul pe lângă aur și i-a dat cu piciorul. Hai, 
vulturașilor, adunaţi vreascuri! 

Curând, ruguri uriașe înconjurară biserica, însă, în afara fumului care a 
înnegrit pereţii, nici urmă de ceea ce căutau. Mare le mai fu dezamăgirea și 
numai câte unii mai răscoliră printre pietrele încinse, doar-doar de-ar găsi 
ceva, însă zadarnic. 

Apoi întregul târg, afumat și prădat, fu părăsit, căci Timuş porunci 
urmărirea vicleanului hospodar „până-n pânzele albe”. Vestea aceasta 
ajunse și în bătrâna cetate a Sucevei şi mare spaimă se băgă în cei adăpostiți 
acolo, fiindcă puţina oaste moldovenească, strânsă în pripă, n-ar fi putut face 
față năvălirii. 

Cazacii ajunseră astfel în fața zidurilor și aproape că nu le veni a crede, 
văzând porţile larg deschise. Mai curând se gândiră la o capcană, dar însuși 
voievodul îi întâmpină, de parcă nu s-ar fi întâmplat nimica între ei. Mai 
mult chiar, îl îmbrățișă pe hatman ca pe un oaspete așteptat, după care îl 
pofti în spătăria cea mică, unde măria-sa avea obiceiul să țină sfaturi de 
taină. Acolo îi lămuri lui Timuș pentru ce se purtase astfel cu trimișii lui, 
care prea se sumețţiseră de față cu ungureanul Kemeny, și asta nu i-a fost pe 
plac. 

— Eu le-am poruncit să fie cuviincioși, se dezvinovăţi Timuș. 

— Nu pot să zic ba, dar n-au nimerit ceasul potrivit și n-au știut să se 
poarte. Domnia-mea am poruncit atunci să fie izgoniți numai cei pe care i-ai 
trimis în peţit, dar nu şi pe tine, fiule, zâmbi cu înţeles Vodă, tutuindu-l. 

Cazacul se uită la el neîncrezător, după care întrebă: 

— Atunci, îmi dai fata? 

— De bună-seamă! Cine n-ar fi mândru cu un asemenea ginere? 

— Dar voievodul de Winiţa?! nu se lăsă Timuș. 

— Nu știu de unde s-a iscat bazaconia asta, dar acela îi un bătrân coclit și 
demult și-a luat gândul de la partea femeiască. 

— EI, poate, dar vreun fecior, nepot... 

— Nici vorbă! 


— De unde până unde a scos-o Kemeny, dacă n-ar fi fost ceva la mijloc? Și 
mai ales pentru ce ai încuviințat, dând din cap? 

— Doar n-ai fi vrut să-i spun că nimeni nu-mi cere fata? Tu n-ai spus 
nimic până atunci! De unde să-ți ghicesc gândul? 

— Să fie într-un ceas bun, tată-socrule! chiui Timuș și-l săltă în braţe, cât 
era de greu Vasile-vodă. 

Se răsuci cu el, mai să se prăvălească la podea, după care ieşiră amândoi 
să dea vestea cea bună. Apoi se duseră în odaia cea mare a spătăriei, unde îi 
aşteptau îngrijorați boierii veliți. Aceştia se ridicară pe dată din jilţuri și îşi 
îndreptară întrebător 

— Să vă gătiți de nuntă, boieri dumneavoastră, zise voievodul 
prefăcându-se a fi tare bucuros. Să fie înștiințaţi şi musafirii noștri din afară, 
şi să fie poftiţi în cetate cu toată cinstea! 

De bună-seamă că jaful şi jalea aduse în ţară de „oaspeţii” lui Vodă nu 
puteau fi trecute cu vederea de către moldoveni, dar nu mai aveau ce face. 
Se aşternură mese întinse pe tot cuprinsul cetăţii, pentru cazaci, ca şi pentru 
localnici, care se veseleau împreună cu străinii, de parcă ar fi fost chiar 
nunta. Boierii şi feţele căzăceşti mai simandicoase însă chefuiau în sala de 
ospețe a măriei-sale, şi nu s-ar putea spune că nu cu aceeași veselie, 
uitându-se tot necazul de până atunci. 

— Dragul meu ginere! zise deodată Vasile-vodă, luându-l pe după gât pe 
Timuș. Acuma, că suntem neamuri, îţi cer să te îngrijeşti de întreaga noastră 
familie. 

— Ce vrei să spui, măria-ta, tată-socrule? 

— Fiindcă tot eşti aici cu oastea, ce-ar fi să ne repezim să-l izgonim pe 
afurisitul de Matei din Târgovişte? Dacă apucăm să-l punem în locul lui pe 
Ștefăniță al meu, m-oi descurca eu la Poartă! Ce zici? 

— Dar, după câte ştiu eu, coconul este numai un copil, și încă nu prea 
răsărit... 

— Aşa-i, dar adevăratul stăpân tot eu o să fiu, şi socot că a cam venit 
timpul ca cele două țărișoare, de aceeaşi limbă și credinţă, să nu mai rămână 
dezbinate, ci să fie una. Cea de-a treia, Ardealul, are să ni se alăture, dacă 
Rákóczy ajunge crai al Lehiei şi noi avem să-l ajutăm. 

Timuş rămase pe gânduri, după care răspunse încet: 

— lacă, am stat și am chibzuit, tată-socrule, că mai lesne ar fi să căpătăm 
moşie de la leşi, ori ruteni, care bucuroși ţi s-or supune... 

— Nu-i tot una! se împotrivi domnul. Oamenii ăștia sunt frați de o parte şi 
de alta a muntelui, și nu aiurea, cu alții. Nu poți sili la ham un bou cu un cal! 


— Atunci să-ţi fie pe voia măriei-tale, numai că mai înainte aş pofti să 
nuntim, şi pe urmă om mai vedea! răspunse Timuş, care se temea ca nu 
cumva hospodarul să-l ducă cu vorba. 

Ecaterina-doamna, soaţa lui Vodă, se ţinea tare semeaţă și nici nu vru să 
audă de petrecere în altă parte, decât la lași, așa că aveau multe de rânduit 
pe urmele cazacilor. Aceştia se traseră potoliți în corturi, ca nişte mielușei, 
dar abia aşteptau să se repeadă şi asupra celeilalte țări românești, despre 
care le pomenise ceva tătucul Timuș și unde aveau să se căpătuiască, 
înapoindu-se la Zaporoje putrezi de bogați. 

Într-o zi însă Timuş avu iarăşi o bănuială şi, chemându-și prietenii mai 
apropiați, li se mărturisi: 

— Nu ştiu ce mă face să cred că ceva încă este necurat! Mă tot gândesc la 
Kemeny. De unde să fi știut el de voievodul de la Winiţa, și pentru ce a făcut 
legătura cu Ruxandra mea? 

Drușin se plesni cu palma peste frunte, după care izbucni în râs. 

— Te-ai țicnit? Eu mă plâng și nu pricep, iar tu... 

— Aşa-i, batușca, se alătură şi Sidorenko, luminându-se la față. Ivanco are 
dreptate să râdă. Noi suntem vinovaţi de tot ce s-a întâmplat. 

— Cum așa?! 

— Păi, atunci, la lași, când ne-am întâlnit cu căpitanul ungureanului, noi l- 
am minţit că suntem în slujba lui Podolski, iar el, săracul, de bună-credinţă, 
aşa îi va fi cerut lui Kemeny, să vorbească de stăpânul nostru care este 
îndrăgostit de fata hospodarului... 

— Capete de harbuz ce sunteţi! se răsti râzând la ei Timuș. Trăsniţi 
prieteni mi-a mai hărăzit Cel de Sus! 

— Tu ți i-ai ales, batușca, dar Dumnezeu să ţi-i țină, că tare te mai iubesc. 

Nici prin cap nu le putea trece cazacilor că toată încurcătura se datora 
ardeleanului acela înalt și suriu la plete, Bălgrădean, care se răzbunase, căci 
nu suferise să-l creadă a fi prost. 


CRUNTA KOSEM 


Auzind spusele valide-lei, toată suflarea adunată în pripă în alay meydani 
începu a striga spre a-şi arăta bucuria pentru noul stăpân, cu toate că acesta 
nu se afla de față. Trăind mereu cu frica în sân că ar fi putut fi ucis, se 
încuiase pe dinăuntru într-o cuşcă cu gratii de fier, ca să nu poată pătrunde 
ucigașii la el. Acest trai de fiară sălbatică a sfârşit prin a-i tulbura mințile şi 
mulţi ştiau aceasta, dar la fel de bine erau încredinţaţi că nu Ibrahim-khan 
avea să fie stăpânul, ci tot Kösem, ca şi până atunci. 

Darussâde se dusese până la el și, ploconindu-i-se cu umilință, începu a-i 
vorbi: 

— Prea-strălucitule padişah, stăpân al sultanilor şi umbra bunului Alah 
pe acest pământ, binevoieşte să te înfățișezi robilor tăi, spre a-ţi jura 
credinţa ce se cuvine unui sultan ce ne eşti. 

— Minţi, javră râioasă! Ucigașule! Nu vreau să ies! Nu vreau să mor, că eu 
n-am făcut nimic. Vreau să mă fac derviș, aşa să-i spui slăvitului nostru 
sultan. 

— Dar tu ne eşti stăpânul, fiindcă fratele prea strălucirii-tale se află în 
grădinile lui Alah de acuma... 

— Mie dați-mi pace! Am spus că nu-mi trebuie! Aici vreau să trăiesc! bătu 
din picior noul împărat. 

A fost nevoie să vină însăşi mama lui, Kösem, dar și în fața ei se înverşuna 
că nu se învoiește să fie sultan și că totul nu era decât o capcană de-a lui 
Murad. Atunci valide-aua a poruncit să fie adus la cușcă leșul fostului 
padişah. 

— lată-ți fratele, fiule! Ce mai poți spune, când îl vezi fără suflare la 
picioarele tale? 

Ibrahim privi neîncrezător la mort, apoi o sclipire de judecată îi apăru în 
ochi, pentru scurtă vreme. Întinse mâna printre zăbrele şi trase mortul de 
mustață. Văzând că nu mișcă, îl apucă și de nas, după care începu a bate din 
palme ca un copil, țopăind prin cușcă: 

— A murit! A murit! Ha, ha, ha, eu sunt padişah... da, da, padişah! Ha, ha, 
ha! 

Mihnea, care se afla în preajmă, îl privea cu amărăciune pe acest nou 
stăpân, în care nu-și mai putea pune nicio nădejde de a mai căpăta domnia. 
Ce păcat că fostul sultan a pierit prea curând. Și doar cu câteva ceasuri mai 
devreme răposatul îl făcuse „beylerbey al celor trei ţări românești”. 

— Să fie azvârlit hoitul în Bosfor, ca hrană robilor peşti! porunci Ibrahim, 
încumetându-se să iasă din cușcă. 


— Ba nu, slăvite padişah, zise tăios Kösem. Se va face îngropăciune 
legiuită, după datină şi rang, pentru bunul tău frate, care, cu limbă de 
moarte, te-a lăsat urmașul lui. 

— Aşa a zis el?! A vrut asta?! se miră sultanul. 

— Vezi-bine, stăpâne, altfel cum îţi închipui că ţi s-ar fi închinat 
mulțimea? 

— Ei, da! Să fie după cum ai spus, îngădui el cu multă umilinţă. Eu nu-i 
vreau răul! 

Ar mai fi adăugat poate şi altele bietul nebun, de nu l-ar fi scuturat de 
mânecă maică-sa, care era tare nemulțumită de felul cum se purta. Era 
ultimul urmaş al seminţiei lui Osman, care nu trebuia să se piardă în vânt, 
iar grijulia lui mamă se gândea că-i va aduce cât mai multe femei zdravene, 
ca să rodească din nou, cu fală, stirpea străbună. 

Aşa s-a și întâmplat, căci în fiecare zi de Djuma, sau vineri, cum îi spuneau 
creștinii, i se aducea în așternutul împărătesc câte o altă carâye, în afara 
nevestelor nigâhli, adică legiuite. Strădania nu i-a fost în zadar și fericirea de 
a zămisli sămânţa lui Osman căzu pe frumoasa Turhan, față de care se 
revărsă întreaga grijă a validâ-lei. 

Degeaba încercase tânărul Mihnea să-i pomenească sultanei Kösem și 
despre oful său, căci ea nu avea ochi decât pentru haremul feciorului său. De 
treburile împărăției acuma se ţinea mai mult marele vizir Kemankeş Kara 
Mustafa, care nu-l prea avea la inimă pe pribeagul domnișor. Pricina însă nu 
putea fi alta decât tot pungile cu aur ale domnitorilor români şi, cu toată 
averea pe care o avea, Mihnea nu se putea ţine în pas cu ei. 

Când socoti că treburile se mai rânduiseră, marele vizir se înfățişă cu o 
plângere la Kösem: 

— Slăvită şi prea-luminată stăpână, iartă cutezanţa nevrednicului tău rob, 
dar nu mai aflu altă cale a mă descurca, în afara înţelepciunii strălucirii-tale. 

— Vorbeşte! zise măgulită sultana. 

— Măritul nostru padişah, Alah să-i hărăzească numai zile senine și 
îmbelşugate, nu mai părăseşte haremul și treburile împărăției lâncezesc. 
Solii altor împărați ar pofti să i se închine, dar n-au cui, şi multe altele, iar 
mai presus de toate acei tovarăși de petrecere ai marelui Murad-khan... 

— Păi, mai trăiesc?! se miră Kösem. 

— Tocmai pentru asta am și venit la picioarele strălucirii-tale, stăpână. 

— De vreme ce n-ai făcut nimic până acum, ce mai aștepți! Surghiuneşte-i 
în Alep, Rhodos, ori în „casa repaosului”, unde ar fi cel mai nimerit, dar nu 
cumva să-ți scape! 

Marele vizir se ploconi în semn că a înţeles, dar, după ce îşi drese glasul, 
adăugă: 


— Printre acei nemernici, luminăţia-ta, se afla și tânărul pribeag ce dă 
târcoale pe aici şi n-am cutezat s-o fac fără să... 

— De Mihnea-i vorba? 

— Da, milostivă hatun. A fost nedezlipit de Emirguneoglu și ceilalți, care 
au sucit mintea bietului nostru stăpân răposat. 

— Te-nşeli, Mustafa-paşa! Acest „pribeag”, cum îi spui tu, este prea- 
credincioasa mea slugă şi poftesc a nu i se clinti nici măcar un fir de păr din 
cap. Te fac răspunzător, dacă pățește ceva! 

— Prea-bine, slăvită! se grăbi să încuviințeze dregătorul plecându-și din 
nou fruntea. N-am ştiut până acum, dar de azi înainte voi avea grijă eu 
însumi! 

— Şi să nu uiţi că poate veni la mine ori de câte ori pofteşte, ziua sau 
noaptea, şi nu care cumva să-l împiedici! 

— Nici n-aş cuteza, hatun valide, făcu marele vizir căutând să nu i se vadă 
nemulțumirea pe față. 

Venise cu gândul să capete încuviințarea uciderii acelui domnișor care le 
făcea griji voievozilor români, prietenii lui, dar nimerise cum nu se putea 
mai rău, căci de acum înainte trebuia să se îngrijească de viața lui. Nu 
bănuise că acesta nu era decât iscoada valide-lei, și nu era bine să i se 
stârnească mânia cumplitei Mâhpeyker, dacă voia să îmbătrânească în tihnă. 


MEDELNICERUL 


După ce popa Onu din Pâclișa le-a pus cununiile pe cap şi cu glas tremurat 
le-a cântat „Isaiia dănțuieşte”, Vasile Dupoiul s-a crezut cel mai fericit om de 
pe pământ. Naş a fost Ion Bălgrădean, care ţinuse cu tot dinadinsul s-o facă 
pe grofoaică să-și țină făgăduiala, după care i-a dus tot pe ascuns până în 
ținuturile secuieşti, de unde le-a fost îndeajuns de lesne să treacă munții în 
Moldova. 

Acolo vremurile erau cam tulburi şi curtea domnească se afla la Suceava, 
unde poposiră şi cei doi soți în drumul lor către Moldova. Dacă despre 
boiernaș se ştia că fusese cu ani în urmă medelnicer şi nu prea băgat în 
seamă, fata contelui ZOtă era îndeajuns de cunoscută și îndeosebi Ecaterina- 
doamna a fost cea care a ținut s-o mai vadă prin preajmă-i. Suzana i se 
înfățişă singură, căci soțul ei nu-i era deloc pe plac trufaşei prințese, cu toate 
că neamul Dupoiul își avea vechimea până în vremea lui Alexandru-vodă cel 
Bun, cum puţini boieri veliți s-ar fi putut lăuda pe atunci. Nu-i vorbă că nici 
lui nu-i plăcuse soaţa lui Vodă și nici nu vedea cu ochi buni prea desele 
poftiri ale Suzanei la curte, dar n-avea ce face. 

Rangul de medelnicer pe care îl avea nu era de lepădat, dar tânărul Vasile 
nu se împăuna niciodată cu el, căci așa îi era firea și nu s-ar putea spune că 
nu era îndrăgit de mulți oameni cinstiți din Moldova. Purtarea doamnei lui 
Vasile-vodă fu cunoscută în scurtă vreme și mulți erau aceia care ţineau 
partea medelnicerului. Unul dintre aceştia a fost și dumnealui vel- 
paharnicul Neculai Mogâldea, care îl opri într-o zi şi-i zise de-a dreptul: 

— Mă mir de domnia-ta, boier Dupoiul, că te lași încălcat în picioare de 
muierea arbănașului. 

Nici măcar nu-i pomenise numele lui Vasile-vodă, ci îl luase drept un 
arnăut oarecare, cum de altfel îi era obârşia. 

— Eu n-am nimic cu ea, răspunse tânărul dând din umeri. Nici măcar nu 
m-a văzut vreodată și nici eu n-am poftă să mă înfățoşez la curte. Nu aştept 
decât să vină un frate de-al meu, căruia i-am trimis vorbă, şi ne-om duce 
acasă. Afurisit să fie cine o mai călca prin Suceava! 

— Vai de mine, boierule! se împotrivi paharnicul Mogâldea. Da' de ce să 
fugi? Neamul domniei-tale a fost vestit odinioară, şi de nu mă-nșel te- 
nrudeşti și cu dumnealui Albotă-pârcălab de la Hotin, nu-i aşa? 

— Asta-i drept, dar eu nu vreau să cerşesc nimănui slujbă. 

Puţintel cam sfios, nu se îmbulzea ca alţii să ajungă vreun dregător mai 
însemnat, ci se mulțumea dacă era lăsat în ale lui, dar iată că Ecaterina- 
doamna se băga acuma, silindu-l s-o urască. 


— Lasă, pan Vasile, că o veni şi vremea noastră! făcu marele dregător. 
Deocamdată se sumețește Vodă după biruinţa de luna trecută la Popricani, 
dar n-are să mai dăinuiască vreme îndelungată. 

— Eu cu Vodă n-am nimic... încercă Dupoiul să spună, dar celălalt nu-i 
dădu răgaz. 

— Are el cu domnia-ta, și cu noi toţi! Numai logofătul Ștefan ne-ar aduce 
dreptatea pentru toţi, și nu numai pentru boieri ca noi. În loc să se înțeleagă 
cu frații noştri munteni, cum au făcut toţi ceilalți domni din vechime, el 
poftește să-l izgonească pe Matei-vodă şi nu m-ar mira să și-l aducă chiar pe 
ginere-său, cazacul, şi nu pe nevolnicul lui fecior, după cum spune. 

— Oare chiar aşa să fie?! 

— Te mai îndoieşti? Norocul nostru că au mâncat bătaie la Finta, mai 
zilele trecute, că altminteri cine ştie ce se mai întâmpla? 

— Dar, după câte ştiu eu, cazacii au plecat din ţară. 

— De curând și pentru scurtă vreme, pan Vasile. I-au pălit nogaii în lipsă 
şi s-au repezit să-i alunge de la Praguri, dar după aceea să vezi că iar au să se 
întoarcă! Unde mai găsesc ei traiul dulce din Moldova? Cazaci ne trebuie 
nouă? Să plece cu Vodă cu tot. N-au decât să și-l facă hatman la ei acolo! Noi 
avem pe domnul nostru, pe Ștefan-vodă! 

Ochii medelnicerului străluciră la auzul numelui, căci nu era moldovean 
din Țara de Sus care să nu aibă vie în minte pomenirea marelui voievod de 
odinioară. 

— Apăi, aşa s-ar cuveni! răspunse gânditor Dupoiul. 

— lacă, pentru aceea te-am oprit şi te poftesc să-mi cinsteşti casa, trecând 
să vorbim mai pe-ndelete ce-ar trebui să facem. Rămâi sănătos, și nu uita că 
te aştept când îi vrea. 

Întâlnirea cu vel-paharnicul Mogâldea parcă l-a trezit din nepăsare pe 
tânărul vlăstar boieresc, mai ales că acesta știuse să-i răscolească în adâncul 
sufletului. Chiar a doua zi s-au întâlnit din nou și fu cinstit cum se cuvine de 
către gazdă, ceea ce a făcut şi mai mult ca să se hotărască a trece pe partea 
celor ce-l voiau domn pe fostul logofăt Gheorghe Ştefan. 

— Zici că n-ai cum să ne ajuţi, boierule? întrebă deodată gazda. Apăi, 
numai să-ți strângi toate neamurile și prietenii din codrii de către Dorna şi 
faci o oaste pe potriva celei pe care ar strânge-o arbănașul. Unde mai pui la 
socoteală că ar fi şi mai viteji! 

— De, ştiu şi eu, dar parcă nu m-aş încumeta să mă iau la bătaie, că nu-mi 
stă în fire. 

— S-o găsi şi pentru domnia-ta ce să faci! Avem nevoie şi de capete mai 
luminate... 


Apoi se înțeleseră cum să strângă oamenii la Solca, unde urma să vină și 
dumnealui Ivașco Balș, pârcălab de Dorohoi, şi mai încolo, ca un puhoi de 
munte se vor revărsa din miazănoapte asupra Sucevei, când Ștefan-vodă 
avea să intre iar, cu oaste ardelenească, în țară. 

— Ce să mă fac cu nevasta? se întrebă încurcat tânărul. Dacă o iau cu 
mine, mi-e teamă să nu afle Doamna. 

— Poate să stea la noi, dacă vrei, dar, după cum ai spus, n-ar fi rău să 
rămână și pe mai departe în preajma Doamnei. Ar fi și mai ocrotită. lar de 
nu, să meargă cu ai mei la ceva neamuri de pe la Panciu, unde vor rămâne 
până se vor limpezi lucrurile, căci în vara asta s-o schimba domnia după cum 
vrem noi. 

Suzana păru chiar încântată să rămână singură la curte, dar soțul, cu 
gândul la ale lui, n-a băgat de seamă și se despărți de ea cu inima deloc 
uşoară. Îşi zise însă că până la toamnă nu mai era mult şi atunci alta le va fi 
viața, sub noua stăpânire. Era hotărât să lupte și, cu toate că nu era războinic 
de felul său, în încăierarea de la Sârca, în miezul verii, s-a bătut ca un leu, 
fiind lăudat de toți cei din preajmă. Ba şi măria-sa Ştefan-vodă, biruitor, îl 
îmbrăţișă în văzul tuturor. 

Dar, cu toate că Vasile-vodă fugise peste Nistru, familia i-a rămas la 
Suceava, însă bucuria medelnicerului fu umbrită de vestea întoarcerii lui 
Timuș, care împresură cetatea, chipurile, ca s-o apere. În zilele ce au urmat 
după înscăunarea lui Ștefan-vodă, a tot încercat Dupoiul să-și scoată nevasta 
de acolo, dar n-a fost chip, căci nimeni nu izbutea să intre dincolo de ziduri, 
iar acuma, că veniseră cazacii, ar fi fost şi mai greu. N-avea decât să mai 
aștepte! 

lată însă că pe la jumătatea lui septembrie Timuș se afla tot acolo şi, cum i 
se cam urâse să tot păzească cetatea socrului său, i se făcu poftă de femei. 
Gurile rele spun că ar fi râvnit la însăși Ecaterina-doamna, că tare mai era 
frumoasă şi încă, tânără, Ruxandra nefiindu-i fiică, dar că așa va fi fost, ori 
ba, este mai greu de spus. S-ar putea ca dânsa să fi strâns cele douăsprezece 
fete, care de care mai tinere şi mai frumoase, pe care le trimise hatmanului 
să facă ce o vrea cu ele. Și cum Suzana era de o gingăşie fără seamăn, 
Doamna s-a gândit s-o trimită şi pe ea, dar, bănuind că nu se va învoi, a 
amăgit-o, ca pe toate de altfel, cum că Timuș avea să le scoată din 
împresurare și să le trimită pe la casele lor. Multe erau fetele boierilor ce 
trecuseră de partea noului domn. Zănatecul hatman le opri pe toate în cortul 
său şi se puse a le batjocori, dar n-a apucat să se bucure pe deplin de prada 
dobândită atât de ușor, căci o ghiulea rătăcită a nimerit peste ei, ucigând pe 
toţi cei care se aflau acolo. Așa pieri, fără faimă, cel care se încununase de 
slavă în luptele cu păgânii, dar, din păcate, îşi găsi sfârşitul și fata contelui 


Zótá, frumoasa nevastă a medelnicerului Dupoiul, fără ca el să afle prea 
curând. Abia după trei săptămâni, când cetatea căzu în mâinile lui Ștefan- 
vodă şi Doamna se dădu prinsă, află și sărmanul soț de cumplita moarte a 
Suzanei. 

Oamenii vorbeau vrute și nevrute despre întâmplarea care i-a făcut pe 
cazaci să se răzlețească, părăsind ţara, dar se mai scorneau și altele. Așa, de 
pildă, se spunea că, pe vremea când era vel-logofăt la arbănaș, ar fi siluit-o 
pe dumneaei jupâneasa llisafta logofeteasa, și chiar într-un rădvan, dar 
parcă poți şti? De astă-dată se zvonea că și noul domn ar fi poftit să se 
răzbune la fel când i-a încăput în mână nevasta lui Vasile-vodă, dar cică 
aceasta l-ar fi pălmuit, i-ar fi zis „dulău fără obraz” și ar fi scăpat basma 
curată. Vorbe proaste de-ale târgoveţilor! Medelnicerul însă tare ar fi vrut s- 
o sfâșie în bucăţi pe ticăloasa care a făcut să fie necinstite fecioarele ce-i 
fuseseră încredințate și fetele şi nevestele care o slujiseră cu credință. Era 
îndurerat că nici măcar trupul sfârtecat al Suzanei nu fu găsit, ca să-l dea 
odihnei pământului. 

Mai toată toamna și începutul iernii a umblat nefericitul soț ca năuc, de 
colo-colo. Apoi, pe la câșlegi fu chemat de măria-sa şi vreme îndelungată s- 
au tot şușotit numai ei doi, după care Dupoiul apucă iarăşi calea Ardealului, 
de astă-dată fără a se mai ascunde, căci era solul domnului Moldovei. 

La Bălgrad îl căută pe binefăcătorul său, lon Bălgrădean, rămas hotnog, cu 
toată vitejia pe care o arătase în mai multe lupte, ori în slujbe de taină făcute 
prințului. După ce i se jelui de moartea Suzanei, căci îl ţinea pe Bălgrădean 
de naş, îi spuse câte ceva și despre călătoria lui, având să treacă iarăși 
muntele, dar de astă-dată către miazăzi, la Târgovişte. 

— Dacă îţi mai aduci aminte, ţi-am vorbit de un moş de-al meu de prin 
Argeș, îi zise Dupoiul. 

— Da! Cum să nu? 

— La el mă duc, să mă întâlnesc cu un boier muntean și, dacă ai vrea să 
mă însoțești, cu mare folos te-ai alege. Prințul tău nu prea te-a copleșit cu 
dărnicia. 

— Să-ţi spun drept, finule, nu pot zice că n-aş fi ajuns căpitan, dar aşa cum 
vor ei, şi eu nu am poftă să le fac pe plac. 

— Cum adică? 

— Cer să-mi schimb numele în Bolgrâdy Jânos, că, vezi-Doamne eu ca 
olah nu mă pot încumeta așa sus. 

— Asta-i bună! bătu cu pumnul în masă Dupoiul. La vreme, te pomeneşti 
că au să-i boteze altcum pe toți românii din țara Ardealului, și asta nu prea 
văd eu cum au s-o facă, dar mai ales pentru ce? 

— Ca să ne lăsăm legea și limba, făcându-ne unguri. 


— Nu, că nu pot crede... 

— Din păcate chiar aşa-i! Am avut un prieten, bănățean de felul lui, pe 
care nu-l mai cheamă Borlovan, ca pe taică-său, ci Borlovâny și i-au dat şi un 
petec de moșie, ca la grofi. Ei bine, află că în casa lui nu se mai vorbeşte 
decât ungurește, ba şi popa cel românesc ar fi fost izgonit. 

— Să nu faci asta, nașule! Mai bine hai cu mine. 

— Nu te teme, că nu m-oi lepăda nicicând de-ai mei, dar de plecat, 
deocamdată nu pot. Mai la primăvară, nu zic ba. 

Dupoiul mai rămase acolo preţ de o săptămână, după care îşi luă rămas 
bun de la nașul său și, cu tot viforul de afară, o porni neîntârziat la drum. Nu 
se zărea nici la doi paşi prin valurile de ninsoare care se năpusteau asupra 
lui și a călăuzei, înțepându-le obrazul cu mii de ace nevăzute. Abia trecură de 
Sebeş și, vrând-nevrând, se opriră ca să lase vifornița să se mai potolească. 
Apoi, când se ivi soarele, după vreo patru zile de ședere, purceseră mai 
departe spre Sibiu, printr-o lume ce părea de basm. Razele lipsite de căldură 
dădeau strălucire fiecărui colțişor de pe pământ şi troienele de omăt puteai 
să juri că erau munți de diamante ori de argint. De pe crengile copacilor se 
scutura din când în când zăpada, împrăștiind în văzduh steluțe jucăușe, care 
piereau în fața ochilor, ori se topeau atingând răsuflarea omenească. Câte un 
corb trecea zorit, croncănind după tovarășii săi, iar din depărtare se auzea 
uneori lătrat de câini, însă nicio dâră de fum care să arate apropierea 
vreunui sat oarecare. Medelnicerul nu se mai sătura de asemenea privelişte, 
care îi amintea de plaiurile lui de acasă, și un dor sfâșietor îl apucă de 
răposata lui nevastă. Călăuza ar fi putut crede că lăcrimează din pricina 
gerului, dar numai el știa adevărata pricină. 

Părăsind Sibiul, o luară către Cisnădie și de acolo în valea Oltului, 
nădăjduind ca de Bunavestire să ajungă la Bogaţi, unde unchiul Savu 
Cheoașcă îşi aștepta nepotul de bună-seamă cu vești, dar și cu acel boier 
muntean, despre care nu ştia decât că-l cheamă Hrizea. lată însă că, în 
preajma monastirii de la Cozia, o ceată de seimeni îl opriră și, aflând că vine 
din Ardeal şi că vrea să ajungă la Târgovişte, căpetenia lor, un iuzbașă înalt 
şi spătos, rânji: 

— Apoi, boierule, te-om duce noi mai repede decât crezi, numai să ne dai 
scrisorile lui Rákóczy. 

— N-am nimic! Eu am trecut pe la Sibiu că mi-a fost calea mai dreaptă. 

— Lasă c-om vedea noi! la dezbrăcaţi-l, flăcăi! se răsti oşteanul. 

Îl scotociră peste tot, până la piele, după care îi aruncară alte veşminte 
mai ponosite, ale lui fiind împărțite între oşteni. Tare îi mai păru rău după 
frumoasele lui cizme din piele de vițel, dar iuzbașa îi zise batjocoritor: 


— Nu ţi-s cu trebuinţă, boierule, că doară n-avem să te lăsăm să mergi pe 
jos. la urcă domnia-ta în căruţa ceia! 

Neavând încotro, Dupoiul împlini porunca, dar se burzului când începură 
să-l lege. 

— Aveţi să daţi socoteală pentru faptele voastre! îi ameninţă el. 

— Cui? Lui Vodă, nu-i așa? râse unul. 

— După ce l-o lua Scaraoţchi! adăugă altul. 

Medelnicerul auzise câte ceva despre zurbaua lefegiilor, dar acuma își 
dădea seama de adevăr. Ferecat în fundul carului, ca un răufăcător de rând, 
simțea hurducăturile în fiecare clipă. Barem să fi fost o sanie, căci încă mai 
era pârtie, însă la ieșirea din munte venise primăvara şi seimenii nu voiau să 
se mai încurce la drum cu tălpicile. După două zile de chin ajunseră și în 
cetatea de scaun a Târgoviștei, dar nu fu dus la palatul domnesc, după cum 
nădăjduia sărmanul prins, ci în deal, la monastire, şi încuiat într-o chilie. Era 
o larmă şi o neorânduială pretutindeni, care mai de care dădea porunci și 
nimeni nu le împlinea. 

La mai bine de o săptămână, vreme în care fusese hrănit numai cu 
fiertură de hrișcă și fasole, slăbit şi ostenit, Dupoiul fu scos în lumina 
soarelui primăvăratic ce alinta dealurile din preajmă cu razele lui călduțe. L- 
au băgat laolaltă cu încă vreo patru nenorociţi ca el, dar despre care nu te 
puteai îndoi că erau boieri veliți. De fapt auzi pe unul dintre lefegii răstindu- 
se: 

— Hei, vel-vistiernice! Tot nu ţi-a venit mintea la cap? Dă-ne banii pitiți şi 
te alegi numai cu o bătaie zdravănă. 

— Ticăloşilor! se răsti boierul Ghinea Brătășanu, căci el era prinsul. Banii 
sunt ai țării... 

— Dar noi nu suntem tot ai ei? îi luă vorba iuzbașa care îl adusese pe 
Dupoiul. Tu vorbeşti de dreptate, și pe noi ne ţii flămânzi? 

— Ce ne mai pierdem vremea, fraţilor? se băgă unul mai pipernicit, dar 
încins cu o spadă scumpă, luată de la vreun căpitan de roşiori. Să-i tragem 
lângă râpă şi să-i ciuruim! 

— Ba să le facem vânt aşa, de vii, să-şi rupă ciolanele. 

— Nu, că pot să scape şi vor fugi... 

— Mai ales vulpoiul de Brătăşanu! se împotrivi slăbănogul. 

Dupoiul îşi dădu seama că-i sosise și lui ceasul de pe urmă, când privi 
către tovarășii de suferință, care fuseseră învineţiți în bătaie. Auzise de 
marele vistiernic Ghinea Brătășanu, cumnatul lui Matei-vodă, și-l vedea 
acuma zgribulind numai în cămașă şi izmene, dar nu se ruga să i se cruţe 
viața şi nici nu se văicărea ca celălalt boier, despre care înțelese că-l chema 
Vărzaru. Nu mai avea cum să scape şi prin minte îi treceau fel de fel de 


gânduri, cum ar face să ajungă la acel boier Hrizea spusele măriei-sale, 
Ştefan-vodă. Tresări când fu apucat de contăş și tras mai într-o parte. 

— Cu ăsta ce-i? întrebă sfrijitul, care părea a fi printre căpetenii. 

— Eu l-am prins! se sumeţi iuzbașa. Venea de la Rákóczy cu vorbă către 
Vodă. Cine știe ce potlogării are a-i spune. 

— Să-i găurim pielea! răcniră vreo câţiva, ridicând sâneţele. 

Unii trăgeau de el să-l ducă pe marginea râpei, alții se împotriveau, în 
vreme ce plumbii îi doborâră pe boierii prinși, care se rostogoliră de-a- 
nboulea până la picioarele dealului. 

Dupoiul se smuci din mâna celui care-l trăgea şi se lipi de căpetenia cu 
spadă de roşior. 

— Nu știu ce aveţi cu mine, că eu sunt moldovean și nu mă amestec în 
treburile voastre, vorbi el cu repeziciune. N-am venit la Vodă şi nici n-am 
trecut pe la Rákóczy. Altele sunt treburile mele la voi. 

— Care? întrebă acesta. 

— lacă, domniei-tale ți-oi spune, că te văd a fi mai înțelept decât ceilalți. 

Sudălmi şi înjurături izbucniră din rândul oștenilor, încât căpetenia trase 
un foc de pistol cerând să se facă tăcere. 

— Lăsațţi-l să vorbească, și pe urmă n-aveţi decât să-l trimiteţi pe lumea 
cealaltă! răcni el. 

— Minte! 

— Tăceţi, bre! 

— La moarte! 

— Să-i dăm brânci și să tragem după el la ţintă, zise unul și cât pe ce săi 
se facă pe plac, dacă nu s-ar fi băgat iarăși seimenul acela slăbănog. 

— Trebuia să mă întâlnesc cu un boier la un unchi de-al meu, din Bogaţi. 

Pe dată se făcu tăcere! 

— Nu cumva Cheoașcă îl cheamă pe acela? întrebă unul. 

— Sunt nepotul lui! 

— Un moldovean?! 

— Ei, da! Ce-i de mirare? Nu tot români suntem? se sumeţi Dupoiul, 
prinzând puţină inimă. 

— Aşa-i! încuviințară vreo câțiva. Ce-aveţi cu el? Daţi-i pace! 

— Dar boierul cine-i? nu se lăsă pipernicitul. 

Dupoiul pregetă o clipă, după care spuse: 

— Nu-l cunosc! Nu l-am văzut nicicând. 

— Care-i numele? 

— Hrizea! 

— Hrizea?! se mirară mai mulţi. Auziţi, bre? 


RĂZVRĂTIREA SEIMENILOR 


De la Leordeni, dacă apucai spre munte pe valea Glâmbocului, la o bună 
fugă de cal ai fi dat peste satul Bogaţi, așezare de oameni înstăriți, după cum 
o arată şi numele. Avuţia și-o datorau muncii de fiecare zi pe dealurile din 
împrejurimi, dar și slujbei în oastea domnească, pe care orice flăcău din sat 
era mândru s-o împlinească. Nu era deci de mirare că în fruntea tuturor se 
afla gospodăria fostului căpitan de darabani Savu Cheoașcă. O namilă de om 
cât un munte, care băgase groaza în dușmanii înfruntaţi în bătălie, iar 
prietenii domniei-sale spuneau, în glumă, că nu se făcuse roşior fiindcă 
niciun cal nu l-ar fi putut ține în şa. În schimb, ginere-său, Gheorghe, se 
făcuse iuzbașa de călăreţi, nefiind la fel de voinic, dar nici mai puţin viteaz 
decât socru-său. Bărbat în floarea vârstei, cu mustaţa răsucită către în sus, 
era ascultat de către săteni, dovedind a avea și multă înțelepciune, dar şi 
simţire gospodărească. Venise din Valea Caselor, un sat de prin împrejurimi, 
şi se aciuise în Bogaţi, unde îi uluise pe localnici cu știubeiele lui de albine. 
După el se mai luaseră și alții, aşa încât satul avea o frumoasă prisacă, dacă 
ai fi luat-o laolaltă, şi s-ar mai fi putut întinde, de n-ar fi fost teama unora de 
înţepăturile veninoase. luzbașa Gheorghe stătea o bună parte din an şi la 
Târgovişte, în slujba domniei, dar făcea ce făcea şi dădea şi pe acasă destul 
de des. 

Numele lui Cheoașcă era tare cunoscut în rândul lefegiilor, de orice neam 
vor fi fost, şi din pricina asta în curtea lui era veşnic un du-te-vino cu foşti 
tovarăşi de arme, care găseau la el întotdeauna o bucată de pâine şi o cană 
de rachiu. Greu se mai despărțise de el măria-sa Matei-vodă, luptaseră 
împreună încă de la bătălia de lângă monastirea Plumbuita, când a izbutit să 
apuce domnia, şi n-a lipsit nici la Ojogeni, Nenișor, ori Finta, dar bătrânul 
oștean s-a rugat cu atâta căldură să-l lase cu ale lui, încât domnitorul s-a 
îndurat, dar nu mai înainte de a-i făgădui că avea să răspundă la orice 
chemare, căci doar era numai peste deal de cetatea de scaun. 

La începutul primăverii din anul 1654, iarna încă mai era stăpână prin 
țara Argeşului și puţine erau semnele că avea să se ducă înspre 
miazănoapte, de unde venise. Drumeagul ce ţinea malul Glâmbocului se 
împletea cu albia pârâului, care pe vremea secetei din vară seca cu 
desăvârşire. În schimb primăvara și toamna se umfla și se sumețea 
asemenea unui râu în lege, aruncându-și apele în Argeş ca să i le ducă hăt- 
departe, până-n Dunăre. Deocamdată încă mai era cuminte şi susura liniștit 
sub pojghița de gheaţă, mâncată ici şi colo de șuvoaie mai repezi. Câte o 
codobatură pândea la ochiurile de apă bătând voios din coadă, dar nu 


arareori dădeai peste zurliile de vrăbii gureșe, care se scăldau de mama 
focului, în vreme ce omul se înfiora de frig văzându-le. 

Un pâlc de călăreţi înainta sub cerul plumburiu. Gerul nu mai avea tărie şi 
ușurința cu care gheața trosnea sub copitele cailor vestea apropierea 
primăverii. Oamenii purtau dolmane bine îmblănite și căciuli din piei de oaie 
ori vulpe, numai cel din frunte avea pe cap o mândreţe de blană de samur și 
panaş de egreta prins printr-o agrafă bătută cu nestemate. Se vedea cât-colo 
că era un boier de soi, şi nimeni n-ar fi spus altfel despre dumnealui vel- 
spătarul Hrizea ot Bogdănei. Alături de el călărea iuzbaşa Gheorghe, ginerele 
lui Savu Cheoaşcă, spre a cărui casă se îndreptau acum. Acesta avea dulama 
de roşiori, căptușită bogat cu blană de vulpe, cum de altfel îi era şi căciula, pe 
care strălucea un smarald cât o alună de mare. Ceilalți erau slujitori 
boierești ce-şi însoțeau stăpânul și se ţineau în urma celor doi din frunte. 

luzbașa povestea spătarului peripeţiile vărului său moldovean și Hrizea 
cu greu îşi ascunse mulțumirea auzind că răzvrătiții îl lăsaseră în pace 
numai când au aflat că trebuie să se întâlnească cu el. Pentru aceasta se 
ducea acuma la Bogaţi, ca nu cumva străinul să întâmpine și alte primejdii, şi 
mai ales că pentru nimic în lume nu l-ar fi primit la Bogdănei, unde se mai 
rătăcea şi câte o iscoadă. Pe lângă asta, mai avea de vorbit și cu căpitanul 
Cheoașcă, fiindcă prea se întindea răzmerița printre lefegii și el ştia bine că 
aceştia ascultau de poveţele bătrânului oștean. 

— Să ştii, Gheorghiţă, că nu m-am prea bucurat de vestea morții lui 
Brătășanu. Eu, dacă aş fi fost acolo, i-aș fi împiedicat. 

Îi spunea „Gheorghiţă” deoarece îi botezase fecioraşul ce-i purta numele 
şi se legase şi pentru cel de-al doilea, care era pe cale să vină pe lume. 
luzbașa însă îi spunea „cumetre” numai arareori, şi atunci când nu se aflau 
decât ei doi la vreun pahar cu vin, altminteri era tare cuviincios. 

— Eu n-am fost de față. 

— Dar nici n-ai fi putut să-i oprești, dădu din cap a părere de rău Hrizea. 
Părea el un om lacom, dar strângea bani pentru vistieria ţării, care acuma se 
va secătui până la fund. 

— Poate că dacă şi-ar mai fi desfăcut băierile pungii nu l-ar mai fi urât 
atâta lefegii, dar așa... Îi tot ameninţa că va să cheme pe ardeleni să-i 
cumințească, și asta n-au mai răbdat. Au mai răpus şi pe alții... 

— De Vărzaru nu-mi pare rău și nici de ceilalți care au dat socoteală cu 
viața, dar de vel-vistiernicul Ghinea, ce să mai zic, păcat! 

Câte o adiere de vânt ori vreo zburătoare a pădurii făcea să se scuture 
zăpada îngreuiată de pe crenguţele mai firave, dar nimeni nu le lua în seamă. 
În depărtare se auzea deslușit cântatul cocoșilor, ba şi lătrături răzlețe ori 


vreun muget de vită care-şi chema odrasla ce zburda prin zăpada cea 
apoasă. 

Satul nu era departe și curând se iviră acoperișurile de șindrilă ori de 
coceni, iar ici-colo câte un petec de zăpadă care se topea în fumul ce se 
strecura din pod. Nu făceau oamenii hogeaguri pentru ca să nu plătească 
fumăritul birarilor, căci și aşa aveau destule altele, că abia o mai scoteau la 
capăt. Bășicile de porc de la ferestre nu lăsau destulă lumină și mulți se uitau 
ca la o minune la geamurile de sticlă străvezie aduse de peste munte de la 
Porumbacu și care împodobeau casa lui Cheoaşcă. De altfel, aceasta avea și o 
împrejmuire trainică, din gard de nuiele împletite, și acareturi prin toată 
ograda, iar argaţii nu mai pridideau cu treaba cât era ziua de mare. Dar nici 
dumnealui, căpitanul, nu se dădea înapoi să pună mâna pe furcă ori lopată, 
lucrând adesea cot la cot cu ei. Cei doi zăvozi, flocoşi ca niște urşi, erau legaţi 
de obicei şi numai noaptea erau lăsaţi în voia lor, ca să nu se apropie vreun 
răufăcător. Însă şi aşa, priponiţi, lătrau cu atâta furie încât făceau să tresalte 
caii care pătrunseră pe poarta cea larg deschisă anume pentru ei. 

— Bine ai venit, domnia-ta, vel-spătare! îl întâmpină gazda cu căciula în 
mână. 

Dădu să-l ajute la descălecat, dar acesta sări singur şi zise cu voie bună: 

— Încă nu, Savule! Dacă aș fi voievod, mai treacă-meargă, dar aşa, trebuie 
să mă bizui numai pe puterea mea. Bine te-am găsit! 

Îşi strânseră mâinile şi se îmbrățişară, după care boierii intrară în casa 
cea mare, iar însoțitorii se îndreptară cu nerăbdare pe la cuhnii, de unde se 
auzi pe data chicotitul slujnicuţelor și râsetele vesele ale oaspeţilor. 

— lacă, boier Hrizeo, acesta-i nepotu-meu, medelnicerul din Moldova! 
arătă gazda pe Vasile Dupoiul, care se mai întremase în cele câteva zile de 
când sosise la Bogaţi, după peripeţiile avute până atunci. 

— Bucuros să-i cunosc pe toţi prietenii tăi, Savule, dar mai cu seamă 
neamurile, fie ele şi din celălalt capăt de ţară, căci numai una este draga de 
ea, măcar că stăpânirea-i felurită. 

— Eu aşijderea mă-nchin domniei-tale, făcu medelnicerul plecându-și 
capul. Și pot spune că mult adevăr și tâlc sunt în cuvintele astea, dar că relele 
pot fi îndreptate, făcând să fie pretutindeni numai românii stăpâni. 

— He, he! râse Hrizea. Văd eu că și moldovenii gândesc ca noi, şi asta-i 
bine. 

— Ba și ardelenii şi bănăţenii şi tot ce-i suflare românească... se băgă și 
Gheorghe, dar vel-spătarul îi luă vorba. 

— Mai domol, Gheorghiţă, că ce vrei tu e prea mult. Nu avem un alt Mihai- 
vodă în vremea noastră. 


— S-o găsi! răspunse moldoveanul. Țara toată aşteaptă să-l urmeze, cum 
a vrut să zică vărul Gheorghe. 

Vel-spătarul Hrizea se simțea nespus de bine, ca întotdeauna când venea 
la Bogaţi şi, fără să mai aştepte să fie poftit, se tolăni în jilțul cel mare din 
capul mesei, care i se cuvenea. 

— Nu-l văz pe finu-meu Gheorghe, cel mic?! făcu el deodată, căutând cu 
privirea împrejur. Şi nici cumătra Miorica nu-i, pe unde umblă? întrebă 
oaspetele. 

— Apăi, i-am trimis la nașul Florică din Suseni. El are casa mai pitită pe 
după deal, lângă pădure, și-i mai la fereală din calea răutăţilor. Nu de alta, 
dar cum trec pe aici tot felul de vântură-lume, dând din pistoale şi sânețe, să 
nu se fi speriat cumva, şi fiind cu burta mare... 

— Bine făcușşi, Savule! încuviință Hrizea. Dar n-are să fie nicio încăierare 
prin părțile astea şi nădăjduiesc că nici prin altă parte, căci oştenii au să se 
potolească în cele din urmă. 

— Dacă ar fi lăsaţi în pace! zise Dupoiul. 

— Ce vrei să spui, boierule?! se miră spătarul. 

— Apăi, Vasile pentru asta a venit aici, că are a povesti lucruri de seamă. 
Noi ne-om trage în altă odaie. 

— Ba rămâi, moșule! se împotrivi Dupoiul. Nici de Gheorghe nu mă 
feresc. De altfel nici prea multe nu sunt vorbele, dar dumnealui, vel-spătarul, 
are să priceapă lesne. 

— Ce anume? 

Medelnicerul îşi drese glasul, sorbi din ulcica de rachiu ce fusese așezată 
în fața fiecăruia și începu: 

— Măria-sa, Ștefan-vodă al nostru, gândeşte că domnul de Târgovişte n-o 
avea prea multe zile. 

— Asta aşa-i! dădu din cap Cheoașcă. 

— Mulţi au să-i râvnească locul și mare gâlceavă va fi, spre bucuria 
turcilor, care au să scoată bani buni din mezatul tronului. 

— Şi de astă-dată ai dreptate! încuviință gazda. 

— Mai presus de toate, mazilul Vasile Lupu, care-i acuma la Stambul, 
măcar că-i la Edi Kulé, trage ițele și pofteşte să vină el, că pe fiu-său l-ar 
așeza în Moldova. 

— Dar este întemnițat! zise Hrizea. 

— Ce dacă? Unelteşte cu banii lui și are destui, așa că prea greu nu-i va fi, 
urmă medelnicerul. Tocmai pentru aceea m-a trimis voievodul nostru la 
domnia-ta, ca să-ți spun că trebuie făcut domn Constandin Şerban... 

— Cam aşa gândeam și noi, îi luă vorba Hrizea. 


— Nu însă şi Ivaşco Cătineanul, care primește întruna pungi cu aur ca să 
răzvrătească pe lefegii şi astfel turcii vor năpădi ţara şi singurul domn de 
încredere ce l-ar avea la îndemână ar fi cel care a dat banii, adică mazilul 
nostru din temniţă. 

— Asta n-am mai crezut-o! dădu Hrizea cu pumnul în masă. De aceea se 
împotriveşte lui Constandin? Ca să vezi! 

— Măria-sa, domnul nostru, se leagă să-l sprijine la craiul Rákóczy, dar 
domniile-voastre să-l alegeți aici numaidecât și, după datină, să dați şi banii 
turcului. 

Vestea că Ivaşco era ațâțătorul, în numele domnului mazil, i-a cam pus pe 
gânduri. 

— Să-i sucim gâtul! zise iuzbaşa Gheorghe în cele din urmă. 

— Bine ar fi! încuviință Hrizea, cam dodeind. Dar dacă-i facem de 
petrecanie şi se află, cumva, ne ridicăm în cap pe toţi seimenii și dorobanții. 
Nu degeaba le tot dă el parale. 

— Să-l pârâm lui Vodă, își dădu părerea ginerele lui Cheoașcă. 

— Degeaba! Nici măcar nu se mai poate da jos din pat, atât de neputincios 
a ajuns bătrânul voievod. 

— N-am decât să-l pălesc noaptea pe uliţă! nu se lăsă Gheorghe, care nu 
se împăca nicidecum cu vânzătorii. 

— Nu umblă singur. Mai mult chiar, poţi să cazi şi tu. 

Lătrături furioase ale zăvozilor îi atraseră pe toţi la fereastră, unde 
văzură un călăreț lăsându-și fugarul înspumat în seama unui ţigănuş, iar el o 
apucă zorit pe trepte. 

— Ce s-a întâmplat, Trifule? întrebă Hrizea, care-l cunoștea. 

— A murit măria-sa vodă-Matei! răspunse acesta. 


Constandin-vodă Şerban nu crezuse de la început vorbele paicului, rămas 
cu capul plecat a închinăciune. Tocmai isprăvise de prânzit şi, după obiceiul 
pe care-l avea de pe vremea când era boier, dădu de duşcă o cană cu vin roşu 
de Drăgășani, ca să capete „puterea ursului”. E drept că vestea nu era chiar 
aşa de neaşteptată, fiindcă se cam obișnuise cu neobrăzații lefegii, seimeni și 
darabani care se răzvrăteau prea lesne de la o bucată de vreme încoace. Se 
mai uită o dată la copilul de casă ce-i adusese vestea, apoi tuși ca să-şi 
dreagă vocea. 

— Bine! făcu Vodă, ştergându-şi mustăţile cu dosul palmei. Am să mă duc 
eu la ei! 

Îşi umflă obrajii şi pufni de câteva ori, după care adăugă: 

— Dar mai întâi să poftească boierii Hrizea și Pană Filipescu. Socot că au 
sosit la curte. 


Începu apoi a se învârti prin încăpere, păşind rar și înfoindu-şi pieptul, 
bodogănind vorbe fără şir, de parcă ar fi avut pe cineva cu el. Tare îi mai 
părea rău că nu pusese mâna pe Ivașco Cătineanul, fugit acum la pașa din 
Vidin, de unde îi tot ațâța pe oştenii mai zurbagii. Nu ținuse seama de povața 
voievodului Gheorghe Ștefan din Moldova să nu se lase pe-o ureche în 
privinţa tartorului celui bătrân închis la Edi Kule, și acuma vedea câtă 
dreptate avusese. Când a apucat scaunul ţării, întreaga oştire a băut de 
bucurie, trei zile şi trei nopţi, cinstindu-și voievodul, și el a crezut că ar fi 
îndeajuns ca să se bucure de dragostea tuturor. Era bun prieten cu 
domnitorul moldovean și amândoi cu principele Rákóczy, din al cărui cuvânt 
nu prea ieşea, şi nu-și temea tronul, numai că mazilul arbănaș nu contenea 
cu umbletele, făcându-i atâtea necazuri. Răzmerița de acuma se datora tot 
banilor dați de lvaşco Cătineanul şi acesta îi căpăta de pe malurile 
Bosforului, fără nicio îndoială. 

Cam astea erau gândurile măriei-sale în aşteptarea celor doi sfetnici, iar 
cum sudălmile şi zarva de sub ferestre părea să se întindă, își luă inima în 
dinţi şi se urcă în turnul Chindiei, ca să fie mai sus de mulțimea năbădăioasă. 
Lângă sine îl chemă numai pe iuzbașa Gheorghe, ginerele lui Savu Cheoașcă 
şi cumătrul lui Hrizea, în care se încredea ca într-unul de-ai casei. Cu toate 
acestea, dosiți privirilor celor din curte, se aflau patru panțâri nemți cu 
sâneţele gata pregătite pentru aprindere, dacă ar fi fost trebuinţă. 

De cum se ivi în cerdacul turnului larma crescu, încât nu se mai auzeau 
nici măcar sudălmile celor mai cutezători. 

— Auziși şi tu, Gheorghe? întrebă Vodă întorcându-se către însoţitorul 
lui. Mi se pare mie, ori chiar mă ocărăsc? 

Acesta duse mâna pâlnie la ureche și ascultă, după care dădu din mâini a 
neputinţă. 

— Cam greu de spus, măria-ta, rosti el. Strigă mai mult sârbește și eu nu 
pricep. 

— Sârbește ai zis?! şi ochii domnitorului străluciră de bucurie. Ei, lasă că-i 
voi juca eu! îşi frecă el mâinile. Mergi de-i adă aici pe Gâdea, Băncilă, Jaghe și 
alți câţiva cetaşi pe care-i socoteşti tu mai potoliți, dar numai români să fie. 
Apoi vezi de Hrizea şi Pană, de ce întârzie! 

— Am înţeles, măria-ta! răspunse iuzbașa și o porni val-vârtej la vale, pe 
treptele turnului. 

Vodă se uită încă o dată, cu scârbă, la vacarmul din curte, după care 
cobori și el, oprindu-se numai în spătăria de lângă biserică. Rămase o clipă 
locului, apoi se duse întins în încăperile doamnei Bălașa și-i spuse repezit: 

— Strânge scule și tot ce mai avem de preţ, că trebuie să plecăm 
neîntârziat. 


— Vai de mine! Vin turcii? se sperie doamna. 

— Poate ar fi mai bine, dar din păcate smintiţii de lefegii, care-mi 
mănâncă pâinea... 

— S-au răsculat din nou? 

— Ca de obicei de la o vreme, dar am să-i pun eu cu botul pe labe. Până 
atunci n-ar fi rău ca domnia-ta, doamnă, să-ţi iei coconii şi să vă duceţi cu 
toţii la vărul domniei-mele, Neagoe Săcuianu, peste Olt. Să fiți mai aproape 
de Sibiu! 

— Nu cumva te bate gândul să lași țara de izbeliște, măria-ta? 

— Asta n-am s-o fac! Fii fără teamă! Cu toate că vicleanul mazil, Vasile 
Lupu, tare s-ar mai bucura. N-am să-i fac placul! 

— Of, doamne! Iarăşi el? Nu l-ar mai răbda pământul! suspină Bălașa- 
doamna. 

— D-apăi cine altul? Nu vezi că n-are astâmpăr? Dar astea nu-s treburi 
mulierești. la copiii şi pleacă neîntârziat, iar paza am să mă îngrijesc să fie 
numai din oşteni credincioşi. 

O sărută pe frunte, îi făcu cu ochiul zâmbind a încurajare şi se întoarse 
din nou în spătărie, unde îi găsi de astă-dată pe cei doi boieri chemați. 

— În sfârşit! Bine că vă găseşte omul, cu toate că nu prea lesne. 

— Fuserăm printre oşteni ca să-i potolim, preamilostive, se închină vel- 
spătarul Hrizea. 

— Şi? 

— Nimic! dădu din umeri și Pană. 

— Atunci, ce-i de făcut? 

Un fecior de casă intră să-l vestească de sosirea cetașilor chemaţi, dar nici 
nu mai avu vreme să răspundă, fiindcă se ivi iuzbașa Gheorghe, mai mult 
împins de cei din spate. 

— lacă, măria-ta, făcu el cam rușinat. N-am putut să scap de ei. 

— Păi, uitaşi că am poruncit să-mi aduci pe câţi or încăpea? se uită 
domnul cu înţeles în ochii iuzbașei. 

— Aşa-i, măria-ta, numai că-s prea mulți și... 

— N-am ce face, câtă vreme ei n-au vrut să mă asculte din cerdacul 
turnului Chindiei, am fost silit să-i poftesc la domnia mea, mai cu seamă pe 
aceia care ne cunosc limba ţării. Asta am poftit, vitejilor! 

Oştenii se cam fâstâciră, fiindcă se aşteptau să fie izgoniți şi veniseră cu 
chef de harțag, dar voievodul le arătă atâta bunăvoință încât nu mai știau 
dacă trebuiau să mai rămână ori să-i lase doar pe fruntașii lor la sfat cu 
Vodă. 

Constandin-vodă își dădu seama de aceasta și pe dată vorbi către cetași: 

— la spune tu, Gâdeo, care li-i supărarea flăcăilor! 


— De! Știu şi eu? bâigui acesta. Să spuie ei înșiși, că doar pentru aceea se 
năpustiră încoace! 

— Vrem leafa! cuteză unul. 

— Ne mor copiii de foame... 

— Suntem flămânzi... 

— Şi zdrenţăroşi... 

— Ho, ho! Ajunge! se băgă boierul Pană Filipescu. Măria-sa a auzit asta de 
fiecare dată până acum. Au nu vă dă îndeajuns Ivaşco Cătineanul? 

Oştenii se uitară nedumeriţi unii la alţii. 

— Prealuminate stăpân, urmă boierul cu glas tare. Trimite vorbă lui 
Siavuș-pașa, și numai cu un buluc de beșlii îi împrăștie pe toţi zurbagiii... 

— Să nu faci asta, doamne! se împotrivi Hrizea. Nu că le-aș lua partea, dar 
trebuie ascultate şi păsurile lor. De trai bun nu se răzvrăteşte nimeni! 

— Aşa-i, măria-ta! încuviințară oştenii sorbindu-l din ochi pe vel-spătar. 

— Te dai cu ei, spătare, şi rău faci că le cauţi în coarne! Au să ţi se urce în 
cap! Nu le da ascultare, măria-ta! zise Pană. 

Voievodul păru a cumpăni adânc ce avea să răspundă, cu toate că-i venise 
în minte încă din turnul Chindiei, dar se prefăcu a fi numai ochi și urechi la 
necazurile oștenilor. 

— lacă, vitejilor, ce cugetă domnia mea: câtă vreme ţara era în luptă cu 
megieșul moldovean, răposatul Matei-vodă a avut nevoie de oaste. Acuma-i 
pace între ţările noastre surori și nicicând n-are să mai fie vreo zavistie, dacă 
om avea cap. Oastea însă ne cam prisoseşte, mai ales cea străină de țară, așa 
că n-avem decât a le mulțămi de slujba de până acum și ducă-se unde le-a fi 
voia! 

Câţiva încercară să murmure, dar voievodul urmă netulburat: 

— Lefurile lor se vor plăti celor rămași și vor fi îndestule ca să nu mai 
rabde de foame românii noștri. Ba le dăm iertare şi de văcărit şi oierit. 

— Prea mult, măria-ta, sări boierul Pană. Le ajunge iertarea de bir, dar 
leafa pentru ce s-o mai capete, câtă vreme este pace în toată țara? 

Gâdea îl fulgeră cu privirea și vru să zică ceva, însă i-o luă înainte vel- 
spătarul Hrizea. 

— Mă iartă, mărite doamne, dar am băga zânzania între ei şi... 

— Cu atât mai bine! rânji Pană Filipescu. Au să-și vadă de lungul nasului. 

— Nu! zâmbi Vodă cu ochii la oșteni. Eu îi îndrăgesc, dar poftesc să nu 
mai fie decât oaste românească. Ce ziceţi, n-am gândit bine? 

— Ba da! încuviinţară unii, dar alţii clătinară din cap a neîncredere. 

— Atunci, vitejilor, trageţi-vă pe la ortalele voastre și aşteptaţi să vi se 
plătească dreptul! 


— Să trăiești, măria-ta! se auzi, ici-colo, dar cei mai mulți plecară 
bombănind. 

Zarva însă se potoli și în scurtă vreme se goli și curtea, spre marea 
ușurare a voievodului care trecu iar pe la Bălașa-doamna, ca s-o liniştească. 

— Nu mai plecăm? întrebă ea de cum îl văzu. 

— Dimpotrivă! Acuma se poate. 

— Dar nu se mai aude gura răzvrătiților... 

— Cine ştie până când? N-am cum să-i potolesc. Am încercat eu cumva, 
dar să vedem ce-o ieși. Mergi, doamnă, după cum am hotărât, căci înțelept 
este a nu te pune cu prostimea, ci să pândești ceasul când poți s-o 
îngenunchezi. Aşa voi face! 

Doamna Bălașa se supuse şi până în seară se şi afla împreună cu copiii în 
drumul Râmnicului. În răstimp cei doi sfetnici ai voievodului, care erau veri 
primari, cu toate că avuseseră păreri diferite, au plecat pe uliţă urmându-şi 
ciondăneala. 

— Aşa nu se mai poate, vere Pană, zise deodată Hrizea, luându-i vorba din 
gură. Ne risipim oastea în fața turcului, ori a lui Rákóczy. 

— Tu nu vezi că nu sunt bani și cu nebunii ăștia nu te poți pune? Dau 
buzna peste Vodă, ca la ei acasă. După ce-or isprăvi cu el, ne vine și nouă 
rândul. Asta ţi-ar place? 

— Fie vorba între noi, vere, că nici n-a încercat măria-sa să le asculte 
păsurile. 

— Păi, n-a stat la taclale cu ei sub ochii tăi? Noi ne certam și mocofanii se 
uitau la noi. Ce să faci cu liota asta? 

— S-o pui să lupte. 

— Împotriva cui? 

— A turcului. 

— Te-ai țâcnit! Cu neisprăviţii noștri să înfruntăm ienicerii? Haida de, 
vere, mă faci să râd! Cred că ai băut pe nemâncate, zâmbi Pană bătându-l 
prieteneşte pe umăr. De ce n-o faci tu? 

— Cine ştie? răspunse acesta cam în doi peri. S-ar putea! 

Chiar în aceeași seară, vel-spătarul Hrizea se duse la cumătru-său 
Gheorghe, care-și încropise gospodărie şi în Târgoviște, nu departe de malul 
Ialomiței, în dreptul bisericii cele noi, Stelea, ridicată de mazilul domn Vasile 
Lupu, pe socoteala lui. Fusese atunci un semn de împăcăciune, căci și 
răposatul Matei-vodă zidise la Soveja, în Moldova, dar scurtă a fost 
înţelegerea dintre ei. 

În casa iuzbaşei, Hrizea dădu peste mai mulți ostaşi, de parcă ar fi fost 
strânși la o sindrofie, căci toți aveau băutură dinainte, dar minţile limpezi. 


— Bine ai venit, boier Hrizeo, îl întâmpină gazda şi cu toţii se ridicară în 
cinstea noului sosit. Tocmai despre domnia-ta vorbeam cu toții. 

— Atunci, de aia voi fi sughițat eu întruna și nu mă dumiream! râse 
spătarul. Bine v-am găsit, vitejilor! și începu a le strânge mâna fiecăruia în 
parte. la te uită că e și dumnealui, boierul Dupoiul, făcu el văzându-l. Asta 
înseamnă că nu-i lucru de şagă! 

Moldoveanul îi zâmbi cu toată fața, căci îi plăcuse aprigul boier muntean, 
şi zise, cu graiul lui domol: 

— lacă, mă aflu aici la văru-meu Gheorghe, de vreo săptămână, şi 
întâmplător am aflat de porunca măriei-sale. Eu socot că nu-i cea mai 
potrivită. 

— Nu-i bună! întăriră şi alţii. 

— Nici eu n-am zis altfel, dar ce-i de făcut? îl întrebă Hrizea. 

Se aflau acolo, pe lângă sârbi şi bulgari, bănăţeni, ardeleni, ba chiar și 
moldoveni, şi cu toţii ar fi trebuit să-și ia catrafusele și să plece. 

— Au noi nu tot români suntem? sări un bănățean uscăţiv. Ca să nu mai 
spun că unii dintre noi ne-am înrudit cu sârbii și bulgarii, căci împreună ne- 
am dat viaţa și la Ojogeni și Nenişori, și la Finta. 

— Asta-i adevărat, boierule, întări gazda. lacă, Radivoi de colo, îi ginere 
lui Jaghe, care a tăcut ca prostul în fața măriei-sale. 

— De ce n-ai vorbit tu? sări acesta. 

— Nu eu am neamuri străine, ci tu. Pe tine te-o durea dacă ţi-o duce fata 
la dracu-n praznic şi i s-o distruge gospodăria de o are aici, în târg. 

Cu toţii prinseră a vorbi, care mai de care, încât ai fi putut crede că se 
luaseră la harță. 

— Staţi, oameni buni! ridică Dupoiul amândouă braţele în sus. Cu gura nu 
vă faceți dreptate niciodată! 

— Numai cu sabia! adăugă zâmbind gânditor spătarul. Dar eu socot că ar 
trebui să mergeţi încă o dată la măria-sa şi să-i spuneți cu glas domol ce 
necazuri aveţi şi că nu-i cu putinţă alungarea celor ce nu sunt din astă parte 
a ţării şi nici a străinilor de neam, dacă sunt de aceeași credinţă. Şi de nu şi-o 
pleca urechea nici acum, Dumnezeu să vă lumineze! 

Nu mai așteptară până a doua zi, ci chiar în aceeași noapte o porniră către 
palat, strângându-se în cale şi alții, încât mulțimea făcliilor umplu curtea 
domnească de lumină, speriindu-l pe domn că ar fi luat foc. 


Hrizea însă nu se duse cu ei, măcar că tare s-ar fi bucurat cu toții, ci 
poftindu-l pe Dupoiul la el, la moşie, plecară împreună la Bogdănei. Aici 
medelnicerul a fost încântat de călduroasa primire a jupânesei Frăsina, care 
a vărsat o găleată de lacrimi auzind cum a rămas văduv musafirul lor. Se mai 


ținea ca în vremea tinereţii, cu toate că avea fată mare, azi-mâine de măritat, 
bașca trei feciorași, cel mai mic numai de opt anişori. Bărbatu-său ținea la ea 
ca de la început și nu-i mai puțin adevărat că apriga femeie s-ar fi luptat și cu 
dinţii, ca Hrizea al ei să ajungă cineva în ţara asta. 

După vreo două zile începură să ajungă și pe la ei blestemăţiile lefegiilor 
din Târgovişte. Nimeni nu putea gândi că Hrizea fusese cel care-i ațâțase, 
mai ales că se arătă a fi îngrijorat. 

— Mare primejdie! zise el într-o zi, pe când se ospătau la masă. Ce se 
poate întâmpla dacă nu se pune frâu destrăbălării? 

— Cine să-i oprească? întrebă Dupoiul. 

— Dumnealui! își arătă Frăsina bărbatul. O vorbuliță să le spună, și-l vor 
asculta orbește. 

— La ce bun? dădu din mână scârbit Hrizea. L-am sfătuit pe Vodă de 
atâtea ori să-şi plece capul mai puţin în faţa ardeleanului și să mai asculte şi 
necazurile oastei, căci, bună-rea, se cheamă că-i a ţării şi alta n-avem. Nu 
cred eu că nu știe unde sunt galbenii rămași după Brătășanu, dar e cam 
hapsân și nu-i bine! 

— Strânge bani albi pentru zile negre, dar mi-e că nu le mai apucă, zise 
Frăsina. 

— Poate că ar fi trebuință de un domn nou, gândi tare Dupoiul, după ce 
sorbi cu nesaţ dintr-o ulcea cu vin de Pietroasele. 

— EI! îşi arătă din nou bărbatul, jupâneasa Frăsina. 

— Ai înnebunit, de bună seamă! răspunse gazda. Cum vrei tu ca să 
râvnesc locul unui os domnesc miruit de mitropolitul țării și uns domn pe 
vecie? Flăcările iadului m-ar înghiți... 

— Ei, n-o fi chiar aşa, zise împăciuitor moldoveanul. lacă, la noi s-a făcut 
arbănașul domn şi nu l-a înghiţit gheena, ba încă trăieşte bine-sănătos. 

— Bine nu se poate spune, acolo unde este acuma. Tot un blestem trebuie 
să fie. 

— Dar nici rău, câtă vreme poate unelti după plac. 

— Vezi, Hrizeo, că și dumnealui, boierul străin, gândeşte ca mine? se 
bucură Frăsina. Ce mai aștepți? 

— 1 s-a făcut să ajungă doamna ţării, dar nu știe că săraca doamnă Bălașa 
ar da orice să aibă parte de liniştea ei... 

Zicând acestea vel-spătarul se uitase numai către oaspete, ca și cum 
jupâneasa nici n-ar trebui luată în seamă, căci se ruşina să creadă străinul că 
se lăsa mânat de o fustă în treburile lui. 

— De altminteri, ce ţi-e scris în frunte ţi-e pus și, dacă o fi să fie asta 
soarta mea, n-am să mă dau în lături, adăugă el, spre marea bucurie a 
nevesti-si. 


După vreo două zile, medelnicerul însoţi o ceată de seimeni la Bogaţi, 
unde începură a se cam strânge fugarii mai deocheațţi din Târgoviște. 


Către sfârşitul primăverii se vesti că domnul Moldovei împreună cu craiul 
Rákóczy porniseră cu oaste asupra ţării ca să taie răul din rădăcină, căci 
Constandin-vodă se dovedise neputincios. Ce-i putură auzi atunci urechile 
măriei-sale ar fi înroșit şi obrazul unui sfânt, căci nu era zi lăsată de la 
Dumnezeu să nu se adune sub fereastră şi să-l înjure în gura-mare. ÎI 
părăsiseră şi boierii, chipurile, ca să-şi vadă de muncile câmpului, vremea 
fiind prielnică, dar domnitorul ştia că teama de seimeni îi ţinea departe de 
Târgovişte. Nici chiar Hrizea, ori Pană Filipescu, pe care-i socotea mai 
credincioşi, nu se arătaseră de vreo lună şi mai bine. 

lată însă, că, spre uimirea tuturor, Constandin-vodă porunci pregătirea 
oastei pentru a se împotrivi celor care îi veneau în ajutor. De necrezut, dar 
aşa era! Numai că nu de bunăvoia măriei-sale hotărî războiul, ci fiindcă 
oştenii i-o cereau. 

Auzind despre ce era vorba, vel-spătarul Hrizea îşi lăsă toate treburile 
gospodăriei şi se înfățișă pe dată cu steagul lui de călăreți, cu care era dator 
poruncii domnești. Domnul se bucură nespus văzându-l şi era cât pe ce să-i 
spună ceva de mare taină, dar se răzgândi, fiindcă marele spătar se cam 
încurcase cu oştenii de rând şi mai ales cu matahala de Cheoașcă. Acesta își 
adusese tot neamul sub arme, ba până şi pe nepotu-său din Moldova îl 
târâse după el, căci încă nu se îndurase să se întoarcă de pe unde a venit. În 
schimb boierul Pană Filipescu trimisese vorbă că lingoarea îl țintuise la pat. 
„Ehe! Pe mulți am să vă ţintuiesc eu!” își spuse Vodă. Nu lăsă însă să-i scape 
niciun cuvânt şi se arăta pretutindeni numai o voie-bună, poftindu-și toți 
căpitanii la sfat ca să le asculte părerea, ceea ce nu se mai întâmplase 
niciodată până atunci în ţară. Ba îi întrebă și unde ar trebui înfruntat 
duşmanul. 

— Cum „unde”, măria-ta? se miră căpitanul Buligă de la tunuri. Se 
înţelege că la Șoplea, pe valea Teleajenului. 

— Da! Da! încuviinţară zeci de glasuri. 

— De ce tocmai acolo? se încruntă Vodă. 

— Păi, măria-ta uitași că acolo am biruit noi în vreo două rânduri? Acolo 
ține Dumnezeu cu noi! îl lămuri scurt căpitanul Cheoașcă şi ceilalţi i se uniră 
în părere. 

— Cum rămâne cu povestea ulciorului care nu merge de multe ori la apă? 
se auzi şi glasul boierului Dupoiul, dar fu huiduit pe dată şi numai vreo 
câțiva se cam îngrijorară de cele amintite. 


Vel-spătarul Hrizea nu scoase o vorbă, așteptând să-l audă pe Vodă, dar 
văzând că acesta pregetă, se ridică şi spuse: 

— Are să mai meargă şi de astă-dată, chit că pe viitor vom căra apă în 
pumni! 

Un ropot de urale şi tropăit de picioare însoţiră spusele lui, iar pe faţa 
voievodului trecu o uşoară umbră de mâhnire. Hrizea era îndrăgit de oșteni 
şi putea fi primejdios pentru ce gânduri avea. 

— Facă-se voia voastră, vitejilor! încuviință domnul prefăcându-se 
bucuros. lacă, dumnealui Hrizea, vel-spătar, are să vă ducă la izbândă. 
Mergeţi, așadar, cu el în frunte! 

Alte strigăte de bucurie izbucniră și, când se mai potoliră, izbi vocea 
uriașului Cheoașcă: 

— Ba nu, măria-ta! Ai să vii cu noi, că ne eşti stăpân și aşa se cuvine, că 
noi o să ne dăm viaţa ca să te apărăm! 

— Cu noi... cu noi! se auziră iarăși vocile învăpăiate și cerc de seimeni se 
strânse în jurul Voievodului. 

Lui Hrizea îi venea să râdă, căci vicleșugul domnitorului fusese ghicit de 
istețul căpitan și, fără voia lui, Constandin-vodă se văzu târât în bătălie, însă 
își dădu seama că nu trebuia să mai aibă încredere în boierul de la Bogdănei. 

Vasile Dupoiul, medelnicerul lui Ștefan-vodă, ajunse în ceata unchiului, 
care avea să se înfrunte cu domnitorul său moldovean, dar nu mai putea da 
înapoi. Privi însă în jurul lui și îşi zise cu mâhnire: „Cam zdrențăroasă oastea 
asta, a lui Papuc, dar e tare înflăcărată. Poate că izbândim. O doresc din 
suflet!” 


Măria-sa Constandin-vodă se aşeză la umbra cortului, în preajma unui 
lăstăriş, căci era grozavă zăpuşeală, atunci, în luna lui cireşar a anului 1655. 
Abia plecase Hrizea cu căpitanii săi și tare s-ar mai fi dedat somnului. 
Închise ochii şi încercă să fure barem un pui de somn, când auzi din vale o 
mare larmă şi sudălmi de parcă s-ar fi încăierat tâlharii lui de oșteni. 

— Ce s-a întâmplat? întrebă Vodă pe iuzbașa Gheorghe, care rămase mai 
departe pe lângă domn, dar nici în acesta nu se mai încredea, cu toate că era 
cel mai potolit și cuviincios dintre oșteni. 

— Se pare că păcătoşii ăia de bivoli, arătă Gheorghe, râzând cu poftă, au 
dat de apa Teleajenului şi s-au tăvălit cu carele după ei. 

Vodă îşi aruncă ochii şi se veseli la rându-i, chiar și după ce își dădu 
seama de urmare: 

— S-a dus dracului toată pulberea din butoaiele răsturnate în mocirlă. 

Se bucura de parcă ar fi fost vorba de iarba de pușcă a vrăjmașului. Nu 
acelaşi lucru se poate spune și despre iuzbașă care, fără a mai cere 


încuviințarea, se repezi să dea o mână de ajutor, ca de altfel întreaga oştire 
de pe deal. Nepăsătorii bivoli erau însă așa de fericiți încât nici sub 
nemiloasele lovituri ce le căpătau nu se îndurau să se despartă de răcoarea 
apei. Răbdau ciomegele, de parcă nu spinarea lor ar fi fost la bătaie, dar nici 
gând să se clintească din loc. 

Vodă râse ce râse şi, cum rămăsese numai cu slugerul Moinea, se întoarse 
spre el: 

— Oare nu-i tocmai binevenită întâmplarea, Moineo? 

— Fără îndoială, măria-ta. N-a mai rămas decât străjerul de colo, arătă el 
spre un oștean care era cu ochii la ce se petrecea în vale. 

— Fă-i seama şi haide! porunci Constandin-vodă, îndreptându-se către 
cei doi cai înşeuați, gata de drum. 

Slugerul se apropie de oşteanul care n-avea ochi decât pentru bivolii din 
mocirlă. 

— Izbutesc oare? îl întrebă. 

Apoi, fără să mai aştepte răspunsul, îl dobori cu palma peste gură și-l 
înţepă de mai multe ori, la nimereală. Bietul om se zbătu și gemu, dar braţele 
vânjoase ale lui Moinea îl ținură strâns, cu toate că se mânjea de sânge din 
cap până-n picioare. Când puterile i se sleiră, leşul fu aruncat la pământ iar 
slugerul se duse lângă voievod şi, apucând caii de dârlogi, pe furiș se 
strecurară amândoi prin văioaga din apropiere, care îl ascundea de privirile 
celor din vale. 

Abia pe înserate izbutiră oștenii să tragă carele, dar se nămoliseră de 
parcă erau arătări din altă lume. Nici gând să clintească bivolii, aşa că le-au 
tăiat șleaurile slobozind carele, după care traseră butoaiele cu spinarea. 
Multă pulbere n-a mai fost bună de nimic, spre marea furie a căpitanului 
Buligă, care înjura şi blestema în gura mare. 

luzbașa Gheorghe se întoarse și el la fel de murdar, spălat numai în pripă 
cu puțina apă a Teleajenului, şi când dădu peste leșul străjerului pricepu ce 
se întâmplase. Trase pistoalele de la brâu și slobozi două focuri în văzduh. 
Curând se adunară mai mulți descărcându-șşi mânia în fel şi chip, dar mai cu 
seamă asupra calpacului pe care Vodă îl uitase în graba plecării. 

Vel-spătarul Hrizea sosi gâfâind, neștiind ce se întâmplase cu domnitorul, 
şi nu fu prea mirat aflând de fuga lui. Atunci iuzbașa Gheorghe ridică de pe 
jos calpacul, îl scutură cu grijă, îl potrivi pe capul lui Hrizea și răcni: 

— Trăiască măria-sa Hrizea-vodă, domnul nostru! 

— Trăiască! Trăiască! răsunară deodată strigătele tuturor, iar cei de lângă 
el îl săltară pe umeri, ca să-l vadă toată oastea. 

Luat pe negândite, Hrizea nu scoase o vorbă, dar nici nu se împotrivi. Îi 
părea rău că nu era de față şi Frăsina, ca să-şi vadă visul cu ochii. 


— Vă mulțumesc, dragii mei! răspundea el cu lacrimi în ochi. N-am să 
înșel încrederea voastră, o jur! 

De cum îl lăsară la pământ, noul domn se apucă să facă rânduială numind 
căpitani noi, printre care pe iuzbașa Gheorghe și pe medelnicerul 
moldovean, Dupoiul. Porunci apoi să i se înfățișeze căpitanul Buligă, care 
sosi înnămolit ca un bivol, și-l întrebă dacă nu cumva tunurile lui erau 
aşezate prea sus pe deal. 

— Pot bate până la Gherghița, se fuduli el. N-ai teamă, măria-ta! 

— Fie precum spui, căpitane, îngădui Hrizea încântat că auzea pe cel 
dintâi care-i vorbise ca unui adevărat voievod. 

Adună la sfat pe cele mai de frunte dintre căpetenii și hotărâră să facă o 
învăluire prin spate, dar până atunci întreaga oaste avea să se odihnească, 
fiindcă era sleită de putere. Norocul lor a fost că abia după vreo două zile se 
iviră meseii și trabanțţii principelui Rákóczy, care ridicară tabără pe malul 
celălalt al Teleajenului, chiar față-n față. Apoi ieși un sol călare, cu o năframă 
albă în vârful lancei, și strigă din toţi rărunchii: 

— Seimeni și darabani! Măria-sa craiul Rákóczy făgăduieşte viața şi 
iertare celui care lasă arma și vă ia în slujba luminăţiei-sale, cu leafă mare. 
Voi n-aveţi alta de făcut, decât să-l daţi legat pe Hrizea şi să vă trageţi 
nesmintiţi la casele voastre. 

— Ba să ni-l daţi voi pe crai, și vă lăsăm să vă întoarceţi de unde aţi venit! 
răspunse Cheoașcă, în hazul întregii oștiri. 

Vocea căpitanului răsună pe întreaga vale şi un zumzet de încuviințare 
străbătu rândurile, după care o ploaie de pietre zbură către oșteanul 
ardelean. 

Cinci zile la rând aşteptară unii în fața celorlalţi și în fiecare zi se arăta 
câte un sol de la prinț, prin care era cerut Hrizea „înșelătorul” , dar 
răzvrătiții nici nu mai aşteptau să isprăvească ce avea de spus trimisul, că o 
grindină de bulgări și sudălmi îl izgoneau de lângă malul apei. 

La vreo săptămână sosi şi Ștefan-vodă cu moldovenii lui, iar pe la 
jumătatea lunii se ivi însuşi Constandin-vodă cu puţintica oaste ce o putuse 
strânge în pripă, mai mulți fiind ienicerii dați de către Siavuș-pașa de la 
Silistra. Huiduielile nu mai conteniră vreme de mai multe ceasuri și domnul 
nici nu cuteza să se arate mai la vedere. 

Abia în cea de-a douăzeci și şasea zi de cireşar se dezlănțui cumplita 
bătălie din dreptul satului Șoplea, sub un soare ucigător. Tunurile 
căpitanului Buligă au tras până li s-au înroșit ţevile, dar în van, fiindcă 
temerea lui Hrizea fusese întemeiată, ele fiind prea în vârful dealului. 
Nefiind primejdie dinspre partea lor, pedestrașii saşi ai căpitanului Gaudy 
învăluiră colina, chiar prin văioaga prin care scăpase Constandin-vodă, în 


vreme ce trabanţii lui Kemeny, alături de care lupta și proaspătul baron 
Borlovâny, îi atacară din faţă. 

Văzând că nu pot ţine piept năvălitorilor, căpitanul Cheoașcă se repezi la 
tunurile lui Buligă, care nu le mai erau de niciun folos şi, opintindu-se, izbuti 
să rostogolească vreo două asupra vrăjmașilor. Și căpitanul Gheorghe şi 
Dupoiul încercară să facă așijderea, însă nu izbutiră, și poate că nu s-ar fi dat 
bătuţi în cele din urmă, dacă tocmai atunci nu l-ar fi văzut pe viteazul 
căpitan Cheoașcă bătând aerul cu braţele și prăbuşindu-se, ca un stejar 
bătrân. Amândoi se repeziră lângă el, dar nu-i mai putură fi de niciun folos, 
căci viața i se scursese odată cu ghiuleaua ce-i spărsese coşul pieptului. De 
altfel nu mai era nimic de făcut și însuşi Hrizea-vodă, oprindu-se o clipă 
lângă leșul lui Buligă, răsturnat peste un tun, răcni din răsputeri: 

— Fugiţi, fraților, care cum veţi şti. Nu vă daţi prinşi, că vă spânzură. 
Scape cine cum poate! 

Gâdea, Gheorghe și Dupoiul făcură pe dată zid din trupurile lor ca să-și 
apere voievodul. Așa izbutiră să-și croiască drum până dădură de nişte cai 
fără stăpân. Încălecară în grabă și apucară drumul Brăilei, care era în 
stăpânirea turcilor. 

— De ce acolo? se nedumeri Dupoiul. 

— Fiindcă nu mai avem unde în altă parte, îl lămuri Hrizea. 

— Ne vor închide, adăugă posomorât căpitanul Gheorghe. 

— Cum ne-o fi soarta, cumetre, căută Hrizea să-i mai înveselească. Cumva 
ne vom întoarce noi, căci turcul e mai de înţeles. Ehei, acuma ar fi fost bun 
sărmanul Duţescu, își aminti el cu tristeţe. 

Îi venise în minte chipul iscusitului său tovarăș de altădată, pe care îl 
pierduse de multă vreme. Oarecum se simţea și el vinovat de moartea 
căpitanului, căci el îl trimisese în Ada-Kaleh. Nu-i vorbă că scăpase teafăr 
atuncea, dar ticălosul de Ferhad-pasa a aflat ce plănuise împreună cu 
bănățeanul Sâvu și s-a răzbunat pe el. Pe ascuns au venit gealații lui și l-au 
strâns de gât pe când dormea și i-au lăsat lădița cu pietre la căpătâi, ca să 
afle şi alții pentru ce fusese pedepsit. Poate că, dacă ar fi fost acuma cu ei, i- 
ar fi dat prin cap vreun gând bun de scăpare, dar așa, s-au lăsat legaţi de 
mâini și de picioare şi trimişi la Silistra. Nu mai așteptau decât moartea. 


LICĂRIRI ÎN FURTUNĂ 


Pe la începutul anului 1648 nemulțumirile supușilor sultanului începură 
să răbufnească. Atât musulmanii cât şi creştinii atacau pe cine le cădea în 
mână, întărindu-se acel zvon că dacă se împlineau cele două veacuri de 
ocupaţie creştină, în 1653, Dumnezeu se va milostivi și va învia din nou 
faima vechiului Bizanţ. Toate acestea ajungeau la urechile pribeagului prinț 
Mihnea şi izgonirea turcilor ar fi trebuit să-l bucure, căci în acest fel scăpau 
şi românii de jug păgân, dar, de altă parte, în lipsa padişahului, cine l-ar mai 
fi sprijinit el însuşi? 

Cam aceste gânduri le împărtășea bunei lui prietene, loana Cândescu, de 
acelaşi neam cu el, dar aciuată pe malurile Bosforului încă din copilărie. Ea 
era faimoasa voyvoda kizi, un fel de Șeherezadă a celor „o mie şi una de 
nopți”, căci la rându-i povestea sultanului Ibrahim tot felul de poveşti şi 
acesta ținea mult la ea. Nu întâmplător domnişorul pribeag i se afla în 
preajmă, căci se legase o prietenie frățească între ei. 

— Ah, cât de rău îmi pare că a murit Murad-khan, zise el. Așa, beţiv, cum 
era, puteai să te bizui pe el, dar Ibrahim nu se gândește deloc la treburile 
țării. 

— Din păcate, aşa este, oftă fata. Asta îi va aduce pieirea, şi nu prea 
întârziată. 

— Ce se va întâmpla cu tine şi ai tăi? 

— Cred că urmașii lui ne vor gâtui. 

— Hai, mai bine, să alungăm gândurile negre. Mai va fi până atunci, o 
încuraja tânărul. 

Din nefericire, prevestirile fetei aveau să se îndeplinească mai repede 
decât se aşteptau, căci tocmai atunci năvăli în odaie sora ei mai mică, Ilinca, 
tânguindu-se de zor: 

— Nenorocire! Vai nouă! 

— Ce s-a întâmplat? sări Mihnea speriat. 

— Mare răzmeriță. Ulemalele și paşalele adunate în geamia Fatâh l-au 
înlocuit pe marele vizir Hezâpâre. 

— Ei şi? făcu loana. 

— Ba s-ar putea spune că-i o veste bună, adăugă Mihnea. 

— Staţi să vedeţi, urmă Ilinca. L-au pus în loc pe Derviş Mehmet-pașa. 

— După câte ştiu eu, acesta nu-i aşa de lacom... vru să-și spună loana 
părerea, dar soră-sa n-o lăsă. 

— Altu-i necazul! Mulțimea a cerut socoteală de cheltuielile padișahului și 
acesta nici n-a vrut să stea de vorbă cu trimișii răsculaților. Atunci, oamenii 


şeyhiilislamului şi gloata au cerut lui Kösem să-l aducă pe Mehmet, feciorul 
cel mai mare al sultanului, ca să-l facă împărat. 

— Acela n-are decât vreo șapte ani! se nedumeri loana. 

— Tot Mâhpeyker va fi stăpâna, dădu s-o lămurească Mihnea. 

— Numai că valide ajunge Turhan, şi atunci să vezi râcă între cele două 
femei... 

— Ai dreptate... Bătrâna valide ce-a zis? o întrebă Mihnea pe Ilinca. 

— Că nimeni nu s-a încoronat la geamie, aşa că i-a poftit pe răzvrătiți la 
sarai. 

— Atunci, n-am vreme de pierdut! sări tânărul. 

— Să nu pățești ceva! se îngrijoră Ioana, fără să se gândească la ea însăși. 

— Ba dimpotrivă, aș pofti să mi se întâmple ceva. Dar bun! adăugă el 
râzând şi le părăsi pe cele două surori. 

Sosind în fuga mare la moschee, dădu peste Tarhonci Ahmed-pașa, cu 
care se ţinea prieten, dar cel mai mult se bucură de întâlnirea cu bătrânul 
şeyhiilislam Abdurrahim Efendi, fratele dascălului lui Türk Ahmed Lala. 

— Fii binevenit, fiule! îl îmbrăţișa molahul. lacă, am socotit în ceasurile 
acestea de cumpănă că pe tronul slăvitului Osman-gazi este mai nimerit un 
copil, dar cu mintea întreagă şi cu sfetnici buni, decât un sultan diliu şi 
înconjurat de șarlatani. 

— Nici că se putea mai bine gândit, încuviință Mihnea, dar schimbarea să 
fie fără vărsare de sânge. 

— Se-nţelege, şi pentru asta ar fi bine să-l însoţeşti pe Bektaș-aga la 
sultana validé şi să dai fuga să ne spui în ce ape se scaldă. Nu trebuie să ne 
băgăm cu toţii în gura lupului. Tu ești ghiaur și n-are să te ia în seamă. 

Chiar să fi vrut să nu se ducă, Mihnea n-avea de ales, dar socotea că era cu 
mult mai bine să fie în preajma celor ce vor conduce ţara după înlocuirea lui 
Ibrahim. Rămase cam fâstăcit când a văzut-o pe crunta Kösem înveşmântată 
în negru şi însoțită de un hadâm de culoarea abanosului. Părea mâhnită de 
cele ce se întâmplau, a încuviințat schimbarea, însă a cerut ca fiul ei să fie 
lăsat cu zile. Poate că a și lăcrimat, dar sub felegea nu s-a putut băga de 
seamă. 

Schimbarea padișahilor s-a făcut în fața porţii Bab-i Saâdet, unde fu scos 
tronul lui Osman și, în uralele celor de față, cel de-al patrulea Mehmet se 
aşeză în el. Prin ferestruicile ascunse de verdeață, cele două femei-mame, 
Kösem și Turhan, iscodeau fără să știe una de cealaltă. Era în cea de a 
optsprezecea zi a lunii lui Sa'ban ul-muazam din anul 1058 al Hegyrei, când 
frumosul băiețel zâmbea nevinovat supușilor săi, printre care se afla și beyul 
acela pribeag cu care se jucase de vreo câteva ori în trecut. 


În acelaşi timp, în odaia lui Ibrahim pătrunseră cu sila muftiul Abdiilaziz 
însoțit de oşteni și, după ce-l mustrară cu vorbe de ocară, îi cerură fostului 
stăpân să-i urmeze în curte. 

— Netrebnicilor! răcni acesta la ei. Nu merg nicăieri! Am să vă ucid pe 
toţi, ticăloșilor. Cum aţi cutezat să vă atingeţi de padișahul vostru? 

— Nu mai ești tu! îl bruftului muftiul. 

În cele din urmă îndărătnicul fu ridicat pe sus şi târât la picioarele 
tronului. 

— Se cuvine a te închina prea luminăţiei-sale Mehmet-khan, îl povăţui cu 
glas blând şeyhiulislamul. 

Copilul-împărat nu-l văzuse de multe ori pe tatăl său, iar când s-au 
întâlnit n-a auzit nicio vorbă bună din gura lui, aşa că se uită speriat când îl 
privi, iar acesta spumega de furie: 

— Am să-l agăț în cârlige și pe el și pe târfa de mă-sa! Pe toți am să vă 
jupoi de vii, nemernicilor. Să vină gealatul! 

La un semn al muftiului, câțiva bostanci îl înşfăcară pe cel căruia i se 
supuneau fără cârtire numai cu câteva clipe mai înainte și-l duseră târâș la 
Sercelar zindari, cum i se spunea „închisorii vrăbiilor”. Cam în bătaie de joc, 
Bektaș-aga porunci să fie aduse lângă el şi două roabe, după care fură zidite 
ușile și ferestrele, lăsând numai o mică deschizătură pentru hrană şi apă. 

Tulburările păreau să se fi potolit după o vreme, când Mihnea se pomeni 
poftit în taină la bătrâna validé. Se făcuse un bărbat chipeș şi multe inimi 
feciorelnice suspinau după el. Nu părea a fi un neadevăr că se încurcase cu o 
soţie de-a lui Kenaan-pașa, ori cu sora sultanului, frumoasa Hanzade. Dar nu 
pentru atâta lucru ar fi putut să fie chemat, adică să dea socoteală, așa că se 
cam îngrijoră, dar totuşi se înfățişă temutei sultane. 

— Eu cunosc gândurile tale de domnie şi sunt în stare să te ajut, dacă 
izbuteşti să te faci iubit de Turhan-sultan. 

— Dar... vru să se împotrivească tânărul pribeag. 

— Nimic! Așa cum i-ai sucit mintea lui Hanzade și altora, vei putea și cu 
Turhan, că femeie este. Abia atunci ai să ajungi bey la Targoșta, dacă nu 
cumva îţi va plăcea mai mult la Alep. 

Mihnea sărută poala veşmântului valide-lei și plecă destul de speriat, căci 
bănuia urzeala lui Kösem ca s-o doboare pe Turhan, făcând-o de râs ca 
ibovnică a lui. Dar ce se va alege de el? 

Apoi s-a auzit că cineva ar fi vrut să-l scoată din temniţă pe Ibrahim. Dacă 
va fi fost așa sau nu, greu de spus. Oricum, marele vizir Derviș Mehmet-paşa, 
în înțelegere cu şeyhilislamul, l-a silit pe gealatul Kara Ali să-l sugrume, 
după ce au dărâmat zidul. 


Frumosul prinț a izbutit să ajungă în preajma lui Turhan-sultana și, după 
câte se auzea, aceasta nu s-ar fi împotrivit farmecelor bărbătești ale 
pribeagului, numai că bătrâna valide n-a mai putut folosi nimic din ceea ce 
plănuise. În zorii unei dimineţi pe când se îngâna ziua cu noaptea, câțiva 
hadâmi și albi şi negri pătrunseră în iatacul ei și, fără să-i dea răgaz să se mai 
dezmeticească, o târâră în curte, unde o așteptau bostancii. Biata femeie nu 
apucase să pună pe ea niciun veşmânt ca lumea și mai mult goală fu trântită 
la pământ, iar oștenii o izbiră cu picioarele. Urletele ei de ajutor fură 
înăbuşite de o matahală de arap care o gâtui fără nicio milă, lăsând-o să se 
zbată în mâinile lui vânjoase spre hazul celor de față. Apoi, când nu mai 
rămăsese decât o zdreanță omenească din cea care fusese cândva „Faţa 
lunii” (Mâhpeyker), copilița creștină Anastasia de altădată și mai apoi 
atotputernica Kösem fu azvârlită ca hrană peştilor din Bosfor, asemenea 
unei roabe. 

Mai târziu avea să se spună că moartea fostei validâle Kösem s-ar fi 
datorat în bună parte şi lui Mihnea, căci acesta îi mărturisise noii sale iubite 
ce urmărea soacră-sa, iar Turhan n-a stat pe gânduri să se apere. Pribeagul 
ajunsese să fie temut de mulți dintre curteni și nu puţini îi căutau prietenia, 
dar în sufletul său era mâhnit, căci sultana nu s-ar fi împăcat cu gândul să-l 
trimită departe de ea, peste Dunăre, cum îi ajunsese la ureche dorinţa lui 
Mihnea. Dragostea valide-lei îl ținea departe de orice amestec în treburile 
țării, şi el nu asta voia. Dar nici să ajungă mare vizir nu-i surâdea, cu toate că 
îndrăgostita femeie nu s-ar fi dat în lături să-l ridice în cel mai mare rang al 
împărăției. 

lată însă că o nouă licărire de nădejde se ivi în sufletul tânărului când, în 
cea de-a şasea zi din Muharem ul-haram, anul 1067 al Hegyrei, adică 26 
septembrie 1656, cum scria bailul Veneţiei către doge, a fost făcut mare vizir 
Köprülü Mehmet-pașa. Se ştia prea-bine că noul sadrazam era un duşman 
înverşunat al prințului Rákóczy, adevăratul stăpân al țărilor române, căci 
atât Gheorghe Ştefan cât şi Constantin Șerban nu-i ieşeau din voie. Plecând 
ardeleanul, oare nu i-ar fi putut lua locul? 

O singură strângere de inimă ar mai fi avut, întrucât în haremul vizirului 
se afla şi prințesa Hanzade și se temea ca nu cumva acestuia să nu-i fie pe 
plac zvonul că a fost cândva iubitul prințesei. Nu-i vorbă că și cu Kenaan- 
pașa se cam stricase, aflând că acesta ar fi vrut de fapt să-l ucidă în mai 
multe împrejurări, care i-au dat de gândit, mai ales când i le spunea însăși 
frumoasa Atich€, una din favoritele pașei. 

Totuși întâlnirea cu sadrazamul n-a putut fi înlăturată, dar, spre marea-i 
ușurare, s-a desfăşurat cam pe placul lui. 

— Ce părere ai, beyule, despre Rákóczy? l-a întrebat paşa de-a dreptul. 


— Un mare ticălos! răspunse scurt Mihnea. 

— Aferim, zâmbi Köprülü, sfredelindu-l cu privirea. De ce nu-l suferi? 

— Îi vântură mintea la mărire şi neascultare. Vrea să ajungă craiul 
Lehistanului. 

— Şi ce-ţi pasă ţie? 

— l-ar târî şi pe ulaci alături de el, iar aceștia sunt neamul meu. 

— Hm! mormăi din ce în ce mai mulţumit marele vizir. Tu ce ai face în 
locul meu? 

— L-aș lipsi de sprijinul celor doi voievozi și aș pune în locul lor un om de 
credinţă. 

— Unul singur?! se miră pașa. Asta ar însemna să le unesc puterea 
ulacilor. 

— Nu, dacă domnul ar fi credincios Porții. 

— Tu ai fi acela? 

— De ce nu? 

Marele vizir păru a chibzui cele auzite, dar după cum se uita nu părea 
încântat. 

— Te cam bate gândul blestematului de Mihaly, cel care a cutezat să le 
strângă pe toate trei într-o singură țară, și nu-i bine, beyule. Să zicem că tu ai 
fi de bună credinţă, dar cei ce vor veni după tine?... Ar însemna să pierdem 
chelarul împărăției, căci zurbagiii de ulaci s-ar sumeți dacă ar fi toţi laolaltă. 

Mihnea nu răspunse și plecă privirea, dându-și seama că prea se zorise 
să-şi dezvăluie gândul. Acuma s-ar fi putut să piardă tot. Însă marele vizir 
trecu peste cele spuse și urmă liniștit: 

— La Yaş am găsit eu omul potrivit şi, dacă mă încred în tine, înseamnă că 
şi la Targoşta am un credincios. 

— Se-nţelege preaslăvite! se grăbi Mihnea să îngenuncheze, de parcă l-ar 
fi căftănit pe dată domn. Jur credință desăvârșită. 

— Şi ascultare fără crâcnire! adăugă sadrazamul. 

— Întocmai! 

— Atunci vreau capul lui Rákóczy, când ai să ajungi domn. Nu cumva să 
uiţi că acesta îi prețul căftănirii tale. 

— Aşa voi face! 

Pașa zâmbi ciudat şi bătu din palme. Când intră paicul, zise: 

— La Edi Kulé cu el! şi-l arătă pe Mihnea, care înmărmuri. 


CĂI BĂTUTE DEGEABA 


Mare deznădejde îi cuprinse pe fugari, căci la Silistra era Siavuș-pașa 
atotputernic și ei ştiau prea bine că acesta îl ajutase pe Constandin-vodă, așa 
că nu se puteau aștepta la mila lui. Dar uimirea lor nu mai cunoscu margini 
când se văzură dezlegaţi şi, după ce-şi primeniră veșmintele cu altele, 
curate, fură poftiți de către însuși silihdarul, ca niște oaspeţi de seamă. 
Foarte adevărat că paşa a ţinut să facă deosebirea de rang și numai pe 
trecătorul domn de răscoală îl ţinu la masa lui, dar nici ceilalți n-au fost 
ținuți mai prejos. Însă în preajma turcului se afla un domnişor pribeag, pe 
nume Radu, care se dădea drept fecior al fostului domnitor Leon-vodă 
Tomșa, și Siavuș-pașa ţinea să se laude cu obraze alese la curtea lui. Multă 
vreme n-avea să țină această purtare a seraskerului, fiindcă după un 
chiolhan de pomină, care ţinu vreo trei zile, la Dridov, pe malul Prahovei, cei 
trei prinți biruitori îşi aduseră aminte de răzvrătitul fugar. Constandin-vodă 
se socoti cel mai potrivit să i se dea lui prinșii, aşa că în vreo trei rânduri îi 
trimise pașei solie cu daruri bogate, dar acesta nu se învoia nicicum, mai 
ales că domnul îi cerea pe toți pribegii laolaltă. Tânărul Radu nu fusese în 
răscoală și ceruse sprijinul cu multă vreme mai înainte, cât despre Hrizea, 
Siavuș-pașa îl ținea drept domn adevărat, din care pricină nu se socotea 
îndreptățit „să facă de capul lui” nimic. Făgăduise că va cere părerea Porții, 
dar aceasta întârzia să şi-o spună. De fapt fălosul dregător nici nu se gândea 
să amestece pe cei de la sarai, dar nădăjduia că cei pe care pusese mâna din 
întâmplare ar fi putut să-i aducă bani buni, și nu s-a înşelat. Când, voievodul, 
care se zgârcea să-şi plătească oştenii, a numărat douăzeci și cinci de mii de 
ducați de aur, la strălucirea lor, Siavuș-pașa a uitat de toate. Pe dată prinşii 
au fost cetluiţi din nou în fiare, dar acum și pribeagul domnișor Radu, după 
care i-a trimis pe jos la Dridov, unde încă mai chefuiau biruitorii. 

Mare bucurie pe Constandin-vodă, când dădu ochii cu fostul său vel- 
spătar. ÎL scuipă în plin obraz, rânjindu-i: 

— Te sumețești să-mi iei locul, ludo? Am să-ţi fac pielea nojițe de opinci 
pentru mocofanii tăi, câine! 

I se urcase furia la cap şi dădu să-l pălească cu topuzul, dar însuși craiul 
Rákóczy se împotrivi: 

— Pe acesta îl vreau eu! 

De voie, de nevoie, Constandin-vodă înghiţi în sec spre a nu spune o 
vorbă de ocară, apoi, după ce se mai potoli, cu glas smerit îl întrebă pe 
principe dacă măcar pe Radu ar putea să-l atârne în ștreang. Acesta se uită la 
flăcăiașul care tremura ca varga, cu toată zăpușeala verii. Era frumos şi 


gingaș ca o fată dar nu se făcea să-și mânie prea rău tovarășul de luptă, mai 
ales că acesta dăduse bani grei pentru răscumpărarea lor de la turci. 

— Să fim iertători, măria-ta! zâmbi prieteneşte Rákóczy închinându-i un 
pocal. Mai bine retează-i vârful nasului şi lasă-l să meargă în plata domnului, 
că nu ţi-o primejdui nicicând domnia. Pe Hrizea însă îl vreau nevătămat! 

„Aha! Are să-l chinuiască acolo, la Bălgrad, cum se pricep ei mai bine. Nu-i 
rău! Merită, ticălosul!” își zise voievodul. Apoi îşi trase hangerul de la brâu 
şi, făcând semn oștenilor ce ţineau braţele tânărului pribeag, cu o mişcare 
fulgerătoare îi tăie nasul, umplându-i fața de sânge. 

— Acum, m-am răcorit! făcu el. Puteţi să-i dați drumul să se ducă unde o 
pofti, dar nu în țara domniei mele. Ai auzit, flăcăiașule? De te mai prind, nu 
mai am ce-ţi tăia decât capul! Lipseşti din ochii mei! 

Veni apoi rândul celorlalți prinşi, și de cum îi văzu pe căpitanii Gheorghe 
şi Dupoiul îi crescu din nou furia, dând să-i ia la bătaie. Dar de data aceasta îl 
întâmpină Ștefan-vodă, cutezând să i se aşeze în faţă. 

— Nu cumva pe aceştia îi pofteşti, măria-ta? zâmbi el strâmb către 
celălalt tovarăș de luptă. 

— Ca oaspete al măriei-tale, se cuvine să-mi îngădui și mie să aleg pe 
cine-mi place. Și apoi nu uita că unul dintre ei e supusul domniei mele! 

Vorbele voievodului moldovean nu-i prea fură pe plac, dar prietenia lui 
era mai presus de toate, așa că nu voia să o piardă. 

— Mă rog, ia-i! făcu din mână Constandin-vodă. 

Îndată fură duşi cei doi veri şi daţi pe seama oștenilor moldoveni, iar 
domnul muntean nu se alese decât cu un vârf de nas, care-l costase douăzeci 
şi cinci de mii de ducați de aur. Cam scump! Măcar dacă ar fi putut să-l aibă 
pe căpitanul Gâdea, care fugise şi el cu ceilalţi, dar acesta se turcise şi pașa 
nu l-a mai dat înapoi. Rămânând iarăși numai petrecăreții meseni, cele 
întâmplate fură date uitării și voia bună se întinse în rândurile tuturor 
oștenilor, care se înfruptau mai puţin, dar erau la fel de bucuroși de izbândă. 

A doua zi, măria-sa Ștefan-vodă pofti să stea de vorbă cu fostul său 
medelnicer numai între patru ochi, așa că-i fu adus în cort legat-cobză. 

— Ai cam încurcat-o, boierule! zâmbi el către Dupoiul. Și aici să te dezleg 
nu pot acuma. Ce să fac dacă te-ai apucat de răzmerițe pe unde te-am trimis? 
râse Vodă cu bunăvoință. 

— Ba am ajuns şi căpitan de răscoală, măria-ta! răspunse Dupoiul, fără să 
pară deloc speriat de mustrarea domnească. 

— Nădăjduiesc că nu te-a simțit nimeni? 

— Nici chiar neamurile mele, necum Hrizea sau ceilalți. 

— Atunci îi bine! N-a prea ieșit precum am vrut, dar, oricum, se cheamă 
că vecinul meu nu mai are oaste, nici bună, nici rea. Curând are să vină 


vremea să unim ţărișoarele astea, căci nu vor mai găsi ei domn în Târgoviște 
Şi... 

— Am auzit că ar mai fi unul prin Istanbul, măria-ta, îi luă vorba Dupoiul, 
cu destulă cutezanţă. 

— Arbănaşul, ori feciorașul lui? întrebă batjocoritor Vodă. 

— Pe lângă aceia, doamne! Băiatul cel mic al răposatului Radu-vodă 
Mihnea. 

— Om vedea noi! mormăi Ștefan-vodă. Nu-l îngăduie craiul! 

Totuși o umbră de îngrijorare se strecură pe fața voievodului, dar îi trecu 
la fel de repede cum îi venise. 

— Deocamdată ai să te duci în Moldova, tot așa, legat, ca să nu dăm de 
bănuit. Apoi, de cum ajungi la Crăciuna ai să treci muntele și caută să-l scoţi 
pe Hrizea din mâinile lui Rákóczy. Mai cu seamă fă-l să poftească iarăşi 
domnia. Nu uita ce-am vorbit! 

— Prea-bine, milostive stăpân, dar am și eu o rugăminte... 

— Spune! 

— Porunceşte, măria-ta, ca văru-meu Gheorghe să vină cu mine. 

— l-ai spus ceva? 

— Nimic, dar e cumătru cu Hrizea şi are să se bucure şi unul şi celălalt 
când s-or întâlni. Apoi îi neam de-al meu! 

— Bine! încuviință Vodă. Până la Crăciuna însă are să fie și el legat, cum 
am hotărât. Acolo veţi fugi și treaba domniei-tale cum te-i descurca în 
Ardeal. 

Până în seară, cei doi veri zăceau ca doi berbeci duși la înjunghiere într- 
un car pe drumul spre Moldova. Ajunși la Crăciuna, pârcălabul citi răvașul 
trimis de voievod prin miașul călărașilor de Galaţi, care-i adusese pe prinși 
şi-i luă cu el deoparte. Rămași numai între ei, acesta le tăie legăturile şi, sub 
ochii uimiţi ai căpitanului Gheorghe, le așternu o masă îmbelșugată. Cât pe 
ce să-i rămână îmbucătura în gât, când mai văzu că-i dădu lui Dupoiul și o 
pungă cu bani, care nu păreau a fi puţini. 

— Visez, oare? se frecă el la ochi. 

— Ți-oi spune mai multe pe drum, dar acuma va trebui să ne furişăm cât 
mai nebăgaţi în seamă, ca să trecem muntele. 

— În Ardeal? 

— Înî! 

Nu la fel se purtă craiul Rákóczy cu prinsul său, de care părea să fi uitat. 
Când să intre peste hotarul ţării, generalul Kemeny îi aduse aminte de 
Hrizea şi-l povăţui să nu se mai încurce cu el, ci să-l tragă în țeapă chiar 
acolo. 


— Ar trebui ca alteța-voastră să facă asta cât mai repede și fără tărăboi, 
căci Hrizea a fost tare îndrăgit de seimeni și darabani. Chinuindu.-l... 

— Dar cine ţi-a spus ţie, dragă lânos, că am asemenea gând? Ai să vezi ce 
fac cu el! 

Într-adevăr, ajungând la Bălgrad, Hrizea fu slobozit şi găzduit în casa unui 
bogătaș grec, care se purtă cu el ca şi cu un oaspete de seamă. Sărmanul de 
el nici nu se mai mira de câte i se întâmplau de la o vreme. Ba cetluit în fiare, 
ba cinstit la masă ca un voievod, ori ameninţat mai apoi cu moartea. Era mai 
îngrijorat de soarta familiei lui, pe care o trimisese înainte de bătălie la Sibiu 
şi nu mai știa nimic de atunci. Plângându-se gazdei sale, fu întâmpinat cu o 
neașteptată înțelegere: 

— De ce nu trimiţi, domnia-ta, vorbă să vie aici, că doar îs numai la doi 
pași? 

— Mi-e oare îngăduit? 

— De ce nu? Cine să se împotrivească unor lucruri fireşti? 

Două săptămâni mai târziu putu să-și îmbrăţișeze soaţa şi fiii în 
ospitaliera casă a grecului, dar asta îl cam puse pe gânduri, căci nu putea 
crede că nu i se va cere nimic în schimb. Prea era mare bunăvoința. 

— O fi vreun om cumsecade, își dădu cu părerea Frăsina. 

— Mai curând sunt o nadă pentru cineva, dacă nu o ameninţare pentru 
vodă-Constandin. 

— Mai ştii!? 

— Numai că eu aş vrea să se lămurească lucrurile şi, cum nu avem bani, 
poate m-ar lua în slujba lui. L-aş sluji cu credință. 

— Am auzit că au și fost năimiţi, cu leafă bună, peste cinci sute din foştii 
noştri seimeni și darabani. 

— Se poate. Doar înainte de luptă le-a făgăduit celor care trec de partea 
lui, însă pe atunci aveau un stăpân, câtă vreme azi năpădesc Ardealul. 

— Mai curând are să-i ducă în Lehia, căci se spune că un mare război va 
porni împotriva acesteia... 

Hrizea nu aflase nimica până acum, dar spusele femeii îl cam puseră pe 
gânduri. Dădu din cap a părere de rău și zise: 

— Nu face bine dacă se încaieră cu creștinii, în loc să stea în față turcilor. 
Eu însă n-am căderea să-i judec faptele, că m-a scăpat de la moarte... 

— Şi tot mulțumită lui, ne aflăm iarăși laolaltă. 

— Dar departe de casă! oftă Hrizea. 

— Oricum, suntem printre românii noștri, răspunse jupâneasa. Ce ne-am 
fi făcut dacă ar fi trebuit să-ți luăm urma prin Alep, ori cine ştie unde prin 
Anatolia? Să nu cârtim împotriva soartei, care ne-a fost prielnică până acum. 


Soțul zâmbi cu amărăciune, căci vorbele nevestei nu prea erau potrivite 
după câte pătimiseră şi nicio licărire de noroc nu se întrezărea. Rău n-o 
duceau câtă vreme erau împreună, ba li se îngăduia să le vină şi prietenii, ca 
foştii lui căpitani Gheorghe şi Dupoiul. Întâlnirea cu ei a fost o mare 
mângâiere și mai în fiecare zi stăteau la sfat, punând țara la cale, de multe 
ori fiind de față și localnicul Ion Bălgrădean, nașul medelnicerului 
moldovean. Lui Hrizea îi plăcu tânărul acela suriu și dintr-o bucată, iar când 
auzi primejdia de a-şi lăsa legea românească, dacă ar fi vrut să se ridice în 
rang, îi spuse de-a dreptul: 

— Ar trebui să ni te alături nouă. Nicicum să nu te lepezi de obârşia 
noastră veche, cu care ne mândrim. Dacă mai ajung o dată în fruntea unei 
oaste românești, acolo ţi-e locul! 

— Ba să ajungi iarăşi domn, măria-ta! îi ură Dupoiul. Țara înarmată te-a 
făcut, şi nu trebuie să dai înapoi. 

— Deocamdată astea sunt numai vise, prieteni, oftă Hrizea Eu numai că 
nu sunt ferecat în lanţuri, ca mai înainte, dar nici în oraş nu prea am cum să 
mă mişc fără însoțitori de-ai prințului. Bine cel puţin că nu dorm cu mine în 
odaie. Cât despre bani, ce să vă mai spun? Dacă am avut câte ceva până 
acum, am cam dat de fundul sacului. 

— Oare gazda măriei-tale nu te-ar putea ajuta? întrebă Bălgrădean. La noi 
este cunoscut ca un mare bogătaș şi cămătar lacom. Poate se ispiteşte să-ți 
împrumute ceva bani. 

După povaţa ardeleanului, Hrizea aduse vorba grecului și acesta nu-i 
răspunse nici da, nici nu, cerând răgaz de gândire vreo câteva zile. În 
răstimp sosiră câțiva oșteni care-l duseră la palat, unde prinţul îl primi cu 
cinstea cuvenită unui boier de neam mare, dar nu ca voievod. 

— Poate n-ai aflat că mulți mă sfătuiesc să-ți tai capul, boierule, îi zise 
Rákóczy, zâmbindu-i cu prietenie. Cică astfel aş scăpa de grija domniei-tale, 
dar și de o cheltuială. 

— Cum vă este voia, alteţă, căci eu nu sunt decât un neputincios prins în 
mâna voastră, care aţi avut bunăvoința să mă lăsați cu viaţă, și asta n-am s-o 
uit... 

— Vezi, tocmai pentru aceia va trebui să-ți arăţi mulțumirea şi să mă ajuţi 
în războiul pe care-l pregătesc. Cred că ai auzit de asta, nu? 

— Da, într-adevăr, şi cu dragă inimă îmi pun braţul în slujba alteţei- 
voastre. 

— Nu numai de braţ am trebuinţă, ci mai ales de bani. 

— Dar eu, sărmanul, n-am o leţcaie... 

— Poţi face rost! Şi asta cât mai curând! Când îmi aduci o sută de mii de 
ducați? 


Hrizea rămase năucit. Atâţia bani n-ar fi izbutit să-i dea, nici dacă și-ar fi 
vândut toate moşiile din ţară, cu conace și acareturi, dar printre străini?! 

— Alteţa-voastră ilustrisimă... Nădăjduiesc să nu fi priceput bine 
tălmaciul, căci o sută de mii... 

— Ba-i bine! Săptămâna cealaltă te așteaptă trezorierul meu să-i aduci. l- 
am şi dat poruncă! 

Hrizea fu scos de la Rákóczy susținut de oșteni, căci începuse a se învârti 
încăperea cu el, și când ajunse acasă le povesti alor lui, încă nedumerit dacă 
nu cumva se înșela. 

Jupâneasa mea zicea că-i „om cumsecade”... Pentru asta s-a purtat frumos, 
ca să mă jupoaie. Asta-i omenia lui! 

— Măria-ta, zise Gheorghe. Dacă îmi este îngăduit, aș întreba și eu: câți 
bani i-ai cerut grecului? 

Hrizea îl privi o clipă, după care se lovi cu palma peste frunte. 

— Ai dreptate, Gheorghiță! Taman o sută de mii... ticălosul! Pentru aceea 
mi-a cerut răgazul, ca să se ducă la Rákóczy să-i spună. Nemernicul! 

— Acuma ţi i-ar da, măria-ta! zâmbi cu înţelesuri Bălgrădean. 

— Liftă spurcată! sări şi Dupoiul. Ar trebui strâns de gât! 

— Tocmai asta n-o putem face! răspunse Hrizea, dar nu se ținu să nu 
suduie în gura mare. 

— Trebuie să fugi, măria-ta! zise deodată Bălgrădean. Eu îl știu pe 
Rákóczy destul de bine. Dacă i-a intrat ceva în cap, nu se lasă. Are să te facă 
să iei banii grecului, ca să-i dai lui. 

— Unde să mă duc?! 

— Acasă! Adunăm pe toți cei care vor să ne urmeze, şi sunt destui de 
mulți! se lumină Gheorghe. S-or mai strânge şi pe drum, numai să ne vadă că 
plecăm. 

— Ca să nu mai spun că dincolo de munte au să treacă de partea măriei- 
tale toți nemulțumiţii, fie oșteni, fie boieri, adăugă Dupoiul. 

— E lucru cam cu primejdie, dădu din cap a îndoială Bălgrădean. Nu zic că 
n-au să vină oşteni, dar vom fi prea puţini... 

— Asta înseamnă că vii cu noi? îi luă vorba Hrizea. 

— Cu dragă inimă, dar nu aşa, la întâmplare. Să chibzuim dacă e bine să 
treci munții în gura lupului, cum s-ar zice. Măria-ta ar trebui să pândeşti în 
preajmă, prin ţara Făgărașului, și numai când este adunată oaste, în bună 
rânduială, să porneşti fățiș la luptă. 

— Dacă nu-i măria-sa de față, oștenii n-au să ne urmeze! zise Gheorghe. 
Deocamdată nu-s ei prea mulţi, dar, dacă au să-și vadă voievodul, se vor 
îmbulzi să-l urmeze. 

— Cam pe câţi te bizui, cumetre Gheorghe? întrebă Hrizea. 


— Pentru început, cam la vreo două sute. 

— Socot că n-ar fi rău să-i trecem pe aceștia pe la Câineni şi să-i 
adăpostim la vreo monastire din Oltenia. La Bistrița, de pildă, al cărei 
egumen îmi este ceva neam mai îndepărtat și n-are să ne vândă nimănui. Și 
mai apoi, se cheamă că vom fi în ţară unde vom putea strânge oaste. Afară 
de asta, eu aş putea să merg cu o parte din oameni la conacul clucerului 
Cârstea Cornăţeanul, nu departe de Câineni, și de acolo aș putea iscodi mai 
lesne ce se petrece peste Olt. 

Toţi încuviințară gândurile lui Hrizea, mai puțin Bălgrădean, care dădu 
iarăşi din cap a îndoială: 

— Mai curând aş zice ca măria-ta să rămâi în Ardeal, fie și la sași, unde ai 
găsi bani cu împrumut; iar când s-or strânge vreo două-trei mii de oșteni... 

— Ba nu, dragul meu, se împotrivi Hrizea. Rákóczy va pleca împreună cu 
oastea în Lehia și n-are să-l mai poată sprijini pe Constandin-vodă. Cât 
despre oştenii lui Vodă, e de-ajuns să trimit câțiva oameni printre ei şi ni se 
vor alătura pe dată. 

— Mă rog, aşa să fie! mormăi Bălgrădean. Cum ne-o fi norocul! Nu mai zic 
nimic! 

— Noi ni-l facem, loane, păcătosul ăsta de noroc! îl bătu Hrizea voios pe 
umăr. Eu am să încerc să-l duc cu vorba pe Rákóczy şi să-i cer alt soroc, 
răstimp în care am putea fugi pe furiş. Ce credeţi? 

Erau tare încântați de cele plănuite și chiar și bănuitorul Bălgrădean, păru 
a se îndupleca. De aceea la începutul săptămânii ce a urmat, Hrizea n-a mai 
aşteptat să fie chemat la palat, ci s-a înfățişat de capul său. Rákóczy însă nu-l 
primi, ci-i trimise vorbă să lase banii și să plece unde îi va fi voia. 

— Nu i-ai adus?! se miră tezaurarul. Eu n-am ce-ţi face, boierule, dar bine 
nu va fi. Aşteaptă porunca alteţei-sale! 

Hrizea crezu că avea să fie chemat de astă-dată ca să fie mustrat, cu toate 
că își pusese în gând să mai ceară îngăduinţă cel puţin o lună de zile. Avea să 
asculte cu umilință toate cele ce i se vor spune, din păcate n-a mai apucat, 
fiindcă oştenii înarmaţi l-au înconjurat pe dată şi aproape că nici nu și-a dat 
seama când a fost întemnițat. 


ÎNFRICOŞĂTOAREA PREVESTIRE 


Odaia în care fusese zăvorât Mihnea nu era chiar aşa de 
înspăimântătoare, ba, la drept vorbind, nici nu semăna a temniță, încât 
aproape nu-i venea a crede că se afla la faimoasa Edi Kul€. De la temnicer 
aflase că în același loc zăcuse ani de-a rândul și fostul domn al Moldovei, 
Vasile Lupu, dușmanul său de moarte, dar că fusese slobozit de curând la 
casele lui din oraș. Asta nu i-a mai fost pe plac, apoi, dacă şi el ar fi rămas 
vreme îndelungată în prinsoare, tinereţea i s-ar fi risipit în vânt şi toate 
planurile lui de mărire prăbușite. 

— Văd că vorbeşti româneşte, zise el către temnicer. Cum te cheamă? 

— Păun, măria-ta, răspunse slujitorul. 

— Demult n-am mai auzit vorbindu-se pe limba noastră. Stai în oraş? 

— Şi da şi nu. 

— Eşti şi tu, cumva, osândit? 

— Ba am venit de bunăvoie, ca să te slujesc pe măria-ta. 

— Pentru ce îmi spui întruna așa? se miră Mihnea. 

— Fiindcă ai să fii domn al Munteniei, măria-ta. 

— Chiar crezi? Nu vezi că sunt întemnițat aici? 

— Aşa se pare, dar noi am aflat că sadrazamul te-a pus numai la 
încercare. Azi-mâine te va căftăni voievod. 

— la stai! Auzit-am oare bine că ai zis „noi'? Ce să înțeleg? 

Păun îşi mușcă buza, căindu-se că se cam grăbise cu vorba, dar nu mai 
putea da înapoi, așa că-i mărturisi „stăpânului” său câte ceva, dar fără să 
numească pe careva dintre dregători. 

— Vezi, măria-ta, eu nu sunt în stare să te lămuresc, însă au să vină mai- 
marii mei de la Târgoviște şi atunci... 

— Cine-s aceia? 

— Nici eu nu-i ştiu. 

— Minţi! 

— Tot ce se poate, zâmbi slujitorul. 

După felul cum îi răspundea, Mihnea pricepu că n-avea să scoată mare 
lucru de la el, dar şi că nu era ceea ce voia să pară. De mirare că izbutise să 
se bage în temniţă, ca să fie în preajma lui, şi nu numai ca să-l slujească... 

— Totuși, dacă sadrazamul nutreşte alte gânduri față de mine? iscodi 
Mihnea. 

— Am fi aflat şi te-am fi scăpat. Avem un om de nădejde la sarai, care ştie 
tot ce se petrece. 

— Pe acesta îl pot afla? 


— Cred că da. Este marele dragoman Nikusios Panaiotakis. Și va trebui 
să-ți mai spun și despre cămătarul Costas Petridis, care va da banii pentru 
înscăunarea măriei-tale. 

— Chiar aşa? Toate le-aţi pregătit, fără să fiu întrebat? 

— Nu ne îndoim de măria-ta, căci ești nepotul lui Lambrakis... 

— Dar fiul lui Radu Mihnea, din stirpea Basarabilor şi Corvineştilor? 

— Sângele elen își va spune cuvântul până la urmă, zâmbi iar Păun. Noi 
nu ne înşelăm niciodată. 

— Aşa credeţi VOI, întări Mihnea cam înciudat. 

Slujitorul nu răspunse, ci rămase tăcut o vreme, dându-i răgaz prinsului 
să se învârtă prin odaie. Mai pe urmă, domolindu-se, Mihnea se puse la o 
măsuţă și-l pofti pe Păun să se aşeze în faţa lui. 

— Nu se cade, doamne, se împotrivi acesta. 

— Să lăsăm masca, prietene! Cred că de fapt nu ești slugă și încep să mă 
îndoiesc chiar că ești român. Nu-i aşa? 

Faţa lui Păun se lumină şi cu acelaşi zâmbet şăgalnic primi să şadă. 

— După câte văd, nu voi mai avea ce ascunde, câtă vreme măria-ta ai 
început să ghiceşti. Într-adevăr mă cheamă Pavos, adică păun pe româneşte, 
şi deocamdată, cu voia măriei-tale, aşa voi rămâne o vreme. 

— Atunci socot că ştii ce mi se cere în schimbul prieteniei voastre? 

— Tot neamul nostru o știe! Vrem să facem din nou împărăţia Bizanțului 
şi, după părerea areopagului... 

— Aşadar, este şi aşa ceva? îl opri Mihnea. Cine conduce sfatul acesta? 

— lar m-a luat gura pe dinainte, râse Păun, însă tot va trebui să afli că 
măria-ta ești cel mai nimerit ca bazileu al nostru. 

De astă-dată râse Mihnea batjocoritor şi se ridică în picioare, prefăcându- 
se înveselit. 

— Nici prin cap nu mi-ar fi dat asta, omule! zise el. Dacă am dorit ceva în 
viață, a fost să fac din nou Dacia, ori barem ţara voievodului Mihai al nostru, 
şi nu să mă amestec cu voi. 

— Asta vrem şi noi, răspunse încet Păun, rămânând pe scaun. 

— Păi nu spuneai... 

— Pentru început ne trebuie o Dacie puternică, şi cu ajutorul ei vom 
izgoni pe osmanlâi din Balcani. 

— Cum s-ar zice... începutul de drum să-l facem împreună? 

— Ba împreună până la capăt, doamne! Noi nu ne dăm înapoi de la nimic. 

— Și dacă nu primesc însoţirea voastră? 

— Temniţa asta are și încăperi lipsite de lumina zilei, şi despre care se 
uită cu uşurinţă. 

— 0 ameninţare? 


— Nu! O prevestire. 

— Dar ce va zice Köprülü? 

— Va afla că ai sărit peste ziduri și ţi-ai pierdut urma. 

În loc să se înfurie, Mihnea simţea dorinţa să vorbească și mai mult, mai 
cu seamă că unele plănuiri greceşti i-ar fi fost pe plac. Să se fi văzut mai întâi 
pe tron, că pe urmă avea el să facă după cum îi va fi voia. Totuși vru să-şi dea 
seama ce ar face grecii dacă şi-ar încălca învoiala mai apoi, aşa că zise 
zâmbind: 

— Odată ajuns domn al Daciei, cine mă va împiedica să vă dau în vileag la 
Poartă și să mă scap de voi? 

— Te-am ucide, măria-ta, când nici nu te aştepţi. 

— Tu ai face-o? 

— Dacă-i poruncă... 

— Hm! După cum văd, nu prea am de ales. Cel mult să-i mărturisesc totul 
marelui vizir, când mă va chema pentru căftănire. 

— Nu te-aş sfătui, doamne, câtă vreme ai avea în noi numai prieteni de 
nădejde. 

Din nou se făcu tăcere, căci Mihnea nu mai ştia ce să spună şi, în afara 
căpeteniilor din umbră, dibuise gândurile grecilor. Cam începuse să se şi 
împace cu gândul unei asemenea întovărășiri, numai să se vadă scăpat din 
blestemata de temniță. Nu păru prea încântat când auzi că va trebui să ia cu 
sine, în Muntenia, cât mai mulţi greci, fiindcă se ştia că românii nu-i aveau la 
inimă, de când se aciuaseră pe la ei, sufocându-i. 

Apoi s-au scurs mai multe săptămâni, în care Mihnea își pierduse 
răbdarea și ar fi fost în stare să jure supunere totală acelui „areopag”, numai 
să se vadă liber. În răstimp pusese la cale cu Păun o seamă de lucruri şi s-au 
sfătuit ce purtări va avea față de turci, de îndată ce va fi slobozit şi mai pe 
urmă la Târgovişte 

Nu-i mai vedea cu ochi răi pe cei care se amestecau peste el, ci îi socotea 
de pe acuma prieteni, când se pomeni chemat la marele vizir. Fu scos din 
temniță de parcă era un oaspete de seamă, aducându-i-se chiar calul lui de 
acasă, și întovărășit asemenea unui dregător, ceea ce era un semn bun 
pentru Mihnea. 

Pătrunse în arz odasi și îngenunche în fața lui Köprülü-paşa, ducându-și 
mâna dreaptă la inimă. 

— Ridică-te, beyule! zise acesta mângâind șiragul de mătănii ce-l avea în 
mâini. Ai avut vreme destulă să chibzuiești la cele ce am vorbit mai zilele 
trecute? 

Mihnea ar fi vrut să-i răspundă că trecuseră mai multe luni, cât zăcuse la 
Edi Kul6, dar se răzgândi şi încuviinţă tăcut din cap. 


— Nădăjduiesc să ţii minte că din temniţă te-am scos ca să te fac domn și, 
dacă n-ai să-mi fii slugă credincioasă, te voi aduce îndărăt, dar cu mult mai 
jos decât ai fost. Cred că pricepi! 

— Da, stăpâne! 

— Atunci îţi va fi bine, mai cu seamă că tot ce vei face va fi numai ca să-mi 
trimiți aici capul lui Rákóczy. Apoi, să nu asuprești prea mult raialele 
împărăției, căci bani ai destui, dar nici să întârzii cu haraciul, fiindcă 
haznaua este goală mereu. Cât despre bazaconiile acelea cu țara mare a 
ulacilor, să nu-ți mai vină în minte! 

— Nici nu mai ştiu de ele, luminăţia-ta! 

— Se vede că ţi-a priit șederea la Edi Kule, şi asta nu-i rău deloc. Acuma te 
vei duce acasă și să nu pleci nicăieri, fiindcă foarte curând trebuie să te 
înfățişezi preastrălucitului padişah, ca să-i săruți papucul şi să capeți 
firmanul de domnie. 

— Prea-bine! încuviință Mihnea. Dar... am îngăduinţa să primesc oaspeţi? 

— Pe cine?! 

— Dacă s-or ivi... cumva, bâigui prințul, dându-și seama că întrebarea nu 
era binevenită. 

— Nimeni să nu-ţi calce pragul! Chiar dacă ar fi sultanul însuși, ori... 
mama lui, adăugă vizirul, după ce se oprise o clipă. Cred că mă înţelegi că cei 
de la sarai nu trebuie să afle nimic despre tine și mai ales pe unde ai umblat 
în acest timp. 

— Mă gândeam la niște cămătari, cu care va trebui să mă învoiesc pentru 
bani de cheltuială... 

— Ei bine, aceia sunt slugi şi n-am nimic împotrivă, dacă socoţi că 
moșştenirile tale nu-s destule. 

Se vedea cât-colo că marele vizir nu voia să se mai întâlnească cu Turhan- 
sultana, dar n-avea nimic de spus dacă făcea rost de bani cât mai mulți. 

— Şi mai ales nu uita că eu te-am făcut domn! adăugă pașa. 


JERTFA CEA MARE 


Abia după vreo două săptămâni de la plecarea prințului la război cu leşii, 
Bălgrădean izbuti să dea de urma lui Hrizea. Acuma stăpânea ţara un fost 
român, Acațiu Barcsay, și se gândea că ar mai putea nădăjdui, dar Frăsina îşi 
dădea cu pumnii în cap că nu apucaseră să fugă din vreme. 

— Cine știe când are să se mai întoarcă Rákóczy de pe acolo, se căina ea. 
Uite că toamna e pe ducă şi noi tot pribegi şi amărâţi suntem. 

Nu mai avea pe lângă ea decât pe ginerele lui Cheoașcă, credinciosul lor 
cumătru Gheorghe-căpitanul, și pe ardeleanul Bălgrădean. Cel de al treilea 
prieten, Vasile Dupoiul, de cum auzise cele întâmplate a şi apucat calea 
Moldovei, făgăduind sprijinul lui Ștefan-vodă. Numai că războiul îi cam 
încurcase ițele și se vede că din pricina asta întârzia să se întoarcă cu vreo 
veste. larna pândea să năpădească plaiurile ardelene și să acopere pământul 
cu mantia ei de omăt, iar sărmana femeie mai că-și pierduse orice nădejde, 
când, în ultima săptămână din postul Crăciunului, Bălgrădean veni tot într- 
un suflet să-i spună: 

— Barcsay s-a învoit să-l îngăduie pe soțul domniei-tale, cinstită 
jupâneasă. Se pare că în prima zi a sfintei sărbători avem să-l vedem. 

— Înseamnă că stăpânul de astăzi încă mai are ceva simţire de român, se 
bucură căpitanul Gheorghe, care era de față. 

— Mai curând cred că s-o fi temut să nu moară în temniță, până să se 
întoarcă prințul! răspunse batjocoritor Bălgrădean. 

Cunoştea el prea bine ce fel de oameni erau aceia care se lepădau de 
neamul lor, dar apoi nu mai suflă o vorbă, căci află că însuși baronul 
Borlovâny se rugase pentru Hrizea. 

Aşteptară nerăbdători vesela prăznuire și, cu adevărat, Hrizea fu adus în 
lanţuri la biserica ortodoxă de lângă malul Mureșului. Avea pletele și barba 
pieptănate cu îngrijire, era curat îmbrăcat, dar zornăitul fiarelor de la mâini 
şi de la picioare o făcu pe Frăsina să hohotească în plâns. Pe dată fu urmată 
de copii și de mai toate muierile din sfântul lăcaș, de parcă ar fi fost la o 
înmormântare. Vru să-l îmbrăţișeze pe nefericitul ei bărbat, dar Bălgrădean 
o ținu de mâini, șoptindu-i: 

— Nu cumva să ne dăm în vileag simțămintele, mai ales plănuirile 
noastre, ca să nu-l mai lase și altădată. Mai bine să ne arătăm înfricoşaţi și 
supuşi, bucuroși de mica înlesnire, că pe urmă vom mai vedea noi ce va fi. 

Povaţa îi fu ascultată şi se dovedi de folos, căci şi în celelalte duminici ori 
sărbători Hrizea fu adus în fața altarului de lemn zugrăvit cu chipuri 
prelungi și schivnice, ca să-şi uşureze sufletul. Cu vremea începu a se mai 
împlini la obraz, de când îi vedea pe ai săi, şi nu o dată le zâmbea 


încurajator. Nici paznicii nu mai erau aceiaşi și se făceau a nu băga de seamă 
că cei din familia prinsului îl țineau de mâini, pe ascuns, în vremea slujbei. 
Lanţurile însă îi rămâneau, ca o nedorită podoabă. 

Prin preajma Bobotezei, pe un ger de crăpau ouăle de corb în cuib, sosi la 
Bălgrad şi Vasile Dupoiul. Înfrigurat şi ostenit după lunga lui călătorie, la o 
ulcică de vinars fiert și îndulcit cu miere de albine, își dădu drumul la gură: 

— lacă, cinstită jupâneasa Frăsina și tu, vere Gheorghe, și tu, năşicule, 
aflați de la mine că eu nu sunt ce para fi... 

— Săracul! şopti Bălgrădean la urechea căpitanului Gheorghe. Se vede că 
l-a ciupit rău frigul. 

— Ori ţuica! fu de părere Gheorghe, căci simţea și el băutura furnicându-i 
prin vine. 

— Zău că nu vă mint! urmă moldoveanul. Cu toate că n-ar trebui să vă 
spun, eu mă încred în voi. Bănuiţi oare cum am cutezat să mă duc la domnul 
Moldovei? Fiindcă eu sunt solul lui de taină... 

— Asta o ştiai de mai înainte, ori abia acum ai aflat-o? zâmbi Bălgrădean. 

— Nu râde, nășşicule, că spun adevărul gol-goluț. De nu era măria-sa, 
niciunul dintre noi n-am mai fi fost aici. Uite, vărul Gheorghe a fost de față. 
Nu-i așa? 

— Te pomenești că și pe Hrizea l-a scos din ghiarele lui Constandin-vodă? 
se băgă Frăsina. 

— Asta n-aş putea-o spune. Dar Ștefan-vodă al nostru nu-l înghite pe 
domnul muntean, fiindcă acesta prea își bagă nasul unde nu-i fierbe oala. 
Pofteşte să-i scoată din țară pe Cantacuzineştii moldoveni, ba chiar şi pe 
doamna lui Vasile Lupu, și asta nu-i pe placul măriei-sale. Eu anume am fost 
trimis să-l sprijin pe voievodul nostru Hrizea, și încă voi mai face-o. Ba ne-a 
mai dat Vodă și ceva bani... 

— Când? Unde? sări Frăsina. 

— Aici, în Bălgrad, la un cămătar... 

— Nu cumva să fie grecul cu pricina?! se îngrijoră Gheorghe. 

— Socot că nu. Am însă la mine scrisoarea către el. la să vedem! 

Dupoiul mai dădu peste cap o ulcică, după care se scotoci la sân și dădu la 
iveală un sul de hârtie semnat de Ştefan-vodă și pecetluit. Acum începu a 
crede și Bălgrădean că nu beţia vorbea prin gura moldoveanului, și o licărire 
de bucurie i se ivi în ochi. 

— Atunci se schimbă vorba! zise el. Barcsay a năimit o sumedenie de 
seimeni fugiţi de dincolo și le-a dat muschete saxone, nou-nouţe. 

— Eu îi cam cunosc pe toţi noii veniţi, se lăudă Gheorghe, şi de bună- 
seamă că cei mai mulți au auzit de mine, aşa că mă încumet să-i atrag de 
partea noastră. 


Căldura din încăpere, scrisoarea domnitorului moldovean, dar şi vinarsul, 
toate laolaltă le aprinseseră obrajii. Jupâneasa Frăsina poruncise și bucate 
de masă mare, de parcă ar fi prăznuit din nou Crăciunul. 

— Nu ne mai rămâne decât să facem cumva să-l scăpăm pe bietul nostru 
voievod! continuă Gheorghe. Când o veni la biserică, dăm buzna peste 
paznici, îl scoatem din lanţuri și fugim cu toţii. Ne trebuie însă oameni 
hotărâți și cutezători! 

Dupoiul se gândi o vreme, apoi glăsui molcom, cum îi era obiceiul: 

— Dacă îmi aduc eu bine aminte, nășicule, cândva te aveai în mare 
prietenie cu acel Borlovâny, de care am mai vorbit. Ce-ar fi să te duci la el și 
să-i ceri de-a dreptul să-l sloboadă? Nu cred eu să-i fi uitat pe românii lui, 
câtă vreme a făcut tot ce-a putut ca să îndulcească traiul prinsului. Este o 
zicală că „sângele apă nu se face” și poate s-o potrivi. 

— De, ştiu eu?! Voi încerca! răspunse Bălgrădean, care nu mai părea aşa 
de pornit împotriva bănățeanului. 

Chiar a doua zi îşi făcu drum pe la casa lui din oraș și fu primit cu mare 
bucurie de Lazăr, care-l îmbrăţişă în amintirea zilelor de altădată. 

— Ce bine-mi pare c-ai venit pe la mine, frate Ioane. Auzit-am că-mi porți 
dușmănie fiindcă mi-am pocit numele, dar ce era să fac? Să mă apuc să bat 
iar drumurile Europei, ca odinioară? Pe atunci eram cătană, dar şi tânăr. 
Acum m-am tras şi eu la hodină. 

— Dar ai ajuns domn, și... 

— Mi-s baron, şi ce-i cu asta? Așa s-ar fi cuvenit să fie şi alţi români, nu 
numai dintre ai lor. Singurul necaz este că mi-au sluţit frumosul meu nume, 
dar n-au decât să-mi zică la urma urmei cum or vrea, eu tot aşa m-oi chema 
pentru prieteni şi tot omul care am fost mi-s şi acuma. 

Îl împinse pe musafir într-un jilţ şi urmă în frumosul grai bănăţean: 

— Şezi, şi spune ce necaz te aduce la mine. Nu cumva te-i fi hotărât şi tu 
să capeţi un rang mai mare? Ştii bine că prinţul s-ar învoi bucuros, că doar 
nu te-a uitat, numai că tu te-ai cam dat la o parte. 

— N-am venit cu gânduri de mărire, domnule baron... 

— Nu mă lua așa, loane, ce naiba? Doar îți spusei că pentru prieteni eu tot 
român am rămas, şi fac ce pot pentru ei. 

— Tocmai că voiam să-ți mulțămesc pentru cele făptuite spre binele 
năpăstuitului Hrizea. 

— Nu cumva ești de partea lui?! 

— Ba da! 

— Cum aşa? 

— E un om cinstit, boier cu dragoste de țară, și nu os domnesc pripăşit pe 
la Stambul. Și mai apoi, oastea l-a făcut domn, deci e un mădular al 


norodului. El ar putea să facă multe pentru neamul nostru, dacă ne vom 
alătura cu toţii, din toate părțile. 

— Țara noastră „dodoloaţă”! oftă cu amărăciune Lazăr. Bietul taica, mult 
şi-a dorit-o. Dar parcă numai el? Poate că a făcut rău viteazul Mihai, când ne- 
a arătat că este cu putinţă, căci uite cum ne frământăm, tot neamul, ca 
peștele pe uscat. 

— Trebuie să găsim cutezătorul s-o înceapă, că noi vom întregi-o! 

— Socoţi tu că Hrizea-i cel mai potrivit? 

— Dacă nu el, altul, dar nu ne este îngăduit să așteptăm, ca jidovii venirea 
lui Mesia, şi să ne plângem în rugăciuni. 

— Drept ai, Ioane! Cu arma-n mână se dobândeşte ţara. Și uite, mai că am 
să cred în Hrizea, măcar că eu nutream altfel de gânduri. 

— Care anume? 

— Prinţul Transilvaniei are să fie silit să ţină seama de mulțimea noastră, 
şi bucuros ne va strânge pe toţi laolaltă. 

— Ca să ne schimbe mai apoi numele? Asta niciodată! Să nu te mânii pe 
mine, însă nu pot să cred în el! 

— Să fie mai de temei Hrizea al tău? 

— El și oastea românească pe care o vom încropi-o aici, în inima 
Ardealului, căci lefegii pe care-i năimim sunt în mare parte români, iar 
dintre sârbi şi bulgari ne vor însoţi numai aceia care simt alături de noi şi se 
vor bate pentru un loc tihnit în țara noastră, nu pentru bani. 

— Totdeauna ai fost visător, Ioane dragă, şi asta nu-i rău. Oricum, poţi să 
te bizui și pe brațul meu, când o veni vremea. 

— Tocmai pentru aceea mă aflu aici! Va trebui să ne ajuţi să-l scăpăm pe 
Hrizea, căci numai slobod poate să strângă oastea cea mare. Domnia-ta ești 
prieten cu baronul Barcsay, zi-i să-i dea drumul, că poate, cât nu-i prințul 
acasă. 

— S-ar mânia cumplit Râk6czy dacă ar afla şi nu știu dacă Barcsay nu și- 
ar pierde capul. Tu nu ştii câți dușmani are el chiar la curte, căci grofii nu-i 
iartă obârşia românească. Mai bine să nu-l amestecăm pe el, fiind și temător 
din fire. Pot să fac să fie schimbaţi paznicii cu seimeni de-ai voştri, dar 
aceştia să nu se dea pe față, ba să se poarte și mai aprig cu prinsul. Apoi, 
când socotiți voi, fugiţi cu paznici şi căruţă, iar lui Hrizea îi veţi scoate 
lanţurile pe drum. 

— Aşa să facem! se bucură Bălgrădean. Eu îți mulțumesc, în numele 
tuturor românilor, și poate că ni te vei alătura și domnia-ta, la vremea 
potrivită. 

— Mai încape vorbă, loane?! îl mustră din deget Lazăr. Eu tot bănățean 
mi-s, oricum mi-ar poci ei numele. 


Vestea cea bună fu dusă într-un suflet la toţi cei ai lui Hrizea și pe dată se 
înţeleseră să nu mai aștepte, ca nu cumva să se întoarcă pe nepregătite 
Rákóczy şi să le dea totul peste cap. Sărbătoarea Bunei-Vestiri în acel an al 
mântuirii 1657 cădea într-o vineri și numai ortodocșii o prăznuiau în 25 
martie, aşa că era tocmai potrivită ca Hrizea să se ceară la biserică fără 
bănuială. Paznicii erau de acuma numai dintre cei aleși de căpitanul 
Gheorghe, oameni de credinţă, și nu le mai rămânea decât să înfăptuiască ce- 
au gândit de atâta vreme. 

Venise primăvara și soarele topea cele de pe urmă petece de zăpadă 
rămase prin cotloanele mai dosnice ale dealurilor din apropiere. Aburi calzi 
se ridicau din pământul reavăn, iar către răsărit, deasupra luncii Sebeșului, 
berzele se învârteau în înaltul cerului, mai înainte de a se duce fiecare pe la 
cuibul ei din anul trecut. Fiind zi de sărbătoare, niciun plugar nu se ivise pe 
câmp. Clopotele chemau la rugăciune, dar vesteau totodată și sosirea 
primăverii, nefiind astfel de mirare că mulțimea credincioșilor umpluse 
mica biserică de la marginea orașului. De mirare era mulțimea oștenilor 
lefegii, mai mulți ca de trei sute, încât târgovețţii se uitau cu nedumerire cât 
de mare praznic era pentru ereticii olahi. Jupâneasa Frăsina, era împreună 
cu copiii într-o căruță ușoară, trasă de patru cai focoşi ce fornăiau 
nerăbdători, aşteptând îndemnul de plecare. De o parte și de alta se aflau 
Dupoiul şi Gheorghe, împreună cu seimenii ce se descoperiseră, căci popa, 
văzând mulțimea, a slujit afară, sub cerul liber şi însorit. 

Ochii tuturor erau îndreptaţi către ulița ce ducea la cetate și pe unde de 
obicei era adus Hrizea, care de astă-dată însă întârzia să se arate. 
Îngrijorarea îi cuprinse pe cei înţeleşi, iar palmele asudate ale jupânesei se 
frecau una de alta, în vreme ce inima îi bătea, mai să-i spargă coşul pieptului. 
În cele din urmă auzi huruitul roților unei căruţe, apoi fu cât pe ce să moară 
de spaimă văzând că în fruntea pazei nu era Bălgrădean, așa cum fusese 
vorba, şi nici cel înlănțuit nu era Hrizea! A fost prea mult pentru biata 
femeie, care simţi că totul se învârte cu ea, până ce își pierdu simţirea. N-a 
mai auzit porunca lui Gheorghe, de plecare, și nici hurducăitul de pe 
caldarâmul uliței n-a putut s-o trezească. Abia într-un târziu, când Bălgradul 
rămăsese mult în urmă, se pomeni că lângă ea se află nimeni altul decât... 
Hrizea. 

— Doamne, sfinte! bâigui femeia, frecându-se la ochi. Am început să am 
vedenii. Tu eşti oare, cu adevărat?! 

— Dar cine ai fi vrut? Nu pe mine mă așteptai? râse Hrizea cu poftă, de 
parcă acum ar fi venit, de la vreo cumetrie. Sunt eu în carne și oase, cu spada 
la cingătoare, iar aceştia sunt copiii noştri, adăugă el îmbrățişându-i. 


Frăsina se ridică pe dată şi-i sări de gât, acoperindu-l de sărutări, dar și de 
lacrimi. 

— Trăieşti! Ce bine! Am scăpat de necazuri... 

— Deocamdată nu, însă vom birui noi peste toate! o mângâie Hrizea. Cât 
pe ce să ne împotmolim la mal, căci Bălgrădean trebui să se înfăţișeze la 
Barcsay și, cum nu mai puteam adăsta, şi-a pus în loc un prieten, Axinte 
parcă zicea că îl cheamă. Acesta însă, Dumnezeu să-l binecuvânteze, n-a mai 
aşteptat să ajungem la biserică, ci mi-a spart lanţurile și punând pe altul în 
locul meu s-a prefăcut că nu se petrecuse nimic, pornind mai departe. Asta, 
zicea el, anume ca să câştigăm timp și ca să nu bată la ochi răuvoitorilor. Să 
dea sfântul să se fi descurcat, că bun om mai este. 

— Dar Bălgrădean? se uită Frăsina împrejur. 

— Ne va ajunge el din urmă. 

Se strânseră de mână ca în prima tinereţe, apoi de la o vreme Hrizea 
cobori din căruță, spre a merge călare în fruntea celorlalți. Ocoliră Sebeşul 
pe după dealurile de la miazăzi și, tot aşa, pe ascuns, ajunseră în preajma 
satului Orlat, unde făcură cel dintâi popas. Nu fuseseră stingheriți până 
acuma şi de aceea se îngrijorară văzând un pâlc de călăreţi ce goneau după 
ei. Hrizea îi linişti, căci nu erau decât vreo zece oșteni, care nu puteau avea 
gânduri rele, fiind aşa de puţini. Aşa a şi fost, căci noii sosiți erau dintre 
seimenii întârziaţi, care s-au zorit tăind de-a dreptul prin satele săsești. 

— Abia scăparăm, măria-ta! se închină unul înalt și spătos, care se 
dovedise a fi cunoscător al locurilor și-i călăuzise pe ceilalți. 

— S-a întâmplat ceva? 

— Din păcate, da! Ardeleanul acela... 

— Bălgrădean? sări Frăsina. 

— Aşa îl chema. 

— Ce-a păţit? întrebă Hrizea cu o umbră de îngrijorare în priviri. El nu 
mai vine? 

Se strânseră curând şi alţi oşteni împreună cu căpeteniile lor, nelipsind 
nici căpitanul Gheorghe, nici Dupoiul. Mai cu seamă acesta din urmă ceru să 
afle cu de-amănuntul cele petrecute. 

— Apoi, să vedeţi, eram împreună cu el încă vreo patru de-ai noştri şi ne- 
am repezit la poarta cea mare a cetăţii, chipurile, cu porunca să fie închisă 
de îndată, că în oraş ar fi fost răzmeriță. În acest fel nimeni n-a mai putut să 
iasă de acolo, ca să vă prindă. 

— Am priceput! Deştept băiat! nu se putu ține Hrizea să nu-l laude. Zii 
mai departe! 

— Poate că însuși Barcsay o fi dat porunca asta, fiindcă la el fusese 
chemat mai înainte, fu de părere Dupoiul. 


— Nu știu! dădu din umeri oşteanul. Totul ar fi mers bine, de nu se ivea 
un căpitan ungur, care răcnea din toți rărunchii: „Vânzare, vânzare!” După el 
venea mulțimea târgovețţilor înfuriaţi și în vârful unei sulițe am zărit capul 
sărmanului Axinte. 

— Cine-i acela? întrebă căpitanul Gheorghe. 

— Cel care l-a înlocuit pe Bălgrădean și mi-a dat drumul, răspunse Hrizea. 
Mai bine de venea cu noi! 

Povestitorul tuşi spre a-și drege glasul, după care urmă: 

— Ticălosul acela îi tăiase capul, căci se afla la biserică, nu ştiu de cine 
pus, dar când a văzut schimbarea osândiţilor n-a mai cercetat nimic, ci pe loc 
a scos spada, săvârşind ticăloşia. lacă, băieţii aceştia, care sunt cu mine, au 
fost de faţă, şi de la ei ştiu. 

— Dar Bălgrădean? întrebă Dupoiul. 

— S-a împotrivit cât a putut ca să nu fie deschise porțile. Apoi, se iviseră 
şi alți ofițeri unguri, au întrebat de la cine-i porunca să rămână închiși 
înăuntru câtă vreme norodul nu se arată răzvrătit, ci vestea o trădare. 
Bălgrădean s-a strecurat, ca să nu stea de vorbă cu ei, și împreună am fugit 
pe portița cea mică dinspre dealul furcilor. Eu am zis s-o luăm la vale, pe 
malul apei, până om găsi vreun vad, dar el a ținut-o una şi bună că împreună 
cu mulțimea românilor ce fugea înspăimântată din oraș vom izbuti mai lesne 
să scăpăm nebăgațţi în seamă. 

— Era lume multă? iscodi Hrizea. 

— Mai toţi aceia care fuseseră la biserică, aşa că ne-am vârât lângă ei, dar 
un păcătos de oștean se găsise să facă el rânduială la trecerea podului peste 
Mureș, ca să nu ne înghesuim, şi astfel am fost ajunși din urmă de 
blestematul căpitan. 

— Cel care l-a tăiat pe Axinte? întrebă jupâneasa. 

— Da! Era pornit rău împotriva noastră și când l-a zărit pe Bălgrădean, că 
era cam înăltuţ săracul, pe dată l-au împresurat și l-au izbit peste obraz 
umplându-l de sânge. Apoi, fără nicio judecată, i-au pus ştreangul de gât și l- 
au săltat deasupra apei, legat de o grindă a podului. 

— Doamne, cât mai iubea el Mureşul şi uite unde i-a fost dat să 
sfârşească! suspină Dupoiul ștergându-şi lacrimile. 

— Ticălosul! scrâșni Hrizea. Trebuie să-l ținem minte și, de ne va cădea 
vreodată în mână, chinurile iadului i se vor părea prea ușoare, față de ce am 
să-i fac. 

Jupâneasa Frăsina izbucni în hohote de plâns și nu puţini erau și bărbaţii 
care aveau lacrimi pe obraz. Hrizea se gândi dacă n-ar fi trebuit să 
poruncească o slujbă pentru sufletul răposatului, dar căpitanul Gheorghe îi 
aduse aminte că nu aveau vreme de pierdut. 


— Am să zidesc o biserică întru pomenirea martirilor! zise Hrizea. 
Dumnezeu să-i ierte, căci şi-au dat viaţa ca să o scape pe a noastră. 

De undeva, dintre oşteni, s-a ivit o lumânare aprinsă şi cu evlavie au 
adus-o la căruța unde bocea Frăsina, care, văzând-o, parcă se mai potoli. 
Porniră pe dată mai departe, hotărând odihna după ce vor trece de Sibiu, 
căci, după norişorul de fum şi bubuitura auzită din dreptul zidurilor, sibienii 
nu se arătau bucuroşi de oaspeți. 

— Dacă nu mă-nşel, zise căpitanul Gheorghe arătând culmea unui deal 
din apropiere, acolo suntem pândiți de niște puşcași, care nu au gânduri 
binevoitoare cu noi. 

— Ai dreptate! încuviință Hrizea, dar nu-s mulți. 

— Îngăduie, măria-ta, să mă reped asupra lor, şi pe urmă dăm iama în 
Sibiu. Să ne răzbunăm şi noi pentru moartea lui Bălgrădean și... 

— Alungă-i pe cei de colo, frate Gheorghiţă, dar de la oraș ia-ți gândul, că 
nu-i chiar așa de lesne. Pe urmă nici n-aş vrea să mă stric cu saşii, că poate 
vom avea nevoie de ei mai târziu, aşa că ne vom furișa pe la poalele 
muntelui, până dăm de apa Oltului. 

N-a fost trebuinţă să dea o luptă adevărată, căci lefegiii sibieni o luară la 
fugă de îndată ce le vâjâiră plumbii pe la urechi, aşa că oastea lui Hrizea își 
văzu de drum. Nici la Gura Râului nu scăpară de dovezile de „dragoste” ale 
celor din cetatea Cisnădioara, care traseră asupra lor vreo câteva ghiulele, 
dar fără nicio pagubă. Se adăpostiră în codri şi nimeni nu cuteză să-i 
stingherească, iar a doua zi intrară pe valea Oltului, cu chiote de bucurie. 

— De-am avea același noroc de până acum, în trei zile ajungem la Bogaţi! 
zise voios căpitanul Gheorghe, care ducea dorul celor de acasă. 

— Sărmanul Cheoașcă! zâmbi cu amărăciune Hrizea. Cum ne-ar mai fi 
întâmpinat el, dacă ar mai fi trăit? Noi însă avem să urmăm calea ce-am 
plănuit, iar mai pe urmă vom ajunge şi pe la tine, cumetre. 

Se opriră lângă un pârâu ce venea din munte și se vărsa cu vijelie în Olt, 
iar Hrizea porunci sfat cu toate căpeteniile ce le avea. 

— Eu am tocmit carte pentru preacuviosul Sarapavon, egumenul de la 
Bistriţa, le arătă el scrisoarea. Să vă încredeţi în sfinţia-sa, fiindcă este de-al 
nostru şi nu suferă pe străini în țară. El are să vă țină până către sfintele 
Paști, chiar și mai mult. 

— Oare va avea cu ce să ne hrănească? se codi căpitanul Gheorghe, care 
tot ar mai fi vrut să se ducă pe plaiurile argeşene. 

— Fără grijă! O scoateţi voi la capăt, numai să nu vă puneţi pe 
chiolhanuri. 

— Ziceam şi eu aşa... 


— Lasă, frate, că ajungem noi pe urmă şi la Bogaţi, i-o reteză Hrizea în 
auzul tuturor. Și eu poftesc să-mi îmbrățișez finuţii şi pe cumătra Miorica, 
dar mai întâi să rânduim ţara. 

Căpitanul se înroşi ca o fată mare, dar pe dată râse și zise fără mânie: 

— Aşa vom face, măria-ta! Vremea e înaintea noastră. 

— Atunci, ne-am înţeles! urmă Hrizea zâmbind. Mie să-mi daţi vreo zece 
oameni, aleşi pe sprânceană, cu care am să mă duc la dumnealui clucerul 
Cârstea Cornăţeanul din Socol. Mult bine i-am făcut odinioară și a venit 
vremea să mi-l întoarcă. N-am să zăbovesc la el, decât până voi căpăta 
răspuns la scrisoarea ce-o voi trimite lui văru-meu, Pană Filipescu. După 
cum vedeţi, nu ascund nimic de voi. 

Cu toate acestea, cei de față simţiră o strângere de inimă la despărţire și 
prevestiri negre le întunecară sufletul, mai cu seamă că pe deasupra lor se 
tot vânturau nişte corbi uriași, croncănind a piază-rea. 

Tare mai era frumoasă valea Oltului la început de primăvară. Ici și colo, 
tufele, de un verde crud, se trezeau la viață, desfăcându-se din gingașii 
muguri, odată cu florile. Acestea învăluiau poieniţele cu haina lor fermecată, 
făcându-le să strălucească în razele de soare. Numai brazii cei falnici păreau 
neschimbați și doar către vârful ramurilor dădeau semne că primenesc și ei, 
ca întreaga fire. De multe ori, la rădăcina lor, adăpostite de căldura 
primăverii, se mai găseau petece de zăpadă murdară şi atât de moale încât 
se topea văzând cu ochii. 

Mai presus de toate, frumusețea locurilor o purtau apele cele întunecate 
ale Oltului, care se învolburau când dădeau peste stâncile din vaduri, ori 
încremeneau făcându-se oglindă pentru munții de pe mal. 

Hrizea-vodă, căci aşa se cuvine a i se spune, câtă vreme era însoţit de o 
adevărată oaste, rămăsese numai cu cei zece oșteni și căruţa în care se afla 
familia lui. Călărea alături, străduindu-se să sufle într-o frunzuliță prea mică 
pentru a cânta, schimbând câte o vorbă cu ai lui sau cu oştenii. 

— S-a mai întors norocul și de partea noastră, jupâneasa Frăsina, făcu el 
cu ochiul spre nevastă-sa. 

— Era şi vremea! oftă aceasta. Uite că am început a încărunți, şi noi tot pe 
drumuri suntem. Mai că am şi uitat cum arată casa noastră de la Bogdănei. 

— Mai bine, căci vei locui în palatul domnesc, câtă vreme am pornit pe 
calea aceasta. Moșia Bogdăneilor, de mult voiam a-ţi spune că m-am gândit 
s-o trec pe numele finului nostru Bogdan, căci pentru aceea i-am dat şi 
numele, ca să se lege de ea. 

— Mă bucură ce aud, că mie tare mi-s dragi alde Miorica şi Gheorghe. Mai 
rar aşa oameni de credinţă, şi în acest fel nu ne înstrăinăm moșia. 


— Noi vom avea destul, căci întreaga ţară va fi a noastră, dacă cel de sus 
va fi pe gândul meu! 

— Să te audă Domnul! se închină femeia. Prea multe ai îndurat și numai 
tu eşti vrednic să scoţi moşia străbunilor la liman. Așa să știi! 

O ursoaică, cu doi pui ca doi cocoloșşi de lână ce se zbenguiau în urma ei, 
se ivi pe malul celălalt și cu toţii se opriră să se uite. Tăvălelile ursuleţilor 
stârniră râsetele copiilor şi voia-bună a celor mari, numai că deodată 
ursoaica-mamă se opri mârâind ameninţător, iar caii fornăiau înspăimântați, 
simțind mirosul de sălbăticiune. Cu greu îi stăpâniră, până când îmblăniţii 
puişori se pierdură în pădure, pe urmele mamei lor. 

— Semn bun, măria-ta! zise voios un oștean. Ursul prevesteşte numai 
noroc. 

— Nu şi dacă îţi iese în cale și tu ești cu mâna goală! răspunse Hrizea, 
făcându-i pe toți să râdă. 


Cu una, cu alta, vremea trecu şi se pomeniră în fața porților conacului 
clucerului Cârstea, care se arătă nespus de bucuros de un asemenea oaspete. 
Porunci odăile cele mai frumoase pentru noii veniţi și se rugă de iertare că 
nevasta și copiii tocmai plecaseră la nişte neamuri prin preajma Băileștilor, 
ca să sărbătorească împreună Paștele. 

— Nu cumva, din pricina noastră, să nu pleci și domnia-ta, boier-clucere! 
zise Hrizea. 

— Vai de mine! Ce vorbe sunt astea? se prefăcu supărată gazda cea 
binevoitoare. Eu n-aveam asemenea gânduri şi nici să vă las de izbeliște... 

— Ştiai că venim?! se miră Hrizea. 

— Da’ de unde? Am zis și eu așa, fiindcă vă văzui aici de față. Dacă aş fi 
fost ghicitor și aflam, aș fi oprit-o pe nevastă-mea şi pruncii, să facem Paştele 
împreună, dar așa rămân doar eu. 

— Nădăjduim să nu zăbovim până atunci, cinstite clucere! zise Hrizea, 
care începuse a se îndoi de vorbăria goală a gazdei. 

Însă masa îmbelşugată și stropită cu vin de Dealu Mare îl făcu să uite 
orice bănuială şi seara la culcare își spuse gândurile jupânesei, care totuşi nu 
se arătase prea încântată de prietenul bărbatului ei. 

— Mi se pare că are o față cam vicleană, șopti ea, când auzi părerea cea 
bună a lui Hrizea. 

— Da’ de unde! Te-nșeli! Are să mă ajute să trimit olăcarii mei numai la 
boierii potrivnici lui Constandin-vodă. Așa a făgăduit. Și să mai ştii tu, mărită 
doamnă, că n-am să mă opresc numai la Târgoviște. 

— Ce vrei să spui? Unde să mai mergem? 


— Nu! Nu m-ai înţeles! Eu am să mă întorc peste munte, asemenea 
răposatului Mihai-vodă sin Pătrașcu. Și în Moldova de asemenea. 

— Bărbate, tu ai băut cam mult, făcu nevasta punându-i mâna pe frunte. 
Lasă gărgăunii ăștia pe seama lui Rákóczy, ori altora! 

— N-am mai spus la nimeni, Frăsina dragă, dar să ştii că să vreau nu mai 
pot da îndărăt. Tot norodul, neamul nostru rumânesc, te împinge spre 
înfăptuirea țării celei mari, iar eu nu mă voi împotrivi. 

— Să nu mai spui cuiva, că eu n-aș vrea să mori şi tu ca măria-sa Mihai, 
mai înainte de a fi înfăptuit ceva. 

Hrizea râse din toată inima de temerea nevestei și o îmbrățișă cu 
dragoste. 

A doua zi, boierul Cârstea îl întâmpină cu zâmbetul pe buze: 

— Am și poruncit merinde pentru oștenii măriei-tale, să plece la drum. 
Numai mă mir că vrei să rămâi singur, după că ai atât de puţintică oaste. 

— N-avea grijă, boier-clucere, căci am trimis la monastirea Bistrița mai 
bine de trei sute de seimeni. 

— Ahaa! Aşa da! Eu credeam că veniși numai cu ce văzui. Deci ai oameni, 
şi bănuiesc că şi arme? 

— Ei, vezi, domniei-tale ţi-oi spune adevărul. Muschete avem și încă 
foarte bune, numai că pulberea și plumbii ne cam lipsesc, dar găsim noi până 
la urmă. 

— Da! Da! încuviință slugerul. Puneţi mâna pe vreo pulberărie și... și vor 
veni toți oştenii domnești la picioarele măriei-tale. Socot că așa se cuvine a- 
ți spune, căci ai purtat comanacul domnesc la Șoplea, în bătălie. 

— Cum o vrea ţara, boierule. Dar să ştii că, orice s-ar întâmpla, eu n-am să 
uit că domniacta ai fost cel dintâi care mi-ai întins mâna la intrarea în țară. 
Răsplata îți va fi pe potrivă! 

— Te bizui cumva și pe alți boieri? 

— Mai întâi pe văru-meu, Pană Filipescu, și pe toți nemulțumiţii de 
domnia lui Constandin-vodă. Doar la ei am trimis scrisorile mele, nu? 

— De bună-seamă! se grăbi să răspundă gazda. Numai că la Pană, nu ţin 
minte să se fi dus careva. 

— Ei, asta-i! Aici îmi trebuie cineva priceput și eu aștept să-mi vină 
careva dintre ai mei de la Bistriţa, că nu numai în scris trebuie să afle, ci şi 
prin viu grai. 

Clucerul Cârstea privi în jur cu îngrijorare, după care şopti la urechea lui 
Hrizea: 

— Dacă te încrezi în mine, măria-ta, eu mă încumet să-i duc boierului 
Filipescu tot ce pofteşti. 

— Ai face-o? 


— Mai încape vorbă? De vreme ce m-am pornit pe calea asta... 

— În veci n-am să te uit, pan Cârsteo! Mulțămirea mea n-are să aibă 
margine, când o fi să te răsplătesc. 

— Nu pentru asta o fac, se sfii boierul. Cândva am fost şi eu la necaz și... 

— Să lăsăm asta, prietene. lacă, am scrisoarea pregătită și dacă vrei poți 
să şi pleci, iar noi ne vom duce la Bistriţa, până te-i întoarce. 

— Nici gând, măria-ta! Așa nu mă mai învoiesc. Cum să vă alung eu din 
casa mea, doamne-fereşte? Aici să rămâneţi, până mă voi întoarce cu 
răspunsul. Doar eşti stăpânul meu, măria-ta. Nu cumva să pleci, să-mi faci 
ruşinea asta! 

— Bine, bine! se învoi Hrizea. Nu voiam să te stingheresc, dar poate că-i şi 
mai bine precum spui. Aici am să aştept. 

— Numai să nu te îngrijorezi, măria-ta, dacă oi mai întârzia cumva, căci 
drumul e greu și desfundat primăvara, nu ca aici, la munte. Şi mai apoi va 
trebui să-i iau urma ca să vorbesc numai cu el... 

— Negreşit! Fă după cum crezi de cuviință. 

Însoţit de urările de izbândă şi drum bun, clucerul Cârstea încălecă şi 
curând se pierdu din vedere, spre bucuria Frăsinei, care totuși nu-l suferea 
pentru prea marea lui lingușire. 

— Aşa-s toţi boierii care simt apropierea puterii, se dau de ceasul morții 
să-ţi fie cât mai pe plac, pentru a dobândi slujbe. 

— Nişte lingăi! spuse scârbită jupâneasa. 

Trecură apoi vreo două zile fără nicio veste, și în cea de a treia se 
pomeniră cu douăzeci de seimeni, trimişi de la monastire. Printre ei era şi 
seimenul acela voinic ce fusese cu Bălgrădean. El aduse acum cumplita veste 
că toţi cei zece oșteni trimiși ca olăcari fuseseră spânzurați. 

— Căpitanul Gheorghe mi-a poruncit, măria-ta, să-ți spun că se teme de 
vânzare şi să te rog să vii cu noi la Bistriţa. 

— Dar eu aştept răspunsul de la boierul Cârstea, pe care l-am trimis 
anume. Pe urmă vom mai vedea. 

— Atunci rămânem și noi, că singur nu te poţi apăra, măria-ta. Se aude că 
se vântură mulți dragoni şi mesei lefegii prin preajma Drăgășanilor, întrucât 
au aflat de oastea noastră care a trecut din Ardeal. 

— Să fie cu putință?! se miră Hrizea. 

Îi veniră în minte cuvintele lui Cârstea, care era să se dea de gol că ştia de 
sosirea lui. „Nu cumva pentru asta își va fi trimis nevasta și copiii?” se 
întrebă el. Atâta mârșăvie nu putea să priceapă, dar temerea jupânesei 
Frăsina îi veni în minte. 

— Rămâneţi, și fiți cu ochii în patru. Dacă nu se întoarce boierul până 
poimâine, ne tragem către Bistrița. 


A doua zi însă, sosirea clucerului le risipi îndoielile. Era plin de voie-bună 
şi aducea răspunsul boierului Pană, tare încurajator. 

— Ne-am speriat degeaba! răsuflă ușurat Hrizea către ai lui. Mergeţi la 
culcare, fără nicio grijă. 

Se înțelege că nu avea de unde să ştie că adevărata față a gazdei sale era 
cu totul alta. La numai o zi depărtare de Cornățel, clucerul a dat peste cei 
două mii de dragoni lehi şi haiduci unguri din Nyreség, vestiți pentru 
câinoşia lor. Ei fuseseră cei care i-au spânzurat pe olăcarii lui Hrizea, de 
îndată ce boierul la care fuseră trimişi fiecare îl vestea pe dvornicul Preda 
Brâncoveanul ori Radu-stolnicul, sub a căror poruncă erau lefegii. 

Vodă Constandin Șerban aflase și el îndată după fuga de la Bălgrad și 
trimisese în întâmpinare oştenii, ca să-l oprească pe Hrizea dincolo de Olt. 
Clucerul trebuia să-l țină cât mai mult la el la conac, spre a da timp domnului 
să-și strângă şi restul oastei, căci nu prea ştiau câți oameni erau lângă 
răzvrătit. 

— Al nostru este! se bucură dumnealui Radu-stolnicul, auzind de la clucer 
unde se afla Hrizea şi câți oameni avea la Bistrița. 

Se iscă însă o neînțelegere între cei doi boieri unde să lovească mai întâi. 
Stolnicul era de părerea că, luând pe neașteptate grosul oștirii de la 
monastire, Hrizea n-ar mai fi avut scăpare. Cârstea însă o ținea una şi bună 
că numai la el, la Cornățel, trebuia prins capul tuturor răutăților, mai cu 
seamă că nu era decât singur și încrezător în buna lui credinţă. 

— Domnia-ta, stolnice Radu, zise dvornicul Brâncoveanu, ai face bine să 
te duci la Bistrița, după cum spui, dar eu am să pun mâna pe mișel numai cu 
câțiva dragoni și cu viclenia clucerului nostru. 

Ticluiră apoi o scrisoare de răspuns, ca și cum ar fi fost din partea lui 
Pană Filipescu, prin care îl linișteau pe Hrizea. Totul părea în bună rânduială 
şi spânzurarea seimenilor lui nu era decât o minciună sfruntată, căci toți 
erau teferi și boierii la care fuseseră trimiși erau gata să-l ajute să doboare 
domnia, numai că-i cereau să mai aștepte până după Paşti. Multe altele mai 
scriseră, anume ca să-i înlăture orice bănuială, și cu această plăsmuire se 
întoarse boierul acasă la Cornățel, dar și cu dragonii aleşi de dvornic. 

Trăsese o bură de ploaie amestecată cu lapoviță şi toată ograda 
boierească sclipea în lumina ce se revărsa prin ferestre, căci de bucurie 
poruncise o masă îmbelșugată pentru cinstiţii oaspeţi. Ba şi pe la cuhne se 
întinseră bucate şi mai cu seamă băutură, pentru oștenii cam hămesiţi de la 
monastire. 

Jupâneasa Frăsina nu prea era în apele ei și plecă să-şi culce odraslele, 
lăsând singuri pe cei doi bărbaţi. Hrizea scoase din nou scrisoarea de la 
văru-său şi, răsucind-o, se opri la pecete, care nu-i păru cunoscută. 


— A pus-o în mare grabă, măria-ta, căută iute să-l îmbrobodească 
clucerul. Ți-am spus doar că-l găsii la Râmnic și mâine are să fie aici, dacă nu 
chiar în astă noapte. 

Totodată, nu uita să-l îndemne cu amăgitorul vin auriu, pe care Hrizea îl 
sorbea cu multă plăcere, fără a se gândi că se îmbăta. Când îi căzu capul pe 
masă, gazda îl scutură de umeri, chipurile, ca să-l poftească în așternut, dar, 
văzându-l dus de pe astă lume, apucă o făclie de ceară și se apropie de 
fereastră, nu mai înainte de a le stinge pe celelalte. 

Fiindcă nici oştenii lui Hrizea nu se arătară mai cumpătațţi, ori poate 
vicleanul clucer să le fi turnat vreun praf adormitor, i-au înjunghiat până a 
nu se trezi din somn. Apoi Hrizea fu legat fedeleș și pus de-a curmezișul unui 
cal, iar până în zori se şi afla la picioarele dvornicului, în Râmnic. 

În răstimp, la monastire nu ajunsese vestea celor întâmplate la Cornățel și 
cei de acolo își vedeau liniștiți de treabă, în așteptare, după cum fusese 
înţelegerea. La început crezură că oștenii ce se apropiau de ziduri s-ar fi 
putut să fi fost dintre cei ce veneau de partea lor, dar curând își dădură 
seama că era vorba de dragoni lehi și pe dată îi cuprinse teama. 

— Ce ne facem? întrebă îngrijorat Dupoiul. Sunt câtă frunză şi iarbă, iar 
de vorbit cu ei, nici gând. 

— Ne vom bate! răspunse scurt căpitanul Gheorghe. Odată ce am încălcat 
hotarul țării cu arma-n mână, iertare nu putem avea. Nu avem de ales. 

— Poate vreo hrubă tainică ne-ar scoate undeva, în munte, fiindcă am 
auzit că la toate monastirile ar fi așa ceva. Starețul ar putea să ştie, nu se lăsă 
moldoveanul. 

— La ce bun? Vor veni după noi și ne vor căsăpi. Aici, de bine, de rău, ne 
mai adăpostim după ziduri. 

— Măi, omule, dar n-avem iarbă de pușcă îndeajuns, iar plumbi deloc. Cu 
ce vrei să tragem în ei? Nu vrei să mai trăieşti?! 

— Vasile, să ştii că şi mie mi-e dragă viața, dar nu mai avem încotro, dacă 
nu ne vine careva în ajutor. Să încercăm să-i ţinem în loc, şi nu se poate să nu 
afle și prietenii noştri din ţară... 

— Cu ce să-i ţinem? 

— Cu prundiş! lar când n-om mai avea pulvere, aruncăm cu bolovani ori 
facem muscheta măciucă, și tot nu ne dăm prinşi să ne spânzure. 

Dupoiul clătină capul a îndoială, dar îi venea să facă orice, numai să scape. 

— Barem să-l fi putut înştiința pe Hrizea, mormăi el. 

— Du-te tu! 

— Eu?! 

— Da! Altul mai dibaci n-avem. 


— Ție nu-ți dă prin cap şi cum aş putea zbura peste zid, pe deasupra 
vrăjmașilor? 

— Mai întâi te îmbraci în sutana călugărească şi pe urmă vor ști cuvioşii 
cum să facă să te scoată de aici, căci cei de afară n-au nimic cu ei, ai auzit 
doar că nu-s păgâni. 

Solul de taină al lui Ștefan-vodă simţi în el un nou suflu şi îi veni în gând și 
chipul cum avea să se strecoare pe sub nasul dragonilor. 

— Mă-nvoiesc, dar voi să vă ţineţi până mă întorc eu, că mult nu întârzii. 
Cel puţin veţi şti de mai avem pentru ce lupta, dacă nu izbutim să-i alungăm 
de aici. 

Preacuviosul Sarapavon nu era încântat de cele ce se petreceau, dar, așa 
cum le spusese și Hrizea, pentru nimic în lume nu i-ar fi izgonit la necaz. Nu 
avu nimic împotrivă să măsluiască o îngropăciune, moldoveanul făcând pe 
mortul în sicriu, până la cimitir, care era în afara zidurilor. Acolo avea să iasă 
şi să fugă la Cornățel, însoțitorii ajutându-l. 

Cu popi în odăjdii și cu cosciugul la mijloc, alaiul călugăresc se opri la 
poartă şi, sub privegherea armelor din amândouă părțile, cerură îngăduința 
să-l ducă la locul de veci pe răposatul lor frate întru sfânta credinţă. 

Căpitanul leah nu prea se arătă încântat și mormăi ceva pe limba lui, când 
stolnicul se învoi. 

— N-avem nimic cu călugării, pan Vojtech. Ba nici nu-i bine să-i supărăm, 
iar cu moartea trebuie să ne purtăm frumos. Ciudat însă îmi pare că sicriul 
are capacul pus. Nu cumva o fi vreo molimă pe la ei? 

Leahul zâmbi cu răutate, căci de bine, de rău înțelese spusa boierului și își 
aminti şi el că la schismaticii din țara asta aveau prostul obicei de a duce 
mortul la groapă descoperit. Nu s-a gândit la boală, ci la cu totul altceva, şi 
chiar se înveseli. Porunci câtorva dragoni să-l urmeze şi porniră descoperiţi 
în urma „mortului”. Se bucură și mai tare văzând că nu era săpată nicio 
groapă şi porunci oştenilor lui să dea o mână de ajutor înmărmuriţilor 
călugări. El însuși bătu piroanele capacului şi, fără să mai aștepte vreo altă 
slujbă ori rugăciune, porunci să fie aruncat sicriul în groapă şi astupat pe 
dată. Chiar dacă auzise răcnetele deznădăjduite dinăuntru, se prefăcu a nu 
şti nimic și, închinându-se cu fățărnicie, le ceru călugărilor să se întoarcă la 
monastire. 

De cum intrară se năpustiră la picioarele preacuviosului Sarapavon și 
acestuia i se încrâncenă carnea pe el auzind despre cumplita moarte. Căzu în 
genunchi şi își ceru iertare în gura mare alături de cei care fuseseră martorii 
grozăviei. 


Căpitanul Gheorghe izbucni de-a dreptul în plâns şi, cum se întâmplă ca 
tocmai atunci un sol să vină să le ceară să se dea prinși, îl ocărî cu sudălmi 
grele: 

— Niciodată, călăilor! Câini spurcațţi şi fără de inimă, vom muri cu voi de 
gât, ticăloșilor! 

Porunci apoi ca fiecare să tragă cum o putea şi să se apere cum va şti, 
fiindcă iertare nu va avea niciunul. 

A fost un măcel nemaipomenit și singur căpitanul Gheorghe fu cruțat, 
măcar că-şi căuta moartea unde era încăierarea mai mare. Însângerat de nu 
l-ai mai fi putut cunoaște, fu prins când puterile îl lăsară și legat zdravăn, 
apoi urcat în căruță, pe maldărul de căpăţâni ale foştilor lui tovarăşi. Încă 
două la fel de încărcate așteptau porunca de plecare. Niciunul nu scăpase, 
căci atât boierul Radu-stolnicul, cât și căpitanul lefegiu țineau să-şi arate 
osârdia față de domnie. 

Hrizea şi cumătru-său Gheorghe fură aduși la Târgoviște şi zadarnic se 
rugase vlădica Iosif de Vodă să nu-și mai încarce sufletul şi cu moartea celor 
doi, că nu putu să-l înduplece. Toţi târgoveţii se îngroziră de priveliștea 
aceea apocaliptică, dar Constandin-vodă voia să ia aminte oricine ar mai fi 
cutezat să i se împotrivească. 

— Ehei, preasfinția-ta, spuse el mitropolitului. Acești doi dulăi au mai fost 
iertaţi o dată, la Dridov, și am cheltuit atunci o groază de bani ca să-i am la 
mâna. Acuma n-am să mă mai las, chiar de mi-ar porunci sultanul însuși. 
Dumnezeu, prea-bunul, i-a îndemnat să încalce țara domniei mele, ca să-i fac 
să ispăşească asemenea Fiului Său! 

— Nu huli, măria-ta! Ce-ţi trecu prin cap? Nu care cumva să-i răstigneșşti, 
căci osânda de apoi te așteaptă! 

Spaima din ochii chiriarhului îl cam îngrijoră pe Vodă, care zâmbi strâmb: 

— Departe de mine asemenea gând, preasfinte. Am vrut doar să spun că 
vor fi uciși în vinerea patimilor domnului nostru Isus Hristos. 

Hotărârea domnească nu mai putui fi schimbată, întrucât canoanele 
bisericești nu se aşteptaseră la asemenea întâmplări şi nu opreau moartea 
unor tâlhari în aceeași zi în care se pătimise pe Golgota. Vodă n-a cutezat 
însă a pretinde să-i bată în cuie, pe cruce, făgăduind că se mulțumește cu 
descăpățânarea la butuc, după rangul fiecăruia. 

Cele două jupânese, Frăsina și Miorica, fură aduse cu sila, alături de copiii 
lor, ca să ia aminte unde duce nesupunerea față de stăpânul ţării. Butucul 
era pregătit și securile străluceau în mâna ajutoarelor de gealat, în vreme ce 
acesta stătea cu braţele încrucișate și privea batjocoritor în jur, ca şi cum ar 
fi vrut să ghicească cui îi va veni mai apoi rândul. Prostimea însă nu avea 
dreptul la o asemenea moarte aleasă! 


lată că se iviră câțiva dulgheri şi alți meşteri, care încropiră în graba-mare 
un stâlp, având în vârf o roată de căruţă ce se putea roti. „Spânzură mai 
mulți!” se auziră șoapte înfricoşate prin mulțime, căci nu ştiau care vor fi 
nenorociţii. Părerile fură diferite și însuși Vodă avea să-i lămurească, îndată 
după ce sosi, înconjurat de curtenii cei mai de seamă, dintre care nu lipsea 
nici boierul Pană Filipescu, acesta neștiind nimic de scrisoarea măsluită în 
numele lui. Îl căina din suflet pe văru-său şi se rugase pentru iertarea lui, 
dar, cum Hrizea însuși nu se îndupleca să se umilească, voievodul porunci 
osânda. Se ridică din jilțul ridicat anume pe o podină de lemn acoperită cu 
scoarțe scumpe și, mai înainte de a ridica buzduganul, ca semn al împlinirii 
voinței domneşti, rosti răspicat: 

— Pe netrebnica slugă a domniei mele, cel ce a fost iuzbasă și s-a bucurat 
de mila noastră, poruncesc să-l spânzurați, căci m-a vândut asemenea lui 
Iuda Iscarioteanul. lar ca să vadă întreg norodul hidoasa lui față, roata de 
care va atârna se va răsuci în toate părțile, ca la bâlci. 

Câțiva îndrăzniră să râdă, dar ghionturile celor din jur le închiseră gura, 
căci prostimea ținea mai mult la osândiţi decât la domn. 

Căpitanul Gheorghe fu ridicat de ajutoarele gealatului și târât în răpăitul 
darabanelor până lângă parul cu roată, dar niciun cuvânt nu scoase. Căuta cu 
privirea asupra mulțimii, iar când îi zări pe ai lui, le zâmbi parcă fericit. Apoi, 
suit pe scăunel, rămase cu ochii țintă în același loc, oricât l-ar fi sucit călăul şi 
chiar și atunci când moartea îl holbă, frângându-i răsuflarea, privirea lui 
părea mai blândă decât a altora. 

— N-a scos o vorbă, ticălosul! făcu înciudat voievodul, căci se așteptase să 
audă tânguirile de căinţă, ca de obicei. M-a sfidat, luda-vânzătorul! 

Se uită după el cum era ridicat sus la roată și deodată se întoarse spre 
armaş: 

— De ce nu scoate limba? 

— N-o mai are, măria-ta... 

— l-a fost tăiată? 

— După poruncă, stăpâne. 

— Cine a dat-o? spumegă Vodă. Nu cumva și Hrizea? 

— Ba da! 

— Nemernicule, ai să ajungi lângă ei, dacă nu-mi afli cine a cutezat să facă 
asemenea faptă! Anume îl săltasem pe roată să scoată limba către lume, să-l 
batjocorească, dar așa... nici măcar pe Hrizea nu-l mai pot spânzura. 

Se ridică furios şi părăsi adunarea, trecând pe lângă boierul Pană, care îl 
privea cu un uşor zâmbet în colțul gurii. Numai el știa că punga aceea cu 
zloți dată călăului îl lipsise pe Vodă de o plăcere, dar şi pe el de primejdie. 
Descăpățânarea lui Hrizea se petrecu precum fulgerul, căci gâdele îşi 


cunoştea meseria şi se străduise să nu-l chinuiască. Măcar cu atâta să se fi 
ales şi nefericitele văduve, care boceau împreună, aşa cum le fuseseră uciși 
şi soții. 

Abia când mulțimea privitorilor se îndepărtă și ele rămaseră singure cu 
odraslele lor, jupâneasa Miorica izbuti să îngaime: 

— Copiii mei, să nu uitaţi niciodată pe tatăl vostru! 

— Şi să nu iertaţi! adăugă Frăsina îmbrăţișându-i pe ai ei. 


ROBIA TĂTĂREASCĂ 


La intrarea în Varşovia alteţa-sa serenisimă Rákóczy György fu primit cu 
mai multă căldură decât la Cracovia, cu două luni mai înainte. Izbânda 
ardelenilor, sprijiniți de moldoveni și munteni, nu mai putea fi pusă la 
îndoială. Întreaga Lehie era la picioarele biruitorului și cei care se mai 
împotriveau se traseră către miazănoapte, ori spre tătari, rugându-se de 
aceştia să le sară în ajutor. 

Generalul Kemeny lânos se întrecuse pe sine în vitejie și toți fugeau din 
calea lui. Nu era deci de mirare că o mulțime de grofi ardeleni dădeau năvală 
să i se alăture, nădăjduind o pradă bogată și înavuţire ușoară. Totuşi 
rămăsese nedumerit când se pomeni cu Lazăr Borlovâny, cel care-și datora 
rangul numai credinţei ce i-o purta generalului, vitejiei în luptă şi mai puțin 
neamului din care se trăgea, ca olah. Văzându-l, își aduse aminte cum arăta 
acesta la Drégelypalánk și zâmbi de pohfala lui de acum. 

— Nu cumva ţi s-a făcut dor de luptele de altădată? îl întâmpină Kemeny 
întinzându-i mâna. Ai sosit cam târziu, că nu mai avem cu cine să ne batem! 
râse el bucuros de revedere. 

— Altu-i baiul, înălțimea-ta... 

— Nu cumva au năvălit turcii în lipsa noastră? se îngrijoră Kemeny. 

— Asta nu, altceva... o boroboaţă, aș putea spune mai curând. 

— Hai, vorbeşte omule! Ştii doar cât te preţuiesc. Ai avut vreo ceartă cu 
vreun grof mai țâfnos, ori te va fi prins la vreuna? Dă-i drumul! 

— A fugit Hrizea! 

— Băga-s-ar dracu-n el! Credeam că cine ştie ce nenorocire vii să-mi 
vesteşti. Am să râd de prinț când i-oi spune, căci eu l-am povăţuit atunci să-l 
tragă în țeapă, şi nu m-a ascultat. Acuma n-are decât să-i pună sare pe coadă! 
Numai pentru atâta lucru ai bătut lunga cale? 

— Domnul baron Barcsay nu crede că asta nu va însemna nimic pentru el, 
dacă va afla alteța-sa... 

— Ai dreptate, căci dobitocul de olah e fricos ca un iepure. Nimic nu-l taie 
capul să facă de unul singur. 

Se opri însă aducându-și aminte că şi cel din faţa lui era din același neam, 
iar cu sămânța asta de oameni nu ştiai niciodată dacă se fac unguri cu 
adevărat, schimbându-și numele. Totuși, de Lazăr nu se îndoia că îi era 
credincios. 

— Cum de te-a trimis la mine?! 

— Am venit de capul meu, căci la alteţa-sa n-am cutezat, și mă rog să-l 
potoliți domnia-voastră, domnule general! 

— Tu ai vreun amestec? 


— Ferit-a sfântul! 

— Atunci lasă-l în sărăcie pe Hrizea al tău și hai să povestim de-ale 
noastre. Cum îi holda? Ce bârfe s-au mai scornit la Bălgrad şi pe cine au mai 
terfelit muierile noastre în lipsă? Hai, nu fi supărat, că atunci când vom da de 
prinț am să-i spun eu pe ocolite... 

N-a mai fost însă trebuinţă, căci după două săptămâni a ajuns şi în tabăra 
ardelenilor ştirea morţii fugarului, petrecută cu mai bine de două luni 
înainte. Altele erau gândurile oștenilor înstrăinați de casă, mai cu seamă că 
se ivise vara şi nici vorbă de întoarcere. Ici şi colo se mai hărțuiau cu pâlcuri 
de șleahtici, care nu voiau să se supună prințului Rákóczy, dar cel mai 
supărător era că şi săteni din norodul de rând îi atacau pe furiş și se 
ascundeau. Nici seimul nu s-a putut aduna să-l aleagă rege pe Rákóczy şi, 
colac peste pupăză, se stârni şi zvonul că au năvălit tătarii. Singura nădejde 
să se scape de ei era numai la Kemeny, așa că el primi porunca să-i 
izgonească. 

Grâul dăduse în copt și, cum nimeni nu cuteza să-l secere, din pricina 
războiului, lanurile îşi aplecau spicele la pământ, scuturând în vânt boabele 
ce trebuiau să ajungă pâine. Cu părere de rău se uitau la ele oștenii care se 
mai pricepeau la munca câmpului, și dintr-o parte și din cealaltă, dar mai 
erau și bezmetici dintre aceia ce se desfătau dându-le foc. 

Kemeny oprise cu desăvârşire asemenea ticăloşie şi pedepsea aspru pe 
cei prinși asupra faptului. Pentru aceea se și mânie cumplit în zorii zilei de 
22 iulie, când răsăritul soarelui fu acoperit de fumul pojarului ce se ridica 
dinspre satul din apropiere, Czerny Ostrow. 

— Să mi-l prindeţi pe nemernicul care a cutezat să-mi încalce porunca! 
răcni el, crezând că despre asta era vorba. 

— Tătarii, înălțimea-voastră! spuseră oştenii, care mai de care, 
strângându-se în jurul său. 

Hm! Nu se așteptase să-i întâlnească aşa de curând, mai cu seamă că nici 
nu-şi pusese oastea la adăpost. Înnoptaseră într-o luncă pe malul 
pârâiaşului Czerny, fără să se gândească la sat, unde, de bine, de rău, s-ar fi 
putut apăra la adăpostul caselor. Pintenul colinei de la miazăzi era prea 
îndepărtat ca să-l poată ajunge mai înainte de tătari, deci porunci pe dată să 
se pătrundă în Czerny Ostrow. 

Aproape două verste de loc aveau până în marginea așezării și păgânii 
erau încă departe, aşa că nu se zoriră, ci mergeau agale, când fură 
întâmpinați cu focuri de arme răzlețe. Atunci, chiar să fi vrut generalul, n-ar 
mai fi putut opri mânia oştenilor. În mai puţin de un ceas, toată suflarea 
omenească din fața lor fu trecută prin ascuţișul sabiei, nefiind cruţare 
pentru nimeni. 


— Frumoasă ispravă am făcut în fața tătarilor, bombăni Kemeny 
nemulțumit. 

—A lor a fost vina, înălțimea-ta! răspunse Lazăr, care-l însoțea 
pretutindeni. 

— Tot așa făceațţi și voi prin Germania, nu-i așa? Pentru aceea erați așa de 
iubiţi, ca și noi de altfel. 

Se simţea bine în tovărășia bănăţțeanului, care fusese oştean de rând în 
oastea împăratului și înfruntase multe bătălii, în vreme ce grofii ceilalți erau 
nişte înfumurațţi, ce nici nu mirosiseră până atunci praful de pușcă şi se 
împăunau cu străbunii lor de viţă. Bănăţeanul nu făcea așa ceva, iar pentru 
aceasta generalul îl căra mereu după sine. Nu arareori îi cerea chiar părerea, 
şi se dovedea adesea bună. 

Apoi, o altă nenorocire îi lovi pe neașteptate. Carele cu pulbere 
rămăseseră mai în urmă, fără ca ei să-şi închipuie că ar fi putut să pună 
tătarii mâna pe ele. Aceștia îi învăluiră pe de lături şi, când nici prin minte 
nu le-ar fi trecut ardelenilor, aprinseră iarba de pușcă și-i dădură foc. 
Înfricoșătoarea privelişte le va fi dat ghes să facă la fel şi cu satul, așa că o 
ploaie de săgeți aprinse se abătu asupra acoperișurilor de paie ori şindrilă şi 
pojarul se făcu de neîndurat. 

Husarii lui Kemeny se aruncară asupra tătarilor, care se prefăcură 
înspăimântați şi dădură dosul, dar, ascunşi de fumul cel gros, se întoarseră şi 
în scurtă vreme cercul tătăresc se strânse împrejurul călăreţilor. De pe 
acoperișul unei case, Kemeny privi neputincios cum floarea oștirii lui a fost 
zdrobită, căci păgânii erau câtă frunză şi iarbă. 

O prostie și mai mare făcuseră nişte oșteni fără minte, care aruncaseră tot 
felul de stârvuri în puţinele puțuri ale așezării, iar setea începu a le slei 
puterile, oricât de viteji ar fi fost luptătorii. Erau mai bine de trei mii de 
oameni înghesuiți laolaltă, pradă numai bună pentru tătari, căci n-aveau 
putință de scăpare şi nici nădejde de ajutor din afară. „Blestemul sătenilor 
ucişi de noi”, își zise Kemeny și nu mai stătu pe gânduri dacă să încerce să 
cadă la pace cu tătarii. 

Chiote de bucurie răsunară în mijlocul păgânilor când se ivi oşteanul cu o 
năframă albă în vârful prăjinii. S-au şi repezit asupra nefericiților oșteni, dar 
câțiva plumbi îi potoliră, mai mult decât porunca lui Sabetai-mârza, 
căpetenia lor. Generalul trimise un leah din oastea sa, care le cunoștea 
limba, şi le făgădui tătarilor toate armele, dacă i-ar fi lăsat să plece numai în 
cămașă şi izmene. Aceștia însă le-au cerut și trei sute de mii de zloți, încât 
Kemeny a crezut că-şi băteau joc, ori nu cunoșteau preţul banilor. 

Oricât ar mai fi vrut să se împotrivească, setea le ardea măruntaiele. Cei 
câțiva nesocotiţi care cutezară să guste din apa împuţită a fântânilor plătiră 


cu viața sfârşindu-se în chinuri, aşa că nimeni nu mai încerca. În două sau 
trei zile ar fi murit cu toții. Atunci mândrul Kemeny, generalul neînvins al 
câmpurilor de bătaie, se plecă în fața mârzacului şi se dădu prins cu toată 
oastea. 

Pe dată fură despuiaţi, rămânând desculți şi în izmene, apoi legaţi cot la 
cot și, plesniți cu harapnicele precum vitele, fură strânși laolaltă și apucară 
drumul cel greu al robiei. Generalul însă fu urcat pe un căluț, măcar că era la 
fel de dezbrăcat și legat de mâini şi de picioare. Sabetai-mârza s-a învoit ca 
şi Lazăr să-l însoțească, legat de coada calului, întrucât Kemeny îi spusese 
tătarului că acela era sluga lui. 

După o zi de mers trudnic, nefiind unul să nu aibă picioarele rănite, li se 
îngădui odihna de noapte. Mai înainte, Sabetai-mârza pofti să afle ce câştig 
avea să aibă după urma robului și îşi aduse un tălmaci prin care îi ceru 
generalului nici mai mult nici mai puţin decât două sute de mii de galbeni 
ungureşti. 

— Am să rămân la tine pe vecie, viteazule Sabetai! răspunse Kemeny cu 
glas domol. Tot neamul meu, dacă și-ar vinde avuţiile, n-ar izbuti să strângă 
atâta bănet. 

— Să-ţi dea prinţul tău! 

— El n-are nici cât mine. 

— Atunci, cum de se ține așa fălos? Să poftească să-și șteargă ruşinea 
înfrângerii. 

— Aceasta este a mea, şi nu a lui. 

— Tu îi ești slugă! 

Văzând că tătarul nu înţelegea ce rost avea el în preajma lui Rákóczy, se 
lăsă păgubaș. 

— Slujitorul tău să meargă după bani! arătă el spre Lazăr, care de 
asemenea fusese adus. Ai încredere în el? 

Bănăţeanul aruncă o privire plină de înţeles generalului și acesta 
încuviință, cam cu jumătate de gură: 

— Aş fi vrut să-l am mereu în preajmă, dar, cum și eu sunt rob, nu mai am 
trebuinţă de el. Cât despre bani... 

— Am să-i cerşesc în toată țara, stăpâne! sări Lazăr. Să nu te temi că n-am 
să-i aduc. 

— Ai văzut că sluga are mai multă minte ca stăpânul? făcu Sabetai-mârza 
când auzi spusele lui Lazăr. Pentru asta, lui n-am să-i mai cer răscumpărare. 
Cum aduce banii, plecaţi împreună. Eşti mulțumit? 

Kemeny se gândi o clipă și încercă, pe româneşte, să schimbe o vorbă cu 
bănăţeanul: 

— Tu mergi şi la Ştefan-vodă, la Iaşi. Eu ajutat la el! 


Mârzacul încruntă sprânceana când tălmaciul îi spuse că n-a înțeles, dar 
Kemeny i-o luă înainte: 

— Să nu te mânii pe mine, dar i-am spus de unde să ia bani, și asta n-ai s- 
o afli, chiar de m-ai chinui. 

— Fireşte! încuviință Sabetai. Nici n-am putea noi să ne ducem acolo să-i 
dezgropăm! adăugă el crezând că era vreo comoară ascunsă. 

După toată această tocmeală, noul stăpân porunci veşminte pentru 
Kemeny, dar şi pentru Lazăr, care avea să plece neîntârziat la drum, fără a 
mai ajunge în Crimeea. 


Ar fi trebuit să fie toamnă pe meleagurile de unde venise, dar pe 
însoritele țărmuri crâmlene vara era în toi și tare s-a mai mirat robul 
Kemeny, crezând chiar că pierduse socoteala zilelor. Dar şi mai mult l-a 
fermecat frumusețea locurilor, întinderea nemărginită a mării celei verzi 
precum  smaraldul, măreția munţilor ce apărau de vifornița de la 
miazănoapte şi tot ce-i ieşea în cale. Acestea îi aduseră oarecare mângâiere, 
dar tot nu putea să uite plaiurile ardelene. La plecare îl sfătuise pe Lazăr să 
nu se mai întoarcă, fiindcă bani n-avea să găsească, dar acesta făgăduise să- 
şi vândă şi cămașa de pe el spre a-l scoate din robie. Era ca o licărire de 
nădejde în obiditul lui suflet, cu toate că se gândea uneori că ar fi putut să-i 
fie ruşine să se întoarcă învins şi rob slobozit, nu general biruitor. De aceea, 
uneori ar fi vrut să rămână aici pe viaţă. 

Dincolo de munți venise iarna, cu asprimea ei, dar în Crimeea primăvara 
veşnică părea a fi stăpână. Robul n-avea voie să părăsească satul și, cum nici 
nu lucra nimica toată ziua, nu prea avea cum să-și omoare timpul. Într-o zi, 
ceru îngăduința stăpânului să capete scule pentru scris, iar acesta se învoi 
bucuros. Tătarii nu știau carte, dar în ochii lor cărturarii aveau mare trecere. 
Kemeny se mai dovedi a fi şi un bun stihuitor, iar Sabetai-mârza nu-și mai 
încăpea în piele că avea în casa lui un poet, cum nici chiar Gazi Ghirai marele 
han, nu mai avea. E drept că robul abia îndruga câteva cuvinte tătărești, dar 
avea să mai înveţe. Şi chiar îl bătea gândul să-i ridice prețul răscumpărării, 
căci robul era nu numai un vestit războinic, ci şi înzestrat de Alah cu 
frumuseți sufletești. 

Lunile se scurgeau aproape fără să se simtă, iar Kemeny, luându-se cu 
scrisul, nici nu mai ținea seama de când era în robie. lată însă că se pomenii 
cu stăpânul Sabetai, care-l luă negândite: 

— Să ştii, ozan, căci așa-i spunea pe limba lui poetului, am o veste pentru 
tine, care nu ştiu dacă are să te bucure prea tare: prințul tău a fost izgonit 
din țară. Eu zic să-ţi iei neveste de la noi și să rămâi aici pentru totdeauna. 


— Mai este vreme, sahip! răspunse Kemeny. Dar poate că ştii și cine-i în 
locul lui, ca să-mi dau seama dacă mai am vreo nădejde, au ba? 

— Încă n-am aflat. Curând va ajunge şi pe la noi vestea, fii fără grijă, eu 
însă cred că ai fost dat uitării, chiar şi de sluga ta. Mai bine treci la legea 
noastră și te slobod din robie, că altcum nu pot... 

— Să nu-ţi fie cu supărare, preabunule sahip, dar credința strămoşească 
n-am s-o las. Mi-ai dat însă gândul cel curat ca să încerc să desluşesc biblia 
creştinească, așa că, rogu-te din suflet, adă-mi şi mie una. Nu cred că nu poţi! 

— Păcat de tine, oftă mârzacul întristat. Ai fi putut ajunge un mare ozan, 
şi nu un hoge, după cum te bate gândul. 

— M-ai înţeles greşit, sahip. Nu mă voi popi nicicând, ci vreau să fac 
tâlcuirea bibliei pe înțelesul tuturor. Este de fapt coranul creştinilor, și tare 
mai este încâlcită. 

Se părea că viteazul general ardelean se mângâiase cu gândul că va 
rămâne un cărturar-poet, uitat în robia tătărească. 


URCUŞUL ŞI COBORÂŞUL DOMNIILOR 


La palatul domnesc din Târgoviște vestea mazilirii domnitorului a căzut 
ca un trăsnet. Bălașa-doamna se puse pe bocit, laolaltă cu coconii și slugile, 
însă Constandin-vodă se ținea tare și zâmbea nepăsător, când i se pomenea 
de soarta ce-l aștepta. 

— Nu cred să fie vorba de domnia mea, ci mai curând de cel din Moldova. 
Eu nu mă știu cu nimic vinovat în fața Porții. Veţi vedea că imbrohorul are să 
treacă pe la noi, dar se va duce mai departe, la lași. Nu vă temeți! 

Mulţi însă știau prea-bine că, din pricină că-l sprijinise pe Rákóczy în 
Lehia, sadrazamul îl mazilise nu numai pe el, ci pe toți. Se nimerise ca 
prietenul Siavuş-pașa să nu mai fie la Silistra, dar nici urmaşul acestuia, 
Faslî-paşa, nu disprețuia plocoanele. De aceea prima lui grijă a fost să trimită 
acolo pe postelnicul Nicolae Zăvideanul cu douăzeci de mii de ducați și să-l 
roage să facă ce-o şti, numai să împiedice sosirea „grecului acela afurisit”, 
ajuns domn peste noapte la Istanbul. Dacă nu s-o putea, barem să-l mai 
întârzie pe drum, ca să aibă timp să fie copleșiți cu daruri dregătorii. În sinea 
lui, mazilul se bizuia pe faptul că Rákóczy avea să se împotrivească și-l va 
ajuta şi pe el cu oaste, dar asta nu putea s-o spună. 

Slugerul Grigore Grecescu, care îi era şi rudă, a plecat la fel de zorit către 
marele han Gazi Ghirai, nu numai cu daruri bogate, ci şi cu făgăduiala unei 
răsplăți nedrămuite dacă l-ar sprijini să rămână în scaun. În același timp, aga 
Mihai Brătăşanu, feciorul răposatului vel-vistiernic ucis de răsculați, trecea 
muntele în galopul calului cu rugămintea ca alteța-sa serenisimă să-i trimită 
oșteni ca să-l izgonească pe venetic. Nici Ștefan-vodă n-a fost lăsat în 
neștiință, boierul Calancea ducându-i răvaş tânguitor. 

Rânduind treburile dinafară, măria-sa l-a chemat pe boierul Pană 
Filipescu şi i-a zis: 

— Vere Pană, dintotdeauna te-am ținut ca pe cel mai cinstit și mai de 
credinţă dintre toți supuşii domniei mele. Nici cu ticălosul de Hrizea nu te-ai 
amestecat, măcar că ai fi putut s-o faci. 

— Măria-ta, eu... 

— Nu-i nevoie să te dezvinovățești, căci alta avem acum a face. lacă, am 
hotărât să te pun în fruntea oastei, ca vel-spătar. 

— Prea mare cinste pentru mine, şi... 

— E dreptul tău, Pană! Tu ești cel mai viteaz și mai dibaci în bătălie. Ai tu 
îndrăzneala să te împotriveşti strâmbătățţii turceşti? Se ştie doar că nu eşti 
de partea lor. 

— Ce trebuie să fac, măria-ta? 


— Să pui pe fugă pe neobrăzatul caţaon, care se dă drept fecior al lui 
Radu Mihnea. Să-l faci să-i piară pofta de domnie în ţara noastră. Avem 
destui grecotei pe cap și nu ne mai trebuie altul, cu toată liota după el. 

Nimerise bine, căci boierul Filipescu nu-i suferea pe greci şi se temea de 
înmulțirea lor peste măsură, dar nu întâmplător Vodă îi vorbise astfel. 

— Dacă nu are oaste prea mare, nu-l las eu să ne spurce pământul nostru. 
Am să-l întâmpin mai la vale de București. 

— Aşa să faci, vel-spătare şi vere dragă! Barem să-l ţii în loc, până ne vine 
în ajutor oastea ardeleană. 

— Oare să fie vreo nădejde? 

— Să nu te îndoieşti! 

— Atunci am să le ţin piept! se lăudă noul dregător. 

Domnitorul îi mulțumi călduros și-i întinse mâna spre sărutare, ca și cum 
nici n-ar fi auzit de mazilire. Dar nu fu mulțumit numai cu atâta, ci îl aduse în 
iatacul de taină din turnul Chindiei pe finu-său, Tudorică. Acest flăcăiaş era o 
spiță de boier scăpătat ce fusese botezat de voievod încă de pe vremea, când 
nu era în scaun și, cum rămăsese orfan de mic, se aciuase pe lângă nașul său. 
Se mai întâmplaseră asemenea lucruri și mai înainte, iar dragostea ce i-o 
purta tânărul binefăcătorului său era peste măsură, căci n-ar fi pregetat să-şi 
dea și viața pentru el. 

— Mă mai iubeşti tu pe mine, finuțule? îl întrebă mieros Vodă. 

— Până la moarte, măria-ta! 

— Şi eu ţin la tine, Tudorică, şi să nu te îndoieşti de asta. Eşti pentru mine 
ca și coconii mei. Tocmai de aceea, la necazul ce-l am, socotesc că tu mă vei 
înţelege bărbăteşte și n-ai să te smiorcăi, cum ar fi făcut-o fiu-meu Radu. Ce 
vorbim noi acuma nu trebuie să se afle nicăieri... 

— Voi fi mut ca mormântul! făgădui flăcăul, făcându-şi cruce. 

— Vei fi auzit şi tu că am fost mazilit, fără îndoială. 

— Da, dar n-am crezut. 

— Din păcate, chiar așa este! Un nenorocit de grec spurcat, ibovnicul 
valide-lei, ba şi al lui Kenaan-paşa, a dobândit prin înșelăciune tronul 
domniei mele. Pricepi tu? 

— Cum de nu, dar nu-i cu putință. 

— Ba da! lar mie au să-mi pună juvăţul de gât, ori aici, ori la Istanbul, 
dacă nu apuc să fug pe calea pribegiei, ca să ajung să cerșesc printre străini o 
bucată de pâine. 

— Îl ucid! 

— Să faci moarte de om pentru mine? îl încercă Vodă. Deși într-un 
asemenea caz eu aş avea vreme să le umplu gurile cu aur nemernicilor din 
Divan şi am scăpa cu toții... Însă nu vreau să păţeşti tu ceva, Doamne fereşte! 


— Mă descurc eu, măria-ta! Când are să vină... 

— Aşa nu, Tudorică dragă, îl opri Constandin-vodă, apucându-i mâna. 
Odată ajuns aici, ar fi prea târziu. 

— Atunci? 

— Dacă te încumeţi tu la fapta asta vitejească, înseamnă să pleci la 
Stambul. Acolo trebuie să piară! Dar nu cumva să te repezi la el, căci este 
foarte iscusit în lupta cu spada, ori cu hangerul. Aş putea da un sipet cu 
otravă, care ar nimici o mie de oameni, numai să apuci să i-l torni în 
mâncare sau băutură... 

— Aşa am să fac! 

— Dar cu mare fereală, să nu te vadă și mai cu seamă să nu te prindă, că 
mi-ar părea rău să aflu că ai fost chinuit înainte de a te jupui de viu. Te 
înfățişezi la mila lui, umilindu-te și suduindu-mă pe mine. 

— Asta n-o fac, măria-ta! se împotrivi dârz Tudorică. 

— Trebuie! Altminteri trimit pe altul. 

— Bine! 

Stătură împreună mai bine de două ceasuri, povățuindu-l în fel și chip 
cum să facă să-l otrăvească pe cațaon. Îi dădu bani din belşug și-l trimise în 
zorii zilei următoare spre însoritele țărmuri ale Bosforului. 

Tot într-acolo, dar nu pe ascuns, mergeau și câțiva boieri în frunte cu vel- 
vistiernicul Drăghicescu, ducând patru chervane brașoveneşti pline cu scule 
de mare preţ, odoare şi blănuri, ca plocoane la mai-marii Divanului și, dacă 
s-ar putea, chiar la marele vizir. Ei aveau să arate împotrivirea ţării față de 
un domn străin de neam, ca şi dragostea ce o nutreau față de Constandin- 
vodă. Urmau a se târgui că, dacă se va mazili totuși voievodul lor, acesta va 
fugi cu vistieria țării şi, cum noul domn era sărac-lipit, nici haraciul n-ar mai 
fi putut să-l strângă. Era mai mult o ameninţare pentru hulpavii dregători, şi 
ca să-și arate nepărtinirea, cereau un domn român, oricare fi hotărât măritul 
padişah. 

Neobositul voievod a chemat apoi căpeteniile lefegiilor lehi și cazaci, 
făgăduindu-le plată dublă dacă aveau să-i alunge pe greci, dar și multe 
daruri pentru fiecare dintre ei. 

Nici de data asta n-a răsuflat ușurat, cum era de aşteptat, ci a încuiat o 
mare parte a averii sale în nişte cufere de fier, pe care le-a scufundat în taină 
lângă Bucureşti, în iazul Dobrenilor. Abia după aceea și-a trimis familia la 
Rucăr, ca să poată fugi peste munte la nevoie. 


Câteva zile mai târziu, pe malul Bosforului, pe când noul voievod se 
întorcea de la sarai, dădu în poarta casei sale peste flăcăiaș care-i vorbi 
românește. Mihnea se opri bucuros să-l uite. 


— Măria-ta, se tângui acesta. Ai milă de un biet pribeag! 

Puţini erau românii care alergau la el, măcar că mereu se arăta darnic. 

— N-ai teamă, băiete! Domnul ţării se apleacă la cei ce vin cu inima curată 
să-i ceară ajutor. Cum de te afli înstrăinat? 

— Am fost vândut rob de Constandin-vodă. 

Mihnea tresări, căci nu auzise până atunci ca vreun domn român să-și 
vândă supușii ca robi la păgâni. 

— Nu-i cu putinţă! De necrezut ca însuși voievodul, unsul Domnului, să-şi 
vândă odraslele neamului său. Pentru ce ar fi făcut-o? 

— Taica a fost ucis de mâna lui, iar maica a murit de supărare la numai o 
jumătate de an după aceea şi poate că se va fi căit, de vreme ce m-a luat la 
curtea lui să mă crească, când am rămas orfan. Unii zic să fi vrut pământul 
părinţilor mei şi aceea... 

— Asta se mai întâmplă, încuviință Mihnea. 

— Eu însă am văzut unde şi-a ascuns averea... și atunci s-a scăpat de 
mine. 

— De ce nu te-a ucis şi pe tine? se băgă în vorbă Păun, care nu prea era 
încântat de străin. 

— Nu ştiu! dădu din umeri flăcăul, dovedindu-se deosebit de iscusit la 
minciună. 

Mihnea nu putea bănui cu ce gânduri venise „orfanul” și-l îndrăgi pe loc, 
fără să ştie nici că Tudorică era finul dușmanului său. 

— Să-mi aduci aminte întotdeauna că tu ai fost printre tinerii români care 
au venit la mila domniei mele, fără să ceară vreo slujbă, şi-ţi voi fi ca un 
părinte! făcu Mihnea înduioșat oarecum. 

Apoi şi-a făcut obiceiul să meargă peste tot însoţit de Tudorică, vrând și 
să arate că cei din țară țineau la noul domn. Ar fi poftit să aibă câți mai mulți 
în suita sa, mai cu seamă boieri, încercându-l chiar şi pe vel-vistiernicul 
Drăghicescul, pe căi ocolite, dar acesta nici n-a vrut să audă de cațaon. 

— Nu te mâhni, mărite doamne, îi zise Păun într-o zi. Au să vină cu toţii 
să-ți pupe tălpile, că aşa-i soiul acesta de oameni hulpavi. lar de nu, eşti 
îndreptățit să faci alţii, mai cu seamă dintre ai noştri. 

— Greci? 

— Întocmai! 

— Bun sfat îmi dai, Păune! Să mă duc în ţara strămoșilor mei ocrotit de 
oștenii lui Kadrî-pașa şi înconjurat de un divan grecesc. Cum crezi tu că au 
să mă privească oamenii? 

— Este un semn de mare prețuire, măria-ta, că însuși Kadrî-paşa te va 
însoți, întrucât va rămâne seraskerul Silistrei, și nu-i rău să ai un prieten la 
nevoie în apropiere. 


— Tu vorbeşti așa? Cum rămâne cu izgonirea turcilor?! 

Astfel de vorbe au mai fost schimbate între cei doi, de parcă grecul n-ar fi 
fost o slugă de rând, stârnind uimirea unora din preajmă, printre care şi a lui 
Tudorică. Oricum, el, Tudorică, avea să pună capăt acestei ciudate legături, 
căci nebănuitorul voievod îl însărcinase cu dregătoria de postelnicel, adică 
trebuia să „ia credința” gustând din mâncarea şi băutura prințului. Nu se 
îndoia că în acest fel îi va putea strecura otrava ucigătoare, dar aștepta un 
prilej. 

Două zile mai târziu, alaiul domnesc trecea falnic pe ulița cea mare către 
Edirne kapi, pe unde beyul de la Kara ili avea să iasă din cetatea de scaun a 
sultanului. Surlele şi trâmbițele vesteau prostimea că dărnicia noului 
voievod avea să le aducă niște bănuți de argint, aruncaţi din când în când de 
însuși beyul Mihnea. Care era mai iute de mână făcea rost de parale pentru o 
săptămână. În frunte păşea âlem-aga ducând steagul cel mare al sultanului, 
după care beșliii lui Kadrî-pașa deschideau drumul frumosului armăsar, alb 
ca laptele, pe care stătea cu măreție domnitorul, în stânga pașei, locul cel 
mai de cinste. Veneau apoi o mulțime de paici și slujitori de toate felurile, 
mulți dintre ei rămânând la poarta oraşului, dar alţii aveau să-l însoțească 
pe domn până la Targoșta, de unde se vor întoarce bogaţi, credeau ei. 
Oamenii de casă, cam puţintei, printre care Păun și Tudorică, își urmau 
stăpânul, iar la coada alaiului se îmbulzeau neguţătorii, care își vor vinde 
mărfurile pe tot drumul, până la Dunăre. 

Stambulioţii văzuseră şi alte alaiuri, cu mult mai bogate și, cu toate că 
beyul de acuma era mai frumos decât toţi cei dinainte, îl cam căinau pentru 
sărăcie. Abia când ajunseră la sfânta Pamakaristos, unde însăși înalt- 
preasfinția-sa patriarhul Macarie al Qostantinyiei îi puse coroana 
împărătească pe cap, se adună mai multă lume, îndeosebi greci. 

Când să iasă din altar, patriarhul păru a-și aduce aminte de ceva şi făcu 
semn să fie tras clopotul cel mare, care nu mai bătuse de pe vremea când 
împăratul Constantin al doisprezecelea Dragases se încoronase la Sfânta 
Sofia. 

— Fiule, îi zise şoptit chiriarhul, aceasta este acuma sfânta noastră 
biserică cea mai de preţ, iar când te vei întoarce, același clopot are să bată 
din nou la Sfânta Sofia. Fă-o, aşadar! 

Atunci pricepu Mihnea-vodă că însuși patriarhul trebuia să fie capul 
grecilor în lupta pentru eliberare, iar el urma să fie spada. Se închină cu 
evlavie şi sărută sfânta evanghelie, apoi se împlini toată slujba cerută de 
canoanele bizantine. 


Afară Kadrî-pașa își cam pierduse răbdarea așteptându-l pe noul bey, 
împreună cu oștenii otomani. Dar îl așteptau și cei cinci sute de mercenari 
levantini ce aveau să i se alăture, ca să-l slujească în Ungrovlahia. 

La Edirne ar fi trebuit să fie întâmpinat de Faslî-pașa de la Silistra cu două 
mii de oșteni, mai cu seamă akângii, precum și de boierii care vor fi fugit de 
la Constandin-vodă, venind să i se închine. Fu însă tare mâhnit neîntâlnind 
nici pe unii, nici pe alţii. Porunci tabără de popas și hotărî să rămână în cort, 
lângă oșteni, și nu la han, cum făcuseră alții. Fiind încă iarnă peste Dunăre, 
şi-a zis că de bună-seamă cu mare greutate se porneşte omul la drum, cât 
despre sangiac-beyul de Silistra, va fi avut ceva întârziere, dar trebuia să fie 
pe cale, căci neîmplinirea poruncilor lui Köprülü i-ar fi adus pierderea 
capului. Într-adevăr, nu se înşelase în privinţa paşei, care se ivi după vreo 
săptămână, dar de boieri fugari nici vorbă. „Țara mi se împotriveşte!” gândi 
el cu amărăciune. Același lucru cuteză să-i spună și Fasli-paşa, care-l şi 
povățui că ar face mai bine să se lase păgubaș de tron. Şi, dacă s-ar învoi, el 
ar putea vorbi cu mazilul să-i acopere toată cheltuiala făcută până atunci, ba 
să-i mai dea şi ceva câștig. 

Mihnea-vodă îl săgetă cu privirea și-i răspunse: 

— N-ai vrea, domnia-ta, să te duci la Kâpriilii-pașa şi să-i spui părerea? Ba 
chiar și măritului padişah, căci eu nu fac decât să împlinesc voia lor. Cine 
ştie, poate că te vei alege cu ceva, dacă nu cu vreun ștreang de mătase. 

— Eu ţi-am vrut binele, beyule, și tu te mânii. Eu mă supun de asemenea 
poruncii Porții, dar socoteam că... 

— Nu-i trebuinţă de gândirea domniei-tale! i-o reteză domnul. 

Pașa se cam îngrijoră, căci auzise el mai multe în legătură cu bunăvoința 
valide-lei şi a sadrazamului. Cât despre banii căpătaţi de la mazil, oricum nu 
avea să-i dea înapoi şi nu va mai sufla o vorbă. Mai încercă totuşi să amâne 
plecarea, dar fără spor. Chiar a doua zi urmau să plece mai departe. 

Tudorică auzise şi el porunca şi nu mai avu răbdare, de frică să nu cumva 
s-apuce să treacă Dunărea și să se facă de râs în fața nașului său. Pe când 
Vodă era la masă, se strecură unde era băutura și goli sipetul în cupa 
voievodului, nu însă fără a fi zărit, din întâmplare, de Păun. N-a prea înțeles 
grecul ce făcuse flăcăul, dar bănui ceva necurat, iar când Tudor îi întinse 
voievodului cupa, îl opri şi-i zise cu asprime: 

— la credința, postelnicele! 

— Am făcut-o! se sperie Tudor, albind ca varul. 

— Nu-i nimic! Mai fă o dată, ca să văd și eu! și-i împinse cupa la gură. 
Dacă n-o ajunge, umplem alta. Hai, bea cu nădejde! 

Bietul băiat se simți pierdut, iar bând otrava ar fi murit fără să-și 
împlinească legământul. Pe loc îi fulgeră prin minte că, dacă va trebui să 


piară, barem s-o facă odată cu dușmanul nășicului său. Dacă se arată 
nepăsător, nu ar mai da de bănuit și... dar Păun îl lovi peste mână, după ce 
gustase din cupă şi i-o întindea domnitorului. Vinul s-a împrăștiat pe jos şi 
fapta slujitorului l-a mâniat pe domnitor. Prea îşi băga nasul în toate și-l 
cocoloşea ca pe un neputincios. 

— Ce va să zică toate acestea? Cine ţi-a îngăduit... 

Dar n-apucă să-și isprăvească vorba, că îl şi văzu pe Tudorică prăbușindu- 
se ca trăsnit. Cel mai mult l-a mirat însă ura din privirea lui cea albastră şi 
„nevinovată”, cum i s-a părut la început, iar cum firișorul de spumă galbenă 
ce i se prelingea pe la colțul buzelor nu mai lăsa niciun fel de îndoială în ce 
priveşte soarta pe care i-o hărăzise pribeagul „orfan”, se simţi ruşinat față de 
Păun. 

— Îţi datorez viaţa! Mă iartă că uneori te-am bănuit pe nedrept de 
gânduri rele. Să fii mereu păzitorul meu! 

— Asta mi-i menirea, slăvite bazileu! răspunse cu umilinţă slujitorul. 

Mihnea tresări și părea a nu fi mulțumit cum i se spusese. 

— Încă nu! rosti el gânditor. Cine ştie mai pe urmă ce se va alege? 

Moartea cruntă a tânărului s-a zvonit curând în tabără și multe căpetenii 
de lefegii s-au repezit să vadă dacă Vodă a rămas teafăr. 

— A vrut să mă omoare, zise voievodul liniștit, arătând trupul de pe jos. 
Luaţi-l şi îngropaţi-l undeva! 

— Mă iartă, doamne, dar numai câinii trebuie să aibă parte de el! se oțări 
Păun. 

— Nu, prietene! Bietele necuvântătoare sunt prea nevinovate, ca să piară 
înfruptându-se din el. Numai viermii străfundurilor să-l mănânce! 


NEPREŢUITUL ROB 


Pe limba lor, poet se spunea „ozan”, şi toţi tătarii din casa lui Sabetai- 
mârza nu-i mai ziceau generalului Kemeny decât așa, nicidecum rob. Faima 
lui ajunsese şi la urechile marelui han Gazi Ghirai, iar pizma îi mușcă inima, 
căci nu putea îngădui ca un supus de-al lui să aibă în preajmă asemenea om. 
Că fusese general vestit, mai treacă-meargă, dar pe un ozan doar marele han 
putea hotărî dacă avea să-l lase stăpânului care-l robise. Cum despre 
Kemeny se spunea că începuse a stihui şi tătăreşte, porunci să-i fie înfățișat, 
ca să audă cu urechile lui frumusețea poeziilor. 

La început a încercat cu vorbă bună, căci Sabetai-mârza era unul dintre 
cei mai viteji dintre căpitanii lui și trebuia ţinut seama de aceasta. Ba îi 
trimise şi daruri, pe lângă două roabe circaziene neasemuit de frumoase. 
Mârzacul însă mulțumi la rându-i prin alte plocoane, la fel de bogate, şi se 
prefăcu a nu pricepe dorința stăpânului său, iar ozanul rămase şi pe mai 
departe în ograda lui de la malul mării. Marele han crezu că n-a înțeles prea 
bine, văzând că trimişii lui s-au întors fără Kemeny şi, cum era aprig la 
mânie, porunci să-i fie înfățișat robul cu de-a sila, iar Sabetai să fie legat şi 
adus la picioarele lui, ca să-i ceară iertare. Pe dată s-a găsit Tuhai-beg şi încă 
doi mârzaci care nu-l vedeau cu ochi buni pe viteazul lor tovarăș și se 
aruncară în spinarea căluţilor lor iuți, gonind spre împlinirea poruncii 
marelui Gazi Ghirai, dar mai ales pentru bucuria de a-l vedea pe mândrul 
mârzac umilit la picioarele hanului. 

În răstimp, chiar după plecarea solilor lui Ghirai cu mâna goală, Sabetai 
chibzui cum să facă să scape de răzbunarea hanului. Dacă robul n-ar mai fi 
fost în casa lui, n-ar mai fi avut ce să-i facă, dar aşa, doar nu era să-l ucidă! 
Să-i dea drumul, ar fi trebuit să capete răscumpărarea, şi de bună-seamă că 
marele han i-ar fi cerut cel puțin jumătate, de vreme ce nu fusese întrebat 
deloc la plecare. Cum se știa că ceruse nesăbuit de mulţi bani, de unde să-i 
scoată? Și mai apoi de ce să fie el cu paguba? Nu prea îl ducea mintea ce ar fi 
trebuit să facă şi atunci se gândi că însuși robul ar fi putut să-i spună. Nu 
cuteză să poruncească să i se înfățișeze, ci o porni el însuși pe stânca aceea 
de deasupra apelor, unde ştia că deseori își pierdea vremea privind valurile 
călătoare ale mării. 

Ca şi cum ar fi fost în trecere prin dreptul lui, Sabetai se prefăcu uimit să-l 
găsească acolo. 

— Aici erai, ozane? întrebă el într-o doară. 

— Da, sahip! Cugetam la nemărginirea atotputernicului stăpân al 
pământului şi la frumuseţea lucrărilor sale. Nici regii şi nici chiar împărații 


cei mari a lumii nu pot înfăptui ceea ce aduce desfătarea ochilor și minții 
noastre. 

Mârzacul nu mai știu ce să spună, căci nu prea era iscusit în meșteşugul 
vorbirii. Se aşeză lângă Kemeny, apucând un fir de iarbă uscată între dinți, 
şi-i zise cu mâhnire: 

— Dacă ar fi după mine, ozane, eu nu m-aş despărți niciodată de tine. 
Bucuros m-aș lipsi de răscumpărare, iar dacă ai trece la legea noastră ți-aş 
de chiar o fată de-a mea de nevastă, tu însă te încăpățânezi și eu nu vreau să 
te silesc, fiindcă mă tem să nu-ţi sece de supărare izvorul stihurilor. 
Mărturisesc că te-am îndrăgit și mi-ar părea rău să te pierd. 

Kemeny îl privi cu o strălucire ciudată în ochi. 

— Nu cumva a venit răscumpărarea, sahip? întrebă el. 

— Încă nu şi bine ar fi fost să fi sosit mai demult. Am cerut eu cam fără 
cumpăt, dar nici n-aveam de unde să știu că eşti ozan. Barem să-mi fi spus 
de la început. Eu am zis că ești războinic. 

Kemeny prinse a râde și aruncă o pietricică la vale, urmărind-o cu 
privirea. Țipătul unui pescăruș ce trecu pe deasupra lor îl făcu să ridice 
capul și libertatea zborului păsării îl aminti de robia lui, căci nu putea să 
părăsească satul fără a fi prins și adus înapoi. De altfel nici nu încercase. 

— Nu prea înțeleg ce te mâhneşte, bunule sahip. Am fost general al 
Transilvaniei şi am căzut rob unei clipe de nesăbuință. Nu te-am minţit! Aici, 
prin bunăvoința ta, mi-a venit să scriu şi iată-mă ozan, cum îmi spuneţi voi. 
Ce vină am eu în asta? 

— Mai bine nu-ți dădeam afurisitele alea de pene de gâscă și cernelurile. 
Dar și eu am fost prost atunci când m-am fălit cu tine la toți megieşii. De aici 
s-a tras tot răul. 

— Poate ai să-mi spui și mie ce s-a întâmplat, căci nu degeaba ai venit 
după mine aici, nefiind în drumul tău, orice ai zice, bunule Sabetai. 

Mârzacul oftă şi-i spuse cum fusese cerut la curtea marelui han, iar dacă 
s-ar fi dus acolo, niciodată n-avea să-l mai lase să plece acasă, chiar dacă ar fi 
căpătat bani încă o dată pe cât ceruse el pentru răscumpărare. 

— Mai bine ar fi să nu mai scrii, zise Sabetai-mârza. 

— Tot nu m-ar crede. 

— Atunci, să-ți retez mâna dreaptă... 

— Rămâne stânga. 

— Te lipsesc de amândouă și pun o roabă să te hrănească în fiecare zi, tu 
să nu mai duci griji de nimic. 

Kemeny se uită la tătar, nevenindu-i a crede cele ce auzea. 

— Ar trebui mai apoi să-mi tai şi limba, ca să nu mai pot spune altora ce 
să scrie şi... de ce nu capul? făcu el zâmbind. 


— Dar nu înţelegi că marele han te va duce la el? 

— Ba da! Dar, ca să nu o poate face, trebuie să mă lași să fug. 

— Cuuum? Peste putinţă! Mai bine de două zile de mers pe jos ţi-ar trebui 
ca să ajungi peste munte în stepă iar acolo ce-ai să te faci? 

— Prea-bine! Dă-mi răgazul de trei zile, și nu mă căuta. Fă-te că pleci 
undeva şi lasă-mă pe mine să-mi iau sculele de scris şi ceva merinde, apoi, 
când vei trece prin apropierea Transilvaniei, te voi găzdui la mine, te voi 
răsplăti şi voi întocmi stihuri în cinstea ta. 

— Nu mă îndur, ozane! mormăi mârzacul. 

— Atunci ai să mă vezi la curtea lui Ghirai, de câte ori ai să fii chemat 
acolo. 

Rămaseră o vreme tăcuţi, dar tătarul mereu ofta, presimțind mare necaz 
dacă s-ar învoi la cele cerute de rob. Pe de altă parte se și bucura, gândindu- 
se cum s-ar mai fi înfuriat hanul când nu l-ar mai găsi pe ozan. 

— Fie! Să mergem acasă şi pleacă pe dată, ca să mai câştigi o jumătate de 
zi. Lasă-mă să te îmbrățişez acuma, căci nu mai am cum în altă parte, și să nu 
fii supărat pe mine că te-am luat rob atunci, la Czerny Ostrow. Așa a fost 
vrerea lui Alah. 

— N-am cuvinte destul de frumoase pe limba ta ca să-ţi mulțumesc, bunul 
meu sahip și prieten, căci mai mult asta mi-ai fost, şi nu stăpân. Te voi slăvi 
în cele mai frumoase stihuri, și pe limba pe care am învăţat-o de la mama, și 
pe a voastră. Rămâi cu bine! 

Sabetai plecă cel dintâi, ca să pregătească merindea şi să i-o lase la 
îndemână, fără să mai știe careva, apoi îndată avea să plece şi el, pe furiș, 
apucând poteca din spatele casei, care urca muntele. 

Inima îi zvâcni când se ridică și mai aruncă o privire asupra mării liniștite 
ce se pierdea în depărtare și cei dintâi pași spre libertate îi făcu șovăitori, 
din pricina cărării pline de bolovani. Se apropie tiptil de casă şi la locul 
înţeles văzu doi desagi pe care îi apucă în grabă și luă drumul muntelui, fără 
să se mai uite în altă parte. 

Dacă ar fi făcut-o, ar fi văzut norul de praf ridicat de copitele cailor lui 
Tuhai-beg şi ai oamenilor săi, care se apropiau năvalnic de casa lui Sabetai. 
Acesta nici nu apucase să fugă și fu prins cu un arcan, ca un ghiaur înrobit, 
apoi începură a scotoci peste tot, căutându-l pe ozan. Furia lor nu mai avu 
margini aflând că acesta fugise de mai multe zile, fără să fi dat cuiva de știre. 

— Am crezut că se va întoarce, spuse Sabetai. Uneori stă mai mult prin 
pădure şi vine flămând și însetat ca un câine... 

Poate că ar fi fost crezut bunul mârzac, dacă un rob nu l-ar fi dat de gol, 
spunându-le oștenilor hanului că robul căutat abia dacă urca acuma poteca 
din dosul căpițelor cu fân. Tuhai-beg îl dușmănea de moarte pe Sabetai şi, 


când acesta, în loc să-i răspundă dacă erau adevărate spusele robului, îl 
scuipă în plin obraz, porunci să se pună foc casei, iar stăpânul ei fu ridicat în 
furci. N-ar fi vrut să-l ucidă, căci porunca marelui han fusese să-l aducă viu, 
dar nu se putu ţine să nu-l batjocorească, trăgând el însuşi cu arcul o săgeată 
ce se înfipse în pulpa nenorocitului mârzac. A fost de-ajuns pentru ca oștenii 
să creadă că la rândul lor așa trebuiau să facă, și, până să-i oprească Tuhai- 
beg, l-au săgetat cu toţii pe bietul Sabetai, făcându-l ca pe un arici. 

Kemeny auzise larma din vale, însă nu avea cum să-şi dea seama de cele 
ce se petreceau, fiindcă abia dacă ar fi ajuns în culmea muntelui putea zări 
casa lui Sabetai. Nu mai apucă însă, fiindcă la scurtă vreme urletele 
urmăritorilor se auziră în spatele lui, ba curând îi și zări, căci iuțimea 
căluţilor tătăreşti era bine cunoscută și când era vorba de urcușuri. Îşi dădu 
seama că era pierdut şi din păcate n-avea nici măcar o spadă, ca să-şi vândă 
scump pielea. Răcnetele se întețiră când fu văzut, dar el, foarte liniștit, își 
duse mâinile la piept așezându-se pe un pietroi. Fu legat-fedeleş şi urcat pe 
cal, după care, apucând calea întoarsă, îşi dădu seama de ceea ce trebuia să fi 
pătimit sărmanul Sabetai, care mai era atârnat în furci, cu săgețile în el. Din 
casă nu mai rămăsese decât cenușa, iar cei din familia lui, cu robi cu tot erau 
legați spre a fi duşi în fața marelui han. 

Convoiul prinșilor fu târât la Bahcisarai și, la vederea lor, Gazi Ghirai 
ridică uimit sprânceana. 

— De unde mai sunt și ăștia? Unde-i ozanul și Sabetai? 

— Slăvite Gazi Ghirai, han al hanilor și urmașul preastrălucitului Gingis, 
sabia nebiruită a lui Alah, ozanul este acesta, dar pe Sabetai l-am pedepsit 
pentru neobrăzarea arătată față de porunca luminăţiei-tale, răspunse Tuhai- 
beg. 

Povesti apoi cum ticălosul mârzac, în loc să-l trimită pe rob, l-a îndemnat 
să fugă, după cum mărturisise un altul, adus anume de față. Mai mult chiar, i- 
a întâmpinat pe oștenii marelui han cu spada în mână şi cu greu au izbutit 
să-l răpună, căci nu s-a lăsat prins de viu. 

Gazi Ghirai privi spre omul despre care auzise atâtea și fu cam dezamăgit 
văzându-l, apoi încuviință purtarea lui Tuhai-beg: 

— Asemenea să pățească toți cei care se împotrivesc poruncilor mele. 
Bine i-ai făcut, şi toată prada, împreună cu familia lui, ale tale să fie, 
credinciosule Tuhai-beg! 

Acesta se înclină până la pământ, sărutând mâna hanului, apoi se trase la 
o parte lăsându-l pe Gazi Ghirai să-l vadă mai bine pe Kemeny. 

— Ai cutezat să fugi, vierme? Ce fel de ozan poţi fi tu, care te lași 
ademenit de cei care nu ascultă de stăpân? Uitat-ai oare că nu ești decât un 
rob? Vorbeşte, ce aveai de gând? se răsti hanul. 


— Prealuminatule mare han, strălucit în vitejie asemenea marilor tăi 
înaintași, eu mă înfățișam la picioarele tale, dacă nu aș fi fost oprit în cale. 
Aşa îmi poruncise Sabetai-sahip, şi nimeni nu s-ar fi împotrivit voinţei tale. 

— Ce-mi aud urechile? Tuhai-beg spune că ai fost prins cu desagii în 
spate, pe când voiai să treci muntele. Este oare adevărat, ori cutezi să mă 
amăgeşti mai departe? 

— Preastrălucitule mare han! Înţelepciunea ta este vestită în toată lumea 
şi dreptatea ta de asemenea. De ce aș fi cărat după mine scule de scris, dacă 
aş fi vrut să fug de la voi? Oare le-aş fi mâncat pe drum? Adevărat că am avut 
ceva hrană, fiindcă nu ştiam cât am să rătăcesc pe ocolite, ca să ajung la 
picioarele tale. 

— De ce n-ai venit de-a dreptul cu oştenii trimiși de mine? 

— Fiindcă stăpânul meu ştia că nu este iubit la curte și pizmașii ar fi 
putut să mă ucidă pe drum, zicând tot aşa cum au făcut cu Sabetai, care n-a 
avut nimic în mână atunci când a fost prins, dar sărmanul nu se mai poate 
dezvinovăți. Pe mine însă m-a povățuit să nu mă feresc niciodată de judecata 
nepărtinitoare a marelui Gazi Ghirai. 

— Să fie oare adevărată spusa ta, ghiaurule? Moartea lui Sabetai n-a fost 
îndreptățită? Ce dovadă ai? 

— Sculele de scris şi jurământul meu, căci acuma nu sunt decât un rob. Pe 
vremuri, nimeni n-ar fi pus la îndoială cuvântul generalului Kemeny. 

Din fericire, spusele lui fură adeverite prin încercarea lui Tuhai-beg de a 
da bir cu fugiţii, astfel că marele han nu mai făcu nicio cercetare. Toţi cei 
vinovaţi de moartea lui Sabetai fură spânzurați pe dată, de crengile 
sicomorilor din grădină. Deşi priveliștea era cruntă, pentru Kemeny a fost o 
mângâiere să-și vadă răzbunat bunul lui stăpân, care i-a fost de fapt mai 
mult un prieten. Toată familia şi averea lui Sabetai au fost înapoiate 
feciorului său mai mare, iar numele lui va fi rostit cu cinste, fiindcă însuși 
ozanul marelui han avea să-l cânte în stihuri. 

Dar noua viaţă care începea pentru înstrăinatul rob, deşi mai îmbelșugată 
şi la fel de slobodă ca și cea de până acum, avea să-l mâhnească, fiind lipsit 
de frumoasa priveliște ce i se arăta de pe stânca lui de mai înainte. Lucra 
mult la tălmăcitul bibliei şi-l bătea gândul că s-ar asemăna și s-ar deosebi ea 
de coran, dar făcea și multe poezii, ce încântau auzul celor din preajmă, în 
vreme ce Gazi Ghirai trebui să plece ca să potolească pe afurisiții cazaci de la 
Zaporoje. 

Acuma, dacă ar fi vrut să fugă, ar fi putut s-o facă fără nicio oprelişte, 
fiindcă Ghirai poruncise să nu se atingă careva de ozanul lui și nici să cuteze 
a-i face vreun rău. Putea merge ori-ncotro i-ar fi fost dorinţa și nimeni nu l- 


ar fi întrebat unde se duce ori de ce va fi ajuns acolo. De fapt nici nu-l mai 
trăgea inima să plece, simțindu-se îmbătrânit și vlăguit de putere. 

Stătea ceasuri întregi în minunata grădină cu trandafiri şi tot felul de alte 
flori nemaivăzute de el până atunci, și numai gândurile îi zburau spre 
frumoasa Transilvanie, cu munții ei semeți și falnicii brazi, cum nu se găseau 
pe aici. Ceilalți robi, ruşi, români, unguri, lehi sau alte neamuri, erau munciţi 
din greu, niciunul neavând soarta lui, dar nici nu-i putea întâlni ca să mai 
stea de vorbă, așa că numai tătăreşte se înțelegea cu slugile. 

De aceea tare se mai miră când auzi vorbe românești, în vreme ce se 
odihnea la umbra unui castan înflorit. 

— De nu mă-nşeală privirea, domnia-ta eşti însuşi generalul Kemeny, ori 
te asemuiești nespus de mult cu acela! zise străinul ce se apropiase ţinându- 
şi cuşma-n mână. 

— Cunoscut pe el cumva? întrebă la rândul său Kemeny bucurându-se. 

— Cândva, la curtea alteței-sale prințului Rákóczy. Eram atunci, ca și 
acuma, trimisul măriei-sale Constandin Șerban. 

— Da, da! Pe el ţin bine minte. Ce mai face? 

— Foarte prost. 

— Bolnav? 

— Mai rău. A fost mazilit și umblă turcii să-l izgonească din țară, iar eu 
mă aflu aici ca să-i cer ajutor hanului să vină cu oaste, ori să facă ce-o şti ca 
să-l împiedice pe grecul care a fost uns în locul măriei-sale. 

— Asta pacoste mare la țară. Tătarii nu bun nici ca prieteni când venit la 
voi... 

— Ce să facem? Până și pe măria-sa prințul l-a alungat sadrazamul, şi pe 
domnul Moldovei așijderea. La cine să ne mai ducem? 

Kemeny își spuse părerea că ar fi fost mai bine să lase o vreme lucrurile 
aşa cum le-a hotărât Poarta, și în niciun caz să nu ducă tătarii în țară, căci 
aceștia au să distrugă totul. 

Apoi, când fu să plece, boierul păru a-şi aduce aminte și zise: 

— Uite că, luându-ne cu vorba, am și uitat să-ți spun care mi-e numele. Eu 
sunt slugerul Grigore Grecescu și te poftesc din toată inima să vii şi pe la 
gospodăria mea, de-o fi să ajungi şi pe la noi. 

Kemeny zâmbi cu amărăciune. 

— Dar eu rob aici, şi... 

— Aşa-i că uitasem! se bătu boierul cu palma peste frunte în semn de 
aducere aminte. S-a auzit și pe la noi că cei din Ardeal strâng bani pentru 
domnia-ta, ca să te răscumpere, dar, văzându-te așa de slobod, mai că era să 
te rog să pui o vorbă bună pentru mine la marele han. 


Se înţeleseră să se mai întâlnească și în zilele următoare, dar n-a mai fost 
când, fiindcă odată cu sosirea marelui han boierul se înfățișă cu darurile 
domnului său și i le puse la picioare. Sticliră ochii urmașului lui Gingis-han la 
vederea aurului din pungi, dar se încruntă pe dată auzind ce i se cerea în 
schimb. 

— Eu am primit poruncă să-l alung pe beyul vostru, şi de aceea m-am şi 
întors. Cum să fac să-l ajut? 

— Poate oare cineva să poruncească marelui Gazi Ghirai? se întrebă cu 
prefăcută uimire slugerul. Să se teamă stăpânul cel vestit al tătarilor de un 
dregător otoman? 

— Numai slăvitul Alah poate să cuteze să mă oprească să fac ce poftesc, 
dar eu m-am închinat măritului padişah... 

— Foarte bine! încuviință boierul. Măria-ta ai să vii cu oastea la noi şi ai 
să te prefaci că vrei să fie rânduială, dar n-ai cum face osebirea între noi și 
cei care vor veni, așa că o greșeală se poate întâmpla, dacă este bine 
răsplătită... 

— Limba ta, ghiaurule, este plină de miere amestecată cu venin și 
înșelăciune. Ai noroc că aurul ce-l aduci nu-i asemănător ţie și stăpânului 
tău, iar eu am nevoie de el, așa că mă-nvoiesc! rânji marele han. 

Dărui apoi un frumos cal tătăresc domnitorului mazil, ceea ce făcu pe 
trimisul acestuia să cuteze a glumi cam în doi peri: 

— Nădăjduiesc, luminate han, că darul nu-i un îndemn pentru măria-sa, 
ca s-o ia din loc. 

— Ha, ha, ha! hohoti tătarul. Eşti isteț, ghiaurule, și mie îmi sunt pe plac 
asemenea oameni de duh. Primește ca amintire de la mine acest inel cu 
nestemate, ca să nu uiţi că aici sunt la mare preţuire și cei care mânuiesc 
vorbirea, nu numai spada. 

Solul primi cu mulțumire darul, care fusese smuls cândva din degetul 
vreunui șleahtic doborât în luptă, și se gândi la cele auzite, fără să fi înțeles 
nimic. N-avea de unde să știe că fostul general ardelean era mai prețuit ca 
poet, decât ca soldat. 

— Cât despre îndemnul să fugă, urmă Gazi Ghirai, acesta este întotdeauna 
binevenit când duşmanul este mai tare. Totul e să ştii să te întorci la vreme! 

Prea vorbea în parabole marele han, sau cel puţin așa i s-a părut 
trimisului lui Constandin-vodă, care nu de asta avea nevoie. Îşi cam dădea 
seama însă că n-a înduplecat pe tătari să le dea sprijin. 


MAZIL PE NEGÂNDITE 


Maria-sa Ştefan Gheorghe, domnul Moldovei, se sculase destul de târziu 
în acea dimineață de februarie a anului mântuirii 1658. Ce-i drept, n-avea 
obiceiul de a se trezi în zori, dar nici al culcatului odată cu găinile, ba 
obișnuia să-l prindă cântatul cocoşilor de la miezul nopţii, fie la sfaturi spre 
binele ţării, fie și la câte un mic chiolhan, care se întindea adesea până la 
ziuă. Şi de astă-dată rămăsese cu stolnicul Isaiia Boldur și cu sfinția-sa 
Teodosie de la Golia, oameni de nădejde, dar setoși nevoie-mare. Rânduiseră 
care mai de care treburile țării, apoi clevetiră asupra zvonurilor ce veneau 
de peste hotare, iar mai pe urmă şi despre femeile tinereţii lor, până au 
căzut sub masă. „Cotnărelul” se dovedise a fi mai tare decât însuși Vodă, iar 
acesta se întreba cum de reușea străbunul Ștefan cel bătrân să nu i se plece 
niciodată... 

În soba cea mare şi frumos smălțuită cu flori duduia focul, încălzind odaia 
peste măsură. Fiind mahmur, pe Vodă îl cam supăra zăpuşeala, așa că dădu 
învelitoarea la o parte și îşi cobori picioarele din pat, lăsându-le să atârne. 
Răşchiră degetele şi, mulțumit că izbutise cu ușurință, sări desculț pe 
covorul cel moale, de lână, țesut la Agapia de către cuvioasele monahii. 
Ferestrele străvezii din sticlă venețiană, adusă cu mare cheltuială de către 
înaintașul său, Vasile-vodă, erau aburite din pricina căldurii. De cum 
deschise una, aerul rece îi izbi fața, apoi parcă simţi cum îi curăța plămânii. 
Era în cămașă de noapte, cu baierele de la gât desfăcute, lăsând să i se vadă 
pieptul cu cârlionţi cărunți. Ar fi fost bine-venit un bulgăre de omăt, cu care 
s-ar fi frecat bucuros, însă abia ieri fusese curățată zăpada de pe prichici, tot 
din porunca lui. Cum peste noapte nu mai ninsese, acum nu mai avea de 
unde s-o ia. Curând începu să-l învăluie frigul, pufni pe nări ca un taur şi se 
zgribuli, după care împinse fereastra şi o zbughi în aşternutul cald. 

Uşa se întredeschise cu grijă şi un băiețandru cu păr bălai întrebă în 
şoaptă: 

— Mai dormi, măria-ta? 

— Ba! răspunse mormăind domnul. M-am deşteptat demult și 
chibzuiam... dar ce pofteşti? 

— A zis vel-vornicul Ștefan Boul să-ți spun că a venit solie tătărască în 
țară. 

— Bre Niculiţă! făcu înciudat Vodă. De câte ori să-ți spun că la curte se 
vorbeşte altcum decât la moșia voastră de la Hangu? Ar fi trebuit să zici: 
„dumnealui vel-vornicul”. Și ce voia Boul? Au venit tătarii? 

— Ihî! 


— Se zice „da”, bre! lar trebuie să te învăţ, că, uite, pricopsitul de frate- 
meu, Ceaurul, n-a avut grijă. Bine că nu-mi zici „moşule”, atât ar mai trebui, 
măcar că nici „măria-ta” nu îţi iese des din gură. Şi unde spuneai că-s 
păgânii? Îs mulţi? 

— Nu mi-a spus, dar eu am văzut vreo patru. 

— Cum numai atâţia?! 

— Poate că cinci... 

— Mă, țâcă! Eu am băut și tu te-ai îmbătat! Ce pofteşti de mine? 

— A zis vel... A spus dumnealui vel-vornicul Ștefan să-ți vestesc solie 
tătărască, măria-ta. 

— Ei, vezi că poţi dacă vrei? râse unchiul de strădania nepotului. Dar am 
auzit eu bine? Solie ai spus, nu ordie? 

— Solie, măria-ta. 

— De aceea ai văzut numai vreo patru... 

— Ori cinci, măria-ta. 

— Ho, ajungă-ţi! hohoti voievodul cu voie-bună. Acuma nu sări peste cal 
cu „măria-ta”. Vezi și tu cui se potriveşte și cum îţi vine la îndemână. Ai 
priceput? 

— Înî! 

— Ptiu, bată-te să te bată de proclet! la, mai bine ajută-mă să-mi pun 
veșmintele, că nu fac eu sită de mătasă din coadă de câine. Sau nu! Dă mai 
bine o fugă până la Manea, să vie cu un clondir de tescovină-frunte... da... lasă 
că m-oi duce eu însumi. Dă-mi ciubotele de colo! 

Niculiţă, nepotul de frate al măriei-sale și copil de casă, era obișnuit cu 
poruncile încâlcite ale moşului său, așa că nu se clintea din loc până nu 
auzea cea mai de la urmă dorinţă, și numai pe aceea o împlinea. 

— Unde-s tătarii, bre? întrebă Vodă, trecându-şi peste cap o cămașă de 
cânepă groasă, cum purta la vreme de iarnă. 

— În Bugeac! răspunse băiatul, uitând toată învățătura de mai înainte. 

— Lasă-i ciorilor pe ăia! Ceilalți? 

— La Crâm, după câte ştiu eu. 

— Bre, Niculiţă, nu mă mai mânia, că doar nu ești tontălău, ca taică-tu. Te 
întreb de solii care au venit. Ce vor? 

— Nu ştiu. 

— Bine! Lasă-i în păcate și fugi după Carabăţ-spătarul. Adică n-ai să te 
duci tu la el acasă, ci trimite pe careva, în numele domniei mele. Ai înțeles? 

— Da, măria-ta! 

Voievodul izbucni în râs și nu se putu ţine să nu-i plesnească una peste 
buci. 


— A dracului pielea pe tine! Se vede că ești din neamul nostru. Fugi şi fă 
ce-am zis! 

Aşa era firea domnului, să treacă de la o stare la alta, fără vreo pricină 
anume și cu multă ușurință. Acuma n-ar fi avut de ce să fie mânios, numai că, 
în loc de cap limpede, parcă ar fi avut o baniţă cu plumbi. Se îndreptă către 
spătărie, dar în preajma cămărilor doamnei dădu peste o jupâniță tare 
frumuşică, abia săltată din pruncie, şi se opri. 

— la te uită! Dar tu a cui mai ești, zânișoară, ori n-ăi fi de pe tărâmul 
nostru? adăugă el și nu se ținu să n-o ciupească de obrăjorul roşu ca fraga. 

— A lui Miron Ciogolea, măria-ta. 

— I-auzi! A vel-clucerului? Și, mă rog, unde te-a ținut ascunsă, de n-au dat 
flăcăii peste tine? 

Biata fetişcană se aprinse ca para focului, în vreme ce Vodă o alintă 
părinteşte. 

— Tu să nu te rușinezi de mine, că doar nu te-oi peți pentru domnia mea. 
Am şi eu un nepot, isteţ nevoie-mare şi... dar ce-ţi spun eu ţie? Du-te unde ai 
treabă... sau... lasă că m-oi descurca eu! Doamna este acolo? arătă el o uşă. 

— În cealaltă! răspunse fata şi dădu să-i arate. 

— Aha! Ţi-a venit graiul, după cum văd. Mă bucur, dar am să vin mai pe 
urmă, că mă aşteaptă tătarii. Poţi să-i spui că am întrebat de sănătatea ei. 

— Prea-bine, măria-ta! și făcu o plecăciune, spre încântarea voievodului. 

„N-ar fi rea pentru Niculiță al meu. Poate l-ar mai da pe brazdă, că 
fetișcana se arată a fi o mare drăcoaică”, își zise el, lăsându-și mâna să-i fie 
sărutată de copilă. Apoi, fără prea mare tragere de inimă, intră în spătăria 
mare, amintindu-și de vremea când nu era decât vel-logofăt la arnăutul Coci, 
care şi-a spus mai apoi Vasile Lupu, când a ajuns domn. Acuma el era 
stăpânul țării şi atât semeațţa lui doamnă, Ecaterina, cât și plodul cel mititel 
erau în puterea lui, închiși în taină la conacul de la Buciulești, pe apa 
Bistriţei. Îi ascunsese de Rákóczy, care îi căuta întruna, dar el dădea din 
umeri spunând că nu știa pe unde hălăduiește familia domnului mazil. Nu 
sluţise copilul, fiind prea mic, însă nu-și putea ierta slăbiciunea avută în fața 
mă-sii, când a poftit şi el să se înfrupte din farmecele ei. L-a pălmuit și i-a zis 
„dulău fără obraz”, iar el s-a fâstâcit și a lăsat-o în pace, dar nu fără a 
bombăni şi sudui în gând: „Auzi, cum să mă facă pe mine? Eu «dulău»? 
Scârnăvia! Dar bărbatu-său cum s-a luat de Ilisafta mea?... Și încă în văzul 
lumii, ticălosul! Trebuia s-o fi trântit în pat, nu să mă tocmesc cu ea. Mare 
dobitoc am putut fi!” Se jură că va da buzna peste ea la Buciuleșşti, ca să-și 
răzbune mândria, numai că nu prea avea timp, căci treburile domniei erau 
multe şi nici nu-i venea chiar la îndemână să se lepede de ele deocamdată. 
Nu uită că şi Constandin-vodă îi ceruse pe închiși, dar n-avea să-i facă lui pe 


plac, câtă vreme nu se învoise să-i dea lui Rákóczy. Oricum, spătăria mare 
amintindu-i de Vasile Lupu, gândul îi zbura și la Buciulești, fără să vrea. 

Îşi răsuci mustaţa, săltă fruntea şi pătrunse în încăpere, unde se aflau 
strânşi câțiva boieri divaniţi. 

— Bună dimineaţa vă poftesc, boieri dumneavoastră! 

— Să trăieşti întru mulţi ani, măria-ta! răspunseră care mai de care. 

— la spuneţi, care-i treaba de v-aţi adunat mai mulți ca de obicei? 

Vel-vornicul Ştefan Boul se înclină în fața domnitorului, după ce acesta se 
aşeză în jilțul cel de lemn, înflorat cu măiestrie de meșteri din Țara de Sus. 

— Mărite doamne, au venit solii lui Gazi Ghirai, spuse acesta. 

— Da, da, am auzit. Au spus şi ce vor? 

— Marele han cică le-ar fi poruncit să nu-ți spună decât măriei-tale, în 
taină. 

— Nu cumva își închipuie tătarul că am legături ascunse de boierii 
sfetnici ai domniei mele? Să fie aduși aici, ori, de nu, să se întoarcă nesmintiţi 
pe unde au venit, măcar că ăştia ar merita să pun câinii pe ei. 

Murmurele de încântare din rândurile divanului îi dovediră că se bucura 
încă de încuviințarea lui. 

— Mai înainte, îl opri Vodă pe vel-vornic, aş pofti să-mi clătesc gura cu un 
pocal de rachiu și vă îndemn şi pe domniile-voastre, care simțiți nevoia. 

Bătu din palme și ceru să i se aducă o carafă și ulcele pentru toată 
adunarea, apoi, râzând cu voie-bună, spuse: 

— Bine ar fi să guste și solii, ca să-şi dea drumul la gură. 

— Ba mă tem, doamne, că, deși au opreliște prin legea lor păgânească, s- 
ar lacomi într-atât, încât să nu-i mai putem opri de la băutură, iar apoi 
degeaba am mai aștepta să scoată vreo vorbă! zise dumnealui pârcălabul 
Hotinului, Miron Costin, stârnind râsul tuturora. 

Într-un târziu fură aduşi şi tătarii, care crezuseră că se vor afla numai cu 
beyul, nu şi cu ceilalți boieri, așa că bănuiră că acesta nici n-ar fi fost de față 
şi închinăciunea o făcură cam de mântuială. 

Atunci Ștefan-vodă se așeză în scaun și, nemulțumit, îl întrebă pe tălmaci: 

— Aceştia să fie trimişii marelui han la domnul Moldovei? 

— Da, măria-ta! 

— Atunci să îngenuncheze în fața domniei mele, că, de nu, le scurtez eu 
picioarele de la genunchi în jos. Dacă nu știu să se poarte pe la curțile 
străine, să rămână în pustiurile lor! 

Auzind amenințarea, tătarii se prăbușiră pe dată, căci mai auziseră ei de 
toanele capetelor încoronate, care își vărsau mânia asupra solilor, dacă li se 
părea cumva a nu fi fost cuviincioși. 


Vodă îi privi mulțumit şi zâmbi, mai ales când auzi că se rugau de iertare, 
necunoscându-l pe stăpânul ţării. 

— Aşa da! încuviință voievodul. Dacă au să spună totul, le făgăduiesc o 
butie de rachiu de-al nostru, moldovenesc, ba şi câte un batal de căciulă, ca 
să nu bea pe burta goală. 

Până și tătarii se luminară la față auzind cu ce vorbe bune erau 
întâmpinați şi, fiindcă asta era voia ghiaurului, spuseră în gura-mare că 
beyul din Târgovişte fusese mazilit și marele han trebuia să-l izgonească din 
țară. Cum acesta se împotrivea, slăvitul Gazi Ghirai dădea de veste măriei- 
sale, Ștefan-vodă, că avea să treacă prin țara lui, ca să-l silească pe 
Constandin-mazilul să plece peste munte, oriunde îi va fi voia. 

— Ha, ha, ha! Ce mare taină! făcu batjocoritor Vodă. Asta ar fi trebuit s-o 
afle toată lumea, ca să ştie să fugă din calea prietenilor noștri, căci 
cunoaştem noi care le este purtarea. 

Se întoarse spre tălmaci şi rosti răspicat: 

— Nu mă pot împotrivi voinței strălucitului vostru han, dar să vă ferească 
Dumnezeu să vă atingeți de supușii domniei mele, că nu mai țin seama de 
îngăduința dată! Mai înainte însă poftim să vedem firmanul de mazilire al 
vecinului nostru, iar până atunci, picior de tătar să nu calce pământul 
Moldovei. 

Nu putea spune în gura mare că în sinea lui se cam bucura să scape de 
neputinciosul Constandin-vodă, omul de paie al lui Rákóczy. Tare ar mai fi 
vrut să fi izbutit să-l facă pe Hrizea domn și să fie ascultat de el, ca una să fie 
țara, dar acesta fusese ucis și altul nu se arăta doritor de domnie, în afara 
grecului Mihnea. 

Tătarii nu aveau cum să arate firmanul de mazilire şi părură mulțumiți cu 
darurile căpătate, încât se grăbiră să o ia din loc, cu toate că nu primiseră un 
răspuns clar. Zorul lor nu bătu nimănui la ochi, mai ales măriei-sale, care se 
arăta fălos nevoie-mare că-i repezise pe solii marelui han. 

— Şi acum, boieri dumneavoastră, ce mă sfătuiţi să fac? Auzit-aţi doar că 
păgânii au să ne calce o parte a ţării! 

Ca unul ce era mai bătrân dintre ei, vel-armașul Grigore Frăţilă se înclină 
în fața domnului şi zise, netezindu-şi barba albă ca neaua: 

— Eu, măria-ta, socot că ar fi nimerit să porunceșşti dumnealui spătarului 
Darie Carabăţ să se ducă cu oaste în Țara de Jos şi să privegheze ca nu 
cumva păgânii să se abată către noi. 

— Să mă ierte dumnealui armașul Grigore, se băgă vel-pitarul Bejan 
Gheuca, dar cred că nu-i bine să ne amestecăm, și nici să se audă măcar că 
am ieşit în întâmpinarea lui Ghirai cu oaste. Să nu se mânie și să se 


năpustească şi asupra Moldovei. Ei nu prea ştiu multe, şi nici unde sunt 
hotarele dintre noi. Muntenii s-or descurca și fără noi... 

— Cum poți vorbi așa, Bejane? sări domnul furios. Au nu sunt ei fraţii 
noştri, şi la bine și la rău? Să nu ne doară că i-or prăda tătarii, zici tu? 

— Nu, măria-ta! se apără vel-pitarul. Gândeam însă că dacă Poarta a pus 
alt domn, ce... 

— Atunci poate că, şi dacă ar veni mâine altul în locul domniei mele, tu ai 
să i te închini pe dată? Asta îţi este credința? 

Rămaseră cu toţii tăcuțţi, căci voievodul adusese vorba despre zvonul 
care-i rodea de câteva zile, cum că și în Moldova aveau să fie schimbări. 
Atunci, dumnealui vel-comisul Neculai Racoviţă își luă inima în dinţi și 
spuse: 

— Să nu-ţi fie cu mânie, doamne, dar se şi aude despre mazilirea nu 
numai a lui Rákóczy, ci și a măriei-tale... 

— Vorbe de clacă, boieri dumneavoastră! sări degrabă Vodă, ca să nu le 
mai dea timp şi altora. Clevetiri şi scorneli de-ale dușmanilor domniei mele. 
Să nu le luaţi în seamă, căci Moldova a plătit haraciul până-ntr-un ban, iar 
padișahul nici nu-mi ştie numele, că-i un țânc. 

— Dar marele vizir? cuteză bătrânul armaș. 

Întrebarea nu-şi mai primi răspunsul, întrucât un paic intră să spună în 
gura mare că sosise dumnealui căpitanul Cujbă şi vrea să intre la divan. 

Acesta nici nu mai aşteptă încuviințarea, dădu buzna, îngenunchind la 
picioarele domnitorului. 

— Prăpădul lumii, mărite doamne! Pârjol ce nu s-a pomenit, și moarte, şi 
robie... 

— Unde? 

— Prin ţinuturile Bârladului şi Covurluiului, dar cel mai năpăstuit îi 
Fălciul. 

— Nu cumva tătarii? 

— Păi cine alţii, doamne? Ei, nemernicii! 

Domnitorul se ridică și, uitându-se către Bejan-pitarul, îl dojeni: 

— Ce mai ai de zis, boierule? Fățărnicia păgânească nu mai are margini. 
Pe de o parte se prefac a-ţi cere voie, şi pe cealaltă îți bagă jungherul până-n 
prăsele. 

— Poate că Ghirai n-o mai fi avut răbdare, zise Costin-pârcălabul. De câtă 
vreme pradă tătarii, căpitane Cujbă? 

— De vreo săptămână și mai bine. 

— Ei, poftim! zise Vodă. Ar trebui jupuite de vii iscoadele acelea, care se 
dădeau drept soli. Pe unde or fi? 


— Totuși, să nu uităm că n-au făcut decât să împlinească porunca 
stăpânului lor. Unde am ajunge dacă am ucide solii? se băgă Costin- 
pârcălabul, ca să-l domolească pe domn. Tartorul cel mare trebuie pedepsit, 
iar eu aş zice să ne repezim cu toată oastea și să-l alungăm din țară. 

Îşi mai dădură şi alţii părerea, arătându-se tare înflăcărați întru apărarea 
Moldovei şi a domnului ei, în vreme ce unii, mai temători, îndemnau la 
aşteptare, dar în cele din urmă hotărâră să se strângă întregul divan, ca să 
poată lua o hotărâre, şi asta în cel mult două zile. 

Dar cruntă fu dezamăgirea voievodului când se pomeni doar cu fratele 
său, Ştefan Ceaurul, şi vel-postelnicul Șeptilici, din tot sfatul țării. Cu toții 
dăduseră bir cu fugiţii, iar postelnicul, fiind în trecere pe la divan, îi aduse 
vestea că un imbrohor împărătesc trecuse la Obluciţa cu firmanul de 
mazilire şi al domnitorului moldovean. Noul domn, Gheorghe Ghica, se şi 
pregătea să plece din Stambul, din porunca marelui vizir, cu care era bun 
prieten. 

— Poftim, frate-meu! făcu Vodă cu scârbă. Unde sunt toţi cei de alaltăieri, 
care-mi jurau credință? 

— Se vor fi zorind la Obluciţa, să pupe fundul imbrohorului, până ce o 
veni beyul sadrazamului, căci român nu este! răspunse obidit Ceaurul- 
vornicul. 

— Să-i ia dracul pe toți! N-o să mă prăpădesc, întrucât am să car toată 
vistieria cu mine, şi mă duc la Petky, în secuime, ca să fiu mai aproape de 
Moldova. Mergeţi şi voi pe unde veţi putea, până s-or limpezi lucrurile! îi 
povăţui Vodă pe cei doi, luându-și rămas-bun de la ei. 

Cât pe ce să rămână pe loc, cu toate căruțele încărcate, când se auzi că 
spătarul Pană Filipescu îi bătuse pe turci mai la vale de Bucureşti, dar un alt 
olăcar aduse vestea cumplitei înfrângeri suferite de acesta în acelaşi loc. Nu 
mai era vreme de pierdut! 


ADEVĂRATA ÎNSCĂUNARE 


Când alaiul domnesc al lui Mihnea-Vodă a trecut Dunărea, ceva mai la 
vale de Călugăreni, în preajma Comanei, cei douăsprezece mii de lefegii ai lui 
Pană Filipescu vel-spătarul ieșiră în întâmpinare. Mica oaste a noului domn 
avea doar câteva sute de beșlii, ai lui Kadrî-paşa, și până la trei mii de 
akângii, trimiși de Fasli-paşa, încât, cum era și firesc, a fost pusă pe fugă, 
oprindu-se numai la Giurgiu. Nu s-au lăsat însă și au făcut cale întoarsă, mai 
cu seamă că biruitorii nu le-au luat urma, ci s-au întors către București. 

La curtea domnească din Târgovişte bucuria fu mare, căci măria-sa 
Constandin-vodă nu mai avea nicio îndoială că Fasli-pașa își va ţine 
făgăduiala să nu se amestece prea mult. La rândul său, marele han se 
vântura prin ţară ca să-i facă pe locuitori să urască pe noul domn ce adusese 
urgia tătărească peste ei. Vodă însă nu aflase că prietenul său de la răsărit 
pârjolea şi ducea în robie pe oricine îi cădea în mână și că, din pricina 
amenințării lor, boierul Pană a fost silit să se tragă în fuga-mare către 
cetatea de scaun. Abia atunci s-a speriat Constandin-vodă și a poruncit ca ai 
săi să treacă muntele la Șintieu, moșie și castel cumpărate din vreme, pentru 
adăpostire la necaz. Mai înainte s-a hotărât să dea foc Târgoviștei, ca să nu 
cadă întreagă în mâna veneticului. 

Lefegiii lui Filipescu dădură o mână de ajutor la stinsul pojarului, dar 
numai spre a mai putea jefui şi ei câte ceva. Apoi, cum dădură peste câteva 
pivnițe, s-au așternut pe o beţie fără frâu. Nu-i de mirare că o trâmbă 
tătărească de numai o mie de oameni i-a pus pe fugă, prinzând mulțime de 
robi și ucigând pe cei mai îndărătnici. La auzul acestei veşti, jale și mai mare 
îi cuprinse pe toți cei care mai nădăjduiau în vreo înfruntare a lefegiilor cu 
păgânii, căci iată, se dovediră la fel de haini ca şi ei. 

Astfel, alaiul măriei-sale Mihnea-vodă putu străbate de astă-dată drumul 
până la Bucureşti fără a mai fi stingherit. Intrând pe calea beilâcului, abia de 
s-au putut strecura din pricina dărâmăturilor și a fumului ce îi înăbuşea. Și 
mai cumplită privelişte era însă cea a leșurilor împrăștiate pretutindeni, 
noroc doar cu frigul de afară că nu începuseră să împută văzduhul. Nici 
vorbă să ajungă la palatul domnesc, întrucât acesta încă fumega și nu mai 
avea nici măcar o încăpere întreagă. Singurul loc mai acătării se dovedi 
monastirea Radului-vodă, unde cuvioșii monahi se mai strânseră de nevoie 
să le facă loc şi noilor veniţi. De hrană însă nu putea fi vorba, așa că noul 
domn porunci să fie dat și călugărilor tain ca la oștenii săi. 

În ogradă aşteptau cu capetele plecate, legaţi unii de alţii, prinșii din 
oastea lui Filipescu, printre care se aflau şi câteva fețe boierești. Își 
încheiaseră socotelile cu viața, gealaţii având să împlinească voinţa noului 


domn de a micşora numărul dușmanilor ce i se împotriviseră cu arma. 
Pentru aceea niciun glas nu cerşea îndurare, căci își închipuiau ei că nu ar 
avea rost. Să fi fost cu toţii ca la vreo două sute de oameni, zgribuliţi şi 
flămânzi, aşteptându-şi răbdător moartea. 

Mihnea-vodă se arătă în pridvorul arhondaricului și, după ce îi cercetă cu 
privirea, porunci cu glas tare: 

— Toţi acești viteji, care au avut nenorocul să fie prinși, poftesc a fi lăsaţi 
slobozi şi să plece care unde îi va fi voia! De asemenea, toţi aceia care vor 
vrea să intre în slujba domniei mele să fie primiţi pe dată, cu aceeași leafă ca 
a celorlalți oşteni. 

A urmat o clipă de uluire, prinșilor nevenindu-le să-și creadă urechilor, 
apoi deodată izbucni un tumult de urale: 

— Să trăieşti, măria-ta! Trăiască domnul nostru Mihnea-vodă! Viaţă lungă 
şi fericită stăpânului țării! și multe altele. 

Ostenii otomani nu prea înțelegeau ce se întâmplă, căci nu se aşteptaseră 
ca învinșii să-l aclame pe fostul lor duşman. Numai Păun, care pricepuse 
totul, murmură aproape cu glas tare: „Are minte bazileul nostru, nu șagă. Va 
ajunge tare departe!” 

Apoi prinşii fură dezlegaţi, pe rând, sub ochii buimăciţi ai beşliilor, care 
deocamdată nu ziceau nimic. Boierii se adunară la un loc, după care șușotiră 
între ei şi cerură a-i săruta poala domnitorului, iar acesta îi pofti în trapeza 
monastirii. 

Mai întâi fură tare încântați că-l auzeau vorbind curat româneşte, căci ei îl 
socotiseră a fi grec. Pe dată nu mai crezură asemenea scorneli, ba unii „îşi 
amintiră de el” de pe vremea când era numai un copilandru la curtea 
răposatului său tată, Radu Mihnea. Nimănui nu i-a dat prin cap că pe atunci 
voievodul de azi era la laşi și că pășea pentru întâiași dată pe pământul 
Munteniei. Oricum, Mihnea-vodă îi iertă pe toți și le dădu slujbe și dregătorii 
cum ei nici nu visaseră, dar nu fără a ține seama de rangul fiecăruia. Astfel, 
Mihu Brătăşanu, feciorul lui Ghinea cel ucis de seimenii răzvrătiți, a fost 
făcut vel-spătar, pe Badea Bălăceanu, zis Uşurelu, l-a postelnicit, iar Barbu 
Poenaru a ajuns vel-vornic, și asta spre a pomeni doar câţiva dintre ei. De 
altfel noul domn nu avea încotro, fiindcă trebuia să-și alcătuiască un divan 
şi-i lua cum se nimerea. Niciun boier nu fusese de partea lui de la început, 
deci trebuia să se mulțumească și cu foştii potrivnici. 

Se dovedi astfel că cerbicia putea fi înfrântă cu blândeţe, și Mihnea-vodă 
își pusese în gând să facă tot ce s-o putea ca să-și atragă ţara către el. Auzise 
prea-bine că nici fostul domn nu era pe placul multora și tocmai pe aceia ar 
fi poftit să-i afle, ca să le dea slujbe cât mai mari. 


— Boieri dumneavoastră! le zise la sfârşit domnitorul cu voce mieroasă. 
Poftesc să fiți alături de domnia mea, ca să putem alunga zavistia dintre noi 
şi să scăpăm ţara de la pieire. Nu eu am chemat tătarii, ci îndărătnicia 
voievodului mazil, care n-a vrut să se supună voinţei padișahului. Să punem 
cu toții umărul, să facem pace și să rodească iarăși belșugul. 

— Să-mi fie cu iertare, mărite doamne, zise noul vel-vornic Barbu ot 
Poenari. Noi auzisem cum că ai vrea măria-ta să ne schimbi credința 
străbunilor noștri şi să ne turceşti. Pentru aceea ţi-am stat împotrivă şi ne- 
am temut. Dar, dacă nu-i aşa, să uiţi vorbele mele proaste şi să fii îngăduitor 
cu cei neştiutori. 

— Aşa-i! adăugară și alții. 

— Cinstiţi sfetnici ai domniei mele, cum aţi putut să credeţi în asemenea 
scorneli? lacă, mă jur pe sfânta cruce pe care o port la piept! Sunt creștin şi 
aşa voi să mor, și nicicând n-am să mă lepăd de neamul meu. Așa să-mi ajute 
Dumnezeu! Să vă încredeţi în domnia mea şi să-mi slujiți cu credinţă, că 
atunci bine vă va fi! 

Boierii nu mai conteniră cu lingușelile şi cu mare greutate izbuti Vodă să 
se desprindă dintre ei, ca să rânduiască și pe oştenii de rând. Aceştia erau 
înghesuiți într-un colț şi păziți de beșlii, care nu voiau să-i lase fără 
răscumpărare. Nici gând să se supună poruncii beyului, iar Kadriî-pașa nu 
voia să se amestece, socotind că aveau dreptate. 

Domnitorul pricepu îndată cum stăteau lucrurile: 

— Vitejilor! Nu am destule cuvinte de mulțămire ca să vă laud faptele, dar 
voi vreţi aur, şi nu vorbe. 

— Aferim, beyule! răcni o namilă de anatolian. 

— Departe de mine gândul să vă păgubesc tocmai pe voi, urmă Vodă, însă 
până să umplu haznaua vistieriei rogu-vă să mă mai păsuiți. lacă, mă leg să 
vă plătesc câte o mie de guruși pe cap de rob și voi să vă scrieți pe hârtie 
care şi cu cât îi rămân dator. Bașca ce vi se cuvine vouă, şoimilor! 

Nu prea erau încântați cu plata pe datorie, însă mulți se arătară gata să se 
învoiască, întrucât nu se mai îndoiau că avea să ajungă stăpânul bogatei 
Kara ili. 

— Dar chibzuiţi şi altfel! continuă domnitorul. Ca să-i ţineţi cu zile pe 
robi, ar trebui să-i hrăniți. V-aţi întrebat oare cu ce? Vedeţi și voi cât de greu 
o scoatem noi la capăt, dar să mai ai și alte guri flămânde... Şi la ce v-ar folosi 
leșurile lor, câtă vreme eu făgăduiesc răscumpărare în aur? 

— Are dreptate! tună același anatolian. Scrie-mă, beyule, cu patru robi! 
Nazar mi-e numele. 

Se auziră mai multe râsete şi însuși Mihnea le răspunse, zâmbind şi el cu 
voie-bună: 


— Nu așa, flăcăilor! Căpeteniile voastre au să vă țină seama, căci eu sunt 
numai unul singur și mi-ar crăpa capul dacă l-aş înfunda cu toate numele 
voastre. Atunci cine v-ar mai da banii? Trebuie să aveţi grijă de mine să nu 
păţesc ceva, căci numai așa mă pot ţine de cuvânt. 

Încuviințările izbucnite din piepturile oştenilor fură de astă-dată fără 
nicio reținere. Bucuria lor era semn că-i potolise, deși în gândul său le 
făgăduia altă plată, dar deocamdată trebuia să mai aibă multă răbdare. 

Întrucât la București nu avea ce face, iar cetatea de scaun era Târgoviște, 
domnul hotărî să plece mai departe, după ce rândui plata celor ce aveau să 
se apuce să dreagă palatul domnesc. Nădăjduia că pe acolo n-o fi fost 
prăpădul chiar aşa de cumplit, dar, pe măsură ce se apropia, jalea era și mai 
mare. În cale dădu peste cete de robi, mânate ca vitele de tătari, ori chiar de 
turci. De la aceștia din urmă îi mai răscumpăra pe datorie, însă cu oştenii 
marelui han nu cădea la înţelegere, căci nu voiau decât bani gheață şi plecau 
mai departe sub ochii îndurerațţi ai voievodului. Pe la Ghergani, sau mai bine 
zis prin dreptul fostei aşezări, fu întâmpinat de fraţii Stroe și Eustratie 
Leurdeanu, Bunea Vâlcu Grădişteanu şi Pârşcoveanu Trufanda Iordache. Pe 
toți aceştia îi căftăni cu slujbe, dar fără daruri şi mai ales fără mâncare, de 
care duceau cu toţii lipsă. 

Începuse o primăvară timpurie, cu un soare ce topea zăpada pregătind 
astfel ogoarele pentru muncă, însă acestea rămâneau tot pârloagă. Prin 
văzduhul senin, în locul berzelor, se roteau stoluri mari de corbi, care găseau 
hrană pretutindeni, fiind singurele ființe sătule din întreaga ţară. Ici, colo, 
câte un câine urla a morțiu după vreun stăpân ce nu mai era demult pe 
lumea aceasta. Ruinele palatului domnesc din Târgovişte puteau fi ghicite 
după biserica ce scăpase numai fără acoperiş. Până şi turnul Chindiei fusese 
dărâmat mai bine de jumătate. Un miros acru de fum, amestecat cu cel 
dulceag de putreziciune, făcea să te ţii de nas prin unele părți. La fel era şi în 
biserica în care păşi Vodă cu căciula în mână şi închinându-se evlavios la 
altarul afumat. Podeaua era plină de leşuri și, după cum erau gropniţele 
desfăcute, îți puteai da seama că unele fuseseră scoase din morminte şi 
jefuite. 

— Poruncesc să fie curățată casa Domnului! zise Mihnea-vodă către 
însoțitori. Morților să li se facă mai întâi o slujbă, şi pe urmă să fie îngropați 
laolaltă, că n-avem cum altfel. 

— Măria-ta! zise vel-vistiernicul Stroe Leurdeanul. Din câte îmi aduc eu 
aminte, gropnița de colo a fost a răposatului Matei-vodă. Nu cumva să fie şi 
el printre cei de pe podele, printre cei îmbălsămați... 

— L-ai cunoaște, oare? întrebă domnul. După atâţia ani? 


— Mai întâi că avea o rană adâncă la umăr, pe care o căpătase la Ojogeni, 
dar nu se vedea de sub veșminte. 

— lacă-l aici! arătă aga Vlad Bârsescu. Este fără îndoială înfăţişarea 
bătrânului voievod, numai că după moarte i-au mai crescut pletele şi barba. 

— Ba uite şi urma de care am pomenit! arătă boierul Stroe. 

Câțiva oşteni îl apucară cu grijă şi-l aşezară în fața ieșirii din altar, 
singurul loc mai curățat. Mihnea-vodă îngenunche lângă el, nu mai înainte 
de a-l acoperi pe mort cu mantia lui, și rosti, ca să fie auzit de toți cei din jur: 

— Măria-ta, Matei-doamne, eu, urmașul tău, şi cu boierii aceştia ce ţi-au 
rămas credincioşi şi dincolo de mormânt ne rugăm de iertare pentru ceea ce 
ţi-a fost dat să pătimeşti acum, dar nu din vina noastră. Mă leg cu jurământ 
să-ți cinstesc trupul și amintirea neprihănită, iar tu ajută-ne, doamne, de 
acolo, de unde ești, să facem țara la loc. 

Vorbele meșteșugite merseră drept la inima celor din biserica pângărită 
şi nu puține au fost privirile înrourate care se închinau cu evlavie în fața 
mortului, ca la nişte sfinte moaşte. Apoi, din toată sărăcia, găsiră giulgiuri şi 
pentru ceilalţi, ba chiar şi câte o lumânare la căpătâi, iar cei câțiva popi aflaţi 
la îndemână cântară prohodul, slobozindu-i pentru odihnă veşnică. Doar 
Matei-vodă fu urcat într-un car cu boi şi pus într-o raclă mai acătării, după 
care apucă drumul către sfânta ctitorie de la Arnota, zidită de însuși 
răposatul. Aceasta fusese voința lui Mihnea-vodă, spre a-l feri în viitor de 
pângărire, căci acolo era în vârf de munte și în fund de țară. Atunci a venit şi 
vlădica Ignatie, pe care domnitorul l-a primit cu multă cinste, și chiriarhul s- 
a împăcat cu noua stăpânire. 

Pretutindeni se întinse vestea despre bunătatea lui Mihnea-vodă, care era 
cu adevărat feciorul lui Radu-vodă Mihnea, răposatul, şi nicidecum un grec 
venetic, precum se scornise cu răutate. Apoi, nici nu adusese cu el străini 
care să năpăstuiască țara, iar de turcire nici vorbă. Toată ponegrirea se 
datora fostului domn, şi țara începea să afle. 

Sus, la monastirea Dealu, măria-sa a stat numai două zile, împreună cu 
vlădica Ignatie, rânduind unele treburi bisericeşti, dar tot acolo au venit să i 
se închine dvornicul Preda Brâncoveanul și stolnicul Radu, cei care-l 
dăduseră pierzaniei pe răsculatul Hrizea. Încetul cu încetul, ţara întreagă 
avea să i se supună. Veniră lucrători de pretutindeni să dreagă toate 
stricăciunile, ca şi la Bucureşti, și, fiindcă i se păru că tot la Radu-vodă era 
mai bine decât la Târgovişte, mai făcu un drum acolo. 


Primăvara timpurie a mărțișorului aduse după sine şi multe revărsări de 
râuri, iar Dâmboviţa parcă ar fi vrut să spele funinginea orașului, aşa și-a 
întins apele pretutindeni, nelăsând pe oameni să-și clădească vetrele 


distruse. Cu toate astea Vodă a hotărât să se lucreze zi și noapte, în aşa fel ca 
până la sfintele Paște, care cădeau în acel an pe la începutul lunii mai, să fie 
totul gata.  Aștepta oaspeți de seamă, pe însuşi patriarhul 
Constantinopolelui, și de aceea şi zorul de la Târgovişte, că nu era să arate 
preasfinției-sale faţa însângerată a ţării, şi tocmai de sfânta Înviere. 

Pacoste mare erau însă tătarii, care nu se îndurau să plece, fiindcă marele 
han se lăuda pretutindeni că el adusese în scaun pe noul domn, iar acuma îi 
cerea plată pentru isprava lui. Atunci trimise Vodă pe boierii Fărcăşanu, 
Pardescu şi Gălățeanu cu plângere la marele vizir, arătând că nu va mai 
putea ridica haraciul din pricina prădalnicilor tătari. Dar, până să se întoarcă 
aceștia de la Poartă, voievodul căută să-i împace cu tot felul de daruri mai 
mărunte, spre ciuda turcilor, care erau răsplătiți numai cu făgăduieli. 

Apoi s-a mai întâmplat că și oameni de rând voiau viața „cațaonului”, cum 
s-a întâmplat cu un grămătic, pe nume Dragomir. Fecior tânăr şi în putere, 
fără a se afla în slujba cuiva, fusese găsit în preajma voievodului, dosind un 
hanger sub veşmânt. S-a jurat el pe evanghelie că nu mai voia să înfăptuiască 
omorul, după ce se lămurise de bunătatea lui Mihnea-vodă și-l auzise a fi 
român neaoş, dar proaspețţii slujitori domnești țineau să-şi arate zelul și să-l 
ridice în ştreang pe păcătos. Atunci s-a băgat însuşi Vodă, şi l-a scăpat. 

Iertarea lui Dragomir nu mai miră pe nimeni, căci se cam obişnuiseră cu 
felul de a se purta al domnitorului, făcându-şi slugi din dușmani. Grămăticul 
însă se dovedi de mare folos, cunoscând scrierea latinească și în măiestria 
slovelor era neîntrecut. Chiar a doua zi fu pus a scrie carte către alteța-sa 
principele Rákóczy, ca din partea boierilor închinați domniei celei noi. 

Cu multă smerenie se rugau dregătorii, aşa cum poruncise însuși Vodă, ca 
să îngăduie alteţa-sa pribegilor întoarcerea acasă, fiindcă sosise vremea 
muncilor pe ogoare şi n-avea cine s-o facă fără stăpân. Dacă nu s-ar fi făcut 
bucate în ţară, atunci nici cei din Ardeal nu s-ar fi îndestulat, căci așa a fost 
dintotdeauna, să capete grâne de dincoace de munte în schimbul sculelor şi 
uneltelor de tot felul. Mai dădeau de ştire că noul domn poftea pace și 
înţelegere cu măritul prinţ şi se ruga să fie izgonit aiurea mazilul 
Constandin, care umbla numai cu uneltiri și vicleșuguri. De asemenea, zice 
măria-sa ca să fie luaţi banii de la fostul domn, care erau de fapt din vistieria 
țării şi la mare ananghie se afla norodul din pricina asta, neavând de unde da 
birul. lar cum se aflase că lângă Sibiu zăceau ruginite tunurile scoase din 
țară de fugar, alteța-sa era rugat cu plecăciune să îngăduie aducerea lor 
acasă. Ca încheiere i se amintea prințului că Mihnea-vodă era bine văzut la 
Poartă și nu s-ar fi dat în lături să pună o vorbă pentru stăpânul Ardealului. 

— Meşteră mână ai, Dragomire! făcu domnitorul văzând scrisoarea. Nu 
care cumva s-o foloseşti fără ştirea domniei mele, că ţi-o retez! 


În cele din urmă sosi şi clipa întâlnirii cu marele han, întrucât Mihnea- 
vodă socotea că nu se putea altfel. Nu prea avusese când să se înfățişeze la el 
şi mai cu seamă nu știa cum avea să se poarte acolo. S-ar fi cuvenit să-i 
mulțumească pentru sprijin în dobândirea domniei, dar felul în care o 
făcea... numai bine nu se chema. 

Poate că ar fi amânat cât mai mult, sau poate că niciodată n-ar mai fi dat 
ochii cu hanul, dacă oștenii lui Kadrî-pașa nu l-ar fi găbjit pe dumnealui 
slugerul Grigore Grecescu, care venea iar la Gazi Ghirai, cu o scrisoare din 
partea mazilului. Pașa nu-l cercetă pe prins şi, cum știa că noul bey 
răscumpăra boierii români cu dragă inimă, dar și cu bani grei, îl dădu lui 
Mihnea-vodă pentru câteva pungi burdușite. La rândul său, voievodul se 
întâlni cu noul supus şi văzu că era un bărbat în toată puterea, care i-ar fi 
putut fi de mare folos, căci era şi chipeș și bogat. Nici nu vru să audă să i se 
dea banii de răscumpărare, ba îl şi ținu pe lângă sine, vrând chiar să-i 
încredințeze o slujbă mare. Slugerul făcea pe smeritul și chiar se prefăcea a 
fi bucuros de noua domnie, gata să-l amăgească pe Vodă. Nu se îndoia că 
asemenea lui trebuia să se mai afle și alţii în noul divan, iar întârzierea n-ar 
fi putut decât să-i aducă folos, așa că nu pomeni nimic de întâlnirea ce 
trebuia s-o aibă cu hanul. Nenorocul lui a fost că Dragomir i-a şoptit lui 
Mihnea-vodă cine era de fapt. Bănuiala se dovedi întemeiată și domnitorul 
nu mai putu de bucurie văzând pe ce „comoară” pusese mâna, căci 
Constandin-vodă se plângea de purtarea hanului, cu toate că fuseseră 
înţeleşi să se împotrivească şi el voinţei marelui vizir. Îi mai dădea de veste 
că și prințul Rákóczy s-ar împrieteni cu el, dacă i-ar da drumul acasă fostului 
său general Kemeny, apoi lucrul cel mai de seamă, că marele han avea 
gânduri de neatârnare față de Poartă, iar el, Constandin-vodă, în numele 
prințului, îi făgăduia sprijin. Acuma, în schimb, îi cerea să-l alunge pe Mihnea 
cu turcii lui din ţară. 

Pe dată făcu Dragomir altă scrisoare asemenea cu aceasta, pe care o luă 
Vodă şi a doua zi plecă la Gherghița, unde se odihnea marele han Gazi Ghirai, 
fără vreun gând de plecare. 

Intră în frumosul cort de mătasă şi, făcând o plecăciune, îi zise în felul 
înflorat al musulmanilor: 

— Inima mea saltă de bucurie când mă închin slăvitului urmaș al tuturor 
hanilor, stăpâni ai lumii şi prea-neînfricat braţ al Profetului. Pacea cu tine! 

Acesta mormăi ceva în loc de răspuns şi nu se arătă deloc încântat de un 
asemenea musafir neaşteptat, mai ales că-l știa cu multe legături la sarai. 
Sosirea lui la Gherghița nu putea să fie semn bun, însă nu se pierdu cu firea, 
ci ținu să-i amintească ce îndatorat îi era: 


— Eu aşijderea mă bucur când văd că unii nu uită binele făcut și vin să 
mulțămească, fie şi cu întârziere. 

— Nu știu, slăvite han, dacă aş avea pentru ce. Ba, dacă ar cerceta vreun 
mare dregător cu de-amănuntul... 

— Cutezi să spui că nu oștenii mei l-au izgonit pe beyul celălalt, făcându-ţi 
ție slobodă calea? se răsti hanul. 

— Aşa se pare și s-ar fi cuvenit să-ți aduc daruri pentru asemenea slujbă 
prietenească, numai că eu, fiind sărac, nu am mai avut de unde strânge bani, 
căci supușii domniei mele, adică nu uita, mărite han, e vorba de cei din 
raialele padișahului, au fost duși în robie de oștenii tăi. Poate că ei nu și-au 
dat seama până acuma că n-au intrat în ţară dușmană, și pentru asta am 
venit a te ruga să aibă grijă acum, la plecare. 

— Asta-i curată neobrăzare, beyule, și nu ştiu ce mă opreşte să nu te 
atârn în ștreang. Vrei să mă alungi din țară? De ce să plecăm? Am să te 
zdrobesc! 

— Nu cred că ai face bine, slăvite urmaș al marilor hani, rânji Mihnea- 
vodă, scoțându-l pe tătar din sărite. 

— Ba, cumva, trebuie să mă tem de tine? se sumeţi Ghirai. 

— Nici vorbă, numai că va trebui să dai seamă lui Mehmet Kâprili-paşa. 
Și nu de moartea mea... 

— Ce amestec are el? tresări hanul. 

— Fiindcă l-am înștiințat eu însumi că încă mai eşti în țară și că-l aştepţi 
pe Rákóczy cu oastea, pentru ca împreună să loviți împărăția. 

— Eşti nebun! De unde ai mai scornit și asta? 

Domnitorul porunci atunci lui Dragomir să citească scrisoarea și el însuși 
i-o tălmăci hanului, nu fără oarecare batjocură. Pe măsură ce vorbele 
proaste ale mazilului îl înfundau mai rău, marele han se înroşea de credeai 
că are să crape de furie. 

— Minciună! Scrisoare ticluită de tine. Nici măcar nu are pecete. 

— Asta nu, răspunse domol Mihnea-vodă, însă cealaltă le are pe toate, și 
am s-o trimit sadrazamului. Multă bucurie are să-i facă lui Nureddin- 
Mahmud, care pribegeşte printre leşi și-ți râvneşte locul. Nu crezi, 
puternicule Gazi Ghirai? 

Auzind numele dușmanului său de moarte, care uneltea pe undeva, prin 
Lehia, hanul simți fiori de gheaţă prin șira spinării. Cu marele vizir nu era de 
glumit, iar dacă într-adevăr ticălosul de ghiaur ar avea o asemenea scrisoare 
era pierdut. 

— Cât vrei pe ea? gâfâi tătarul. 

— Pe asta ţi-o dau degeaba! arătă el hârtia din mâna lui Dragomir. 


— Ştii bine pe care! N-o trimite, şi cădem la învoială. Te plătesc în aur 
curat. 

— Preaînălțate han al hanilor, urmaș al vestitului Gingis, eu nu vreau 
bani, ci dimpotrivă, am să-ţi dau, când voi avea. 

— Atunci?! 

— Să te întorci acasă, mulțumindu-te cu robii luați până acum niciunul 
mai mult. Apoi să nu cumva să mai aprindețţi satele, că n-are cine le stinge şi 
voi fi silit să-l rog pe slăvitul sadrazam să-mi trimită oameni, care se vor 
întreba cine a dat foc. 

Era prea străvezie amenințarea, ca să nu priceapă chiar şi marele han, dar 
se stăpâni. 

— Am să-ţi fac pe voie, dar parcă ziceai că vrei să-mi plătești tu? Așa s-ar 
cuveni totuși! 

— Nu pentru ce-ați făcut prin ţară, ci ca să-i dai drumul generalului 
Kemeny, pe care-l ţii rob. 

— Este ozanul meu şi nici el nu vrea să mai plece de la mine, unde este 
cinstit cum se cuvine. La Rákóczy nu mai are unde se duce, căci nici acesta 
nu mai are ţară. 

— Foarte adevărat! Tocmai de aceea m-am socotit să mi-l trimiţi la 
Târgovişte, iar eu mă leg să-ți dau cincizeci de mii de venetici de aur. Nu-s de 
aruncat. Apoi, nici nu-i bine să se ştie la Înalta Poartă că ai pe lângă tine pe 
prietenul lui Rákóczy. Nu crezi? 

— Tu nu eşti om, ci însuși Șeitan! scrâșni Gazi Ghirai. Când ai să-mi cazi în 
mână, te jupoi de viu. 

— Ei, vezi, slăvite han? zâmbi subţire Mihnea-vodă. Eşti pătimaș, iar eu 
nu sufăr să te am de duşman. Ba mai mult chiar, vreau să fim prieteni! și luă 
scrisoarea de la Dragomir, înmânându-i-o râzând. 

— Am să-ți fac pe voie, deocamdată. Dar când ai să-mi trimiţi banii 
pentru rob, să pui şi scrisoarea cea adevărată și abia atunci am să uit că m-ai 
înfruntat. 

— Bineînţeles, viteazule urmaș al marilor hani! se închină Vodă cu mâna 
pe inimă. 

— Năpârcă! șuieră printre dinţi hanul, dar fu auzit. 

— Asemenea cuvinte rămân de obicei înăuntrul sufletului. Și nu se spun 
unui prieten. De altfel, eu ţi-o spun pe față că nădăjduiesc să nu ne mai 
întâlnim, căci nu pot ţine în loc olăcarul, ca să nu afle cumva Kadrî-paşa... 

De astă-dată sudălmile rămaseră în capul marelui han, însă nu se putu 
ține să nu scuipe înciudat, după ce musafirul îi întoarse spatele. 

Pe drum, măria-sa numai că nu chiuia de bucurie şi-i spuse lui Dragomir: 


— Azi a fost o zi mare. Am biruit tătarii și i-am izgonit din ţară. Mai multe 
n-am să spun până n-oi vedea, dar tu să ai grijă de scrisoare ca de ochii din 
cap. 

Într-adevăr, la numai o săptămână după întâlnirea de la Gherghița, ordiile 
tătărești apucară calea întoarsă şi, spre uimirea tuturor, nu mai luară niciun 
rob şi nu dădură foc nici măcar unei căpiţe de paie. De altfel nici nu mai 
erau! În schimb, şi-au dat în petec de îndată ce au intrat în Moldova, care nu 
mai avea stăpân. 


În vinerea luminată a sosit şi înalt-preasfinţitul patriarh Macarie al 
Constantinopolelui, însoţit de vestitul cărturar-călugăr Pavel din Alep şi fură 
găzduiți cu toată cinstea la monastirea Dealu. Măria-sa le ieşise în 
întâmpinare la intrarea în oraş, dinspre Găești, şi au mers tot timpul 
împreună, până sus, pe deal, la sfânta ctitorie. La sfatul de taină ce avu loc 
după slujba vecerniei, înaltul chiriarh își dezvălui ținta călătoriei lui prin 
țările de la marginea de miazănoapte a împărăției. 

— Fiule prea-iubit de Dumnezeu, ne bucurăm din adâncul inimii noastre 
că pronia cerească te-a ales pe tine ca să fii brațul izbăvitor al creştinilor de 
sub urgia păgânească. Marea împotrivire și flacăra răscoalei trebuie să 
pornească de pe aceste meleaguri atât de greu încercate. 

— Trebuie să înţeleg, înalt-preasfinţite, că este și o minte, câtă vreme eu 
nu sunt decât „braţul”, nu-i așa? 

— Sfânta noastră biserică pravoslavnică, fiule, este capul, şi să nu te 
îndoieşti nicio clipă că nu Dumnezeu gândeşte prin judecata slujitorilor lui. 

Chiar dacă ar mai fi avut unele îndoieli, Mihnea-vodă se dumeri cine era 
conducătorul tuturor uneltirilor împotriva padişahului. I se cerea o mare 
îndrăzneală, dar fără oaste şi mai ales cu bani cât mai puțini. 

— Năzuinţe frumoase, ce-i drept, și nu sunt eu cel care să se tragă la o 
parte de la marea luptă, dar țărișoara asta, în care domnesc eu acuma, este 
prea mică şi sleită de putere... 

— Fă-o mare și bogată, bazileule! răspunse patriarhul. Numai așa va fi 
demnă de tine și de strălucitul tron pe care-l vei dobândi în Qostantinyia 
noastră. 

— Oricum, nu cred că românii ar fi prea bucuroşi să se bată departe de 
fruntariile lor. 

— Tocmai pentru aceea, principe, vorbi şi cuvioşia-sa Pavel, trebuie ca 
mai întâi să faci iarăşi Dacia de altădată. Valahii te-ar sprijini, căci, mai 
înaintea ta, voievodul Mihai a dovedit că ţara se poate întemeia. Aici va 
trebui să-şi găsească adăpost și mai cu seamă ajutor împărăţia reînviată a 
romeilor. 


— Dar bani?! întrebă domnul. 

— Se vor găsi! căută să-l potolească patriarhul. Să știi însă că oamenii 
aceştia, de pe aici, și-ar da viaţa şi pe degeaba numai să se vadă cu toții 
laolaltă. 

— Nu mă-ndoiesc, zâmbi Mihnea-vodă, dar nu ne mai putem bate cu 
măciuca. Ne trebuie arme de foc, iar acestea costă... 

Nu primi răspunsul, dar poate că din pricina unui călugăr ce-și băgă sfios 
capul pe ușă și-i pofti la slujba prohodului, fiind aşteptaţi de vlădica Ignatie. 

Noaptea Învierii însă o prăznuiră chiar în biserica domnească din oraş şi 
patriarhul însuși vesti din altar minunea, după care porniră cu toţii să 
înconjoare pe jos orașul, cu lumânările aprinse în mână. Asta a plăcut 
nespus de mult dumnealui cărturarului Pavel, care avea să scrie mai târziu 
că numai în îndepărtata Moscovie mai văzuse aşa ceva. 

După sfânta sărbătoare chiriarhul și însoțitorii lui părăsiră ţara, mergând 
mai departe către miazănoapte, dar făgăduiră ca de Rusalii să se întoarcă, 
spre a lua parte la târnosirea mitropoliei Bucureștilor. Liniştea şi pacea 
părea să se fi aşternut pe la hotare şi, mai cu seamă după plecarea tătarilor, 
oamenii prinseră a se mai întoarce pe la vetrele lor, care mai scăpaseră cu 
viață. Ba veneau și bejeniții din Ardeal, iar câte un ogor arat, ici şi colo, 
umplea sufletul de nădejdea unei vieți mai bune. 


Puţini erau aceia care știau că de Rusalii, odată cu slujba târnosirii 
bisericii, avea să aibă loc şi încoronarea voievodului. Când se înfățișară 
boierii veliți şi toți cei chemați, au fost puși în fața faptului împlinit, mai cu 
seamă Kadrî-paşa, care a rămas cam încurcat de cele petrecute sub ochii lui. 

Slujba a fost făcută iarăși de către patriarh și de vlădica Ignatie, însă când 
să pună măria-sa obolul, ban de aur pentru sfântul lăcaș, a băgat de seamă 
că fusese pregătit un guriiş. Ce-i drept, tare lustruit și strălucea de-ţi lua 
ochii, dar era păgân, încât domnitorul l-a aruncat cu scârbă la pământ. 

— Să fie adus un ban creştinesc! porunci el. 

Păun, care-i era prin preajmă, se și repezi cu un zlot unguresc, la fel de 
bine curățat, neîncăpând vreo îndoială că erau înțeleşi de mai înainte. 
Murmure surde se auziră pe dată şi feţe îngrijorate se uitară primprejur să 
vadă dacă nu cumva se aflase şi vreun turc pe acolo. Se liniștiră când își 
dădură seama că pașa şi oştenii lui se opriseră în afara zidurilor „spurcatului 
lăcaș de rugăciune”, dar s-au găsit binevoitori care să-l înştiințeze de cele 
petrecute. 

Turcul ar fi vrut să facă ceva, dar n-a mai avut când, fiindcă toată lumea 
ieşi din biserică și pe treptele de la intrare avu loc slujba de încoronare, ca să 
vadă întreg norodul adunat acolo. De astă-dată însă a fost rândul pașei să se 


lumineze la față, văzând că ceea ce pusese patriarhul pe capul domnitorului 
semăna cu un „toskul”, aşa cum purtau căpeteniile ienicerilor. Îndată se şi 
auziră vorbe de nemulțumire, mai cu seamă printre boieri, care-și ziceau că 
era un semn rău, căci asemenea căciulă turcească ar fi vrut să însemne 
prefacerea țării în pașalâc, în vreme ce stăpânul se purta ca un ciorbagi- 
pașa. Nu se uitau că boneta era plină de nestemate și costase o avere. 
Mulțumirea de pe fața turcului era destul de grăitoare pentru ei. Curând 
aveau să se pomenească în inima țării şi cu geamii turceşti, doamne- 
fereşte... 

Dar şi mai uimiţi fură cei din preajma bătrânului boier Constandin 
Cantacuzino, care nu se mai putu ţine: 

— Dumnezeule, dar acesta era acoperământul împăraţilor de la Bizanţ! 
Ce să însemneze oare?! 

— Crezi? îl întrebară vreo câţiva. 

Apoi zvonul se lăți, până când măria-sa, întorcându-se cu multă pohfală, 
grăi către norod: 

— Prealuminați oaspeţi şi cinstite fețe bisericeşti au boierești, care vă 
aflați alături de domnia mea la împlinirea voinței lui Dumnezeu, poftesc a vă 
da ştire că voi trage sabia cu osârdie spre a întâmpina orice tulburare adusă 
neamului și țării. lar pentru a pricepe și cei mai îndărătnici, începând din 
clipa asta mă voi chema lo Mihai Radu, în cinstea străbunului martir de la 
Turda! 

— Trăiască măria-sa Mihai-vodă! tună o voce din mulțime și pe dată 
uralele prinseră a răsuna din sutele de piepturi. 

Singuri turcii lui Kadrî-pașa rămaseră nepăsători în fața uriașei bucurii, 
căci nu puteau pricepe spusele voievodului. Se traseră şi îşi dădură ghes în 
trapeza monastirii, unde fusese întinsă masă mare pentru ei, ca să nu fie la 
vederea ghiaurilor când se vor cinsti cu „sângele lui Hristos”, oprit lor de 
sfântul coran. Ceilalţi se repeziră și ei curând la mesele întinse ca la hram 
prin toată ograda bisericii, și s-a încins un chiolhan în lege. 

Frigări uriașe rumeneau berbeci întregi și chiar nişte boi pentru 
prostime, iar pentru fețele mai alese numai miei ghivirdici, viței de lapte ori 
vânat de tot soiul. Butoaiele de vin erau la îndemână și cu toţii închinară atât 
de mult pentru noua domnie, încât la lăsatul serii se încurcară cărările, ba 
chiar şi oștenii lui Kadrî-pașa se amestecară în cele din urmă cu mulțimea. 

După golirea câtorva pocale cu vin de Pietroasele, boierii deveniră mai 
slobozi la gură şi cutezară să-l întrebe pe Vodă dacă era adevărat că noua 
coroană era creştină. 

— De bună-seamă, cinstiţi prieteni. lacă, sfinția-sa Macarie vă poate pune 
mărturie. 


— Noi ne temeam că pofteşti a ne turci! zise banul Preda, zâmbind cu 
înţeles și închinând o cupă. 

Râseră cu toții de asemenea gânduri proaste şi voia-bună domni până la 
răsăritul lunii, cu mult după miezul nopții. Atunci au îndrăznit și alții, anume 
să-și dea părerea că nu făcuse bine batjocorind banul turcesc. Mai cu seamă 
vel-vistiernicul Pârvu Vlădescu se arăta foarte îngrijorat. 

— Bine că-mi aminteşti, boierule! răspunse domnul. Ca să nu mai fim 
siliți a lua de la vecini, am hotărât să facem bani românești, de-ai noștri, că 
doar om găsi și noi aur. Pe ei vor pune să fie scris: „Si deus nobiscum, quis 
contra nos?” 

— Aşa să faci, măria-ta! încuviință bucuros dumnealui Badea Ușurelu, 
care se cherchelise de-a binelea. Numai... să mă ierți că eu, din pricina 
păcătosului de vin, am înţeles şi n-am prea înțeles ce-ai zis. 

— Nu-i de mirare, Badeo, că sunt vorbe latinești! îl lumină vel-logofătul 
Udrişte Năsturel. 

— Aha! Papistășeşti? Şi eu care puteam să jur că am priceput, dar dădeam 
vina pe băutură... 

— N-ai greşit! urmă boierul Udriște. Limba noastră e tare asemănătoare, 
căci aşa vorbeau străbunii noştri. 

Dar vel-postelnicul se dădu bătut. Își aplecă pletele asupra mesei și se 
puse pe sforăit, fiind cel dintâi care încetă „lupta” cu înșelătoarea licoare. 

Numai oaspeţii greci, aflând din gura lui Păun cam ce vorbea domnitorul, 
nu părură prea încântați. 

— Are să se dea el pe brazdă! mormăi chiriarhul, în vreme ce dumnealui 
Pavel din Alep dădu din cap cu îndoială. 

Două zile mai târziu, Kadri-pașa dori să afle ce spuse beyul de 
întâmplarea cu banul turcesc la târnosire, despre care vuia tot târgul. Fu 
primit cu toată cinstea ce i se cuvenea în palatul proaspăt zugrăvit și, după 
salamalecurile și temenelile amândurora, voievodul porunci cafele şi 
dulceţuri. 

— Am auzit că nu prea îndrăgești aurul măritului nostru padișah! zise 
deodată musafirul. Se zice că l-ai fi călcat în picioare. 

— Am să-ți dovedesc, prietene, cât de puţin preţ pun eu pe aur, căci în 
pungile astea bătute cu mărgăritare sunt numai bani buni, de toate soiurile, 
iar eu ți le dăruiesc cu dragă inimă. 

Ochii paşei străluciră cu lăcomie, înșfăcând pungile. 

— Trebuie să mărturisesc, urmă Vodă, că aşa s-a întâmplat, dar am făcut- 
o pentru prostime, ca să mă creadă că sunt creștin. În acest fel îmi va da tot 
aurul de care am atâta trebuinţă. 


— Eşti isteț, beyule, viclean ca o vulpe! Mie însă întotdeauna mi-au plăcut 
oamenii descurcăreţi. Fereşte-te de omul tău, Pârvu Vlădescu... 

— El ți-a spus de întâmplarea din biserică, nu-i aşa? 

— N-am zis nimic, dar nu ţi-e credincios decât pe față. 

Apoi au mai vorbit şi despre tătari, despre ardeleni și moldoveni, precum 
şi câte ceva de cunoştinţele lor de prin Istanbul, după care Kadrî-pașa își luă 
darul şi plecă mulțumit. În sinea sa însă, își zise: „Mare pezevenchi! Socoate 
el că m-a îmbrobodit numai cu un pumn de galbeni? Se înșeală! Va trebui să 
scoată înzecit!” La rândul său, și voievodul îl suduia în gând și îşi făgăduia 
să-i ia îndărăt pungile, ori să i le vâre pe gât. Dar fețele lor erau numai un 
zâmbet! 


ÎN SLUJBA ALTEȚEI-SALE PRINCIPELE 


Principele Rákóczy îl luă prieteneşte de braț pe baronul Borlovâny și păși 
alături de el pe aleile din grădina castelului Petky. Se afla acolo ca musafir, la 
vânătoare și odihnă, dar omul lui Kemeny îl găsi şi ceru să fie primit, spre a-i 
aminti că timpul trecea și fostul general zăcea tot în robia tătărească. 

— Nu știu de unde să scot atâția de mulți bani, se căină prinţul, către 
bănățean. Mai cu seamă că acuma, ajungând în mâna marelui han, va fi și 
mai greu. 

Cât pe ce era să-i spună Lazăr că, decât să fi dăruit o sută de mii de ducați 
marelui vizir, mai bine i-ar fi trimis tătarilor, dar însuși alteța-sa îl lămuri: 

— Dacă noul voievod de la Târgoviște mi-ar fi trimis mie banii, aş fi ştiut 
ce să fac cu ei, dar aşa, s-a apucat de capul lui să-i dea lui Köprülü, în numele 
meu. Și măcar de i-ar fi primit! 

— Cine? Mihnea-vodă? 

Lazăr era descumpănit, căci nimeni nu ştia de acest amestec al domnului 
muntean, el crezând, asemenea celorlalți, că însuși prinţul încercase să-l 
îmbuneze pe turc. 

— Te miră, văd bine, dar să știi că eu însumi sunt uimit, să fie oare chiar 
atât de bogat? Rhedey, care l-a cunoscut la Poartă, zice că ar fi omul de 
credinţă a turcilor... 

— Atunci pentru ce s-o fi făcut? 

— Mi-ar place să știu şi eu. Vezi, pentru aceea m-am gândit la domnia-ta, 
Borlovâny. În ciuda numelui, ştiu că ești din neamul lui și, vorbindu-i limba, 
poţi fi un sol de taină pentru mine. 

— Să mă duc la Târgovişte? 

— Da! Ai să-l tragi de limbă şi poţi să-ți dai seama în ce ape se scaldă, mai 
ales dacă nu cumva este o iscoadă a păgânilor, care încearcă să se strecoare 
printre noi. 

— Dar cu tătarii ce facem? 

— Am să stau cu ei de vorbă la Bălgrad, căci am înţeles că însuși feciorul 
marelui han a venit în solie. Este un semn bun şi nădăjduiesc să mai scad din 
prețul răscumpărării, chiar dacă... 

Nu apucă să-și isprăvească vorba, fiindcă Lazăr îl dobori pământ, 
acoperindu-l cu trupul lui, în vreme ce două săgeți zbură zbârnâind pe 
deasupra. Rămaseră aşa preț de câteva clipe, după care se târâră amândoi 
până în spatele unui tufiş. 

— L-ai văzut? întrebă şoptit prinţul. 

— Erau doi, dar nu cred să ne mai aştepte. 


— Mi-ai scăpat viața, Borlovâny, şi n-am să uit aceasta. Îţi mulțumesc, 
prietene! zise prinţul ridicându-se și întinzându-i mâna. 

— Asta, fiindcă vorbeam despre tătari! zâmbi amar Lazăr. 

— Da' de unde? Anume au folosit săgeata, să nu-mi dau seama că tot banii 
austriecilor au întins coarda arcului. Mai ales că au fost plătiți doi ucigași, ca 
să nu le mai scap. 

— Atunci zic, alteță-serenisimă, să-mi fie îngăduit să merg eu în spate 
până intrăm în castel. N-au să mai risipească bâzâitoarele pe mine. 

— Mă îndatorezi şi mai mult prin credinţa ce mi-o porţi! Îl înţeleg acum și 
pe Kemeny, pentru ce te prețuia atâta. Eşti un om dintr-o bucată și mă bucur 
că nu m-am înșelat când m-am hotărât să te trimit peste munte. N-ar fi peste 
poate ca bogatul voievod să-l scoată pe bunul nostru rob lânos. Dar mai întâi 
să vorbesc cu solii tătari, şi pe urmă ai să pleci. 

Castelanul Petky Istvan fu cuprins de mânie auzind ce se întâmplase și pe 
dată se avântă el însuşi pe urmele ucigașilor, dar nu mai dădu peste ei. 

— N-are rost să-ţi faci sânge rău, dragă Istvan! îi zise prințul. Mi-am dat 
seama că prietenii mei din Praga și Viena nu m-au uitat, şi ar trebui să mă 
bucure. Cu atât mai mult va trebui să facem în așa fel încât cei de la laşi să-l 
alunge pe noul lor domnitor şi să-l aducă înapoi pe pribeagul Gheorghe 
Ştefan, care s-a adăpostit la noi. 

Apoi, laolaltă cu Borlovan au pus la cale cele două solii în părțile de peste 
munte, căci amândoi voievozii erau fugiți sub oblăduirea princiară şi trebuia 
făcut ceva pentru ei. Tot împreună plecară şi la Bălgrad, unde alteța-sa primi 
pe trimişii tătarilor. Se cruci de-a dreptul aflând că marele han se învoise să 
i-l trimită pe robul Kemeny lui Mihnea-vodă, la Târgoviște. Ar fi putut să-i 
pară bine, căci scăpa de o cheltuială şi, pe deasupra, fostul general s-ar fi 
aflat printre creştini, la numai doi paşi de casă. Cu atât mai mult grăbi 
plecarea lui Borlovan, înainte de cea a lui Petky. 


Câtă vreme hălăduise prin preajma lui Kemeny, bănăţeanul învățase câte 
ceva, dar mai cu seamă să-şi ţină gura şi să caute să afle cât mai multe. 
Tocmai ceea ce-i cerea și prințul! Acuma era de mai bine de două zile pe 
drum şi tocmai trecuse de curând creasta muntelui în drum spre Rucăr, 
când oștenii din fruntea suitei lui făcură semn de oprire, arătând spre 
trupurile unor spânzurați la marginea drumului, de crengile unui stejar. 

— După veșminte par a fi tătari! spuse Lazăr, bănuitor. De altfel, nu de 
multă vreme au fost osândiţi, judecând după cum arată. Te pomenești că or 
fi tocmai solii hanului, care au plecat înaintea noastră spre Târgoviște?! Cine 
s-o fi făcut? 


— Oamenii din partea locului, înălțimea-ta! răspunse Simion Horşa, 
slujitorul lui de credință, care dăduse peste leșuri. Numai că păcătoşii ăștia 
aşa se aseamănă între ei, că nu-ţi poți ști care-i unul, care-i altul. 

— Oricum, este vorba de o răzbunare şi, dacă ținem seama că păgânii și- 
au cam făcut de cap pe meleagurile noastre, nu-i de mirare să aflăm 
asemenea fapte. 

Erau gata să plece mai departe, dacă nu s-ar fi băgat în vorbă un fecior 
spătos, de prin părțile Năsăudului: 

— Pe la noi se zice că ştreangul spânzuratului poartă noroc, luminăţia-ta. 
Îngăduie să-mi iau şi eu unul. 

— Ce-ţi veni, măi Zamfire? râse Lazăr. Cu spada, nu cu frânghia te poți 
căpătui! Dar, dacă ţii cu tot dinadinsul, n-ai decât. Ba n-ar fi rău să le tăiaţi la 
toţi și să-i ducem într-un loc să-i acoperim cu bolovani, ca nu cumva să vină 
solii pe urmele noastre și să se mânie, dacă nu vor fi fost chiar ei precum am 
zis. 

Abia apucaseră să îngrămădească pietroaiele peste morți, când se auziră 
pași prin pădure, trosnind crengile uscate sub picior de om, fără nicio 
îndoială. Puseră toți mâna pe spade, dar se liniștiră când li se înfățișă un 
zdrențăros însângerat. 

— Cine ești şi ce pofteşti? se răsti la el Borlovan. 

Nici nu i-a trecut prin cap că n-ar putea fi vorba de vreun localnic, și de 
aceea vorbise româneşte. 

— Eu nu sunt decât un biet rob, boierule, răspunse străinul plecând 
capul. Stăpânul meu... 

Se opri însă pe dată, pregetând să vorbească. 

— Ce-i cu el? Spune ce-ai vrut să spui! Dar nu pricep cum de te mai 
socotești rob, de vreme ce te afli pe pământ românesc? Acasă la tine, după 
cum bănuiesc. 

— Vezi domnia-ta, boierule, eu sunt grec de neam şi n-am fost asuprit de 
stăpânul meu, dar, oricum, nu aș fi părăsit un rănit, la necaz de moarte... 

— Nu cumva ați fost împreună cu cei de colo? întrebă Simion, arătând 
crengile copacului, rămase acuma goale. 

— Ba da, boierule! 

— Solia? se îngrijoră Borlovan. 

— Da! 

Vestea nu-i fu pe plac solului ardelean, căci dacă feciorul lui Gazi Ghirai 
fusese ucis, nici Kemeny n-ar mai scăpa cu viaţă. 

— Cine a cutezat să facă asemenea mârșăvie? întrebă Lazăr. 

— Nişte oşteni domneşti. 

— Ardeleni? 


— Da' cine-i deosebeşte? dădu din umeri robul. Tot româneşte vorbeau 
între ei. 

— Pentru ce nu le-aţi spus că sunteți soli? 

— Nu ne-au dat răgaz să scoatem nicio vorbă, căci ne-au sărit în spate pe 
negândite. 

Borlovan rămase pe gânduri, fiindcă dacă printre cei morţi se afla și 
trupul mârzacului ar fi trebuit să-l ducă îndărăt, la Bălgrad, spre a se mai 
domoli mânia hanului. 

— Arată-mi care ţi-e stăpânul! îl îndemnă el pe rob și se îndreptă spre 
movila de bolovani. 

— Nu-i acolo. Deocamdată încă mai suflă, căci am izbutit să-l trag din 
calea răufăcătorilor. 

— Du-ne la el! 

— Nu mai înainte de a-mi spune cine sunteţi domniile-voastre! se 
împotrivi robul. Nu vă fie cu supărare, dar vă cer să juraţi pe sfânta cruce, ca 
adevărați creştini, că nu-i veţi lua viața nefericitului meu stăpân. 

— Fii pe pace! Suntem şi noi soli și nu vom îngădui să fie încălcate 
drepturile unor oameni pașnici. Alteța-sa prințul Rákóczy este cel care ne 
proteguieşte pe toţi și mă jur că am să-l ajut pe feciorul hanului, ba am să și 
cer socoteală voievodului de la Târgovişte pentru cele întâmplate. Tu să nu 
uiţi toate acestea şi să-i spui marelui han purtarea slujitorilor lui Kemeny 
lânos, care încă mai este în puterea lui. 

— Poetul? se lumină la chip străinul. 

— L-ai văzut? 

— Cum să nu? Toată curtea marelui han îl slăveşște pentru dulceața 
vorbelor sale și măiestria stihurilor. 

— Ei bine, ai să ne povestești mai pe urmă, dar acuma du-ne la stăpânul 
tău, căci am înțeles că-i grav rănit și să nu fie prea târziu. 

Oştenii din suita lui Lazăr nu scoseseră o vorbă în toată această vreme, 
dar la porunca bănățeanului coborâră într-o râpă, urmându-l pe rob. 

— Nu cumva să fie vreo capcană! şopti Zamfir la urechea lui Oargă, bunul 
său prieten. 

— După cum arată zdrenţărosul, nu pot crede. Nu știu de ce, dar socot că 
a spus adevărul, aşa că n-ai teamă. Hai! 

Lunecară pe frunzişul putred până la pârâiașul din vale, unde, într-o 
scorbură, dădură peste rănit. Veniră apoi şi alţii şi cu multă grijă îl ridicară 
pe feciorul hanului, care era îmbujorat la față din pricina fierbinţelilor. ÎL 
aşezară pe un pled legat între doi cai și o porniră domol către Rucăr, dar 
robul se alătură la scara calului lui Borlovan, lăsându-și stăpânul în grija 
oștenilor ce se arătaseră atât de binevoitori. Totuși, dosise în sân un mic 


jungher, iar dacă i s-ar fi întâmplat ceva stăpânului său, s-ar fi năpustit 
asupra „boierului”, amenințându-l. Văzând însă că se purtau frumos cu el, se 
mai liniști, ba se și încrezu în aceşti străini sosiți când nu se putea mai bine. 

Ajungând în sat a fost chemată o doftoroaie, care s-a apucat pe dată să-l 
oblojească pe rănit, dar trebuiau să-l ducă mai departe în căruță, că 
altminteri nu se putea. Însă Borlovan nu îndrăznea să se înfăţișeze 
domnitorului de la Târgoviște împreună cu tătarul, căci nu ştia cum avea să 
se poarte față de el. Nu voia cu niciun chip să-i facă vreun rău feciorului de 
han, ca nu cumva să se răzbune taică-său pe Kemeny. 

— Simioane! îşi chemă el slujitorul. Alege tu vreo patru oameni mai 
dezghețați, care să meargă înaintea noastră la curtea domnească, spre a 
iscodi ce gânduri sunt pe acolo. 

— Mă duc eu. 

— Ba nu! Ai să rămâi cu mine, că aici va fi primejdia cea mai mare. Cei 
care i-au spânzurat pe tătari pot fi la pândă, fiindcă mai sunt doi martori în 
viață. Pricepi? 

— Da, încuviință Horşa. Mă gândesc la Zamfir... Imre... Gliga şi Oarcă. 

— Destui! Îi ştiu, și cred că sunt cei mai nimeriți. Să plece îndată! 

Cei patru încălecară la poruncă şi dădură pinteni pe drumul spre 
Târgovişte. De acolo aveau să se întoarcă și cu o căruţă, asta numai dacă 
domnitorul nu cumva era împotriva tătarului, astfel rănitul avea să fie trecut 
peste munte, în Ardeal, însoțit de Simion şi jumătate din oștenii suitei. 

Trecând de stânca lui Negru-vodă, acolo unde râul Dâmboviţa face un cot 
ca s-o ocolească, fură înconjurați de o ceată de seimeni domnești, după cum 
îi arătau veșmintele. 

— la staţi măi, oameni buni! ridică palma unul spătos, ce părea a le fi 
căpetenie. Cine sunteți şi încotro vă duceţi? 

Mâinile bătătorite îi dădeau de gol că erau mai obișnuite cu sapa și lopata, 
decât cu spada, așa că Zamfir îi răspunse cam în doi peri: 

— Drumeţi! 

— Rămâne de văzut. Eu am întrebat de-ajuns de limpede, nu? 

— Află atunci că și noi suntem oșteni, ca și voi, dar în slujba alteței-sale 
prințul Rákóczy, și avem o treabă la domnie. 

— Apăi, voievodul nu mai este acolo, clipi şiret celălalt și se uită spre 
tovarășii săi. A trecut mai deunăzi la Braşov. 

Năsăudeanul făcu ochii mari, neștiind ce să creadă. 

— Nu cumva a fost mazilit? se băgă Imre. 

— Cam așa a vrut păgânul, numai că noi, norodul, ne-am împotrivit și-l 
ținem tot pe el de adevăratul stăpân, şi nu pe venetic. 


— Despre cine vorbeşti, măi frate? întrebă Zamfir, bănuind că avea în fața 
lui oşteni ai fostului domn. 

— De măria-sa Constandin-vodă, se-nțelege! 

Cât pe ce era să se dea de gol Imre, care avea de gând să-l lămurească pe 
străin, dar Zamfir îi zise pe ungureşte „să-și strângă chinga de la șa”, iar el 
bietul a rămas mirat auzindu-l, dar înțelese pe dată gândurile lui Zamfir, 
când spuse oștenilor: 

— Dacă-i pe așa, ne-am îndrepta și noi spre Brașov, însă, dacă tot am 
ajuns până aici, eu zic să dăm și prin Târgovişte. Nu de alta, dar am cunoscut 
acum vreo doi ani o fetișcană, căreia i-am cam dus dorul. 

— Zii aşa! se lumină căpetenia seimenilor. Bată-te să te bată de poznaș! 
Să te ajute Dumnezeu s-o mai găsești, că, după trecerea spurcaţilor de tătari, 
multe au mai fost strânse și duse cu ei, dacă nu le-au batjocorit și ucis mai 
apoi, oftă el ştergându-și o lacrimă pe furiș. Câinii! 

Niciun alt seimen nu a scos vreo vorbă, dar oamenii lui Zamfir ştiau prea 
bine că se obișnuia aceasta și n-au putut să nu bage de seamă sclipirea de 
ură din ochii lor, când a venit vorba de tătari. Mai înainte de a-și lua rămas- 
bun unii de la alții, căpetenia se întoarse în şa și întrebă, ca într-o doară: 

— Fiindcă veni vorba de ei, nu cumva ați întâlnit în cale doi tătari? 

— Cum de nu? zâmbi Zamfir. Numai că erau vreo şase și se strâmbau la 
noi, scoțând limba. 

— Ahaa! râseră oștenii. Noi i-am spânzurat! cuteză să se laude unul dintre 
ei. 

— Dar, dacă am înţeles bine, v-au scăpat câţiva. Nu vi-e teamă că au să 
ajungă la Vodă, să vă pârască? 

— N-are decât s-o facă, oricare dintre ei, căci noi ne-am dat drept oşteni 
de-ai grecoteiului. 

— Aşa da! încuviință Zamfir şi dădu să plece. 

Căpetenia făcu însă o roată cu calul și se apropie din nou de el. 

— lacă, am uitat să vă întreb dacă ați trecut şi pe la hanul din Rucăr. 

— Și da, şi nu! dădu din cap Zamfir. Dar pentru ce? 

— Spunea flăcăul acela, arătă spre un tânăr mai slăbănog, cum că s-ar fi 
pripășit pe acolo niște cătane, aducând cu ei un tătar rănit. Ne ducem să 
vedem dacă nu cumva este chiar tătarul nostru. 

— Se poate să fi venit după plecarea noastră, dar nu vă sfătuiesc să vă 
luaţi la bătaie cu soldații alteţei-sale. 

— Atunci de unde ştii despre ei? sări pe dată seimenul, aruncându-i o 
privire iscoditoare. 

— Păi, ai cui să fie, dacă de-ai voştri nu-s? Ai voievodului cel nou? făcu pe 
nepăsătorul Zamfir. 


— Mânca-l-ar ciorile de venetic! Cred că ai dreptate, frățioare. Vom fi cu 
băgare de seamă. 

Ridică mâna făcând semn de pornire şi adăugă în zeflemea: 

— Să nu întârzii prea mult la mândruţă, ca să nu dea cațaonul peste voi, 
dacă nu cumva se şi află pe acolo de pe acum... 

— Mulţam de povaţă! îi răspunse Zamfir, dând la rându-i pinteni calului. 

După ce nu se mai văzură unii cu alții, Gliga se apropie şi-i zise: 

— Eşti dat dracului, Zamfire. Cum le-ai mai ticluit şi le-ai întors, se vede 
că te pricepi la minciuni. 

— Dar eu era cât pe ce să mă dau de gol, mormăi Imre. 

— Bine că n-ai apucat, spuse Oarcă. Altfel nu se știe cum mai ajungeam 
noi la capătul drumului. Acuma ştim cine i-a spânzurat pe soli. 

— Vezi însă că au făcut în așa fel ca să se creadă că sunt seimeni de-ai lui 
Mihnea-vodă, gândi Zamfir cu glas tare. 

— Păi ce, morţii mai aveau trebuinţă să afle? se nedumeri Imre. 

— Nu, măăă! îl lămuri Zamfir. Tu nu i-ai auzit pe cei care au scăpat cu zile 
spunându-ne că au fost atacați de oşteni domnești de la Târgovişte? 

— Ai dreptate, încuviință Gliga. Acuma este mai bine că știm la ce ne 
putem aștepta la curtea noului domn. 

— Vedem noi! dădu din cap Zamfir, luând-o înainte. 

În răstimp, la Rucăr, oștenii dădură dovadă de multă nechibzuinţă, 
năvălind în ograda hanului şi cerându-l pe tătar în gura mare. 

Lazăr Borlovan le ieşi în întâmpinare, ducând mâna la mânerul spadei și 
răstindu-se la ei: 

— Cine îndrăzneşte să se atingă de solia alteţei-sale prințul? 

— N-avem treabă cu domnia-ta! răspunse căpetenia seimenilor. Noi 
suntem în slujba domniei și avem poruncă anume. 

— A cărei „domnii”, mă rog frumos? 

— Aaa... nu dăm socoteală! 

— Atunci lipsește pe dată, cu toţi tâlharii tăi, că de nu... 

Borlovan trase sabia şi se repezi, urmat de cătanele din suita lui, silindu-i 
pe năvălitori să se tragă în prima încăpere ce le-a venit la îndemână. 

— Zăvoreşte-i, Simioane! porunci bănăţțeanul și trimise după hangiu. 

Simion dădu să închidă ușa, dar se opri în prag. 

— Au pierit cu toţii! făcu el nedumerit. 

— Cum așa? 

— Nu-i nimeni în odaie. 

Văzură în faţa lor o scoarță ce acoperea peretele și când o dădură la o 
parte se pomeniră în faţa altei uşi, pe care nici nu mai apucaseră s-o tragă 
după ei, în graba fugii. 


— După ei, băieţi! strigă Lazăr. Nu cumva să se fi urcat la catul de sus, la 
mârzac. 

Ajunseră curând la intrarea în iatacul rănitului, unde se afla robul cu un 
topor în mână și le spuse că nu trecuse nimeni acolo. 

— Fir-ar ai naibii de ticăloși! sudui Simion. Parcă au intrat pământ, nu 
alta. 

— Să nu fi apucat pe vreo altă ieșire, din spatele hanului, spuse robul. 

Fu adus și hangiul, însă nici el nu le putu da nicio lămurire, așa că 
răscoliră întreaga casă, din pod în pivniță, dar degeaba. Zăbrelele de la 
ferestre n-ar fi îngăduit decât mâţelor să se strecoare, dar, nemaiavând ce 
face, Borlovan rândui strajă puternică în toată ograda și vegheară până 
noaptea târziu. 

La cel dintâi cântat al cocoşilor dinspre ziuă, luna se ducea agale la 
culcare peste creasta muntelui de deasupra Dâmbovicioarei, iar străjile 
moțăiau cu sâneţele între genunchi. Atunci era somnul cel mai dulce şi 
numai cei siliți să rămână treji prețuiau bunătatea odihnei. Când și când se 
auzea fornăitul cailor legați la conovăţul de sub șopron, iar în sat lătratul 
vreunui câine. Din cele câteva butoaie goale aflate în pivnița hanului, 
începură a se strecura niște umbre, care ajunseră tiptil în dreptul paznicului 
de la cai şi deodată îi aruncară un sac în cap, înăbușindu-i orice strigăt. La fel 
făcură şi cu straja de la scara cerdacului și tare s-ar mai fi mirat Lazăr 
văzând că acela care-i îndruma nu era altul decât hangiul! Urcară cu multă 
grijă ca să nu scârţâie treptele şi, când ajunseră în fața odăii unde dormea 
mârzacul, încercară să pătrundă, tot pe tăcute, având cheie potrivită. Robul 
însă avusese grijă să proptească pe dinăuntru un dulap mare și se trezi pe 
dată, începând să strige după ajutor. Borlovan dădu să iasă, dar fusese 
zăvorât pe dinafară, iar fereastra nu putea să fie de niciun folos. Începu a 
răcni din toate puterile, chemându-și cătanele, şi curând o mare hărmălaie 
cuprinse întregul han. 

Despre sosirea tătarului rănit se auzise şi în sat, așa că locuitorii, porniţi 
împotriva acestor năvălitori-jefuitori, ardeau de nerăbdare să-și facă singuri 
dreptate. Fiecare avea de răzbunat vreo rudă ori vreun prieten căzut rob sau 
ucis de tătari, încât socotiseră nimerită împrejurarea, rănitul fiind de rang 
mare. Și poate că întâmplarea avea să se desfășoare altfel, dacă nu se iveau 
chiar atunci călăreţii vel-spătarului Mihu Brătășanu, care s-a repezit cu 
spada goală în mijlocul mulţimii, suduind de mama focului. Lazăr a putut să- 
i audă glasul de tunet, mustrându-i pe tâlhari și pe săteni de-a valma. 

— Vitat-aţi oare de cinstea neamului nostru, mişeilor? De când se repede 
românul asupra solilor, nemernicilor? Ruşine să vă fie! 


A mai ascultat Borlovan şi alte sudălmi, până să vie însuși vel-spătarul să- 
] dezăvorească, şi mare îi fu mirarea nevăzând pe nimeni cetluit, după cum 
se cuvenea ca să-şi capete pedeapsa. 

— Au fugit ca iepurii cei fricoşi! spuse zâmbind boierul, la întrebarea 
mută din ochii solului ardelean. Să nu vă fie cu supărare, dar avem să le dăm 
de urmă și nu vor scăpa, însă, până atunci, porunca măriei-sale este să vă 
ducem pe dată la Târgovişte. 

La palatul domnesc, Vodă se înfurie de-a binelea când auzi din gura lui 
Zamfir cele pătimite de feciorul hanului. Bătu cu piciorul în podea şi, 
chemând armaşul, îi porunci răspicat: 

— Poftesc să fie prinşi acei ticăloşi şi spânzurați de același copac de care 
au atârnat ei pe solii marelui han. Am zis, şi să nu faci altcum! 

Ba chiar și atunci când s-a înapoiat vel-spătarul Brătășanu, măria-sa şi-a 
arătat nemulțumirea că n-a adus în obezi pe făptuitori, ci i-a lăsat să fugă. 

De față la vorbele voievodului se aflau atât solul prinţului, cât și cel al 
marelui han, măcar că acesta se sprijinea de umărul robului său, fiind cam 
slăbit. 

— Îmi pare nespus de rău, viteazule Kalgay, pentru cele ce ai pătimit în 
țara domniei mele, îi zise Vodă în turceşte. Rogu-te să treci cu vederea și să 
te odihneşti spre a te înzdrăveni. Fii fără nicio grijă, că vinovații își vor 
căpăta osânda. 

— Îţi mulțumesc, beyule, pentru bunătatea ce-mi arăţi şi te-aş ruga să dai 
ascultare și robului meu, care are a-ţi spune câteva cuvinte. 

Domnitorul se uită la omul de care se sprijinea mârzacul şi ridică 
sprâncenele a mirare, neștiind ce avea să-i spună. 

— Mărite doamne, zise acesta cu smerenie. Cutez a-ți aduce aminte de o 
întâmplare mai de demult, când un grec te-a însoţit la trecerea Dunării, pe 
vremea când erai copil şi mergeai la Istanbul. 

— Da! E cumva vorba de Haralambos? Ai aflat ceva despre el? 

— Eu sunt! 

— Nu-i cu putinţă! 

— Sunt mai albit de ani şi gârbovit de necazurile ce s-au abătut asupra 
mea, dar eu n-am uitat pe Franţ cel de odinioară. 

— Haralambos! făcu Vodă și fu cât pe ce să-l îmbrăţișeze pe ocrotitorul 
lui de altădată. Tu, rob? Am să te răscumpăr pe dată. Vei rămâne de acuma 
cu mine! 

— Greu îmi vine să nu-ţi fac pe voie, slăvite voievod, dar eu am muiere și 
copii acolo, la Crâm, și nici chiar rob nu sunt, ci mai curând un slujitor şi 
prieten al lui Kalgay-soltan. N-aş putea să mă despart de viaţa asta de acum, 
măcar că mă sfâșie amintirile şi mi-e tare dor de sora mea Thamar. 


— Am s-o chem aici, iar tu poţi veni cu toată familia, dacă pofteşti, căci nu 
voi uita niciodată binele ce mi-ai făcut. 

— Acuma sunt mulțumit dacă mă voi întoarce împreună cu stăpânul meu 
vindecat şi fără să mai pătimim altceva pe drum. Pe urmă, voi mai vedea. 

Haralambos îngenunchease la picioarele domnitorului și acesta dădu să-l 
ridice, în vreme ce grecul îi sărută mâna, udându-i-o cu lacrimi și 
murmurând: „Franţ, Franț...” 

Despărțindu-se de feciorul hanului, Vodă se duse zorit în spătăria mică, 
unde îl aşteptau „tâlharii” de la Rucăr. 

— Ai făcut treabă bună, Tănase! îl lăudă el pe căpetenia țăranilor ce se 
făcuseră haiduci din poruncă domnească. 

Se afla de față şi Dragomir, care se vede că știa taina întâmplării şi ținu să 
spună: 

— Din păcate, măria-ta, au nimerit și solii ardeleni şi... 

— Ba dimpotrivă! se bucură domnul. Ei socotesc că a fost uneltirea lui 
Șerban-mazilul, iar bănăţeanul se teme mult de viaţa lui Kalgay. 

— După câte am aflat, era prieten cu Kemeny, care acuma-i rob la tătari, 
şi pe drept se gândeşte că marele han s-ar răzbuna asupra aceluia, dacă fiu- 
său ar păți ceva pe la noi. 

— Totuși, urmă Vodă, Tănase și ai lui au mai împuținat din tătari, 
spânzurându-i. Bine că n-aţi încurcat treburile și să-l fi spânzurat pe mârzac, 
dar mai ales pe robul său, care este scump inimii mele. 

— N-am avut încotro, stăpâne, şi pentru aceea l-am şi pălit, dar nu ne-am 
aşteptat să fie atât de gingaș, răspunse Tănase. 

— Doar n-ai fi vrut să nu simtă, la asemenea despicătură ce i-aţi făcut? 
zâmbi Vodă. Oricum, sunt mulțumit de slujba voastră și am poruncit la 
vistierie să vi se înmâneze răsplata, însă nu vă arătați la vedere, câtă vreme 
mai sunt ardelenii şi tătarul prin preajmă. 

— Să trăieşti, măria-ta! 

Îngenuncheară cu toții, iar după ce sărutară, pe rând, mâna întinsă, 
părăsiră încăperea. 

Rămas singur numai cu credinciosul Dragomir, voievodul oftă și se uită 
pe fereastră. 

— Multe mai avem de împlinit, Dragomire, ca să ne vedem visul cu ochii. 
Până atunci va trebui să mă ajuţi! 

— Cu toată credinţa, mărite doamne! 

— Tot așa socoteam și eu, şi pentru aceea am hotărât ca să-l însoțeşti 
până acasă la el pe Kalgay, de unde te vei întoarce cu Kemeny, căci hanul nu 
prea se zoreşte să-şi țină făgăduiala. Trebuie să vină aici, la domnia mea, în 
Târgovişte, şi nu în altă parte. M-ai înțeles? 


— Da, preamilostive! înclină capul Dragomir şi ieși din încăpere cu 
spatele înainte. 

Către seară, măria-sa îl pofti la cină pe solul prinţului și nu precupeţi nicio 
laudă la amintirea părintelui său, Marcu, cel ce fusese prieten credincios şi 
slujitor răposatului Gaşpar-vodă din Moldova. Asta i-a făcut nespusă plăcere 
şi Lazăr se lăsă furat de bunăvoința domnească, dar mai ales când Vodă 
aduse vorba despre ţara cea mare, a tuturor românilor, bănăţeanul îi jură 
credință veșnică și sprijin nesmintit în izbândirea unor asemenea gânduri. 

A doua zi ieşiră împreună la vânătoare şi se nimeri în aşa fel că numai 
voievodul şi cu solul ardelean se aflau împreună, ceilalți risipindu-se prin 
pădure. De fapt totul fusese pus la cale de Păun, la porunca domnitorului, 
care poftea să vorbească fără martori nedoriți. 

— Să ştii că nu întâmplător mi-am luat numele măriei-sale Mihai cel 
viteaz, cinstite oaspete, îi spuse deodată Vodă. Am trebuință de sprijinul 
prințului domniei-tale, până să apuc stăpânirea Moldovei, că mai apoi mă 
voi descurca fără el. 

— Mă cam îndoiesc, măria-ta, să fie cu putință, dădu din cap Borlovan. Nu 
de alta, dar el însuși se socoate îndreptățit la domnia țărilor noastre 
românești. 

Călăreau scară la scară, caii mergând la pas, ba îi lăsară să și pască, de 
parcă n-ar fi ieşit la urmărirea vânatului. Chiar și dacă le țâşnea vreo vulpe, 
ori altă lighioană, o lăsau să fugă, ca și cum n-ar fi văzut-o, căci altele le erau 
gândurile. 

— Uite ce este, zise deodată Vodă. Am să-ți dovedesc de câtă încredere te 
bucuri în ochii domniei mele, dezvăluindu-ţi planurile pe care le nutresc. 
Ştiu că l-ai slujit pe Kemeny și că ţi-ar fi pe plac să-l scapi de robia 
tătărească, dar nu ai cum s-o faci. 

— Asta cam așa-i! oftă bănăţeanul. 

— Ei bine, află că în scurtă vreme generalul va fi adus la curtea domniei 
mele. Marele han îl va trimite negreşit! 

— 7? 

— Da! Ai auzit foarte bine! Se înțelege că nu-l voi ţine rob, că îl voi slobozi 
pe dată și-l voi primi cu toată cinstea, în aşa fel ca să nu uite facerea de bine. 
Rákóczy nu se îndură să se lepede de dușmanul meu, Constandin Șerban, în 
loc să-mi stea în ajutor împotriva păgânilor. Atunci ar fi cu mult mai bine ca 
fostul rob Kemeny să-i ia locul. Nădăjduiesc să fi priceput, nu-i așa? 

Lazăr fu cu adevărat uluit de cele auzite, căci asta însemna nici mai mult 
nici mai puțin decât să uneltească pentru înlăturarea stăpânului său de la 
Alba Iulia, şi era o cutezanţă prea mare. 


— Oricum, poftesc bani, oşteni şi mai ales izgonirea mazilului! urmă Vodă 
cu glas hotărât. De celelalte mă îngrijesc eu! Nu-ţi cer răspuns pe dată, dar te 
rog să chibzuieşti și să nu mai spui nimănui cele ce am vorbit împreună. 

Apoi dădură pinteni cailor şi se părea că numai grija vânătorii îi scosese 
pe cei doi în pădure. Odată cu ei, un mistreţ și un căprior fură aduși la locul 
de întâlnire, unde mai adăstau și alţii, printre care și vel-vistiernicul Pârvu 
Vlădescu. Tare s-ar mai fi nedumerit dumnealui, dacă ar fi ştiut că cele două 
sălbăticiuni fuseseră ucise de oamenii lui Păun, și nu de sulița domnească. 
Totuși bănuia că vorbe de taină fuseseră schimbate în adâncimea codrului, 
şi mult ar fi dat să fi aflat măcar o parte. Lăudă și el, laolaltă cu ceilalți boieri, 
măiestria voievodului şi împreună apucară calea spre cetatea de scaun. Spre 
amurg, pe când soarele se ascundea pe după turnul Chindiei, aruncându-şi 
ultimele lui raze spre dealurile din depărtare, sosi şi alaiul domnesc la palat. 

Un iuzbașă se înfățișă voievodului și îngenunche în fața lui. 

— Măria-ta, dumnealui Spiru-ispravnicul de la Bucureşti a prins pe acești 
păgâni şi mi-a poruncit să-i înfățișez la judecată. 

Abia atunci băgă de seamă Vodă pe cei patru tătari legați fedeleş lângă 
căruța cu coviltir, trasă mai lângă zidul de lângă turn. 

— Dar în căruţă ce au? întrebă el, socotind că va fi fiind ceva de furat. 

— Nişte muieri, măria-ta, răspunse oşteanul. 

— Ceee?! Sloboziţi-le de îndată și spânzurațţi-i pe ticăloşi! Asta este 
judecata domniei mele! 

Atunci sosi şi Dragomir, care spuse cu glas scăzut: 

— Slăvite stăpân, sunt nişte roabe trimise de han către sultan. Nu ne 
cunosc limba şi nu-s de pe aici. 

— la să le văd şi eu! zise domnul, înaintând spre căruţă. De ce neam sunt? 

— Circaziene, doamne, răspunse Dragomir. 

— Femei frumoase, mormăi Vodă ca pentru sine. De altfel nici nu le-ar fi 
dăruit padişahului dacă n-ar fi aşa. Desfaceţi coviltirul! 

Cele patru fete se înghesuiră una în alta, speriate, dar una se ținu mai 
băţoasă, înfruntând privirea domnitorului. Nu-i vorbă că și acesta simți un 
fior prin inimă şi, întinzând mâna spre ea, o întrebă turceşte care îi era 
numele, dar nu căpătă răspuns. Atunci trimise după Haralambos, ca să-i 
slujească de tălmaci. Ar fi putut prea bine să se folosească de vrun tătar care 
le însoţise, dar grecul era mai de credinţă şi nu l-ar fi minţit. 

— Poftesc să aflu câte ceva din povestea acestor fete, dar mai cu seamă 
despre frumoasa aceasta mai ochioasă. Vreau să știu cum o cheamă! 

Haralambos le iscodi pe fiecare în parte şi în cele din urmă se întoarse 
către voievod zicând: 


— Măria-ta, fata de care ai întrebat este o prințesă georgiană, pe nume 
Nona. Împreună cu celelalte, care sunt şi ele de viță boierească, au fost 
robite de tătarii nogai şi, ajungând la un neguţător de robi, au fost 
cumpărate de Gazi Ghiray pentru haremul padișahului. Mai spun fetele că au 
avut cu ele şi blănuri scumpe, ambră, ba și trei sute de pungi cu zloți, dar le- 
au fost luate de ghiaurul care i-a oprit din cale. 

— Spiru! mormăi domnitorul zâmbind mulțumit de isprava slujitorului 
său. Nu se îndoia nicio clipă că acesta îi va trimite prada la Târgovişte, dar 
nu se putea dumeri pentru ce nu trecuseră de-a dreptul pe la Babadag, ci se 
încumetaseră prin locuri pline de primejdie, cu atât de puţini însoțitori... 
Dezlegaţi tătarii! porunci el deodată. Tu, Haralambos, să le spui că-mi pare 
tare rău de cele petrecute, iar când s-or întoarce de la Istanbul am să-i 
răsplătesc. La Giurgiu vor căpăta tot ce li s-a luat... și tot aşa să-i povesteşti şi 
lui Kalgay-soltan. 

Mulţi din cei de față s-au mirat de bunăvoința domnitorului, iar alţii își 
ziseră că o făcea pentru ochii cei frumoși ai „tătarcei” şi nu se îndoiau că 
aceasta avea să petreacă noaptea în așternutul domnesc. Însă Vodă porunci 
ca după ce vor fi ospătațţi cu toţii, şi roabe și însoțitori, să plece la drum chiar 
în aceeași noapte. 

În iatacul de taină al domnitorului fu chemat mai întâi Dragomir, care, 
obișnuit să asculte cele mai năstrușnice porunci, nu se mai miră de cele 
auzite: 

— Trimite pe Tănase cu oamenii lui, care vor să-și mai spele jungherele în 
sânge tătăresc, şi să facă în așa fel ca roabele să rămână fără pază. Mă 
înţelegi, nu? 

— Prea-bine, măria-ta! Dar mai apoi? 

— Te ţii şi tu prin preajmă cu o carâtă, în care ai s-o urci pe prințesa 
circaziană şi în goana cailor să fii cu ea înapoi înainte de revărsatul zorilor. 
Să nu bage nimeni de seamă! Pe celelalte, are să le ducă Păun până la pașa 
de la Rusciuc. Doar dacă râvnești și tu la vreuna... zâmbi Vodă. 

— M-a ferit Dumnezeu! De-o fi să mă leg de careva, atunci trebuie să fie 
de credința mea! se apără Dragomir făcând o cruce şi scuipându-şi în sân. 

Voievodul dădu din umeri, căci el nu se gândise niciodată că femeia poate 
fi altcum dacă era de altă credinţă ori limbă. Se uită surâzător în urma lui 
Dragomir, care se silea să-i împlinească porunca, apoi bătu din palme și se 
ivi un copil de casă. 

— Să vină Păun! 

Până să se înfățișeze acesta, ieși în ceardacul palatului şi mai aruncă o 
privire asupra căruţei, care se pregătea de drum, dar pe Nona n-o mai zări, 
fiindcă fusese tras din nou coviltirul. 


— Măria-ta! auzi el în spate vocea lui Păun. 

— Bagă bine în cap, Pavos! îi zise el pe grecește. Dragomir îi va ucide pe 
tătari, căci nu trebuie să ajungă cu mâna goală la padişah şi nici n-am căpiat 
să le dau înapoi banii şi blănurile. Sultanul are destule! Însă mi-a rămas 
inima la prințesa aceea, pe care Dragomir are s-o aducă pe furiș la domnia 
mea. Celelalte au să rămână în seama ta, să le duci mai departe. Dar nu uita 
că, dacă apucă să treacă Dunărea, vor spune, ca şi aici, că au fost prădate pe 
drum. Ai înțeles? 

A doua zi, pe la prânz, întregul târg află că niște țărani domnești au dat 
peste tătarca aceea ochioasă plângând de mama focului într-o căruță la 
marginea Găeștilor. Ticăloşii de paznici păgâni dăduseră bir cu fugiţii și 
poate că le târâseră după ei pe celelalte, dacă nu cumva le-or fi luat lotrii 
care îi atacaseră 

Și din nou sudui și blestemă vel-vistiernicul Pârvu, când trebui să 
răsplătească fapta țăranilor, care de la o vreme se cam ţineau în calea 
treburilor domnești și întotdeauna făceau slujbă plăcută domnitorului. 

Dar şi Dragomir se cam îndoia că cele trei fete aveau să ajungă acasă pe 
calea apelor, pe la Silistra, aşa cum îi spusese Păun, chipurile, că le urcase pe 
o corabie genoveză la Giurgiu. În schimb, speriata Nona se bucură de o 
cinste asemenea unei domnițe din sângele Basarabilor, căci, la numai câteva 
zile, Vodă lăsase să se audă asemenea zvon de neînchipuit. 


SECERIŞUL SÂNGEROS 


Măria-sa Mihai Radu-Vodă se dovedise a fi gazdă primitoare pentru 
Kalgay-soltan, întâlnindu-l adesea, fără să-l întrebe de rostul lui la curte sau 
dacă are gând de ducă. lată însă că într-una din zile, pe când se plimba prin 
grădina din spatele palatului, acesta veni la el și-i spuse: 

— Mărite bey, mi-ai scăpat viața şi un tătar nu uită asta niciodată. Te poți 
bizui pe mine! Cere-mi ce-ţi pofteşte inima și, dacă îmi va fi în putinţă, îţi voi 
împlini dorința. 

— Eheeei! făcu Vodă gânditor. Ai voştri mi-au cam golit ţara de oameni, şi 
dacă mi-aţi da îndărăt barem jumătate... 

— Tu ştii prea bine, luminate bey, că oşteanul face ce vrea cu robul său, și 
n-am atâţia bani să-i răscumpăr. Cât despre Kemeny, va veni la tine, dacă n-o 
fi chiar pe drum, căci tatăl meu îşi ține făgăduiala. 

— N-a prea avut de ales atunci, zâmbi răutăcios domnul. 

— Ai dreptate, însă acuma voiesc a-ţi vorbi despre altele. 

— Te ascult! 

— Urechile tale să audă, mintea să înțeleagă, inima să poruncească, dar 
limba să-ți fie mută, se zice pe la noi. 

— Aşa va fi, precum ţi-e voia! îngădui Vodă zâmbitor. 

— Atunci află, înțeleptule bey, că slăvitul meu părinţi Gazi Ghirai este un 
leu curajos şi nu mai vrea să ştie de stăpân. Suntem urmașii lui Gingis-han şi 
ai oștenilor săi, iar sângele lui Timur Lenk clocotește în spița neamului 
nostru. Nu mai vrem să fim slugile turcului. 

— De fapt le sunteţi numai prieteni, zise domnitorul. 

— Cu sila şi de nevoie. Ajunge! 

Voievodul îl privi uluit, neștiind ce să creadă, însă privirea deschisă a 
tătarului îl îndemnă să nu se îndoiască de ceea ce spunea. Totuși hotărî să-l 
mai iscodească. 

— Nu pricep, de ce îmi spui tocmai mie asemenea cuvinte, câtă vreme ştii 
că am căpătat domnia, în ţara strămoşilor mei, de la marele vizir, căruia i-am 
jurat credință? 

— Aşa s-ar părea, dar tatăl meu a ghicit înțelepciunea ta şi mai ales 
viclenia de care ai dat dovadă când v-aţi întâlnit. I-a fost pe plac înfruntarea 
ta, când el avea puterea, şi... ar mai fi încă ceva. 

— Ce anume? 

— Ştiu de la robul meu că numai te prefaci a fi cu turcii, căci tot ghiaur ai 
rămas. Dușmanul duşmanilor noştri nu ne poate fi decât prieten. 

— Va să zică el m-a dat de gol? Bine! Dar ceea ce știa despre mine era de 
demult, pe vremea copilăriei mele. Dacă în răstimp m-am schimbat? 


— Nu prea te arată firea. 

Voievodul îşi scarpină încruntat barba, neştiind ce să facă mai ales dacă 
trebuia să se încreadă în spusele tătarului. Nu cumva era o iscoadă? 

— Şi dacă ar fi așa cum spuneţi voi, ce ar trebui să fac? 

— Mai întâi, să nu te împotrivești oștenilor noştri să treacă prin ţara ta... 

— Iarăşi? Mi-ajunge cât au hălăduit pe aici golindu-mi bucatele şi 
rărindu-mi oamenii! Şi.. mă rog, unde poftesc să meargă vitejii tăi 
războinici? 

— La Istanbul? 

— Aţi înnebunit? Dar ce vă închipuiţi, că-i veţi putea birui chiar în inima 
țării lor? Numai pașalele de la Dunăre v-ar spulbera, până să apucațţi a trece 
pe malul celălalt. 

— Avem prieteni de nădejde. 

— Pe Rákóczy? 

— Poate şi pe el, dar şi pe mulţi alții, care se vor răscula chiar în „inima 
țării”, cum spuneai mai înainte. 

— Aici este mâna lui Haralambos! El v-a sucit mintea, cu grecii lui, care au 
să vă sară în ajutor, nu-i așa? 

— Marele han nu se ia după nimeni! ridică mândru capul mârzacul. 
Haralambos este numai un rob, nu uita asta! 

— Nu trebuie să te mânii pentru atâta lucru, dar voiesc să aflu și eu ce 
gânduri aveţi, mai înainte de a făgădui ceva. 

— Dacă te temi să te amesteci cu noi, atunci n-ai decât să rămâi de o 
parte, dar să ne laşi să trecem pe la tine. Vei căpăta în dar pământul dintre 
Dunăre şi Mare, dacă faci asta. 

Domnitorului i se părură nişte vise nebuneşti, cele ce auzea, însă, gândind 
mai bine, ale lui nu erau departe de cutezanţa tătarilor şi prietenia cu ei i-ar 
fi prins bine, mai cu seamă că, fără să ceară, se pomenise de vechiul pământ 
românesc al Dobrogei. 

— Deocamdată, zise domnitorul cu voce tărăgănată, am să mai 
chibzuiesc, fiindcă eu nu am nici bani, nici oaste. Dar, dacă o fi să se întâmple 
după cum ai spus, să ştii, Kalgay-soltan, că niciodată n-am să înfig jungherul 
în spatele unui luptător îndrăzneţ! 

— Atunci nădăjduim că ne vei ajuta? 

— Poate că da! 

Se despărțiră ca buni prieteni și mârzacul făgădui să-i dea de veste la 
vreme potrivită. De aceea, măria-sa rămase cam nedumerit când, la o 
săptămână după plecarea oaspetelui tătar, sosi la Târgoviște un olăcar al 
hanului, vestindu-l că porunca sadrazamului era ca să-l întovărășească 
împotriva lui Rákóczy. „Să mă fi amăgit Kalgay?... Oare nu cumva acesta să 


fie începutul?... De ce în Ardeal și nu împreună cu ardelenii împotriva 
turcilor, cum m-a lăsat să înțeleg?” se întrebă voievodul, fără să găsească 
răspuns. 

Se hotărî să cheme şi divanul, spre a chibzui împreună cu sfetnicii săi ce 
cale ar trebui să urmeze. Adunarea însă avea să se facă mai greu, căci mulți 
dintre ei se trăseseră pe la moșie, de când voievodul cheltuia mai multă 
vreme pentru frumoasa „tătarcă” decât pentru treburile ţării, aşa după cum 
spuneau unii. 

Vel-clucerul Dicu Buicescu se întâlni cu vel-vistiernicul Vlădescu, în 
drumul lor către palat, şi mai că n-au apucat să-și dea bineţe, ci au început 
de-a dreptul cu ceea ce-i rodea: 

— Ce zici, Pârvule, de ţiitoarea lui Vodă? 

— Şi-a găsit tocmai o păgână... L-a tras aţa către ai lui! 

— Nu poţi spune că nu-i frumoasă... 

— Că jupâniţele noastre or fi niște sperietori de păsări? Mai mare ruşinea 
să-și ia o roabă! 

— Se zice că-i de neam mare. 

— O fi la ei, acolo, dar la tătari a fost slugă. A făcut de râs țara și domnia. 
Să ştii, Dicule, că aşa nu mai merge. Ţi-o spun eu, că doar am oamenii mei la 
Poartă. Valideaua s-a făcut foc pe el, fiindcă nici atunci când a venit ca să se 
facă domn nu a trecut pe la ea, cu toate că îi fusese țiitoare. 

— Nu mai spune! Să nu fie numai clevetiri! 

— Ba-i adevărul gol-goluț. Mă jur pe sfânta cruce! se închină vistiernicul 
Pârvu. Dar când o afla de tătarcă?... 

— Eu ce să zic? Muierile turcului nu se ceartă între ele pentru bărbat, ca 
ale noastre, zâmbi vel-clucerul. Chiar și pentru o pârlită de roabă ţigancă, ar 
fi în stare să-ți scoată ochii. 

— Nu vorbi așa, Dicule! Apoi, ce să mai zic, mie nu-mi miroase a bine nici 
prietenia asta cu ardelenii, ba şi cu tătarii. 

— Crezi, domnia-ta, că... 

— Păi, nu văzuși tot felul de soli perindându-se pe la Vodă? Socoţi că 
degeaba ne-a cerut să-i spunem Mihai și nu Mihnea, cum a fost botezat?... 
Dacă va fi fost! 

— lar bătălie? Te pomeneşti că are să-i cheme şi pe rumâni la oaste, iar 
atunci să te văd cu cine mai lucrezi ogorul... 

— Tot ce se poate. Oricum, va trebui să fim cu ochii în patru, să nu ne mai 
amăgească cu vorbăria lui, şi să ne împotrivim cu toţii! Eu, mai ales, tu știi 
că... 

— „Ai oameni la Poartă”, îi luă vorba boierul Dicu. Tu va trebui să 
vorbeşti cel dintâi. 


Poate şi-ar fi vărsat şi mai mult focul, dacă nu s-ar fi pomenit chiar în fața 
porţii, trebuind să intre degrabă la divan. Lipseau Cantacuzineșştii şi 
Craioveştii, dar măria-sa nu avea vreme să-i aștepte, aşa că se așeză în jilț şi 
le spuse: 

— Boieri dumneavoastră, cinstiți sfetnici ai domniei mele, inima îmi 
tresaltă văzându-vă credința, și pentru aceea n-am să folosesc vorbe 
meșteșugite, ci vă voi dezvălui totul de la capăt. lată despre ce este vorba: 
turcul ne bagă spada în coastă ca să pornim împotriva fraţilor noștri de 
peste munte. Nu ştiu dacă tătarii au s-o facă, fiind de felul lor cam dornici de 
jaf, dar domnia mea am socotit că noi vom merge alături de ei. 

Un murmur surd străbătu rândurile boierilor, însă Vodă se prefăcu a nu-l 
lua în seamă. 

— Voi, cinstiţi boieri, sunteţi înțelepții neamului nostru, coborâtori din 
sfetnicii bătrânilor noștri voievozi şi vouă vă cer să vă împotriviți păgânului 
ca și înaintaşii noștri deopotrivă. Au să fi uitat oare, duşmanii creștinătății, 
de Rovine şi Călugăreni? Să nu-şi mai aducă aminte de marele Mihai?... 

Nimeni nu cuteza să scoată o vorbă. Cei mai mulți își lăsară bărbile în 
piept, aşteptând ca altul să cuteze, dar voievodul se amăgi luându-le tăcerea 
drept încuviinţare şi urmă: 

— Ei bine, pornim lângă turci până vom da față cu ardelenii, şi atunci îi 
vom păli pe păgâni, prinzându-i la mijloc, iar când n-o mai scăpa niciunul cu 
viață, trecem şi Dunărea, spre Istanbul! 

Din nou liniște. Abia într-un târziu vel-vistiernicul Pârvu își drese glasul 
şi spuse tărăgănat: 

— Mărite domne, frumos ai grăit şi ne-a plăcut milosârdia creștinească a 
măriei-tale. Eu însă, nevrednicul, am oamenii mei la Poartă şi, cum s-ar zice, 
cam ştiu ce se vorbeşte pe acolo. Socot că nu e bine să ne împotrivim puterii 
otomane. 

Se auziră mormăieli de încuviințare printre boieri, dar privirea încruntată 
a voievodului le opri pe dată. Ochii lui cercetau de-o fi barem unul singur să- 
l privească în față, însă nu găsi. Îşi muşcă buza până la sânge și se căi că le 
arătase încredere, apoi deodată se însenină: 

— Mărturisesc, cinstiți sfetnici, că mare este uşurarea domniei mele 
văzând credinţa pe care o arătațţi preaslăvitului nostru sultan, Mehmet-khan, 
Alah să-i hărăzească zile fericite! Mergeţi așadar la casele voastre, strângeți 
oastea ce se cuvine după datină şi ne vom întâlni cu toţii în tabără la Șoplea, 
unde va veni și Kadrî-pașa cu vitejii lui războinici. Rămâneţi sănătoşi! 

Puţini au fost aceia ce şi-au dat seama de glasul batjocoritor al 
domnitorului, care îndată ieşi, fără să se mai uite la nimeni. Alinarea și-a 
găsit-o numai în „iatacul doamnei”, unde l-au dus pașii în neștire. Acolo, 


frumoasa domniță georgiană ciupea corzile unei alăute, murmurând un 
cântec duios. Se lăsă în genunchi în faţa ei, cuprinzându-i picioarele, în 
vreme ce ea, oprindu-se din cântat, începu a-i mângâia creștetul, aşa cum 
făcea în îndepărtata lui copilărie jupâneasa Anisia, bunică-sa. 

— Frumoasa mea prinţesă, tu nu poți înţelege câtă amărăciune îmi 
bântuie sufletul. Am rămas singur, înconjurat de oameni lași și fricoşi, iar 
dacă n-ai fi tu, să mă potoleşti cu zâmbetu-ţi nevinovat, mai că i-aș căsăpi pe 
toţi. Rău îmi pare că nu mă înţelegi! 

— Mihai, şopti fata drăgăstos. Mihai... eu iubesc pe tine! 

— Şi eu! sări Vodă şi o luă în braţe. Acuma nu mai sunt singur, căci te am 
pe tine, scumpa mea. Am să izbândesc și peste împotrivirea ticăloșilor. Ai să 
vezi! 

Începu s-o mângâie, acoperind-o de sărutări, când, deodată, auziră 
ciocănituri în uşă. 

— Cine-i? întrebă răstit voievodul, căci asemenea îndrăzneală aducea 
după sine o veste proastă, fără îndoială. 

— Eu, Dragomir, măria-ta. 

— Mergi în spătăria mică și aşteaptă-mă! 

Dar farmecul îmbrăţișării pierise. Voievodul se ridică și, rânduindu-și 
veşmintele, se duse degrabă după slujitorul său. 

— Ce s-a întâmplat? întrebă el de cum intră în încăpere. 

— Boierul Vlădescu împreună cu alţii au plecat în galop către București. 
Am pus pe Tănase pe urmele lor, dar aştept porunca măriei-tale, dacă să-i 
oprim ori să-i lăsăm în pace? 

— Bine ai făcut că mi-ai dat de ştire, dar slobozi sunt să meargă unde li-e 
voia. Totuşi, ar trebui să pui iscoade pe urmele lor dacă vor trece mai 
departe. După cum mă bate gândul, se vor duce spre Dunăre, ca să facă 
plângere la Poartă, şi atunci... 

— Am înțeles, măria-ta! fu răspunsul scurt al lui Dragomir. 

Se înșelase însă voievodul, căci boierii aveau de gând să se înfăţișeze lui 
Kadrî-paşa, care se afla cu tabăra la Gherghița. Acesta nu prea era în toane 
bune, fiindcă abia ajunsese la Silistra și primise darurile și plocoanele 
supușilor săi, când a venit un ceauș cu porunca sadrazamului să plece iar la 
oaste, împotriva afurisitului de Rákóczy. Mai mult chiar, trebuia să fie însoțit 
de ghiaurul Mihnea, cel care făcuse ca Fasli-pașa să-și piardă capul, deoarece 
îl pârâse lui Köprülü cum că ar fi primit bacşiș de la domnul mazil, ca să nu-l 
schimbe. Acesta fusese mai înaintea lui serasker de Silistra, dar beyul de la 
Targoșta se dovedise a fi mai tare decât el, căci marele vizir ţinea la dânsul, 
aşa că era primejdios. „Cam înfumurat ghiaurul”, gândi pașa, „dar pare 


darnic. Nu prea are de unde, că țara i-a fost prădată, dar când s-o îmbogăți... 
e bine să fiu prieten cu el.” 

Apoi gândul îi fugi la încăierarea din Ardeal, unde vor da peste pradă 
bogată şi lesne de apucat, câtă vreme veneau și tătarii, așa că supărarea i se 
mai domoli. Tocmai se aşezase pe pernele cele moi, pregătindu-se a sorbi 
din gingașa ceașcă de porțelan chinezesc licoarea aceea neagră și aromată 
cunoscută sub numele de cahfe, căci de la o vreme nu era mare dregător 
otoman să nu se laude cu ea, chit că-i plăcea sau nu. 

Un hadâm negru se strecură la picioarele lui și îşi plecă fruntea în țărână. 

— Vorbeşte, Gealâl! Ce s-a întâmplat? 

— Un ghiaur aşteaptă afară şi vrea să se înfățișeze luminăţiei-tale. L-am 
căutat bine şi nu are nicio armă asupra lui. Să-l las să intre? 

— Ce vrea? 

— N-a spus. 

— Să vină! făcu pașa din mână, aşezând ceşcuţa pe o tavă mare de aramă, 
frumos încrustată cu nestemate. 

Se așeză mai țanţoş și apucă şiragul de mătănii, strecurând printre degete 
boabele de chihlimbar. 

— Înălțimea-ta! se plecă noul venit, aproape ca şi robul de mai înainte. 

— Aaa! Domniacta erai, boier Pârvule? Mă bucur să am în faţa ochilor un 
credincios prieten... 

— Până la moarte... 

— Știu, ştiu, răspunse pașa, prefăcându-se încântat. 

În sinea lui nu l-a suferit niciodată pe acest lingău care se tot lăuda cu 
prietenii lui de la sarai. Nici măcar nu avea habar care erau aceștia, dar l-a 
lăsat în pace, căci era folositor ca iscoadă printre ghiauri. 

— la spune, ce vânt te aduce în cortul meu? 

— Eu sunt un om cinstit, începu vel-vistiernicul și scoase din sân o pungă, 
pe care Kadriî-paşa o sorbi din ochi, dar nu zise nimic, ci o apucă zorit, de 
parcă s-ar fi temut ca celălalt să nu se răzgândească. Slăvite pașă, eu mă 
bucur de dragostea marelui vizir și... 

— Am auzit! îl opri Kadrî-pașa, care nu prea avea chef de taclale, câtă 
vreme banii erau în mâna lui. Zii ce te doare! 

— Noi, boierii ţării, am hotărât... 

— Fără bey?! 

— Din păcate, fără. Este vorba de hainie. 

— Haida de, că mă faci să râd. Nu cumva voievodul vostru s-a hainit? 

— Întocmai! 

— Bre, boierule! se răsti pașa. Bagă de seamă că asemenea vorbe nu pot fi 
rostite fără dovadă! 


— Nici n-aş fi cutezat altfel. Mai întâi i-a scris lui Rákóczy, cerându-i să se 
împace... 

— Vrea să-şi întărească domnia. 

— Se poate, dar a sosit un sol ardelean și au tăinuit tot ce au pus la cale, 
iar divanului ţării nu i-a suflat o vorbă. 

— Asta era? Te-ai întrebat oare câte iscoade de-ale mazilului pot fi 
printre voi? De aceea s-a ferit! 

— Şi oare pentru ce o fi cerut în sfatul țării, pe față, să trecem de partea 
ardelenilor şi să lovim oastea împărătească pe la spate? Atunci nu s-a mai 
temut de noi? 

— A spus el aşa?! 

— Mă jur! Au fost de față și alții, printre care Vărzaru, Buicescu, 
Cândescu, Istrate şi aproape tot divanul, care pot pune mărturie pe sfânta 
evanghelie. 

Auzind acestea, Kadrî-pașa rămase o vreme pe gânduri, întrucât spusele 
ghiaurului păreau a fi adevărate. Puteau fi însă și clevetiri ale 
nemulțumiţilor şi dacă ar fi trimis să-l prindă pe bey şi-ar fi ridicat în cap 
mânia sadrazamului. Trebuia să-l prindă cu mare viclenie şi să-i aducă apoi 
pe boierii care să-l dea de gol în faţa lui și a agalelor. 

— Ascultă-mă, boier Pârvule, cu mare băgare de seamă! Nu care cumva să 
faci altminteri, fiindcă îți pui capul chezaș. 

— Mă voi supune, fără cârtire! se înclină vel-vistiernicul cu mâna pe 
inimă. 

— Să aşteptăm în tăcere ca să-l pot aduce în cortul meu și abia atunci să 
veniți cu toții și să-i spuneți în față ce gânduri ticăloase a avut. Până atunci, 
nici să nu se ştie că ai venit la mine şi să vă prefaceţi că-l ascultați mai 
departe cu credinţă. 

— Aşa vom face! Numai să aibă grijă înălțimea-ta să nu se ducă la tătari, 
că mare prieteşug mai are şi cu ei. 

— Ha, ha, ha! Asta-i bună! Cu slugile noastre? 

— Precum spun. 

— Acum nu mai cred, dar pleacă pe furiș și ţineţi ochii pe el, să nu vă 
scape. Nu cumva să-l ucideţi pe la spate! 

Ploconindu-se cu umilință, vel-vistiernicul ieși din cort, căutând să se 
furişeze nebăgat în seamă. S-a înșelat totuși, că Păun a fost toată vremea pe 
urmele lui. Când a intrat la hanul unde îl aşteptau ceilalţi, grecul a încălecat 
şi a ținut-o într-o goană până la Târgoviște, însă voievodul plecase în tabără 
la Şoplea, vrând să apuce înaintea turcilor. 

Abia după două zile a izbutit Păun să i se înfățișeze, dar în răstimp Vodă 
aflase și de pe la alții de hainia vel-visternicului. 


— Aşadar nu s-a răbdat şi s-a dus la păgân? Mă miră însă că a fost 
singurul. 

— Ceilalţi îl așteptau la „Hanul roşu”. Postelnicul Istrate, Buicescu... 

— Alte javre! Strânge-i în taină aici pe Turculeţ, Sima, Cozma şi Damian! Îi 
cunoşti, mi se pare. 

— Da! Păcat că măria-ta nu te înconjuri de oameni de încredere ca mine, 
îndrăzni Păun, dar văzu că nu prea fu pe placul domnului. 

— Adică greci? Nu, prietene. Deocamdată am nevoie de români. Când va 
veni vremea grecilor, am să vă adun pe voi! 

Păun ieşi gânditor, căci din spusele voievodului se puteau înțelege multe. 
Se temea că l-a cam scăpat din mână, mai ales de când Dragomir i se vârâse 
pe sub piele şi izbutise să-i aducă oameni ca aceia după care fusese trimis. 

Cei chemaţi de Păun îngenuncheară cu un picior în fața domnitorului dar 
acesta le porunci să rămână în picioare, de parcă ar fi fost căpetenii, şi nu 
oșteni de rând. 

— Vitejilor, să nu vă mire, fiindcă din ceasul acesta sunteţi căpitani, aşa 
după cum și meritați. Slujba domniei este grea, iar cu voi n-am să mă înșel 
dacă vă aduc să-mi fiți scut de nădejde. 

— Să trăieşti, măria-ta! strigară toți deodată. 

— Până la moarte, doamne! adăugă tulburat Cozma. Până la ultima 
suflare te vom sluji, stăpâne! 

— Nu mă-ndoiesc, prieteni. lar dacă vom izbândi să facem ţara noastră 
cea mare, boieri veți fi voi şi alții asemenea vouă! 

Din nou strigăte de mulțumire, dar Vodă le făcu semn să potolească, 
zicându-le zâmbind: 

— Nu așa de tare, că se aude până la Kadri-pașa și nu-i o fi pe plac. Vom 
pleca de aici la Ceraş, iar acolo am să ţin sfat cu toţi căpitanii străini, dar şi 
cu voi, şi va trebui să-i faceţi să fie de partea domniei mele pe toţi, căci pe 
boieri nu mă mai pot bizui. Am să vă spun eu mai pe urmă despre ce este 
vorba! 

Le întinse apoi mâna, pe care proaspeţii căpitani o sărutară pe rând, cu 
ochii sticlind de bucurie. 

Dar nu părăsiră ei bine cortul, că se înfățișă Dragomir. Vodă îl privi 
bucuros ca întotdeauna. Tânărul avea obiceiul să poarte haine fără podoabe 
şi întotdeauna de culoare mohorâtă, dar poate că tocmai din pricina asta îi 
făcea fața mai albă şi ochii lui cei negri păreau mai de nepătruns. 

— Am făcut rău, Dragomire, că m-am luat după Kalgay-soltan și nu te-am 
mai trimis cu el. Vezi că a trecut atâta vreme şi încă n-a venit Kemeny? 

— Tocmai despre el voiam să-ți spun, măria-ta, că te așteaptă la 
Târgovişte, ca să-ți mulțămească. 


— Nu mai spune! Atunci toate au să fie bune! Să aibă tot ce pofteşte şi să 
fie slujit ca un oaspete drag inimii mele. Dar acum, oricât de greu îmi vine să 
nu te mai am la îndemână, n-am încotro și trebuie să te trimit la jupân 
Tatler, judele Brașovului. Ai să-i spui că păgânii se vor năpusti asupra lor şi 
să se ferească, așa cum vor şti. Vezi că nu-ţi dau carte scrisă, să ţii minte! 

— Mă străduiesc, măria-ta! 

— După aceea dai o fugă şi până la comitele Mik6 Imre, la Sfântu 
Gheorghe, unde are el o casă. Toată lumea îl cunoaște. Vezi că și lui va trebui 
să-i vorbeşti numai între patru ochi! 

— Dar eu nu ştiu ungurește... 

— Cunoaşte limba noastră îndeajuns ca să vă înţelegeți. Bagă de seamă 
ce-i spui: noi, împreună cu turcii, pătrundem pe la pasul Buzăului şi să facă 
în aşa fel ca să se împotrivească. Dacă s-o ivi prilejul, domnia mea am să 
întorc armele împotriva turcului şi atunci să sară și ei cu toată puterea, ca 
să-l nimicim din două părți. Ai priceput? 

— Da, măria-ta! 

— Ce-mi place la tine, Dragomire, este că nu pui întrebări de prisos. 

Încă nu plecase Dragomir când s-a ivit un ceauş de la Kadrî-pașa, 
poftindu-l pe Vodă la sfat, însă acesta nici nu vru să audă, ci porunci plecarea 
la Ceraș, în munte. 

Acolo, aşa după cum plănuise, îşi chemă căpitanii şi le vorbi astfel: 

— Cu toții suntem creștini, chiar dacă vorbim limbi deosebite, şi păcat de 
moarte este să ne udăm spada în sângele fraților noştri... 

— Aşa-i! strigară noii căpitani şi încă vreo câțiva, dar cei mai mulți 
rămaseră tăcuți. 

— Adică să nu mai trecem muntele? întrebă unul dintre cei din faţă. 

— Bineînţeles că nu! Aici va trebui să-i zdrobim, ca să nu mai apuce să 
jefuiască la fraţii noștri. Mai cu seamă că acolo vor da mai mult peste femei, 
copii și bătrâni neputincioşi, căci bărbații lor sunt duşi la oaste. Cu ei vreţi să 
ne înfruntăm? încercă voievodul să le stârnească simțăminte de milă. 

— Ar fi paguba mai mică și câștigul mai mare! răspunse un lefegiu sârb, 
aciuat de lungă vreme printre români. 

Izbucniră cu toţii în râs, dar nu şi domnitorul, care își dădu seama că de 
fapt avea în fața lui mai mult tâlhari decât oșteni. Ispita jefuirii în Ardeal era 
prea mare, ca să nu fie ademeniţi de ea. Încercă atunci să le vorbească de la 
om la om, căci pe unii îi ştia şi pe nume. 

— Voi, vitejilor, Vanko, Nicola şi ceilalţi, care ați simţit iataganul 
păgânilor în casa voastră, n-aveţi nimic de spus? 


— Măria-ta, răspunse căpitanul lefegiu Ianko. Noi suntem oșteni în leafă 
şi vom lupta după cum va fi porunca, dar chiar așa... să ne dăm viața pe 
degeaba?! 

— Aşa-i! Aşa-i! se auziră încuviințări din mai multe părți. 

— Ruşine! tună deodată Turculeţ. Suntem în slujba domniei și se cuvine 
să ne urmăm şi la bine și la rău stăpânul care ne hrăneşte. Păgânii sunt 
vrăjmașii noştri, și nu cei de dincolo de munte, frații noştri de-o credinţă și 
de-un neam. 

— Trăiască măria-sa Mihai Radu-vodă! răcni căpitanul Cozma, dar puţini 
fură cei care i se alăturară. 

Cătrănit peste măsură, voievodul făcu semn cu mâna că dorea să 
vorbească. 

— Mulţumesc din toată inima celor care mai aveţi în voi simțul milei 
creștine, dar sunteţi prea puțini, iar turcii sunt câtă frunză şi iarbă. 

— Chiar așa, măria-ta! deschise gura şi căpitanul Nicola. Dacă ne 
alăturăm turcilor și tătarilor, nu se poate să nu-i dăm peste cap pe ardeleni, 
şi ne alegem și noi cu ceva dobândă, că numai din leafa asta amărâtă, cu greu 
o mai scoatem la capăt. 

Vodă se uită la căpitanii lui şi tare ar fi avut poftă să le spună vreo două 
de la obraz, dar, așa după cum păţise şi cu boierii, știu să se stăpânească, ba 
la fel îşi schimbă fața într-un zâmbet şi rosti cu voce răspicată: 

— Mă bucur, voinicii mei oşteni, că gândiţi astfel cea mai mare parte 
dintre voi. Cei câțiva răzleți n-au gând de hainie, ci numai dragoste de ţara 
asta a lor, în care s-au născut, așa că-i iert, din tot sufletul. Am vrut să vă 
încerc credința mai înainte de a porni la luptă, ca să văd dacă mă pot bizui pe 
voi, și m-am lămurit deplin. Vă doresc izbândă! 

— Să trăieşti, măria-ta! răsunară urale de pretutindeni, dar nu și din gura 
celor care crezuseră pentru o clipă că au venit iar vremurile de odinioară. 

Domnitorul îi chemă pe nume pe toţi cei care voiseră să lupte contra 
turcilor, iar ceilalți plecară, gândind că aceştia îşi vor primi pedeapsa. N-au 
mai avut cum să-l audă pe domn zicându-le: 

— Chiar dacă v-au amăgit ultimele cuvinte ale mele, eu tot în voi mă 
încred. Va veni ea și vremea noastră! Acuma însă, mă văd silit să plec la 
Kadrî-paşa. De nu mă-ntorc până la apusul soarelui, strângeţi-vă oștenii 
credincioși și luaţi-mi urma. Nu vă sfiiți să tăiaţi carne de turc, dacă o fi 
nevoie să mă scăpați. Aţi priceput? 

— Da! fu răspunsul scurt al căpitanilor, care se înseninară de astă-dată. 

Nu se mai îndoiau că domnitorul punea la cale ceva ce nu era spre binele 
păgânilor, şi asta îi bucura. 


Kadrî-paşa ridică sprânceana când se pomeni cu beyul însuși și fără 
niciun însoțitor, de parcă ar fi venit la un prieten. Din pricina asta nici n-a 
apucat să rânduiască slujitori care să se repeadă asupra hainului, dar, 
oricum, se chema că era în mâna lui și zâmbi mulțumit. 

— Alah cel prea-puternic să-ți lumineze calea, viaţa și inima, mărite 
serasker! se închină acesta, după obiceiul drept-credincioşilor musulmani. 

— Asemenea şi ție! răspunse pașa. Dar mai cu seamă să-ți limpezească 
mintea! 

— Ce va să însemne această urare? se prefăcu uimit voievodul. Nu cumva 
eşti supărat pe mine? 

— Păi, n-aş avea temei? 

— Mărturisesc drept că nu! Doar numai dacă vreo năpârcă de la sânul 
meu nu ţi-a strecurat ceva venin pe la ureche. Cât despre faptul că nu m-am 
putut înfățișa atunci când m-ai chemat, ce să zic?... lacă, am s-o spun pe faţă: 
nu puteam veni cu mâna goală! 

Pașa se uită la el întrebător. 

— Ce vrei să spui? 

— Că eram lipsit de toate, încât, să fi vrut să-ți aduc un zlot tătăresc, n-aş 
fi ştiut de unde să fac rost. Pe când acuma... 

— Acuma, ce? tresări Kadrî-paşa, presimţind un plocon gras. 

— Priveşte! zise domnitorul trăgând foaia de cort de la intrare și lăsând 
să se vadă cel de-al doilea cal cu care venise, împovărat cu doi desagi. Am 
izbutit să strâng şaptezeci de pungi, aur bun, unguresc, precum și ceva 
blănuri. 

— Pentru mine?! 

— D-apăi pentru cine? Nu ești luminăţia-ta proteguitorul meu pe aceste 
meleaguri? Din toată sărăcia, am făcut ce-am putut, măcar că s-au arătat 
duşmani, din afară şi dinăuntru, mai mulți decât mă aşteptam. 

— Întotdeauna am zis că eşti plin de înţelepciune, beyule, și nu m-am 
înșelat. Cât despre vrăjmași... 

— Să nu mai vorbim, luminăţia-ta! Cei mai încrâncenațţi sunt Rákóczy şi 
Constandin Şerban, care încă mai are slugile și iscoadele lui prin jurul meu. 
Am fost nevoit să mă prefac şi să-i pun la încercare, atât pe boieri, cât şi pe 
căpitani, ca să-mi dau și eu seama pe cine să mă bizui. Le-am cerut să trecem 
de partea dușmanului și nu pot spune că n-am avut şi dintre aceia care m-ar 
fi urmat, dar nu chiar așa de mulți. 

— Deci, despre asta era vorba? 

— Ce anume? 


— Aflasem eu câte ceva, zâmbi pașa. Ai fi putut s-o pățești câtă vreme nu 
m-ai înştiințat din timp, ca să știu și eu că era numai o prefăcătorie. Puteai 
să-ți pierzi capul! 

— Câtă vreme eu mă știu cinstit și port credinţă sultanului nostru, nu am 
teamă! se sumeți Vodă. Leprelor care au clevetit, căci nu se poate să nu fi 
fost şi dintre aceia, am eu grijă să le scurtez limba. Au venit cu zâmbetul pe 
buze, le-au sticlit ochii auzind ce le ceream, dar cum sunt mai vicleni decât 
şacalii, s-au împotrivit, căci luminăţia-ta erai la doi pași de ei. Dacă eram 
numai singur cu ei, m-ar fi vândut ardeleanului. 

— Să fi cutezat oare?! 

— Mai încape vorbă? Chiar am de gând să-i dau de știre și marelui vizir, 
dar am socotit nimerit să cer mai întâi sfatul luminăţiei-tale. 

— Köprülü-paşa ştie ceva? 

— Mi-a dat mână liberă să fac după cum mi-e voia! răspunse tăios 
voievodul, anume să-i arate pașei că nu-i era supus. 

— Da, da, se-nţelege! încuviință gazda, după care bătu din palme și ceru 
dulcețuri şi cahfe, pentru cinstitul oaspete. 

Aşezându-se la taclale, putu afla numele boierilor pârâtori şi Vodă îi 
ponegri în aşa fel încât Kadrî-paşa îl povățui să-i mai scurteze cu un cap. 
Vremea trecea pe nesimţite și curând se întunecă, fiind nevoie de torţe, iar 
cei doi încă mai aveau de vorbit. Dar, pe când se așteptau cel mai puţin, se 
treziră că se năruie cortul asupra lor și simțiră cum fură legați împreună în 
pânza lui, după care cineva îi aruncă în spinarea unui cal, care o şi luă din loc 
la trap, scuturându-i din toate încheieturile. Ar fi încercat să strige, dar 
tâlharii se vede că erau tare pricepuţi, deoarece numai că nu le înăbuşiseră 
capetele. Li se păru o veșnicie până se opriră, şi atunci Vodă auzi 
binecunoscutul glas al lui Turculeţ: 

— Măria-ta, fii cu băgare de seamă că vă dezlegăm, dar nu știm care-i 
pașa şi nici dacă are armă asupra lui. 

Când pânza fu sfârtecată, amândoi prinşii traseră cu nesaţ aer în piept, 
fără a scoate o vorbă. Deasupra lor străluceau stelele, iar răcoarea nopții le 
era binevenită. 

— Aţi căpiat, Cozmo? îl luă la rost Vodă pe cel dintâi care i se arătă în fața 
ochilor. Ce v-aţi apucat să faceţi? 

— Cum a fost porunca, preamilostive, răspunse acesta scoțându-și căciula 
din cap. N-ai lăsat vorbă măria-ta că la apusul... 

— Ei, bată-vă să vă bată! râse domnitorul cu poftă. Am uitat de voi 
păcătoşilor. Dar știu că v-aţi descurcat, n-am ce zice! Cum aţi izbutit? 

— Păi i-am sucit gâtul strajei, zise Turculeţ, care era o namilă de om şi era 
de bănuit că el o făcuse. 


— Acuma, dezlegaţi-l pe turc şi să văd ce-am să născocesc pentru el, ca 
să-i spun de ce ne-aţi legat. 

Într-adevăr, acesta aştepta să afle ce s-a întâmplat, şi Mihai Radu-vodă îi 
ticlui: 

— Eu, când am venit la înălțimea-ta, am fost însoţit de nişte slugi 
credincioase, care au rămas mai la margine, dar vegheau cu ochii în patru. 
Deodată au văzut un pâlc de boieri, care s-au furişat ca neguţători turci, iar 
când au ajuns la cort au ucis străjerii şi au tăiat corzile. Atunci s-au năpustiți 
oamenii mei, punându-i pe fugă pe ceilalți, iar ca să nu cadă bănuiala asupra 
lor, ne-au apucat pe amândoi şi ne-au adus aici. Acum se roagă de iertare, 
dar, dacă n-ar fi făcut așa, ne-ar fi dus nemernicii tocmai la Rákóczy! 

— Hm! făcu paşa cam neîncrezător. 

Fu însă înconjurat cu atâta cinste încât nu mai avu ce zice, iar când l-au 
încălecat pe frumosul armăsar de Anatolia, pe care i-l dăruia beyul acesta 
trăsnit, supărarea îi pieri ca prin farmec. A fost adus de însuși voievodul și 
oamenii lui până în tabără, unde era mare vânzoleală, căci turcii dăduseră 
peste străjerii ucişi, iar seraskerul dispăruse. Dar domnul n-a mai stat să 
vadă cum au fost pedepsiți cei vinovaţi. Luându-și oamenii, s-a întors, și 
dacă ar fi ştiut poate că s-ar fi oprit de-a dreptul în cortul vel-vistiernicului 
Pârvu. 

Se aflau adunați acolo, la ceas de noapte, printre alţii, și veşnic 
nemulțumitul Dicu Buicescu, precum și postelnicul Istrate. 

— Trebuie să hotărâm, boieri dumneavoastră, spunea gazda, pe cine să 
punem domn, căci aşa cere datina din bătrâni. 

— De fapt, încă mai avem domn, mormăi careva în barbă. 

— Acela nu-i ales de boierimea țării, ci pus de Poartă, în pofida legiuirii şi 
a înțelegerilor celor vechi cu sultanii, răspunse Pârvu. Eu știu, că doar am 
prieteni sus-pușşi la Stambul... 

— De altfel cred că nici nu-l mai avem, băgă de seamă și Dicu Buicescu. S- 
a dus la Kadrî-paşa de o bună bucată de vreme şi pare-mi-se că încă nu s-a 
întors. 

— Oare să-l fi?... întrebă Vărzaru. 

— Mai ştii? Poate că l-a şi trimis cetluit la drăguţa lui de validé, rânji 
Istrate. 

— Da de unde! Ce, era prost Kadrî? se împotrivi Dicu. Dacă i-a venit de 
hac, socot că l-a şi îngropat până acuma. 

— Cam așa se vede, încuviință și Pârvu. Vorba este... pe cine să punem 
domn în loc? 

— Pe Preda Brâncoveanul! sări clucerul. Pe cine altul? Nici că ar fi careva 
mai potrivit, căci are și dragoste de ţară şi mare cinstire pentru boierii ei. 


— Apoi, mai e şi os domnesc! adăugă Vărzaru. 

— Chiar și dumnealui stolnicul Constandin Cantacuzinul tot la el se 
gândise, spuse şi Istrate. 

— Atunci, ce mai așteptăm? întrebă careva. 

— Nu cumva să se împotrivească Poarta, se îngrijoră altul. 

— Lăsaţi pe mine, boieri dumneavoastră! își umflă pieptul gazda. Nu vă 
spusei că am eu oamenii mei acolo? La nevoie... 

Se opri însă, fiindcă intră un slujitor, care-i şopti ceva la ureche. 

— Ceee?! făcu el albindu-se la față. 

— Ce s-a întâmplat? întrebară şi ceilalți. 

— S-a întors Vodă de la turc, bâigui Pârvu. 

— Vai de noi! se căină un boier slăbuţ, care tot timpul tăcuse, mângâindu- 
şi bărbuţa lui rară, ca de țap. 

— Mă poftește numai pe mine, urmă Pârvu. Cică să dau socoteală pentru 
nişte cheltuieli făcute cu patriarhul. Acuma, la miezul nopții... 

— Ce i-o fi venit? se nedumeri Istrate. 

— Mergi, Pârvule şi noi om veghea! îl îndemnă Dicu. 

Dar se ridicaseră cu toţii și n-aşteptau decât un semn ca să se împrăștie 
care încotro va şti, aşa că îndemnul clucerului veni la timp. Curând nu mai 
rămase în cort decât vel-vistiernicul, gârbovit şi îngrozit de sperietura trasă. 
Cum nu avea încotro, căci fustașii domnești îl așteptau numai pe el, porni, 
între ei, cu pași șovăitori. Aproape că se prăbușşi la picioarele domnitorului, 
bănuind că nu despre banii cheltuiţi avea să fie vorba. 

— Mă vânduși, slugă netrebnică! rânji Vodă, răsucindu-și topazul în 
mână. 

— Eu sunt cu credință măriei-tale şi de aceea n-am vrut să te bag la necaz, 
doamne, se tângui vinovatul. 

— Pentru aceea aţi vrut să mă schimbaţi cu Brâncoveanu? Eu nu sunt os 
domnesc? Mișeilor! Socoţi că nu am ştire de toate uneltirile voastre? 

— Iertare! se milogi Pârvu, văzând că fața voievodului se încrâncenase. 

— Să nu te ierte nici Dumnezeu, ticălosule! spumegă acesta și izbi cu 
buzduganul în țeasta celui aplecat. 

Zvârcolirile fură scurte, atât de puternică fusese izbitura. Cumplită îi 
fusese mânia şi multă moarte ar fi înfăptuit cu mâna lui, dacă ar fi știut că 
toți uneltitorii se aflau laolaltă. Îi părea nespus de rău că nu poruncise să fie 
aduși toți cei ce se aflau în cort. 

Chemă slujitorii să ridice leşul și să curețe locul, dar se pomeni cu vtori- 
logofătul Nica Grădişteanu, prăbuşindu-se la picioarele lui și sărutându-i 
încălțările. 


— Iertare, preamilostive stăpân! se tângui acesta. Nu mă ucide, că îți voi fi 
slugă credincioasă până la ultima mea suflare. 

— Ce-ţi veni, boierule? se trase Vodă, uitându-se cam în silă la barba lui 
căprească. Nu cumva ai fost și domnia-ta printre tovarășii lui Pârvu? 

— Fost! îşi înghiți vorbele cel îngenuncheat. Am fost, afurisitul de mine! 
se blestemă el. Diavolul mi-a luat minţile, dar eu mă jur pe sfânta cruce că n- 
am vrut să trec de partea lor. 

— A cui, boierule? îl iscodi domnitorul. 

— A lui Vărzaru, Istrate, văru-meu Grigore... 

— Dar Dicu? El nu era? 

— Cum de nu, măria-ta! Pot spune chiar că el îi capul răutățţilor... 

Mihai Radu-vodă se plimbă cu paşi mărunți împrejurul boierului, care-și 
vindea tovarășii numai ca să-și scape căpățâna lui slută, dar îi venea la 
socoteală căci acesta îi dezvălui pe toţi, chiar dacă nu se aflaseră în seara 
aceea la vistiernicul Pârvu. 

— Pentru spusele tale, Grădiştene, te voi răsplăti cândva, dar acuma 
lipseşte din faţa domniei mele, ca nu cumva să greșesc şi să te bag laolaltă cu 
ceilalți. Ai să stai la moşie, până ţi-oi porunci să mi te înfățișezi. 

— Să trăieşti, măria-ta! sărută acesta poala veşmântului domnesc, 
târându-se după voievod. 

De fapt nici că ar fi vrut altceva, căci bine nu i-ar fi venit să dea faţă cu cei 
de care abia se despărțise, așa că se zori să plece. 

Toata noaptea n-a închis un ochi măria-sa, căci poruncise să fie deşteptat 
ori de câte ori era prins vreunul dintre fugari. Ținuse cu tot dinadinsul ca 
până la revărsatul zorilor să isprăvească cu toți răzvrătiţii, pentru a nu mai 
apuca vreunul să-şi găsească scăparea la Kadrî-pașa, ori în altă parte. Dar 
abia când soarele era de o suliță pe cer, fură aduși laolaltă, legaţi cot la cot, 
boierii Buicescu și Șerban, cel care fusese făcut logofăt numai cu o lună mai 
înainte. 

Dumnealui vel-armașul Vintilă îi însoțea de astă-dată, căci pe ceilalți îi 
aduseseră armăşeii şi tot ei îi târâseră înapoi, pe mâna gâdelui. 

— Nu suntem cu nimic vinovați, slăvite stăpân! cuteză să vorbească 
clucerul, cu toate că fusese silit să îngenuncheze alături de tovarășul său. 

Vodă îi privi, iar între toţi simți împotrivirea ochilor lui Șerban, şi nu se 
poate spune că nu-i fu pe plac. Toţi aveau zugrăvită spaima pe față, doar el 
se ţinea dârz, nefiindu-i teamă de ce avea să urmeze. Prea era scârbit de 
această boierime slugarnică, în stare să pupe şi mâna călăului! 

— Poate că numai Șerban m-a vândut, vel-clucere. Nu? Ce zici? întrebă el 
în batjocură. 

— Aşa o fi, măria-ta! dădu din umeri Dicu. 


Atâta mârşăvie n-a mai putut îndura și cizma domnească îl izbi în plin 
obraz, prăvălindu-l la pământ. În cădere îl trase pe Șerban şi voievodul 
porunci: 

— Desfaceţi-i unul de celălalt, căci nu sunt de aceeaşi teapă. Barem să ştii 
să mori, Buicescule, nu să te târăști ca un vierme şi să-ţi loveşti fârtaţii pe la 
spate. Spurcăciune! 

— Vreau să trăiesc, bunule stăpân! izbucni deodată în lacrimi fălosul 
boier. Spun tot ce doreşti! 

— Nu mai am trebuinţă. S-au găsit alții, mai fricoși ca tine. 

— Pârvu s-a înțeles cu bătrânul Cantacuzino și cu Pană Iordache să-l facă 
domn pe Preda Brâncoveanu... 

— Că tu nu, săracul de tine! 

— Eu n-am știut până aseară și nici n-am vrut. lacă, să spună și logofătul... 

Acesta însă îl scuipă în plin obraz. 

— Rău făcuși, Şerbane, îl dojeni voievodul făcându-i din deget ca la copii. 
Mă sileşti acuma să-l slobod, barem să se şteargă, măcar că-i va rămâne 
ruşinea asta pe viaţă. Armaş! 

— Poruncă, măria-ta! 

— Poftesc să le dați drumul la amândoi. Te iert, logofete, fiindcă m-ai 
înfruntat cinstit, şi nu cu ură. Rău îmi pare că te-am pierdut, Șerbane, căci ai 
să pleci în surghiun, dar să iei cu tine și pe nepreţuitul tău tovarăș. Lipsiţi 
din faţa ochilor mei! 

Fură scoşi pe dată din cort și dezlegaţi afară de către armășei, în vreme ce 
boierul Vintilă rămase mai departe lângă domn. 

— Trimite chiar acuma pe căpitanul Filip la Târgoviște, și să-l ucidă pe 
Brâncoveanu, oriunde ar da de el. Curge sânge de neamt în vinele lui și n-are 
să pregete să-mi împlinească porunca, ori să se lase cumpărat. 

— Este cinstit şi ascultător, măria-ta, încuviinţă vel-armașul. 

— Mai vreau încă unul asemenea lui. 

— Odor. 

— N-am auzit de el. Tot căpitan? 

— Da! Lefegiu de neam străin, eu n-aş putea spune de unde vine şi ce 
hram poartă, însă dacă-i vorba să ucidă pe careva, o face cu multă plăcere şi 
fără nicio plată. 

— Nu prea îmi plac spusele domniei-tale, dar, dacă altul nu s-o găsi, 
trimite-l la Filipeşti și pe toți Cantacuzineştii de parte bărbătească să-i 
spintece până la unul, chiar de-ar fi în leagăn, ori gârbovit de ani. De muieri 
să nu se lege în niciun chip. Va fi în stare? 

— Mai încape vorbă? Sânge să curgă şi-i fericit... 


— Atunci ar fi bun de călău, şi nu de căpitan în oastea domniei mele. După 
ce împlineşte ce i-am cerut, răsplăteşte-l şi scapă de el! 

leşind să ia o gură din aerul proaspăt al dimineţii, văzu un alt pâlc de 
boieri legaţi, dar nu-şi mai pierdu vremea să-i cerceteze pe fiecare în parte, 
ci porunci vel-armașului să-i descăpățâneze pe toți, fără osebire. Vaietele 
celor osândiţi se auziră o vreme, însă voievodului nici că-i mai păsa. Trecuse 
vremea când se arăta milostiv cu toţi ticăloşii ce i se împotriveau, căci acuma 
avea de înfruntat puterea turcească, dacă i se împlinea gândul să întoarcă 
armele. 

Îl îmbia şi somnul, nu-i vorbă, dar nu se îndupleca fiindcă nu pusese mâna 
pe postelnicul Istrate, care fugise în codru și, cu toată hăituiala, încă nu 
fusese prins. Abia către ceasurile amiezii îi fu înfățișat acesta, zdrențuit și 
plin de sânge. Frânt de osteneală, Vodă făcu semn din mână să i se taie capul, 
apoi se duse la culcare şi nu se mai deșteptă decât a doua zi, în zori. 

Nimeni nu cuteză să se atingă de mormanul de leșuri, care au rămas să 
zacă în preajma cortului, alături de stiva căpăţânelor boiereşti, care semăna 
mai curând cu un purcoi de varză. Așa crezu și căpitanul Cozma, care se 
înfățişă la poruncă. 

— Vezi, Cozmo, ce seceriş grozav am avut? Numai neghină, aleasă din 
grâu curat... Apoi, încă vreo două-trei, și rămâne ţara fără boieri. 

— Va fi rău, doamne, îşi dădu părerea căpitanul. 

— Vă fac pe voi, bre, până vă veţi haini la rându-vă! râse domnul. 


RĂFUIALA 


Pe când se aștepta cel mai puţin la oaspeţi, Mihai Radu-vodă se pomeni că 
dădură buzna peste el, în iatac, vreo patru necunoscuţi. Tresări și dădu să 
apuce spada, dar își dădu seama că nu avea nicio armă la îndemână. 

— Ce poftiți? se răsti el încruntat. Cum de aţi pătruns aici, neobrăzațţilor? 
Cine sunteţi? Strajăă! 

— Nu te mai osteni, slăvite bazileu! rânji unul dintre nepoftiţi, vorbindu-i 
grecește. Cam prea repede ai uitat de bunul Petridis, cel care ţi-a dat bani ca 
să te înscăunezi. 

Unul dintre ei se înclină batjocoritor și atunci Vodă își dădu seama că era 
întocmai. Apoi îşi aminti și de cel din faţa lui, că nu era altul decât marele 
dragoman Nikusios, ceilalți însă îi erau necunoscuți. 

— Dumnealor boierii Sofialeu şi Bălășache, pe care n-ai catadicsit să-i 
bagi în seamă, au venit să te roage de slujbă. Mai avem oameni de nădejde... 

— Tot greci? 

— Vezi-bine! Cu ei vom face viitoarea împărăție. 

— Şi dacă nu vreau? 

— Nu-i bine, căci am mai adus cu noi pe Aristide, căruia i se mai zice 
„Țiparul”, căci înţeapă al dracului de iute și de rău, măria-ta. Este la ușă, 
împreună cu Păun. Socot însă că ne vom înţelege și nu-l poftim în odaie. 

Se așezaseră în fața domnitorului cu mare obrăznicie, iar acesta se 
chinuia să scornească ceva ca să scape de ei, că pe urmă i-ar fi învăţat el cum 
să se poarte. Se sili să pară liniștit. 

— Tot n-am priceput ce vreți, zise el. 

— Mai întâi s-o rupi cu Rákóczy şi să te pregătești de marea răfuială cu 
păgânii, după cum ţi-a fost jurământul. 

— Când a fost asta? N-am jurat nicicând. Este o minciună sfruntată! se 
împotrivi Vodă. 

— Ai uitat că noi te-am făcut domn? se băgă Petridis. 

— Neruşinatule! Cutezi să spui aşa ceva? Ce-ar zice sadrazamul să vă 
audă? 

— N-ar avea cum! rânji iar Nikusios. Nici de la cine, fiindcă cel care ne 
părăsește o face pe vecie. Să vină Aristide, măcar să-l vezi, bazileule? 

Voievodul îşi dădu seama că era prins de ei și că singura lui scăpare ar fi 
fost numai prefăcătoria. Trebuia să-i amăgească şi să lase să se creadă că 
fusese înfricoșat. 

— Ce trebuie să fac? 

— Aşa mai vii de acasă, mormăi boierul Sofialeu. lacă: să-l 
împământenești pe kir Petridis, apoi îl faci vel-vistiernic. 


— Nu de alta, dar să-şi mai scoată din datorie! adăugă Nikusios, cu acelaşi 
zâmbet. 

— Apoi semnezi acest înscris, în care spui că eşti în slujba „Areopagului”, 
îi arătă Bălășache un pergament de vițel. 

— La ce ar folosi? se miră voievodul. 

— Ca să te avem la mână! răspunse pe șleau acelaşi Nikusios. 

Mihai Radu-vodă se înduplecă să-și pună iscălitura, căci nu avea de ales, 
şi astfel părură mulțumiți, vorbindu-i mai frumos. 

— Acum ai să te lași legat la gură, iar când te vor găsi oamenii tăi, le vei 
spune că nişte tâlhari oarecare te-au atacat, zise Nikusios și pe dată săriră cu 
toţii, legându-l fedeleş. 

— Dacă aminteşti ceva de noi, ne vom întoarce! ameninţă și Petridis. Stai 
binișor până ne vom îndepărta, și nu cunoști pe nimeni! 

Aşa fu găsit de Dragomir, care se cruci văzându-l. 

— Vai de mine, măria-ta, cine a făcut asta? se îngrozi el. 

— Am adus prea mulţi greci în țară, răspunse domnul, frecându-și brațele 
înțepenite. 

— Erau şi mai de demult, doamne. 

— Eu însă le-am dat frâu liber, și îşi fac de cap. Va trebui să mă scap de ei. 
Mai întâi de Pavos. 

— De cine?! 

— Aşa-i, că tu nu ştii că Păun îi grec. Socot că-i fugit acum, dar poftesc să-l 
cerceteze căpitanul Odor. Pe la casele lui Sofialeu ori Bălășache va da peste 
încă vreo câţiva. Să nu facă osebire între ei, ci să-i stârpească pe toţi. Mă 
înăbuş, Dragomire! Tătarii au golit țara, iar grecii se silesc s-o umple... 

Slujitorul nu răspunse, căci nu cuteza să-i spună că ar fi trebuit să-și dea 
seama de aceasta mai curând. Toţi românii erau porniţi împotriva 
„cațaonilor”, care veneau să se căpătuiască în țara lor, făcând pe stăpânii. 

— Mai sunt ei şi alții, urmă Vodă, ca să nu mai pomenesc de liftele păgâne 
care ne sug toată vlaga. Mai întâi însă voi nimici cozile de topor, după care 
mă voi năpusti asupra balaurilor. Nădăjduiesc să mă pot bizui pe tine! 

— Sunt în slujba domniei, măria-ta, și nu te părăsesc nicicând. 

— De ce n-am găsit barem o sută ca tine, flăcăule? oftă voievodul, 
bătându-l pe umăr. Românii mei nu vor să mă înțeleagă. 

— Numai unii boieri, măria-ta. 

— Se poate. Va trebui să curăț iarăşi grâul de neghină... 


lată însă că toate planurile domnitorului suferiră o amânare, când, la vreo 
două zile după Bobotează, se pomeni la curte cu Lazăr Borlovan, ca sol 


trimis de Rákóczy. Bucuros de asemenea întâlnire, Vodă porunci ospăț în 
cinstea lui, după care stătură îndelung de vorbă. 

Iarna era în toi și vifornițele se întețeau pe întreg cuprinsul ţării, încât nu 
prea le ardea să meargă la vreo vânătoare, însă nici n-ar mai fi fost nevoiţi să 
se prefacă, aşa ca altădată, căci voievodul avea acuma destule încăperi de 
taină la palat. Toţi slujitorii fuseseră înlocuiţi numai cu români, iar de Păun 
nu se mai știa nimic, de parcă intrase în pământ. 

Bănăţeanul venise cu știri tocmai din Cașovia, unde fugise și el, odată cu 
prințul, din pricina năvalei tătăreşti de peste vară. Scrumul se alesese de 
avutul său, dar tot era mulțumit că scăpaseră cu viaţă, el şi ai lui. Acum 
venea cu solia să lege prietenie trainică în numele prințului său, care nu mai 
putea să se bizuie pe nimeni altcineva. 

— Alteţa-sa, zise Lazăr, a chibzuit o unire asemănătoare cu cea din 
vremea lui Mihai-vodă, numai că-i zice „confederaţie”. 

— Hm! N-a cutezat să-i spună pe numele ei: Dacia! 

— Mai apoi, măria-ta! zâmbi Borlovan. 

— Aşa să fie! Dacă zici domnia-ta, te cred. 

— Deocamdată a hotărât înscăunarea lui Constandin-vodă la laşi, ca să nu 
mai fii îngrijorat dinspre partea asta. 

— Dar Gheorghe Ștefan?! 

— Va fi generalisim. Adică marele voievod al oștirilor din toate trei ţările. 

— Cam şubredă alcătuire, dar, mă rog, iar ai să-mi răspunzi că 
„deocamdată”, nu-i așa? 

Râseră amândoi. 

— Fie cum o fi, numai să începem lupta! încuviință Vodă. Dar, ia spune- 
mi, pe la Kemeny ai trecut? 

— Nu-i aici?! 

— S-a dus la el acasă, în Ardeal. Părea cam mânios că nu l-aţi ajutat, dar 
are să-i treacă. 

Borlovan se înroșşi, fiindcă şi el se lăsase pe tânjală cu strângerea banilor, 
dar asta numai fiindcă a fost peste puterile lui, dar Rákóczy... 

— A scăpat la vreme, spuse Lazăr. Kalgay-soltan a pierit de curând în 
încăierarea cu nogaii şi, dacă generalul s-ar mai fi aflat încă în robie, nu se 
ştie dacă l-ar mai fi slobozit marele han. 

— Sărmanul Kalgay! oftă voievodul cu gândul la bătrânul Haralambos 
care l-a apărat pe tătar cu trupul lui, lăsându-se străpuns odată cu el. Era 
grec, dar totodată fratele lui Thamar... 

— Cine?! Kalgay?! 

Atunci îşi dădu seama Vodă că gândise cu voce tare. 


— A, nu! Îmi amintisem de robul lui, care nu l-a părăsit până la moarte. 
Asta înseamnă că mai sunt şi greci cinstiți. 

Borlovan nu prea înţelegea ce-i tot îndrugă voievodul, însă ştia că prin 
moartea lui Kalgay se lasă frâu liber tătarilor să izbească iar în ţările 
române. Apoi nu încăpea nicio îndoială că, în marea înfruntare pe care o 
pregăteau, ei vor fi împotriva „confederaţiei”. 

— Să ştii că nu-mi place de Barcsay, zise Vodă pe neașteptate. O fi el din 
neamul nostru, dar e primejdios. 

— Fără grijă, doamne, zâmbi bănăţțeanul. S-a jurat că nu va ieşi din 
porunca alteței-sale. 

— Atunci, Rákóczy l-o fi îndemnat să mă pârască la Poartă? zâmbi 
batjocoritor domnitorul. 

— N-am ştiut! 

— Norocul meu a fost că tocmai acel jurământ de la Târgu Mureş a ajuns 
la mine. A fost atât de prost, încât l-a iscălit în fața întregii diete. 

— Credeam că a fost dat uitării... 

— Aşa s-ar fi întâmplat, dacă Barcsay nu şi-ar fi arătat colții. A vrut să mă 
muște, iar eu l-am arătat sadrazamului. 

— Atunci, e pierdut. 

— Încă nu! Köprülü mai are unele răfuieli prin părțile răsăritene. Dar, 
când s-o întoarce, negreșit vine să isprăvească și cu acest prinţ, care nu ştie 
ce vrea. 

Lazăr se posomori, căci cele auzite nu erau deloc îmbucurătoare. Creștinii 
se certau între ei şi se pârau turcului. Îşi aduse aminte de îndepărtata lui 
copilărie, când îl auzea pe răposatul său părinte, Marcu-pârcălabul, spunând 
că întregul neam al românilor ar fi trebuit să fie unit, dacă voiau o singură 
țară. lată însă că Barcsay trăgea într-o parte, Ștefan-vodă în alta, nefiind 
mulțumit cu noul rang, socotit mai prejos. Cât despre Constandin-vodă, nici 
că-i mai păsa unde era tronul, numai să domnească. Până şi acest Mihnea, 
care-și luase numele bravului Mihai, se dovedea frământat mai mult de 
mândria lui, decât de unirea cea mare. 

Îmbătrânise Lăzărel, oşteanul ce cutreierase Europa luptând pentru alţii. 
Căutase să se bage în slujba domniei ţării ardelene și se împământenise 
acolo, dar iată că năvala tătarilor i-a spulberat întreaga agoniseală, și din 
nou era pribeag. Îl bătea gândul să se întoarcă în Banatul lui, unde să-și 
îngroape ciolanele, căci acolo părea mai la adăpost de furtunile ce se abăteau 
asupra ţării. Era cam dezamăgit, ce-i drept, dar cu dragă inimă s-ar fi avântat 
iar în vâltoarea bătăliilor, dacă s-ar fi găsit careva să lumineze calea. Domnul 
de la Târgovişte avea dreptate să nu se încreadă în şubreda plăsmuire a 
„confederaţiei”, totuşi i-a făgăduit să se întâlnească cu alteța-sa, la Rucăr. 


Mai întâi să se cunoască și să întărească prietenia dintre ei, ca mai apoi să-l 
izbească pe turc. 


Dar uneltirile se iveau pretutindeni, ca ciupercile după ploaie. Așa s-a 
întâmplat până și cu vel-vornicul Ţării de Sus a Munteniei, Danciu Pârâianu, 
pe care măria-sa îl socotea printre cei mai credincioși. Descoperirea lui s-a 
făcut numai printr-o întâmplare, datorată grădinarului Tănase. Acesta nu 
vrusese cu niciun chip să se lepede de meseria lui, dar cu dragă inimă îi 
spunea lui Vodă tot ce se mai auzea prin târg. Așa a aflat că la boierul 
Pârâianu trăsese în gazdă un neguţător, grec după veşminte, numai că vorba 
lui dulceagă, moldovenească, nu i se potrivea cu înfăţişarea. Cum voievodul 
se mai înşelase în privința prietenilor lui din ţară, trimise pe Dragomir să-l 
aducă pe boier, cu oaspete cu tot, la palat. ÎI povăţuise să ajungă cu ei după 
ce se va mai întuneca, spre a nu stârni vâlvă, dar a uitat a-i spune şi cum să-i 
fie „aduşi”, astfel că zelosul slujitor i-a legat-cobză și, cum era obiceiul, i-a 
băgat în odaia de cazne, unde Buzea-călăul îi luă în primire. 

Toate acestea au făcut ca vel-vornicul să se socoată prins asupra faptului 
şi, nemainădăjduind la nicio iertare, se hotărî să-l înfrunte pe Vodă, de cum 
l-o vedea. Dar mai înainte l-a suduit chiar în fața lui Dragomir, care l-a spus 
stăpânului, când acesta îl mustrase pentru felul cum i-a „poftit” oaspeții. 
Atunci s-a dus la prinși chiar domnul, de parcă tot nu-i venea a crede, încât 
zise destul de domol: 

— Mă vinzi şi tu, Danciule? 

Spre marea lui uimire, acesta săltă capul și-i răspunse: 

— Dacă a-ţi scăpa glia de liftele păgâne și a nu te supune samavolniciilor 
aşa se cheamă, socoate-mă, doamne, şi pe mine un vânzător. Dar nu de ţară! 

Lui Vodă nu-i venea a crede, dar atunci îşi aminti că-i ucisese un nepot de 
soră ce uneltise cu Pârvu Vlădescu, bănuind că de aici pornea întreaga ură. 

— Nu pricep ce-i în capul tău, Danciule, și văd că ar trebui să-l despic în 
două ca să-mi dau seama ce gânduri clocești. Te iert însă, dacă vei mărturisi 
deschis ce-ați uneltit și cine ţi-e oaspetele, căci negustor nu-i, şi nici pe 
departe grec. 

— Nu am nimic de spus! scrâșni Pârâianu. 

Altădată i-ar fi fost pe plac cerbicia boierului, dar acum nu mai era el 
domnul acela îndurător față de cutezători, căci prea se înmulțiseră uneltirile 
care-i primejduiau viața. Trebuia tăiat în carne vie și părea prea ostenit ca să 
se mai înfurie. 

— Buzeo, ai priceput că vreau să-l ascult? Fă-l să vorbească! 


Ţiganul rânji şi fără să mai aștepte alt îndemn îl croi cu o rangă de fier, 
rupându-i fluierul piciorului. Chinuitul scoase un răcnet de durere și se 
prăvăli la podea. 

— Mai ai unul, Danciule! îi aminti liniștit Vodă. Cunoști zicala: „Unde nu-i 
cap, vai de picioare”? 

Blesteme şi suduieli în loc de răspuns, iar asta îl scoase din sărite pe 
domn. Se învineţi la față şi porunci gealatului să i-l rupă şi pe celălalt. Al 
doilea strigăt însă n-a mai fost la fel de îndurerat, fiindcă boierul şi-a pierdut 
simțirea. Buzea îl stropi cu apă, dar nu izbuti să-i deschidă ochii. Atunci 
voievodul îi făcu semn ţiganului să-l scoată pe nefericit în încăperea de 
alături și să se apuce de însoțţitorul vel-vornicului. 

Străinul rămase cu ochii holbaţi, dându-şi seama că nu era de glumă. 

— Dă-i boașele afară! arătă voievodul spre el, îndată ce se întoarse 
gealatul. 

— Nu! răcni străinul, albind de frică. Spun tot... 

— Atunci, dă-i drumul! Dacă încerci să mă amăgești, meşterul meu are să- 
ți scoată ficaţii de viu şi te va sili să-i mănânci. 

Poate că osânditul nu s-a îndoit, dar Buzea rămase cam descumpănit, căci 
nu știa cum ar fi putut împlini asemenea poruncă. 

— Sunt Mihalcea Hâncu, serdar în slujba măriei-sale Vasile-vodă. 

— A cui?! N-am auzit eu bine? Încă nu s-a potolit? Ce mai vrea? Vorbeşte! 

— M-a trimis la dumnealui, vel-vornicul... 

— Şi la mai cine? 

— Numai la el, unde trebuia să vină şi Kenaan-pașa. 

— Ce tot îndrugi? Ce să caute turcul acolo? 

— Îl aşteptăm din zi în zi, căci aşa ne-a spus şi Hamid-aga. 

— Adică cel pe care-l plătesc să mă păzească? 

— Da, măria-ta! Au plănuit să te omoare la ospăţul făgăduit beșliilor şi 
Danciu avea să fie caimacam, până la înscăunarea lui Ștefan-vodă. 

— Care? Cel ce a fugit la cazaci? 

— Ba, feciorul măriei-sale Vasile-vodă. 

— Bicisnicul de Ștefăniță? Ha, ha, ha! Mă faci să râd, serdare. El să mă 
înlocuiască pe mine?... Nu cumva minţi? 

— N-aş cuteza, doamne. Mă jur că spun adevărul curat! 

— Mda! mormăi Vodă. Abia acuma încep să văd uneltirea, măcar că nu 
pricep de ce-şi bagă coada şi Kenaan-pașa? 

— Vasile-vodă i-a făgăduit sprijin la sarai, ca să apuce stăpânirea 
Ardealului. 

— Deci tot nu i-am scos-o din cap? Bine! Dezleagă-l, Buzeo! 

Chibzui o bucată de vreme, în timpul cât prinsul fu slobozit, apoi zise: 


— Hâncule, poftesc să fii oaspetele domniei mele. Eşti moldovean și nu 
slugă turcească, așa că am putea vorbi mai pe îndelete. Pe urmă vei hotărî 
singur ce-ai să faci, căci te văd om cu scaun la cap. 

Ştia voievodul cât de mult îndrăgeau unii laudele și vorba bună, fie ea și 
mincinoasă, şi nu se înşelase, căci serdarul i-a destăinuit cu mult mai multe 
decât ar fi putut scoate Buzea de la el. 

— Dar bine, boierule, îl mustră Vodă la urmă. Domnia-ta eşti român, ca şi 
noi, cum de te-ai lăsat prostit? Dacă nu mă înșel, bătrânul postelnic Hâncu ți- 
era ceva neam. 

— Bunicul meu. 

— Și nu cumva a fost în slujba răposatului meu părinte Radu Mihnea- 
vodă? 

— Ba da! 

— Deci, cum s-ar zice, neamul vostru sunteți în slujba domniei, din tată-n 
fiu. Asta înseamnă slujba ţării, şi nu a unui domn mazil, care urzeşte pieirea 
ei. Au n-ai auzit până acuma că voiesc a uni tot neamul nostru și să ne 
împotrivim turcului? 

Moldoveanul rămase uimit fiindcă la Istanbul, printre cei pribegi ca şi el, 
se spunea despre domnul muntean cum că n-ar fi decât o unealtă turcească. 
Ba se speriaseră că, dacă va turci ţara, și Moldova avea să urmeze curând. 

— Ce să zic, doamne? dădu din umeri a neştiință serdarul. 

— Ai să vezi că am dreptate şi dator eşti să pui umărul cu noi, toţi laolaltă. 

— Ce să fac? 

— Mai întâi, să nu afle Kenaan-pașa de cele petrecute aici și nici de 
înţelegerea dintre noi. Dacă eşti întrebat de Pârâianu, să spui că a fost silit să 
plece degrabă în Ardeal și că ai rămas singur să-l întâmpini. Pentru aceasta 
va trebui să te înapoiezi de unde ai fost adus aici. Nici lui fiică-sa să nu-i spui 
ce s-a petrecut cu prostul de vornic. Pe altcineva nu mai are, că era văduv. 
Deocamdată te vor însoţi oştenii domniei mele și ai să-i laşi să facă tot ce le 
voi porunci eu, după aceea slobod eşti să pleci unde îţi va fi voia. Nimeni n- 
are să-ţi facă nicio sminteală. Te-nvoieşti? 

— Da! răspunse Hâncu, fără preget. 

Voievodul îi întinse mâna spre sărutare, în semn de mare cinste, iar după 
plecarea moldoveanului simţi un val de căldură că-i învăluia inima. Văzuse 
că încă se mai putea bizui pe oamenii țării. Înălțându-și ochii spre cer, își 
murmură deviza: „Si deus nobicum, quis contra nos?” 


DEZAMĂGIRI 


Lazăr Borlovan se întâlni la Sătmar cu fostul domnitor moldovean 
Gheorghe Ștefan și se ţinu de el să-l facă a pricepe gândurile de viitor ale 
stăpânului său, Rákóczy, dar în zadar. 

— Nu, prietene! Toată scorneala asta îi cam cu ochi și sprâncene. Auzi 
colo: generalisim?... Cine naiba să asculte de poruncile unui om de paie? 

— Dacă alteţa-sa va hotărî... 

— Dar ce? Nu cumva s-a și văzut crai?! Ascultă-mă pe mine, că nu-i a 
bună. Vrea să ne înhame pe toți la coroana ungurească, după ce a văzut că 
nu i-a mers în Lehia. Pricep eu unde bate prințul. Să fie mai presus decât cei 
trei voievozi, iar eu un fel de momâie. Ei bine, nu! Nu şi-a găsit el prostul! Mă 
duc oriunde în lume, chiar şi la cazaci, dar când m-oi întoarce am să fiu 
domnul Moldovei, nu... generalisim. 

Era tare cătrănit pribeagul, că-și pusese toată nădejdea în prințul 
ardelean, dar abia acuma îşi dădea seama că acela avea gânduri de mărire, 
cu neputinţă de înfăptuit. La rândul său, bănățeanul îi dădea dreptate, 
năruindu-i-se şi lui visele despre țara cea mare, rămasă ca o poveste din 
copilărie. I se săltase inima de bucurie auzind aceleași vorbe la domnul 
muntean, numai că și acesta o cam trăgea acuma pe de lături. Prea era fudul 
şi cu închipuiri asemănătoare lui Rákóczy, cu nimic folositoare neamului 
românesc. Apoi, în peregrinările lui din ultima vreme, trecuse și pe la 
Kemeny, unde a fost îmbrățișat cu bucurie, că nici n-avea de ce să-i poarte 
pică, întrucât de la bun început îi spusese că nu va izbuti să adune banii de 
răscumpărare. Aducând vorba de împărăţia turcească, fostul general i-a 
spus-o pe față că n-ar mai ridica spada decât pentru Ungaria, şi nimic 
altceva. 

Dar în Sătmar se afla tot atunci și celălalt pribeag, Constandin-vodă, care 
își cumpărase o casă. Borlovan a fost poftit și pe la el și a văzut că se 
chivernisise destul de bine, sub aripa ocrotitoare a austriecilor. La rândul 
lui, nu dorea decât o domnie oarecare, fie și a Moldovei, ca să mai poată 
strânge ceva avere. 

— Dar Constandin-vodă ce are să facă atunci? întrebă Borlovan pe 
Gheorghe Ştefan. Dacă apucă să cheme ţara la unire? 

— EI?! pufni moldoveanul. Un iepure fricos, măcar că n-am pomenit să fie 
şi îndrăzneţ vreunul. Tocmai pe el l-a găsit mai bun ca mine pentru domnia 
Moldovei? Sărmană ţară! Multă minte trebuie să mai aibă prințul domniei- 
tale, Borlovane, dar eu unul mă lepăd de astfel de înțelepciune. 

— Măria-ta! nu se lăsă Lazăr. Porți un nume îndrăgit de întreg neamul 
nostru şi nu ţi-e îngăduit să dai bir cu fugiţii. Alteţa-sa ne cheamă ca mai 


întâi să-i izgonim pe păgâni. Ce-i rău în asta? O vrem cu toții. Ce va fi după 
aceea, vom mai vedea. Rânduiala va fi cu totul alta și o vom face noi, cei 
mulți. 

— Care „noi”? 

— Românii! 

— Hm! Astea-s gânduri prostești şi... popeşti, nu te supăra pane Borlovan 
că ţi-o spun. Tot așa grăia și vlădica Dosoftei, ca să împiedice norodul să 
citească din catehismul calvinesc. Parcă noi știm carte... 

— Unii dintre noi da, și ne dăm seama și fără a citi că suntem de un neam 
şi de aceeași limbă. Răposatul taică-meu, fie iertat, a luptat alături de 
Gaşpar-vodă tocmai la Țuţora, lângă lași, măcar că se născuse la Borlova, pe 
plaiuri bănățene. Şi mulţi alţii! Dar chiar şi eu mă străduiesc, cu slabele mele 
puteri, să strâng bărbații noştri de seamă într-un singur mănunchi, fiindcă 
numai aşa... 

Se opri însă, când un slujitor pătrunse în odaie ca să vestească sosirea 
nobilului Kópács Antal, trimisul lui Barcsay. 

— Să poftească! făcu înciudat Ștefan-vodă. 

Apoi se întoarse spre Lazăr, zicând: 

— Ai văzut cine a ajuns principe al Ardealului? Ce mai vrei? Secuiul însă 
are să mă bată la cap dacă știu ceva despre un unchi de-al lui. Cam pisălog... 

Fostul voievod moldovean se înșelase de astă-dată, căci drumul lui 
Kópács era spre Rákóczy, la Cașovia, doar că în trecere avea de vorbit și cu 
domnul cel pribeag al Moldovei. Se înțelege că nu mai avea rost să-l întrebe 
de unchiu-său, câtă vreme îl găsise, dar despre asta n-avea să-i pomenească 
nimic. ÎI cunoștea și pe Borlovâny, trecut în slujba lui Rákóczy, care-l folosea 
mai cu seamă în întâlnirile cu olahii, căci era de neamul lor. Acuma, 
văzându-l împreună cu Ștefan-vodă, se cam descumpăni, dar își veni pe dată 
în fire şi zâmbi cu bucurie prefăcută. 

— Ce întâmplare fericită să vă pot spune la amândoi că alteța-sa 
principele Barcsay vă preţuieşte din toată inima și vă urează numai sănătate 
şi gânduri bune... 

Borlovan nu-l cunoștea pe noul prinţ decât în treacăt, pricepu deci că 
vorbele erau numai pentru gazda lor, dar mulțumi și el din cap. Ștefan-vodă 
însă vru s-o scurteze de la început: 

— Ascultă K6pâcs, ţi-am mai spus că nu ştiu nimic şi te sfătuiesc să te lași 
păgubaș, dacă ai de gând să mă iscodeşti iar de Petky. Suntem buni prieteni, 
dar nu am ţinut niciodată socoteala isprăvilor lui. Cine știe pe unde va fi 
hălăduind? 

Kópács fu cât pe ce să-i spună că l-a găsit, dar ar fi însemnat să se dea în 
vileag cu multe, aşa că se opri la timp. 


— Nu, măria-ta, zâmbi el îngăduitor. Am stat de vorbă o dată și îmi 
ajunge. Acuma alte treburi m-au mânat pe drumuri. Stăpânul meu a aflat că 
voievodul de la Târgovişte îl sapă rău la Poartă. L-a pârât și marelui vizir că 
a jurat credință prințului Rákóczy, ba i-a dat şi pergamentul cu jurământul, 
care nu ştim cum de a putut ajunge în mâinile lui... 

— Şi ce-mi pasă mie? făcu morocănos voievodul. 

— Prea luminate domn, prințul meu a auzit de voinţa serenisimului 
Rákóczy cum că va să dea tronul Moldovei lui Constandin-vodă, măcar că nu 
el are dreptul. Dar, şi așa, n-a fost deloc bine gândit ce vrea să facă... 

— Ai auzit, pane Borlovan? sări vesel gazda. Nu numai eu am zis la fel. 
Spune mai departe, prietene! 

— Mai nimerit, urmă secuiul, ar fi ca măria-ta să-ți capeţi locul cuvenit, 
iar munteanul să se întoarcă acasă, la Târgoviște. 

— Şi Mihnea?! 

— N-are decât să plece de unde a venit, că nimeni nu l-a chemat și nici n- 
are să plângă după el. 

— Foarte bine! îşi frecă palmele domnitorul pribeag. Să fie totul ca mai 
înainte. 

— Nu chiar! îl opri secuiul. 

— Cum așa? 

— Ardealul trebuie să rămână stăpânului meu, ca să nu mâniem pe 
Köprülü. 

Borlovan i-a lăsat să vorbească, dar când văzu că Rákóczy nu mai intra în 
socotelile lor, hotărî să se bage şi el. 

— Atunci ne vom supune iarăşi Porții? Să ne umilim în fața păgânilor, ca 
şi până acum? Tocmai pentru împotrivirea asta a hotărât alteța-sa Rákóczy 
ca domnul muntean de acuma să fie o pavăză a noastră, a tuturor. 

— Păi n-auzişi că-l pârăşte pe Barcsay? Ce fel de „pavăză” mai e şi asta? se 
cam răsti Ştefan-vodă. Pe mine să mă facă iar domn al Moldovei, şi jur 
credință neclintită ţării Ardealului. 

O nouă dezamăgire îl cuprinse pe bănățean, văzând îngustimea de 
gândire a pribeagului. Nu visa decât domnia acelei bucăţi de ţară, unde 
văzuse el lumina zilei, şi pentru asta era în stare de orice. 

— Ce trebuie să fac după părerea lui Barcsay? întrebă Ștefan-vodă, care 
se înveselise grozav. 

— Să cauţi, măria-ta, sprijin în Lehia, ori la cazaci. 

— La fel mă socoteam și eu. Dar poate că îmi dă ceva oşteni şi de la voi? Și 
aşa, drumul meu trece prin Ardeal... 


— Ba, luminate domn, nici să nu-i treci hotarul, ci să te strecori pe furiș în 
Lehia. Alteţa-sa n-ar vrea să afle turcul despre înțelegerea noastră. Cât 
despre Rákóczy... 

Se opri cu ochii la Borlovan. 

— Fireşte că eu va trebui să-i spun! răspunse acesta întrebării mute. Sunt 
în slujba domniei, și nu pot să tac. Dar, de vreme ce vom străbate împreună 
drumul până la Cașovia, pentru ce să nu-i spui chiar domnia-ta? 

Se ridică să plece și K6pâcs îl însoţi, lăsându-și gazda singură, dar tare 
bucuroasă. Ajungând în uliţă, Borlovan rupse tăcerea: 

— Bănuiesc că i-ai spus și lui Constandin-vodă despre cele plănuite? 

— Da’ de unde! pufni secuiul. Chiar te rog să-l lămureşti pe alteța-sa că 
tot ce-am spus nu-i adevărat. Barcsay habar n-are! 

— Atunci?! 

— N-am vrut decât să-l fac pe moldovean să plece din calea noastră şi să 
nu mai calce prin Ardeal. Se ține numai de urzeli şi încurcă toate ițele. 

— Bine, dar alteța-sa l-a făcut generalisim... 

— Să şi-l țină lângă el, la Cașovia, nu aici! 

Borlovan fu de-a dreptul năucit de cele ce auzea. Fără îndoială că 
minciuna era bună uneori, dar nici chiar aşa. De aceea se și hotărî să nu mai 
treacă pe la Constandin-vodă, unde ar fi auzit alte scorneli, deloc folositoare 
„confederaţiei” pe care ar fi vrut-o ca piatră de temelie a Daciei. 


CALE FĂRĂ ÎNTOARCERE 


Zadarnic a fost aşteptat Kenaan-pașşa să cadă în capcana ce i se întinsese 
cu sprijinul serdarului moldovean. Se vede că aflând, a ocolit cetatea de 
scaun. Hâncu a fost lăsat să meargă în calea lui, dar înainte de plecare a 
destăinuit domnitorului încă ceva. 

— Am auzit, măria-ta, că pofteşti să dai un ospăț turcilor în oraş. Drept îi? 

— Nu mă mai miră că ştii şi asta! răspunse Mihai Radu-vodă zâmbind. 
Cam așa am de gând. 

— Atunci, poate că nu ştii că şi-au pus drept țintă capul măriei-tale? Vor 
să te ucidă cu acel prilej. 

— l-auzi colo! făcu voievodul cam șugubăț. Toţi vrem același lucru! 
Oricum, îți mulțumesc şi am să văd eu cum voi face să scap basma curată. 

Se despărțiră, dar Vodă a rămas pe gânduri. Cu adevărat, plănuise o 
„Tăsplată” beşliilor lui Hamid-aga, ca și cămătarilor, călcând pe urmele 
înaintașului său, Mihai cel Viteaz, mai înainte de a ridica steagul răzvrătirii. 
Drept aceea a mai făcut un pas înainte pentru pregătirea luptei şi a chemat 
la divan pe puținii sfetnici care mai rămăseseră în preajma lui. 

— Boieri dumneavoastră! le zise el. De acuma ne înhămăm cu toții la 
acelaşi car, şi să-l ferească Dumnezeu pe cel care o trage pe de lături. Altă 
cale nu avem! Văzut-aţi prea bine că ştiu să fiu necruţător cu hainii, dar şi 
îndurător cu prietenii. Cel de Sus ține cu noi şi nimeni nu ne va sta 
împotrivă, căci este prima treaptă ce-o urcăm pentru înfăptuirea ţării 
noastre, a tuturor! 

Ultimele cuvinte au avut darul să înflăcăreze și pe cei mai puțin 
încrezători în steaua voievodului. Într-o singură voință încălecară, unii către 
casele vel-spătarului Sârbu, iar alţii prin ţară, ca să ducă vestea că a sosit 
vremea nimicirii veneticilor și a lipitorilor ce sugeau sângele norodului. 


Mese lungi și îmbelşugate au fost întinse pretutindeni în ograda vel- 
spătarului Sârbu, dar cea mai plină de bunătăţi se afla în odăile catului de 
deasupra, unde însuşi voievodul avea să se așeze, laolaltă cu căpeteniile 
păgâne. Anume se înveşmântase voievodul ca de mare praznic, punându-și 
vestita tichie bizantină pe cap, iar topuzul cel bătut cu nestemate în faţa lui, 
la vedere. Hamid-aga privea cu zâmbet răutăcios la înfăţişarea aceluia care, 
socotea el, nu va mai apuca sfârşitul ospățului. Ba îl bătea gândul cum ar face 
ca să pună el mâna de îndată pe „toskul” și pe buzdugan, când stăpânul lor 
nu va mai fi decât un morman de carne sângerândă. Nu avea niciun fel de 
îndoială că a lui va fi izbânda, câtă vreme ghiaurii erau neînarmaţi, iar ai lui 
abia se mişcau din pricina iataganelor dosite pe dedesubt. Numai că n-a luat 


în seamă numărul neobișnuit al slujitorilor, care trebuiau să fie câte unul de 
fiecare oştean împărătesc, din porunca fălosului bey. Așa cum se cuvenea 
unui oaspete de seamă, Hamid-aga s-a așezat în stânga voievodului, dar 
avusese grijă ca în fața lor să fie cei mai buni mânuitori de hangere. Ei aveau 
să fie aceia care îl vor batjocori pe domnitor, anume ca să-l scoată din sărite 
şi să se repeadă la ei. Păcat că nu erau de față și acei boieri care ar fi putut 
pune mărturie mai apoi cum că beșliii n-au făcut nimic altceva decât să se 
apere. 

Cam acestea erau gândurile turcului, lăsându-i oarecare răgaz ghiaurului 
ca să golească vreo câteva cupe de vin şi să i se urce la cap mai lesne, până se 
va înfierbânta. Dar, când voievodul a dus la gură cel dintâi pocal, au răbufnit 
şi două săcălușe, ca la marile sărbători. N-aveau cum să ştie oaspeţii că ele 
nu erau decât un semn pentru cei de afară, ca să înceapă căsăpirea tuturor 
turcilor şi cămătarilor. 

Dar n-a apucat să înceapă ospățul când s-a auzit o voce tânguitoare 
strigând la intrare: „Dreptate, preaslăvite stăpân... îndurare!... nu mă lăsa 
măria-ta” și multe altele, care nu erau înţelese decât de români, căci turcii 
nu-și dădeau seama ce se petrece. 

— Vreun pârlit de jălbar, dădu din umeri Vodă, la întrebarea mută a lui 
Hamid-aga. N-ar trebui să-mi plec urechea la de-al de ăștia, dar s-au înmulțit 
de la o vreme și trebuie făcut ceva. 

Se întoarse apoi către Dragomir şi porunci să-i fie înfățișat cel care cerşea 
dreptate. 

La picioarele domnitorului se prăvăli un zdrențăros plin de sânge, 
căutând a-i săruta veşmântul. Acesta se ridică, proptindu-se în topuz, şi-i 
zise oaspetelui: 

— Am bănuit! Tâlharii l-au lovit chiar în cetatea de scaun. Pot oare să nu-i 
fac hatârul? 

Hamid rămase nepăsător în jilț, cu toate că s-ar fi cuvenit să se salte şi el 
odată cu voievodul. Se gândea chiar cum ar face să fie cât mai neobrăzat, 
când îl văzu că se înfurie ascultându-l pe jălbar. 

— Cine te-a adus în halul ăsta, omule? întrebă domnitorul, prefăcându-se 
mânios. 

— Ei! arătă acesta spre turci. 

Vodă își aruncă privirea roată, mai mult ca să-și dea seama dacă slujitorii 
se aflau în spatele mesenilor, după cum fusese înțelegerea. 

— Care anume? vru să știe măria-sa. 

— Toţi, doamne, în frunte cu căpetenia lor! 

Pe neașteptate, voievodul roti buzduganul și-l izbi pe Hamid drept în 
frunte, răcnind pe turcește: 


— Câine! Pentru aceea v-am hrănit și v-am plătit, ca să-mi prigoniţi 
supușii? 

luțeala cu care s-au petrecut cele de mai sus i-a luat pe turci pe negândite 
şi nici n-au apucat să-şi mai scoată armele, „slujitorii” năpustindu-se asupra 
lor şi măcelărindu-i până la unul. A fost o adevărată scăldătoare de sânge şi 
zile întregi după aceea încă i se mai simțea mirosul, cu toate că boierul Sârbu 
a golit hârdaie de apă peste tot. De altfel și în ţară a fost o nebunie 
sângeroasă, norodul nemaicunoscând frâu în dezlănţuirea lui. 

Când vel-pitarul Doicescu sosi la Târgoviște cu știrea că Gian Arslan-paşa, 
noul serasker de Silistra, trecuse Dunărea, cu greu ai mai fi găsit picior de 
turc ori cămătar. 

— Să poftească, ticălosul! se bucură domnul. Acuma am învățat cum să ne 
purtăm cu ei. Îl așteptăm! 

Răsplăti apoi cu dărnicie pe toţi acei care au ajutat întâiul „pas” spre 
slobozenie și boierului Sârbu i-a dăruit patru sate ce fuseseră ale lui 
Pârâianu. După numai două zile, porunci plecarea spre București cu întreaga 
oaste ce-i mai rămăsese, iar în drum aflară că banul Chircă izgonise peste 
Dunăre pe fălosul serasker de la Silistra. Tare s-a mai înseninat măria-sa şi 
s-a repezit la rându-i asupra cetăţii de la Giurgiu, ba a trecut şi pe malul 
celălalt al Dunării, arzând vreo câteva cetăți turceşti. Nu mai încăpea 
îndoială că izbânda va fi de partea creştinilor. Pentru aceasta a și trimis 
veste lui Rákóczy, chiar prin vel-spătarul Sârbu, și-i tresaltă inima de 
bucurie auzind că şi Constandin-vodă pălise, pe la pasul Oituzului, în 
Moldova. Păgânii nu aveau decât să-și ia tălpăşița peste Dunăre, până vor fi 
izgoniți şi de acolo. 

Întorcându-se la Târgoviște, voievodul a fost întâmpinat cu urale de 
întreaga suflare. De lungă vreme nu mai fugise turcul din calea românului. 
Un început bun și, de bucurie, Vodă porunci poloboace cu vin, poftind la 
ospăț pe toţi târgoveții. 


Era mulțumit Mihai Radu-vodă, totuşi îl năpădiseră o seamă de gânduri 
pentru viitor, din care pricină în noaptea aceea nu i se lipea geană pe geană. 
Când era să ațipească, după miezul nopții, simți deodată că se strecoară o 
boare pe ușa ce se deschidea încetișor. Un fior i-a trecut prin şira spinării 
când şi-a dat seama că n-avea nicio armă la îndemână, iar cum cel de strajă l- 
a lăsat pe străin să pătrundă în odaie, nu mai încăpea îndoială că era mort, 
sau înţeles cu el. Însă nu se pierdu firea, ci se lăsă binişor de cealaltă parte a 
patului, băgându-se sub el, până ce necunoscutul să închidă ușa. Inima îi 
bătea atât de tare, încât mai că putea să fie auzită de cel care intrase tiptil și 
se apropia de așternut. Se vedea că era un cunoscător al locului, câtă vreme 


nu avea asupra lui nicio lumină și iatacul era cufundat în întuneric. Când 
voievodul simți că picioarele străinului au ajuns în dreptul lui, se încorda şi, 
într-un salt îl înșfăcă strâns, doborându-l la podea, lângă el. În aceeaşi vreme 
prinse a răcni după ajutor. Tocmai izbutise să prindă mâna cu hangerul ce i 
se îndrepta spre piept, dându-și seama că ucigașul se pricepea în lupta corp 
la corp, când zări o faclă ce se apropia pâlpâind. La lumina torței apucă să 
vadă ochii plini de ură ai ticălosului, care străluceau după felegeaua care-i 
acoperea obrazul, ca la turcoaice. 

— Ucide-l! gâfâi domnul, socotind că ar fi venit vreun ostaş. Dar torța era 
în mâna catifelată a Nonei, și voievodul se crezu pierdut. 

— Fugi, Nona! Cheamă străjerii! strigă el, opintindu-se să nu se lase 
înjunghiat. 

Fata însă nu-i dădu ascultare, ci împinse flacăra în obrazul străinului, 
dând foc vălului ce-i acoperea fața. Un răcnet de durere fu urmarea, dar și o 
slăbire a strânsorii, necruțătoarea torță aprinzându-i şi părul și veșmintele. 
Ucigaşul nu mai voia acum decât să scape de foc și se ridică să fugă, iar Nona, 
care îi aținu calea, fu doborâtă cu o izbitură surdă. Totuși voievodul izbuti 
să-i apuce piciorul fugarului și dintr-un salt fu asupra lui, încleștându-i 
mâinile în beregată. Se aștepta la vreo lovitură de jungher, însă cel de sub el 
încerca să desfacă degetele care-l sugrumau, folosind amândouă mâinile. 
Asta însemna că nu mai avea arma şi domnitorul parcă îşi înzeci puterile, 
strângând până când a simțit că celălalt nu s-a mai zbătut. 

Aşa l-au aflat, cu el de gât, când au pătruns în odaie aprozii, în frunte cu 
Dragomir. 

— Eşti rănit, măria-ta? întrebă acesta îngrijorat. 

Vodă privi la el cu ochii împăienjeniţi de oboseală și abia atunci păru a-și 
da seama de cele petrecute, văzând-o pe Nona întinsă pe podea. Se duse la 
ea şi dădu s-o mângâie. 

— Gata, fetițo! S-a isprăvit... 

Speriat, îşi trase mâinile pline de sângele ce se prelingea pe lângă 
hangerul din pieptul ei. „De aceea nu mai avea cuțit, ticălosul” fu primul 
gând care-i trecu prin minte, apoi pricepu toată grozăvia: Nona era moartă!... 

Nici n-ar fi putut spune câtă vreme a rămas cu ea în braţe, acoperindu-i 
obrajii cu lacrimi şi sărutări. Istovit de luptă, în cele din urmă domnitorul 
lăsă să i se ia trupul femeii iubite, care fu aşezat cu mâinile încrucișate pe 
piept, iar cineva îi aprinse o lumânare la căpătâi. 

Apoi Dragomir se apropie cu o făclie de ucigașul care zăcea și el fără 
suflare, iar un aprod ridică faţa pârlită a mortului. Era... Păun! 

Atunci a priceput voievodul multe și mai mult îşi răcni porunca: 


— Să fie tăiat bucățele şi aruncat la câini, pe toate maidanele târgului. 
Nimeni să nu cuteze să se roage pentru el. Altcum să nu faceți! Am zis! 
porunci voievodul, cu voce stinsă. 

— Măria-ta, cuteză să-l întrebe într-un târziu Dragomir, când îl văzu mai 
liniştit. Eu tot nu pot înțelege pentru ce a făcut Păun ticăloșia asta? 

— Aşa i-a fost porunca. 

— De la marele vizir? 

— Nu! Acela i-ar fi cerut să mă ducă viu la Edi Kul€. Alții sunt stăpânii lui, 
Dragomire. Alţii! Am pornit cu adevărat pe un drum fără întoarcere... La 
capătul lui mă aşteaptă slava, ori moartea. 

Dragomir se uită prostit la stăpânul său, care vorbea parcă de pe altă 
lume. 

— De ce oare s-au pornit tocmai acuma împotriva mea?... Tocmai când 
ne-am ridicat la luptă. În loc să răscoale noroadele, cum au făgăduit, mă 
prigonesc pe mine... 


Pe la mijlocul lui brumărel 1659, drumul care trecea munţii din Ardeal 
către Rucăr era străbătut de alaiul alteţei-sale serenisime, format din vreo 
optzeci de călăreți. Toamna aurise pădurile, numai brazii rămâneau 
neschimbațţi şi falnici, ca nişte vechi străjeri ai plaiurilor în care îşi 
înfipseseră rădăcinile. Era o zi cu cer senin, iar soarele se juca sclipindu-și 
razele pe podoabele şi armele ce păreau să-l sfideze prin luciul lor. Toţi 
păreau bucuroşi, cu toate că unii cârtiseră, nemulțumiți că prinţul primise să 
vină în țara voievodului de peste munte. Adevărat că acesta era încurcat cu 
turcii, care mai erau la Dunăre, însă Rucărul se afla la doi pași de Făgăraș și 
ar fi fost mai bine să se întâlnească acolo, după părerea lor. Așa, părea că 
Rákóczy s-ar fi supus voinţei lui Mihai Radu-vodă. 

Din suită făcea parte și bănățeanul Lazăr Borlovan, ca unul ce cunoştea 
limba localnicilor, iar pe deasupra mai era şi prieten cu olahul. Alteţa-sa 
punea mult preț pe dibăcia lui, cu toate că de la o vreme se arăta schimbat. 
Se făcuse mai tăcut și nu se mai înflăcăra când auzea planurile de mărire ale 
prințului. Se socotea însă în slujba domniei, şi dator era să-și urmeze 
stăpânul oriunde i s-ar fi poruncit. 

Un cerb uriaș le tăie calea și Rákóczy dădu să apuce lancea, uitând că nu 
era la vânătoare. 

— Păcat să-l lăsăm scăpat! oftă el cu părere de rău. 

— Mai bine, alteţă, zise un curtean. Este un semn bun! 

— Te pomeneşti că l-o fi trimis chiar olahul să ne întâmpine! adăugă un 
altul, vrând să facă haz. 


De fapt sălbăticiunea fugise din pricina pâlcului de călăreţi ce se zorea la 
deal, în frunte cu vel-logofătul Dragne. Ar fi trebuit să le iasă în cale la hotar, 
dar nimeni nu ştia prea bine unde era acesta, căci muntenii treceau de o 
parte și de alta, ca la ei acasă. 

Ajungând în faţa mărețului alai, boierii descălecară și, cu căciulile în 
mână, se închinară în semn de salut, apoi întinseră prințului un colac de 
grâu curat, un bulgăraș de sare albă ca zăpada și o ploscă de lemn frumos 
înflorată, plină cu apă rece de izvor, spre marea dezamăgire a lui Rákóczy 
care, sorbind cu lăcomie, nădăjduise să fi fost altceva. 

— Fii binevenit, mărite crai, pe pământul străbunilor noştri și deie 
Domnul să fie cu belșug și pentru noi, nevrednicii care-ţi deschidem casele și 
inimile noastre. 

Principele ascultă răbdător, cu toate că nu pricepea o boabă și nici nu 
voise să i se tălmăcească, bănuind că erau cuvinte de prisos în asemenea 
împrejurări. Opri pe vel-logofăt lângă el și pe ceilalţi îi pofti în alaiul său, 
pentru ca împreună să-şi urmeze calea. 

Satul era în sărbătoare și albeața straielor muntenești înveselea ochiul 
sub soarele strălucitor, cu toate că ajunseseră și până aici zvonurile că turcii 
trecuseră Dunărea și că banul Chircă abia le mai făcea față, din vale de 
București. Nu puţinii erau aceia care-și aminteau zicala „Casa arde și baba se 
piaptănă”, dar pohfala domnilor nu ținea seama de părerea supușilor. 

Buciumele din marginea satului dădură vestea sosirii alaiului crăiesc şi pe 
dată le răspunse răpăitul tobelor și trâmbiţele din tabăra măriei-sale, unde 
întreaga oştire era rânduită în aşteptare. Clopotele porniseră a bate ca în 
noaptea Învierii, iar voievodul în veşminte scumpe, însoţit de vlădica Ignatie 
şi de arhiereii în odăjdii, precum şi de câţiva boieri, păși în faţa celorlalți. 
Flamuri de toate culorile fâlfâiau pe deasupra lor, cea mai falnică, fiind 
pajura cu două capete, steagul domnitorului. Cortul costase mai bine de o 
mie de pungi cu scuzi de aur și chiar dumnealui Pavel din Alep îşi arătase 
marea încântare atunci când l-a văzut. Era de așteptat să fie şi pe placul 
prințului, fiindcă ținuse Vodă cu tot dinadinsul să-și arate strălucirea şi 
bogăția, anume ca să-şi câştige încrederea celor de peste munte. Dacă l-ar fi 
văzut sărac în țară săracă, cine s-ar mai fi uitat la el?! 

Alteța-sa descălecă și, înaintând spre domn, îi întinse braţele se 
îmbrăţișară în văzul tuturora, dar mai cu seamă în uralele lor. Preasfinţia-sa 
îi blagoslovi pe amândoi, după care principele își luă gazda de braț şi pășiră 
alături pe frumosul covor de Ispahan, aşternut în calea lor până la intrarea 
în cort. Acolo erau două jilțuri aurite, având la picioare blănuri de urs, iar 
într-un colț mormanul de daruri pentru musafiri. 


Rákóczy se bucură din toată inima de mantia purpurie căptușită cu blană 
de samur și garnisită cu guler ce părea a fi dintr-o bucată cu căptușeala. Cu 
ea pe umeri se așeză să privească la fiecare din însoțitorii săi, care primeau 
caftane scumpe și câte două bucăţi de postav. Pe deasupra, lui Borlovan, 
însuși măria-sa i-a atârnat de gât o frumoasă piatră prețioasă înrămată cu 
aur, ba şi sărutându-l pe amândoi obrajii. Apoi, când ieşiră din nou, prințul 
abia îşi mai putu desprinde ochii de la frumosul armăsar alb, cu 
harnașament de argint aurit şi bătut cu nestemate. Adevărat că și el îi 
adusese unul, numai că departe de a fi tot așa de arătos. 

Mai bine de două ceasuri a ținut împărțeala, după care fură poftiţi cu toţii 
la mesele întinse în lumina soarelui călduț ce se arătase binevoitor 
sărbătoririi. Voievodul închină pocalul și pomeni în câteva cuvinte despre 
unirea tuturor creştinilor împotriva păgânilor, dar oaspetele dăduse de 
gustul vinului și nu mai răzbea. Se mulțumea să încuviinţeze din cap la tot 
ce-i spunea tălmaciul, golind câte un pahar cu fiecare prilej. 

Aşa s-a întâmplat că în ziua aceea nu s-a mai putut pune nimic la cale, iar 
în dimineața următoare au trecut de-a dreptul la treabă. Cum era de 
aşteptat, Borlovan se afla de față, cu toate că arăta cătrănit, fiindcă nu mai 
avea îndoieli asupra ţelurilor celor două capete încoronate. Erau cu mult 
diferite de cele ale lui Mihai ori Gaşpar, ca să nu mai vorbim de mulțimea 
românilor. 

— Vom face o țară puternică, spuse pe șleau alteța-sa. Munţii nu ne vor 
despărți, iar când Ungaria și Lehia se vor alătura nouă, sub același schiptru, 
nimeni nu ne va putea birui. 

Lazăr băgă de seamă ușoara încruntare a voievodului, căci prințul nu 
pomenise nimic de soarta sa. Încercă totuşi să zâmbească, apoi zise: 

— Bine va fi așa, dar până atunci să încropim Dacia străveche şi eu m-aş 
încumeta s-o fac, dacă am sprijinul alteţei-tale. 

Bănăţeanului îi mai veni inima la loc, însă pentru scurtă vreme, până ce 
domnitorul aminti și de sârbi, greci, bulgari, când își dădu seama că toate 
erau numai vorbe goale. 

— Să lovim în Banat cu douăsprezece mii de oameni, hotărî prințul, după 
ce se înțeleseră cât să li se întindă puterea. 

— Cam puţini, se îngrijoră Vodă. 

— Pot strânge până la treizeci de mii. 

— Cam tot atâta şi eu, se lăudă domnul. Ce-i drept, nu la fel de iscusiţi în 
mânuirea armelor de foc. 

— Îţi dau eu vreo mie de lefegii valoni, frânci şi nemți. Numai să-i plăteşti 
măria-ta, că eu sunt cam strâmtorat, mărturisi principele, lăsând chiar să se 
înţeleagă că bucuros ar primi şi el bani de la voievod. 


Aici îi adusese lăudăroșenia, dar niciunul nu se lăsa. 

— Zece mii de darabani am să trimit în Moldova, se împăună Mihai Radu- 
vodă. Nu-i port pică lui Constandin Şerban, cu toate umbletele lui din trecut 
împotriva domniei mele. 

— Nici nu trebuie, încuviință Rákóczy. Acum avem același ţel, același 
drum... 

— Fără întoarcere! închină Vodă pocalul și-l sorbi până la fund. 


PE URMELE MĂRIEI-SALE 


Ca o vijelie străbătură cetatea de scaun și oștenii de la Rucăr făcură 
popasul tocmai în lunca Argeșului, mai la vale de București, unde banul 
Chircă abia mai putea face față puhoiului turcesc. Sosirea întăriturilor 
înspăimântă păgânii, care se traseră iar la Dunăre. 

— Păcat că n-am apucat să-i împresurăm din nou în mlaștinile 
Neajlovului, își arătă părerea de rău domnitorul. 

— Au ținut minte, doamne, răspunse banul zâmbind. S-au dus mai pe 
ocolite, pe la Strâmba, şi nu s-au oprit decât la Giurgiu. 

— Cu atât mai bine! Îi vom goni și de acolo, cum a făcut și Mihai-vodă cel 
viteaz, adăugă domnul cu ochii visători. 

Acolo, sub zidurile cetăţii ridicate odinioară de Mircea-vodă, l-a ajuns 
vestea că la lași se încoronase Constandin-vodă, care-i trimitea mare 
mulțămită pentru ajutorul dat prin vel-spătarul Gheorghe Băleanu. Încă din 
22 octombrie, Ghica-vodă fugise peste Prut până la Lăpușna, luând cu sine şi 
mulți boieri, dar rămaseră destui care să se închine noului stăpân biruitor. 

Atunci a poruncit și măria-sa pustiirea cetăților turcești de la Dunăre, 
băgând spaima în dregătorii din Istanbul. Se întâmplase ca și în Anatolia să 
fie o răzvrătire, a lui Hassan-pașa, silindu-l pe sadrazam să nu fie în cetatea 
de scaun, şi nu puțini au fost aceia care au și trecut pe malul celălalt al 
Bosforului, de frica ghiaurului cel afurisit. 


Luminăţia-sa Mehmet K&prulii-paşa se afla la Brusa când a venit olăcarul 
cu vestea celor ce se petreceau la Dunăre, și nici că-i venea a crede. Se 
întoarse totuşi în mare grabă la sarai, unde valideaua socotea că nu erau 
decât scorneli tot ce se auzise. Frumoasa sultană era înciudată pe fostul ei 
iubit, care plecase fără a-și lua rămas bun de la ea, dar încântătoarele zile de 
altădată o legau de el şi pe mai departe. Acuma, că-i era viața în primejdie, ar 
fi vrut să-l scape pe nerecunoscătorul prinţ şi să-l aducă lângă ea. 

— Mehmet-pașa! șopti ea cam rușinată. Să nu fi fost ademenit de careva, 
el fiind nevinovat... 

— Am să cercetez, slăvită valide, se ploconi marele vizir cu mâna pe 
inimă. Când l-am făcut voievod, la Edi Kule, i-am făgăduit să-l aduc îndărăt 
dacă se hainește. 

— Foarte bine! încuviinţă sultana. Mazileşte-l! Cheamă-l aici! 

— Mă tem că-i prea târziu, dădu din cap a îndoială vizirul. El pricepuse ce 
voia valideaua și bucuros i-ar fi făcut pe plac, însă uciderea multor oșteni 
dreptcredincioşi din porunca nesăbuitului bey trăgea greu în cumpăna 
vinovăţiei lui. 


Aşa dădu peste el marele dragoman Nikusios, care îl încondeie și mai rău 
pe răzvrătit. 

— Luminăţia-ta, se gudură Nikusios. S-a ticăloşit beyul de tot. Până și 
slugile, boierii și chiar prietenii lui au avut de plătit cu viaţa, fără a ţine 
seama că sunt şi musulmani printre ei. Nu-i întreg la minte! 

— Deci e adevărat? își scarpină barba marele vizir. 

— Mai încape vorbă? Noi, grecii din slăvită împărăție a luminatului 
Mehmet-khan, Alah să-i hărăzească viață lungă, nu avem nici în clin nici în 
mânecă cu el. Chiar patriarhul nostru m-a însărcinat s-o spun în gura-mare... 

— Bine, bine! făcu cu mâna a lehamite pașa, cunoscând limbuţia 
grecească. 

Pe urmă sadrazamul s-a lămurit pe deplin când a sosit a doua zi un olăcar 
de la bunul său prieten Ghica-vodă. 

— Prealuminate stăpân, spuse acesta. Adevărat că măria-sa a fost luat pe 
negândite şi a fugit la Lăpuşna, dar s-a întors cu ajutor tătăresc. Toţi oștenii 
lui Constandin-vodă au fost căsăpiţi şi cât pe ce să punem mâna şi pe el, de 
n-ar fi fost pârcălabul Stan de la Comişani, care i-a dat calul lui ca să poată 
fugi. Boierul a plătit cu viața pentru nesăbuita lui faptă. Să fi pierit cu toţii ca 
la vreo cincisprezece mii în mlaștinile Bahluiului, iar vel-spătarul muntean 
Băleanu a căzut rob la tătari. 

— Aşadar e amestecat și Mihnea? 

— Ba încă cum? La el a fugit Constandin-vodă, căci amândoi sunt acuma 
una, sub ascultarea lui Rákóczy. 

Mehmet Köprülü-paşa ascultă răbdător până la sfârşit, după care porunci 
firman de mazilire a beyului de la Targoşta și înlocuirea lui cu Ghica-vodă. 
La Yaş a hotărât să-l înscăuneze pe feciorul mazilului Vasile Lupu, care 
locuia acuma la Istanbul, dar era prea bătrân şi bolnav ca să-l mai trimită în 
vâltoarea de peste Dunăre. 

— Pe Mihnea să mi-l aduceţi teafăr și nevătămat! porunci el 
imbrohorului. Să fie dus de-a dreptul la Edi Kul€. 

Dar nici două zile nu s-au scurs de la venirea olăcarului moldovean, că s-a 
ivit şi unul ardelean, de la Barcsay. La rândul său, și acesta îl bucură pe 
sadrazam, vestindu-l că Rákóczy fusese învins la Zăcani şi Grădiștea, în ţara 
Hațegului, și asta numai fiindcă oastea lui era mai mult din țărani, fără arme 
de foc. 

— Buuun! zâmbi vizirul. Nu mai are bani pentru lefegii. De acuma e 
pierdut! 

Cu asemenea știri se înfățișă sultanei Turhan, care nu se mai ținea 
mândră în faţa lui, ci cu lacrimi în ochi îl iscodi: 

— Ce are să pățească? 


— Firesc ar fi să atârne în cârlige pe ziduri, răspunse dregătorul cu o 
privire vicleană. 

Umilindu-se în faţa lui, valideaua pierdea din putere, și asta nu putea să-i 
fie decât pe plac sadrazamului. Se prefăcu deci binevoitor cu ea: 

— Dacă porunceşte luminăţia-ta, pot să-i hărăzesc o moarte mai blândă. 

— Mai curând surghiun, scânci ea ca o fetiță speriată. 

— Cum ţi-e voia, slăvită stăpână, se închină în fața ei Mehmet-pașa. 
Numai dacă ar avea atâta minte să vină să se roage de iertare, până nu-i prea 
târziu! 


Dar hainitul domnitor nici că se gândea la pocăință. Păşise pe urmele 
„măriei-sale Mihai”, cum îi spunea el în copilărie, şi se înfierbântase într- 
atât, încât nu mai putea da înapoi. 

Izgonirea turcilor şi prădarea cetăților dunărene erau dovada slăbiciunii 
oștenilor padișahului, arătând că biruinţa creştinilor nu se va lăsa mult 
aşteptată, socotea voievodul. Ba cât pe ce să nu primească solia cu flamură 
albă ce se apropia într-o barcă pe țărmul românesc, neîndoindu-se că era 
vorba de o nouă obrăznicie de-a lui Gian Arslan-pașa. Până la urmă o îngădui 
şi-l întâmpină călare pe imbrohorul fâstâcit de primirea ce i se făcea, cu 
lefegii înarmaţi. Nici n-avea cum să-i arunce pe umăr vălul cel negru, cum 
cerea datina mazilirii, ci rămase cu el în mână, aşa că dădu să citească 
firmanul, însă Vodă îl opri. Pricepuse despre ce era vorba şi, deşi nu-i făcea 
plăcere zâmbi cu dispreţ, luându-i pergamentul. ÎI rupse bucățele şi cu pânza 
neagră, legă ochii solului, după care îl urcă în barcă şi îi porunci să se 
întoarcă de unde venise. 

— Beyule, mai apucă acesta să zică, îţi cere marele vizir să te înfățișezi... 

— Să vină el la mine, să mi se închine! tună voievodul în uralele lefegiilor. 

Când s-a întors în cort, i s-a înfățișat un boier, îngenunchind, în fața lui. 

— Nu cumva ești Hâncu-serdarul? întrebă domnul. Saltă capul, să te văd! 

— Ba chiar el, mărite doamne! se bucură acesta. 

— lar ai venit cu ceva urzeli? Bagă de seamă, că nu iert decât o singură 
dată! făcu Vodă pe supăratul. Te ascult! 

— Măria-sa Ștefan-vodă... 

— Care dintre ei? 

— Lupu. 

— Aha! lar începe? 

— De astă dată are firman de domnie în Moldova și-l însoţim la lași. 

— Dar Ghica? 

Boierul tuși stingherit. 

— Hai spune, nu te sfii! 


— În locul măriei-tale... 

— Deci asta era? Te-a trimis stăpânul tău să mi-o spui? 

— Ba nu! Măria-sa Vasile-vodă te pofteşte să-i fii oaspete. 

— Nu cumva se întoarce şi el cu voi? 

— A rămas la Istanbul. 

— Ai-da-de, serdare! Mă crezi oare chiar așa de prost să mă duc în gura 
„Lupului”, ca să mă dea plocon turcilor? 

— A zis că valideaua l-a rugat să te cheme la el, fiindcă vodă Ghica îi cam 
bătrâior și te-ai putea întoarce măria-ta înapoi. 

— la te uită! Sărăcuţa de Turhan!... Mă dorește iar la picioarele ei, ca rob 
de astă-dată. 

— Acestea au fost gândurile sultanei, dar măria-sa Vasile-vodă zice că, 
dacă nu primești, să fugi cât mai curând în Ardeal, ori mai departe, căci 
vizirul îți pregăteşte o moarte cumplită. Să nu te dai pe mâna lui! 

— Acum, când am biruit pretutindeni? 

— Nu-i chiar așa, preamilostive. Constandin-vodă abia a scăpat cu viaţă și 
s-a oprit tocmai la Târgovişte. Toată oastea i-a fost zdrobită, iar Băleanu îi 
rob la tătari. 

— Vorbeşti prostii, Hâncule! Au nu ești în toate minţile? 

— Din păcate nu mint, doamne. Ardelenii au fost înfrânți la porțile 
Banatului. Zice-se că la Zăcani... 

— Scorneli! Am să te ridic în furci, amăgitorule! răcni deodată voievodul. 

Vocea lui răstită fu auzită de afară și Dragomir cuteză să sară în ajutorul 
moldoveanului, de îndată ce intră în cort: 

— Are dreptate, slăvite stăpân. Taie-mi capul, dar aşa s-a întâmplat, după 
cum ţi-a spus dumnealui, boier-serdarul. 

Mihai Radu-vodă rămase năucit. Nu putea să pună la îndoială spusele lui 
Dragomir, dar asta însemna că totul a fost zadarnic până acum. 

— S-a sfârşit mai înainte de-a începe!... oftă el şi se lăsă într-un jilt. 

— Gian Arslan-paşa te pândește la Frăţțeşti, măria-ta! vorbi din nou 
Hâncu, înduioșat de deznădejdea voievodului. 

— Şi voi unde? zâmbi el cu amărăciune. 

— Nicăieri, doamne! Noi ne vedem de drum, că suntem puțţintei, însă 
tătarii sunt prin preajmă, și-s tare mulți. 

— Aha! Marele han vrea să-mi plătească?... Toţi împotrivă?... Ei bine, nu! 
Am dreptatea de partea mea şi voi birui. Veţi vedea! 

A doua zi, dimineața, pe când turcii se dezmorțeau în fața corturilor 
învăluite în ceață, roşiorii domneşti păliră tabăra. Urletele celor loviți ca şi 
strigătele năvălitorilor băgară spaima în cei încă adormiţi, făcându-i să se 


înghesuie către Zimnicea, unde părea mai liniște, dar tocmai acolo izbiră 
darabanii și seimenii, semănând moartea din plin. 

Măria-sa lupta cot la cot cu ceilalți, neferindu-se de primejdie și făcând 
gol împrejurul său, atât de vijelios era. Deodată însă i se prăbuși calul 
prinzându-i un picior sub el, tocmai când un anatolian uriaș se năpusti cu 
baltagul asupra lui. Ar fi fost despicat în două, dacă Dragomir nu i-ar fi sărit 
în față, primind el lovitura din plin. E drept că nici turcul nu s-a mai putut 
feri de spada voievodului care i-a spintecat măruntaiele, dar la ce bun, că nu 
i-a mai putut fi cu nimic de folos credinciosului slujitor. Dându-și seama de 
aceasta, n-a mai adăstat lângă mort, ci s-a zorit în căutarea unui cal fără 
stăpân, abia apoi băgând de seamă că nu mai avea cu cine lupta, căci păgânii 
au luat-o la fugă, ducând și ei pe Gian Arslan-pașa rănit de moarte. 

Nu era vreme de pierdut și Vodă porunci o scurtă slujbă de 
înmormântare pentru odihna celor căzuți, iar pentru Dragomir o groapă 
unde să fie băgat singur. Acolo a zăbovit voievodul mai mult decât ar fi vrut, 
din pricina lacrimilor amare care-i şiroiau obrazul, și nu trebuia să se arate 
astfel oștenilor lui. 

— M-ai lăsat singur, Dragomire, slugă credincioasă! gemu el, strângând 
țărâna proaspătă în pumn. Tu, cel care mi-ai vrut moartea, mi-ai dăruit viața 
prin jertfa ta, şi n-am să te uit niciodată... 

Oricât i-ar fi fost de mare mâhnirea, soarta îl chema pe Mihai Radu-vodă 
mai departe, pe urmele măreţului său înaintaș, deci părăsi mormântul lui 
Dragomir şi, după ce-şi şterse lacrimile, porni spre Călugăreni. Dar cu toate 
că și-a orânduit oastea ca și Mihai-vodă, bătălia n-avea să mai desfășoare ca 
atunci. În locul turcilor s-au ivit tătarii, şi încă pe la spate, împingându-i de 
astă-dată pe români în mlaștina Neajlovului. Biruința de la Frățeşti devenea 
zadarnică! Rămășițele oastei zdrobite fugiră către Târgovişte, căutându-și 
scăparea peste munte, în Ardeal. 

Părăsit de toţi şi înnămolit din cap până-n picioare, Vodă izbuti să prindă 
un cal fără stăpân și, cu chiu cu vai, ajunse în cetatea de scaun, arsă şi 
prădată de lefegii lui. Atunci a căutat adăpost la monastirea Dealu, unde 
dădu peste câteva sute de seimeni, care-și aşezaseră tabără acolo și nu mai 
ascultau de nimeni, făcându-și de cap prin împrejurimi. Când şi-au dat 
seama cine era zdrențărosul plin de noroi, s-au repezit chiuind asupra lui şi 
l-au legat-burduf, înjurându-l în gura-mare. Apoi l-au dat călugărilor să-l 
încuie într-o chilie, cu gând să-l țină ca ostatec până ce vor veni turcii. 
Credeau că, dacă îl vor da viu în mâna păgânilor, aveau să scape ei basma 
curată. 

Asemenea sfârşit nu fusese aşteptat nici în cele mai negre închipuiri ale 
falnicului vlăstar de stirpe basarabă şi corvină. 


VISE NEÎMPLINITE 


O vreme nici n-a vrut să se atingă de blidul cu hrană ce i-l aducea un 
călugăr în chilia lui, dar un licăr de nădejde s-a ivit în sufletul năpăstuitului 
domn. Monahul leroftei, „temnicerul” său, nu era întreg la minte, încât nu i-a 
fost prea greu să-l „îmbrobodească” și să-l atragă de partea lui. Cuviosul era 
în schimb un munte de om și, cu ajutorul lui, a izbutit să fugă, pe poteci de 
munte, până în Ardeal. 

Flămând şi hăituit, bătu la poarta castelului de la Șintieu, cumpărat din 
vreme de către Constandin-vodă. Acesta sosise numai cu o zi mai devreme şi 
uită toată dușmănia din trecut, primindu-și oaspetele fugar cu multă 
omenie. Nu putea să dea uitării faptul că Mihnea îl ajutase, trimițându-i-l pe 
Băleanu, şi că erau „înhămaţi amândoi la același car”. 

— Ar trebui să ajungem la Rákóczy cât mai curând, îşi dădu părerea 
oaspetele. 

— Cine ştie pe unde se va fi ascuns... 

— Atunci este adevărată înfrângerea de la Zăcani? 

— Te mai îndoieşti? Doar a mânat sol la măria-ta după oşteni şi bani. 

— Cum? Când? se nedumeri fugarul. 

— Eram şi eu în Târgovişte atunci. N-a plecat decât când a văzut lefegii 
pârjolind orașul. 

— Atunci, totul e pierdut! oftă Mihai Radu-vodă. 

Parcă erau prieteni de când lumea şi au rămas împreună mai bine de o 
lună, petrecând sărbătorile Crăciunului laolaltă și bucurându-se la auzul 
veştilor că turcii ar fi fost înfrânți. Din păcate, mai multe erau cele despre 
biruința păgânilor. Apoi, în cea de-a treia zi a lui Ghenar, s-a zvonit că 
otomanii pătrunseseră în Banat, iar prințul ar fi împresurat Sibiul. 
Domnitorul fugar se hotărî să se ducă la el, în timp ce Constandin-vodă a 
poruncit strângerea calabalăcului ca să plece cu totul la Sătmar, în împărăţia 
austriacă. 


Era o zi friguroasă, cu cer vinețiu, plin de nori ce așteptau să-și reverse 
omătul asupra sărăcăcioasei tabere. În pricăjitul său cort, alteţa-sa nu mai 
avea pohfala de astă-toamnă, totuşi se prefăcu a fi voios, când îl văzu pe 
domnul muntean. 

— Îl prind aici pe Barcsay, după care întreg Ardealul mi se va supune. 
Păcat numai că gerul ne cam încurcă... 

Mihnea s-a prefăcut şi el a-l crede, dar în sinea lui nu mai nădăjduia o 
întoarcere a norocului, câtă vreme nu mai aveau nici bani, nici oameni. S-a 


întâlnit mai apoi cu Lazăr Borlovan, care s-a dovedit mai cu capul pe umeri 
decât visătorul său stăpân. 

— Oare printre bănăţeni n-am putea strânge oaste, şi să pornim din nou 
la luptă? Am auzit că sunt tare cutezători. Le-am făgădui lefuri bune, după 
izbândă. 

— După câte îi ştiu eu, nu zic că n-ar veni în oastea ţării, chiar şi fără 
plată, numai să facem ţara cea mare a tuturor... 

— Asta și poftesc! O voi împlini! 

— Noi nu, măria-ta! oftă Lazăr. Am fi putut, dar nu ne-am înțeles. Păcat! 


Dar voievodul muntean nu era omul care să se lase doborât. Căpătase de 
la Borlovan câteva scrisori pentru nişte cămătari brașoveni şi nădăjduia să 
adune iarăși lefegii. Ce-i drept, venind în numele bănăţeanului, a primit ceva 
bani, însă nu îndeajuns, așa că mai stăruia, hălăduind de mai bine de o lună 
în orașul de la poalele munților. 

lată însă că într-o zi se pomeni cu un neguţător evreu care prin viu grai îi 
spuse că sultana valide îl poftea într-ascuns la Stambul, iar dacă se va ruga 
de iertare nu va pătimi decât surghiun o bucată de vreme, nu mai mult ca un 
an de zile. Fără a sta prea mult să chibzuiască, pribeagul nu primi, ci apucă 
drumul Sătmarului. Acolo poposi la hanul „Lâna de aur”, pe unde știa că 
trecuse înainte vreme şi marele său înaintaș, Mihai-vodă. Îi călca mereu pe 
urmă și voia să se ducă la curtea împăratului de la Viena, ca și el. 

Aflând de sosirea tovarășului său de suferință, Constandin-vodă trimise 
pe dumnealui boierul Neagu Secuianu să-l poftească la un ospăț, pe care îl 
dădea în cinstea comandirului împărătesc din Sătmar. 

Era un bun prilej de a-i cunoaște pe dregătorii împărăteşti, aşa că primi 
cu dragă inimă. Trecând pragul casei lui Constandin-vodă, avu o tresărire, 
căci i s-a părut a zări printre slujitori pe unul care semăna la înfăţişare cu 
Nikusios. Îşi dădu seama că nu era cu putință, acela fiind departe, dar o 
strângere de inimă i-a rămas totuși, când a mai auzit și nişte vorbe greceşti. 
Temerea i-a fost împrăștiată de gazdă, care i-a spus că în oraș locuiau mulți 
greci și că era firesc să-şi caute slujbă la un domnitor creștin ca şi ei. De 
altfel nici că l-a mai văzut pe cel care i-a trezit bănuiala. Aproape că şi uitase 
de amenințarea „Areopagului”. 

A fost poftit în capul mesei, alături de alte fețe simandicoase, şi i-a făcut 
deosebită plăcere să primească laudele celor din jur, asemuindu-l eroilor 
creștinătății din trecut. Plin de voie-bună, s-a ospătat cu de toate și abia mai 
prididea cu dulceaţa vinului de Tokay, care în cele din urmă începuse a-l 
îmbia la somn, împăienjenindu-i ochii. Atunci i s-a năzărit iarăși că-l vede pe 
Nikusios, făcând pe postelnicelul şi luând „credința”, cum făcuse odinioară 


Tudorică, dar n-a mai avut putere să mai scoată niciun cuvânt. S-a frecat la 
ochi și nu l-a mai zărit. 

„Prostii! Încep să am vedenii!” mormăi el. „Roiesc în jurul meu numai 
greci. Am să...” 

— Ai spus ceva, măria-ta? întrebă mieros Constandin-vodă, care stătea 
alături. 

— Nu! Nimic! dădu el din mână şi căzu cu capul pe masă. 

Fu dus pe braţe la rădvan și de acolo la hanul unde trăsese, dar el nu și-a 
mai dat seama când a fost dezbrăcat și culcat în patul lui. Abia a doua zi 
către amiază s-a deșteptat, cu o arsură în pântece. Așa îl găsi Lazăr Borlovan, 
care venise să-și ia rămas-bun de la el, căci avea de gând să plece în Banat şi, 
în trecere prin Sătmar, aflase că se afla la han. Petrecuseră împreună ceasuri 
de visare şi ținea la fostul domnitor, care ar fi vrut să facă mai mult decât a 
putut. 

— Mă iartă, prietene, dar am făcut-o lată astă-noapte și mă cam junghie 
pe la măruntaie, se văită pribeagul întinzându-i mâna. 

— Ai încercat cu vinars, măria-ta? Am eu ceva... 

Nu apucă însă bănăţeanul să-şi împlinească vorba, că voievodul se 
prăbuşi pe pat clămpănind din buze și învineţindu-se la faţă. 

— Otravă! răcni Lazăr speriat. Varsă tot! Dă afară ce-ai mâncat! îl povăţui 
el ținându-l cu mâinile de cap, după ce-l întorsese pe burtă. Un doftor! 
Chemaţi un doftor! 

Sfatul părea să fie bun, căci după ce deșărtă câte puţin din prea 
îmbelşugatul ospăț, parcă se mai liniștise, dar simţea o stare de slăbiciune 
pe care n-o mai cunoscuse până atunci. Dădu să se ridice și holbă ochii, 
vrând să întindă mâna către ușa pe care tocmai intra doftorul, venit mai în 
grabă decât s-ar fi așteptat. Acesta îl împinse cu capul pe pernă punându-i o 
mână în piept, de parcă ar fi vrut să-l ţintuiască, nu să-l ajute. 

— Ni... kusios! izbuti să îngăime voievodul. Voi m-ați... 

— Areopagul judecă şi braţele lui lovesc, slăvite bazileu! rânji acesta cu 
fața spre domn. 

— Sunt pierdut... 

— Demult! adăugă „doftorul”. 

Vorbiseră grecește, încât cei de față n-au priceput nimic, dar nici nu mai 
era nevoie, fiindcă cel ce fusese „lo Mihai Radu-voievod” își duse amândouă 
mâinile la pântece și se chirci, vrând parcă să nu mai primească leacul pe 
care i-l întindea Nikusios. Așa a rămas fără suflare. 

— N-a mai fost nimic de făcut! zise „doftorul” pe latineşte. De altfel, se 
pare că el însuși şi-a hotărât soarta! 


EPILOG 


Primăvara era în toi în întreaga ţara și drumul care ducea de la 
Caransebeş către Mehadia părea a duce către rai, căci întreaga fire se 
înveşmântase în verdele crud, presărat cu floricele colorate. Lazăr Borlovan 
călărea gânditor, având în dreapta lui pe feciorașul său, Marcu, ce se ținea în 
şa ca un om mare, cu toate că abia săptămâna ce trecuse împlinise 
doisprezece ani. Mergeau la pas, iar în urma lor surugiii pocneau din bice, 
îndemnând caii de la rădvanul în care şedeau nevastă-sa și fiică-sa, Ana, 
numai cu doi ani mai mică decât frăţiorul ei. 

Răscumpărase gospodăria pe care o avuseră părinții lui în Bozovici, chiar 
după moartea fostului domn al Munteniei, însă mai întârziase pe la Oradea 
Mare și a privegheat și la căpătâiul prințului său, rănit de moarte în bătălia 
de la Floreşti. Apoi, când vălul uitării s-a așternut peste toate, a hotărât să se 
întoarcă pe meleagurile copilăriei sale. 

Alteța-sa, prințul Kemeny, care luase cârma Ardealului, îl îmbiase cu 
slujbe și bogății, dar s-a simţit prea ostenit ca s-o mai ia de la capăt. Își 
aducea bine aminte cum acesta îi mărturisise că va trage spada numai 
pentru Ungaria, or, nu acesta fusese gândul lui de-o viață. Cine știe?!... Poate 
că vlăstarul de alături, care purta numele pârcălabului lui Gaşpar-vodă 
Grazziani, va avea mai mult noroc să vadă ţara cea mare cu ochii lui. lar dacă 
nu, nepoții, strănepoții... și tot va fi pe voia neamului românesc! 

— Ce-i acolo, tată? întrebă feciorașul, arătând ruinele. 

Roata înțepenită și apa care curgea mereu la fel prin scocul şubred și 
înverzit păreau a fi fost acolo de când lumea, căci nimic nu se schimbase la 
„Moara dracilor”. 

— Semne de statornicie, fiule! murmură Lazăr Borlovan, mai mult pentru 
sine. 


București, noiembrie 1987 


